
ČARLZUI LAJELIUI 
eskvairui, Karališkosios draugijos nariui, 
su dėkingumu skiriamas šis antrasis leidimas, 
pripažįstant, kad svarbiausieji moksliniai pri- 
valumai, kurių, gal būt, turi šis „Dienoraštis“ 
ir kiti autoriaus veikalai, pareina nuo to, 
jog studijuota visiems žinomi, nuostabieji 
„GEOLOGIJOS PAGRINDAI“ 


THE VOYAGE OF THE BEAGLE 
by 
CHARLES DARWIN 
Bantam Books/New York 1958 


* 
Vertė 
Vyt. Kauneckas 


PRATARMĖ 


Pirmojo šio veikalo leidimo pratarmėje ir „Kelionės 
„Bigliu“ zoologinėse išdavose“ nurodžiau, kad, atsiliepda- 
mas į kapitono Fic Rojaus išreikštą pageidavimą turėti 
laive mokslinį bendradarbį, dėl kurio jis būtų pasiruo- 
šęs atsisakyti dalies asmeninių patogumų, pasiūliau savo 
paslaugas, ir, hidrografui kapitonui Bofortui maloniai tar- 
pininkaujant, buvo gautas admiraliteto lordų sutikimas. Ka- 
dangi jaučiuosi dėkingas tik kapitonui Fic Rojui už tekusią 
man laimę patyrinėti įvairių mūsų aplankytųjų kraštų 
gamtą, tikiuosi, bus leista čia dar sykį jam išreikšti savo 
padėką ir pridurti, jog per tuos penkerius metus, kuriuos 
praleidome drauge, jis man rodė kuo nuoširdžiausią drau- 
giškumą ir teikė nuolatinę paramą. Visada jausiuosi didžiai 
dėkingas kapitonui Fic Rojui ir visiems „Biglio“* karinin- 
kams už tą nuolatinį svetingumą, kurį jie man reiškė per 
visą mūsų ilgą kelionę. 

Šiame tome dienoraščio forma nupasakojama mūsų ke- 
lionės eiga ir pateikiama apybraiža apie stebėjimus gam- 
tamokslio ir geologijos sritysę,— jie, manau, bus gana įdo- 
mūs platiesiems skaitytojų sluoksniams. Šitame leidime 
vienus skyrius gerokai sutrumpinau ir pataisiau, o kitus 
šiek tiek papildžiau, stengdamasis, kad knyga taptų priei- 
namesnė šiaip skaitytojui; bet gamtininkai, tikiuosi, turės 
galvoje, kad smulkesnių duomenų jiems ieškotina plates- 
nio pobūdžio veikaluose, kuriuose pateikti ekspedicijos 
moksliniai rezultatai. „Kelionės „Bigliu“ zoologinėse išda- 
vose“ profesorius Ovenas aprašė iškastinius žinduolius, 
p. Voterhausas — šiuolaikinius žinduolius, p. Guldas — 


* Negaliu nepasinaudoti šia proga nepareiškęs širdingos padėkos 
„Biglio“ gydytojui Bainui už jo ypač nuoširdų dėmesį man, kai sirgau 
Valparaise. 


paukščius, L. Dženinsas — žuvis iť p. Belas — roplius. Kiek- 
vienos rūšies aprašymą papildžiau savo pastabomis apie 
jos gyvenimo būdą ir paplitimo sritį. Išleisti šiuos veikalus, 
dėl kurių išėjimo turiu būti dėkingas minėtųjų mokslinin- 
kų talentui ir jų nesavanaudiškam stropumui, vis tik nebū- 
tų buvę įmanoma, jei ne iždo lordų dosnumas: pasiūlius 
iždo kancleriui, jie maloniai paskyrė tūkstantį svarų ster- 
lingų leidimo išlaidoms padengti. 

Aš, iš savo pusės, esu išleidęs šiuos atskirus tomus: 
„Koralinių rifų sandara ir paplitimas“, „Vulkaninės salos, 
aplankytos „Biglio“ kelionės metu" ir „Pietų Amerikos geo- 
logija". „Geological Transactions" šeštajame tome buvo 
įdėti du mano straipsniai, apie eratinius riedulius ir vulka- 
ninius reiškinius Pietų Amerikoje. Voterhausas, Volkeris, 
Niumenas ir Vaitas išspausdino keletą puikių straipsnių 
apie surinktuosius vabzdžius, ir tikiuosi, bus išspausdinta 
dar daug kitų. Amerikos pietinių sričių augalus aprašė 
dr. Hukeris savo dideliame darbe apie Pietų pusrutulio bo- 
taniką. Galapagų salų florai skiriamas atskiras straipsnis, 
išspausdintas žurnale „Linnean Transactions". Profesorius 
Henslou paskelbė sąrašą augalų, kuriuos aš surinkau Kilin- 
go salose, o Dž. M. Berklis aprašė mano bežiedžių augalų 
kolekciją. 

Būsiu laimingas, jei galėsiu, esant progai, padėkoti kai 
kuriems gamtininkams už tą didelę paramą, kurios iš jų su- 
silaukiau, dirbdamas su šiuo ir kitais savo veikalais; čia 
turiu leisti sau išreikšti kuo nuoširdžiausią padėką profeso- 
riui Henslou, kuris, studijuojant man Kembridže, įdiegė 
gamtamokslio pamėgimą, man nesant, rūpinosi kolekcijo- 
mis, kurias siunčiau į tėvynę, savo laiškais vadovavo dar 
man visai naujiems darbams ir, kai grįžau, teikė visoke- 
riopą paramą, kurią tik begali pasiūlyti visų geriausias 
draugas. 


Daunas, Bromlis, Kentas 
1845 m. birželio mėn. 


I SKYRIUS 


SANT JAGAS 
ŽALIOJO RAGO SALOSE 


Jos didenybės laivas, dešimties patrankų brigas „Big- 
lis“, vadovaujamas Karališkojo laivyno kapitono Fic Ro- 
jaus, 1831 m. gruodžio 27 dieną išplaukė iš Devonporto, 
prieš tai smarkios pietvakarių audros dusyk atvarytas at- 
gal į uostą!. Ekspedicijos užduotis buvo baigti Patagonijos 
ir Ugnies Žemės hidrografinę nuotrauką, pradėtą kapitono 
Kingo ekspedicijos 1826—1830 m., padaryti Čilės, Peru ir 
kai kurių Ramiojo vandenyno salų pakrančių nuotraukas ir 
atlikti eilę chronometrinių matavimų aplink Žemės rutulįž. 
Sausio 6 d. pasiekėme Tenerifą, bet išlipti į krantą mums 
neleista, — bijotasi, kad neužneštume choleros; kitą rytą 
matėme, kaip saulė, pasirodžiusi iš anapus vingrių Gran 
Kanarijos salos kontūrų, staiga nuskaidrino Tenerifo vir- 
šukalnę, kai tuo tarpu žemesnes salos dalis dar supo balti 
debesėliai. Tai buvo pirmoji iš tos daugybės žavingų die- 
nų, kurių niekad nepamiršiu. 1832 m. sausio 16 d. nuleido- 
me inkarą prie Porto Prajos, Sant Jago saloje, svarbiausioje 
Žaliojo Rago salyne. 

Žiūrint iš jūros, Porto Prajos apylinkės atrodo nykios. 
Nuo praėjusiųjų amžių vulkanų ugnies ir svilinančio ato- 
grąžų saulės karščio dirvožemis daugelyje vietų pasidarė 
netinkamas augmenijai. Vietovė palaipsniui kyla aukštyn 
plokščiomis pakopomis, kuriose vienur kitur stūkso kūgi- 
nės kalvos bukomis viršūnėmis, o akiratį užtveria netai- 
syklinga aukštesnių kalnų grandinė. Gamtovaizdis, kurį 
matai pro šiam klimatui būdingą parūkavusį orą, labai įdo- 
mus; tačiau žmogui, pirmąkart gyvenime einančiam per ko- 
kosinių palmių giraitę, į kurią pateko tiesiai iš jūros, sunku 
apie ką nors aiškiai spręsti — toks jis jaučiasi laimingas. 
Ši sala paprastai laikoma visai neįdomi, bet pripratusiam 
prie Anglijos gamtovaizdžio, tas naujas visiškai nevaisingo 
krašto reginys atrodo kupinas didingumo, ir gausesnė 

žaluma jį tikriausiai menkintų. Nors didžiuliuose lavos lau- 
kų plotuose vargiai rasi bent vieną žalią lapelį, ten vis tik 
sugeba išmisti bandos ožkų ir net keletas karvių. Lyja čia 
labai retai, bet metuose esti trumpas laiko tarpas, kai bū- 
na smarkios liūtys, ir tuoj iš kiekvieno plyšio prasismelkia 
silpnutė žolelė. Ji greit nudžiūsta, ir tuo šienu minta gyvu- 
liai. Dabar čia nelyta jau ištisi metai. Salos atradimo lai- 
kais artimiausios Porto Prajos apylinkės buvo apaugusios 
medžiais“, tačiau, juos beatodairiškai naikinant, ši vietovė, 
Šv. Elenos sala ir kai kurios Kanarų salos pasidarė beveik 
nevaisingos. Platūs ir plokšti slėniai, ku.»ų daugelis tik 
keletą dienų per metus, liūčių laikotarpiu, pasrūva van- 
deniu, apaugę belapiais krūmokšniais. Nedaug gyvų bū- 
tybių gyvena šiuose slėniuose. Labiausiai čia paplitęs tul- 
žys (Dacelo Iagoensis), kuris ramiai kiokso ant ricinme- 
džio šakelių, paskui staigiai puola žiogus ir driežus. Jis 
ryškių spalvų, bet ne toks dailus, kaip europinė rūšis, nuo 
kurios žymiai skiriasi lėksena, papročiais bei gyvenamąja 
vieta; paprastai jis mėgsta kuo sausiausius slėnius. 

Kartą su dviem karininkais nujojau į Ribeira Grandės 
gyvenvietę — keletą mylių į rytus nuo Porto Prajos. Iki 
Šv. Martyno slėnio vietovė atrodė vis tokia pat niūri ir 
parudavusi, bet ten prie nedidelio upelio veši itin gai- 
vinanti augmenija. Po valandos atvykome į Ribeira Gran- 
dę ir nustebome pamatę didžiulės tvirtovės griuvėsius bei 
katedrą. Ši gyvenvietė, iki užslinkus uostui, buvo svar- 
biausias šios salos miestas; dabar ji atrodo gana liūdnai, 
bet vis tik vaizdingai. Vadovu gavę juodaodį dvasininką, 
o vertėju — ispaną, dalyvavusį Pirėnų nepriklausomybės 
kare, aplankėm keletą pastatų, kurių svarbiausias buvo 
senovinė bažnyčia. Čia palaidoti salyno gubernatoriai ir 
kapitonai generolai. 

Ant kai kurių antkapių matyti šešioliktojo šimtmečio 
datos**. Tame vienišame užkampyje tik heraldiniai puoš- 
menys primena Europą. Bažnyčia, tikriau sakant, koplyčia, 
stovi viename pakraštyje keturkampės aikštės, kurios vi- 
duryje auga didelė bananų grupė, o kitame krašte yra 
ligoninė, kurioje buvo apie tuziną sunykusių ligonių. 


* Šį faktą pateikiau, remdamasis dr. E. Difenbachu, kuris jį konsta- 
tavo šio dienoraščio pirmojo leidimo vokiškame vertime. 

** Žaliojo Rago salos buvo atrastos 1449 m. Matėme vieno vyskupo 
antkapį, ant kurio buvo pažymėti 1571 metai, o kitur, herbiniame ženkle, 
su ranka ir durklu, įrašyti 1497 m. 

Grįžome į vendą [viešbutį] pietauti. Susirinko į mus 
pavėpsoti nemažas būrys juodų kaip derva vyrų, moterų 
ir vaikų. Mūsų vadovas ir vertėjas pasitaikė nepaprastai 
linksmi: ką besakydavom ar bedarydavom, jie iš visos 
širdies kvatodavo. Prieš išjodami iš miesto, aplankėme dar 
katedrą. Ji atrodo ne tokia puošni kaip bažnytėlė, bet ga- 
li pasigirti nedideliais vargonais, iš kurių sklinda baisiai 
nedarnūs garsai. Padovanojome juodaodžiui kunigui ke- 
letą šilingų, ir ispanas, patekšnojęs jį per galvą, nuošir- 
džiai pareiškė, kad odos spalva, jo manymu, esąs ne toks 
jau svarbus dalykas. Po to greit, kiek tik mūsų poni nešė, 
leidomės atgal į Porto Prają. 

Kitą dieną išvykome pasižiūrėti San Domingo kaimo, 
esančio beveik pačiame salos viduryje. Nedidelėje lygu- 
moje, per kurią jojome, augo keletas užkežusių akacijų; 
pasatai, pūsdami vis ta pačia kryptimi, savotiškai nulanks- 
tė jų viršūnes; kai kurios buvo palinkusios net stačiu 
kampu į kamieną. Šakos krypo tiksliai į šiaurę — šiaur- 
ryčius ir į pietus — pietvakarius; vadinasi, šie gamtiniai 
vėjarodžiai, tur būt, rodė vyraujančią pasato kryptį. 
Keliautojai šiose dykvietėse taip maža tepalieka pėdsa- 
kų, kad išsimušėme iš kelio ir, vietoj San Domingo, pasu- 
kome į Fuentesą. Tai pastebėjome tik tada, kai atsidūrė- 
me jau ten, bet buvome patenkinti apsirikę. Fuentesas — 
gražus kaimas su nedidelių upeliu, ir viskas ten, atrodė, 
klestėjo, išskyrus tai, kas turėjo labiausiai klestėti, — gy- 
ventojus. Juodaodžiai vaikai, visiškai nuogi ir labai su- 
vargę, tempė malkų ryšulius sulig puse savo ūgio. 

Netoli Fuenteso matėme didelį būrį patarškų — gal 
penkiasdešimt ar šešiasdešimt. Jos buvo nepaprastai baikš- 
čios, ir mums nepavyko prie jų prisiartinti. Jos bėgo nuo 
mūsų, užversdamos galvas, kaip kurapkos lietingą rugsė- 
jo dieną, o vejamos tuoj pakildavo skristi. 

Gamtovaizdis apie San Domingą gražus, ir to visai 
nelauki, prisižiūrėjęs niūrių vaizdų kitoje salos dalyje. 
Kaimas yra slėnyje, kurį supa aukšta, rantyta susisluoks- 
niavusios lavos siena. Juodos uolienos ryškiai skiriasi 
nuo skaisčiai žalios augmenijos, supančios upelį su skaid- 
riu vandeniu. Pataikėme atvykti per kažkokią didelę šven- 
tę, ir kaimas būvo prisigrūdęs žmonių. Grįždami pasivijo- 
me būrį kokių dvidešimties mergaičių negrių, nepaprastai 
skoningai apsirengusių; jų juodą odą ir baltus kaip snie- 
gas baltinius gražiai ryškino spalvoti tiurbanai ir didelės 

skaros. Kai tik prisiartinome, jos staiga visos atsigręžė ir, 
patiesusios skaras ant kelio, smarkiai uždainavo kažko- 
kią laukinę dainą, mušdamos rankomis taktą per šlaunis. 
Numetėme joms keletą vintemų, kurie buvo priimti gar- 
siai besikvatojant; mums toliau jojant, daina suskambėjo 
dar triukšmingiau. 

Vieną rytmetį oras buvo ypatingai aiškus; tolimi kal- 
nai nepaprastai ryškiai skyrėsi sunkiame tamsiai mėlynų 
debesų fone. Spręsdamas iš pažiūros ir iš to, kas panašiais 
atvejais būna Anglijoje, tariau, kad oras prisisotinęs drėg- 
mės. Tačiau paaiškėjo, jog kaip tik priešingai. Higromet- 
ras rodė 29°,6 Farenheito [177,4 C] tarp-oro temperatūros ir 
rasos taško; šis skirtumas buvo beveik dvigubai dides- 
nis už tą, kurį stebėdavau ankstesniais rytais. Tokį nepa- 
Argi ne retas atvejis, kad oras, toks nepaprastai vaiskus, 
esant tokiems atmosferos reiškiniams? 

Paprastai oras čia miglotas, nes krinta smulkutės dul- 
kės, kurios, pasirodo, truputį apgadino mūsų astronomi- 
nius instrumentus. Rytą, prieš atvykstant į Porto Prają, 
pririnkau nedidelį paketėlį tų smulkių rudų dulkelių, ku- 
rios, atrodo, buvo atneštos vėjo, ir nusėdo ant plono vė- 
jarodžio audeklo, esančio laivo stiebo viršūnėje. Vėliau 
ponas Lajelis man davė keturis paketėlius dulkių, nugulu- 
sių ant vieno laivo keletas šimtų mylių į šiaurę nuo tų 
salų. Profesorius Erenbergas“ mano, kad šios dulkės dau- 
giausia susideda iš infuzorijų su silicio šarvu ir iš augalų 
silicinio audinio. Penkiuose paketėliuose, kuriuos jam nu- 
siunčiau, jis aptiko ne mažiau kaip šešiasdešimt septynias 
įvairias organines formas. Infuzorijos, išskyrus dvi jūri- 
nes rūšis, — gėlo vandens gyventojai. Esu radęs net pen- 
kiolika įvairių pranešimų apie dulkes, nusėdusias ant laivų 
Atlanto vandenyne toli nuo kranto. Atsižvelgiant į vėjo 
kryptį tų dulkių kritimo metu, taip pat turint galvoje, kad 
jos krinta kaip tik tais mėnesiais, kai harmatanas? išneša 
dulkių debesis į viršutinius atmosferos sluoksnius, galima 
tvirtinti, jog visos jos atneštos iš Afrikos. Ir vis dėlto la- 
bai keista, kad, nors profesoriui Erenbergui žinoma dauge- 
lis afrikinių infuzorijų? rūšių, jis nė vienos jų neranda dul- 

* Negaliu šia proga nepareikšti padėkos šiam įžymiam gamtininkui, 
kad buvo toks malonus ir peržiūrėjo daugelį mano atsiųstų pavyzdžių. 
Apie šių dulkių kritimą nusiunčiau (1845 m. birželio mėn.) išsamią ata- 
skaitą Geologinei draugijai. 

kėse, kurias jam nusiunčiau. Tačiau jis aptiko jose dvi 
rūšis, kurios, kiek jam iki tol buvo žinoma, gyvena tik 
Pietų Amerikoje. Tų dulkių krinta tiek daug, kad jos viską 
laive užteršia ir net pakenkia akims; kartais nuo jų taip 
aptemdavo oras, jog laivai užplaukdavo ant seklumos. Jos 
neretai nusėsdavo ant laivų, nutolusių nuo Afrikos pakran- 
tės keletą šimtų ir net. daugiau kaip tūkstantį mylių 
[1600 km], taip pat ir vietose, esančiose per 1600 mylių 
viena nuo kitos šiaurės ir pietų kryptimi. Labai nustebau, 
kai dulkėse, surinktose viename laive 300 mylių [480 kmį 
nuo sausumos, aptikau akmens daleles, didesnes už vieną 
tūkstantąją kvadratinio colio, susimaišiusias su smulkesnė 
medžiaga. Todėl netenka stebėtis, kad oru sklinda kur kas 
lengvesnės ir smulkesnės bežiedžių augalų sporos. 

Šios salos geologija — įdomiausias gamtamokslio sky- 
rius. Įplaukiant į uostą, pakrantės uolų sienose matyti visiš- 
kai horizontalus baltas ruožas, nutįsęs keletą mylių išilgai 
kranto ir pakilęs apie 45 pėdas [13 m] aukščiau vandens 
paviršiaus. Ištyrinėjus pasirodė, kad tas baltas sluoksnis su- 
sidaręs iš klinčių, su daugybe moliuskų kriauklių, įsiterpu- 
sių į jas; tokie moliuskai — daugumas ar visi — tebegyve- 
na gretimame krante. Sluoksnis guli ant senų vulkaninių 
uolienų; iš viršaus jį dengia bazaltas’, kuris į jūrą išsiliejo, 
tur būt, tada, kai baltojo kriauklainio klodas gulėjo jūros 
dugne. Idomu pasekti kitimus, kuriuos sukėlė įkaitusi lava, 
uždengdama tą gurią masę, vienur virtusią kristaline klin- 
timi, kitur — kompaktine dėmėta uoliena. Visur, kur la- 
vos apatiniojo sluoksnio šlakinės nuolaužos palietė klintį, 
ji virto grupėmis gražiai išsispinduliavusių pluoštų, prime- 
nančių aragonitą“. Lavos klodai vienas po kito truputį 
nuožulniomis terasomis kyla salos vidurio link, iš kur 
pradžioje buvo pasipylę sutirpusios akmeninės masės srau- 
tai. Man atrodo, kad istoriniais laikais Sant Jago saloje 
niekur nepasireiškė ugnikalnių veikla. Daugelio raudonų 
šlakinių kalvų tarpe tik retkarčiais užtinki tokių, kurių 
viršūnėse išlikusi bent kraterio forma; tačiau pakrantėje 
dar gali stebėti žymes vėlesniųjų srautų, iš kurių susi- 
darę virtinės stačių uolų, ne tokių aukštų, kaip senesnės 
eilės, bet nusitęsusių toliau į jūrą; taigi iš tų uolų aukščio 
galima apytikriai spręsti apie lavos srovių senumą. 

Mūsų laivui bestovint, stebėjau kai kurių jūros gyvū- 
nų papročius. Didžioji Aplysia čia aptinkama labai dažnai. 
Ta jūrų sraigė — maždaug penkių colių ilgio; jos spalva — 

drumzlinai gelsva, su purpurinėmis gyslelėmis. Jos apat!- 
nio paviršiaus kraštuose, arba kojoje, iš abiejų pusių yra 
dvi plačios odos raukšlės, kurios kartais, matyti, veikia 
kaip ventiliatorius, varantis vandens srovę pro nugaros 
žiaunas, arba plaučius. Ši sraigė minta gležnais jūrų dumb- 
liais, augančiais tarp akmenų, dumbliname ir sekliame 
vandenyje. Jos skilvyje yra keletas smulkių žvirgždelių, 
kaip ir paukščių skilviuose. Sudirginta ši sraigė išskiria 
labai ryškų, purpuriškai raudoną skystį, nuo kurio van- 
duo nusidažo per visą pėdą aplinkui. Ji turi ir kitokią 
gynimosi priemonę: gaiži sekrecija, trykštanti iš viso jos 
kūno, sukelia smarkaus nuodegio jausmą, panašiai kaip 
nuo Physalia, arba „portugalinės galeros" °. 

Įvairiom progom labai susidomėjęs stebėjau aštuon- 
kojo įpročius. Nors šie gyvūnai dažnai aptinkami balose, 
liekančiose po jūrų atoslūgio, sugauti juos labai neleng- 
va. Naudodamiesi ilgais čiuptuvais ir siurbtukais, jie įtrau- 
kia savo kūną į visai siaurus plyšius, o kai ten įsitvirtina, 
reikia nemažos jėgos jiems ištraukti. Kitais atvejais jie 
greit, kaip strėlė, atbuli puola iš vieno balos krašto į kitą 
ir akimirksniu nudažo vandenį it kokiu tamsiai rudu ra- 
šalu. Šiuos gyvūnus sunku pastebėti dar dėl vieno nepa- 
prasto jų sugebėjimo — keisti savo spalvą, panašiai kaip 
chameleonas. Jų atspalviai, matyti, įvairuoja pagal tai, 
koks dugnas, ant kurio atsiduria: giliame vandenyje 
jis esti rusvai purpurinis, bet, patekus jam į sausumą ar 
seklų vandenį, šis tamsus atspalvis pasikeisdavo į gelsvai 
žalią. Atidžiau įsižiūrėjus, pasirodydavo, kad tų gyvūnų 
spalva beveik pilka su daugybe ryškiai geltonų šlakelių; 
pilkos spalvos ryškumas kitėdavo, o šlakeliai čia visai 
dingdavo, čia vėl atsirasdavo. Spalva kisdavo taip, it kūnu 
nuolat slinktų debesys, kurių atspalviai įvairuotų tarp rau- 
dono hiacintinio ir rudo kaštoninio. Veikiant silpnam gal- 
vaniniam išlydžiui, atitinkama kūno dalis beveik visiškai 
pajuosdavo; tas pat, tik mažesniu laipsniu, vykdavo, odą 
braižant adata. Tie debesys, panašūs į raudonio tvieskimą 
veide, sakoma, užslenka dėl to, kad pakaitomis išsiplečia 
ir susitraukia smulkutės pūslelės!? su įvairių spalvų skys- 
čiu“. Vienas aštuonkojis rodė savo chameleoniškus suge- 
bėjimus tiek plaukiodamas, tiek ir nejudamai gulėdamas 


* Žr. straipsnį Cephalopoda, „Encyclopaedia of Anatomy and Phy- 
siology“. 

dugne. Būdavo labai įdomu žiūrėti, kokių išmonių jis grie- 
biasi, stengdamasis likti nepastebėtas; matyt, aiškiai su- 
prato, kad aš jį stebiu. Kurį laiką jis gulėdavo nejudėda- 
mas; paskui nusliuogdavo, lyg katė, gaudydama pelę, 
colį ar du; laikas nuo laiko keisdavo spalvą. Šitaip jis 
atslinko iki gilesnės vietos baloje ir čia staiga šūstelėjo 
į priekį, užpakalyje palikdamas tamsią rašalinę užuolai- 
dą — paslėpti plyšiui, į kurį įspruko. 

Kai, nukoręs galvą nuo uolėto kranto, iš poros pėdų 
aukščio stebėdavau jūrų gyvūnus, iš apačios ne kartą pa- 
sveikindavo vandens čiurkšlė, kurią lydėdavo silpnutis 
girgžtelėjimas. Iš pradžių negalėjau suprasti, kas čia yra, 
bet paskui paaiškėjo, kad tai aštuonkojo darbas. Nors jis 
lindėdavo oloje, iš tos čiurkšlės dažnai suprasdavau, ku- 
rioje jis vietoje. Neabejotina, kad jis sugeba švirkšti van- 
denį ir, atrodo, net gana taikliai, atitinkamai nukreipda- 
mas vamzdelį, arba sifoną, esantį apatinėje kūno dalyje. 
Tiems gyvūnams sunku nulaikyti galvą, todėl ištraukti 
į krantą jie tik su dideliu vargu tepašliaužia. Pastebėjau, 
kad vienas, kurį laikiau kajutėje, tamsoje truputį švitėjo 
fosforine šviesa. 


Šv. Povilo uolos. Plaukdami skersai Atlanto van- 
denyno, vasario 16 d. sustabdėme laivą prie Šv. Povilo 
salos. Tas uolų telkinys yra 0°58' šiaurės pločio ir 29°15' va- 
karų ilgio. Nuo jo iki Amerikos krantų — 540 mylių 
[865 km], iki Fernando Noronjos salos — 350 mylių 
[560 km]. Aukščiausias salos taškas — 50 pėdų aukščiau 
jūros lygio, o aplink visą salą — mažiau kaip trys ketvirta- 
daliai mylios. Tas sausumos sklypelis staigiai kyla iš vande- 
nyno gelmių. Jo mineraloginė struktūra gana sudėtinga: 
vienur uolienos yra silicio, kitur — putnago prigimties, su 
plonais serpentino!! intarpais. Pažymėtina, kad gausybė 
smulkių salų, esančių toli nuo žemyno, Ramiajame, Indijos 
ir Atlanto vandenynuose, išskyrus Seišelių salyną ir šią 
uolėtą salelę, yra susidarę arba iš koralinės medžiagos, arba 
iš erupcinių uolienų. Tų okeaninių salų vulkaninė prigim- 
tis yra tikriausiai vieno to paties dėsnio išraiška ir pasek- 
mė tų pačių — cheminių ir mechaninių — priežasčių, kurių 
dėlei daugumas dabar veikiančių ugnikalnių yra arba netoli 
jūros, arba sudaro salas atviroje jūroje!ž. 

Šv. Povilo uolos iš tolo akinamai baltos. Tokios jos at- 
rodo iš dalies dėl susikaupusios čia milžiniškos daugybės 

jūrinių paukščių mėšlo, o iš dalies — dėl tvirtai susijusios 
su uolų paviršiumi dangos: tai kieta, blizganti medžiaga su 
perliniu žvilgesiu. Įsižiūrėjus į šią dangą pro didinamąjį 
stiklą, pasirodo, kad ji susideda iš daugybės plonučių 
sluoksnelių, kurie yra apie !'16 colio storumo. Joje daug 
gyvūninės kilmės medžiagų, ir ji tikriausiai susidarė, lie- 
tui ar vandens purslams vei- 
kiant paukščių mėšlą. Kai 
kur Dangun Žengimo ir Ab- 
roljo salelėse po nedidelė- 
mis guano sankaupomis ra- 
dau kažkokius į stalaktitus 
panašius išsišakojusius kū- 
nus, kurie susidarė, matyt, 
taip pat, kaip ir plona bal- 
ta šių uolų danga. Tie šako- 
tieji kūnai, pažiūrėti tokie 
panašūs į Kai kuriuos Nulliporae (kietų kalkinių jūrų 
dumblių šeima), kad neseniai, greitomis peržiūrinėda- 
mas savo kolekciją, nė nepastebėjau, jog jie vieni nuo 
kitų skiriasi. Šakų rutuliškos galūnės, kaip ir dantų ema- 
lis, iš paviršiaus primena perlą, bet tokios kietos, jog rė- 
žia stiklą. Ta proga pažymėsiu, kad Dangun Žengimo salos 
krante, vienoje vietoje, kur gausiai susikaupę kiaukutinio 
smėlio, potvynio skalaujamose uolose jūrų vanduo pa- 
liko nusėdusią inkrustaciją, panašią, kaip matome iš pie- 
šinio, į kai Kuriuos bežiedžius augalus (būtent, į Marchan- 
tiae), dažnai aptinkamus ant drėgnų sienų. Žvynelių pa- 
viršius gražiai blizga; tos dalys, kurios buvo visiškai ap- 
šviestos, juodos kaip derva, o tos, kurios buvo šešėlyje, 
po uolos atsikišimu, likę tik pilkos. Šios inkrustacijos pa- 
vyzdžius parodžiau keletui geologų, ir visi nutarė, kad 
jie -— vulkaninės, arba ugninės, prigimties. Ta inkrustaci- 
ja kieta ir vaiski, gludumu prilygsta dailiausias jūrinės 
alyvas!?, turi nemalonų kvapą ir netenka spalvos, kaitina- 
ma lydomuoju vamzdeliu. Visu tuo labai primena šiuo- 
laikinių jūros moliuskų kriaukles. Be to, žinoma, kad 
moliuskų tos kriauklės dalys, kurias paprastai dengia ir 
užstoja nuo šviesos mantija, esti blyškesnės už. tas, kurias 
veikia šviesa,—- visai kaip ir šios inkrustacijos. Jei pri- 
siminsime, kad kalcis, tiek fosfato, tiek karbonato pavi- 
dalu, įeina į visų gyvūnų kietųjų dalių — kaulų ir kriauk- 
lių — sudėtį, tai fiziologiniu požiūriu labai įdomu aptik- 

ti substancijas, kurios, būdamos kietėsnės už dantų emalį 
ir turėdamos spalvotą paviršių tokį pat glotnų, kaip gyvų: 
jų moliuskų kriauklės paviršius, yra negyva organinė me- 
džiaga, perdirbta neorganinių jėgų, be to, savo pavidalu 
imituojanti kai kuriuos žemesniuosius augalinius darinius“. 

Šv. Povilo saloje radome tik dviejų rūšių paukščius: 
kvailutį (Sula leucogaster) ir nodį (Fulmarus glacialis). 
Pirmasis — irklakojų būrio rūšis, antrasis — audrapaukš- 
čių. Abu romaus ir paiko būdo, taip nepripratę prie keliau- 
tojų, kad savo geologo plaktuku būčiau galėjęs jų pri- 
mušti, kiek norėdamas. Kvailutis kiaušinius deda ant plikų 
uolų, o nodis labai paprastą lizdą suka iš jūros dumblių. 
Greta daugelio tokių lizdų gulėdavo nedidelė skraidančio- 
ji žuvis, kurią, spėju, atnešdavo patinėlis patelei. Būdavo 
įdomu stebėti, kaip didelis ir judrus krabas (Graspus), gy- 
venantis uolos plyšiuose, greitai pavogdavo prie lizdo gu- 
linčią žuvelę, kai tik nubaidydavome paukščius tėvus. Se- 
ras V. Simondsas, vienas iš nedaugelio žmonių, kuriam 
buvo tekę išsikelti į šias uolas, pasakojo man, matęs, kaip 
krabai ištraukdavo jaunučius paukščiukus iš lizdų ir su- 
rydavo. Šioje salelėje nėra jokių augalų, net kerpių, ir vis 
tik Čia gyvena kai kurie vabzdžiai ir vorai. Štai, manau, 
pilnas gyvūnijos sąrašas: musė (Olfersia), skraidanti apie 
kvailutį, ir erkė, tur būt, kaip parazitas čia užnešta paukš- 
čių; nedidelė ruda kandis, priklausanti genčiai, kuri minta 
plunksnomis; vabalas (Quedius) ir vėdarėlis, gyvenantieji 
po išmatomis; pagaliau — gausūs vorai, kurie, spėju, me- 
džioja tuos mažuosius jūrinių paukščių palydovus ir šiukš- 
lininkus. Dažnai aprašinėjama, kaip tik ką susidariusias 
Ramiojo vandenyno koralines saleles, iš pradžių užvaldą 
lieknosios palmės ir kiti taurūs atogrąžų augalai, paskui 
paukščiai ir pagaliau žmogus; bet tikriausiai ne visai taip 
esti; bijau, kad tokių aprašymų poezija smarkiai nukentės, 
jei pasakysiu, jog vandenyne naujai atsiradusios žemės 
pirmieji gyventojai paprastai būna vabzdžiai, mintantieji 


* Horneris ir Devidas Briusteris aprašė (Philosophical Transactions, 
1836 m., p. 65) savotišką „dirbtinę medžiagą, panašią į kriauklę". Ji 
nusėda plonučiais, vaiskiaisir nepaprastai glotniais rusvos spalvos 
sluoksneliais, turinčiais ypatingų optinių savybių, ant sienelių indo su 
vandeniu, kuriame greitai sukamas skuduras, sumirkytas klijuose ir kal- 
kėse. Ji žymiai minkštesnė, vaiskesnė ir gyvūninės kilmės medžiagų 
turi daugiau, negu natūrali inkrustacija Dangun Žengimo saloje; bet čia 
vėl matome, jog kalcio karbonatas ir gyvūninės kilmės medžiaga labai 
linkę sudaryti kietą medžiagą, artimą kriauklės medžiagai. 

plunksnomis ir nešvarumais, parazitiniai vabzdžiai ir 
vorai. 

Atogrąžų jūrose pati mMažiausioji uola, sudarydama są- 
lygas veistis begalinei gausybei įvairios rūšies jūrų dumb- 
lių ir kolonijinių gyvūnų, kartu padeda gyvuoti ir dauge- 
liui žuvų. Mūsų jūrininkai, išplaukę valtimi žvejoti, nuo- 
lat kovodavo šu rykliais dėl didesnės dalies grobio, pa- 
kliuvusio ant meškerių. Girdėjau, kad viena sala netoli 
Bermudų salyno, esanti toli atviroje jūroje ir gana giliai 
po vandeniu, buvo atrasta tik todėl, kad jos kaimynystėje 
' pastebėta daug žuvų. 


Fernando Noronja, 1832 m. vasario 20 d.— 
Kiek galėjau pastebėti per tas keletą valandų, kurias čia 
išbuvome, sala — vulkaninės struktūros, tačiau veikiausiai 
ji atsirado ne naujausiais geologiniais laikais. Žymiausias 
jos bruožas — kūgiška, apie 1000 pėdų [300 m| aukščio, 
kalva; viršutinė to kūgio dalis labai stati ir vienu šonu už- 
svirusi ant pagrindo. Uoliena — fonolitas!*, susidedąs iš 
netaisyklingų stulpų. Žvelgiant į tas paskiras mases, iš 
pradžių kyla mintis, kad jos staiga pusiau skystos buvo 
išstumtos į viršų. Tačiau Šv. Elenos saloje įsitikinau, kad 
kai kurie maždaug tokio pat pavidalo ir sandaros stulpai su- 
sidarė, įvykus ištirpusios uolienos injekcijai!? į minkštes- 
nius klodus ir šie tarnavo kaip liejamosios formos tiems 
milžiniškiems obeliskams. Visa sala apaugusi mišku, bet 
dėl klimato sausumo augmenija atrodo toli gražu neveš- 
li. Milžiniški akmeniniai stulpai šlaito viduryje, prisidengę 
kažkokių į laurą panašių medžių paunksme ir pasipuošę 
kitais medžiais, su daugybe gražių, skaisčiai rožinių žiedų, 
be jokio lapo, teikė artimiausiai apylinkei malonią iš- 
vaizdą. 


Baija, arba San Salvadoras, Brazilijoje, 
vasario 29 d.— Diena praėjo žaviai. Bet tas žodis pernelig 
menkas išreikšti jausmams, apimantiems gamtininką, kuris 
pirmąsyk vienui vienas klajoja po Brazilijos girią. Žolių 
dailumas, neregėti parazitiniai augalai, žiedų grožis, tvis- 
kanti lapų žaluma, bet svarbiausia — bendras augmenijos 
vešlumas. Visu tuo tiesiog gerėte gerėjausi. Uksmingose 
girios vietose vyrauja kažkoks itin keistas garsų ir tylos 
mišinys. Vabzdžiai dūzgia taip garsiai, kad jų dūzgimą 
girdi net laive, stovinčiame ant inkaro už keleto šimtų 

jardų nuo kranto; ir vis dėlto girios glūdumoje tarytum vy- 
rauja visuotinė tyla. Gamtininkui tokia diena suteikia ma- 
lonumą, kokį jis vargiai gali tikėtis vėl kada nors pajausti. 
Išklajojęs keletą valandų, pasukau į mūsų sustojimo vietą, 
bet, nespėjus į ją ateiti, užklupo atogrąžų audra. Bandžiau 
prisiglausti po medžiu, kurio lapija buvo tokia tanki, kad 
paprastas Anglijos lietus niekad nebūtų prasiskverbęs; 
bet čia jau po poros minučių kamienu ėmė tekėti nedidelis 
srautas. Tuo liūčių smarkumu ir turime aiškinti, kodėl net 
didžiausių tankmių apačioje viskas žaliuoja; jei čia lytų 
tik taip, kaip šaltesnio klimato kraštuose, didesnė lietaus 
dalis susigertų ir išgaruotų, dar nepasiekusi žemės. Nemė- 
ginsiu dabar aprašinėti spalvingo tos pasigėrėtinos įlan- 
kos vaizdo, nes plaukdami namo buvome antrą kartą į ją 
įsukę, taigi dar turėsiu progos apie ją pakalbėti. 

Visoje Brazilijos pakrantėje, mažiausia 2000 mylių 
[3200 km] ilgio ruože, ir, žinoma, gerokai į šalies gilumą, 
pamatinė uoliena! visur, kur tik ji aptinkama, priklauso 
granito formacijai. Ta aplinkybė, kad toks milžiniškas 
plotas, susidėjęs iš medžiagos, kuri, kaip daugumas geolo- 
gų mano, kristalizavosi, veikiant aukštai temperatūrai ir 
dideliam slėgiui, kelia daug įdomių minčių. Ar kristaliza- 
vimasis vyko bedugnėse okeano gelmėse? Arba gal gra- 
nito klodus iš pradžių dengė kitos uolienos, kurios vėliau 
buvo nuneštos? Ar įtikėtina, kad kuri nors jėga, jei tik ji 
neveikė begaliniai ilgai, įstengė apnuoginti granitą dau- 
gelio tūkstančių kvadratinių lygų plote? 

Ne per toli nuo miesto, toje vietoje, kur jūron įteka 
upelis, stebėjau reiškinį, susijusį su vienu Humbolto* nag- 
rinėtu klausimu. Didžiųjų upių — Orinoko, Nilo ir Kon- 
go — krioklių sienitinės uolienos!" apsinešusios juoda me- 
džiaga ir atrodo taip, lyg būtų iki blizgesio įtrintos grafi- 
tu. Tas sluoksnis visai plonutis ir, kaip parodė Bercelijaus 
atlikta analizė, susidaręs iš mangano ir geležies oksidų. 
Orinoko upėje šis juodas sluoksnis matyti uolose, kurios 
periodiškai apsemiamos per potvynius ir tik tose vietose, 
kur tėkmė srauni, arba, anot indėnų, „uolos juodos ten, 
kur vandenys balti“. Mano minimame upelyje danga buvo 
ryškiai rudos, o ne juodos spalvos ir, matyt, susidariusi tik 
iš geležingų medžiagų. Vien iš kolekcijos pavyzdžio negali 
teisingai įsivaizduoti tų rudų, nugludintų, saulėje švituliuo- 


* Humboldt, Personal Narrative, t. V. d. I, p. 18. 


jančių akmenų. Juos randi tik iki tos vietos, kur užlieja jū- 
ros potvynio bangos; kadangi upelis sruvena pamažu, tai 
gludinimą, vietoj krioklių, kaip didelėse upėse, čia tuři 
atlikti jūros Mūša. O periodinius upių poplūdžius čia, ma- 
tyt, atitinka jūros potvyniai ir atoslūgiai. Taigi tos pačios 
išdavos gaunamos pažiūrėti skirtingomis, bet iš tikrųjų 
panašiomis-sąlygomis. Kaip tačiau tos metalo oksidų dan- 
gos, kurios atrodo lyg pricementuotos prie uolų, atsirado, 
nesuprantama; nežinau ir kuo paaiškinti, kad jų storis lie- 
ka vis toks pat. 

Kartą susidomėjęs sekiau įpročius Diodon antennatus!š, 
sugauto netoli kranto. Ta žuvis su glebia oda plačiai žino- 
ma savotišku sugebėjimu išsipūsti, pavirsti beveik rutu- 
liu. Išėmus ją trumpam laikui iš vandens, o paskui vėl įlei- 
dus, ji įtraukia gerokai vandens ir oro pro burną, taip pat, 
gal būt, ir pro žiaunų plyšius. Tai vyksta dviem būdais: pra- 
lytasis oras įVvaromas į kūno ertmę, iš kur negali išeiti, su- 
sitraukus raumenims; tai aiškiai matyti; vanduo silpna 
srovele įeina pro plačiai atvertą ir nejudančią burną, at- 
seit, šiuo atveju vyksta čiulpimas. Pilvo oda žymiai gleb- 
nesnė, negu nugaros; todėl besipučiant, pilvas išsipučia 
daug smarkiau už nugarą, ir žuvis ima plaukioti aukštiel- 
ninka. Kiuvjė abejoja, ar Diodon tokioje padėtyje gali 
plaukioti; tačiau žuvis sugeba ne tik judėti į priekį tiesia 
linija, bet ir staigiai pasisukti į bet kurią pusę. Pastarąjį 
judesį ji atlieka vien tik krūtinės pelekų pagalba, uodega 
gi suglemba ir ja nebesinaudoja. Kadangi kūnas, prisipil- 
dęs oro, ima plūduriuoti, žiaunų plyšiai išsikiša iš vandens, 
bet pro juos visą laiką teka į burną vandens srovė. 

Pabuvusi kurį laiką išsipūtusi, žuvis paprastai smarko- 
kai išstumia iš savęs orą ir vandenį pro žiaunų plyšius bei 
burną; ji gali išleisti tik tam tikrą kiekį vandens; todėl ma- 
noma, kad skystį ji įtraukia iš dalies ir savo lyginamajam 
svoriui reguliuoti. Diodon ginasi keliais būdais. Ji gali 
smarkiai kandžiotis, sugeba iššvirkšti pro burną tam tikru 
atstumu vandens srovę ir kartu, krutindama žandus, išleisti 
keistą garsą. Kūnui pučiantis, speneliai, kuriais apaugusi 
jos oda, atsistoja ir darosi dygūs. Bet įdomiausia tai, kad, 
jei žuvį paimi į rankas, iš pilvo odos išsiskiria gražios kar- 
mino raudonumo spalvos plaušėta medžiaga, kuri taip pa- 
tvariai nudažė dramblio kaulą ir popierių, kad tie dažai iš- 
liko visai ryškūs iki šiai dienai; neturiu supratimo, nei kas 
tos išskyros, nei kokia jų paskirtis. Dr. Alenas iš Foreso 

man sakė, kad dažnai ryklių skrandžiuose rasdavo plūdu- 
riuojančią gyvą išsipūtusią Diodon ir kad jam žinoma ke- 
letas atvejų, kai Žuvis pragraužusi ne tik pabaisos skran- 
džio sieneles, bet ir jos šonus, išsigaudavo lauk ir ryklys 
nuo to žūdavo. Kas būtų galėjęs manyti, kad nedidelė 
minkšta žuvelė įstengia nugalabyti didžiulį nuožmų ryklį? 


Kovo 18 d.— Išplaukėme iš Baijos. Po keleto dienų, kai 
buvome ne per toli nuo Abroljo salelių, mano dėmesį pa- 
traukė rausvai rudas jūros atspalvis. Visame vandens pa- 
viršiuje, kaip paaiškėjo tiriant pro nestiprią lupą, buvo 
pilna lyg kokių smulkiai sukapotų šienulių dantytais ga- 
lais. Tai buvo smulkučiai cilindriniai Confervae!?, susitelkę 
pundeliais, arba grįžtelėmis, nuo 20 iki 60 kiekvienoje. Po- 
nas Berklis man praneša, kad čia toji pati rūšis (Trichodes- 
mium erythraeum), kurios pilni milžiniški plotai Raudono- 
joje jūroje, — nuo to gavo ir ši jūra pavadinimą“. Jų yra, 
tur būt, begalinė daugybė. Mūsų laivas perplaukė keletą 
tų dumblių ruožų; vienas iš jų buvo apie 10 jardų [9 m] 
pločio, o ilgio, sprendžiant iš purvinos vandens spalvos, 
mažiausiai pustrečios mylios. Beveik visuose ilgų kelionių 
jūromis aprašymuose šis tas sakoma ir apie tuos Confervae. 
Jie, matyt, ypač dažnai aptinkami jūrose apie Australiją; 
prie Luino rago aptikau rūšį, giminingą šiai, bet mažesnę 
ir aiškiai kitokią. Kapitonas Kukas savo trečiosios kelionės 
aprašyme pažymi, kad jūrininkai šį reiškinį vadina „jūrų 
piuvenomis". 

Netoli Kilingo atolo, Indijos vandenyne, stebėjau dau- 
gybę nedidelių Confervae telkinėlių. Kiekvienas jų buvo 
po keletą kvadratinių colių dydžio, susidėjo iš ilgų cilindri- 
nių siūlelių, tokių plonų, 


kad plika akimi vos galėjai ACEA Ya sans 
įžiūrėti, ir susimaišiusių 

su kitais, truputį stambes- 

niais, kūgiškais galiukais kūnais. Piešinyje parodytos dvi 
tokios galais sukibusios figūrėlės. Jų ilgis įvairuoja nuo 
0,04 iki 0,06 ir net iki 0,08 colio, o skersmuo — nuo 0,006 
iki 0,008 colio. Viename kūginės dalies gale paprastai 
matyti žalia pertvarėlė, susidedanti iš grūdėtos medžiagos ir 
per vidurį storesnė. Ta pertvarėlė, man atrodo, yra pagrin- 
das labai gležno, bespalvio, minkštos medžiagos maišelio, 


* Montagne, Comptes rendus, etc., 1884 m. liepos mėn.; Anna- 
les des Sciences Naturelles, 1844 m. gruodis. 


2 Č. Darvinas 

kuris iš vidaus iškloja išorinį apvalkalą, bet nepasiė- 
kia kūgiškų galų. Kai kuriuose egzemplioriuose tų pertva- 
rėlių vietoj buvo mažyčiai, bet taisyklingi, rutuliukai iš 
rusvos grūdėtos medžiagos; įdomu buvo stebėti, kaip jie 
susidaro. Minkštoji vidinio apvalkalo medžiaga staiga ima 
dėstytis gijomis; atrodo, lyg keletas jų spinduliuoja iš 
vieno centro; paskui visa medžiaga, nelygiai ir greit trauk- 
damasi, per kokią sekundę susitelkia į taisyklingą rutuliu- 
ką, kuris atsiranda vietoj pertvaros viename, visai ištuštė- 
jusio apvalkalo gale. Grūdėto rutuliuko susidarymą 
pagreitindavo bet kuris atsitiktinis sužalojimas. Galiu pri- 
durti, kad tie kūneliai dažnai esti po du, kūgis prie kūgio, 
kaip parodyta piešinyje, ir, būtent, sutapę tais galais, kur 
yra pertvarėlė, 

Pateiksiu čia dar keletą stebėjimų, susijusių su jūros 
nusidažymu dėl organinių priežasčių. Prie Čilės krantų, 
keletą lygų į šiaurę nuo Konsepsijono, „Biglis“ kartą per- 
plaukė didelius plotus drumsto vandens — visai tokio, koks 
esti ištvinusioje upėje; kitą kartą vienas laipsnis į pietus 
nuo Valparaiso, 50 mylių nuo kranto, tas pats reiškinys 
buvo pastebėtas dar platesniu mastu. Stiklinėje šis vanduo 
atrodė blyškiai rausvas, o pro mikroskopą buvo matyti, kad 
jame knibžda smulkučiai gyvūnėliai, kurie blaškėsi pirmyn 
ir atgal, dažnai susprogdami. Jų kūnas ovalinis ir per vidu- 
Iį persmauktas lenktų blakstienėlių žiedo. Tačiau atidžiau 
juos apžiūrėti buvo labai sunku, nes, vos tik nustodavo ju- 
dėję, dar nespėję dingti iš regėjimo lauko, jie jau sprog- 
davo. Kartais jų kūnas sprogdavo išsyk abiejuose galuose, 
o kartais tik viename, išmesdamas rusvą, stambiai grūdė- 
tą medžiagą. Akimirka prieš sprogdamas, gyvūnėlis padi- 
dėdavo pusantro karto, palyginus su normaliu dydžiu, ir 
sprogdavo paprastai apie penkiolika sekundžių po to, kai 
liaudavosi greitai judėjęs į priekį; kai kada gyvūnėliai 
prieš tai trumpą laiką sukdavosi apie savo išilginę ašį. 
Maždaug pora minučių po to, kai juos izoliuodavai vandens 
laše, jie visi šitaip išgaišdavo. Gyvūnėliai iriasi į prieki 
siaurojo galo blakstienėlėmis, paprastai staigiais stūmiais. 
Jie be galo maži ir visiškai neįžiūrimi plika akimi, nes kiek- 
vienas teužima tik vienos tūkstantosios kvadratinio colio 
plotą. Jų kiekis begalinis, nes mMažiausiame, kokį tik galė- 
jau išskirti, vandens laše jų rasdavau labai daug. Vieną 
dieną perplaukėme du tokius nusidažiusius vandens plotus, 
kurių vienas turėjo, gal būt, keletą kvadratinių mylių. Ko- 

kia gausybė tų mikroskopinių gyvūnų! Iš tolo vandens 
spalva buvo panaši į upės, tekančios raudonmolio vaga, 
bet laivo šešėlyje vanduo atrodė šokolado tamsumo. Riba 
tarp raudono ir mėlyno vandens buvo labai aiški. Keletą 
dienų prieš tai oras buvo tykus, ir vandenyne knibždėjo 
nepaprastai daug gyvųjų būtybių“. 

Jūrose prie Ugnies Žemės, ne per toli nuo kranto, ma- 
čiau siaurus vandens ruožus ryškiai raudonos spalvos, 
kurie atsirasdavo nuo daugybės vėžiagyvių, forma prime- 
nančių didžiąsias krevetes. Ruonių medžiotojai jas vadina 
„banginių ėdesiu“. Nežinau, ar banginiai jomis minta, bet 
žuvėdroms, kormoranams ir didžiulėms bandoms stambių, 
nerangių ruonių šie plaukiojantieji vėželiai kai kuriose pa- 
jūrio vietose yra pagrindinis maistas. Jūreiviai tokią van- 
dens spalvą aiškina ikrų buvimu, aš tokį faktą stebėjau tik 
vienu atveju. Keletą lygų nuo Galapagų salyno mūsų lai- 
vas perplaukė tris siaurus tamsiai gelsvo, lyg truputį purvi- 
no, vandens ruožus; ruožai buvo keleto mylių ilgio, bet 
vos kelių jardų pločio ir nuo aplinkinio vandens skyrėsi 
vingiuota, bet aiškiai matoma linija. Ta spalva parėjo nuo 
mažyčių drebutinių rutuliukų, maždaug vienos penktosios 
colio skersmens. Juose glūdėjo daugybė smulkučių apva- 
lių kiaušinėlių, kurie buvo dvejopi: skyrėsi rausva spalva 
ir kitokia forma. Negaliu pasakyti, kuriems iš tų dviejų 
rūšių gyvūnų priklausė tie kiaušinėliai. Kapitonas Kol- 
netas pažymi, kad šis reiškinys gana paprastas prie Gala- 
pagų salų ir kad ruožų kryptis rodo srovių kryptį; tačiau 
aprašytuoju atveju ruožo kryptis priklausė nuo vėjo. Be- 
lieka pažymėti dar vieną reiškinį — ploną ribuliuojančių 
spalvų alyvinę plėvelę vandėns paviršiuje. Kartą prie Bra- 
zilijos krantų mačiau, kaip tokia plėvelė dengė nemažą 
vandenyno plotą, jūrininkai aiškino, kad kur nors ne- 
toliese plūduriuojąs nugaišęs banginis. Čia neminėsiu 
vandenyne dažnai pasitaikančių smulkučių drebutinių 


l * Lesonas (Lesson, Le Voyage de la Coquille, t. I, p. 255) kalba 
apie vandenyno spalvos raudonumą prie Limos; to priežastis, matyt, 
buvo tokia pati. Įžymus gamtininkas Peronas savo „Voyage aux terres 
australes" nurodo mažiausiai dvylika keliautojų, užsimenančių apie jūrų 
Vandens raudonumą (t. II, p. 239). Prie šaltinių, kuriais remiasi Peronas, 
galima dar pridurti: Humboldt, Pers. Narr., t. VI, p. 804; Flin- 
ders, Voyage, t. I, p. 92: Labillardière, t. Į, p. 287; Ulloa, Voy- 


2 S ir Coquille kelionės; Capt. King, Survey of Austra- 
a ir kt. 

dalelių, — juoba, kad apie jas dar teks kalbėti — jų ne tiek 
gausu, kad nors kiek atsilieptų vandens spalvai. 

Aukščiau pateiktuose duomenyse, man rodos, ypatingo 
dėmesio vertos dvi aplinkybės: pirma, kokiu būdu įvai- 
rūs kūneliai, sudarantieji tuos ruožus su aiškiomis ribomis, 
laikosi krūvoje? Minėtieji į krevetes panašūs vėželiai ju- 
dėjo tvarkingai, kaip kareivių pulkas; bet juk kiaušinėliai 
arba Confervae negali laikytis krūvoje todėl, kad atlie- 
ka kažkokius valingus judesius; tatai visai neįtikėtina ir 
infuzorijų atžvilgiu. Antra, kuo aiškintina, kad ruožai su- 
sidaro ilgi, siauri? Tas reiškinys toks panašus į tai, ką ma- 
tome kiekviename vandens sraute, kai srovė ilgomis virti- 
nėmis ištęsia verpetuose susidariusias putas, jog ir tų ruo- 
žų susidarymą esu priverstas aiškinti panašiu oro ar jūrų 
srovių veikimu. 

Taigi turime sutikti, kad tie įvairūs organizmai atsiran- 
Ga tam tikrose palankiose jiems vietose, o paskui juos iš 
ten išnešioja vėjas arba vanduo. Tačiau, pripažįstu, labai 
sunku įsivaizduoti, kad milijonų milijonai smulkučių gy- 
vūnėlių ir Confervae galėtų atsirasti vienoje kurioje vie- 
toje, nes iš kurgi į tokias vietas patektų gemalai? Juk juos 
gimdančius organizmus vėjas ir bangos išblaško begalinėse 
vandenynų platybėse. Tačiau jokia kita hipoteze negaliu 
išsiaiškinti, kodėl jie grupuojasi ruožais. Gal dar verta pri- 
durti, kad, pasak Skoursbio, vienoje Šiaurės Ledjūrio vie- 
toje visada esti žalios spalvos vanduo, kuriame knibžda 
pelaginių [atviros jūros] gyvūnų. 


I SKYRIUS 
RIO DE ŽANEIRAS 


Nuo 1832 m. balandžio 4 d. iki liepos 5 d.— Keletas 
dienų po to, kai čia atplaukėme, susipažinau su vienu ang- 
lu, kuris ruošėsi vykti aplankyti savo dvaro, esančio tru- 
putį daugiau kaip 100 mylių [160 km] už sostinės, į šiaurę 
nuo Frio rago. Mielai priėmiau jo malonų pasiūlymą ke- 
liauti drauge. 

Balandžio 8 d.— Mūsų grupė susidėjo iš septynių žmo- 
nių. Pirmasis kelionės etapas buvo labai įdomus. Buvo 
baisiai karšta, ir, kai keliavome giria, aplink vyravo vi- 
siška tyla, tik vienur kitur tingiai plasnojo didžiulės tvis- 
kančios peteliškės. Nuo kalvų anapus Praja Grandės atsi- 
vėrė tikrai puikus reginys; tarp ryškių spalvų vyravo tam- 
siai mėlyni niuansai, dangus ir nejudami įlankos vandenys 
lenktyniavo grožiu. Prajoję dirbamas žemes, leidomės pro 
girią, kurios didingumas buvo niekam neprilygstamas. Apie 
vidurdienį pasiekėme Itakają; tai kaimelis lygumoje; jo 
viduryje matyti namas, o aplinkui — negrų trobelės. Šios 
taisyklinga forma ir išsidėstymu priminė piešiniuose ma- 
tytas Pietų Afrikos hotentotų sodybas. Kadangi mėnulis 
tekėjo anksti, nutarėme tą patį vakarą leistis toliau ir nak- 
voti Lagoa Marikoje. Temstant prajojome masyvią, pliką, 
stačiais šlaitais kalvą, kokių šiame krašte labai daug. Ši 
vieta žinoma tuo, kad čia ilgą laiką glaudėsi keletas pabė- 
gusių vergų, kurie šiaip taip manydavosi, apdirbdami že- 
mės sklypelį palei kalvoviršį. Pagaliau juos susekė, ir čia 
buvo atsiųstas dalinys kareivių, kurie visus pagavo, iš- 
skyrus vieną seną moterį. Ši nutarė, užuot vėl kentusi ver- 
giją, verčiau pulti nuo kalno viršūnės ir negyvai užsimuš- 
ti. Jei taip būtų pasielgusi kuri romėnų matrona, tai saky- 
tų, kad ją skatino taurus laisvės troškimas; bet vargšė, 
negrė, buvo kaltinama tik gyvulišku užsispyrimu. Jojome 
dar keletą valandų. Paskutiniąsias mylias kelias buvo 

gana sunkus; jis ėjo tyrlaukiais, tarp pelkių ir lagūnų. Blan- 
džioje mėnesienoje gamtovaizdis atrodė visai nykus. Tar- 
pais pro šalį praskrisdavo koks žibukas, gailiai sumekenęs 
pakildavo į viršų vienišas perkūno oželis. Tolimas ir niūrus 
vandenyno šniokštimas beveik netrikdė nakties tylumos. 

Balandžio 9 d.— Palikome savo skurdžią nakvynę dar 
saulei netekėjus. Kelias ėjo siaura smėlėta lyguma, tarp 
jūros ir giliai į sausumą įsiterpusių druskėtų lagūnų. 
Tik daug gražių paukščių, mintančių žuvimi, pavyzdžiui 
baltieji gandrai bei gervės, ir fantastiškiausios išvaizdos su- 
kulentiniai augalai” vietovę darė šiek tiek įdomesne. Ne- 
gausūs nuskurdę medžiai buvo apaugę parazitiniais auga- 
lais, iš jų savo gražumu ir puikiu aromatu ypatingą pasi- 
gėrėjimą kėlė kai kurios orchidėjos. Saulei patekėjus, pasi- 
darė baisiai karšta, o šviesa ir šiluma, atsispindėdama nuo 
balto smėlio, dar labiau kankino. Pietavome Mandetiboje, 
esant 84° Farenheito [28“, 8 C] temperatūrai šešėlyje. Ra- 
miame didžiulės lagūnos vandenyje atsimušė miškais ap- 
augusios tolimos kalvos; žiūrėdami į tą puikų reginį, visai 
atsigavome. Kadangi čionykštė venda (viešbutis) buvo 
labai gera ir ji man paliko malonų puikių pietų prisimini- 
mą — deja, retą šiose vietose — iš dėkingumo ją tuoj ir ap- 
rašysiu, kaip tipingą šio krašto viešbučių atstovą. Venda 
dažnai esti itin didelis pastatas iš storų stulpų, įleistų stat- 
menai į žemę; stulpus perpina medžių šakomis, o paskui 
viską nuglaisto. Grindys čia retai kada būna, langai visada 
be stiklų, bet stogas paprastai gana geras. Priešakinė pasta- 
to dalis visuomet atvira; tai savotiška veranda, kur sustaty- 
ti stalai ir suolai. Miegamieji kambariai pereinami, ir ke- 
liautojas gali čia sau miegoti kaip tinkamas ant medinių 
gultų, padengtų plonu šiaudiniu dembliu. Venda paprastai 
esti kieme, kur šeriami arkliai. Atvykę mes pirmiausia nu- 
balnodavome arklius ir duodavome jiems kukurūzų; paskui, 
žemai nusilenkę senjorui, paprašydavome, kad jis būtų toks 
malonus — duotų mums ko nors pavalgyti. Jis paprastai 
atsakydavo: „Visa, ko tik norėsite, ponas". Iš pradžių daž- 
nai be reikalo dėkodavau apvaizdai, kad ji mus atvedė pas 
tokį gerą žmogų. Kalbantis toliau, reikalas visada krypdavo 
į blogą pusę. „Gal būsite malonus mums duoti žuvies? — 
„O, ne, ponas!" — „Sriubos?"—, Ne,  ponas!"— „Duo- 
nos?” — „O, ne, ponas!“ — „Džiovintos mėsos?“ — „O, ne, 
ponas!" Jei turėdavome laimės, tai, išlūkuriavę porą valan- 
dų, gaudavom paukštienos, ryžių ir „farinjos“. Neretai pa- 

sitaikydavo, kad tekdavo patiems užmušti akmenimis kokį 
naminį paukštį sau vakarienei. Kai, leipdami iš nuovargio 
ir alkio, draviai užsimindavome, kad būtų labai malonu, 
jei valgis jau būtų gatavas, visada girdėdavom išdidų ir 
visai nedžiuginantį (nors ir teisingą) atsakymą: „Kai bus 
gatavas, tai ir bus“. Jei būtume išdrįsę dar protestuoti, 
mums būtų pasiūlę keliauti toliau, nes esame per dideli 
akiplėšos. Viešbučių šeimininkai baisiai nelipšnūs ir labai 
nemalonių manierų; jų namas ir jie patys dažnai pasibai- 
sėtinai nešvarūs; kad trūksta šakučių, peilių ir šaukštų, 
čia visai paprastas reiškinys, ir esu tikras, jog Anglijoje 
nerastum kaimiečio trobos ar net lūšnelės, kuriose taip stig- 
tų bet kokių patogumų. Tačiau Kampos Novose pavalgėme 
kuo puikiausiai: pietų davė vištą su ryžiais, sausainių, vy- 
no ir degtinės, vakare — kavos, o pusryčių — žuvies ir ka- 
vos. Visa tai kartu su puikiu pašaru arkliams mums kai- 
navo tik po pustrečio šilingo nuo galvos. Tačiau vendos 
šeimininkas, paklaustas, ar nematė bizūno, kuris vienam 
iš mūsų kažkur dingo, šiurkščiai atrėžė: „O ką aš žinau? 
Reikėjo žiūrėti. Tur būt, šunys surijo". 

Išvykę iš Mandetibos, jojome keliu, išsiraizgiusiu tarp 
begalės ežerų; vienuose buvo galima rasti gėlo vandens 
moliuskų, kituose — sūraus. Pirmųjų aptikau vieną Limnea 
rūšį; ji gausiai gyvena ežere, kurį, kaip mane tikino vietos 
gyventojai, sykį metuose arba ir dažniau užlieja jūra, ir 
todėl vanduo jame visai sūrus. Neabejoju, kad lagūnų 
grandinėje, nusitęsusioje Brazilijos pakrante, būtų galima 
stebėti daug įdomių faktų, liečiančių jūrų ir gėlo vandens 
gyvūnus. Ponas Ge* konstatuoja, kad ties Rio aptiko mo- 
liuskų, priklausančių jūrinėms Solen ir Mytilus gentims, 
taip pat gėlo vandens Ampullariae, kurie visi gyveno ta- 
me pat apysūriame vandenyje. Aš pats dažnai stebėdavau 
lagūnoje netoli Botanikos sodo, kur vanduo tik truputį 
mažiau sūrus, kaip jūroje, vieną Hydrophilus rūšį, labai 
panašią į dusę, randamą Anglijos grioviuose; vienintelė 
moliuskų rūšis, gyvenanti šiame ežere, priklauso genčiai, 
kuri paprastai aptinkama estuarijose [upių žiotyse pajūry]. 

Palikę kol kas jūros krantus, vėl isukome į girią. Me- 
džiai buvo labai aukšti ir, palyginus su europiniais, ypač 
kontrastavo kamienų baltumu. Kaip matau iš savo užrašų 
knygutės, šiame grandioziniame gamtovaizdyje man 


* Gay, Annales des Sciences naturelles, 1833 m. 

nuolat krisdavo į akis nuostabūs ir gražūs parazitinių auga- 
lų žiedai, nes buvo kažkas visai nauja. Išjoję iš girios, pa- 
traukėme ganyklomis, kurias gerokai biaurojo kūgiški, 
beveik dvylikos pėdų aukščio skruzdėlynai. Dėl jų ši ly- 
guma buvo visai panaši į Choruljo! purvo vulkanus, kaip 
juos pavaizdavo Humboltas. Buvo jau tanisu, kai, dešimi 


Vampyras (Desmodus D'Orbignyi, Waterhause) 


valandų joję, atvykome į Enženjodą. Visą kelionę stebė- 
jausi vietinių arklių ištverme ir darbingumu; jie ir nuo 
įvairių sužalojimų daug greičiau pasitaiso, negu mūsų 
angliškos veislės arkliai. Vampyras čia dažnai padaro daug 
bėdos, įkąsdamas arkliui į sprandą. Žalos paprastai pa- 
daro ne tiek kraujo nutekėjimas, kiek uždegimas, atsira- 
dęs nuo balno spaudimo. Anglijoje neseniai buvo pareikš- 
ta abejonių to fakto teisingumu, bet man pasitaikė matyti, 
kaip vampyras (Desmodus d'Orbignyi Wat.) buvo sugau- 
tas ant vieno arklio nugaros. Kartą vėlai vakare apsinak- 
vojome po atviru dangumi netoli Kokimbos, Čilėje; mano 
tarnas, pastebėjęs, kad vienas arklys labai nerimauja, nu- 
ėjo pažiūrėti, kas yra; jam pasirodė, kad jis lyg kažką ma- 
to ant arklio sprando; greif ištiesęs ranką nutvėrė vam- 
pyrą. Rytą nesunkiai pažinome, kur arklys įkąstas: ta vie- 
ta buvo patinusi ir kraujavo. Trečią dieną jau jodinėjome 
tuo arkliu be jokios žalos jam. 

Balandžio 13 d.— Po trijų dienų kelionės atvykome 
į Sosegą, sėnjoro Manuelio Figiredos, vieno iš mūsų bend- 
rakeleivių giminaičio, dvarą. Gyvenamasis namas buvo 
neprašmatnus, bet, nors išvaizda priminė daržinę, visiškai 
atitiko klimatą. Svetainėje stovintys paauksuoti krėslai ir 
sofos kontrastavo su baltintomis sienomis, nendriniu stogu 
ir neistiklintais langais. Gyvenamasis namas kartu su 
svirnais, arklidėmis ir dirbtuvėmis juodaodžiams, išmoky- 
tiems įvairių amatų, sudarė maždaug keturkampę aikštę, 
kurios viduryje džiūvo didžiulė krūva kavos. Tie trobesiai 
yra ant nedidelės kalvos, kylančios virš dirbamos žemės, 
o aplinkui, kaip mūras, stūkso vešli giria. Svarbiausias 
šios krašto dalies produktas — kava. Manoma, kad kiek- 
vienas medis kas metai vidutiniškai duoda du svarus 
[907 g] pupelių, o kai kurie — ir iki 8 svarų [3629 g]. Au- 
ginama čia taip pat daug maniokos, arba kasavos??. Šio au- 
galo dalys sunaudojamos visos: lapais ir stiebais šeriami 
arkliai, o šaknys malamos, ir taip gauta tyrė, išspausta ir 
iškepta, duoda farinją — svarbiausią Brazilijos maisto pro- 
duktą. Įdomu, ir, beje, plačiai žinoma, kad to maistingo au- 
galo syvai labai nuodingi. Prieš kelerius metus šioje fazen- 
doje [dvare] nugaišo karvė, išgėrusi tų syvų. Senjoras 
Figireda man pasakojo, kad praėjusiais metais pasėjęs 
vieną maišą feižano, tai yra pupų, ir tris maišus ryžių; 
pupų surinkęs aštuoniasdešimt kartų, o ryžių tris šimtus 
dvidešimt kartų daugiau, negu pasėjo. Ganyklose ganosi 
puikios veislės galvijai, o giriose taip gausu medžiojamų- 
jų Žvėrių, kad per tris paskutiniąsias dienas čia kasdien 
buvo nušaunama po elnią. Toks maisto gausumas pasireiš- 
kė ir per pietus: jei stalai nelūžo nuo valgių, tai svečiams 
vis tik buvo nelengva, nes jie turėdavo būtinai valgyti 
kiekvieno patiekalo. Sykį, kai jau man atrodė, kad, rū- 
pestingai seikėdamas, sugebėjau visa ko paragauti, baisė- 
damasis išvydau dar keptą kalakutą ir paršiuką visu jų 
medžiagiškų realumu. Valgymo metu vienas žmogus įpa- 
reigotas varinėti iš kambario keletą senų skalikų ir pora 
tuzinų juodaodžių vaikigalių, kurie, nutaikę progą, vėl 
įslinkdavo į kambarį. Kol sekėsi vyti nuo savęs mintį apie 
vergiją, tas paprastas ir patriarchalinis gyvenimo būdas 
darė žavų įspūdį — čia buvo persisunkę visišku atsisky- 
rimu ir nepriklausymu nuo likusio pasaulio. Kai tik paste- 
bima atvykstantis svetimas Žmogus, imama skambinti di- 
džiuoju varpu ir paprastai šaudoma patrankėlėmis. Taip 

šis įvykis paskelbiamas uoloms ir girioms, nes šiaip nėra 
kam apie jį pranešti. Sykį paryčių, valandą prieš saulės 
tekėjimą, išėjau pasivaikščioti ir pasigėrėti iškilminga 
gamtos tyla, bet rimtį sutrikdė rytmetinis himnas, kurį gar- 
siai giedojo visi sodybos juodaodžiai; taip jie paprastai 
pradeda darbo dieną. Neabejoju, kad tokiose fazendose, 
kaip ši, vergai gyvena dar gana laimingi ir patenkinti. 
Šeštadieniais ir sekmadieniais jie dirba sau, ir tame palai- 
mingame klimate dviejų dienų darbo užtenka pramisti dar- 
bininkui ir jo šeimai visą savaitę. 

Balandžio 14 d.— Palikę Sosegą, išjojome į kitą dvarą 
prie Rio Makaės krantų — į paskutinį dirbamos žemės lo- 
pą ta kryptimi. Dvaras buvo pustrečios mylios ilgio, 
o kiek pločio — savininkas ir pats neatsiminė. Išskintas bu- 
vo tik visai nedidelis plotas; bet kone kiekvienas akras 
būtų galėjęs nešti turtingus įvairiausius atogrąžinio kraš- 
to vaisius. Turint galvoje, kokia milžiniška Brazilijos teri- 
torija, kultivuojamos žemės kiekį galima laikyti visai 
menku, palyginus su tuo, kuris tebėra natūraliame būvyje. 
Kokią daugybę gyventojų galės kada nors išmaitinti šis 
kraštas! Visą antrąją kelionės dieną mūsų kelias buvo taip 
užaugęs šliaužiančiaisiais augalais, kad vienas žmogus tu- 
rėjo eiti pirmas ir su kardu rankoje skinti praėjimą. Girio- 
je buvo gausybė gražių augmenijos formų, iš kurių medžio 
pavidalo paparčiai, nors ir nedideli, ryškiai žalia lapijos 
spalva ir dailiu lapalakščių išlinkimu kėlė didžiausią pasi- 
gėrėjimą. Vakare smarkiai lijo, ir, nors termometras rodė 
65°F [18“, 3C], labai žvarbau. Lietui pasibaigus, susidomė- 
jęs stebėjau, kaip smarkiai pradėjo garuoti visas miškas. 
Kalvas iki šimto pėdų aukščio siautė tankus, baltas rūkas, 
kuris lyg dūmų stulpas kilo iš didžiausių tankynių ir ypač 
iš slėnių. Tą reiškinį man teko stebėti keletą kartų, ir ma- 
nau, kad tai priklauso nuo didelio lapijos paviršiaus, prieš 
tai įkaitusio nuo saulės spindulių. 

Mums begyvenant tame dvare, vos nepasidariau liudi- 
ninku vieno tų žiaurumų, kurie įmanomi tik vergvaldiš- 
koje valstybėje. Dėl kažkokio kivirčo ir teismo bylos sa- 
vininkas norėjo iš savo vergų atimti visas moteris ir vai- 
kus ir juos po vieną parduoti iš varžytynių Rio mieste. 
Jis to nepadarė tik iš apskaičiavimo, ne iš gailestingumo. 
Beje, nemanau, kad savininkui būtų atėję į galvą, jog iš- 
skirti trisdešimt šeimų, gyvenusių krūvoje daugelį metų, 
yra nežmoniška. Ir vis dėlto galiu užtikrinti, kad jis buvo 

žmoniškesnis ir geresnis, negu eilinis žmogus. Bet, tur būt, 
nėra ribų apakimui, prie kurio žmogų gali privesti sava- 
naudiškumas ir egoizmas. Papasakosiu vieną menką atsi- 
tikimėlį, kuris mane anuo laiku nustebino žymiai labiau, 
negu visi pasakojimai apie žiaurumus. Kėliausi per upę su 
vienu negru, kuris buvo ypatingai buko proto. Mėginda- 
mas jam kažką išaiškinti, ėmiau kalbėti garsiau ir, rodyda- 
mas ženklais, mostelėjau ranka netoli jo veido. Jis, 
matyt, pamanė, kad įširdau ir rengiuosi jį mušti, nes užsi- 
merkė ir su nusigandusiu veidu greit nuleido žemyn ran- 
kas. Niekad neužmiršiu, kokią pajutau nuostabą, pasibiau- 
rėjimą ir gėdą, žiūrėdamas į suaugusį stiprų vyrą, kuris 
net pabijojo nukreipti į šalį smūgį, taikomą, kaip jis ma- 
nė, jam į veidą. Tą žmogų jau nustūmė iki tokios deg- 
radacijos, kuri žemesnė už bejėgiškiausio gyvulio ver- 
gystę. 

Balandžio 18 d.— Grįždami atgal, dvi dienas praleidome 
Sosegoje, ir jas išnaudojau kolekcionuodamas miške vabz- 
džius. Daugumas medžių, nors itin aukšti, apimties tėra ne 
daugiau kaip trijų —keturių pėdų. Žinoma, pasitaiko ir žy- 
miai storesnių. Senjoras Manuelis tuo laiku dirbdinosi 
70 pėdų ilgio eldiją iš vientiso kamieno, kuris nenukirstas 
buvo 110 pėdų ilgio ir labai storas. Palmės, kontrastuoda- 
mos su greta augusiais paprastais šakotaisiais medžiais. 
gamtovaizdžiui teikė atogrąžų pobūdį. Čia girias puošė ko- 
pūstinė palmė — viena gražiausiųjų iš tos šeimos. Jos ka- 
mienas toks plonas, kad gali apimti delnais, o daili laja su- 
pasi 40—50 pėdų viršum žemės. Medžių pavidalo šliaužian- 
tieji augalai, apvyti kitų šliaužiančiųjų, buvo labai stori: 
kai kurie, mano išmatuotieji, turėjo iki dviejų pėdų apim- 
ties. Daugelis senesniųjų medžių, nuo kurių šakų, kaip šie- 
no „kuokštai, karojo lianos, atrodė labai savotiškai. Jei nuo 
lapijos pasaulio viršuje, žvilgsnį nukreipdavau apačion, 
į žemę, nepaprastu lapų dailumu mane viliodavo paparčiai 
ir mimozos. Jos vietomis dengė žemės paviršių tik keleto 
colių aukščio krūmynais. Kai brendi per tokius mimozų 
tankumynus, užpakaly lieka platus pėdsakas — pasikeičia 
atspalvis, nulinkus jautriems mimozos lapeliams. Nesun- 
ku išvardyti paskirus tos didingos panoramos objektus, 
kuriais aš gėrėjausi; tačiau neįmanoma tiksliai perteikti 
didžių nuostabos ir šventos pagarbos jausmų, kurie mane 
apimdavo ir pripildydavo džiaugsmo. 

Balandžio 19 d.— Palikę Sosegą, pirmąsias dvi dienas 
jojome atgal senuoju keliu. Tai mums labai įgriso, nes ke- 
lias daugiausia ėjo netoli nuo kranto, akinančia įkaitusio 
smėlio lyguma. Pastebėjau, kad, arkliui žengiant smulkiu 
silicio smėliu, kaskart pasigirsdavo silpnutis čirptelėjimas. 
Trečią dieną pasukome kitu keliu, ir prajojome gražų 
Madre de Deos kaimelį. Jojome vienu svarbiausiu Brazi- 
lijos vieškeliu, bet jis buvo toks blogas, kad jokia važiuok- 
lė su tekiniais, išskyrus nebent gremėzdišką jaučių trau- 
kiamą furgoną, neįstengtų juo pavažiuoti. Per visą kelionę 
neradome nė vieno akmeninio tilto, o tiltai iš medinių sijų 
dažnai buvo tokie prasti, kad tekdavo aplenkti juos, sukti 
kur nors į šalį. Tikslių atstumų čia niekas nežino. Vietoj 
stulpų su nurodytais atstumais dažnai stovi kryžiai, žymin- 
tieji vietas, kur buvo pralietas žmogaus kraujas. Vakare 
23 d. parvykome į Rio, taip užbaigę nedidelę malonią 
iškylą. 


Visą laiką, kiek buvau Rio, gyvenau viename namelyje 
prie Botoiogo įlankos. Negali nė svajoti nieko žavesnio, 
kaip praleisti keletą savaičių tame puikiame krašte. Ang- 
lijoje gamtamokslio mėgėjo pasivaikščiojimai turi tą pliu- 
są, kad jų metu visada aptinkama kas nors tokio, kas pa- 
traukia jo dėmesį; bet šiame palaimintame klimate, kur 
viskas trykšta gyvybe, patrauklaus taip daug, kad gamti- 
ninkas beveik ir eiti negali. 

Nedaugelis stebėjimų, kuriuos įstengiau atlikti, lietė 
beveik tik bestuburius gyvūnus. Mane labai sudomino 
tai, kad čia yra ypatinga Planaria genties grupė, gyve- 
nanti sausumoje. Tų gyvūnų sandara tokia paprasta, kad 
Kiuvjė juos skyrė prie parazitinių žarnyno kirmėlių, nors 
jų niekada nerasdavo kitų gyvūnų kūne. Daugybė plana- 
rijų rūšių gyvena tiek sūriame, tiek gėlame vandenyje; 
bet tų, apie kurias kalbu, pasitaikydavo miške net sau- 
sokose vietose, po pūvančiais stuobriais, kuriais, atrodo, 
jos minta. Bendra išvaizda jos panašios į smulkius šliu- 
žus, bet žymiai siauresnės; kai kurios rūšys turi gražių 
spalvų išilginius ruoželius. Jų sandara labai paprasta; apie 
vidurį apatinės kūno dalies paviršiuje, kuriuo jos šliau- 
žioja, yra maži skersiniai plyšeliai; priekiniame plyšelyje 
yra piltuvėlio pavidalo, be galo jautri burna. Gyvūnui 
žuvus nuo sūraus vandens ar kurios kitos priežasties, bur- 
na dar kurį laiką rodydavo gyvybės ženklų. 

Esu radęs ne mažiau kaip dvylika įvairių sausumos 
planarijų rūšių įvairiose Pietų pusrutulio dalyse*. Kele- 
tą egzempliorių, kurie mano buvo rasti Vandimeno Žemė- 
je??, laikiau gyvus beveik du mėnesius, maitindamas juos 
supuvusių medžiu. Vieną tų gyvūnų perpioviau skersai 
į dvi maždaug lygias dalis, ir per porą savaičių kiekviena 
puselė įgavo viso gyvūno formą. Tada perpioviau kūną 
taip, kad vienoje pusėje liko abi kiaurymės, o kitoje, va- 
dinasi, nė vienos. Praėjus dvidešimt keturioms dienoms po 
operacijos, pilnesnės pusės nebuvo galima atskirti nuo 
bet kurio kito sveiko egzemplioriaus. Kita puselė labai 
padidėjo, ir prie jos užpakalinio galo, parenchiminiame 
audinyje?*, atsirado šviesus plotas, kuriame aiškiai buvo 
galima išskirti taurės pavidalo burnos užuomazgą; tačiau 
apatinėje kūno dalyje atitinkamas plyšys dar neatsirado. 
Neabejotina, kad jeigu, mums artėjant prie pusiaujo, nuo 
karščio nebūtų žuvę visi egzemplioriai, tai būtų susidaręs 
ir šis plyšys. Nors tokie bandymai ir gerai žinomi, vis tik 
buvo įdomu pasekti, kaip palaipsniui atsiranda visi esmi- 
niai organai iš vieno gabaliuko. Išsaugoti negyvas plana- 
rijas be galo sunku: vos tik, gyvybei nutrūkus, pradeda 
veikti bendrieji irimo dėsniai, visas jų kūnas suminkštėja 
ir praskysta taip greit, kaip dar niekad man neteko 
matyti. 

Į mišką, kur buvo galima rasti tų planarijų, pirmą kar- 
tą patekau su vienu portugalų kunigu, kuris mane pasiėmė 
medžioti. Medžioklė buvo tokia, kad, paleidus į tankmę 
keletą šunų, reikėjo kantriai laukti ir šaudyti į bet kurį 
pasirodantį gyvūną. Mus lydėjo kaimyno fermerio sūnus — 
puikus kultūros nepaliesto Brazilijos jaunuolio pavyzdys. 
Jis vilkėjo suplyšusius senus marškinius ir kelnes, buvo 
vienplaukis ir nešiojosi senovinį šautuvą bei didelį peilį. 
Čia visi įpratę nešiotis peilį; eidamas tankia giria, dėl 
šliaužiančiųjų augalų be jo vargiai apsieisi. Tuo įpročiu 
iš dalies galima paaiškinti neretai pasitaikančias žmog- 
žudystes. Brazilai labai mikliai naudojasi peiliu: iš gana 
toli gali jį tiksliai paleisti į taikinį ir, be to, taip smarkiai, 
jog mirtinai sužeidžia. Mačiau būrelį mažų berniukų, kurie 
žaisdami mokėsi to meno, ir, sprendžiant iš to, kaip mikliai 
pataikydavo į įsmeigtą kuolą, galima laukti, kad ateityje 


* Tas rūšis aprašiau ir daviau joms pavadinimus „Annals of Na- 
tural History“, t. XIV, p. 241. 

jie nuveiks ir didesnių darbų. Dieną prieš tai mano mè- 
džioklės draugas nušovė dvi dideles barzdotas beždžiones. 
Tų gyvūnų uodega tokia kabi, kad jos galiukas, net ir 
jiems mirus, gali išlaikyti visą kūno svorį. Kaip tik dėl to 
viena beždžionė liko pakibusi ant šakos, ir, norint ją nu- 
imti, teko kirsti didelį medį. Tai buvo kaip mat padaryta, 
ir medis kartu su beždžione driokstelėjo ant žemės. Tą 
dieną mūsų laimikis, be beždžionės, buvo tik įvairios ža- 
lios papūgėlės ir keletas tukanų. Pažintis su portugalų 
kunigu man vis tik buvo naudinga, nes kitąkart iš jo ga- 
vau dovanų gražų jaguarundžio“? egzempliorių. 

Kiekvienas girdėjo, koks gražus gamtovaizdis ties Bo- 
tofogu. Namas, kuriame gyvenau, stovėjo pačioje žinomo 
Korkovado kalno papėdėje. Visiškai teisingai nurodoma, 
kad stačios, kūgiškos kalvos —- būdingos tai formacijai, 
kurią Humboltas vadina gneiso-granito. Niekas taip ne- 
stebina, kaip tos apvalios plikų uolienų masės, kylančios 
tarp vešliausios augmenijos. 

Dažnai susidomėjęs stebėdavau debesis, kurie atslink- 
davo nuo jūros ir susitelkdavo, kaip koks pylimas, po pat 
Korkovado viršūne. Šis kalnas, kai jį iš dalies apgaubda- 
vo debesys, atrodė, kaip ir daugumas kitų kalnų panašiais 
atvejais, Žymiai aukštesnis, nors iš tikrųjų tėra 2300 pėdų 
[690 m] aukščio. Danielas savo meteorologinėse apybrai- 
žose pastebi, kad kartais debesys lyg ir sustoja kalno vir- 
šūnėje, nors vėjas ten tebepučia. Tas pats reiškinys čia 
vyko bent kiek kitaip. Šiuo atveju buvo aiškiai matyti, 
kaip debesys sukosi apie viršūnę ir greit slinko toliau, 
bet nei didėjo, nei mažėjo. Saulė leidosi, ir švelnus pietų 
vėjelis, atsimušdamas į pietinį uolos šoną, maišė savo sro- 
ves su šaltesniais viršutiniais oro sluoksniais, dėl to garai 
tirštėjo; bet, kai tik lengvučiai debesų kamuoliai, persi- 
vertę per keterą, patekdavo į šiltesnį orą nuolaidesniame 
šiaurės šlaite, jie tuoj išsisklaidydavo. 

Oras gegužės ir birželio mėnesiais, tai yra prasidedant 
žiemai, buvo puikus. Vidutinė temperatūra pagal mata- 
vimus, atliekamus devintą valandą ryte ir devintą vaka- 
re, tebuvo 72“ F [22“, 2C]. Dažnai smarkiai nulydavo, bet, 
papūtus sausam pietų vėjui, greit vėl būdavo malonu iš- 
eiti pasivaikščioti. Sykį rytą per šešias valandas prilijo 
1,6 colio. Audrai siaučiant girioje aplink Korkovadą, lie- 
taus lašai, krisdami į begalinę gausybę lapų, kėlė tikrai 
nemažą triukšmą; jis buvo girdėti už ketvirtadalio mylios 


30 


ir rodėsi, it kriokia besiveržianti didžiulė vandens masė. 
Po kaitrių dienų buvo puiku ramiai sėdėti sode ir stebėti, 
kaip vakaras pereina į naktį. Šiuose kraštuose gamta at- 
likėjais išsirenka kuklesnius giesmininkus, negu Europo- 
je. Mažutės Hyla genties varlės, tupėdamos ant žalių la- 
pų, per kokį colį pakilusios nuo vandens, maloniai čirpsi; 
o susirinkusios po kelias į krūvą, jos gieda sutartinę įvai- 
riom gaidom. Turėjau nemaža vargo, kol sugavau vieną 
tokią varliukę. Hyla genties varlės pirštų galuose turi ma- 
žyčius siurbtukus, ir nustačiau, kad šis gyvūnas gali šliaužti 
visiškai statmena stiklo plokštele. Tuo pat metu įvairios 
cikados ir svirpliai leidžia nepaliaujamą šaižų garsą, ta- 
čiau, sušvelnėjęs dėl atstumo, jis nėra nemalonus. Kas va- 
karas, sutemus, prasidėdavo šis grandiozinis koncertas, ir 
jo neretai klausydavausi tol, kol dėmesį atitraukdavo koks 
įdomus, pro šalį skrendąs vabzdys. 

Tuo metų laiku visur matyti žibukai (jonvabaliai), skrai- 
dantys nuo vienos gyvatvorės prie kitos. Tamsią naktį jų 
švytėjimą gali matyti beveik per kokius du šimtus žings- 
nių. Pažymėtina, kad visokeriopos rūšies žibukai, švytin- 
tieji sprakšiai ir įvairūs jūrų gyvūnai (kaip vėžiagyviai, 
medūzos, nereidės, viena Clytia genties koralina?? ir Py- 
rosoma), kuriuos aš stebėjau, visada skleidžia ryškiai 
žalios spalvos šviesą. Visi mano čia sugautieji Žibukai 
priklausė Lampyridae šeimai (į kurią įeina ir Anglijos ži- 
bukas), ir daugiausia tai buvo Lampyris occidentalis“ 
egzemplioriai. Nustačiau, kad šis vabzdys ryškiausiai su- 
žiba, kai jį padirgini; tarpuose tarp žibtelėjimų jo pilvo 
žiedai temdavo. Žibtelėdavo beveik vienu metu du žiedai, 
bet vis tik priekinis žiedas truputį anksčiau. Švytinčioji 
medžiaga yra skysta ir labai lipni: ten, kur oda buvo įbrė- 
žiama, mažos dėmelės švytėdavo truputį mirgančia šviesa, 
tuo tarpu nesužalotos vietos užtemdavo. Pašalinus vabz- 
džiui galvą, žiedai tebežibėjo nemirgėdami, bet ne taip 
ryškiai, kaip anksčiau; padirginus kurią nors vietą adata, 
šviesa visada paryškėdavo. Vienu atveju žiedai švytėjo 
dar beveik 24 valandas, vabzdžiui mirus. Sprendžiant iš tų 
faktų, atrodo įtikėtina, kad vabzdys tik trumpam sugeba 
slėpti ar gesinti savo šviesą, o šiaip visą laiką švyti neva- 


o Esu labai dėkingas p. Voterhausui, kad buvo toks malonus — nu- 
statė man, kas buvo šis bei daugelis kitų vabzdžių, ir suteikė šiaip di- 
delę ir labai vertingą paramą 

lingai. Purvinuose ir drėgnuose takeliuose tarp žvyro ras- 
davau daug to žibuko lervų; iš formos jos aplamai panėšė- 
jo į Anglijos žibuko patelę. Tos lervos visai menkai tešvy- 
tėjo; jos, skirtingai nuo suaugusių vabzdžių, tik truputi 
paliestos, dėdavosi negyvos ir visai nustodavo švytėju- 
sios; dirginamos taip pat nesušvytėdavo. Keletą jų kurį 
laiką laikiau gyvas; jų uodega savotiškas organas, labai 
gerai prisitaikęs veikti kaip siurbtukas, arba prisitvirtinimo 
organas, ir kaip savotiška seilių ar kito panašaus skysčio 
talpykla. Ne kartą maitinau jas žalia mėsa ir vis pastebė- 
davau, kad uodegos galiukas laiks nuo laiko prisiartina 
prie burnos ir iš jo ant ryjamos mėsos ištrykšta skysčio la- 
šelis. Tačiau uodega, nepaisant ilgo lavinimo, matyt, ne- 
įstengdavo pataikyti tiesiai į burną; šiaip ar taip, ji visuo- 
met pirma palytėdavo kaklą, kuris lyg padėdavo orien- 
tuotis. 

Mūsų laivui stovint Baijoje, vienas iš dažniausių švie- 
čiančių vabzdžių buvo, berods, sprakšys (Pyrophorus lu- 
minosus Illig.). Jis irgi dirginamas švytėdavo skaisčiau. 
Kartą, smalsumo apimtas, stebėjau, kaip tas vabzdys pa- 
šoka; šis jo sugebėjimas dar nebuvo, man rodos, kaip 
reikiant aprašytas*. Sprakšys, paguldytas ant nugaros, 
ruošdamasis spraktelėti, atriečia galvą ir krūtinę atgal 
taip, kad krūtinės atauga išlenda lauk ir atsiremia į savo 
makšties kraštą. Riečiant galvą dar labiau, atauga, smar- 
kiai įtempus raumenis, sulinksta it spyruoklė; tuo mo- 
mentu vabzdys remiasi galvos galu ir antsparniais. Stai- 
ga atleidus raumenis, galva ir krūtinė trukteli į viršų, dėl 
to antsparnių pagrindas suduoda į paviršių, kur vabzdys 
remiasi, taip smarkiai, kad jo kūnas pašoksta vieną—du 
colius. Krūtinės atsikišimai ir ataugos makštis padeda sta- 
bilizuoti kūną pašokant. Aprašymuose, kuriuos man teko 
skaityti, rodos, nepakankamai pabrėžiama ataugos tamp- 
rumo reikšmė: toks staigus šuolis negali įvykti tik dėl 
paprasto raumenų susitraukimo, nepadedant jokiam me- 
chaniniam įtaisui. 

Keletą kartų dariau trumpas, bet nepaprastai malonias 
išvykas po apylinkes. Sykį nuvykau į botanikos sodą, kur 
galima pamatyti daug augalų, gerai žinomų dėl jų nau- 
dingumo: kamparmedžio, pipirmedžio, cinamonmedžio, 
gvazdikmedžio lapai pasigėrėtinai kvepėjo, o duonmedis, 


* Kirby, Entomology, t. II, p. 317. 

žaka ir mango?" medis lenktyniavo lapijos dailumu. Baijos 
apylinkių gamtovaizdžiui daugiausia būdingi pastarieji du 
medžiai. Jų nematęs, aš neįsivaizdavau, kad nuo medžio 
į žemę galėtų kristi toks tirštas šešėlis. Abu jie šio kli- 
mato amžinai žaliuojančių augalų tarpe užima tokią pa- 
dėtį, kaip lauras ir bugienis Anglijoje tarp lapus metančių 
šviesesnių medžių. Galima pažymėti, kad namai atogrąžų 
šalyse apsupti visų gražiausių augalų, nes daugelis jų kar- 
tu yra ir labai naudingi žmogui. Kas abejos, kad abi šios 
ypatybės jungiasi banane, kokoso palmėje, daugelyje kitų 
palmių rūšių, apelsine ir duonmedyje? 

Tą dieną ypač gerai prisiminiau vieną Humbolto pa- 
stabą; jis dažnai kalba apie „lengvutį rūką, kuris, nekenk- 
damas oro vaiskumui, jo atspalvius daro harmoningesnius 
ir sušvelnina kontrastus“. Tokio reiškinio man niekada ne-. 
teko stebėti vidutinėse klimato juostose. Nedideliame, pu- 
sės ar trijų ketvirtadalių mylios ruože oras buvo visiškai 
permatomas; bet, žiūrint iš didesnio atstumo, visos spalvos 
palaipsniui liejosi į nuostabiai gražią miglelę — šviesiai 
pilką su melsvu atspalviu. Atmosferos sąlygos nuo ryto 
maždaug iki vidurdienio, kai efektas buvo ryškiausias, ma- 
ža tesikeitė, išskyrus tik oro sausumą. Per tą laiką skirtu- 
mas tarp rasos taško ir oro temperatūros padidėjo nuo 
r, 5Siki 17 F [4 iki 9°, 5 C]. 


Kitą kartą atsikėliau anksti ir nuėjau prie Gavijos, ar- 
ba Topselio?*š, kalno. Oras buvo nuostabiai vėsus ir kve- 
piantis. Rasos lašai dar spindėjo ant lapų stambių lelijinių 
augalų, metusių unksmę į skaidrius upokšnių vandenis. 
Prisėdus ant granito luisto, malonu buvo man stebėti, kaip 
pro šalį skraido įvairūs vabzdžiai ir paukščiai. Kolibriai, 
matyt, ypač mėgsta tokias ūksmingas, nuošalias vietas. 
Kiekvieną kartą, žiūrėdamas, kaip tie maži padarėliai dūz- 
gia apie gėlę, taip greit plazdendami sparneliais, kad be- 
veik ir neįžiūri jų, prisimindavau mūsų sfinksus; jų įpro- 
čiai ir judesiai daug kuo panašūs. 

Eidamas toliau taku, įžengiau į didingą mišką, ir nuo 
500—600 pėdų aukščio prieš mane atsivėrė vienas tų pui- 
kių vaizdų, kokie itin įprasti visur Rio apylinkėse. Nuo šios 
Pakilumos gamtovaizdis įgauna kuo ryškiausias spalvas; 
kiekviena forma, kiekvienas atspalvis tokie prašmatnūs, 
taip aiškiai pralenkia visa tai, ką europietis yra matęs tė- 
Vynėje, jog nerandi žodžių savo jausmams išreikšti. Bendras 

įspūdis buvo toks, kad dažnai prašėsi palyginimas šu 
puošniausiomis operos ar kitų didžiųjų teatrų dekoracijo- 
mis. Iš tų pasivaikščiojimų niekada negrįždavau tuščiomis 
rankomis. Šį kartą pasitaikė rasti įdomaus grybo, vadina- 
mo Hymenophallus, egzempliorių. Anglijoje daug kas pa- 
žįsta grybą Phallus, nuo kurio rudenį sklinda biaurus kva- 
pas; entomologai, beje, žino, kad ta smarvė labai maloni 
kai kuriems mūsų vabalams. Tas pat buvo ir čia: benešant 
rankoje grybą, ant jo nutūpė, priviliotas to kvapo, Strongy- 
lus. Taigi dviejose viena nuo kitos toli esančiose šalyse 
matome analoginį santykį tarp tų pačių šeimų augalų ir 
gyvūnų, nors vieni ir kiti priklauso skirtingoms rūšims. 
Kai naują rūšį kuriame nors krašte įveisia žmogus, tas 
santykis dažnai pakinta; galiu čia nurodyti kad ir tokį pa- 
vyzdį: kopūstų ir salotų lapų, .kuriais Anglijoje minta 
tokia gausybė sraigių ir vikšrų, daržuose palei Rio nie- 
kas negadina. 

Mums esant Brazilijoje, surinkau didelę vabzdžių ko- 
lekciją. Anglų entomologui gal bus įdomu keletas bendrų 
pastabų dėl reliatyvios įvairių būrių reikšmės. Stambūs 
ir ryškių spalvų drugiai (Lepidoptera)? čia kur kas aiškiau 
apibūdina savo gyvenamąją zoną, nei kuri kita gyvūnų 
grupė. Turiu galvoje tik peteliškes, arba dieninius dru- 
gius, nes kandžių, arba naktinių drugių, priešingai tam, 
ko galima tikėtis, esant tokiai turtingai augmenijai, čia 
matome, be abejo, kur kas mažiau, negu mūsų vidutinio 
klimato kraštuose. 

Mane labai nustebino Papilio feronia įpročiai. Ši pe- 
teliškė čia aptinkama dažnokai, ir paprastai laikosi apel- 
sinų miškeliuose. Nors ji skraido aukštai, bet ne retai nu- 
tupia ant medžių kamienų. Tada jos galva nukara žemyn, 
sparnus išskleidžia gulsčioje plokštumoje, o ne suglau- 
džia statmenai, kaip paprastai. Tai vienintelė mano ma- 
tyta peteliškė, kuri bėgioja.' Aš to nežinojau, ir ne kartą, 
kai atsargiai priartėdavau prie vabzdžio su savo pincetu, 
jis pabėgėdavo į šalį, mano įrankiui tik prisilietus prie jo, 
ir taip išsigelbėdavo. Tačiau Žymiai keistesnis tos rūšies 
sugebėjimas leisti garsą*. Keletą kartų, kai tų peteliškių 


* Dabldėjus neseniai pranešė (Entomologų draugijoje 1845 m. ko- 
vo 3 d.) apie ypatingą tos peteliškės sparnelių sandarą, kurios dėka ji, 
matyt, ir kelia triukšmą. Jis sako: „Peteliškė pasižymi tuo, kad ties prie- 
kinių sparnų pagrindu, tarp priekinės kraštinės ir pokraštinės gyslelių, 
turi savotišką būgną. Be to, tarp šių dviejų gyslelių yra ypatinga, sraig- 


34 


pora, tur būt, patinėlis ir patelė, blaškydamiesi į šalis, gai- 
niojosi vienas kitą ir nuskrisdavo keletą jardų nuo manęs, 
aiškiai girdėdavau kažkokį tarškimą, lyg krumpliaratis 
suktųsi per spyruoklinį spraktuką. Tarškiama buvo su 
nedidelėmis pertraukomis, ir balsas girdėjosi per kokius 
dvidešimt jardų [18 ml. Aš tikras, kad čia neapsirinku. 

Vabalai (Coleoptera) nustebino mane. Čia nepaprastai 
daug smulkių tamsios spalvos vabaliukų*. Europos gamta- 
mokslio kabinetai tuo tarpu gali pasigirti tik gausesnių 
atogrąžinių rūšių egzemplioriais. Užtenka entomologui 
įsivaizduoti, kokio dydžio ilgainiui bus pilnas katalogas, 
ir jo siela neteks ramybės. Plėšriųjų vabalų, arba Cara- 
bidae, tropikuose visai nedaug, ir tai juoba pažymėtina, 
kad karštose srityse labai gausu plėšriųjų keturkojų. Ši 
aplinkybė mane stebino ir tada, kai tik atvykau į Brazili- 
ją, ir tuomet, kai vėl pamačiau daugybę dailių ir judrių 
Harpalidae formų vidutiniame La Platos lygumų klimate. 
Ar plėšriųjų vabalų vietos čia neužima gausūs vorai ir 
plėšrieji plėviasparniai Hymenoptera? Vabalų, mintančių 
dvėsena, ir Brachelytra čia labai reta, o Rhyncophora ir 
Chrysomelidae, kurie visi susiranda maisto augmenijos 
pasaulyje, kaip tik nuostabiai gausu. Čia turiu galvoje 
ne skirtingų rūšių, bet atskirų individų kiekį, nes nuo to, 
būtent, pareina ryškiausios kurio nors krašto entomolo- 
gijos savybės. Tiesiasparnių (Orihoptera) ir puskietaspar- 
nių (Hemiptera) būriai ypatingai gausūs; tas pat galima 
pasakyti dėl geliančiųjų plėviasparnių, išskyrus gal tik 
bites. Žmogus, pirmąsyk patekęs į atogrąžų girią, stebisi 
skruzdėlių darbu: įvairiomis kryptimis šakojasi jų išmin- 
ti takai, kuriais be atvangos zuja ištisos armijos tų nenu- 
ilstančių  pašarininkų; vieni nueina, kiti pareina, užsi- 
vertę žalių lapų gabalus, kurie kartais didesni už juos 
pačius. 


to pavidalo diafragma, arba dubenėlis. Langsdorfo 1803—1807 m. kelionių 
aprašyme (p. 74) radau pasakyta, kad Šv. Kotrynos saloje prie Brazilijos 
krantų, peteliškė, vadinama Februa Hoffmansegi, skrisdama leidžia garsą, 
Panašų į tarškynės. 

* Galiu nurodyti paprastą pavyzdį, kad per vieną dieną (birželio 
23 d.), nors ypatingai ir neieškojau Coleoptera, surinkau 68 to būrio 
rusis. Jų tarpe Carabidae buvo tik dvi rūšys, Brachelytra — 4, Rhynco- 
phora — 15 ir Chrysomelidae — 14. 37 Arachnidae rūšys, kurias parsi- 
Nešiau namo, gali būti pakankamas įrodymas, jog specialiai nekreipiau 
dėmesio į paprastai visų mėgstamą Coleoptera būrį. 

Aptinkama mažų tamsios spalvos skruzdėlių, kurių 
kartais klajoja labai daug. Kartą Baijoje susidomėjęs ste- 
bėjau, kaip plynu žemės sklypeliu, baisiai nerimaudami, 
kažkur skuba daug vorų, tarakonų ir kitų vabzdžių, taip 
pat keletas driežų. Užpakaly jų kiekvienas stiebelis, kiek- 
vienas lapas juodavo nuo mažučių skruzdėlių. Perėjęs ply- 
ną sklypelį, skruzdėlių spiečius pasidalijo ir nusileido 
siena. Šitaip jos apsupo daugelį vabzdžių, ir tie vargšai 
padarėliai dėjo tikrai daug pastangų, norėdami išvengti 
mirties. Priėjusios kelią, skruzdėlės pakeitė kryptį ir siau- 
romis voromis vėl ėmė kopti siena. Padėjau nedidelį ak- 
menį, užtverdamas kelią vienai vorai; visas batalionas jį 
atakavo, bet tuojau atsitraukė. Netrukus puolimą pakar- 
tojo kitas bataljonas, bet nepavykus, nuo šio maršruto 
buvo atsisakyta. Pasukdama tik colį į šoną, vora būtų 
apėjusi akmenį; tatai, žinoma, būtų ir įvykę, jei akmuo 
ten būtų gulėjęs anksčiau; tačiau mažieji narsuoliai tarėsi 
esą užpulti ir paneigė mintį apie bet kokias nuolaidas. 

Rio apylinkėse labai daug į širšes panašių vabzdžių, 
kurie savo lervoms lipdo molinius lizdus verandų kertė- 
se. Tuos lizdus jie prigrūda pusgyvių vorų ir vikšrų, ku- 
riuos, Matyt, moka taip nuostabiai įgelti, kad jie esti pa- 
raližuoti, bet gyvi, kol iš kiaušinių išsiperės lervos. O ler- 
vos minta ta pasibaisėtina bejėgių, pusiau nugalabytų aukų 
krūva, — reginys, kurį vienas entuziastas gamtininkas* ap- 
rašė kaip neva įdomų ir patrauklų! Kartą labai susidomė- 
jęs sekiau mirtinas grumtynes tarp širšės Pepsis ir didelio 
Lycosa genties voro. Širšė ūmai puolė auką ir nuskrido 
šalin; voras buvo, matyt, sužeistas, nes, stengdamasis pa- 
bėgti, nusirito nedidele nuokalne, bet turėjo dar tiek jė- 
gų, kad įlindo į tankų žolės kuokštą. Širšė netrukus grįžo 
ir lyg nustebo, iškart neradusi savo aukos. Tada ji puolė 
atsidėjusi jos ieškoti, visai kaip šuo, medžiodamas lapę; 
ėmė greit sukti trumpus pusračius, visą laiką virpindama 
sparnus ir ūselius. Nors voras ir gerai pasislėpė, netrukus 
buvo surastas, ir širšė, vis dar, matyti, prisibijodama prie- 
šo žandų, ilgai manevravusi, įgėlė jam į dvi vietas krūti- 
nės apačioje. Pagaliau, kruopščiai ištyrinėjusi ūseliais jau 

* Zr. Britų muziejuje Aboto rankraštį, kur pateikiami Džordžijoje 
atlikti stebėjimai, taip pat A. Vaito straipsnį, išspausdintą „Annals of 
Natural History“ t. VII, p. 472. Leit. Hatonas aprašė vieną Indijos sfek- 
so rūšį, pasižyminčią tokiais pat įpročiais („Journal of the Asiatic So- 
ciety", t. I, p. 555). 

nejudantį vorą, ėmė temptis grobį šalin. Bet čia nutvėriau 
žudiką kartu su jo auka“. 

Vorų čia žymiai daugiau, kaip Anglijoje, palyginus 
su kitais vabzdžiais, o gal net ir su bet kuriuo kitu na- 
riuotųjų?? gyvūnų padaliniu. Rūšių įvairumas šokinėjan- 
čiųjų vorų tarpe atrodė kone begalinis. Vorų kryžiuočių 
(Epeira) genčiai arba tikriau šeimai čia atstovauja daug 
savotiškų formų; vienos rūšys turi smailius, kietus skydus, 
kitos — plačias, dygias blauzdas. Visi takai girioje užtver- 
ti stipriu geltonu tinklu; jį išaudė voras, priklausąs tam 
pačiam padaliniui, kaip ir Epeira clavipes Fabricii, kuris, 
kaip kadaise pasakojo Slounas, Vakarų Indijoje nuaudžia 
tokį tvirtą voratinklį, kad į jį įsipina net paukščiai. Beveik 
kiekviename tokiame voratinklyje gyvena ir maži gražūs 
voreliai, labai ilgom priekinėm kojom; jie priklauso, ma- 
tyt, dar lig šiol neaprašytai genčiai. Tas vorelis, reikia 
manyti, per menkas, kad į jį teiktųsi atkreipti dėmesį di- 
dysis kryžiuotis, todėl jis gali misti prilimpančiais prie 
tinklo smulkučiais vabzdžiais, kurie šiaip nueitų niekais. 
Pabaidžius tą vorelį, jis arba apsimeta negyvas, ištiesda- 
mas priekines kojas, arba ūmai krinta žemyn iš voratink- 
lio. Čia nepaprastai paplitęs didelis kryžiuotis to paties 
padalinio, kaip Epeira tuberculata ir conica. Jo voratink- 
lis, kuris paprastai tiesiamas tarp stambių paprastosios 
agavos lapų, kartais per vidurį sutvirtinamas dviem ar 
net keturiom vingiuotom gijom, jungiančiom du gretimus 
spindulius. Jei į tinklą pakliūva koks nors stambus vabz- 
dys, pavyzdžiui žiogas arba širšė, voras ima jį staigiais 
judesiais labai greit sukti ir, leisdamas iš verpiamųjų liau- 
kų siūlų pluoštą, netrukus auką apsuka antvalkalu, pana- 
šių į šilkaverpio kokoną. Paskui voras apžiūri bejėgę auką 
ir jai mirtinai įkanda į užpakalinę krūtinės dalį, o po to 
pasišalinęs kantriai laukia, kol nuodai paveiks. Apie nuo- 
dų stiprumą galima spręsti iš to, kad, po pusės minutės 
atvėręs kokoną, stambią širšę radau jau nebegyvą. Šis 
kryžiuotis visada tupi ties voratinklio centru, nukoręs gal- 
vą žemyn. Patrikdytas jis elgiasi nevienodai, priklausomai 
nuo aplinkybių: jei apačioje tanki augmenija, jis staiga 


* Donas Feliksas Azara (t. I, p. 175), minėdamas vieną, tur būt, 
tos pačios genties plėviasparnį, sako matęs, kaip tas vabzdys tempė ne- 
gyvą vorą aukšta žole tiesiai į savo lizdą, iki kurio buvo 163 žingsniai. 
Jis priduria, kad širšė, ieškodama kelio, nuolat suko „Maždaug trijų 
Sprindžių pusračius“. 


37 


krinta žemyn; aiškiai mačiau siūlą, Kurį gyvūnas leido iš 
liaukos, kol tupėjo nejudėdamas, ruošdamasis kristi. Jei 
apačioje yra plika žemė, kryžiuotis retai kada puola že- 
myn, bet greit pereina voratinklio viduriu iš vieno jo kraš- 
to į kitą. Jei ir toliau jį trikdai, jis griebiasi labai įdomaus 
manevro: tupėdamas centre, pradeda smarkiai timpčioti. 
voratinklį, pritvirtintą prie liaunų šakelių, kol jis pagaliau 
ima taip greit virpėti, jog net voro kūno kontūrai darosi 
neaiškūs. | 

Gerai žinoma, kad daugumas Britanijos vorų, jei į jų 
tinklą pakliūva stambus vabzdys, pasistengia nutraukti 
siūlus ir išlaisvinti auką, kad jų žabangos nebūtų visiš- 
kai suplėšytos. Tačiau sykį viename Šropširo šiltadaržy- 
je mačiau, kaip į netaisyklingą visai mažo vorelio tink- 
lą įstrigo didelė širšė patelė, ir tas vorelis, užuot pertrau- 
kęs tinklą, ėmė kuo atkakliausiai pančioti savo grobio 
kūną ir ypač — sparnus. Iš pradžių širšė kelis kartus vel- 
tui stengėsi įgelti savo mažajam priešininkui. Taip ji 
spurdėjo daugiau kaip valandą, kol aš pasigailėjęs ją 
užmušiau ir įdėjau atgal į voratinklį. Vorelis netrukus 
grįžo, o po valandos labai nustebęs pamačiau, kad jis 
suleido žandus į tą skylę, iš kurios gyva širšė iškiša ge- 
luonį. Aš du ar tris kartus vijau šalin vorelį, bet sekan- 
čią parą rasdavau jį bečiulpiantį tą pačią širšės vietą. Vo- 
relis smarkiai išpampo, prisisiurbęs keliskart už save stam- 
besnio grobio syvų. 

Galiu čia dar pažymėti, kad netoli Santa Fe Bachados 
aptikau daugelį didelių juodų vorų su ryškiai raudonomis 
žymėmis ant kūno, gyvenančių bendrijomis. Voratinkliai 
buvo ištempti vertikaliai, kaip tat visada daroma kryžiuo- 
čių genties; vienas tinklas nuo kito buvo per kokias dvi pė- 
das, bet visus jungė keletas bendrų siūlų, kurie buvo la- 
bai ilgi ir ėjo į visas bendrijos dalis. Šitaip keleto didelių 
krūmų viršūnės iš visų šonų supo tie jungtiniai tinklai. 
Azara* aprašė vieną Paragvajaus bendruomeninį vorą, 
kurį Valkeneras spėja esant Theridion, bet tai bus veikiau 
kryžiuotis (Epeira) ir, gal būt, net tos pačios rūšies kaip 
manasis. Negaliu tačiau prisiminti, kad būčiau kada nors 
matęs centrinį lizdą didumo sulig skrybėle, į kokį, pasak 
Azaros, vorai rudenį prieš nugaišdami sudeda kiaušinė- 
lius. Kadangi visi mano matytieji vorai buvo vienodo di- 


* Azara, Voyage, t. I, p. 213. 

dumo, tai jie tikriausiai buvo ir maždaug to paties amžiaus. 
Epeira bendruomeniniai įpročiai, — nors šiaip tai tipiška 
vorų gentis, o tie vabzdžiai tokie kraugeriai ir tokie vie- 
niši, kad net dvi lytys puola viena kitą, — yra tikrai nepa- 
prastas reiškinys. 

Viename Kordiljerų aukštaslėnyje, netoli Mendosos, 
radau kitą vorą, audžiantį itin savotišką tinklą. Iš bendro 
centro, kur tupi gyvūnas, spinduliais ėjo stiprūs siūlai, 
išsidėstę vertikalioje plokštumoje; bet tik du spinduliai 
jungėsi simetrišku tinkleliu; taigi voratinklis buvo ne ap- 
skritas, kaip paprastai, bet jį sudarė pleišto pavidalo seg- 
mentas. Panašiai buvo nuausti visi voratinkliai. 


II SKYRIUS 
MALDONADAS 


1832 m. liepos 5 d.— Rytą pakėlėme bures ir išplau- 
kėme iš puikaus Rio de Žaneiro uosto. Pakeliui į La Platą 
nieko ypatingo nematėme, tik kartą sutikome didelį, kele- 
to šimtų delfinų būrį. Vietomis nuo jų ribėjo visa jūra; 
buvo tikrai nepaprastas reginys: šimtai delfinų, vienas 
po kito šokinėdami, visiškai išnirdami lauk, skrodė van- 
denį. Garlaiviui plaukiant 9 mazgų greičiu, tie gyvūnai 
kuo laisviausiai zujo pirmyn ir atgal prieš pat laivo pirma- 
galį ir, aplenkę mus, šaudavo į priekį. Kai tik įplaukėme 
į La Platos estuariją, oras pasidarė labai nepastovus. Kar- 
tą naktį mus apsupo daug ruonių ir pingvinų; jie leido to- 
kius keistus garsus, kad budintis karininkas raportavo, esą, 
girdįs galvijų baubimą nuo kranto. Kitą naktį mes buvo- 
me liudininkais puikaus natūralaus fejerverko: laivo stie- 
bų viršūnėse ir rėjų galuose švytėjo Šv. Elmo žibu- 
riai, o vėjarodžio kontūrai išsiskyrė, lyg būtų įtrinti 
fosforu. Jūra švytėjo taip, kad, pingvinams plaukio- 
jant, paskui juos driekėsi ugniniai pėdsakai, o padangių 
tamsybę akimirką nutvieksdavo skaisčiai plykstelėjęs 
žaibas. 

Upės žiotyse susidomėjęs stebėjau, kaip palengva mai- 
šėsi jūros ir upės vanduo. Pastarasis, drumzlinas ir spal- 
votas, būdamas mažesnio lyginamojo svorio, laikėsi 
viršum jūros vandens. Tat įdomiai pasireiškė laivo kilvate- 
ryje: buvo matyti, kaip mėlyno vandens ruožas sūkuriuo- 
damas maišosi su aplink esančiu drumzlinu vandeniu. 


Liepos 26 d.— Nuleidome inkarą Montevideo uoste. 
Per sekančius dvejis metus „Biglis“ darė hidrografines 
nuotraukas Amerikos rytinėse ir pačiose pietinėse pakran- 
tėse, į pietus nuo La Platos. Norėdamas išvengti nereika- 
lingo kartojimosi, atrinksiu tas savo dienoraščio dalis, 

kuriose liečiama tie patys rajonai, ne visada laikydamasis 
tų rajonų lankymo eilės. 


Maldonadas yra šiauriniame La Platos krante, ne per 
toli nuo įėjimo į estuariją. Tai tykus užkampio miestelis; 
gatvės, kaip ir visų tų kraštų miestų, išvestos taip, kad 
sudaro stačius kampus vienos su kitomis, o viduryje pa- 
likta didelė plaza, tai yra aikštė, kurios didumas tik paryški- 
na gyventojų negausumą. Prekybos kaip ir nėra; išvežama 
tik šiek tiek odų ir gyvų galvijų. Gyventojai daugiausia 
žemės savininkai; yra taip pat vienas kitas krautuvinin- 
kas ir tokių būtinų amatininkų, kaip kalviai ir dailidės; 
jų paslaugomis naudojasi beveik visi gyventojai penkias- 
dešimt mylių aplinkui. Miestą nuo upės skiria apie mylios 
[1609 mį pločio smėlio kopų juosta; iš kitų pusių jį supa 
kalvota vietovė, su vienodu gražiu žolės kilimu, kur ga- 
nosi didžiulės raguočių, avių ir arklių bandos. Dirbamos 
žemės labai maža, net prie pat miesto. Kaktusų ir agavų 
gyvatvorės žymi nedaugelį vietų, kuriose pasėta kviečiai 
arba kukurūzai. Vietovė vienoda visame šiauriniame La 
Platos krante. Vienintelis skirtumas tik tas, kad granitinės 
kalvos čia bent kiek statesnės. Gamtovaizdis labai neįdo- 
mus, ir tik tarpais jį šiek tiek pagyvina koks namas, 
aptvertas žemės sklypas ar tik stypsantis vienišas medis. 
Tačiau, ilgokai kalėjus laive, žavu, kai gali laisvai vaikšti- 
nėti po bekraštes, žole apaugusias lygumas. Be to, jei ap- 
siriboji tik nedideliu plotu, randi ir daug gražių dalykų. 
Kai kurie mažesnieji paukščiai pasižymi labai dailiomis 
plunksnomis, o ryškiai žalia velėna, trumpai nuėsta gal- 
vijų, pasipuošusi smulkutėm gėlelėm, kurių tarpe auga- 
lą, panašų į saulutę, sutikau kaip seną bičiulį. O ką sakytų 
gėlininkai, pamatę, kad ištisi plotai taip tirštai apaugę 
Verbena melindres, kad net iš tolo jie atrodo ryškiai rau- 
doni? 

Maldonade išbuvau dešimt savaičių ir per tą laiką su- 
sidariau beveik pilną šios srities žvėrių, paukščių ir rop- 
lių kolekciją. Prieš pateikdamas savo pastabas dėl tų gy- 
vūnų, papasakosiu apie nedidelę išvyką iki Polunko upės, 
tekančios apie 70 mylių į šiaurę nuo čia. Kad būtų ma- 
tyti, kaip viskas šiame krašte pigu, galiu pažymėti, jog 
mokėjau tik du dolerius, arba aštuonis šilingus, per dieną 
dviem savo palydovams, kartu su visu tuzinu jojamų ark- 
lių. Mano bendrakeleiviai buvo gerai apsiginklavę pisto- 

letais ir kardais, ir man atrodė, kad tai visai bereikalingas 
atsargumas; bet dieną anksčiau — tai buvo pirmoji žinia, 
kurią čia išgirdome, — kažkokį keleivį iš Montevideo ra- 
do kelyje su perpiauta gerkle. Tai įvyko netoli kryžiaus, 
pastatyto čia kadaise padarytai žmogžudystei paminėti. 

Pirmąją naktį praleidome nuošalioje Kaimo trobelėje, 
ir čia netrukus pamačiau, kad du—trys mano turimųjų 


Delfinas (Delphinus Fitz Royi) 


daiktų, ypač kišeninis kompasas, kelia nepaprastą nusi- 
stebėjimą. Kiekvienoje troboje mane prašė, kad duočiau 
pasižiūrėti kompasą ir, naudodamasis juo ir žemėlapiu, 
parodyčiau, kurioje pusėje yra įvairios vietovės. Visur 
nepaprastai žavėtasi, kad aš, visiškai svetimas jų krašte 
žmogus, žinau kelią (šitose atvirose vietovėse kryptis ir 
kelias — tas pats dalykas) į vietas, kur niekad nebuvojau. 
Viename name jauna moteris sirgo ir negalėjo pasikelti 
iš lovos, tai prašė mane, kad ateičiau ir jai parodyčiau 
kompasą. Nors jie viskuo ir labai stebėjosi, bet aš dar 
daugiau nustebau, pamatęs tokius neišmanėlius žmones, 
kurie turėjo tūkstančius galvijų ir didžiausias estancijas 
[dvarus]. Tai galima aiškinti nebent tuo, kad šį kraštą re- 
tai lanko svetimšaliai. Mane klausinėjo, kas sukasi — že- 
mė, ar saulė, ar į šiaurę karščiau ar šalčiau, kur yra Ispa- 
nija ir daugelį kitų panašių dalykų. Daugelis gyventojų 
neaiškiai nuvokė, kad Anglija, Londonas ir Šiaurės Ameri- 
ka esą skirtingi tos pat vietovės pavadinimai; o tie, kurie 
daugiau išmanė, tikrai žinojo, jog Londonas ir Šiaurės 
Amerika, nors atskiri kraštai, bet esą vienas šalia kito ir 
kad Anglija — didelis miestas Londone! Turėjau su sa- 
vim prometėjinių degtukų?!, kurie užsidegdavo sukandus; 

tai, jog žmogus gali įžiebti ugnį dantimis, atrodė toks ste- 
buklas, kad jo pasižiūrėti dažniausiai susirinkdavo ištisos 
šeimos; sykį man pasiūlė visą dolerį už vieną degtuką. Ka- 
dangi rytais prausdavausi veidą, Las Mino gyvenvietėje 
dėl to kilo daug įvairių kalbų; žymus vietos pirklys prisi- 
spyręs mane tardė, kodėl aš laikąsis tokio keisto įpročio, 
ir, be to, kodėl mes laive nešiojame barzdas, nes apie tai 
girdėjo iš mano palydovo. Jis žiūrėjo į mane labai įtariai. 
Gal būt, buvo girdėjęs apie mahometonų tikėjimo reika- 
laujamus apsiplovimus ir, žinodamas, kad aš eretikas, tur 
būt, priėjo išvadą, jog visi eretikai — turkai. Šiame krašte 
priimta nakvynėn prašytis pirmame padoriau atrodančia- 
me name. Nusistebėjimas, kurį kėlė mano kompasas ir kiti 
„Tokusai“, išėjo į naudą, nes visa tai, kartu su ilgiausiais 
mano palydovo pasakojimais — kaip aš skaldąs akmenis, 
atskiriąs nuodingas gyvates nuo nežalingųjų, renkąs 
vabzdžius ir t. t — buvo užmokestis už jų svetingumą. Ra- 
šau čia taip, lyg būčiau pabuvojęs tarp vidurinės Afrikos 
gyventojų: Banda Orientalė nelaikys sau garbe šitokio 
palyginimo, bet tokie ir buvo mano įspūdžiai anuo metu. 

Kitą dieną išjojome į Las Mino gyvenvietę. Vietovė 
buvo truputį kalvotesnė, bet šiaip liko tokia pati; tačiau 
pampų gyventojas būtų taręs, kad čia tikros Alpės. Šiose 
vietose taip reta gyventojų, kad per visą dieną vos vieną 
žmogų sutikome. Las Minas daug mažesnis net už Maldo- 
nadą. Jis yra nedidelėje lygumoje ir apsuptas žemų uolė- 
tų kalnų. Miestelis, pastatytas, kaip čia priimta, simetriš- 
kai su išbaltinta bažnyčia viduryje, buvo gana gražus. Ga- 
liniai namai stypsojo kaip kokios vienišos būtybės — be 
sodų, be kiemų. Šiose vietose tai įprastas reiškinys, ir to- 
dėl visi trobesiai atrodė kažkaip nejaukiai. Nakvoti apsi- 
stojome pulperijoje, tai yra smuklėje. Vakare čia atėjo 
būrys gaučų?ž išgerti svaigalų ir parūkyti cigarų. Atrodo 
jie labai įstabiai: daugumas aukšti ir gražūs, bet jų veidai 
išdidūs ir plėšikiški. Jie dažnai esti užsiauginę ūsus, o juo- 
di, ilgi, garbanoti plaukai svyra ant nugaros. Su ryškiu 
spalvų apdaru, žvangančiais ant kulnų didžiuliais pentinais, 
su užkištais už juostos, panašiai kaip durklai (ir dažnai jų 
vietoj nudojamais), peiliais jie atrodo visai ne taip, kaip 
būtų galima laukti, sprendžiant iš pavadinimo gaučos, t. y. 
tiesiog „kaimiečiai“. Jų mandagumas — neapsakomas: jie 
niekada neišgers degtinės, jei jūs prieš tai neparagausite 
jos; tačiau, net kai jie be galo grakščiai nusilenkia, vis tiek 

atrodo, it ruoštųsi, pirmai progai pasitaikius, perpiauti 
jums gerklę. 

Trečią dieną jodami, gerokai sukinėjome į šalis, nes 
ėmiausi tyrinėti kai kuriuos marmuro klodus. Gražiose, žole 
apaugusiose lygumose mačiau daug stručių (Struthio rhea); 
ne viename būryje buvo po dvidešimt—trisdešimt paukščių. 
Stovėdami kokioje nedidelėje pakilumoje šviesaus dan- 
gaus fone, jie atrodė labai taurūs. Niekad nesutikau tokių 
nebaikščių stručių kur nors kitur tame krašte: prie jų ga- 
lėjai šuoliais prijoti visai netoli, bet tada jie, išskleidę 
sparnus lyg bures, leisdavosi tiesiai priešais vėją ir ne- 
trukus arklį palikdavo toli užpakalyje. 

Vakare atvykome prie turtingo žemvaldžio dono Chua- 
no Fuenteso namų; bet niekas iš mano bendrakeleivių as- 
meniškai jo nepažinojo. Čia priimta, artėjant prie nepažįs- 
tamo žmogaus namo, išpildyti keletą nedidelių etiketo 
reikalavimų: palengva prijojęs prie durų, jūs sušunkate pa- 
sveikinimą: „Ave Maria“ (Sveika Marija), ir ligi kas ne- 
išeis ir jūsų nepakvies nusėsti nuo arklio, pačiam nedera 
nuo jo nulipti; įprastinis šeimininko atsakymas esti: ,Sin- 
pecado concebida“ (Be nuodėmės pradėtoji). Įėję į namus, 
keletą minučių šnekate šiaip sau bendrom temom ir tik 
po to pasiprašote nakvynės. Tatai ir leidžiama, kaip sa- 
vaime suprantamas dalykas. Paskui keleivis kartu su šei- 
ma valgo, ir jam paskiria kambarį, kur jis pasikloja pata- 
lą — savo rekado (pampų balno) gūnią. Įdomu, kaip, esant 
panašioms sąlygoms, susidaro ir panašūs įpročiai. Gero- 
sios Vilties iškyšulyje“? visur galima pastebėti toks pat 
vaišingumas ir beveik tokios pat etiketo detalės. Tačiau 
skirtumas tarp ispano ir olandų būro pasireiškia tuo, kad 
pirmasis niekad nepateiks svečiui klausimo, išeinančio už 
griežčiausių mandagumo taisyklių ribos; kai tuo tarpu do- 
rasis olandas jį išklausinės, kur jis buvo, kur vyksta, kuo 
verčiasi ir net, kiek turi brolių, seserų ir vaikų. 

Netrukus po to, kai atjojome pas doną Chuaną, prie 
namo atginė vieną jo didelę galvijų kaimenę, ir trejetas 
gyvulių buvo atrinkta paskersti ūkio reikalams. Tie pus- 
laukiniai galvijai labai vikrūs ir, būdami gerai susipažinę 
su pražūtinguoju lasu, gerokai iškamavo arklius, kuriais 
teko ilgai jų vaikytis. Pamačius tą visą natūralų dono 
Chuano turtą, keista buvo žiūrėti į jo varginą būstą. Asla 
buvo plūkto molio, langai be stiklų; svetainė galėjo pasi- 
girti tik keletu grubiausio darbo kėdžių, taburečių bei po- 

ra skobnių. Vakarienei, nors buvo keletas svečių, atbo- 
gino dvi didžiules kupetas jautienos — keptos ir virtos — 
ir keletą moliūgų; be moliūgų, jokių kitų daržovių nebuvo; 
neatsirado net ir duonos gabaliuko. Gerti visiems vakarie- 
niavusiems pastatė didelį molinį ąsotį vandens. O juk tas 
žmogus buvo savininkas keleto kvadratinių mylių žemės, 
kurios beveik kiekvienas akras būtų galėjęs išauginti ja- 
vų, o nepagailėjus šiek tiek triūso,— ir Visas paprastąsias 
daržoves. Vakarą praleidom rūkydami, taip pat ir truputį 
improvizavome dainas, akompanuojant gitara. Sinjoritos 
sėdėjo, susimetusios į krūvelę, kambario kertėje ir su vy- 
rais nevakarieniavo. 

Apie tuos kraštus parašyta tiek daug knygų, kad be- 
veik ir nebūtų reikalo aiškinti, kas yra lasas arba bolai. 
Lasas — labai stipri, bet plona virvė iš standžiai suvytų 
neišdirbtos odos dirželių. Vienas jo galas pritvirtinamas 
prie plačios balno pavaržos, kuri jungia sudėtingus reka- 
do — pampose naudojamo balno — reikmenis; kitas galas 
baigiasi nedideliu geležiniu ar variniu žiedu, su kuriuo 
galima padaryti kilpą. Ruošdamasis panaudoti lasą, gau- 
čas kairėje rankoje pasilieka susuktąją virvės dalį, o kita 
laiko slystančią kilpą, kuri daroma labai didelė, paprastai 
apie 8 pėdų skersmens. Jis greit suka kilpą viršum galvos, 
mikliai judindamas riešą taip, kad kilpa būtų vis atvira. 
o paskui taikliai ją paleidžia ant pasirinkto objekto. Kai 
lasas nebereikalingas, jį susuka nedideliu ritiniu ir pririša 
rekado užpakalyje. Bolai, atseit rutuliai, esti dvejopi. Pa- 
prastieji, naudojami daugiausia stručiams gaudyti, susi- 
deda iš dviejų apvalių akmenų, aptrauktų oda ir surištų 
ilgu, apie aštuoneto pėdų, vytu dirželiu. Kita bolų rūšis 
skiriasi tik tuo, kad susideda iš trijų rutulių, sujungtų dir- 
žais viename centre. Mažiausiąjį iš trijų rutulių gaučas 
laiko rankoje, o kitus du smarkiai suka viršum galvos; 
paskui nusitaikęs sviedžia juos; jie lekia, sukaliodamiesi 
ore, kaip grandininis artilerijos sviedinys“*. Rutuliams at- 
sidūrus ant kokio daikto, diržai persipindami jį apveja ir 
tvirtai užsiveržia. Rutulių dydis ir svoris įvairūs, priklau- 
somai nuo jų paskirties. Akmeniniai rutuliai, nors ne di- 
desni už obuolį, paleisti lekia taip smarkiai, kad kartais 
gali perlaužti net arkliui koją. Mačiau medinius rutulius, 
didumo sulig rope, skirtus gaudyti arkliams, jų nesužalo- 
jant. Kartais rutuliai esti geležiniai; tokie nusviedžiami 
kuo toliausiai. Didžiausias sunkumas, naudojantis lasu ar 

bolais, yra tas, kad reikia mokėti taip gerai joti, jog, visu 
greičiu šuoliuodamas ar staiga duodamasis į šalį, juos vi- 
są laiką vienodai suktum viršum galvos ir gerai nutaiky- 
tum; stovėdamas žemėje, kiekvienas greit išmoksta to me- 
no. Sykį, kai aš pramogos dėlei šuoliavau arkliu ir sukau 
virš galvos rutulius, vienas rutulys atsitiktinai užkliudė 
krūmą, jo sukamasis judesys liovėsi, jis tuoj nukrito ant 
žemės ir lyg kokiais burtais apsivijo apie mano arklio už- 
pakalinę koją; tada man iš rankos ištrūko kitas rutulys, ir 
žirgas pasirodė besąs visai supančiotas. Laimė, jo būta se- 
no, visko mačiusio gyvulio; tuoj suprato, kas čia yra; šiaip 
būtų ėmęs, tur būt, spardytis, ligi išgriuvimo. Gaučai ply- 
šo juokais, jie šaukė, kad matę, kaip pagauna įvairius 
žvėris, bet niekad lig šiol netekę jiems matyti, kad žmo- 
gus pats save pagautų. 

Dar po dviejų dienų pasiekiau tą galutinį punktą, ku- 
rį buvau numatęs ištirti. Vietovė buvo vis vienoda, ir 
į galą puiki žalioji veja man rodėsi dar nuobodesnė, negu 
dulkėtas vieškelis. Visur būdavo matyti daug kurapkų 
(Nothura major). Šie paukščiai nevaikštinėja būreliais ir 
nesislapsto, kaip angliškosios kurapkos. Jie, atrodo, itin 
paiki. Žmogus ant arklio, pamaži artėdamas prie jų ratu 
arba, tikriau, spiralėmis, gali primušti, šerdamas tiesiog 
per galvą, kiek jam patinka. Dažniausiai jas gaudo slys- 
tančia kilpele, arba nedideliu lasu iš stručio plunksnos 
stiebo, pritaisyto prie ilgos lazdos. Berniukai ant senų 
ramių kumelių dažnai jų šitaip per dieną prigaudo trisde- 
šimt—keturiasdešimt. Šiaurės Amerikos arktinėse srity- 
se* indėnai amerikinį kiškį, tupintį prie urvo, pagauna, 
eidami aplink jį spirale: geriausias laikas — vidurdienis, 
kai saulė aukštai ir medžiotojo šešėlis ne labai ilgas. 

Į Maldonadą grįžom truputį kitokiu keliu. Ties Pan de 
Asukaru — vieta, gerai pažįstama visiems, kam teko plauk- 
ti La Plata, — visą dieną išbuvau vieno nepaprastai vai- 
šingo ispano namuose. Ankstį rytą užkopėme į Siera de 
las Animas. Tekant saulei, atsivėrė, galima sakyti, tikrai 
gražus vaizdas. Vakaruose prieš akis plytėjo bekraštė 
plokščia lyguma iki pat Žaliojo Kalno, ties Montevideo, 
o rytuose — kalvota Maldonado sritis. Viršukalnėje buvo 
keletas nedidelių akmens krūvelių, kurios čia gulėjo, ma- 
tyt, jau daugybę metų. Mano bendrakeleivis tikino, kad 


* Hearne, Journey, p. 383. 

tos krūsnys suneštos senovės indėnų. Akmenų krūvos pa- 
nėšėjo į tas, kurios taip dažnai pasitaiko Velso kalnuose, 
tik buvo daug mažesnės. Noras atžymėti kurį nors įvykį 
paminklu aukščiausiame vietovės taške, yra, matyt, visuo- 
tinė žmonių giminės aistra. Nūdien šioje srityje nebėra 
jokio indėno — nei civilizuoto, nei laukinio, — ir nežinau, 
ar nuo jos buvusiųjų gyventojų dar liko kokios nors pa- 
tvaresnės žymės, negu tos menkos akmenų krūvos Siera 
de las Animo viršūnėje. 


Pažymėtina, kad Banda Orientalėje beveik nėra medžių. 
Kai kurias uolėtas kalvas iš dalies dengia brūzgynai, be 
to, didesniųjų upių krantuose, ypač į šiaurę nuo Las Mi- 
no, gana dažnai pasitaiko gluosnių. Girdėjau, kad prie 
Arojo Tapeso yra palmių miškas; vieną didelę palmę ma- 
čiau netoli Pan de Asukaro, 35° plotyje. Išskyrus šiuos me- 
džius ir tuos, kurie pasodinti ispanų, aplamai miškų nėra. 
Iš introdukuotųjų veislių galima nurodyti tuopą, alyvme- 
dį, persiką ir dar kitus vaismedžius; persikai taip įviso, 
jog naudojami Buenos Airese kaip svarbiausia malkų rū- 
šis. Sąlygos tokiose visai plokščiose lygumose kaip pam- 
pa, berods, retai būna palankios medžiams augti. Tai, gal 
būt, aiškintina vėjų smarkumu arba dirvos išdžiūvimo po- 
būdžiu. Tačiau Maldonado apylinkėse gamtinės sąlygos 
tokios, kad nė viena šių priežasčių čia negali pasireikšti: 
uolėti kalnai apsaugo nuo vėjo atskiras vietas su įvairios 
sudėties dirvožemiu; beveik kiekvieno slėnio dugnu teka 
upelis, o molingas dirvožemis, atrodo, padeda sulaikyti 
drėgmę. Galvojama,—ir tai labai tikėtina, — kad miškų 
buvimą aplamai apsprendžia* metinis drėgmės kiekis; 
o šioje srityje žiemos metu gausiai ir dažnai lyja, vasarą 
Nors ir sausa, bet vis tik ne per daug**. Matome, kad veik 
Visa Australija apaugusi aukštais medžiais, tačiau klima- 
tas ten žymiai sausesnis. Vadinasi tam reiškiniui paaiškin- 
ti turime ieškoti kažkokių kitų, kol kas dar nežinomų, prie- 
žasčių. 

Žiūrint vien į Pietų Ameriką, peršasi mintis, kad me- 
džiai gali tarpti tik labai drėgname klimate, nes čia miškų 


, * Maclaren, straipsnis „Amerika“, išspausdintas ,,„Encyclopae- 
dia Britannica". 
** Azara sako: „Manau, kad metinis lietaus kiekis visose šiose ša- 
lyse žymiai didesnis, negu Ispanijoje“. Azara, t. I, p. 36. 

juostos riba pažymėtinai sutampa su drėgnų vėjų riba. 
Pietinėje žemyno dalyje, kur vyrauja vakariniai Vėjai, 
prisisunkę Ramiojo vandenyno drėgmės, kiekviena salelė 
prie išraižytos vakarų pakrantės, nuo 38° pločio ir iki pa- 
ties pietinio Ugnies Žemės taško, apaugusi neįžengiamo- 
mis giriomis. Į rytus nuo Kordiljerų, toje pat platumoje, 
žydras dangus ir puikus klimatas liudija, kad oras, per- 
ėjęs per kalnus, prarado drėgmę, ir čia nevaisingose Pa- 
tagonijos lygumose aptinkame tik visai skurdžią augmeni- 
ją. Šiauresnėse žemyno dalyse, nuolatinių pietryčių pasa- 
tų riboje, vietovę į rytus nuo Kordiljerų puošia puikios 
girios, kai tuo tarpu vakarinę pakrantę tarp 4 ir 32“ pietų 
pločio galima vadinti tyrais; toje pat vakarų pakrantėje, 
į šiaurę nuo 4“ pietų pločio, kur pasatai jau ne tokie regu- 
liarūs ir periodiškai užeina smarkios liūtys, Ramiojo van- 
denyno krantai, nors visiškai dyki ties Peru, palei Blanko 
ragą pasidengę ta vešlia augmenija, kuria taip garsėja 
Gvajakilis ir Panama. Taigi žemyno pietinėje ir šiauri- 
nėje dalyse girios ir tyrai užima atvirkštinę padėtį Kor- 
diljerų atžvilgiu, ir tai, matyt, nulemia dominuojančių 
vėjų kryptis. Žemyno viduryje yra plati tarpinė zona, į ku- 
rią įeina vidurinė Čilė ir tos La Platos provincijos, kur 
lietų nešantiems vėjams netenka pereiti per aukštus kal- 
nus; čia vietovė ne tyrai, bet ir ne miškinga. Tačiau jei 
net, apsiribodami vien Pietų Amerika, laikysime taisykle, 
kad medžiai gerai auga tik ten, kur dėl lietingų vėjų kli- 
matas drėgnas, tai ir tada turime ryškią išimtį iš šios tai- 
syklės Folklendo salų atveju. Šiose salose, kurios yra to- 
kioje pat platumoje kaip Ugnies Žemė ir nuo jos nutolę tik 
200—300 mylių, klimatas visai panašus ir geologinė san- 
dara beveik tapatinga, tokios pat palankios vietos miškui 
ir tokios pat rūšies durpinis dirvožemis — tačiau nedaug 
atsiras augalų, kurie būtų verti bent krūmų vardo; tuo 
tarpu Ugnies Žemėje nerasi nė vieno žemės akro, neap- 
augusio tankiausiu mišku. Šiuo atveju vėtrų ir jūros sro- 
vių kryptys palankios sėkloms pernešti iš Ugnies Žemės, 
kaip tat liudija eldijos ir medžių kamienai, atplaunami iš 
to krašto ir neretai išmetami į Vakarų Folklendo krantus. 
Gal būt, Kaip tik dėl to abiejuose kraštuose esama daug 
bendrų augalų; bet kai dėl Ugnies Žemės medžių, tai, net ir 
tyčia stengiantis juos įveisti Folklendo salose, nieko iš to 
neišėjo. 

Mums būnant Maldonade, sukolekcionavau keletą žin- 
duolių, 80 įvairių paukščių ir daug roplių, jų tarpe 9 gy- 
vačių rūšis. Iš stambesniųjų žinduolių čia randamas vie- 
nintelis Cervus campestris. Tų elnių, dažnai vaikštančių 
nedidelėmis bandomis, be galo daug La Platos pakraščiais 
ir Šiaurės Patagonijoje. Jei iš lėto, šliauždamas, atsėlini 
link bandos, elniai iš smalsumo kartais patys ateina prie 
žmogaus jo pasižiūrėti. Šitaip, nesitraukdamas iš vietos, 
užmušiau tris gyvulius iš tos pačios bandos. Nors jie pa- 
tiklūs ir smalsūs, tačiau būna be galo atsargūs, jei prie jų 
artėja raitelis. Šiame krašte niekas nevaikšto pėsčias, ir 
elnias žmoguje priešą pažįsta tik tada, kai šis, apsiginkla- 
vęs bolais, sėdi ant arklio. Prie Baija Blankos, neseniai 
įkurtos gyvenvietės Šiaurės Patagonijoje, nustebau pama- 
tęs, kaip maža elniai tesibaido šautuvo šūvių: kartą gal 
dešimt sykių šoviau į vieną tų gyvulių iš 80 jardų atstumo, 
ir jis kur kas labiau gąsčiodavo pamatęs, kaip kulka braz- 
duoja žemę, negu išgirdęs šūvio pokštelėjimą. Išbaigęs 
visą paraką, turėjau keltis (prisipažįistu tai, nors ir la- 
bai man gėda, kaip medžiotojui, lengvai pataikančiam 
į skrendantį paukštį) ir ėmiau alioti, kol elnias pagaliau 
nubėgo. 

Įdomiausias to gyvulio bruožas — nepakenčiamai stip- 
rus ir šlykštus kvapas, sklindąs nuo patino. To kvapo nė 
aprašyti negali. Kol lupau nuo elnio odą eksponatui, ku- 
ris dabar išstatytas zoologijos muziejuje, man keletą kar- 
tų buvo supykusi širdis. Kailį surišau šilkine nosine ir 
parsinešiau namo; tą nosinę gerai išskalbus, ja naudoda- 
Vvausi, ir, aišku, ne kartą ji vėl buvo skalbta, tačiau metus 
ir septynis mėnesius, kai tik išskleisdavau nosinę po skal- 
bimo, visada aiškiai užuosdavau tą kvapą. Štai pavyzdys, 
Kaip nuostabiai ilgai išsilaiko kažkokia medžiaga, kuri 
dėl savo prigimties turėtų būti be galo laki ir nepatvari. 
Dažnai, pavėjui praeidamas per kokį pusmylį nuo bandos, 
Pajusdavau, jog visas oras pritvinęs tų išgarų. Rodosi, kad 
Patino kvapas stipriausias tuo laikotarpiu, kai visai išsi- 
Vystę jo ragai, tai yra numetę juos dengusią plaukuotą 
Odą. Tuo laiku jo mėsa, žinoma, visai netinka maistui; bet 
gaučai tvirtina, kad, pakasus ją Kuriam laikui į drėgną že- 
Me, smarvė dingstanti. Kažkur skaičiau, kad salų gyven- 
tojai Škotijos šiaurėje taip pat daro ir su mėsa paukščių, 
Mintančių pašvinkusia žuvimi. 


4 Č. Darvinas 

Graužikų (Rodentia) būrio čia labai daug rūšių: vienų 
tik pelių surinkau ne mažiau kaip aštuonias formas*. Čia 
paplitęs ir stambiausias pasaulyje graužikas Hydrochaerus 
capybara (kapibara). Vienas tų gyvūnų, mano nušautas 
prie Montevideo, svėrė 98 svarus [45 kg]; jo ilgis nuo 
snukio galo iki uodegos galo buvo 3 pėdos 2 coliai, o lie- 
mens apimtis — 3 pėdos 8 coliai. Tie stambūs graužikai 
kartais lanko salas La Platos žiotyse, kur vanduo visai 
sūrus, bet jų žymiai daugiau gėlo vandens ežerų bei upių 
- krantuose. Prie Maldonado jie paprastai gyvena grupėmis 
po 3 ar 4. Dienos metu jie arba guli tarp vandens augalų, 
arba ganosi žole apaugusioje lygumoje**. Iš tolo kapiba- 
ros eisena ir spalva primena kiaulės. Tačiau, tupėdamos 
ant užpakalinių kojų ir įdėmiai sekdamos viena akimi ku- 
Iį nors daiktą, jos pasidaro visai panašios į savo giminai- 
čius — jūros kiaulytes ir triušius. Jų galva iš priekio ir 
šono dėl atitraukto atgal žandikaulio atrodo gana juokin- 
gai. Maldonade tie gyvūnai buvo labai nebaikštūs; atsar- 
giai slinkdamas, prisiartinau per tris jardus prie keturių 
senų kapibarų. Tą nebaikštumą tenka aiškinti, gal būt, tuo, 
kad iš čia prieš keletą metų buvo išguiti visi jaguarai; 
o gaučai mano, kad kapibaroms medžioti gaila laiko. Man 
beeinant vis arčiau prie jų, jos ėmė leisti savotišką gar- 
są — tyliai unkšti; iš tikrųjų čia nebuvo joks garsas, 
o veikiau tik staigus oro iškvėpimas. Vienintelis panašus 
garsas, kurį man buvo tekę girdėti, tai didelių šunų kimus 
urzgimas, ruošiantis loti. Keletą minučių beveik tik per 
rankos ilgį stovėjau nuo keturių kapibarų ir žiūrėjau 
į jas, o jos — į mane; paskui jos kuo greičiausiai puolė 
į vandenį, vis taip pat unkšdamos. Truputį pabuvusios po 
vandeniu, vėl pasirodė paviršiuje, iškišdamos tik viršutinę 
galvos dalį. Sakoma, kad, jėi patelė plaukia su jaunik- 


* Pietų Amerikoje iš viso surinkau 27 pelių rūšis; o dar 13 žinoma 
iš Azaros ir kitų autorių raštų. Mano surastos rūšys aprašytos Zoologi- 
jos draugijos darbuose p. Voterhauso. Džiaugiuosi turėdamas progą pa- 
reikšti čia nuoširdžią padėką p. Voterhausui ir kitiems šios draugijos 
nariams už malonią ir didelę paramą, kurią jie man visada teikė. 

** Vienos mano išskrostos kapibaros skilvyje ir dvylikapirštėje žar- 
noje radau labai daug gelsvo skysčio, kuriame vargiai buvo galima 
įžiūrėti nors vieno augalo pluoštelį. Ponas Ovenas man praneša, kad 
dalis jų stemplės sudaryta taip, jog bent kiek stambesnis maisto gabalas 
pro ją nepraeina. Žinoma, platūs to gyvūno dantys ir stiprūs žandikau- 
liai gerai pritaikyti malti į tyrę vandeniniams augalams, kuriais jis 
minta. 

liais, jie tupi jai ant nugaros. Galima be vargo primuūšti 
daugybę tų gyvūnų, bet jų kailiukai — menkos vertės, 
o mėsa irgi ne kas. Jų nepaprastai gausu Paranos upės salo- 
se, ir čia jie — įprastinis jaguarų grobis. 

Tuku-tukas (Ctenomys Brasiliensis) — įdomus mažas gy- 
vūnėlis, kurį trumpai galima apibūdinti, kaip graužiką su 
kurmio įpročiais. Kai kuriose šalies vietovėse jų nepa- 
prastai daug, bet pagauti juos sunku; man rodosi, jie nie- 
kad neišlenda iš po žemės. Prie savo landų tuku-tukas, 
kaip ir kurmis, prirausia kaupelius žemių, tik mažesnius. 
Geroki šalies plotai perdėm išrausti tų gyvūnų, ir eida- 
mi arkliai ten įsmunka aukščiau šepetėlių. Tuku-tukas, 
berods, tam tikru laipsniu bendruomeninis gyvūnas: žmo- 
gus, kuris apsiėmė man parūpinti jų, šešis rado vienoje 
vietoje ir sakė, kad tai paprastas reiškinys. Pagal gyveni- 
mo būdą — naktiniai gyventojai; pagrindinis jų maistas — 
augalų šaknys, kurių ieškodami jie ir išrausia išsišako- 
jusius, visai po žemės paviršiumi einančius urvus. Tą gy- 
vūną visur galima atpažinti iš labai savotiško triukšmo, 
kurį jis kelia, būdamas po žemėmis. Išgirdęs tą garsą pir- 
mąkart, labai nustembi, nes nelengva suprasti, iš kur jis 
eina, ir atspėti, kas per gyvūnas jį leidžia. Tai trumpas, 
neskardus, nosinis kriuknojimas, kuris vienodai, greit 
kartojamas tris—keturis kartus“; pagal šį garsą žvėrelis ir 
pavadintas tuku-tuku. Ten, kur tų gyvūnų daug, jų leidžia- 
mą garsą gali girdėti bet kuriuo dienos metu ir kartais po 
pat kojomis. Kambaryje tuku-tukas juda lėtai ir nerangiai, 
tur būt, dėl to, kad jo užpakalinės letenos atsuktos į šonus; 
jie nesugeba nė trupučiuko pašokti vertikaliai, nes šlauni- 
kaulio įduboje neturi tam tikro raiščio. Mėgindami pabėg- 
ti, jie elgiasi itin kvailai, o jei juos supykini ar išgąsdini, 
pasigirsta ,„tuku-tuku“. Kai kurie iš tų egzempliorių, kuriuos 
laikiau gyvus, jau pirmąją dieną visiškai prijunko ir neban- 
dė nei kandžiotis, nei sprukti; kiti pasirodė kiek didesni 
laukinukai. 

Zmogus, kuris juos sugavo, tikino, kad nuolat randa- 
Ma aklų tuku-tukų. Manasis spirite laikomas egzempliorius 
— 

* Prie Rio Negro upės, Šiaurės "Patagonijoje, yra gyvūnas tokio 
pat gyvenimo būdo, ir jis, tur būt, priklauso artimai giminingai rūšiai; 
SAS jo niekad nemaciau Jo garsas skiriasi nuo to, kurį leidžia Mal- 

uku-tukas; jis kartojamas ne 3—4, o tik 2 kartus, be to, aiš- 
€snis ir skardesnis; iš toliau jis taip primena kirvio čeksėjimą, ker- 
ant ploną medelį, kad kartais suabejodavau dėl jo kilmės. 


kaip tik ir buvo aklas. Rido manymu, tai akies trečiojo 
voko uždegimo pasekmė. Kai šis gyvūnas dar buvo gyvas, 
laikydavau pirštą ne toliau kaip per pusę colio nuo jo gal- 
vos, ir jis nieko nepastebėdavo; tačiau po kambarį judėjo 
nė kiek ne blogiau už kitus. Turint galvoje, kad tuku-tu- 
kas gyvena tik po žeme, aklumas, taip dažnai aptinkamas 
jų tarpe, vargu gali būti jiems labai žalingas; tačiau keis- 
ta, kad gyvūnas turi organą, kurį gali dažnai susižaloti. 
Lamarkas būtų džiaugęsis tuo faktu, jei būtų jį žinojęs, 
kai iškėlė savo spėliojimą* (ir čia jis buvo daugiau tei- 
sus, negu paprastai) dėl aklumo, kurį laipsniškai įgijo As- 
palax — po žeme gyvenantis graužikas ir protėjas — rop- 
lys, gyvenantis tamsiuose vandens apsemtuose urvuose; 
tų abiejų gyvūnų akys — beveik rudimentinės, jas dengia 
skaidulinė plėvelė ir oda. Kurmio akys — be galo mažos, 
bet visiškai išsivysčiusios, nors daugelis anatomų abejoja, 
ar jos jungiasi su tikruoju regos nervu; jo regėjimas, žino- 
ma, išsivystęs nepakankamai, tačiau gyvūnui, tur būt, esti 
naudingas, išėjus iš urvo. Tuku-tuko, kuris, manau, niekad 
neišlenda į žemės paviršių, akys gerokai didesnės, bet jis 
dažnai apanka, ir jos pasidaro nebenaudingos, nors gyvū- 
nui iš to jokio nepatogumo, matyt, nesusidaro. Lamarkas 
būtų, be abejo, sakęs, kad tuku-tukas šiuo metu pereina 
į tą būklę, kurioje yra Aspalax ir protėjas. 

Žole apaugusios banguotos lygumos apie Maldonadą 
pilnos įvairių paukščių. Čia yra keletas rūšių iš šeimos, 
kuri sandara ir gyvenimo būdu artima mūsų varnėnams; 
iš jų pažymėtinas įpročiais Molothrus niger. Dažnai gali 
matyti, kaip tie paukščiai po keletą iš karto stypso ant 
arklio ar karvės nugaros; sutūpę ant tvorų ir krapštyda- 
miesi saulėje plunksnas, jie kartais mėgina giedoti arba, 
tikriau, švilpauti; tas jų garsas labai savotiškas: atrodo, 
lyg oro burbuliukai, plonai švilpdami, greit veržiasi iš ko- 
kios skylutės po vandeniu. Pasak Azaros, tas paukštis, 
kaip ir gegutė, deda kiaušinius į kitų paukščių lizdus. Kai- 
mų gyventojai man keletą kartų sakė, kad čia tikrai esąs 
kažkoks paukštis su tokiais įpročiais, o mano pagalbinin- 
kas, labai kruopštus žmogus, rado vietinio žvirblio (Zo- 
notrichia matutina) lizdą, kuriame vienas kiaušinis buvo 
stambesnis už kitus, taip pat kitokios spalvos ir formos. 
Šiaurės Amerikoje gyvena kita Molothrus rūšis (M. peco- 


* Lamarck, Philosophie zoologique, t. I, p. 242. 


ris), su tokiais pat gegutiškais įpročiais; ji visais atžvilgiais 
labai artima La Platos rūšiai, net tokia smulkmena, kaip 
įpratimas tupėti ant naminių gyvulių nugaros; tie paukš- 
čiai skiriasi tik mažesniu ūgiu ir jų plunksnos bei kiaušiniai 
kiek kitokio atspalvio. Visada esti labai įdomu, kad tarp 
dviejų rūšių, pavaduojančių viena kitą priešingose di- 
džiulio žemyno dalyse, yra toks artimas sandaros ir įpro- 
čių panašumas, nors šitoks reiškinys ir dažnai pasitaiko. 

Ponas Sveinsonas teisingai pastebėjo*, kad, be Molo- 
thrus pecoris, kuriam tenka priskirti dar ir M. niger, gegu- 
tės — vieninteliai paukščiai, kuriuos galima pavadinti tik- 
rai parazitiniais, tai yra „prisiplakančiais prie kito gyvū- 
no, kurio šiluma padeda išriedėti jų jaunikliams, kurių 
nešamu maistu tie jaunikliai minta, kuriems mirus, ir šie 
mirtų dar kūdikystės metu“. Pažymėtina, kad kai ku- 
rioms — bet ne visoms — gegutės ir Molothrus rūšims 
bendras tėra tik šis keistas parazitinis veisimosi būdas, kai 
tuo tarpu visais kitais įpročiais jos tiesiog priešingos vie- 
nos kitoms. Molothrus, kaip ir mūsų varnėnas, labai bend- 
ruomeniškas paukštis ir gyvena atvirose vietose, be jokių 
gudravimų ir slapstymųsi, o gegutė, kaip visi žino, yra be 
galo baikšti, laikosi nuošaliausiose tankmėse ir minta vai- 
siais bei vikšrais. Sandara tiedvi gentys irgi labai tolimos 
viena kitai. Paaiškinti, kaip atsirado gegutės įprotis dėti 
kiaušinius į kitų paukščių lizdus, buvo sugalvota daugybė 
teorijų, jų tarpe net frenologinių. Tačiau, man atrodo, tik 
vienas Prevo savo stebėjimais** bent kiek nušvietė tą mįs- 
lę: jis nustatė, kad gegutė patelė, kuri, daugumos stebė- 
tojų liudijimu, padeda mažiausia nuo 4 iki 6 kiaušinių, 
turi kas kartą, padėjusi vieną ar du kiaušinius, poruotis 
Su patinėliu. Tačiau, jei gegutė būtų priversta pati savo 
kiaušinius perėti, jai tektų arba tūptis iškart ant visų kiau- 
Sinių,— taigi palikti pirmiau padėtuosius taip ilgai, kad 
Jie, tur būt, spėtų sugesti, — arba perėti kiekvieną ar porą 
kiaušinių atskirai, kai tik juos padeda; bet kadangi gegu- 
tė atitinkamam krašte išbūva mažiau, negu kuris kitas ke- 
liaujantysis paukštis, tai jai, žinoma, neužtektų laiko vi- 
Slems kiaušiniams išperėti. Taigi priežastimi, kodėl gegutė 
deda kiaušinius į kitų paukščių lizdus ir palieka juos įtėvių 
e—a 


T * Straipsnis, išspausdintas „Magazine of Zoology and Botany", t. I, 
. 217. 


© ** Pranešimas, skaitytas Paryžiaus Mokslų akademijoje. Žr. „L'Ins- 
titut“, 1834 m., p. 418. 

globai, galima laikyti tą aplinkybę, kad ji poruojasi kele- 
tą kartų ir kiaušinius deda su pertraukomis. Aš itin linkęs 
manyti, kad šis požiūris teisingas, nes pats savarankiškai 
priėjau (kaip vėliau pamatysime) analoginę išvadą Pietų 
Amerikos stručio atžvilgiu; tų paukščių patelės yra — jei 
čia taip galima pasakyti — viena kitos parazitai; kiekvie- 
na padeda keletą kiaušinių į keleto kitų patelių lizdus, 
o visus perėjimo rūpesčius pasiima, panašiai kaip gegutės 
įtėviai, strutis patinas. 

Paminėsiu čia dar du paukščius, kurie labai paplitę ir 
savo įpročiais patraukia dėmesį. Saurophagus sulphura- 
tus — tipiškas didelės amerikinės tironų musinukių pader- 
mės atstovas. Sandara jis labai artimas tikrosioms medšar- 
kėms, bet gyvenimo būdu jį galima lyginti su daugeliu 
paukščių. Medžiodamas laukuose, dažnai stebėdavau, kaip 
jis, it plėšrusis paukštis, plevena vienoj vietoj, o paskui 
greit perskrenda į kitą. Matant jį kybantį ore, net ir iš 
arti gali lengvai apsirikti ir palaikyti plėšriųjų būrio atsto- 
vu; tačiau žemyn jis sminga toli gražu ne taip smarkiai ir 
greitai, kaip plėšrieji. Kartais Saurophagus lanko vietas 
prie vandens ir ten, panašiai kaip tulžys, ramiai tupėda- 
mas, graibsto smulkias žuveles, prisiartinančias prie kran- 
to. Tuos paukščius gana dažnai laiko narveliuose arba, 
pakirpę sparnus, kiemuose. Jie greit sujaukėja, ir būna 
labai juokinga žiūrėti į jų gudrią ir savotišką laikyseną, 
kuri, sprendžiant iš to, ką man pasakojo, panaši į papras- 
tosios šarkos. Jų polėkis banguojantis, nes galva ir snapas, 
matyt, perdaug dideli kūnui. Vakare Saurophagus nutupia 
į krūmą, dažnai prie pat kelio, ir be paliovos kartoja vis tą 
patį spiegiamą garsą, kuriame yra kažkas panašaus į žmo- 
"gaus kalbą; ispanai sako, kad tai kažkas panašu į žodžius: 
„Bien te veo” (Gerai tave matau); taigi tą paukštį atitinka- 
mai ir pavadino. 

Vienas paukštis Mimus orpheus, vietos gyventojų va- 
dinamas kalandrija, pažymėtinas tuo, kad gieda daug ge- 
riau už visus čionykščius paukščius; jis beveik vienintelis 
Pietų Amerikoje paukštis, kuris, kaip teko stebėti, ruošda- 
masis giedoti, nutupia. Jo giedojimą galima lyginti su mū- 
sų nendrinukės, tik jis garsesnis; keletas šaižių gaidų, kele- 
tas labai aukštų ir drauge su tuo malonus suokimas. Jis 
gieda tik pavasarį. Kitais metų laikais jo garsai šaižūs ir 
anaiptol nemelodingi. Prie Maldonado tie paukšteliai buvo 
jaukūs ir drąsūs; daug jų nuolat lakiodavo apie kaimiečių 

trobas ir lesinėdavo mėsą, kuri sudžiaustoma ant kartelių 
ar pasieniais; jei prie puotos prisidėdavo kuris kitas smul- 
kus paukščiukas, kalandrija kaip mat jį nuvydavo. Pla- 
čiose negyvenamose Patagonijos lygumose gyvena kita, 
anai artima rūšis, Orpheus Patagonica d'Orbigny, kuri 
dažnai aptinkama slėniuose, priaugusiuose dygliuotų krū- 
mų; šis paukštis baugesnis, ir jo balsas skamba truputį 
kitaip. Man atrodo įdomi viena aplinkybė, iš kurios ma- 
tyti, jog yra kai kurių nedidelių skirtumų tų paukščių įpro- 
čiuose: kai pirmąkart pamačiau šią antrąją rūšį, tai, spręs- 
damas tik iš skirtingų įpročių, nutariau, jog čia ne toji rūšis, 
kuri laikosi prie Maldonado. Vėliau gavau egzempliorių 
iš Patagonijos, ir, kai abi rūšis palyginau — tiesa, gana pa- 
viršutiniškai, — jos pasirodė tokios panašios, jog mano nuo- 
monė pasikeitė; bet šiuo metu p. Guldas sako, kad čia ne- 
abejotinai skirtingos rūšys, — išvada, atitinkanti nežymius 
įpročių skirtumus, nors p. Guldui tai nebuvo žinoma. 
Žmogų, pripratusį tik prie šiaurinės Europos paukščių. 
be galo nustebina Pietų Amerikos plėšrieji maitėdos paukš- 
čiai savo gausumu, įžūlumu ir šlykščiais įpročiais. Tiems 
plėšriesiems maitėdoms priklauso keturios karakarų (Po- 
lyborus) rūšys, raudongalvis urubu, juodasis urubu (ga- 
linasas) ir kondoras. Karakaros pagal sandarą skiriamos 
prie erelių; tuoj pamatysime, kaip maža jos nusipelno to- 
kios garbingos vietos. Pagal savo įpročius jos kaip tik už- 
ima vietą tarp varnų, šarkų ir kranklių, paukščių, kurie 
labai paplitę visose kitose Žemės rutulio dalyse, bet kurių 
visai nėra Pietų Amerikoje. Pradėsim nuo Polyborus Bra- 
siliensis. Šis paukštis dažnai aptinkamas, ir geografinė jo 
paplitimo sritis labai plati; 'daugiausia jo yra žolingose 
La Platos savanose (kur jis vadinamas karanča), dažnokai 
pasitaiko ir nevaisingose Patagonijos lygumose. Dyku- 
moje tarp Negro ir Kolorado upių daugybė tų paukščių 
nuolat laikosi pakelėse, rydami nuo bado ir troškulio nu- 
gaišusius gyvulius. Nors karanča įprastinis sausų, atvirų 
lygumų, taip pat ir nevaisingų Ramiojo vandenyno pakran- 
čių gyventojas, bet ji vis tik aptinkama ir drėgnose, neįžen- 
giamose Vakarų Patagonijos bei Ugnies Žemės giriose. 
Daugybė karančų, taip kaip ir čimangos, nuolat sukiojasi 
apie estancijas ir skerdyklas. Jei lygumoje nugaišta koks 
gyvulys, tai puotą pradeda galinasai, o po jų tiedvi ka- 
rakarų rūšys visai švariai nuvalo kaulus. Nors visi tie 
Paukščiai maitinasi drauge, sugyvena jie toli gražu ne kaip. 

Karančai ramiai tupint ant medžio šakos ar žemėje, čiman- 
ga dažnai pradeda skraidyti iš vieno šono į kitą, žemyn ir 
aukštyn, pusračiais, kaskart atsidūrusi apačioje stengiasi 
įkirsti savo stambesnįjį giminaitį. Karanča nelabai kreipia 
į tai dėmesį ir tik linksi galva. Nors karančos dažnai susi- 
renka būriais, tačiau gyvena ne bendrijomis; dykumose 
jas gali matyti vienišas, o dažniau — poromis. 

Sakoma, kad karančos labai gudrios ir pavagia daug 
kiaušinių; jos, taip pat ir čimangos, pasitaikius progai, 
nulesa šašus nuo žaizdų arklių bei mulų nugarose. Kapi- 
tonas Hedas su įprastu jam sąmoju ir tikslumu puikiai ap- 
rašė tą vaizdą: iš vienos pusės — nelaimingasis gyvulys 
su nuleistom ausim ir išriesta nugara, o iš kitos — tas 
paukštis, pakibęs ore ir įsmeigęs akis kokio jardo atstumu 
į savo šlykštųjį skanėstą. Tie netikrieji ereliai itin retai 
užmuša gyvą paukštį ar šiaip kokį gyvūną. Šių maitvana- 
gių, lavonėdų įpročius gali aiškiai pastebėti kiekvienas, 
kam yra tekę užmigti tuščiose Patagonijos lygumose: nu- 
budęs jis pamatys, kad aplinkui ant kiekvieno kauburio 
kėkso po vieną tų paukščių ir kantriai seka jį savo pikta 
akimi; šiose vietose tai — būdingas gamtovaizdžio bruožas; 
su tuo sutiks kiekvienas, kam čia teko keliauti. Jei į me- 
džioklę išvyksta būrys žmonių su šunimis ir arkliais, iai 
visą dieną juos lydi keletas tų paukščių. Kai jie prisiryja, 
jų plikas gūžys išsikiša į priekį; tada, kaip ir aplamai, ka- 
ranča esti nepaslankus, romus ir bailus paukštis. Skren- 
da sunkiai ir pamažu, kaip angliškasis kovas. Retai kada 
skraido aukštai, bet man du kartus teko matyti, kaip vie- 
na jų lengvai sklandė dideliame aukštyje. Ji bėgioja (tik 
ne šokinėja), bet ne taip greitai, kaip kai kurios kitos tos 
genties rūšys. Tarpais karanča — rėksnė, bet daugiausia 
elgiasi tyliai; jos riksmas garsus, šaižus ir savotiškas, jį 
galima palyginti su ispanų gomuriniu g, po kurio seka 
smarkus dvilypis r-r; taip rėkdama, ji vis aukščiau ir aukš- 
čiau riečia galvą, plačiai žiodama snapą, kol pagaliau vir- 
šugalviu vos nepasiekia nugaros. Tuo faktu kai kas abejo- 
ja, bet jis visiškai tikras: keletą kartų mačiau jas užvertu- 
sias galvas ir visai atsilošusias. Prie tų savo stebėjimų dar 
galiu pridurti, remdamasis autoritetingų Azaros liudijimu, 
kad karanča minta kirminais, moliuskais, šliužais, žiogais 
ir varlėmis, nugalabija ėriukus, išdraskydama jiems bam- 
bagyslę, ir persekioja galinasą tol, kol šis išvemia tik ką 

surytą dvėseną. Pagaliau Azara tvirtina, kad karančos su- 
siburia į grupes po 5—6, kad galėtų užpulti stambius paukš- 
čius, net tokius, kaip garniai. Iš šių faktų matyti, kad to 
paukščio įpročiai įvairiapusiški ir jis gana sumanus. 
Polyborus Chimango žymiai smulkesnis už tik ką apra- 
gytąją rūšį. Tai visalesis paukštis, lesa net duoną; mane 


Patagonijos karakara 
(Milvago, arba Polyborus albogularis) 


tikino, kad jis padaro nemaža nuostolių bulvių laukams Či- 
loės saloje, išraudamas tik ką pasodintus šakniavaisius. 
Iš visų maitėdų paukščių jis paskutinis nuskrenda nuo sti- 
penos griaučių, ir dažnai jį gali matyti tarp arklio ar kar- 
vės šonkaulių, kur atrodo lyg narve. Kita rūšis, Polyborus 
Novae Zelandiae, nepaprastai paplitusi Folklendo salose. 
Tų paukščių įpročiai daug kuo panašūs į karančų. Jie min- 
ta nugaišusių gyvulių mėsa ir jūros produktais; Ramireso 
uolėtose salose jūra bus, tur būt, vienintelis jų maisto šal- 
tinis. Jie nepaprastai landūs bei drąsūs ir švaistosi aplink 
namus, ieškodami atmatų. Jei medžiotojai nukauna kokį 
gyvūną, greit sulekia daugybė tų paukščių; jie sutupia 
aplink ant žemės ir kantriai laukia. Prisirijusių plikas gū- 
Žys smarkiai atsikiša, ir jų išvaizda tada labai šlykšti. Jie 

noriai puola sužeistus paukščius: mačiau, kaip sužeistą 
kormoraną, pasiekusį krantą, tuoj apniko keletas Polybo- 
rus Novae Zelandiae ir pribaigė jį snapais. „Biglis“ Folklen- 
do salose buvo tik vasarą, bet laivo „„Advenčer“ karinin- 
kai, lankęsi čia žiemos metu, pateikia daug nuostabių to 
paukščio įžūlumo ir grobuoniškumo pavyzdžių. Taip jie 
užpuolė šunį, kietai miegojusį prie pat karininko, o me- 
džiotojai juos tik su dideliu vargu nuvijo nuo sužeistų žą- 
sų, kurias jie tiesiog jų akyse bandė pačiupti. Sakoma, kad, 
susimetę po kelis į krūvą (tuo atžvilgiu jie panašūs į karan- 
čas), tie paukščiai tyko triušio prie urvo angos ir, kai tik 
jis pasirodo, visi kartu jį puola. Jie nuolat atskrisdavo 
į laivą, kai stovėjome uoste, ir reikėdavo akylai sekti, kad 
nenuplėštų odos nuo laivo takelažo ir nenusineštų mėsos 
ar medžioklės grobio, pakabintų laivugalyje. Tie paukš- 
čiai baisūs nenuoramos ir smalsuoliai; jie čiumpa visa, ką 
tik kur randa; pavyzdžiui per visą mylią nunešė didelę 
juodą žibančią kepurę, ir pora sunkių rutulių, naudojamų 
galvijams gaudyti. Asbornas, darydamas nuotrauką, pa- 
tyrė rimtesnį nuostolį — jos jam pavogė mažą Katero kon- 
strukcijos kompasą raudoname tymo dėkle, kurio jis 
taip ir neatgavo. Be to, šie paukščiai dideli vaidininkai ir 
pikčiurnos: įnirtę net snapais rauna žolę. Jų negalima lai- 
kyti tikrais bendruomeniniais paukščiais. Ore jie ne ple- 
vena, bet skrenda sunkiai ir nerangiai; žeme bėgioja ne- 
paprastai greit, tuo labai primena fazanus. Jie triukšmin- 
gi — vis po keletą kartų šaižiai rikteli; vienas tų riksmų 
panašus į angliškojo kovo; todėl ruonių medžiotojai juos 
ir vadina kovais. Įdomu, kad rėkčiodami jie atmeta galvą 
atgal, visai kaip karančos. Lizdus jie suka ant pajūrio uo- 
lų, bet ne dviejose svarbiausiose salose, o gretimose sale- 
lėse — keistas tokio įžūlaus ir bebaimio paukščio atsargu- 
mas. Ruonių medžiotojai sako, kad tų paukščių virta mė- 
sa visiškai balta ir labai skani; bet reikia didelio ryžto — 
ragauti tokį patiekalą. 

Belieka pakalbėti apie raudongalvį urubu (Vultur au- 
ra) ir juodąjį urubu (galinasą). Pirmasis aptinkamas visose 
vidutinio drėgnumo srityse, nuo Horno rago iki Šiaurės 
Amerikos. Skirtingai nuo Polyborus Brasiliensis ir P. Chi- 
mango, tas paukštis prasiskverbė ir į Folklendo salas. Rau- 
dongalviai urubu gyvena pavieniui ar geriausiu atveju po- 
romis. Juos iš tolo galima pažinti pagal tai, kad skraido la- 

bai aukštai, plevendami ir ypatingai grakščiai. Yra žinoma, 
kad jie tikri maitėdos. Patagonijos vakarinėje pakrantėje 
tankiu mišku apaugusiose salelėse ir užutėkiuose jie minta 
tik tuo, ką išmeta jūra, ir nugaišusiais ruoniais. Visur ant 
uolų, kur tik susitelkia ruoniai, pamatysi ir raudongalvį 
urubu. Juodasis urubu, arba galinasas (Cathartes atratus), 
paplitęs ne tose srityse, kaip aukščiau minėtoji rūšis: jo 
visiškai neaptiksi į pietus nuo 41“ geografinio pločio. Pa- 
sak Azaros, yra padavimas, jog Pietų Amerikos užkaria- 
vimo laikais? tų paukščių dar nebuvę apie Montevideo ir 
kad jie atsekę paskui gyventojus, persikėlusius iš šiaurinių 
sričių. Šiuo metu jų ypač daug Kolorado slėnyje, 300 my- 
lų tiesiai į pietus nuo Montevideo. Atrodo, kad jie čia imi- 
gravo papildomai, jau po Azaros laikų. Galinasai aplamai 
labiau mėgsta drėgną klimatą arba, tikriau, vietas netoli 
gėlo vandens; todėl jų nepaprastai gausu Brazilijoje ir La 
Platos srityse, bet jų niekada neaptiksi bevandeniuose Šiau- 
rės Patagonijos tyrlaukiuose, nebent arti kokio upelio. Tie 
paukščiai laikosi visur pampose iki pat Kordiljerų papėdės, 
bet niekada man jų neteko nei matyti, nei apie juos girdėti 
Čilėje; Peru juos tausoja kaip dvėsenų naikintojus. Tuos 
maitėdas paukščius nedvejojant galima vadinti bendruo- 
meniniais: jiems, matyt, malonu būriuotis ne tik dėl bend- 
ro grobio. Giedrą dieną neretai gali matyti ištisus jų bū- 
rius, skraidant labai aukštai; kiekvienas paukštis be galo 
grakščiai ore suka ratus vieną po kito, neplasnodamas 
sparnais. Tos pratybos jiems tikriausiai teikia malonumą, 
o, gal būt, susijusios su jų tuoktuvėmis. 

Taigi suminėjau visus maitėdas paukščius, išskyrus 
tik kondorą, kurį aprašyti bus tikslingiau tada, kai lanky- 
sime kraštą, labiau atitinkantį jo gyvenimo būdą, negu 
La Platos lygumos. 


Keletas mylių nuo Maldonado, plačioje smėlio kopų 
juostoje, kuri skiria Potrero lagūną nuo La Platos kran- 
tų, aptikau grupę sustiklėjusių silicio vamzdelių, kurie 
atsiranda, žaibui įtrenkus į birų smėlį. Šie vamzdeliai iki 
smulkmenų panašūs į tuos, kurie buvo rasti prie Drigo, 
Kamberlende, ir aprašyti „Geologijos darbuose“ *. Mal- 


* „Geological Transactions", t. II, p. 528. Dr. Pristlis, ,,„Philosophi- 
cal Transactions" (1790 m., p. 294) aprašė keletą ne visai taisyklingų 
silicio vamzdelių ir aptirpusį kvarco gargždą, rastus žemėje po medžiu 
toje vietoje, kur žaibas buvo nutrenkęs žmogų. 

donado smėlio kopos, nesutvirtintos augalų, nuolat slenka 
į kitą vietą. Dėl to vamzdeliai išlindo į paviršių, o besi- 
mMėtančios šalia daugybė nuolaužų liudija, jog kadaise 
jie slypėjo giliau. Keturi vamzdeliai leidosi į smėlį stat- 
menai; kapstydamas jį rankomis, vieną užčiuopiau maž- 
daug dviejų pėdų gylyje, kartu su keletu nuolaužų, ne- 
abejotinai to paties vamzdelio, — tuo įsitikinau, jas pridė- 
jęs prie išlindusios dalies, — vamzdelio ilgis buvo 5 pėdos 
3 coliai. Vamzdelio skersmuo maždaug visur buvo vieno- 
das, taigi tenka manyti, kad iš pradžių jo būta daug ilges- 
nio. Tačiau visi šie matmenys menki, palyginus su Drige 
rastais vamzdeliais, kurių vienas siekė ne mažiau kaip iki 
30 pėdų ilgio. 

Tų vamzdelių vidinis paviršius visai sustiklėjęs, žvil- 
gantis ir glodus. Dėl įsiterpusių daugybės smulkučių oro, 
o gal ir garo, pūslelių mažutė to vamzdelio nuoskila, 
žiūrint pro mikroskopą, atrodė taip, kaip lydomuoju 
vamzdeliu sutirpinto metalo mėginys. Smėlis, visas ar di- 
džioji jo dalis, yra silicinis, bet atskiruose vamzdelio 
taškuose jis juodos spalvos, todėl žvilgantis paviršius turi 
metalinį blizgesį. Vamzdelio sienos storis svyruoja nuo 
1/39 iki !/2o colio, o kai kur siekia net !/jo. Iš oro pusės smil- 
telės apvalios ir lyg truputį glazūruotos; negalėjau rasti 
jokių kristalizacijos žymių: Šie vamzdeliai, panašiai kaip 
ir tie, kurie aprašyti „(Geologijos darbuose“, daugiausia 
suspausti, su giliom išilginėm rievelėm, taigi labai panašūs 
į sudžiūvusius augalų stiebus arba į guobos ar kamštmedžio 
žievę. Jų apimtis — 2 coliai, o kai kurie gabalai, cilind- 
riški ir be jokių rievelių,— net iki 4 colių. Tos klostės, ar 
rievelės, matyt, pasidarė, spaudžiant aplinkiniam guriam 
smėliui, kai vamzdeliai dėl aukštos temperatūros dar buvo 
minkšti. Sprendžiant pagal nesuspaustas nuolaužas, žaibo 
matas, arba kalibras (jei taip galima išsireikšti), turėjo 
būti maždaug 1!/4 colio. Paryžiuje p. Ašetui ir Bedanui* 
pavyko pagaminti vamzdelius, beveik visai panašius į šiuos 
fulguritus, leidžiant labai smarkų galvaninį išlydį pro 
smulkiai sugrūstą stiklą; kai prie stiklo jo tirpumui padi- 
dinti primaišydavo druskos, visi vamzdelių matmenys pa- 
didėdavo. Bandymai su grūstu laukų špatu ir kvarcu ne- 
pavyko. Vienas iš grūsto stiklo gautas vamzdelis išėjo 


* Hachette et Beudant, „Annales de chimie et de physi- 
que", t. XXXVII, p. 319. 

beveik colio ilgumo, būtent, 0,982, o vidinis skersmuo — 
0,019 colio. Atsižvelgiant į tai, kad šiems bandymams pa- 
naudota stipriausia Paryžiuje galvaninė baterija ir kad vi- 
sas jos poveikis tokiai tirpiai medžiagai kaip stiklas te- 
buvo tas, jog susidarė tik maži vamzdeliai, negalime ne- 
sistebėti žaibo jėga, jeigu, jam trenkus į smėlį, keliose 
vietose susidarė cilindrai, vienu atveju mažiausia 30 pė- 
dų ilgio ir nesuspaustas — 1!/2 colio vidinio skersmens, 
be to, tokioje nepaprastai sunkiai tirpstančioje medžia- 
goje kaip kvarcas”. 

Vamzdeliai, kaip jau pažymėjau, leidžiasi į smėlį be- 
veik statmenai. Tačiau vienas, ne toks taisyklingas kaip 
kiti, buvo nukrypęs nuo tiesės didoku kampu, būtent, iki 
33°. Nuo to paties vamzdelio ėjo maždaug pėdą į šalį dvi 
nedidelės šakos, viena — žemyn, kita — apačion. Tai pa- 
žymėtinas atvejis, nes elektrinis fluidas? čia turėjo pa- 
sukti atgal smailiu — 26° su pagrindine kryptimi — kam- 
pu. Be keturių statmenų vamzdelių, kuriuos užčiuopiau po 
žemės paviršiumi, buvo dar keletas grupių atlaužų, kurios 
iš pradžių, be abejo, atsirado kur nors netoli. Jos visos gu- 
lėjo lygioje slenkančio smėlio aikštelėje (60 iš 20 jardų), 
tarp keleto aukštų kopų, apie pusmylį nuo 400—500 pėdų 
aukščio kalvų grandinės. Man rodosi, kad čia, Kaip Drige 
ir Vokietijoje p. Ribentropo aprašytuoju atveju, įdomiau- 
sia tai, jog aptinkama tiek daug vamzdelių tokiame ribo- 
tame plote. Drige 15 jardų ilgio plote jų buvo atrasta trys, 
ir tokį pat kiekį rado Vokietijoje. Mano aprašytuoju at- 
veju 60 iš 20 jardų ploto aikštelėje jų buvo neabejotinai 
daugiau kaip keturi. Kadangi neatrodo, jog vamzdeliai su- 
sidarė, trenkus keletą kartų iš eilės, tenka manyti, jog žai- 
bas, prieš įeidamas į žemę, skaidosi į atskiras šakas. 

La Platos apylinkėse, matyt, ypač dažni elektros reiš- 
kiniai. 1793 m.* Buenos Airese siautė, gal būt, viena iš 
baisiausių perkūnijų, kokią tik žmonės bepamena: pačia- 
me mieste žaibas trenkė į 37 vietas ir užmušė 19 žmonių. 
Sprendžiant iš faktų, nurodomų įvairiuose kelionių apra- 
šymuose, manyčiau, kad perkūnijos labai dažnai siaučia 
palei didžiųjų upių žiotis. Ar negalima teigti, kad, susi- 
maišant dideliam gėlo ir sūraus vandens kiekiui, sutrin- 
ka elektrinė pusiausvyra? Net retai teužklysdami į šią 
Pietų Amerikos dalį, girdėjome, kad žaibas trenkė į laivą, 


* Azara, Voyage, t. I, p. 36. 

dvi bažnyčias ir namą. Šį namą ir vieną bažnyčią ne- 
trukus po to Mačiau; namas priklausė mūsų generaliniam 
konsului Montevideo mieste p. Hudui. Kai kurios pasek- 
mės buvo gana įdomios: per pėdą abipus tos vietos, kur 
ėjo skambučio laidas, apmušalai pajuodavo, metalas ištir- 
po, ir, nors kambarys buvo apie 15 pėdų aukščio, lašeliai, 
nukritę ant krėslų ir kitokių baldų, pradegino skylutes. 
Dalis sienos sugriuvo, lyg išsprogdinta paraku; nuolaužos 
blokštos taip smarkiai, kad jos įmušė duobes priešingoje 
kambario sienoje. Veidrodžio rėmai pajuodo, ir jų pa- 
auksinimas, tur būt, išgaravo, nes stovėjęs ant židinio at- 
brailos flakonas su uostomąja druska apsidengė blizgan- 
čiomis metalo dalelytėmis, kurios prie stiklo prilipo tvir- 
tai, kaip emalis. 


IV SKYRIUS 


NUO RIO NEGRO 
IKI BAIJA BLANKOS 


1833 m. liepos 24 d. — „Biglis“ išplaukė iš Maldonado 
ir rugpiūčio 3 d. apsistojo prie Rio Negro žiočių. Tai di- 
džiausioji upė visame plote nuo La Platos iki Magelano 
sąsiaurio. Ji įteka į jūrą apie trejetą šimtų mylių 
[480 km] į pietus nuo La Platos estuarijos. Maždaug prieš 
50 metų, valdant ispanams, čia buvo įkurta nedidelė ko- 
lonija, ir dar ligi šiol tai pati pietinė vieta (41° pločio) 
Amerikos rytinėje pakrantėje, kur gyvena civilizuoti 
žmonės. 

Vietovė aplink upės žiotis atrodo be galo nyki; pa- 
krante į pietus nuo žiočių tęsiasi ilga virtinė stačių uolų, 
skerspiūvyje atskleidžiančių krašto geologinę struktūrą. 
Klodai susidarę iš smiltainio; vienas sluoksnis buvo ypač 
pažymėtinas: jis susidėjo iš tvirtai susicementavusio pem- 
zos gargždo konglomerato“?: tam gargždui teko čion at- 
likti didesnę kaip 400 mylių [640 km] kelionę nuo Andų. 
Paviršių visur nuklojęs storas žvyro sluoksnis, atvira ly- 
guma išplitęs toli į visas šalis. Vandens čia be galo maža, 
ir tas beveik visada apysūris. Augmenija skurdi, ir nors 
krūmynai gana įvairūs, jie visi apsiginklavę grėsmingais 
dygliais, kurie lyg įspėja svetimšalį, kad nelankytų šių 
nesvetingų vietų. 

„Gyvenvietė yra paupyje, 18 mylių nuo žiočių. Kelias 
1 ją eina papėde nuolaidaus uolyno, kuris nuo šiaurės ati- 
tveria platų Rio Negro slėnį. Pakelyje užtikome griuvė- 
Sius keleto puikių estancijų, kurias prieš kelerius metus 
nuniokojo indėnai. Joms buvo tekę atlaikyti keletą puo- 
limų. Žmogus, matęs vieną tokį antpuolį, man labai gyvai 
Papasakojo, kaip visa tai įvyko. Gyventojai buvo laiku 
ISpėti ir suvarė visus galvijus ir arklius į koralį*, įrengtą 


| * Koraliu vadinamas aptvaras iš įleistų žemėn aukštų ir stip- 
nų stulpų. Toks aptvaras yra kiekvienoje estancijoje. 

apie namą, taip pat išstatė keletą patrankėlių. Indėnų at- 
jojo keli šimtai; tai buvo araukanai iš Pietų Čilės, labai 
drausmingi kariai. Pirmiausia gretimoje kalvoje pasirodė 
jų du daliniai; nulipę nuo arklių ir nusimetę kailinius ap- 
siaustus, į ataką jie patraukė nuogi. Vienintelis indėnų 
ginklas — čusas, ilga bambukinė lazda su smailiu antgaliu, 
papuošta stručio plunksnomis. Pasakotojas baisėdamasis 
prisiminė, kaip besiartinantieji indėnai mosavo tuo čusu. 
Kai jie priėjo visai prie aptvaro, jų kasikas [vadas] Pin- 
"čeira sušuko apsuptiesiems, kad atiduotų ginklus, o ne — 
visiems perpiausiąs gerkles. Kadangi indėnai įsiveržę tik- 
riausiai vis tiek būtų įvykdę savo grasinimą, atsakyta 
šūvių salve. Indėnai vis vien atkakliai slinko prie pat ko- 
ralio, bet nustebę įsitikino, kad stulpai sujungti geležinė- 
mis vinimis, o ne odiniais diržais, ir bergždžiai mėgino jas 
perpiauti peiliais. Tatai išgelbėjo krikščionims gyvybę; 
jau daug sužeistų indėnų draugai išnešė iš mūšio lauko; 
pagaliau, kai buvo sužeistas vienas jaunesnysis kasikas, 
pasigirdo trimitas trauktis. Jie pasitraukė prie savo arklių, 
ir, matyt, vyko karinis pasitarimas. Tai buvo baisi minutė 
ispanams, nes visi jų šaudmenys išsibaigė, liko tik kele- 
tas patronų. Staiga indėnai užšoko ant arklių ir dingo. 
Kitas puolimas buvo atmuštas dar greičiau. Patrankėlę 
valdė šaltakraujis prancūzas; jis laukė, kol indėnai prieis 
visai arti, ir tada prašlavė jų vorą karteče, paklodamas 
39 žmones; žinoma nuo tokio smūgio, tuoj iškriko visas 
dalinys. 

Miestas vadinamas El Karmenu, arba Patagonesu. Jis 
stovi skardyje nuo upės pusės, ir daugelis gyvenamųjų 
patalpų iškalta tiesiog šlaito smiltainyje. Upė čia 200 ar 
300 jardų pločio, gili ir srauni. Daugybė salų, apaugusių 
gluosniais, ir plokšti iškyšuliai, sekantieji vienas po kito 
plataus žaliuojančio slėnio šiauriniu pakraščiu, skaisčioje 
saulės šviesoje atrodo gana vaizdingai. Gyventojų čia ne 
daugiau kaip keletas šimtų. Šioms ispanų kolonijoms, ne 
taip kaip mūsų, anglų, nėra jokio akstino plėstis. Čia gy- 
vena daug grynakraujų indėnų; miesto pakraščiuose nuo- 
lat stovi kasiko Lukanio genties toldos [trobelės]. Vietinė 
valdžia indėnus iš dalies maitina, atiduodama jiems senus, 
nebetinkamus darbui arklius; be to, jie patys šį tą užsi- 
dirba, gamindami mitukus bei kitus pakinktų reikmenis. 
Šie indėnai laikomi civilizuotais; bet jei kiek ir sušvelnė- 
jo jų žiaurūs papročiai, tatai niekais paverčia visiškas jų 

dorovinis nusmukimas. Tačiau kai kurie iš jaunųjų tai- 
sosi, jie linksta prie darbo; ir prieš kurį laiką grupė, iš- 
vykusi ruonių gaudyti, elgėsi labai gerai. Dabar jie nau- 
dojosi savo darbo vaisiais — vilkėjo švarius, ryškių spal- 
vų drabužius ir dykinėjo. Iš aprangos buvo matyti, kad jų 
puikus skonis; jei kurį iš tų jaunų indėnų galėtum paversti 
bronzos statula, drapiruotė jai kuo puikiausiai tiktų. 


Kartą nujojau prie didelio druskoežerio, arba salinos, 
apie 15 mylių už miesto. Žiemos metu tai seklus sūraus 
vandens ežeras, o vasarą jis išdžiūsta, virsta sniego baltu- 
mo druskos lauku. Prie kranto druskos sluoksnis — nuo 
4 iki 5 colių storumo, bet į vidurį jis storėja. Ežero ilgis — 
pustrečios mylios, plotis — mylia. Kaimynystėje yra ke- 
liskart didesnių ežerų, ir druskos sluoksnis jų dugne esti 
2 ar 3 pėdų storio net žiemą po vandeniu. Toks baltumu 
tviskantis lygus plotas, nutįsęs parudusioje nykioje lygu- 
moje, yra nepaprastas reginys. Iš salinų kasmet gaunama 
daug druskos, ir milžiniškos, keleto šimtų tonų svorio 
krūvos gulėjo paruoštos gabenimui. Salinų kasybos sezo- 
nas Patagonese yra kaip ir derliaus nuėmimo, nes nuo jo 
priklauso šios gyvenvietės gerovė. Kone visi gyventojai 
persikelia prie upės kranto, ir pradeda vežioti druską jau- 
čiais kinkytais furgonais. Druska čia kristalizuojasi stam- 
biais kubais ir labai gryna. Trenhemas Riksas buvo toks 
malonus — padarė jos analizę ir rado joje tik 0,2695 gip- 
so ir 0,22% žemių. Įdomu, kad ji vis tik ne tokia gera 
mėsai sūdyti, kaip jūrų druska nuo Žaliojo Rago salų; 
vienas pirklys Buenos Airese man sakė, kad ją laikąs pen- 
kiasdešimt nuošimčių menkesnės vertės. Todėl čia nuo- 
lat įvežama druska iš Žaliojo Rago salų ir maišoma su tuo 
salinų produktu. Kad Patagonijos druska menkesnės ko- 
kybės, galima aiškinti jos grynumu, kitaip sakant, tuo, 
jog joje nėra druskų, randamų bet kokiame jūros van- 
denyje; išvada nelaukta, bet patvirtinta neseniai nustaty- 
tu faktu“, kad, norint apsaugoti sūrį nuo gedimo, geriau- 
siai tinka druska, kurioje yra daug tirpiųjų chloridų. 

Ežero pakraščiuose yra dumblo, kuriame įsiterpę stam- 
būs gipso kristalai, net 3 colių ilgio; paviršiuje išsimėtę 


* Žemės ūkio cheminės draugijos pranešimas, išspausdintas „Ągri- 
Cultural Gazett“, 1845 m., p. 93. 

natrio sulfato kristalai. Pirmuosius gaučai vadina padre 
del sal [druskos tėvu|, antruosius madre [motina]; jų tvir- 
tinimu, šie druskos „tėvai“ visada randami salinos pakraš- 
čiuose, pradėjus garuoti vandeniui. Dumblas — juodos 
spalvos, dvokiantis. Iš pradžių negalėjau suprasti, kodėl 
taip yra, bet vėliau pastebėjau, kad putos, vėjo atplaka- 
mos į krantą, nusidažiusios žaliai — lyg nuo dumblių 
(Confervae); ketinau pasiimti namo pavyzdį tų žalių me- 
džiagų, bet išėjo taip, kad negalėjau. Iš netoli ežeras vie- 
tomis atrodo rausvas, gal dėl to, kad yra kokių infuzorinių 
gyvūnėlių*?. Dumblas daug kur buvo išraustas daugybės 
kažkokių kirminų, arba žieduotųjų gyvūnų. Kaip nuosta- 
bu, kad yra būtybių, sugebančių gyvuoti sūryme ir šliau- 
žioti tarp natrio ir kalcio sulfato kristalų! O kas atsitinka 
su tais kirminais per ilgą vasarą, kai ežero paviršius su- 
kietėja, virsdamas ištisu druskos sluoksniu? Šiame ežere 
gyvena nemaža flamingų, kurie čia peri vaikus; Patagonijo- 
je, Šiaurės Čilėje ir Galapagų salose rasdavau tuos paukš- 
čius visur, kur tik būdavo druskoežerių. Mačiau, kaip jie 
braidžiojo, ieškodami maisto, tur būt, kirminų, besirausian- 
čių dumble, o šie, greičiausiai minta infuzorijomis arba 
Contervae. Taigi čia matome uždarą pasaulėlį gyvų bū- 
tybių, prisitaikiusių prie krašto viduje telkšančių drusko- 
ežerių sąlygų. Sakoma*, kad druskiniuose baseinuose ne- 
toli Limingtono*! gyvena daugybė smulkučių vėžiagyvių 
(Cancer salinus), bet tik ten, kur, garuojant vandeniui, sū- 
rumas smarkiai padidėjęs, būtent, vienai pintai [0,5 litro) 
vandens tenka apie ketvirtį svaro druskos. Taigi galime 
tvirtinti, kad mūsų pasaulis visur apgyventas! Drusko- 
ežeriuose ar požeminiuose ežeruose, slypinčiuose po vul- 
kaniniais kalnais, karštuose mineraliniuose šaltiniuose, be- 


* „Linnean Transactions“, t. XI, p. 205. Pažymėtina, kad panašu vi- 
sa, kas susiję su Patagonijos ir Sibiro'? druskoežeriais. Matyti, Sibiras, 
kaip ir Patagonija, yra neseniai teiškilęs aukščiau jūros. Abiejuose 
kraštuose druskoežeriai užpildo seklias lygumų įdubas; pakrančių dumb- 
las vienur kitur juodas ir dvokiantis; po valgomosios druskos plutele 
randamas netaisyklingų kristalų pavidalo natrio arba magnio sulfatas, 
ir pagaliau abiejuose kraštuose dumblėtas smėlis susimaišęs su gipso 
lęšiais. Sibiro druskožemiuose gyvena smulkučiai vėžiagyviai, taip pat. 
čia lankosi flamingai. Kadangi visos tos pažiūrėti mažareikšmės aplin- 
kybės aptinkamos dviejuose tolimuose žemynuose, galime būti tikri, jog 
tai būtinos bendrų priežasčių pasekmės. Žr. Palaso „Kelionės“, 1793— 
1794, p. 129—134. 

ribiuose vandenynų plotuose ir jų gelmėse, viršutiniuose 
atmosferos sluoksniuose ar net amžinojo sniego paviršiu- 
je — visur gyvena organinės būtybės. 


Į šiaurę nuo Rio Negro, tarp šios upės ir gyvenamų 
vietų prie Buenos Aireso, ispanai turi tik vieną nedidelę 
koloniją — neseniai įkurtą Baija Blanką. Iki Buenos Aire- 
so nuo čia tiesia linija yra apie 500 anglų mylių [800 km]. 
Kadangi klajojančios raitųjų indėnų gentys, visada užim- 
davusios didesniąją krašto dalį, pastaruoju laiku ėmė visai 
neduoti ramybės tolimesnėms estancijoms, jiems išnai- 
kinti Buenos Aireso vyriausybė prieš kurį laiką sudarė ar- 
miją, vadovaujamą generolo Roso. Dabar tie kariniai dali- 
niai stovyklavo Kolorado pakrantėje — upės, tekančios 
apie 80 mylių į šiaurę nuo Rio Negro. Išžygiavęs iš Bue- 
nos Aireso, generolas Rosas patraukė tiesiog per neištirtas 
lygumas; visiškai apvalydamas kraštą nuo indėnų, jis pa- 
likinėjo paskui save gana ilgais tarpais nedidelius karei- 
vių dalinius su arkliais (a posta), kad galėtų palaikyti ry- 
šius su sostine. Kadangi „Biglis“ buvo numatęs užsukti 
į Baija Blankos įlanką, nutariau vykti ten sausuma, O pas- 
kui pakeičiau savo planą — nutariau visą kelią joti tais 
„postais“, iki pat Buenos Aireso. 

Rugpiūčio 11 d.— Mano bendrakeleiviai buvo p. Ha- 
ris, anglas, gyvenąs Patagonese, vadovas ir penketas gau- 
čų, vykusių į armiją su reikalais. Iki Kolorado, kaip jau 
sakiau, buvo 80 mylių, ir, kadangi jojome neskubėdami, 
kelionėje išbuvome pustrečios dienos. Visą šį krašto ruožą 
vargu ar galima pavadinti kokiu geresniu vardu, kaip dy- 
kuma. Vandens galima rasti tik dviejose mažose versmė- 
se, bet nors jis vadinamas gėlu, net šiuo lietingu sezonu 
buvo aiškiai surstelėjęs. Vasarą toks žygis turi būti tikra 
kankynė, nes ir dabar jis buvo pakankamai sunkus. Kad 
lr koks platus Rio Negro slėnis, jis yra tik vandens pra- 
graužtas lygumoje, susidariusioje iš smiltainio, nes tuoj 
ant upės kranto, kur stovi miestas, prasideda lygi vietovė; 
joje tik retkarčiais pasitaiko visai menkų slėnių bei įdubų. 
Kraštas atrodo visur vienodai nevaisingas; sausoje žvirgž- 
dėtoje dirvoje testypso rudos nuvytusios žolės kuokštai 
ir vienur kitur žemi krūmokšniai, apsiginklavę dygliais. 

Prajoję pirmąją versmę, netrukus išvydom garsųjį me- 
dį, kurį indėnai garbina, kaip Ualiču altorių. Jis stovi pa- 

ilesnėje lygumos vietoje, ir yra lyg kelrodis, matomas iš 

toli. Bet kurios genties indėnai, pamatę jį, garbina garsiais 
šauksmais. Pats medis neaukštas, labai išsišakojęs ir dyg- 
liuotas; pašaknėje jo skersmuo apie 3 pėdas. Jis visai vie- 
nišas, ir buvo tikrai pirmas medis, kurį pamatėme; vėliau 
pasitaikė dar ir kitas tos pačios rūšies; bet aplamai jų buvo 
labai reta. Dabar, žiemą, jis stovėjo be lapų, bet vietoj 
jų siūlais buvo prikabinėta nesuskaitoma daugybė įvai- 
riausių aukų — cigarų, duonos, mėsos, audeklo gabalų 
ir kt. Beturčiai indėnai, neturėdami nieko geresnio, tiesiog 
„ištraukia siūlą iš savo pončo% ir jį pririša prie medžio. 
Turtingesniųjų paprotys — įpilti degtinės ir matės“* į tam 
tikrą drevę, taip pat rūkyti, pučiant dūmus į viršų, nes 
mano, kad Ualiču tuo labai patenkintas. Kad vaizdas būtų 
pilnesnis, pastebėsiu, jog aplink medį gulėjo pabalę pa- 
aukotų arklių kaulai. Aukas aukojo visi indėnai, nežiū- 
rint lyties ir amžiaus skirtumo; jie galvojo, kad dėl to jų 
arkliai niekada nepails, o jiems viskas seksis. Gaučas, ku- 
ris man visa tai pasakojo, sakė, kad taikos metu jis buvo 
šių scenų liudininku, ir kartu su kitais paprastai laukda- 
vę, kol indėnai nueis, o po to jie vogdavę Ualiču aukas. 
Gaučų manymu, indėnai dievybe laiką patį medį; bet 
atrodo kur kas labiau tikėtina, kad jie laiko jį altoriumi. 
Mano manymu vienintelė priežastis, kodėl jie pasirinko 
šį medį, yra ta, kad tai orientyras pavojingame kelyje. 
Toli toli matyti Siera de la Ventana; vienas gaučas pasa- 
kojo, kad sykį, kai jojęs su indėnu keletą mylių į šiaurę 
nuo Rio Kolorado, šis ėmęs taip garsiai šūkauti, kaip šū- 
kaujama iš toli pamačius minėtąjį medį; tai darydamas, 
jis pridėjęs ranką prie galvos ir rodęs Sieros link. Paklaus- 
tas, kodėl taip darąs, indėnas atsakęs laužyta ispanų kal- 
ba: „Pirmą kartą matyti Sierą“. Maždaug pora mylių nuo 
to įdomaus medžio apsistojome nakvynei; kaip tik tuo 
momentu gaučai lūšiškomis akimis įžiūrėjo toliese kaž- 
kokią nelaimėlę karvę; tuoj nudūmė jos medžioti, po ke- 
leto minučių parsitempė ją lasais ir paskerdė. Taigi, pasi- 
rodė, kad čia turime keturis gyvenimui en el campo |lau- 
ke] būtinus dalykus: ganyklą arkliams, vandens (tiesa, tik 
iš dumblinos balos), mėsos ir malkų. Gaučai buvo puikiai 
nusiteikę dėl šios prabangos ir netrukus ėmėmės darinėti 
vargšę karvę. Tai buvo pirmoji naktis, kurią aš praleidau 
po atviru dangumi, pasiklojęs rekadą. Nepriklausomame 
gaučų gyvenime žavu tai, kad bet kurią akimirką gali, su- 
stabdęs žirgą, tarti: „Čia nakvosime". Mirties tyla lygu- 

moje, sargybiniai šunys, į čigonus panašūs gaučai, besi- 
taisą guolius apie laužą, — visa tai giliai įstrigo atmintyje, ir 
niekad neužmiršiu tos pirmosios nakties vaizdo. 

Kitą dieną jojome vis tokiom pat vietom. Paukščių ir 
žvėrių čia maža. Retkarčiais pamatysi elnią ar guanaką 
(laukinę lamą); iš keturkojų dažniausiai aptinkamas agutis 
(Cavia patagonica)“. Tas gyvūnas čia atstovauja mūsų 
kiškiui. Tačiau daugeliu esminių požymių jis skiriasi nuo 
šios genties: pavyzdžiui, užpakalinės kojos tik su trim 
pirštais. Be to, beveik dukart stambesnis ir sveria nuo 20 
iki 25 svarų [9—11 kg]. Agutis — tikras tyrų gyventojas; 
du ar trys agučiai, greit šokuojantieji vorele per tyrlau- 
kius, čia įprastinis vaizdas. Į šiaurę jie aptinkami iki pat 
Siera Tapalguenos (37° 31' pločio), kur lyguma iškart pa- 
sidaro žalesnė ir drėgnesnė; pietinė jų paplitimo riba yra 
tarp Troškimo ir San Chuliano įlankų, tačiau vietovės po- 
būdis čia išlieka nepakitęs. Įdomu, kad, nors ir toli į pie- 
tus — apie San Chuliano įlanką, — agutis šiuo metu jau 
nebeaptinkamas; kapitonas Vudas savo 1670 m. kelionės 
aprašyme nurodo, kad jų ten buvo daugybė. Dėl kokios 
priežasties galėjo pasikeisti tokio gyvūno paplitimo ribos 
didžiuliame, negyvenamame ir retai kieno telankomame 
krašte? Toliau, iš to, kiek tų gyvūnų per vieną dieną pri- 
šaudė kapitonas Vudas pagal Troškimo įlanką, matyti, kad 
jų ten anuo metu buvo žymiai daugiau, negu dabar. Tose 
vietose, kur gyvena viskača, agutis naudojasi jos urvais; 
bet, kur viskačos nėra, kaip Baija Blankos srityje, agučiai 
juos rausiasi patys. Tas pats yra ir su mažąja pampų pelė- 
da (Athene cunicularia), kurią dažnai aprašinėjo bestovin- 
čią, kaip sargybinį, prie urvų angos: Banda Orientalėje, 
kur nėra viskačos, ši pelėda priversta pati raustis būstą. 

Kitą rytą, beartėjant prie Rio Kolorado, vietovė ėmė 
keistis; netrukus išjojome į žole apaugusią lygumą, kuri 
gėlėmis, aukštais dobilais ir mažosiomis pelėdomis panė- 
šėjo į pampas. Toliau prajojome dumbliną, gana didelę 
Pelkę, kuri vasarą išdžiūsta ir pasidengia įvairių druskų 
plutele; dėl to ji vadinama salitral. Ji buvo apaugusi žema- 
Ugiais sukulentiniais augalais, tokiais kaip pajūryje. Ko- 
lorado upė toje vietoje, kur kėlėmės, buvo tik apie 60 jar- 
dų pločio, o aplamai ji beveik dvigubai platesnė. Upė labai 
vingiuota, krantai apžėlę karklais ir nendrynais; sakoma, 
kad tiesia linija iki upės žiočių — devynios lygos, o pagal 
tėkmę — dvidešimt penkios. Besikeliant luotu, mus sulaikė 

didžiulės kumelių bandos, plaukusios skersai upę pas- 
kui žygiuojantį krašto gilumon kariuomenės dalinį. Niekad 
nemačiau juokingesnio vaizdo, kaip tie šimtų šimtai galvų, 
pasisukusių į vieną pusę, stačiom ausim ir išpūstom prunkš- 
čiančiom šnervėm; kyšančios iš vandens galvos atrodė lyg 
didžiulis būrys kažkokių varliagyvių. Kumeliena — vie- 
nintelis kareivių maistas žygio metu. Tai labai palengvi- 
na persikėlimą, nes tiesiog nuostabu, kaip toli galima va- 
ryti arklius per tas lygumas; mane tikino, kad arklys be 
krūvio gali nueiti po šimtą mylių per dieną ir eiti daug 
dienų iš eilės. 

Generolo Roso daliniai stovyklavo palei upę; stovyk- 
la buvo keturkampė, sudaryta iš furgonų, artilerijos, šiau- 
dinių palapinių ir kt. Kariai veik visi buvo raitininkai, ir 
man rodos, kad niekad iki šiol nėra buvę tokios pasibiau- 
rėtinai plėšikiškos armijos. Didžioji kareivių dalis buvo 
kažkokios maišytos veislės — negrų, indėnų ir ispanų krau- 
jo mišinys. Nežinau kodėl, bet tokios kilmės žmonių veido 
išraiška retai kada būna gera. Užėjau pas sekretorių pa- 
teikti paso. Jis ėmė mane tardyti — labai iš aukšto ir pa- 
slaptingai. Laimė, turėjau rekomendacinį laišką iš Buenos 
Aireso vyriausybės“ Patagoneso komendantui. Tą laišką 
nunešė generolui Rosui, kuris man parašė itin malonų raš- 
telį, tad sekretorius grįžo meiliai šypsodamasis ir baisiai 
lipšnus. Apsistojom rančoje, tai yra trobelėje, vieno įdo- 
maus seno ispano, kuris buvo dalyvavęs Napoleono žygy- 
je į Rusiją. 

Prie Kolorado išbuvome dvi dienas; aš beveik neturė- 
jau ką veikti, nes aplinkinė vietovė buvo pelkė, kurią 
vasarą (gruodžio mėnesį), kai Kordiljeruose tirpsta snie- 
gas, užlieja upė. Svarbiausioji mano pramoga buvo stebė- 
ti indėnų šeimas, kurios ateidavo į rančą nusipirkti įvairių 
smulkmenų. Kalbėta, kad generolas Rosas turįs apie 600 in- 
dėnų sąjungininkų. Tai buvo liekni, gražūs vyrai, bet vė- 
liau man teko matyti Ugnies Žemės laukinius, ir tie patys 
bruožai dėl šalčio, maisto stokos ir menkesnio civilizuo- 
tumo atrodė tiesiog biaurūs. Kai kurie autoriai, nustaty- 
dami pagrindines žmonių rases, tuos indėnus skirsto į dvi 
grupes; bet tai, be abejo, klaidinga. Kai kurias jaunas 


* Laikau savo pareiga be jokių dviprasmybių padėkoti Buenos Ai- 
reso vyriausybei už tai, kad ji buvo tokia maloni — davė man, kaip 
„Biglio“ gamtininkui, pasus į visas krašto dalis. 

moteris, arba, kaip jas vadina, činas, galima net pavadinti 
gražiomis. Jų šiurkštūs, bet juodi ir blizgantys plaukai 
supinti į dvi kasas, dryksančias iki liemens. Veiduose rau- 
donis, spindinčios akys, kojos bei rankos mažos ir dailios. 
Kulkšnis, kartais ir liemenį, puošia platūs aprišalai iš mė- 
lynų karolių. Nėra nieko įdomesnio už kai kurias šeimų 
grupes. Prie mūsų rančos dažnai atjodavo, susėdusios ant 
vieno arklio, motina su viena ar dviem dukterimis. Jos 
joja taip, kaip vyrai, tik kelius iškėlusios žymiai aukš- 
čiau, toks jojimo būdas bus atsiradęs gal dėl to, kad ke- 
lionių metu moterys įprato sėdėti ant nešuliais apkrautų 
arklių. Moterų pareiga — apkrauti ir nukrauti arklius, sta- 
tyti nakčiai palapines, žodžiu, jos esti, kaip ir visų laukinių 
žmonos, naudingais vergais. Vyrai kaujasi, medžioja, pri- 
žiūri arklius, gamina jojimo reikmenis. Svarbiausias jų 
užsiėmimas namie — daryti bolus, t. y. daužyti vieną į ki- 
tą du akmenis, kol jie suapvalėja. Tuo svarbiu ginklu 
indėnas gaudo medžiojamą žvėrį, taip pat ir savo žirgą, 
besibastantį po lygumą. Kautynių metu jis pirmiausia 
stengiasi bolais parversti žemėn priešininko arklį, ir, kai 
šis griūdamas susipainioja, nudurti jį čusu. Jei rutuliai 
apsiveja apie gyvulio kaklą ar liemenį, jis nusineša juos, 
ir rutuliai dingsta. Kadangi rutuliams suapvalinti reikia 
poros dienų, tuo darbu užsiimama labai dažnai. Kai kurių 
vyrų ir moterų veidai išdažyti raudonais dažais, bet nė karto 
nemačiau gulsčių ruožų, taip dažnų ugniažemiečių tarpe. 
Labai didžiuojamasi įvairiais sidabriniais daiktais; mačiau 
kasiką, kurio pentinai, balnakilpės, peilio kriaunos ir ka- 
manos buvo iš sidabro, o apinasris su pavadžiu — iš sidab- 
rinės vielos, ne storesnės už virvelę; jodinėjimas karšta- 
krauju žirgu, besisukiojančiu timpčiojant tokį lengvutėlį 
pavadį, nepaprastai grakštus. 

Generolas Rosas pareiškė norą susitikti su manim, ir 
tuo vėliau labai džiaugiausi. Tai žmogus nepaprastai tvir- 
to charakterio, turįs krašte didelę įtaką, kurią jis tikriau- 
siai panaudos jo gerovei ir pažangai“. Sakoma, jam pri- 
klauso 74 kvadratinės lygos žemės ir apie 300 tūkstančių 
raguočių. Jo dvarai puikiai tvarkomi ir duoda kur kas 
daugiau grūdų, negu kitų. Pirmiausia jis pagarsėjo nuosta- 
tais, kuriuos įvedė savo dvaruose, ir tuo, kad sudarė 


, * Ta pranašystė, deja, pasirodė klaidinga. [Darvino pastaba, įra- 
Syta 1845 m.]*9 

drausmingą keleto šimtų žmonių būrį, kuris sėkmingai at- 
remdavo indėnų puolimus. Pasakojama nemaža įvairių at- 
sitikimų, kaip tvirtai jis laikydavosi įvestos tvarkos. Vie- 
nas iš nuostatų buvo, grasinant prirakinti prie trinkos: 
sekmadieniais draudžiama nešiotis peilį, nes tą dieną dau- 
giausia lošiama ir geriama, o iš to kyla vaidai, kurie dėl 
čia paplitusių peštynių peiliais ne kartą baigiasi pražūtin- 
gai. Kartą sekmadienį į estanciją su vizitu atvyko guber- 
natorius paradine uniforma, ir generolas Rosas, skubėda- 
mas jo pasitikti, išėjo, kaip paprastai, su peiliu prie diržo. 
UŪkvedys palietė jam ranką ir priminė nuostatą; tada, at- 
sisukęs į gubernatorių, generolas pasakė, kad labai apgai- 
lestaująs, bet turįs duotis prirakinamas prie trinkos, ir 
kol jo neišleis, jis ne šeimininkas net savo name. Ne už 
ilgo ūkvedį įkalbėjo, kad atrakintų trinką ir generolą iš- 
leistų, bet, vos tai padarius, šis tarė ūkvedžiui: „Dabar 
tu sulaužei nuostatus, tai eik į trinką vietoj manęs“. To- 
kie dalykai labai patikdavo gaučams, kurių savo vertės 
ir lygybės su kitų luomų žmonėmis pajautimas labai išsi- 
vystęs. 

Generolas Rosas, be to, puikus raitininkas — nemažos 
vertės savybė krašte, kur kariuomenė išsirinkdavo gene- 
rolą tokio konkurso būdu: suvarę į koralį neprajodinėtų 
arklių kaimenę, leisdavo juos lauk pro vartus, ant kurių 
gulėjo skersinė sija; būdavo susitarta, kad generolu bus 
tas, kuris sugebės užšokti nuo sijos ant kurio nors lauki- 
nio gyvulio, puolančio pro vartus, ir ne tik jųo pajodinės 
be balno ir kamanų, bet ir grįš atgal prie koralio vartų. 
Taip išrinktas neabejotinai tiko karvedžiu tokiai armijai. 
Šitokiu nepaprastu žygdarbiu pasižymėjo ir generolas 
Rosas. 

Naudodamasis tokiomis priemonėmis ir apsirengimų 
bei elgesiu pamėgdžiodamas gaučus, jis krašte tapo ne- 
paprastai populiariu, o kartu su tuo įsigijo ir despotinę 
valdžią. Vienas anglų pirklys mane tikino, kad sykį buvo 
suimtas vienas žmogus už tai, jog jis kažką nužudė; klau- 
siamas, kodėl padarė nusikaltimą, atsakęs: „Jis negerai 
kalbėjo apie generolą Rosą, tai aš jį ir užmušiau". Po sa- 
vaitės žudikas buvo paleistas. Tai padarė, žinoma, gene- 
rolo šalininkai, ne pats generolas. | 

Iš šnekos — didelis entuziastas, išmanus ir labai rimtas. 
Jo rimtumas net prieina iki kraštutinumo, Girdėjau, kaip 

vienas jo juokdarys (jis laiko du, kaip senovės didikai) 
pasakojo tokį atsitikimą. „Labai norėjau pasiklausyti vie- 
no muzikos dalykėlio ir du ar tris kartus ėjau pas gene- 
rolą prašyti, kad leistų. Pirmąkart jis pasakė: „„Nešdinkis, 
neturiu kada". Atėjau antrą kartą. Jis pasakė: „Jei dar 
sykį ateisi, nubausiu“. Kai paprašiau trečią kartą, jis nu- 
sijuokė. Aš puoliau iš palapinės, bet jau buvo per vėlu: 
liepė dviem kareiviams mane pagauti ir pririšti prie stul- 
pų. Maldavau jį visų šventųjų vardais, bet viskas buvo 
perniek: kartą generolas nusijuokė — nepasigailės nei be- 
pročio, nei protingo“. Lengvapėdis vargšelis atrodė lyg ne- 
savas, prisiminęs tuos stulpus. Tai labai žiauri baus- 
mė: į žemę sukalti keturi stulpai; žmogų ištempia tarp jų 
už rankų ir kojų horizontaliai ir palieka bekybantį keletą 
valandų. Mintis apie tokią bausmę, tur būt, kilo prisižiū- 
rėjus, kaip džiovinamos odos. Mano susitikimas su gene- 
rolu praėjo be jokios šypsenos, gavau pasą ir orde- 
Iį, davusius teisę naudotis vyriausybinio pašto arkliais; 
visa tai generolas suteikė nedvejodamas ir kuo lipš- 
niausiai. 

Rytą iškeliavome į Baiją Blanką, kurią pasiekėme pe: 
dvi dienas. Išvykę iš karinės stovyklos, pasukome pro in- 
dėnų toldas. Tos trobelės — apskritos kaip stiklo lydymo 
krosnys ir uždangstytos odomis; ties kiekvienu įėjimu sty- 
rojo įbestas į žemę smailus čusas. Toldos buvo suskirsty- 
tos grupėmis ir priklausė atskiroms gentims, vadovauja- 
moms kasikų, o tos grupės dalijosi į grupeles — pagal jų 
savininkų giminystės ryšius. Keletą mylių jojome Kolora- 
do slėniu. Aliuvinės terasos čia, matyt, derlingos; manoma, 
kad jose gerai augtų javai. Pasukę nuo upės į šiaurę, ne- 
trukus patekome į vietas, kurios jau žymiai skyrėsi nuo ly- 
gumų, matytų į pietus nuo Kolorado. Žemė tebebuvo sausa 
ir nevaisinga, bet jau čia augo daug įvairių augalų, ir žolė, 
nors ruda ir išdžiūvusi, buvo švelnesnė, o dygiųjų krūmokš- 
nių vis mažėjo. Netrukus jie visai pranyko, ir joks krūmas 
nebedengė lygumų nuogybės. Tas augmenijos pasikeiti- 
mas žymi, kad prasideda milžiniškos klintmolio nuogulos, 
iš kurių susidarę nutįsusios pampos ir kurios dengia Banda 
Orientalės granitines uolienas. Nuo Magelano sąsiaurio iki 
Kolorado, apie 800 mylių [1290 km|, kraštas padengtas 
gargždo sluoksnio, kuris daugiausia yra porfyrinis ir kilęs, 
tur būt, iš Kordiljerų uolienų. Į šiaurę nuo Kolorado tas 

sluoksnis eina plonyn, gargždas susmulkėja, ir čia baigiasi 
Patagonijai būdinga augmenija. 

Nujoję apie 25 mylias, pasiekėme plačią kopų juostą; 
ji tįsojo, kiek akys beužmatė, į rytus ir vakarus. Smėlio 
kauburiai, gulintys ant molio, padeda susidaryti nedide- 
liems vandens telkiniams ir tai užtikrina neįkainojamus 
gėlo vandens išteklius šiame sausame krašte. Ne visada 
pagalvojame apie tai, kokia didžiulė nauda būna iš dir- 
vos slesnumų ir pakilumų. Tiedu skurdūs šaltiniai, kuriuos 
aptikome per visą ilgą žygį tarp Rio Negro ir Kolorado, 
susidarė dėl visai menkų paviršiaus nelygumų; jei ne jie, 
čia nebūtume radę nė lašo vandens. Smėlio kopų juosta yra 
apie 8 mylių pločio: kažkada čia, tur būt, buvo krantas 
didžiulės estuarijos, kurios vietoje dabar teka Koloradas. 
Jau tik atsižvelgiant į šalies fizinę geografiją, sunku nepa- 
daryti tokios prielaidos, nes šioje srityje randame neabe- 
jotinų neseniai įvykusio sausumos iškilimo įrodymų. Per- 
kirtę smėlio kopų ruožą, vakarop prijojome vieną postų, 
bet arkliai, kuriuos turėjome gauti, ganėsi toli, todėl nu- 
tarėme čia nakvoti. | 

Namas stovėjo palei 100—200 pėdų aukščio kalvagūb- 
rį, kuris buvo įstabiausia šios vietovės žymė. Postui vado- 
vavo leitenantas negras, gimęs Afrikoje; jo garbei tenka 
pasakyti, kad nuo Kolorado iki Buenos Aireso nemačiau 
nė vienos rančos, kuri švarumu ir tvarka prilygtų šį postą. 
Leitenantas turėjo kambariuką svečiams ir nedidelį koralį 
arkliams, visa tai iš žagarų ir nendrių; be to, aplink na- 
mą buvo iškastas griovys — gintis užpuolimo metu. Ta- 
čiau, jei indėnai iš tikrųjų atvyktų, tai maža tepadėtų, 
bet, matyt, leitenantas svarbiausia guodėsi tuo, kad bran- 
giai parduos savo gyvybę. Neseniai nakties metu pro čia 
buvo prajojęs indėnų būrys; jeigu jie būtų žinoję apie šį 
postą, mūsų juodąjį bičiulį su jo keturiais kareiviais tik- 
riausiai būtų nugalabiję. Niekur nesutikau mandagesnio 
ir paslaugesnio žmogaus, kaip tas negras; tad juoba ne- 
smagu man buvo, kad jis nieku gyvu nenorėjo prie mūsų 
sėstis ir su mumis valgyti. 

Rytą labai anksti išsiuntėme parvesti arklių ir links- 
mai nušuoliavome toliau. Prajojome Kabesa del Buejų, 
kaip seniau vadindavo didžiulę pelkę, besitesiančią nuo 
pat Baija Blankos. Čia pakeitėme arklius ir prajojome ke- 
letą lygų druskėtomis pelkėmis ir šiaip balomis. Paskutinį 

kartą pakeitę arklius, vėl leidomės per purvyną. Mano 
arklys pargriuvo, ir aš visas išsimaudžiau juodame dumb- 
le — baisiai nemalonus įvykis, jei neturi su savimi drabu- 
žių pakaitos. Keletą mylių nuo forto sutikome žmogų, ku- 
ris pranešė, kad iššauta didžiąja patranka, o tai ženklas, 
jog netoli indėnai. Tuoj pasukome iš kelio ir nujojome 
pelkės pakraščiu, jei mus vytųsi, šitaip būtų lengviau iš- 
trūkti, Džiaugėmės pagaliau atsidūrę už forto sienų; bet 
čia sužinojome, kad visas aliarmas veltui, nes indėnai esą 
draugiški, nutarę prisidėti prie generolo Roso. 

Baija Blanką vargu galima pavadinti net kaimu. Kele- 
tas namų ir kareivinės apkasti giliu grioviu ir aptverti 
sustiprinta siena. Ši kolonija įkurta dar neseniai (1828 m.), 
ir jos plėtotę lydėjo tik nemalonumai. Buenos Aireso vy- 
riausybė šią vietą užėmė neteisėtai, jėga, užuot sekusi 
išmintingų pavyzdžiu Ispanijos vicekaralių, kurie supirko 
iš indėnų žemes apie senesniąją koloniją prie Rio Negro. 
Todėl ir prireikė statyti sustiprinimus, todėl maža namų, 
maža ir dirbamos žemės anapus forto sienų, net galvijai 
už lygumos, kurioje stovi fortas, nesaugūs nuo indėnų 
antpuolių. 

Iki tos įlankos dalies, kur „Biglis“ turėjo išmesti in- 
karą, buvo dvidešimt penkios mylios; tad komendantas 
man davė vadovą ir arklius, kad galėčiau pasižiūrėti, ar 
laivas jau atplaukęs. Palikę žaliuojančias lygumas, nusitę- 
susias palei upelį, netrukus įjojome į didžiulius plokščius 
tyrlaukius, kur kaitaliojosi smėlis, druskėtos pelkės ir 
tiesiog purvynai. Vienos vietos buvo apžėlusios žemais 
krūmokšniais, kitos — sukulentiniais augalais, vešinčiais 
druskožemiuose. Nors vietovė atrodė labai skurdi, čia lai- 
kėsi daugybė stručių, elnių, agučių ir šarvuočių. Mano 
vadovas papasakojo, kaip prieš porą mėnesių vos išsigel- 
bėjęs nuo mirties. Kartu su kitais dviem vyrais netoli šios 
vietos jis baigęs medžioti, kai staiga susitiko indėnų būrį; 
šie ėmė juos vytis, netrukus pavijo ir užmušė abu jo drau- 
gus. Jau ir jo paties arklio kojas apvijo bolai, bet jis nu- 
šoko ir peiliu nupiaustė diržus; piaudamas stengėsi užlįsti 
už arklio ir, kol apie jį sukinėjosi, indėnai čusais jam pa- 
darė dvi gilias žaizdas. Šokęs į balną, jis nušuoliavo to- 
liau, kone stebuklais sugebėdamas laikytis tik truputį 
prieš ilgas persekiotojų ietis, o šie vijosi jį, kol pasirodė 
fortas. Nuo to laiko buvo uždrausta pasišalinti kur nors 
toliau iš kolonijos. Mudviem išjojant, aš apie tai nežinojau 

ir stebėjausi, kodėl palydovas, įtempęs dėmesį, sekė elnią, 
kuris, matyt, kažkur toli buvo pabaidytas. 

Įsitikinę, kad „Biglio“ dar nėra, pasukome atgal, bet 
arkliai netrukus pavargo, ir teko apsinakvoti po atviru 
dangumi. Rytą pagavome šarvuotį; nors jis, iškeptas jo 
paties šarve, Kuo puikiausias patiekalas, bet vis tik ne 
per stipriausi pusryčiai ir pietūs buvo dviem išalkusiems 
vyrams. Žemė toje vietoje, kur apsistojome nakčiai, buvo 
apsitraukusi natrio sulfato pluta, taigi vandens čia, aišku, 
nebuvo. Bet ir čia sugebėjo gyventi daug smulkesnių grau- 
žikų, ir visą pirmąją nakties pusę po pat galva girdėjau 
keistą tuku-tuko kriuknojimą. Arkliai buvo labai menki. 
ir, kadangi liko nepagirdyti, rytą greit nusikamavo; toliau 
mums teko keliauti pėstiems. Apie vidurdienį šunys su- 
gavo ožiuką ir jį išsikepėme. Truputį jo užvalgiau, bei 
nuo tos ožienos pajutau neapsakomą troškulį; kančią dar 
didino tai, kad, neseniai palijus, ant kelio telkšojo tyro 
vandens balutės, bet nė lašo nebuvo tinkamo gerti. Be van- 
dens išbuvau dar ne pilnas dvidešimt valandų ir tik dalį 
to laiko praleidau karštoje saulėje, o jaučiausi visai nu- 
silpęs. Negaliu įsivaizduoti, kaip žmonės panašiom sąly- 
gom išbūna dvi ar tris dienas, kartu turiu pripažinti, kad 
mano vadovas nėmaž nesikankino ir stebėjosi, jog man 
taip sunku iškęsti tik vieną nepritekliaus dieną. 


Jau keliskart minėjau, kad žemės paviršius buvo ap- 
sitraukęs druskos pluta. Tas reiškinys visai kitokio pobū- 
džio, negu salinose; jis kur kas ypatingesnis. Druskinių 
plutų aptinkama daugelyje Pietų Amerikos vietų, kur kli- 
matas vidutiniško sausumo; bet niekur nemačiau jų tiek 
daug, kaip prie Baija Blankos. Druska čia, kaip kitose Pa- 
tagonijos vietose, susideda svarbiausia iš natrio sulfato 
su nedidele valgomosios druskos priemaiša. Kol tose salit- 
rales (kaip klaidingai jas vadina ispanai, laikydami tą 
medžiagą salietra) žemė drėgna, matai tik plačią juodu 
dumblėtu paviršiumi lygumą, kurioje vienur kitur styro 
sukulentiniai augalai. Bet, grįždamas tom pačiom vietom 
po kokios savaitės karščių metu, nustembi pamatęs, kaip 
lyguma daugelio kvadratinių mylių plote pabalusi, lyg 
būtų iškritę truputis sniego ir vėjas jį vietomis būtų su- 
pustęs į nedideles pusnis. Pastarąjį reiškinį sukelia svar- 
biausia tai, kad, pamažu garuojant drėgmei, druska išsi- 

skiria ant nuvytusios žolės, kelmų ir žemės grumstų, bet 
neišsikristalizuoja vandens klanų dugne. Salitrales randa- 
mos arba lygiuose žemės plotuose, kurie tik keletą pėdų 
tepakilę nuo jūros lygio, arba aliuvinėje dirvoje, prie upių. 
Paršapas* nustatė, kad druskos pluta vienoje lygumoje, 
esančioje keletą šimtų mylių nuo jūros, susidėjo daugiausia 
iš natrio sulfato tik su 7% valgomosios druskos priemaiša, 
o arčiau jūros kranto šios druskos padaugėjo iki 37%. Ši 
aplinkvbė verčia manyti, kad natrio suliatas dirvoje susi- 
daro iš natrio chlorido, kuris liko ne per seniausiai iš jū- 
ros lėtai iškilusios sausumos paviršiuje. Šiaip ar taip, visas 
reiškinys itin vertas gamtininkų dėmesio. Ar tik druską 
mėgstantieji sukulentai, kuriuose, kaip žinoma, daug nat- 
rio, neturi savybės skaidyti natrio chlorido? Ar juodas, 
dvokiantis dumblas, kuriame gausu organinių medžiagų, 
neduoda sieros, o pagaliau ir sieros rūgšties? 


Po dviejų dienų vėl išjojome prie įlankos; netoli nuo 
tos vietos, į kurią vykome, mano bendrakeleivis, taip pat, 
kaip aną kartą, pastebėjo medžiojančius tris raitus žmo- 
nes. Jis tuojau nulipo nuo arklio ir, atidžiai į juos pasižiū- 
rėjęs, tarė: „Sėdi balnė ne taip, kaip krikščionys, o už 
forto ribų niekam nevalia išvykti“. Trys medžiotojai, su- 
joję į krūvą, taip pat nulipo nuo arklių. Paskui vienas vėl 
užsėdo ir dingo už kalvos. Mano bendrakeleivis tarė: ,„Da- 
bar ir mums reikia sėsti ant arklių; užsitaisykite pistole- 
tą“. Ir jis dirstelėjo į savo kardą. Aš paklausiau: ,„Ar ten 
indėnai?" — „Quien sabe? (Kas žino?) Jeigu jų ne dau- 
giau kaip trys, tada nieko". Čia man dingtelėjo, kad anas 
žmogus bus nujojęs anapus kalvos parsikviesti gentiečių. 
Pareiškiau šį savo spėjimą, bet negalėjau ištraukti kito- 
kio atsakymo, kaip vis tą patį „Quien sabe?” Pamažu su- 
kiodamas galvą, jis nė minutės nesiliovė atidžiai žiūrinė- 
jęs tolimą akiratį. Jo nepaprastas šaltumas man ėmė ro- 
dytis kaip netikę juokai, ir paklausiau, kodėl nejojame 
namo. Sunerimau, kai jis atsakė: „Grįžtame, tik jojam ar- 
čiau pelkės. Varysime per ją arklius, kiek tik galima to- 
liau, o paskui pasitikėsim savo kojomis; taigi pavojaus 
jokio nėra“. Aš ne visai tuo buvau tikras ir pasiūliau, 


* A. d'Orbigny, Voyage dans l'Amérique méridionale, partie 
hist., t. I, p. 664. 

kad jotume greičiau. Bet jis pasakė: „Ne, negalima, ko! 
jie nepradės greičiau joti“. Kai tik mus pridengdavo nors 
menkiausias vietovės nelygumas, leisdavomės šuoliais, 
o, atsidūrę akyse, vėl jodavome žingine. Galiausiai pasie- 
kėme slėnį ir, pasukę kairėn, nušuoliavome į kalvos papė- 
dę: palydovas davė man palaikyti savo arklį, šunims liepė 
gultis, o pats nušliaužė žvalgybon. Kurį laiką jis, gulėda- 
mas ant pilvo, žiūrėjo į tolį, paskui nusikvatojęs sušuko: 
„„Mugeres!“ (Moterys!). Jis atpažino majoro sūnaus žmoną 
-ir jos seserį, kurios ieškojo stručio kiaušinių. Aš nupasa- 
kojau to žmogaus elgesį todėl, kad jis veikė visiškai įsiti- 
kinęs, jog sutikome indėnus. Tačiau, kai tik ši absurdiška 
klaida išaiškėjo, jis man pateikė šimtą motyvų, kodėl čia 
negalėjo būti indėnai; o tik valandėlę prieš tai nė vienas 
jų neatėjo jam į galvą. Po to ramiai ir sėkmingai atjojome 
į slesnų ragą, vadinamą Punta Alta, nuo kur galėjome ap- 
žvelgti beveik visą plačiąją Blankos įlanką. 

Vandens platybes čia daug kur pertveria didelės dumb- 
lo seklumos, kurias vietos gyventojai vadina Cangrejales, 
atseit, krabynais, nes ten gyvena daugybė smulkių krabų. 
Dumblas toks minkštas, kad seklumomis paeiti neįmanoma 
nė trupučio. Daugelis jų apaugusios aukštais nendrynais, 
ir potvynio metu kyšo tik tų augalų viršūnės. Kartą, irda- 
miesi valtimi, tarp tų seklumėlių paklydome taip, kad 
vos-ne-vos radome kelią. Daugiau nieko nebuvo matyti, 
kaip plokšti dumblo kauburiai; diena buvo ne visai giedra, 
šviesos spinduliai smarkiai lūžo arba, anot jūrininkų, „vis- 
kas atrodė aukščiau“. Visa, kas buvo prieš mūsų akis, at- 
rodė horizontalu, išskyrus patį akiratį; nendrės atrodė kaip 
krūmai, pakibę ore, vanduo — kaip dumblo seklumos, o 
dumblo seklumos — kaip vanduo. 

Punta Alta rage pernakvojome, ir ėmiausi ieškoti fosi- 
linių kaulų, nes šis ragas — tikras išmirusių pabaisų kapi- 
nynas. Vakaras buvo visiškai tylus ir aiškus; nepaprastas 
gamtovaizdžio vienodumas teikė jam kažkokį žavesį net 
tarp šių dumblo seklumų su žuvėdromis ir smėlio kauburių 
su vienišais grifais. Ryto metą, jodami atgal, užtikome vi- 
sai šviežią pumos pėdsaką, bet rasti jos nepavyko. Matė- 
me taip pat porą soriljų, arba skunsų, tų šlykščių gyvūnų 
čia pasitaiko gana dažnai“'. Išvaizda sorilja primena šešką, 
tik truputį didesnė ir palyginti storesnė. Jausdamos savo 
galią, jos bastosi dienos metu po atvirą lygumą ir nebijo nei 

šuns, nei žmogaus. Jei užpiudai ant jų šunį, įkarštis jo 
tuojau atvėsta nuo keleto lašų dvokiančio riebaus skysti- 
mo, kuris erzina nosį ir sukelia smarkų šleikštulį. Šis 
skystis, patekęs ant kokio nors daikto, jį galutinai suga- 
dina. Azara sako, kad tą smarvę gali justi net už lygos 
[4,83 km]; ne kartą, įplaukdami į Montevideo uostą, užuos- 
davome šį kvapą jau „Biglio“ denyje, jei tik vėjas pūsdavo 
nuo kranto. Tikrai žinoma, kad visi gyvūnai skubėdami 
traukiasi soriljai iš kelio. 


V SKYRIUS 
BAIJA BLANKA 


„Biglis“ atvyko čia rugpiūčio 24 d. ir po savaitės iš- 
plaukė La Platos link. Kapitonui Fic Rojui sutikus, aš pa- 
silikau, nutaręs į Buenos Airesą keliauti sausuma. Trum- 
pai papasakosiu apie kai kuriuos savo atliktus stebėjimus 
šio apsilankymo metu, taip pat ir anksčiau, kai „Biglis“ 
sudarinėjo įlankos nuotrauką. 

Lyguma už keleto mylių nuo jūros kranto priklauso 
didžiajai pampų formacijai, dalinai susidedančiai iš rau- 
donmolio, dalinai iš labai kalkingos mergelio uolienos*““. 
Arčiau kranto yra lygumos, susidariusios iš aukštesnės ly- 
gumos liekanų ir dumblo, žvyro bei smėlio, kuriuos išme- 
tė jūra, pamažu kylant iš jos sausumai; kad sausuma čia 
tikrai iškilusi, liudija aukštėliau gulintieji šiuolaikinių 
moliuskų kriauklių sluoksniai ir visur išsimėtęs apzulin- 
tas pemzos gargždas. Punta Alta rage prieš mus atsive- 
ria skerspiūvis vienos iš tokių neseniai susiformavusių 
mažų lygumų, kuri be galo įdomi, nes čia slypi gausūs ir 
nepaprasti milžiniškų sausumos gyvūnų likučiai, Jie išsa- 
miai aprašyti profesoriaus Oveno „Kelionės ,„Bigliu“ zoolo- 
ginėse išdavose“ ir laikomi Chirurgijos koledže, taigi čia 
tik trumpai juos apibūdinsiu. 

Pirmiausia buvo atrasta trijų megaterių (Megatherium) 
kaukolių dalys ir kiti jų kaulai; jau pats tų gyvūnų pa- 
vadinimas rodo, kad jie buvo milžiniško dydžio. Antra — 
megaloniksas (Megalonyx), didžiulis gyvūnas, giminingas 
pirmajam. Trečia — scelidoteris (Scelidotherium) irgi ar- 
timas jiems gyvūnas; man pavyko rasti beveik pilną jo 
skeletą. Dydžio jis buvo, tur būt, kaip raganosis. Kaukolės 
sandara, pasak p. Oveno, jis yra artimiausias Gerosios Vil- 
ties iškyšulio skruzdėdai, bet kai kuriais atžvilgiais artėja 
prie šarvuočių. Ketvirta — Mylodon Darwinii, priklausąs 
genčiai, labai artimai scelidoteriams, tik truputį mažesnis. 

Penkta — dar vienas milžiniškas keturkojis iš nepilnadan- 
čių tarpo. Šešta — stambus gyvūnas su kaulinių plokštelių 
apgaubu, labai panašiu į šarvuočio šarvą. Septinta — iš- 
mirusio tipo arklys, prie kurio dar grįšiu. Aštunta — dantis 


Megaterio skeletas 
(Megatherium americanum, Cuvier et Blumenbach) 


Scelidoterio skeletas 
(Scelidotherium Ilepiocephalura, Owen) 


kažkokio storaodžio, tur būt, makrauchenijos (Macrauche- 
nia), didžiulio gyvūno, ilgu, kaip kupranugario, kaklu; 
prie Jo Irgi dar grįšiu. Pagaliau -- toksodontas, gal būt, keis- 
Clausias iš visų bet kada atrastų gyvūnų; didumu jis 

prilygsta dramblį arba megaterį, bet jo dantų sandara, kaip 
nustatė p. Ovenas, neginčijamai įrodo, kad jis buvo artimai 
giminingas graužikams — būriui, kuriam šiuo metu pri- 
klauso daugiausia tik patys mažieji keturkojai; daugeliu 


Milodono skeletas (Milodon robustus, Owen) 


bruožų jis artimas Pachydermata; sprendžiant iš akių, au- 
sų ir šnervių padėties, tai buvo, tur būt, vandens gyvū- 
nas, panašiai kaip diugonis arba lamantinas, kuriems jis 


Toksodonto skeletas 
(Toxodon platensis, Owen, arba Toxodon darwinii) 


taip pat artimas“?. Kaip nuostabiai visų tų skirtingų būrių 
bruožai, šiuo metu taip ryškiai išsiskyrę, siejasi įvairiose 
toksodonto sandaros ypatybėse! | | 

Tų devynių stambių keturkojų likučiai ir daugybė 
pavienių kaulų gulėjo žemėse palei krantą, maždaug 

200 kvadratinių jardų plote. Įdomi ta aplinkybė, kad tiek 
daug įvairių rūšių rasta kartu; tai liudija apie šio krašto 
senovės gyventojų įvairumą. Maždaug 30 mylių nuo Pun- 
ta Altos raudonžemio skardyje radau keletą kaulų nuo- 
laužų; kai kurios jų gana stambios. Jų tarpe buvo kažko- 
kio graužiko dantys, labai panašūs į kapibaros, kurios 
įpročiai jau buvo aprašyti, tokio pat dydžio, ir todėl, rei- 
kia manyti, priklausė kokiam vandens gyvūnui. Čia buvo 
ir Ctenomys kaukolės dalis — rūšies, nors ir skirtingos nuo 
tuku-tuko, bet vis tiek labai į jį panašios. Panašiame į pam- 
„ pų raudonžemyje, kuriame glūdėjo visi šie likučiai, pasak 
profesoriaus Erenbergo, esama aštuonių gėlo vandens ir 
vieno sūraus vandens iniuzorinių gyvūnėlių; taigi tas rau- 
donžemis bus tikriausiai estuarijos nuosėdos. 

Punta Altos fosiliniai likučiai gulėjo sluoksniuose žvy- 
ro bei rausvo dumblo, visai tokio pat, kokį ir dabar jūra 
išplauna negiliose seklumose. Ten pat buvo rasta 23 rūšių 
moliuskų kriauklės, iš kurių 13 priklausė dabar gyvenan- 
čioms rūšims ir 4 — formoms, labai artimoms dabartinėms; 
ar likusios priklausė jau išmirusioms formoms, ar tiesiog 
dar nežinomoms, sunku pasakyti, nes moliuskų iš tos pa- 
jūrio srities sukolekcionuota mažai. Kadangi dabartinio 
tipo rūšių buvo iškasta maždaug tokiu pat santykiu, ko- 
kiu jos ir šiandien gyvena šioje įlankoje, tai beveik neabe- 
jotina, kad visa ši kriauklių sankaupa kilusi iš naujausių 
terciaro laikų*. Sprendžiant pagal išlikusius natūralioje pa- 
dėtyje scelidoterio kaulus, kurių tarpe buvo net kelio gir- 
nelė, ir pagal didelio, į šarvuotį panašaus gyvūno puikiai 
išsilaikiusį kaulinį šarvą, kartu su vienos kojos kaulais, 
galima neabejoti, kad tie likučiai dar buvo neseni ir jun- 
gėsi raiščiais, kai su moliuskų kriauklėmis nusėdo Žvy- 
re**. Taigi turime svarų įrodymą, kad aukščiau minėtieji 


* Vėliau šios moliuskų kriauklės buvo ištirtos p. Alsido d'Orbinji 
(A. dOrbi gny, Geological observations in South America, p. 83) ir 
jis mano, kad jos visos priklauso dabartinėms rūšims. [Darvino pasta- 
ba 1860 m. leidime.] 

** A. Bravaras, neseniai aprašęs šią vietovę ispanų kalba 
(Aug. Bravard, Observaciones geologicas, 1857), tikina, kad išmi- 
rusiųjų žinduolių kaulai buvę išplauti iš nuosėdų, slūgsančių po pampomis, 
O Vėliau apnešti kartu su dabar gyvenančių moliuskų kriauklėmis; tačiau 
jo samprotavimai manęs neįtikina. Ponas Bravaras teigia, kad visos mil- 
žiniškos pampų nuosėdos esančios subaeralinė formacija, panašiai kaip 
Smėlio kopos; toks požiūris man atrodo nepagrįstas. [Darvino pastaba 
1860 m. leidime.] 

milžiniški keturkojai, labiau besiskiriantieji nuo dabartinių, 
negu patys seniausieji terciaro keturkojai, gyveno tuo lai- 
ku, kai jūroje jau buvo pilna dabartinių gyventojų; tatai 
patvirtina įdomų dėsnį, kurį taip dažnai nurodo p. Lajelis, 
jog „žinduolių rūšys aplamai ne tokios ilgaamžės, kaip 
Testacea" * 5°, 

Megateroidų, kuriems priklauso megateris, megalonik- - 
sas, scelidoteris ir milodonas, kaulai tiesiog nuostabiai di- 
deli. Šių gyvūnų gyvenimo būdas gamtininkams ilgą lai- 
ką buvo mjslė, kol profesorius Ovenas** neseniai be galo 
sąmojingai išsprendė šią problemą. Paprasta megateroidų 
dantų sandara rodo, kad jie mito augaliniu maistu, tur 
būt, lapais ir jaunomis medžių šakelėmis; jų gremėzdiškas 
kūnas, dideli ir stiprūs riesti nagai, matyt, taip maža te- 
pritaikyti kilnotis, kad keletas įžymių mokslininkų net 
manė, jog tie gyvūnai, kaip ir tinginiai, kuriems jie gimi- 
ningi, turėję misti lapais, karstydamiesi aukštielninki ša- 
komis. Drąsu, jei tiesiog ne nesąmonė, manyti, jog net ir 
prieštvaniniais laikais galėjo augti medžiai su tokiomis 
stipriomis šakomis, kad būtų išlaikiusios gyvūnus, didumo 
sulig drambliu. Prof. Ovenas mano, ir tai kur kas labiau 
įtikėtina, kad jie nelaipiodavo po medžius, bet šakas pri- 
sitraukdavo, smulkesnius medžius išsiraudavo su šaknimis 
ir misdavo lapais. Taip žiūrint, darosi aišku, kad kolosa- 
lus jų pasturgalio platumas ir svoris, kurių nelabai tegali 
įsivaizduoti, nematęs kaulų, jiems ne tik nekliudė, bet bu- 
vo net naudingas, taigi ir jų tariamas nepaslankumas at- 
puola. Tvirtai įsirėmę į žemę stambia uodega ir didžiuliais 
kulnais, lyg trikoju, jie galėdavo visa jėga naudotis be 
galo stipriomis priekinėmis letenomis ir dideliais nagais. 
Tvirtai turėjo laikytis žemėje medis, kad būtų galėjęs at- 
sispirti prieš tokią jėgą! Be to, milodonas turėjo ilgą tąsų 
liežuvį, panašiai kaip žirafa, kuri, tokio įstabaus gamtos 
nuoregumo dėka, naudodamasi ilgu kaklu, gali pasiekti 
savo maistą — lapus. Beje, pažymėsiu dar, kad, pasak 
Briuso, kai Indijos dramblys negali pasiekti šakelių straub- 
liu, ima giliai raižyti iltimis medžio kamieną — žemyn, 
aukštyn ir aplink, — kol jį tiek nusilpnina, jog įstengia nu- 
laužti. 

* Lyell, „Principles of Geology", t. IV, p. 40. 
** Ši teorija buvo pirmąkart išvystyta „Zoology of the Voyage of the 


Beagle“, o vėliau — profesoriaus Oveno jo „Memoir on Mylodon ro- 
bustus". 

Sluoksniai, kuriuose gulėjo minimos fosilijos, buvo ne 
aukščiau kaip 15—20 pėdų nuo vandenyno lygio potvynio 
metu; taigi nuo to laiko, kai po aplinkinę lygumą bastėsi 
tie milžiniškieji keturkojai, sausuma čia tik nedaug te- 
iškilo (nors gal dar buvo ir grimzdimo periodas, tačiau jo 
žymių nematyti), ir aplamai vietovė tuo laiku turėjo būti 
beveik visur tokia pat, kaip dabar. Kyla klausimas, kokia 
anuo metu buvo augmenija ir ar šis kraštas ir tada atrodė 
toks pat nykus bei nevaisingas, kaip dabar. Kadangi su 
keturkojais iškastų moliuskų kriauklių tarpe labai daug 
rasta tokių rūšių, kurių atstovai ir dabar tebegyvena šioje 
įlankoje, tai iš pradžių buvau linkęs manyti, jog tuometi- 
nė augmenija panėšėjo, tur būt, į dabartinę; bet tokia iš- 
vada būtų klaidinga, nes kai kurie tų moliuskų gyvena ir 
vešliame Brazilijos pajūryje; be to, iš jūros gyventojų po- 
būdžio negalima spręsti apie sausumos gyventojus. Ir vis 
tik nemanau, kad vien tas faktas, jog lygumose apie Baija 
Blanką gyveno daug milžiniškų keturkojų, liudytų, kad 
čia kadaise būta vešlios augmenijos; neabejoju, jog ir ne- 
vaisingoje vietovėje truputį įpiečiau, prie Rio Negro, kur 
protarpiais pasitaiko tik dygių augalų, galėjo išsilaikyti 
daug ir stambių keturkojų. 


Aplamai manoma, kad stambiems gyvūnams reikalinga 
vešli augmenija, ir ši mintis ėjo iš vieno veikalo į kitą; 
bet aš nedvejodamas pareiškiu, kad toks teigimas visai ne- 
pagrįstas, ir jis tik klaidino geologus, sprendžiant daugelį 
svarbių senosios Žemės istorijos klausimų. Tokia nuomonė, 
tur būt, susidarė, nusižiūrėjus į Indijos ir Indonezijos salų 
dramblių kaimenes ir didingas girias bei nepraeinamas 
džiungles. Tačiau, paėmę bet kurį veikalą, kur aprašomos 
kelionės po Pietų Afrikos sritis, mažne kiekviename pusla- 
Pyje rasime užuominas apie tai, kad, viena — tos sritys pa- 
našios į tyrus, o antra — kad jose daug stambių gyvūnų. 
Tai matyti ir iš daugelio graviūrų, kur vaizduojamos įvai- 
rios Pietų Afrikos vietovės. „Bigliui“ bestovint Keiptaune, 
Suruošėme keleto dienų išvyką į krašto gilumą, ir tos ke- 
lionės man užteko, kad visiškai suprasčiau tai, ką buvau 
skaitęs. 

Dr. Endriu Smitas, kuris neseniai, vadovaudamas savo 
Nuotykingai ekspedicijai, perėjo Ožiaragio atogrąžą, man 
Pranešė, kad Pietų Afrika, kaip visuma, yra, be abejo, ne- 
Vaisingas kraštas. Pietų ir pietryčių pakrantėse kai kur 

yra puikių girių, bet, išskyrus tas išimtis, kartais ištisas 
dienas keliauji per lygumas su reta ir skurdžia augmenija. 
Sunku duoti tikslų supratimą, koks yra vienų kraštų der- 
lingumo laipsnis, palyginus su kitų, tačiau galima pasa- 
kyti, kad augmenijos“ tam tikru laiku Didžiojoje Britani- 
joje yra dešimt kartų daugiau, nei tokiame pat plote 
Pietų Afrikos vidurinėse srityse. Tas faktas, kad jaučiais pa- 
kinkyti furgonai gali važinėti bet kuriomis kryptimis, iš- 
skyrus jūrų pakrantę, tik protarpiais, neilgesniais už pus- 
valandį, sustabdomi krūmams prakirsti, gal dar aiškiau 
rodo, kaip čia menkai tėra augalų. Pažvelgę į gyvūnus, 
gyvenančius tose didžiulėse lygumose, pamatysime, kad jų 
be galo daug, o paskiri — milžiniško dydžio. Iš jų galima 
nurodyti dramblį, tris, o, gal būt, dr. Smito duomenimis. 
ir dar dvi raganosių rūšis, begemotą, žirafą, kafrinį bui- 
volą (Bos caffer), didumo sulig mūsų bulium, ir truputį už 
jį mažesnę Pietų Afrikos antilopę, dvi zebrų rūšis, kvagą, 
dvi gnu rūšis ir keletą rūšių antilopių, kurios net stam- 
besnės už gnu. Būtų galima teigti, kad nors rūšių daug, 
bet individų kiekvienoje rūšyje negausu. Tačiau dr. Smito 
dėka galiu įrodyti, kad toli gražu taip nėra. Jis man prane- 
ša, kad, tik vieną dieną keliaudamas jaučių traukiamais 
furgonais, nenueidamas toli į šalį, 24° plotyje matė nuo 100 
iki 150 trijų rūšių raganosių, tą pačią dieną matė keletą ži- 
rafų kaimenių, kuriose buvo koks šimtas gyvulių; jis, tiesa, 
nepastebėjo nė vieno dramblio, bet šioje apylinkėje esama 
ir jų. Truputį daugiau kaip valandą kelio nuo nakvynės 
vietos jo būrys tik vienoj vietoj užmušė aštuonis begemo- 
tus ir dar daugiau jų matė. Toje upėje buvo dar ir kroko- 
dilų. Žinoma, toks susitelkimas stambių gyvūnų — nepa- 
prastas atvejis; bet iš to galima spręsti, kad jų ten turi 
būti labai daug. Pagal dr. Smito aprašymą, vietovė, kuria 
jie tą dieną žygiavo, buvo „apaugusi reta žole ir kai kur 
maždaug keturių pėdų aukščio krūmais, dar rečiau pasi- 
taikydavo medžių pavidalo mimozų". Furgonai nekliudo- 
mi galėjo važiuoti beveik tiesia linija. 

Nekalbant apie tuos stambius gyvūnus, kiekvienas, 
bent kiek susipažinęs su Gerosios Vilties iškyšulio gamta, 
žino, kad ten yra antilopių kaimenės, kurių gausumą ga- 
lima lyginti su keliaujančių paukščių būriais. Jau iš to, 


* Nekalbu čia apie tai, kiek iš viso augalų galima per tam tikrą 
laikotarpį pagaminti ir suvartoti. 

kiek čia liūtų, panterų ir hienų, aiškiai matyti, kad 
gausu ir mažesniųjų keturkojų; vieną vakarą dr. Smito 
žmonės suskaitė, kad apie jo stovyklą iškart slankiojo sep- 
tyni liūtai. Anot to žymaus gamtininko, Pietų Afrikoje kas- 
dien, matyt, praliejama labai daug kraujo. Prisipažįstu, ste- 
biuosi, kaip tokia daugybė gyvūnų įstengia pramisti kraš- 
te, kur taip maža teužauga maisto. Stambesnieji keturkojai, 
be abejo, apeina didžiulius plotus, ieškodamiesi maisto, ku- 
ris daugiausia yra krūmai ir jauni medžiai, turintieji, matyt, 
nedideliame tūryje daug maistingų medžiagų. Dr. Smitas 
taip pat pažymi, kad augalai ten auga labai greitai: nespėja 
gyvuliai nuėsti nė dalies augmenijos, o vietoj jos išauga 
jau nauja. Tačiau neabejotina, kad stambiesiems gyvūnams 
maisto reikalinga toli gražu ne tiek daug, kaip atrodo; 
priminsime, kad kupranugaris — anaiptol ne mažas gyvu- 
lys — visada buvo laikomas dykumos simboliu. 

Nuomonė, kad ten, kur gyvena stambūs gyvūnai, bū- 
tinai turinti būti vešli augmenija, juoba pažymėtina todėl, 
jog čia nesti ir atvirkščio santykio. Ponas Berčelas man sa- 
kė, kad pirmą kartą patekusį į Pietų Ameriką ypač smar- 
kiai nustebina tai, jog čia tokia puiki augmenija, taip kont- 
rastuojanti su Pietų Afrikos, o nėra jokių stambių ketur- 
kojų. Savo „Kelionėse“ * jis reiškia mintį, kad būtų labai 
įdomu palyginti (turint tam pakankamai duomenų), kiek 
sveria toks pat tų dviejų žemynų stambiausių žolėdžių ke- 
turkojų kiekis. Jei paimsime, iš vienos pusės, dramblį **, 
begemotą, žirafą, kafrinį buivolą, Pietų Afrikos antilopę, 
tris, bet, tur būt, ir penkias raganosių rūšis, o iš antros 


* Burchell, Travels in the Interior of South Africa, t. II, p. 207. 
** Dramblys, užmuštas Ekseter Čeindže, svėrė (svėrus dalimis) 5!/2 to- 
nos. Viena dresiruota dramblė svėrė, kaip man praneša, tona mažiau: 
taigi suaugėlio dramblio vidutinišką svorį galima laikyti 5 tonas. Sare- 
Jous (Surrey) zoologijos sode man sakė, kad buvo nustatyta, jog begemo- 
tas, kurį atsiuntė į Angliją, supiaustytą gabalais, svėrė 3'/> tonos; laiky- 
sime, kad 3 tonas. Vadovaudamiesi tais duomenimis, galime skirti po 
3'/) tonos kiekvienam iš penkių raganosių, apie toną žirafai ir po pusę 
tonos kafriniam buivolui ir Pietų Afrikos antilopei (stambus pastarųjų at- 
Stovas sveria nuo 1200 iki 1500 svarų [540—690 kg]). Pagal tuos visus 
Skaitmenis išeina vidutiniškai po 2,7 tonos kiekvienam iš dešimties stam- 
biausiųjų Pietų Afrikos žolėdžių gyvūnų. Pietų Amerikoje, jei skirsime 
00 svarų abiem tapyrams, 550 sv. [250 kg] — guanakui ir vikunijai, 
500 sv. [225 kg] — trims e!niams ir 300 sv. [135 kg] kapibarai, pekarui ir 
Vienai iš beždžionių, gausime vidutinišką svorį — 250 svarų [113 kg], kurį 
aš laikau per dideliu. Taigi svorių santykis dešimčiai stambiausiųjų vieno 
ir antro žemyno gyvulių bus 6048 : 250, arba 24: 1. 

pusės (Amerikai) — du tapyrus, guanaką, tris elnius, viku- 
niją, pekarį?!, kapibarą (skaičiui sulyginti teks pridėti dar 
kurią nors beždžionę) ir abi grupes sugretinsime, tai sun- 
ku įsivaizduoti dar didesnę disproporciją. Aukščiau pa- 
teikti faktai verčia padaryti išvadą, — nors iš karto taip ga- 
lėjo ir neatrodyti*,— kad nėra jokio glaudaus ryšio tarp 
žinduolių rūšių kūno masės ir augmenijos kiekio jų gyve- 
namuose kraštuose. 

Kai dėl didžiųjų keturkojų — tai tikrai Žemės rutu- 
lyje nėra tokios vietos, kuri prilygtų Pietų Afrikai. Atsi- 
žvelgiant į tai, kas aukščiau nurodyta, netenka abejoti, 
kad ta sritis labai panaši į tyrus. Europoje turėtume grįžti 
į terciaro epochas, norėdami rasti žinduolių atžvilgiu 
būklę, panašią į tą, kuri dabar yra Gerosios Vilties išky- 
šulyje. Tačiau ir tos terciaro epochos, kuriose mes linkę 
manyti buvus nepaprastai daug didelių gyvulių — nes kai 
kuriose vietose randame per daug amžių susikaupusius li- 
kučius.— vargu galėtų pasigirti stambesniais keturkojais, 
negu dabar Pietų Afrika. Vienaip ar kitaip spėliojant, ko- 
kia buvo augmenija tais tolimais laikais, turime atsižvelgti 
ir į dabartį, ypač į tai, ką matome Gerosios Vilties iškyšu- 
lyje, ir nedaryti išvados, kad augmenija anuo metu būtinai 
turėjo būti vešli. 

Žinome**, kad net srityse, esančiose pačioje Amerikos 
šiaurėje, daug laipsnių už ribos, kur žemė per keletą pėdų 
amžinai įšalusi, auga girios su dideliais, aukštais medžiais. 
Taip pat ir Sibire beržų, eglių, drebulių ir maumedžių miš- 
kai, auga tokioje platumoje*** (64°), kur vidutiniška oro 
temperatūra yra žemiau užšalimo taško ir kur žemė taip 
įšalusi, kad puikiai išsilaiko joje esantieji gyvulių lavonai. 
Jei turėsime galvoje tik augmenijos kiekį, tai, atsižvelgiant 


* Įsivaizduokime, kad atrastas kaip fosilija Grenlandijos banginio 
skeletas, o gamtininkams nežinomas joks Cetacea“? atstovas,— kuris gi 
tada gamtininkas bedrįstų tarti, jog toks milžiniškas kūnas mito smulku- 
tėliais vėžiagyviais bei moliuskais, gyvenančiais tolimosios Šiaurės led- 
jūriuose? 

** Žr. Dr. Richardson, Zoological Remarks to Captain Back's 
Expedition. Ričardsonas sako: „Podirvis į šiaurę nuo 56° pločio amžinai 
įšalęs, prie jūros žemė atitirpsta ne daugiau kaip per 3 pėdas, o prie 
Lokių ežero, ties 64° pločio, ne daugiau kaip per 20 colių. Podirvio įša- 
las pats savaime augalams nekenkia, nes viršum jo, tam tikru atstumu 
nuo jūros, puikiai auga miškai“. 

*** Žr. Humboldt, Fragments asiatigues, p. 386, Barton, Geog- 
raphy of Plants ir Malte Brun. Pastarajame veikale sakoma, kad me- 
džių augimo ribą Sibire galima išvesti išilgai 70 paralelės. 

į visus šiuos faktus, teks sutikti, kad milžiniškieji vėles- 
niųjų terciaro epochų keturkojai galėjo gyventi didesnėje 
šiaurinės Europos ir Azijos dalyje tose vietose, kur dabar 
randami jų likučiai. Aš čia nekalbu apie tai, kokie auga- 
lai buvo reikalingi jų maistui, nes yra įrodymų, jog įvyko 
fiziniai pakitimai ir tie gyvūnai išmirė; reikia manyti, kad 
augalų rūšys irgi pasikeitė. 

Pridursiu, Kad visos šios pastabos tiesiogiai liečia Si- 
biro gyvūnus, išsilaikiusius lede. Tvirtas įsitikinimas, kad 
tokiems stambiems gyvūnams išmisti buvo reikalinga veš- 
li tropinė augmenija, o neįmanoma, jog netoli jos būtų ir 
amžinas įšalas, yra viena iš svarbiausių priežasčių, kodėl 
atsirado įvairios klimato revoliucijų ir naikinamų katastro- 
fų teorijos, išgalvotos tų liekanų atradimui paaiškinti. 
Anaiptol nemanau, kad nuo to laiko, kai gyveno tie įšale 
atrastieji gyvūnai, klimatas nesikeitė. Noriu čia tik paro- 
dyti, kad, atsižvelgiant vien į maisto kiekį, itin įmanoma, 
jog senovės raganosiai klaidžiojo vidurinio Sibiro stepė- 
mis (jos šiaurines dalis, tur būt, dengė vanduo), net to- 
kiomis, kokios jos dabar yra, lygiai kaip šiuolaikiniai raga- 
nosiai ir drambliai klaidžioja po Pietų Afrikos karas““. 


Dabar papasakosiu apie kai kurių įdomesnių paukščių, 
dažnai aptinkamų tuščiose šiaurinės Patagonijos lygu- 
mose, įpročius ir, visų pirma, apie didžiausio iš jų — Pietų 
Amerikos stručio. Bendrais bruožais stručių gyvenimo bū- 
das visiems žinomas. Jie minta augaliniu maistu — šakni- 
mis, žole, bet Baija Blankoje ne kartą mačiau, kaip trys— 
keturi stručiai nusileisdavo atoslūgio metu į pajūryje iš- 
kylančias plačias dumblėtas seklumas, anot gaučų, pasistip- 
rinti žuvelėmis. Nors strutis yra baikštus, atsargus ir vie- 
nišas paukštis, be to, greitai bėgioja, indėnai ir gaučai, 
apsiginklavę bolais, jį ne per sunkiausiai pagauna. Kai ke- 
letas raitelių jį apsupa pusračiu, jis netenka galvos ir neži- 
no, kur sprukti. Paprastai stručiai mėgsta bėgti prieš vėją; 
pasijudinę iš vietos, išskleidžia sparnus ir pasileidžia, lyg 
laivas, „visomis burėmis“. Vieną giedrą karštą dieną ma- 
čiau, kaip keletas stručių suėjo į aukštą nendryną ir tupėjo 
ten pasislėpę, kol prislinkau visai arti. Ne visiems Ži- 
noma, kad stručiai noriai eina ir į vandenį. Ponas Kin- 
gas man praneša, kad San Blaso įlankoje ir Port Valdese, 
Patagonijoje, matė, kaip tie paukščiai keletą kartų plaukė 
nuo vienos salos prie kitos. Į vandenį jie eina, ir vejami, ir 

patys, niekieno nėgąsdinami; vandenyje nusiirdavo apie 
200 jardų [180 m]. Plaukiant jų kūnas vos tekyšo iš van- 
dens; kaklą jie truputį atkiša į priekį ir slenka negreit. Du 
kartus mačiau, kaip keletas stručių plaukė per Santo 
Kruso upę toje vietoje, kur ji apie 400 jardų platumo ir 
vanduo sraunus. Kapitonas Stertas“, leisdamasis žemyn 
Merambidžės upe, matė ja plaukiančius du emu““. 

Vietos gyventojai net iš tolo lengvai atskiria stručio pa- 
tiną nuo patelės. Patinas stambesnis, tamsesnės spalvos“* 
ir jo galva didesnė. Strutis, aš manau, kad tai patinas, lei- 
džia savotišką žemą, švilpiamą garsą; kai pirmą kartą jį iš- 
girdau, stovėdamas tarp smėlio kopų, maniau, kad šaukia 
koks laukinis žvėris, — nes tas garsas toks, kad nesuprasi, 
nei iš kur, nei iš kaip toli jis ateina. Mums esant Baija 
Blankoje, rugsėjo ir spalio mėnesiais, apylinkėse visur ras- 
davome be galo daug stručio kiaušinių. Arba jie mėtosi 
pavieniui ir šiuo atveju lieka neperėti (ispanai tokius va- 
dina huachos — uačais), arba guli vienoje vietoje negilioje 
duobėje — lizde. Iš keturių lizdų, kuriuos mačiau, trijuose 
buvo po 22 kiaušinius, o ketvirtajame — 27. Medžiodamas 
raitas, per dieną aptikau 64 kiaušinius; iš jų 44 gulėjo dvie- 
juose lizduose, o 20 likusių buvo išsimėtę visur huachos. 
Gaučai vienbalsiai tvirtina — ir nėra pagrindo tuo abejo- 
ti — kad kiaušinius peri tik patinas ir paskui kurį laiką jis 
vedžioja jauniklius. Patinas lizde tupi visai prigludęs prie 
žemės, ir aš sykį vos neužjojau ant vieno iš jų. Tvirtinama, 
kad tuomet jie būna nuožmūs ir net pavojingi; esą žinoma 
atsitikimų, jog puldavo žmogų, stengdamiesi įspirti jam ir 
ant jo užšokti. Žmogus, papasakojęs tai, parodė man vieną 
senį, kuriam, kaip jis matė, įvarė daug baimės besivejąs jį 
strutis. Berčelo kelionių po Pietų Afriką aprašyme į akis 
man krito tokia pastaba: „Kai užmušiau patiną strutį ir pa- 
sirodė, kad jo plunksnos suterštos, hotentotai pasakė, jog 
jis perėjo kiaušinius“. Man žinoma, kad zoologijos soduose 
lizdu rūpinasi emu patinas; taigi šis įprotis bendras visai 
šeimai. | 

Gaučai vienu balsu tvirtina, kad į tą patį lizdą kiaušinius 
deda keletas patelių. Mane tikino, kad matę, kaip dienos 
viduryje keturios ar penkios patelės ėjo prie to paties 


* Sturt, Travels d. II, p. 84. 
** Vienas gaučas mane tikino, kad sykį matęs sniego baltumo stru- 
čio atinainą, atseit albinosą; tai buvęs nepaprastai gražus paukštis. 

lizdo. Galiu pridurti, kad Afrikoje irgi manoma, jog į vie- 
ną lizdą deda kiaušinius pora ar daugiau patelių*. Nors 
toks įprotis iš pirmo žvilgsnio atrodo labai keistas, manau, 
kad jo priežastį galima labai paprastai išaiškinti. Kiauši- 
nių lizde esti nuo 20 iki 40 ir net iki 50, o, pasak Azaros, 
kartais net 70—80. Turint galvoje, kad kiaušinių kurioje 
nors apylinkėje randama nepaprastai daug, palyginus su 
suaugėliais paukščiais, taip pat sprendžiant iš patelių kiau- 
šidės būklės, atrodo, jog patelė per sezoną kiaušinių pade- 
da nemaža, tačiau dėl to ji sugaišta daug laiko. Azara pa- 
žymi, kad viena prijaukinta patelė padėjo 17 kiaušinių su 
trijų dienų tarpais. Jei patelei tektų perėti kiaušinius, tai, 
kol padėtų paskutinį, pirmasis veikiausiai spėtų sugesti; 
bet jei kiekviena patelė dėtų po keletą kiaušinių pagrečiui 
į įvairius lizdus ir keletas patelių darytų tai iš karto (o 
nustatyta, kad taip ir yra), tada viename lizde susirinktų 
kiaušiniai maždaug to paties amžiaus. Jeigu viename to- 
kiame lizde kiaušinių, spėju, vidutiniškai esti ne daugiau 
kaip viena patelė sudeda per sezoną, tai lizdų turi būti 
tiek pat, kiek patelių, ir kiekvienam patinui tenka vieno- 
dai triūso, perint kaip tik tuo laikotarpiu, kai patelės, tur 
būt, dar negali perėti, nes nebaigusios dėti**. 

Aukščiau minėjau, kad yra daug uačų — paliktų kiauši- 
nių; medžiodamas per dieną jų radau dvidešimt. Atrodo 
keista, kad taip daug kiaušinių nueina niekais. Gal taip esti 
dėl to, jog kelioms patelėms sunku rasti patiną, kuris apsi- 
imtų perėti? Aišku, pirmiausia turi susidaryti tam tikro 
laipsnio draugystė bent tarp dviejų patelių, kitaip kiauši- 
niai liks išsimėtę lygumų platybėse, pernelyg toli vieni nuo 
kitų, kad patinas įstengtų juos'surankioti į vieną lizdą; kai 
kurie autoriai manė, kad pakrikai kiaušiniai dedami to- 
dėl, kad jaunikliai stručiukai galėtų jais misti. Tačiau var- 
giai taip gali būti, nes Amerikoje uačus dažnai randa su- 
gedusius ir pašvinkusius, bet beveik visada sveikus. 

Būdamas prie Rio Negro, Šiaurės Patagonijoje, ne kar- 
tą girdėdavau gaučus pasakojant apie labai retą paukštį, 
kurį jie vadindavo Avestruz Petise. Pasak jų, jis esąs 


* Burchell, Travels, t. I, p. 280. 
** Tačiau Lichtenšteinas tikina (Lichtenstein, Travels, t. II, 
p. 25), kad patelės pradeda perėti, tik padėjusios 10—12 kiaušinių, ir to- 
liau juos deda, kaip suprantu, jau į kitą lizdą. Tatai man atrodo visai ne- 
įtikima. Jis dar tvirtina, kad 4 ar 5 patelės susideda perėti su vienu pa- 
tinu ir kad šis peri tik naktimis. 

mažesnis už paprastąjį strutį (kurio ten gausu), bet išvaizda 
į jį labai panašus. Jie sako, kad tas paukštis tamsios spal- 
VOS, šlakuotas, jo kojos trumpesnės bei apaugusios plunks- 
nomis žemiau, nei paprastojo stručio. Bolais sugauti jį 
lengviau, negu kitą rūšį. Nedaugelis vietos gyventojų, ku- 
rie matę abu paukščius, tvirtina, kad galį jau iš tolo juos 
atskirti vieną nuo kito. Tačiau šios smulkesnės rūšies kiau- 
šiniai buvo žinomi, rodos, geriau už patį paukštį, ir su nu- 
sistebėjimu pasakota, kad jie tik truputėlį mažesni už pa- 
prastojo amerikinio stručio (Rhea) kiaušinius, bet esą šiek 
tiek kitokios formos ir šviesiai melsvo atspalvio. Ta rūšis 
itin retai beaptinkama Rio Negro krantų lygumose, bet apie 
pusantro laipsnio įpiečiau jų jau gana daug. Troškimo 
įlankoje, Patagonijoje (48° plotis) p. Martensas nušovė 
tuo momentu visai į galvą neatėjo, ką buvau girdėjęs apie 
Petise; nutariau, kad čia tiesiog dar neužaugęs įprastinės 
rūšies strutis. Nespėjus man atsigodėti, mes jį išvirėme ir 
suvalgėme. Laimė, galva, kaklas, kojos, sparnai, daug di- 
džiųjų plunksnų ir nemaža dalis odos išliko, iš tų liekanų 
sudariau beveik visą egzempliorių, kuris išstatytas zoologi- 
jos draugijos muziejuje. 
Ponas Guldas (Gould), ap- 
rašydamas tą naują rūšį, 
suteikė man garbę, pava- 
dindamas ją mano vardu. 

Magelano sąsiauryje 
Patagonijos indėnų tarpe 
sutikome vieną pusiau in- 
dėną, kuris jau keletą me- 
tų gyveno kartu su vietine 
gentimi, bet gimęs buvo 
šiaurinėse srityse. Pasitei- 
ravau jį, ar kada nors gir- 
dėjo apie Avestruz Petise. 
Jis atsakė: „Nagi čia, pie- 
tuose, kitokių ir nėra". Jis 
man nurodė, kad kiaušinių 
Petise lizde esti kur kas 
mažiau, negu kitos rūšies, 
tur būt, vidutiniškai imant, 


Pietų Amerikos strutis j ; a 
(Rhea, arba Struthio Darwinii, ne daugiau kaip penkioli- 
Gould) ka, bet tvirtino, jog juos 

padedanti ne viena patelė. Plaukdami Santa Kruso upė, 
matėme keletą tų paukščių. Jie buvo be galo atsargūs; man 
rodos, jie mato besiartinantį žmogų iš taip toli, kai tas jų 
dar negali įžiūrėti. Kildami upe aukštyn, tų paukščių maža 
tematėme, bet, kai pradėjome greit ir tyliai leistis pavan- 
deniui, stebėjome jų daug — poromis ir po keturis—pen- 
kis. Atkreipėme dėmesį į tai, kad šis paukštis, visu grei- 
čiu kildamas iš vietos, sparnų neišskleisdavo, kaip šiaurinė 
rūšis. Baigdamas pažymėsiu, kad Struthio rhea gyvena 
La Platos srityje ligi vietovės, esančios truputį piečiau 
nuo Rio Negro — iki 41° pločio, Struthio Darwinii laikosi 
pietinėje Patagonijoje, o krašto dalis palei Rio Negrą lie- 
ka neutrali teritorija. Ponas d'Orbinji*, būdamas prie Rio 
Negro, dėjo daug pastangų gauti tą paukštį, bet jam ne- 
pavyko. Dobrichoferis** jau seniai žinojo, kad yra dve- 
jopi stručiai; jis sako: „Turite, be to, žinoti, kad tie emu 
įvairiose šalies vietose skiriasi ūgiu ir įpročiais, nes tie, 
kurie gyvena Buenos Aireso ir Tukumano lygumose, yra 
didesni, o jų plunksnos — juodos, baltos ir pilkos; tie, ku- 
rie aptinkami netoli Magelano sąsiaurio, — mažesni ir gra- 
žiau atrodo, nes jų baltos plunksnos galuose juodos, o juo- 
dos baigiasi baltai“. 

Čia dažnai aptinkamas labai savotiškas paukščiukas Ti- 
nochorus rumicivorus; įpročiais ir išvaizda jis beveik vie- 
nodai panašus į putpelę ir perkūno oželį, nors šie vienas 
nuo kito ir labai skiriasi. Tinochorus galima rasti Pietų 
Amerikos pietuose visur, kur nevaisingos lygumos ir atvi- 
ros sausos ganyklos. Juos dažnai aptiksi poromis ar nedide- 
liais būreliais nykiausiose vietose, kur vargiai gali laikytis 
kuri nors kita gyva būtybė. Jei prie jų artiniesi, jie visai 
priglūsta prie žemės, ir tada juos labai sunku įžiūrėti. Ieš- 
kodami maisto, jie vaikštinėja gana pamažu, plačiai išskės- 
dami kojeles. Jie kapstosi po kelio dulkes bei smėlį ir turi 
savo Mėgstamas vieteles, kur juos gali aptikti dienų dieno- 
mis; į Orą jie pakyla, kaip ir kurapkos, būreliais. Visomis 


ji Būdami prie Rio Negro, daug girdėjome apie nenuilstamą šio gam- 
tininko Veiklą. Ponas Alsidas d'Orbinji (Alcide d'Orbigny) nuo 1825 iki 
1833 m. apkeliavo keletą didelių Pietų Amerikos sričių, surinko kolekciją 
ir dabar skelbia savo stebėjimų rezultatus — tokius puikius, kad jų dė- 
ka jis iškart atsistoja į antrąją po Humbolto vietą keliautojų po Ame- 
riką tarpe. 


** Dobrizhoffer, Account of the Abipones, 1749, t. 1 (anglų ver- 
timo p. 314). 

šiomis ypatybėmis, taip pat raumeningu gūžiu, pritaikytu 
augaliniam maistui, išlenktu snapu ir mėsingom šnervėm, 
trumpom blauzdom ir pastaibio forma Tinochorus artimi 
putpelėms. Tačiau, kai tik paukštis ima skristi, visa jo iš- 
vaizda keičiasi; ilgi, smailūs sparnai, visai nepanašūs į viš- 
tinių būrio, netaisyklinga lėksena ir gailus klyksmas, pasi- 
girstąs, kylant į aukštį, primena perkūno oželį. „Biglio“ 
medžiotojai vienbalsiai praminė jį trumpasnapiu perkūno 
oželiu. Iš tikrųjų Tinochorus skeletas liudija, kad jis gimi- 
ningas tai genčiai, tikriau, stibynuočių šeimai““. 

Tinochorus — artimai giminingas kai kuriems kitiems 
Pietų Amerikos paukščiams. Dvi Attagis genties rūšys be- 
veik visais savo įpročiais primena baltąsias kurapkas; vie- 
na tų rūšių gyvena Ugnies Žemėje, aukščiau miškų juostos 
ribos, kita — vidurinės Čilės Kordiljeruose, po pačia am- 
žinojo sniego linija. Paukštis iš kitos, labai artimos genties, 
Chionis alba, gyvena Antarkties srityse; jis minta jūrų 
dumbliais ir moliuskais, liekančiais ant uolų po atoslūgio. 
Nors jo kojos ir be plaukiamosios plėvės, dėl kažkokio ne- 
suprantamo įpročio jis dažnai aptinkamas toli jūroje. Ta 
nedidelė paukščių šeima — viena tų, kurios, nors šiuo metu 
gamtininkui sistematikui sudaro keblumų dėl įvairių ryšių 
su kitomis šeimomis,— gali pagaliau padėti atskleisti tą 
didįjį planą, bendrą dabartiniams ir praėjusiems amžiams, 
pagal kurį buvo sutvertos gyvosios būtybės““. 

Furnarius genčiai priklauso keletas rūšių; jų visų atsto- 
vai — nedideli paukščiukai, gyvenantieji žemės paviršiuje 
ir besilaiką atvirose, sausose vietovėse. Pagal sandarą jų 
negalima lyginti su jokia europine forma. Ornitologai juos 
paprastai skiria prie laipiojančiųjų, nors visais savo įpro- 
čiais jie tiesiog priešingybė šiai šeimai. Geriausiai žinoma 
rūšis yra La Platos paukštis krosnininkas, ispanų vadina- 
mas kasara, tai yra namdirbys. Savo lizdą, pagal kurį tas 
paukštis gavo pavadinimą, jis statosi pačiose atviriausiose 
vietose, pavyzdžiui stulpo viršuje, ant pliko akmens 
ar kaktuso. Jis daroinas iš dumblo ir šiaudgalių, jo siene- 
lės storos ir tvirtos; forma jis visai primena apvalią krosnį 
ar priplotą avilį. Anga didelė, skliaustu viršumi, o lizdo vi- 
duje prieš įėjimą yra pertvara, siekianti beveik stogą, 
taigi išeina it koridorius ar lizdo priemenė. 

Kitos Furnarius rūšies (F. cuniculiarius) atstovai smul- 
kesni; jie panašūs į krosnininką bendru rausvu plunksnų 
atspalviu, savo savotišku spiegiamu besikartojančių šauks- 

mu ir keistu šokinėjančiu bėgimu. Dėl panašumo su krošni- 
ninkais ispanai juos vadina kasarita (namdirbiukas), nors 
lizdą jie darosi visai kitokį. Kasarita lizdą rengiasi gale 
siauro cilindrinio urvo, kuris eina horizontaliai po žeme 
beveik šešias pėdas. Kai kurie vietos gyventojai man pasa- 
kojo, kad, dar vaikai būdami, mėgindavę iškasti tą lizdą, 
bet nelabai kada įstengdavę pasiekti landos galo. Tas 
paukštis vietą lizdui pasirenka tvirtame, smėlėtame grun- 
te, kelio ar upės atšlaitėje. Čia, Baija Blankoje, namai ap- 
tverti sienomis iš sudžiūvusio dumblo, ir pastebėjau, kad 
to kiemo, kur gyvenau, sienoje daug kur buvo išgręžiotos 
apvalios skylės. Kai paklausiau šeimininką, dėl ko taip yra, 
jis labai nusiskundė mažosiomis kasaritomis, kurių keletą 
man vėliau teko ir matyti prie to darbo. Gana įdomu, kaip 
tie paukščiai, berods, visiškai nesugeba suvokti storio; 
nors jie vis perkirsdavo neaukštą sieną, vis tiek ją ir to- 
liau bergždžiai tebegręžė, laikydami puikiu skardžiu liz- 
dams. Neabejoju, kad kiekvienas paukštis, išlindęs į dienos 
šviesą kitoje sienos pusėje, labai nustebdavo tokiu nesu- 
vokiamu reiškiniu. 

Jau išvardinau beveik visus žinduolius, dažniau aptin- 
kamus šioje vietovėje. Šarvuočių čia randamos trys rūšys, 
būtent, Dasypus minutus, arba pičis, D. villosus, arba pelu- 
das, ir pagaliau aparas. Pirmoji rūšis paplitusi dešimt laips- 
nių toliau į pietus, negu kitos. Ketvirtoji rūšis, Mulita, ne- 
siekia pietuose iki Baija Blankos. Visų keturių rūšių įpro- 
čiai maždaug vienodi: peludas, tiesa, naktinis gyvūnas, kai 
tuo tarpu likusieji klajoja po atviras lygumas dienos metu, 
misdami vabalais, lervomis, šaknimis ir net mažom gyva- 
tėlėm. Aparas, paprastai vadinamas mataku, pažymėtinas 
tuo, kad turi tik tris judamas juostas, o kita jo mozainės 
apdangos dalis beveik nesilanksto. Jis gali susiriesti į tai- 
Syklingą rutulį, kaip angliškasis vėdarėlis. Tokioje būklėje 
jam nebaisu, jei užpuola šunys, nes šuo, neįstengdamas 
žvėrelio apžioti, bando jį kąsti iš šono, ir rutulys sprūsta 
šalin. Glodi ir kieta matako apdanga jį saugo geriau, nei 
Smailūs ežio dygliai. Pičis dažniau laikosi labai sausame 
grunte, ir jo mėgstamiausia vieta — smėlio kopos pajūry- 
Je, kur ištisus mėnesius jis gali apsieiti be vandens; jis 
dažnai stengiasi likti nepastebėtas, tvirtai priglusdamas 
prie žemės. Jodinėdami po Baija Blankos apylinkes, per 
dieną paprastai užtikdavome keletą pičių. Norint kurį jų su- 
gauti, reikdavo, tik pastebėjus jį, vos ne kulvirsčia pulti 

nuo arklio, nes gyvūnėlis taip greit įširausdavo į minkštą 
gruntą, kad nespėdavai nulipti, o jau ir užpakalinės jo pu- 
sės beveik nesimatydavo. Žudyti tokius meilius žvėrelius 
būdavo tiesiog gaila, nes, kaip pasakė vienas gaučas, ga- 
ląsdamas peilį į pičio nugarą: „Son tan mansos" (Jie tokic 
ramūs). | | | 

Čia daug įvairių roplių; vienos gyvatės (Trigonocep- 
halus, arba Cophias)* įgėlimas, sprendžiant iš to, koks di- 
delis nuodų latakėlis jos dantyse, turi būti mirtinas. Kiuvjė, 
priešingai kai kuriems kitiems gamtininkams, šiuos gyvū- 
nus laiko barškuolių pogenčiu, tarpiniu tarp jų ir angies. 
Tą nuomonę patvirtina vienas mano pastebėtas faktas, 
kuris, man atrodo, itin įdomus ir pamokantis, nes liudija, 
kad kiekvienas požymis, net ir ne labai priklausantis nuo 
bendros sandaros, yra linkęs lėtai, laipsniškai kisti. Tos 
gyvatės uodegos galiukas truputį sustorėjęs; gyvūnui 
šliaužiant, paskutinis uodegos colis nuolat virpa ir, atsi- 
trenkdamas į sausą žolę bei žagarus, kelia tarškesį, kuris 
aiškiai girdėti per šešias pėdas. Kiekvieną kartą, kai gy- 
vatė susierzindavo ar išsigąsdavo, jos uodega imdavo ne- 
paprastai greit virpėti. Tendencija į tą judesį aiškiai maty- 
davosi tol, kol kūnas visai prarasdavo dirglumą. Taigi tas 
Trigonocephalus kai kuriais atžvilgiais turi angies sandarą, 
o barškuolės įpročius; tik barškesys jos keliamas paprastes- 
ne priemone. Gyvatės snukio išraiška buvo šlykšti ir nuož- 
mi; akių vyzdžiai — vertikalus plyšys taškuotoje vario 
spalvos rainelėje; žandikauliai apačioje platūs, nosis atsi- 
kišusi trikampiu. Man rodosi, niekad nemačiau nieko biau- 
resnio, išskyrus gal tik kai kuriuos vampyrus. Tas atstu- 
miantis įspūdis susidaro, tur būt, dėl to, kad gyvatės snu- 
kio dalių tarpusavio padėtis lyg ir primena žmogaus 
veido bruožus; taigi yra lyg matas biaurumui vertinti. 

Iš amfibinių roplių“? radau tik nedidelę rupūžę (Phry- 
niscus nigricans), kurios spalva buvo labai savotiška. No- 
rint turėti supratimą, kaip ji atrodo, įsivaizduokime, kad 
pirma ji buvo įmerkta į juodžiausią rašalą, o jam nudžiū- 
vus, paleista ropoti lenta, tik ką išdažyta skaisčiai raudonu 
kinoberiu, taigi nusidažė jos letenų apačia ir vietomis pil- 
vas. Jei ši rūšis dar neturėtų pavadinimo, ją tikriausiai 
reiktų vadinti Diabolicus, nes kaip tik tokiai rupūžei tiktų 


* Bibronas tą gyvatę laiko atskira rūšimi ir ją vadina Trigonoce- 
phalus crepitans. [Darvino pastaba 1860 m. leidime.) 

gundyti Ievą. Skirtingai nuo kitų rupūžių, kurios turi nak- 
(inių gyvūnų įpročius ir gyvena drėgnose tamsiose landy- 
nėse, ji roplinėja dieną, kaitroje, po sausus smėlėtus kau- 
purius ir tyrlaukius, kur nerasi nė lašo vandens. Reikiamą 
drėgmę ji gauna tik iš rasos, kurią, tur būt, įsisavina pro 
odą, nes žinoma, kad yra išsivystęs tų roplių sugebėjimas 
drėgmę šitaip įsiurbti. Maldonade radau vieną rupūžę be- 
veik tokioje pat sausoje vietovėje, kaip prie Baija Blan- 
kos; Manydamas, kad jai padarysiu didelį malonumą, nu- 
nešiau į balą; bet tas gyvūnėlis ne tik nemokėjo plaukti, 
bet be mano pagalbos, rodos, tuoj būtų prigėręs. 

Čia buvo daug įvairių driežų, bet tik vieno (Proctotre- 
tus multimaculatus) gyvenimo būdas įdomesnis. Jis gy- 
vena gryname smėlyje, palei jūros krantą, ir jo tokia mar- 
ga spalva, — rusvi žvyneliai prišlakstyti baltų, gelsvai rau- 
donų ir nešvariai melsvų taškų, kad jį vos beatskirsi nuo 
aplinkos. Jei išgąsdini jį, mėgina likti nepastebėtas, apsi- 
meta negyvu; susigūžia ir užsimerkia; jei ir toliau jam ne- 
duodi ramybės, greit įsirausia į birų smėlį. Dėl suploto lie- 
mens ir trumpų letenėlių šis driežas negali greitai bėgioti. 

Pridėsiu keletą pastabų apie gyvūnų žiemos miegą šioje 
Pietų Amerikos dalyje. Kai 1832 m. rugsėjo 7 d. pirmąsyk 
atvykome į Baiją Blanką, mums pasirodė, kad šio smėlėto 
ir sauso krašto gamta neapdovanojo beveik jokia gyva 
būtybe. Tačiau, pasirausę žemėje, radom keletą pusiau 
sustingusių vabzdžių, stambių vorų ir driežų. Rugsėjo 
15 d. ėmė po truputį rodytis gyvūnai, o 18 d. (tris dienas 
prieš ekvinokciją) jau viskas skelbė pavasario pradžią. Ly- 
gumos pasipuošė kiškio kopūstų, laukinių žirnių, enoterų 
ir snapučių žiedais, o paukščiai ėmė dėti kiaušinius. Vi- 
sur roplinėjo daugybė Lamellicornia ir Heteromera — pa- 
starieji su pažymėtinai gilia kūno skulptūra — ir į visas 
puses šmėkščiojo nuolatiniai smėlėtos dirvos gyventojai 
driežai. Pirmąsias vienuolika dienų, kol gamta tebesnaudė, 
Vidutiniška oro temperatūra pagal stebėjimus, atliekamus 
kas dvi valandas „Biglio“ denyje, buvo 51° F[107,5 C], o die- 
nos viduryje retai kada pakildavo aukščiau 55“ F [12,8 C]. 
Vienuolika sekančių dienų, kai visa taip atgijo, vidutiniška 
temperatūra buvo 58° F [14°,4 C], o vidurdienį termometras 
rodė nuo 60 iki 70 laipsnių F [157,5 iki 217,1 C]. Taigi užteko 
to, kad temperatūra pakilo vidutiniškai 7 laipsniais [4°C], 
tiesa, kartu pakilo ir aukščiausioji temperatūra, visai gyvy- 
bės veiklai sužadinti. Montevideo mieste, iš kurio tik ką 


TC, Darvinas 

buvome atplaukę, per dvidešimt tris dienas, tarp liepos 
26 d. ir rugpiūčio 19 d., vidutiniškoji (išvesta iš 276 stebė- 
jimų) temperatūra buvo 58“, 4 F [14“, 7 C], karščiausios die- 
nos vidutinė temperatūra buvo 65*5F [18“,6 C], o šalčiau- 
sios -—- 46° F [7,7 C]. Zemiausias taškas, iki kurio nukrisda- 
vo termometras, buvo 415 F [5,3C|, o vidurdienį kartais 
pakildavo 'iki 69 ar 70° F [205—21“,1 C]. Tačiau ir tokiai 
aukštai temperatūrai esant, veik visi vabalai, keletas vorų 
genčių, šliužai ir sausumos moliuskai, rupūžės ir driežai vi- 
si tebegulėjo sustingę po akmenimis. Tuo tarpu matėme, 
kad Baija Blankoje, 4“ piečiau, kur klimatas, vadinasi, tik 
truputį šaltesnis, šios vidutiniškos temperatūros, net esant 
mažesniai aukščiausiai temperatūrai, užteko pažadinti iš 
miego visus gyvųjų būtybių būrius. Tatai rodo, kad priežas- 
tys, verčiančios gyvūnus pabusti iš žiemos miego, glaudžiai 
susijusios su atitinkamos vietovės klimatu, o ne su absoliu- 
čia oro temperatūra. Gerai žinoma, kad atogrąžų gyvūnų 
žiemos arba, tikriau, vasaros miegą nulemia ne oro tempera- 
tūra, O sausros periodai. Netoli Rio de Zaneiro mane ste- 
bino, kad keletą dienų po to, kai vienas kitas dauburiukas 
prisipildė vandens, juose apsigyveno daugybė suaugėlių 
moliuskų ir vabalų, kurie prieš tai, matyt, buvo apimti 
žiemos miego. Humboltas pasakoja vieną keistą atsitiki- 
mą, kai virš tos vietos, kur sukietėjusiame dumble gulėjo 
įsirausęs jaunas krokodilas, buvo pastatyta trobelė. Jis pri- 
duria: „Indėnai tokiame pat letargo stovyje dažnai randa 
didžiulius smauglius, kuriuos vadina uži, arba vandens gy- 
vatėmis. Atgaivinti juos galima tik padirginus arba aplie- 
jus vandeniu". 

Paminėsiu dar vieną gyvūną, būtent, zoofitą (manau, 
kad tai Virgularia Patagonica), savotišką jūrų plunksną?š, 
Tai plonas, tiesus, mėsingas kamienas, iš visų šalių apau- 
gęs prasikeičiančiomis polipų eilėmis, jo vidumi eina tamp- 
ri, akmeninga, nuo 8 colių iki dviejų pėdų ilgio ašis. Vie- 
name gale kamienas bukas, kitame baigiasi mėsinga kir- 
mėliška atauga. Galima įžiūrėti kaip akmeningoji ašis, 
duodanti kamienui tvirtumo, šiame gale įeina į maišelį, pil- 
ną grūdėtos medžiagos. Atoslūgio metu matyti, kaip šim- 
tai tų zoofitų, lyg šiaudai ražienoje, styro bukuoju galu 
keletą colių virš dumblėto smėlio. Jei tik juos palieti ar 
trukteli, staiga smarkiai įsitraukia į smėlį ir beveik ar net 
visai jame dingsta. Tuo atveju be galo tampri ašis, tur būt, 
sulinksta prie apatinio galo, kur ji ir šiaip truputį pakum- 

“usi, ir, Manau, tik jos tamprumo dėka zoofitas vėl gali iš- 
lįsti iš dumblo. Kiekvienas polipas, nors glaudžiai susijęs 
su savo broliais, turi atskirą burną, kūną ir čiuptuvus. Tokių 
polipų stambiame egzemplioriuje, tur būt, yra daug tūkstan- 
čių; tačiau visi jie juda išvien, be to, centrinė ašis yra vie- 
na, besijungianti su kažkokia nematoma cirkuliacijos siste- 
ma, O kiaušinėliai gaminami organo, nesusijusio su atski- 
rais individais*. Čia, bejė, vieta paklausti, — kas gi yra 
individas? Visada įdomu susekti, kuo paremti senovės ke- 
liautojų pasakojimai apie įvairias jų matytas keistenybes; 
neabejoju, kad Virgularia elgesys kaip tik paaiškina vieną 
tokių pasakojimų. Kapitonas Lankesteris, aprašinėdamas 
savo 1601 metų kelionę**, sako, kad jūros smiltyse palei 
Sombrero salą, Ost Indijoje, jis „aptiko nedidelę šakelę, au? 
gančią panašiai kaip jaunas medelis; mėginant ją nuskin- 
ti, ji įsitraukia į Žemę ir visai prasmenga, jei tik jos nenu- 
tveri labai stipriai. Nuskynęs ją, matai, kad jos šaknis yra 
didelis kirminas; medeliui augant, tas kirminas mažėja; 
kai tik visas kirminas virsta medžiu, jis įleidžia šaknį į že- 
mę ir šitaip jau pasidaro didelis. Tas pasikeitimas — vienas 
keisčiausių stebuklų, kuriuos man teko matyti per visas 
savo keliones; nes, jei išrauni dar jauną medelį, nuskabai 
lapus ir nuneri žievę, jis išdžiūvęs virsta akmeniu, labai 
panašiu į baltąjį koralą; taigi šis kirminas du kartus skir- 
tingai keičia savo prigimtį. Mes jų daug prisiskynėme ir 
parsivežėme namo“. 


„Man Baija Blankoje belaukiant „Biglio“, miestelis visą 
laiką jaudinosi gandais apie mūšius ir pergales, kariaujant 
generolo Roso daliniams ir laukiniams indėnams. Kartą 


| — Ertmės, einančios iš mėsingų skyrelių gale, pripildytos geltonos 
minkštos medžiagos, kuri, žiūrint pro mikroskopą, atrodė gana nepapras- 
tai. Ta masė susidėjo iš apvalių, netaisyklingų, pusiau vaiskių grūdelių, 
Sulipusių į įvairaus dydžio daleles. Visos tokios dalelės, taip pat ir at- 
Skirį grūdeliai, sugebėjo greit judėti; daugiausia jie sukosi apie įvairias 
ij o kartais slinko į priekį. Judėjimas buvo matyti visai menkai tedi- 
imant, bet, net ir smarkiai padidinęs, negalėjai nustatyti jo priežasties. 
e visai nepanėšėjo į skysčio cirkuliavimą tampriame indelyje, ku- 
t baigėsi plonasis ašies galas. Kitais atvejais, skrosdamas mažus jū- 
dèl Eyvūnus, pro mikroskopą matydavau, kaip minkštosios medžiagos 
alelės, kai kurios gana stambios, išėjusios iš kūno, tuoj imdavo suktis. 
e S nežinau, beje, kiek tai tiesa,— kad šių minkštų grūdelių masė 
S momentu virsdavo kiaušinėliais. Atrodė, kad tas pat buvo kaip tik ir 
tuo zoofitu. 
Kerr, Collection of Voyages, t. VIII, p. 118. 


pasklido kalbos, kad nedidelį dalinį, saugojusį vieną iš 
postų Buenos Aireso linijoje, rado visą išmuštą. Kitą die- 
ną nuo Kolorado atjojo trys šimtai vyrų, vadovaujamų 
kapitono Mirandos. Didelė jų dalis buvo indėnai (mansos, 
t. y. taikieji) iš kasiko Bernansio genties. Jie čia išbuvo 
per naktį; sunku įsivaizduoti ką nors labiau laukinio, nepa- 
žaboto, kaip jų stovykla. Vieni pasigėrė iki sąmonės nete- 
kimo, kiti žliaugė garuojantį vakarienei paskerstų galvijų 
kraują, kol apsiriję imdavo jį vemti, išsidirbdami krauju ir 
nešvarumais. 

Baigęs atsakymą, griuvo jisai aukštininkas, ir galvą 

Biauriai užvertęs ir kaklą storiausią išpūtęs, pradėjo 

Knarkti, nes miegas, perveikiantis viską, baidyklę pargriovė. 

Jam iš nasrų ėmė plūst vėmalai: ir mėsa, ir tas vynas*. 

Rytą jie leidosi į posto žuvimo vietą, gavę įsakymą 
sekti rastro, tai yra pėdsaku, net jei jis nuvestų į Čilę. Vė- 
liau girdėjome, kad indėnai paspruko į bekraštes pampas, 
ir jų pėdsakai kažkodėl buvo pamesti. Tie žmonės, pažvel- 
gę į rastro, viską sužino. Sakysime, jie, žiūrinėdami tūkstan- 
čio arklių pėdsakus, kaip mat atspėja, kiek buvo raitinin- 
kų, pagal tai, kiek arklių pralėkė šuoliais, pagal kitų pėd- 
sakų gilumą sužino, ar daug arklių buvo su nešuliais; iš 
žingsnių netaisyklingumo,— ar jie labai nuvargę; iš to, 
kaip buvo ruošiamas valgis,— ar persekiojamųjų skubėta; 
iš bendros pėdsakų išvaizdos,— ar seniai čia prajota. De- 
šimties dienų ar dviejų savaičių rastrą jie laiko dar pa- 
kankamai šviežiu, kad juo būtų galima sekti. Mes taip pat 
girdėjome, kad Miranda nuo vakarinio Siera Ventanos 
krašto pasuko tiesiai į Čolečelio salą, Rio Negro upėje, 
70 mylių vandeniu aukštyn. Tai buvo nuo 200 iki 300 my- 
lių žygis visai nežinomom vietom. Ar yra žemėje kita armi- 
ja, kuri taip nepriklausomai judėtų? Saulė jiems — vado- 
vas, arkliena — maistas, gūnia iš po balno — patalas, ir kad 
būtų truputis vandens — tie žmonės nusiduotų į pasau- 
lio galą. 

Keletą dienų po to mačiau, kaip kitas toks į banditus pa- 
našių kareivių dalinys išvyko į ekspediciją prie mažųjų 
Salinų, prieš indėnų gentį, kurios buvimo vietą išdavė pa- 
imtas į nelaisvę kasikas. Atgabenęs įsakymą žygiuoti is- 
panas buvo žmogus labai nekvailas. Jis man pasakojo 


* Homeras, „Odisėja“, Valstybinė Grožinės literatūros leidykla, 
Kaunas, 1948, p. 163.— Vert. 

apie paskutinį susirėmimą su indėnais, kuriame ir pats da- 
įyvavo. Paimtieji į nelaisvę indėnai suteikė žinių apie 
gentį, gyvenančią į šiaurę nuo Kolorado. Ten pasiųsta du 
šimtai kareivių; indėnus pirmiausia pastebėjo iš dulkių 
debesies, sukelto jų arklių; jie kaip tik kažkur kėlėsi. Vie- 
tovė, kalnuota ir nyki, buvo, tur būt, visai krašto gilumo- 
je, nes matėsi Kordiljerai. Indėnų — vyrų, moterų ir vai- 
kų — būta apie šimtą dešimt, beveik visus juos paėmė ar 
užmušė, nes vyrus kareiviai visus nukerta. Dabar indėnai 
jau taip įsibauginę, kad visi drauge nebesipriešina; kiek- 
vienas gelbstisi pats, nežiūrėdamas nei žmonos, nei vaikų; 
bet, jeigu juos prisiveji, jie, kaip laukiniai žvėrys, grumia- 
si iki paskutiniųjų, nežiūrint kiek priešų bebūtų. Vienas 
mirštantis indėnas sukando priešo nykštį ir davėsi verčiau 
akį išspaudžiamas, bet nykščio nepaleido. Kitas sužeistas 
apsimetė negyvų, laikydamas paruoštą peilį, kad suduotų 
dar nors vieną mirtiną smūgį. Tas pats ispanas man sakė, 
kad, kai nusivijo vieną indėną, šis ėmė šauktis pasigailė- 
jimo, o iš pasalų rišosi nuo juostos bolus, ruošdamasis, 
įsukęs virš galvos, sviesti į persekiotoją. „Bet aš partren- 
kiau jį kardu ant žemės, o paskui, nušokęs nuo arklio, pei- 
liu perpioviau gerklę“. Vaizdas niūrus; bet kur kas bai- 
sesnis štai koks neabejotinas faktas: visas moteris, kurioms 
atrodo daugiau kaip dvidešimt metų, ispanai šaltakrau- 
jiškai nužudo. Kai sušukau, kad tai baisiai nežmoniška, jis 
atsakė: „O ką padarysi. Jie tokie vislūs!" 

Čia visi tvirtai įsitikinę, kad tai teisingiausias karas, 
nes nukreiptas prieš barbarus. Kas mūsų laikais patikės, 
kad tokie žiaurumai gali vykti civilizuotoje, krikščioniš- 
koje šalyje. Indėnų vaikai paliekami gyvi, ir juos parduo- 
da ar atiduoda tarnauti, tikriau sakant, vergauti tol, kol 
Seimininkas sugebės priversti juos žiūrėti į save kaip į ver- 
gus; bet vargu ar prisieina jiems skųstis blogu elgesiu. 

Iš mūšio lauko bėgo keturi vyrai. Juos ėmė vytis, vie- 
ną užmušė, o tris paėmė gyvus. Pasirodė, tai buvo šauk- 
liai, arba pasiuntiniai, atvykę nuo didelės indėnų grupės, 
Susitelkusios gintis netoli Kordiljerų. Gentis, kur jie buvo 
Siųsti, rengė didelį pasitarimą; jau buvo paruošta arklie- 
na puotai ir rengiami šokiai; kitą rytą pasiuntiniai turėjo 
Srižti prie Kordiljerų. Tai buvo labai gražūs, taurios iš- 
Vaizdos vyrai, daugiau kaip 6 pėdų ūgio; nė vienas 
dar neturėjo nė trisdešimties metų. Aišku, tie trys gyvi 

likusieji indėnai turėjo labai vertingų žinių, ir, tikėdamiesi 
jas iškvosti, belaisvius išrikiavo į eilę. Pirmieji du į vi- 
sus Klausimus atsakė: „No se" (Nežinau), ir vienas po 
kito buvo sušaudyti. Tretysis irgi pasakė: „No se" ir dar pri- 
dūrė: „Šaudykite, aš — vyras ir mokėsiu mirti". Jie neiš- 
tarė nė vieno skiemens, kuris būtų galėjęs pakenkti bend- 
ram tėvynės reikalui. Betgi aukščiau minėto kasiko pa- 
sielgta visai kitaip: jis išgelbėjo savo gyvybę, išduodamas 
numatytą karinių veiksmų planą ir vietą Anduose, kur 
susirinks indėnai. Spėta, kad ten jau susitelkė 600— 
700 žmonių, o vasarą bus antra tiek. Ruoštasi siųsti pa- 
siuntinius pas indėnus prie mažųjų Salinų, palei Baija Blan- 
ką, apie kuriuos jau sakiau, kad ir juos išdavė tas pats 
kasikas. Taigi indėnai palaiko savo tarpe ryšius nuo Kor- 
diljerų iki Atlanto krantų. 

Generolo Roso planas buvo sunaikinti visus indėnus, 
nespėjusius prisidėti prie kitų, o likusius, suvarius į vie- 
ną vietą. pulti vasaros metu, talkininkaujant čiliečiams. 
Tai operacijai įvykdyti būtų reikėję trejų metų iš eilės. 
Vasara svarbiausiam puolimui pasirenkama, manau, to- 
dėl, kad lygumose tada nėra vandens ir indėnai gali kil- 
notis tik tam tikromis kryptimis. Kad jie negalėtų pasi- 
traukti į pietus, už Rio Negro, kur jiems būtų saugu neiš- 
tirtuose didžiuliuose plotuose, buvo sudaryta sutartis su 
teuelčais; generolas Rosas mokėjo jiems tam tikrą sumą 
už kiekvieną indėną, užmuštą į pietus nuo upės, o jeigu jie 
sulaužytų sutartį, tai ispanai juos pačius išnaikintų. Ka- 
riaujama buvo prieš indėnus, esančius prie Kordiljerų, nes 
daugelis genčių, gyvenančių rytuose, ėjo išvien su Rosu. 
Tačiau generolas Rosas, galvodamas panašiai kaip lordas 
Česterfildas??, kad draugai ateityje gali virsti priešais, in- 
dėnus visada stato į pirmąsias eiles; taigi jų, tur būt, vis 
mažės. Jau išvykę iš Pietų Amerikos, sužinojome, kad 
tas naikinamasis karas visiškai sužlugo. 

Tarp merginų, paimtų į nelaisvę tos ekspedicijos me- 
tu, pasirodė dvi esančios labai gražios ispanės, kurias dar 
vaikus buvo pagrobę indėnai ir kurios kalbėjo tik indėnų 
kalba. Sulig jų pasakojimu, jie atvykę iš Saltos, į kur tie- 
sia linija — apie tūkstantį mylių [1600 km). Iš to galima 
spręsti, kokia didžiule teritorija indėnai klajoja; tačiau, 
man rodos, nors ir kokie dideli tie plotai, antroje šimtme- 
čio pusėje į šiaurę nuo Rio Negro upės jau nebeliks nė 
vieno laukinio indėno. Tas karas pernelyg kruvinas, kad 

iIgai užsitęstų; krikščionys žudo visus indėnus, o indėnai — 
krikščionis. Liūdna pagalvojus, kaip greit indėnai pasitrau- 
kė iš kelio ispanų grobikams. Širdelis* sako, kad 1535 m.. 
tik įkūrus Buenos Airesą, čia būta indėnų kaimų su dviem 
ir trim tūkstančiais gyventojų. Dar Folknero laikais 
(1750 m.) indėnai, darydami antpuolius, pasiekdavo Lu- 
chaną, Areką ir Aresifą; dabar gi jie nustumti jau anapus 
Salado. Ne tik sunaikintos ištisos gentys, bet ir likusieji 
indėnai labiau subarbarėje: jau nebegyvena jie dideliais 
kaimais, versdamiesi medžiokle ir žūkle, o klajoja po 
atviras lygumas, neturėdami nei namų, nei nuolatinio 
verslo. 

Sužinojau kai ką ir apie susirėmimą, įvykusi ties Čoleče- 
liu keletą savaičių anksčiau už pirmiau minėtąjį. Tai 
labai svarbus postas: ties juo yra arkliams brasta, todėl 
čia kurį laiką buvo vienos divizijos štabas. Pirmą kartą 
čia atvyke daliniai rado vieną indėnų gentį ir užmušė 
dvidešimt ar trisdešimt žmonių. Kasikas pabėgo — ir taip, 
kad visi tik stebėjosi. Indėnų vadai visada turi vieną ar 
du rinktinius žirgus, kurie laikomi blogiausiam atvejui. 
Ant vieno tokio arklio ir užšoko kasikas, drauge pasiėmęs 
savo sūnelį. Tai buvo senas, baltas arklys, be balno ir ka- 
manų. Stengdamasis pasislėpti nuo kulkų, kasikas ant 
arklio laikėsi tuo ypatingų būdu, koks tokiais atvejais 
naudojamas jo tautoje, būtent, apsikabinęs ranka arklio 
kaklą ir užkėlęs vieną koją jam ant nugaros. Šitaip jis 
kybojo prie arklio šono, ir buvo matyti, kaip tekšnoja jam 
per galvą ir kažką sako. Persekiotojai dėjo visas pastan- 
gas, kad jį pasivytų; komendantas triskart keitė arklį, bet 
viskas buvo veltui. Senasis indėnas su sūnumi pabėgo, ir 
Jiedu liko laisvi. Įsivaizduokime tą puikų paveikslą: nuo- 
ga, it bronzinė figūra senio su berniuku, šoliuojantieji ant 
a žirgo ir paliekantieji toli užpakaly persekiotojų go- 
vedą! 

Sykį pamačiau, kaip kareivis skelia ugnį iš titnago 
gabalo; tuoj supratau, kad čia strėlės antgalio nuolauža. 
Jis man pasakė radęs ją prie Čolečelio salos, kur jų esą 
randama gana dažnai. Antgalis nuo dviejų iki trijų colių 
ilgio — vadinasi, dukart didesnis už tuos, kokie dabar nau- 

Ojami Ugnies Žemėje,— buvo iš peršviečiamo gelsvos 
E a EN, 


„ *Purchas, Collection of Voyages. Manau, kad iš tikrųjų tai 
lvyko 1537 m. 

spalvos titnago; smaigalys ir akstinai tyčia nulaužyti. Tik- 
rai žinoma, kad pampų indėnai šiais laikais nebenaudoja 
lanko ir strėlių. Išimtis čia, rodos, yra nedidelė gentis, be- 
silaikanti Banda Orientalėje; bet ji labai toli nuo pampos 
indėnų, o visai greta tų genčių, kurios gyvena giriose ir 
nejodinėja. Taigi atrodo, kad šie strėlių antgaliai indėnų 
senienos*, likusios dar iš laikų prieš didįjį pakitimą indėnų 
buityje, įvykusį ryšium su arklio introdukavimu į Pietų 
Ameriką. 


* Azara net abejoja, ar pampų indėnai iš viso kada naudojosi lan- 
kais bei strėlėmis. 


VI SKYRIUS 


NUO BAIJA BLANKOS 
IKI BUENOS AIRESO 


Rugsėjo 8 d.— Pasisamdžiau vieną gaučą lydėti mane, 
jojant į Buenos Airesą; ne be vargo jį radau, nes vieną bi- 
jojo išleisti tėvas, o apie kitą, nors jis, rodos, būtų sutikęs 
vykti, man pasakė, kad esąs toks bailys, jog pats nesiry- 
žau jo imti; pasakojo, kad, užmatęs iš tolo strutį, palaikąs 
jį indėnu ir kaip vėjas sprunkąs šalin. Nuo Baija Blankos 
iki Buenos Aireso apie 400 mylių [640 kilometrų], ir beveik 
visas kelias eina negyvenamomis vietomis. Išjojome anks- 
ti rytą; pakilę keletą šimtų pėdų iš žaliuojančia veja nu- 
kloto dauburio, kuriame stovi Buenos Airesas, atsidūrė- 
me plačioje, nykiai atrodančioje lygumoje. Ji susidariusi 
iš gurios klintmolio uolienos, kurioje dėl klimato sausu- 
mo tik vietomis stirkso nuvytusios žolės kuokštai, ir nei 
krūmas, nei medis netrikdo nuobodaus vienodumo. Buvo 
giedra, bet oras atrodė keistai ūkanotas; pamaniau, kad 
tai prieš audrą, bet gaučas pasakė, jog taip esą dėl to, kad 
kažkur krašto gilumoje dega lyguma. Ilgai šuoliavę, du- 
kart pakeitę arklius, atvykome prie Rio Sausės; tai gilus, 
sraunus upelis, ne platesnis kaip 25 pėdos. Jo krantuose 
stovi antrasis postas kelyje į Buenos Airesą; kiek aukš- 
čiau yra brasta, kur vanduo arkliams tesiekia iki papil- 
vės; bet nuo šios vietos iki pat jūros per tą upelį jau nie- 
kur nepersikelsi, ir tai itin puiki užtvara nuo indėnų. 

Nors šis upelis gana menkas, jėzuitas Folkneris, ku- 
rio žinios paprastai labai tikslios, jį apibūdino kaip di- 
doką upę, prasidedančią Kordiljerų papėdėje. Neabejo- 
ju, kad jos ištakos ten ir yra, nes gaučai mane tikino, jog 
vidurvasaryje, per pačią sausrą, tas upelis, kaip ir Kolo- 
radas, periodiškai patvinsta, o tai gali būti tik dėl to, kad 
Anduose tirpsta sniegas. Visai neįtikima, kad toks men- 
kas upelis kaip Sausė tuo laiku, kai jį mačiau, tekėjo per 
ištisą žemyną; jei čia būtų nusekusios didelės upės 

likutis, jo vandenyje, kaip tat esti kitais panašiais atvejais, 
būtų druskos. Žiemos metu tyro ir skaidraus to upelio iš- 
takų tenka ieškoti šaltiniuose, trykštančiuose apie Siera 
Ventaną. Spėju, kad Patagonijos, panašiai kaip ir Australi- 
jos, lygumomis eina nemaža upių vagų, kurios savo tikrąją 
paskirtį atlieka tik tam tikrais laikotarpiais. Taip, tur būt, 
yra su tuo srautu, kuris įteka į Troškimo įlanką, taip pat 
ir su Rio Čupatu*, kurios krantuose karininkai, darę nuo- 
trauką, aptiko labai koryto vulkaninio šlako mases. 
Atvykome ankstyvą popietį, pakeitėme arklius bei 
palydovą kareivį ir leidomės prie Siera de la Ventanos. 
Šis kalnas matyti nuo laivo stovėjimo vietos Baija Blan- 
koje, ir kapitonas Fic Rojus apskaičiavo, kad jo aukštis — 
3340 pėdų [1 km] — itin pažymėtinas šiame rytiniame že- 
myno šone. Neturiu žinių, kad į tą kalną iki manęs būtų 
įkopęs koks nors svetimšalis, ir net iš Baija Blankoje 
esančių kareivių visai nedaugelis apie jį ką težinojo. Pri- 
siklausius kalbų, kad čia esą anglies, sidabro ir aukso 
klodų, urvų, miškų, visa tai sužadino man smalsumą, bet, 
deja, teko labai nusivilti. Nuo posto iki kalno buvo apie 
šešias lygas tokios pat plynos lygumos, kaip iki šiol. 
Tačiau joti buvo įdomu, nes vis labiau ryškėjo tikrasis 
kalno pavidalas. Atsidūrę prie svarbiausio kalvagūbrio 
papėdės, ilgai vargome, ieškodami vandens, ir jau manė- 
me, kad teks nakvoti, jo neradus. Pagaliau užėjome jį tik 
visai prie kalno; už keleto šimtų jardų upokšniai slėpėsi 
tarp sugurėjusio kalkakmenio bei prinešto detrito“? krū- 
vų ir toliau nebesirodė. Tur būt, gamta dar niekad nesu- 
kūrė tokios vienišos, niaurios uolienų masės — ji tikrai 
nusipelnė savo pavadinimo Hurtado, t. y. atsiskyrėlės. 
Kalnas status, be galo išraižytas ir plyšiuotas; čia nėra nė 
menkiausio medžio ar krūmo — tiesiog neturėjome iš ko 
išsidrožti iešmo mėsai pakepti ant laužo, kurį susikūrėm 
iš dagių stagarų**. Keista kalno išvaizda ryškiai kontras- 
tuoja su lyguma kaip jūra; ji ne tik siekia staigius kalno 
šlaitus, bet ir įsiterpusi tarp lygiagrečių jo keterų. Kolo- 
rito vienodumas gamtovaizdžiui teikia kažkokią ypatingą 
rimtį: pilkšvas kvarcitas?! bei šviesiai ruda nudžiūvusi 
žolė lygumoje, ir jokių kitų ryškesnių spalvų. Iš įpratimo 


* Dabar ši upė vadinasi Čubutu (Chubut)— Vert. 
** Tuos augalus vadinu dagiais, nes nežinau, kaip juos tiksliai pava- 
dinti. Rodos, kad tai bus viena iš Eryngium rūšių. 

lauki, kad aplink aukštą statų kalną vietovė bus išraižyta, 
nusėta didžiulėmis uolų nuolaužomis. O čia gamta tartum 
rodo, kad paskutinis judėjimas, jūros dugnui virstant sau- 
suma, kartais gali įvykti visai ramiai. Tokiomis aplinky- 
bėmis man buvo įdomu pasižiūrėti, ar toli nuo pamatinės 
uolienos galima rasti gargždo. Baija Blankos pakrantėje 
ir netoli kolonijos aptikdavau kvarcinio gargždo, kuris 
ten tikriausiai pateko iš šito kalno, nukeliavęs 45 mylias 
[72 km]. 

Rasa, nakties pradžioje sudrėkinusi gūnias, kuriomis 
buvom apsikloję, paryčiu užšalo. Nors lyguma atrodė 
horizontali, ji nejučiomis pakilo iki 800—900. pėdų nuo 
jūros lygio. Rytą (rugsėjo 9 d.) vadovas man pasiūlė kop- 
ti į artimiausią keterą, nuo kur, manė, galėsiu patekti 
į keturias smailes, kylančias virš kalno. Lipti tokiom iš- 
raižytom uolom buvo didelis vargas; šlaitai išsirangę, ir 
kiek per pirmas penkias minutes laimėdavai, dažnai per 
kitas penkias prarasdavai. Kai galų gale užsikoriau ant 
keteros, neapsakomai nusivyliau: šlaitas staigiai leidosi 
į slėnį, tokio pat gilumo, kaip aplinkinė lyguma; slėnis 
kalnagūbrį skersai dalijo į dvi atskiras virtines ir mane 
atskyrė nuo smailių. Tas slėnis labai siauras, bet lygiu 
dugnu ir yra puikus praėjimas raitiems indėnams, nes 
jungia lygumos dalis, esančias į šiaurę ir į pietus nuo kal- 
nagūbrio. Nusileidau į lygumą ir, eidamas per ją, pama- 
čiau besiganančius du arklius; tuojau pasislėpiau aukš- 
toje žolėje ir ėmiau žvalgytis, bet, nepastebėjęs jokių 
indėnų ženklų, pradėjau vėl atsargiai kopti į kalną. Bu- 
vo jau vėloka, o ši kalno dalis, kaip ir pirmesnioji, pasi- 
rodė besanti stati ir išraižyta. Antrą valandą jau buvau 
antrosios smailės viršūnėje, bet patekau į ją tik per di- 
džiulį vargą: kas dvidešimt minučių mėšlungis man su- 
traukdavo viršutinę šlaunų dalį ir bijojau, kad nevaliosiu 
nusileisti atgal. Grįžti būtinai reikėjo kitu keliu — nega- 
lėjo būti nė kalbos, kad lipčiau per balnakalnį. Todėl te- 
ko atsisakyti nuo kopimo į dvi aukštesnes smailes. Jos 
buvo ne ką aukštesnės, o visi geologiniai klausimai jau 
Išsiaiškinti. Taigi neverta buvo eikvoti jėgų naujiems mėgi- 
nimams. Mėšlungio priežastis, manau, buvo ta, kad staiga 
pasikeitė raumenų darbas,— nuo įtempto jojimo perėjau 
prie dar labiau įtempto karstymosi uolom. Tą pamoką 
verta įsidėmėti, nes dėl tokių dalykų gali kilti didelių 
keblumų. 

Jau pažymėjau, kad kalnas susidaręs iš balto kvarci- 
to, į kurį įsiterpę truputis žvilgančio metamorfinio molio 
skalūno. Keleto šimtų pėdų aukštyje viršum lygumos kai 
kur yra konglomerato telkinių, tvirtai sutapusių su pama- 
tine uoliena. Kietumu ir cementuojamosios medžiagos po- 
būdžiu jie panašūs į tuos, kurie kasdien mūsų akyse for- 
muojasi kai kuriuose pajūriuose. Neabejoju, kad ir iš šio 
gargždo panašiai susidarė konglomeratas anuo laikotar- 
piu, kai į aplinkinės jūros dugną gulė didžiulė klintinė 
formacija. Tenka manyti, kad gruoblėtose ir banguotose 
kieto kvarco apybrėžose iki šiol žymu atviro vandenyno 
bangų poveikis. 

Aplamai tuo kopimu jaučiausi nusivylęs. Net reginys 
iš viršaus buvo ne koks — lyguma, plyna kaip jūra, tik 
be jos nuostabių spalvų ir aiškių kontūrų. Tačiau vaizdas 
man vis tik buvo naujas, ir truputis pavojaus teikė jam, 
lyg druska mėsai, tam tikro skonio. Pavojaus tikriausiai 
būta labai nedidelio, nes du mano bendrakeleiviai sukūrė 
didžiulį laužą, o tai čia niekad nedaroma, jei įtariama, kad 
indėnai arti. Į mūsų stovyklavimo vietą parsigavau saulei 
leidžiantis, išgėriau daug matės, išrūkiau keletą cigaritos 
ir tuoj pasiklojau patalą nakčiai. Vėjas buvo labai smar- 
kus ir šaltas, bet niekad nemiegojau taip gerai, kaip tą 
kartą. 

Rugsėjo 10 d.— Rytą išjojome ir, gerokai padedami 
vėtros, apie vidurdienį atvykom į Sausės postą. Pakelyje 
matėme labai daug elnių, o ties kalnu — vieną guanaką. 
Lygumą, prieinančią prie pat Sieros, skrodžia keletas 
įdomių gilių įklonių, kurių vienas buvo apie 20 pėdų plo- 
čio ir ne mažiau kaip 30 gylio; todėl teko padaryti gero- 
ką vingį, kol radome vietą perėjimui. Apsinakvojome 
poste; kalbos, kaip paprastai, sukosi apie indėnus. Kadai- 
se Siera Ventaną indėnai dažnai lankydavo, ir prieš 3— 
4 metus čia įvyko nemaža susirėmimų. Mano palydovas 
matė, kaip per vieną iš jų žuvo daug indėnų; moterys pa- 
bėgo į kalno keterą ir iš paskutiniųjų gynėsi, svaidydamos 
didelius akmenis; daugelis šitaip ir išsigelbėjo. 

Rugsėjo 11 d.—Išvykome į trečią postą kartu su leite- 
nantu, kuris jam vadovavo. Manoma, kad iki jo — pen- 
kiolika lygų; bet tai tik spėliojimas; atstumai paprastai 
perdedami. Kelias buvo neįdomus; jis ėjo sausa lyguma, 
priaugusia žolės; į kairę nuo mūsų čia arčiau, čia toliau 
buvo matyti žemos kalvos, kurių tęsinį perkirtome jau 

ties pačiu postu. Dar jo neprijoję, aptikome didelę galvi- 
jų ir arklių kaimenę, saugojamą penkiolikos kareivių; 
bet mums sakė, kad daug galvijų dingę. Varyti gyvulius 
lygumomis labai sunku, nes, jei naktį atslenka puma ar 
net lapė, arkliai išlaksto į visas šalis, ir nieku būdu jų ne- 
sulaikysi; o jei kyla audra, tai irgi tas pat. Nedaug laiko 
prieš tai vienas karininkas išjojo iš Buenos Aireso su 
500 arklių, o kai atvyko į armiją, jų buvo telikę ne dau- 
giau kaip dvidešimt. 

Netrukus iš dulkių debesies supratome, kad atjoja rai- 
telių būrys; iš besidraikančių už nugaros ilgų plaukų ma- 
no bendrakeleiviai dar iš tolo pažino indėnus. Indėnai 
galvą paprastai persiriša tik kaspinu, ir niekados nieko 
neužsideda, o kai jų juodi plaukai išsklidę plevena ant 
įrudusių veidų, jie atrodo tikrai laukiniai. Paaiškėjo, kad 
čia draugiškas dalinys iš kasiko Bernansio genties, vyks- 
tąs į saliną druskos. Indėnai jos daug valgo, jų vaikai 
čiulpia ją kaip cukrų. Tuo atžvilgiu jie visai nepanašūs 
į ispanų gaučus, kurie, nors jų gyvenimo būdas irgi toks 
pat, jos beveik nevartoja; pasak Mungo Parko*, tautos, 
kurios daugiausia minta augaliniu maistu, labai nori drus- 
kos. Indėnai mums draugiškai linksėjo, šuoliuodami visu 
greičiu pro šalį kartu su arklių kaimene, kurią varės1 
priešakyje, ir sulysusių šunų gauja iš paskos. 

Rugsėjo 12 ir 13 d.— Šiame poste išbuvau dvi dienas, 
laukdamas kareivių dalinio, kuris, kaip maloniai man pra- 
nešė generolas Rosas, netrukus turėjo išvykti į Buenos 
Airesą; jis patarė pasinaudoti tuo daliniu kaip eskortu. 
Rytą nujojome prie keleto gretimų kalvų apžiūrėti vie- 
tovės ir susipažinti su jos geologija. Popiet kareiviai, pa- 
sidaliję į dvi partijas, suruošė bolų svaidymo varžybas. 
Į žeme per 35 jardus vieną nuo kitos įbedė dvi ietis; į jas 
Pataikyti ir apvyti rutuliais pavykdavo tik vieną kartą iš 
keturių ar penkių. Rutulius galima nusviesti 50—60 jar- 
dų, bet ne labai taikliai. Tai, beje, neliečia raitelio, nes 
Jei prie rankos jėgos prisideda arklio greitis, sakoma, įsuk- 
tus rutulius galima taikliai nusviesti 80 jardų [73 m]. Įro- 
dymui, kokia didelė bolų jėga, galiu papasakoti tokį at- 
Sitikimą: Folklendo salose, kur ispanai nužudė keletą savo 
tautiečių ir visus anglus, vienas mums draugingas jaunas 
lSpanas leidosi bėgti, bet čia jį šuoliais nusivijo stambus, 
———— 

* Mungo Park, Travels in Africa, p. 233. 

aukštas vyras, vardu Lusjanas, šaukdamas, kad palauktų, 
nes turįs jam kai ką pasakyti. Ispanas jau buvo bepribė- 
gąs valtį, bet čia Lusjanas paleido rutulius ir taip smarkiai 
sudavė jam į kojas, kad bėglys parvirto ir kurį laiką gu- 
lėjo be sąmonės. Pasišnekėjęs su juo, Lusjanas jį paleido. 
Jaunasis vyras mums vėliau pasakojo, kad ant jo kojos, 
toje vietoje, kur apsivijo diržas, liko dideli randai, lyg bū- 
tų nuplakta bizūnu. Dienos viduryje atjojo du žmonės, ku- 
rie iš gretimo posto atgabeno paketą, skirtą generolui; tai- 
gi tą vakarą mūsų draugija, be tų dviejų žmonių, susidėjo 
iš mano palydovo ir manęs, leitenanto ir jo keturių karei- 
vių. Kareiviai atkreipė mano dėmesį: vienas — jaunas, dai- 
lus negras; kitas — pusiau indėnas, pusiau negras; o liku- 
sius du nežinia, nė kaip apibūdinti; tai buvo senas čilietis 
kalnakasys, raudonmedžio spalvos, ir dar vienas kažkoks 
lyg mulatas; bet tokių dviejų mišrūnų ir tokių biaurių 
veido išraiškų dar niekad nebuvau matęs. Naktį, kai jie, 
susėdę apie laužą, lošė kortomis, paėjau į šalį pasigėrėti 
tokiu Salvatoro Rozos?Ž stiliaus vaizdeliu. Jie sėdėjo po 
neaukšta uola, taigi galėjau žvelgti į juos iš viršaus; ap- 
link gulėjo šunys, mėtėsi ginklai ir elnio bei stručių lie- 
kanos; jų ilgos ietys buvo įbestos į velėną. Toliau tamsia- 
me fone matėsi pririšti arkliai, kuriais, ištikus staigiam 
pavojui, buvo galima tuoj pasinaudoti. Jei gūdžią nakties 
tylą sutrikdydavo kurio nors šuns lojimas, vienas iš karei- 
vių, paėjęs nuo laužo, palenkdavo galvą prie pat žemės 
ir pamažu apžvelgdavo akiratį. Net surikus nenuoramai 
teru-terui, visi pritildavo ir galvos minutėlei palinkdavo. 

Koks pasigailėtinas atrodo tų Žmonių gyvenimas! Jie 
buvo mažiausiai per dešimt lygų nuo Sausės posto, o nuo 
kito, kai indėnai išžudė tarpinio posto įgulą, dvidešimt 
lygų. Spėta, kad tas indėnų antpuolis įvyko nakties vidu- 
ryje, nes kitą dieną po žudynių, paryčiu, jie artinosi jau 
prie šito posto; bet, laimė, juos laiku pastebėjo. Taigi visa 
įgula spėjo pabėgti, išsivarydama ir arklių kaimenę; kiek- 
vienas kareivis bėgo sau ir arklių varėsi, kiek galėjo su- 
valdyti. 

Būda iš dagių stiebų, kurioje jie miegojo, nesaugojo 
nei nuo vėjo, nei nuo lietaus; lyjant pro stogą sunk- 
davosi dar stambesni lašai. Valgyti jie neturėjo ko, nebent 
pavykdavo ką sumedžioti: strutį, elnią, šarvuotį ir t. t., 
o kūrendavo nedidelio truputį į alijošių panašaus augalo 
stagarais. Tų žmonių vienintelė prabanga buvo ta, kad 

jie rūkė nedideles suktines iš popieriaus ir čiulpė matę. 
Man vis rodydavosi, kad maitėdos paukščiai, nuolat ly- 
dintieji Žmogų per tas niūrias lygumas, sutūpę netoli ant 
uolų ir kantriai laukdami, sako: „Ak, kada atjos indėnai — 
tai bus puota. 

Rytą visi leidomės medžioti, ir nors sekėsi ne per 
puikiausiai, medžioklė buvo smagi. Išjojęs mūsų būrys 
netrukus išsiskirstė; buvo susitarta, kad tam tikru dienos 
metu (čia visi puikiai sugeba atspėti laiką be laikrodžio) 
iš visų pusių sujosime į vieną lygų žemės plotą, suvary- 
dami į jį medžiojamus gyvulius. Sykį dalyvavau medžiok- 
lėje ir Baija Blankoje, bet ten žmonės tiesiog šuoliavo 
pusračiu per ketvirtį mylios vienas nuo kito. Gražus strutis 
patinas, kurį pabaidė priešakiniai raiteliai, mėgino iš- 
trūkti pro šalį. Gaučai leidosi paskui, vos sprandų nenu- 
trūkdami, tiesiog neįtikimai gręžiodami arklius, ir kiek- 
vienas suko viršum galvos rutulius. Pagaliau pats pirmu- 
tinis sviedė juos, ir jie nulėkė sukaliodamiesi ore; strutis 
staiga persivertė keliskart kūliais, diržai stipriai apvijo 
kojas. 

Lygumose gausu trijų rūšių kurapkų“, kurių dvi — 
didumo sulig fazano patele. Jas naikina dailios mažos 
laputės, kurių čia irgi labai daug; per dieną matydavom 
jų ne mažiau kaip 40—50. Jos daugiausia laikėsi arti olų, 
bet šunims pavyko vieną nugalabyti. Grįžę į postą, 
radome ten jau du iš mūsų būrio, medžiojusius atskirai. 
Jie nukovė pumą ir aptiko stručio lizdą su 27 kiaušiniais. 
Kiekvienas kiaušinis svoriu prilygsta vienuolikai vištos 
Kiaušinių; taigi šis vienas lizdas mums davė tiek maisto, 
kiek būtume gavę iš 297 vištos kiaušinių. 

Rugsėjo 14 d.— Kadangi kareiviai iš gretimo posto 
rengėsi grįžti atgal, o drauge mūsų būtų penketas gerai 
ginkluotų vyrų, nutariau nebelaukti žadėto dalinio. Mano 
Selmininkas, leitenantas, mane labai spyrė dar lukterėti. 
Kadangi jis buvo-labai malonus — ne tik mane valgydino, 
bet ir skolino arklius, — norėjau kaip nors jam atsiteisti. 

aklausiau vadovą, ar galima tai padaryti, bet tas atsakė, 
ad jokiu būdu negalima ir kad išgirsčiau tik vieną at- 
Sakymą: „Mūsų šalyje mėsos užtenka ir šunims, todėl ne- 
Slgailime jos krikščioniui". Nereikia manyti, kad šitokioje 
Elia aa, 
ai * Dvi Tinamus rūšys ir Eudromia elegans d'Orbigny, kurią tik pa- 
IpÞročius galima vadinti kurapka. 

armijoje, turėdamas leitenanto laipsnį, jau iš viso negali 
imti jokio užmokesčio; jo neimama tik iš didelio svetin- 
gumo, kuris, kaip pripažins kiekvienas čia keliavęs, šiose 
provincijose paplitęs beveik visur. Nušuoliavę keletą ly- 
gų, atsidūrėme žemoje pelkėtoje vietovėje, kuri tęsiasi veik 
aštuoniasdešimt mylių į šiaurę, iki pat Siera Tapalguenos. 
Vietomis plytėjo puikios drėgnos lygumos, apaugusios žo- 
le, kitur buvo minkštas juodas durpžemis. Matėsi taip pat 
daug didelių, bet seklių ežerų ir didžiuliai nendrynai. Apla- 
mai vietovė panėšėjo į geresniąsias pelkėtas vietas Kemb- 
ridžšire. Vakare tarp klampynių ne be vargo susiradome 
sausą vietą pernakvoti. 

Rugsėjo 15 d.— Rytą sukilome labai anksti ir netrukus 
prajojome postą, kur indėnai užmušė tuos penkis karius. 
Karininko kūne buvo rasta aštuoniolika žaizdų, padary- 
tų čusu. Apie pusiaudienį, įtemptai šuoliavę, atvykome 
į penktąjį postą; kadangi atsirado tam tikrų kliūčių gauti 
arklius, likome čia nakvoti. Šis punktas — pats nesaugiau- 
sias visoje linijoje, todėl įgulos čia laikoma dvidešimt vie- 
nas kareivis; saulei leidžiantis jie grįžo iš medžioklės su 
septyniais elniais, trim stručiais ir daug šarvuočių bei ku- 
rapkų. Čia įprasta, prajojus lygumą, uždegti ją; todėl naktį 
akiratis keletoje vietų tvieskė gaisrų pašvaistėmis. Taip 
elgiamasi iš dalies, norint padaryti keblumų klajojantiems 
indėnams, bet svarbiausia — pagerinti ganiavas. Atrodo, 
kad žolingose lygumose, kur nėra stambių atrajotojų, bū- 
tina šalinti ugnimi augmenijos perteklių, kad kitais me- 
tais išaugtų naudingos žolės. 

Rančo šioje vietoje negalėjo pasigirti net stogu: tai 
buvo tik apskritas gardas iš dagių stagarų apsisaugoti nuo 
vėjo. Jis stovėjo prie didelio, bet seklaus ežero, kuriame 
knibždėjo laukinių paukščių, iš jų į akis krito juodakaklė 
gulbė. 

Sėjiko (Himantopus nigricolis), atrodančio taip, it sto- 
vėtų ant kojokų, čia paprastai aptinkami gana dideli bū- 
riai. Jam be reikalo prikišama, kad esąs nedailus. Kai jis 
braido po seklų vandenį, jo mėgstamiausia vieta, nepasaky- 
si, kad jo eisena nerangi. Tų paukščių balsas, kai jie būry- 
je, nuostabiai panašus į šuniukų rujos kiauksėjimą, jiems 
ką nors smarkiai vejantis; ne kartą, pabudęs naktį, valan- 
dėlę nesuvokdavau, koks čia girdėti balsas. Teru-teras 
(Vanellus cayanus) — dar vienas paukštis, dažnai sutrik- 
dantis nakties tylą. Išvaizda ir įpročiais jis gerokai pri- 

mena mūsų pempes; tačiau jo sparnuose yra smailūs pen- 
tinai, panašiai kaip ant mūsų gaidžio kojų. Teru-teras, 
kaip ir pempė, pavadintas pagal riksmą. Jojant žole ap- 
augusiom lygumom, be atvangos persekioja tie paukščiai, 
kurie, matyt, neapkenčia žmonių giminės ir, mano many- 
mu, užsitraukia neapykantą už nepaliaujamą, vis tą patį, 
šaižų klyksmą. Medžiotojui jie ypač nemalonūs, nes vi- 
siems paukščiams ir žvėrims praneša apie jį; keleiviui 
jie, anot Molinos, gal būt, ir pasitarnauja, įspėdami apie 
atsėlinančius vidurnakčio plėšikus. Perėjimo laikotarpiu 
jie, kaip mūsų pempės, stengiasi, apsimetę sužeisti, nu- 
vilioti nuo lizdo šunis ir kitus priešus. To paukščio kiauši- 
niai laikomi dideliu skanėstu. 

Rugsėjo 16 d.— Vykstame į septintą postą, Siera Tapal- 
guenos papėdėje. Vietovė — visiškai lygi, apaugusi šiurkš- 
čia žole, dirva — minkštas durpžemis. Trobelė čia pasirodė 
esanti nepaprastai švarutė; stulpai per vidurį ir gegnės bu- 
vo sudėti iš kokio tuzino išdžiūvusių dagio stiebų, surai- 
šiotų odiniais diržais; tie ramsčiai, it jonėnų stiliaus ko- 
lonos, palaikė nendrinius stogą ir sienas. Čia mums pa- 
pasakojo apie vieną faktą, kuriuo nebūčiau patikėjęs, jei 
iš dalies pats savo akimis nebūčiau jo matęs, būtent, kad 
praėjusią naktį iškrito ledai, stambumo sulig obuoliukais 
ir nepaprastai kieti; kruša buvo tokia smarki, kad užmušė 
daug laukinių gyvulių. Vienas kareivis jau rado 13 negyvų 
elnių (Cervus campestris), mačiau tik ką nuluptas jų odas; 
kitas keletą minučių po mano atjojimo atgabeno dar 
septynias odas. Gerai žinau, kad vienas žmogus, be šunų, 
Vargiai galėtų sumedžioti septynis elnius net per savaitę. 
Tie žmonės matė apie penkiolika negyvų stručių (vieno 
dalį suvalgėme per pietus) ir keletą jų, matyt, su išmušta 
viena akimi. Žuvo daugybė smulkesnių paukščių — ančių, 
Vanagų, kurapkų. Mačiau vieną tokią kurapką su tamsia 
dėme ant nugaros, lyg būtų smogta stambiu akmeniu. 
Dagių stagarų aptvaras aplink trobelę buvo beveik suar- 
dytas, o pasakotojas, kai iškišo galvą pasižiūrėti, kas čia 
dedasi, buvo smarkiai sužeistas ir dabar nešiojo tvarstį. 
Sakė, kad audra siautusi palyginti nedideliame plote; pra: 
ėjusią naktį mes, beje, iš savo nakvynės vietos matėm 
ta kryptimi tirštą debesį ir žaibą. Atrodo nejtikima, kad 
ledai galėtų užmušti tokį stiprų gyvulį, kaip elnias; bet, 
atsižvelgdamas į čia pateiktus duomenis, esu tikras, 
Kad reikalas nėmaž neperdedamas. Džiaugiuosi, kad jo 

tikrumą patvirtina ir jėzuitas Dobrichoferis“, kuris, kalbė- 
damas apie vietovę, esančią gerokai šiauriau, pasakoja, 
jog ten ledai krito didžiuliai ir išmušė labai daug raguo- 
čių, dėl to indėnai tą vietą vadina Lalegraikavalka, at- 
seit „maži balti daikteliai". Dr. Malkolmsonas irgi man pra- 
neša, kad 1831 m. Indijoje matė perkūniją su kruša, kuri 
išmušė daug stambių paukščių ir padarė daug žalos gal- 
vijams. Tie ledai buvo plokšti; vieno apskritimas buvo 
dešimt colių; kitas svėrė dvi uncijas [60 gl. Jie išrausė 
žvyruotą taką, it muškietos kulkos, ir pramušė langų stik- 
luose apvalias skyles; bet neišmušė jų. 

Baigę pietauti krušos užmuštųjų gyvulių mėsa, per- 
jojome Siera Tapalgueną ir nedidelių, keleto šimtų pėdų 
aukščio, kalvų virtinę, prasidedančią ties Korienteso ra- 
gu. Uoliena šioje vietoje — grynas kvarcas; toliau į ry- 
tus, kaip girdėjau, ji — granitas. Pažymėtina kalvų forma: 
jos — nedidelės plynaukštės, apsuptos žemų statmenų 
uolų, panašiai kaip sedimentinių nuogulų atlikuonys““, 
Kalva, į kurią įkopiau, buvo gana maža, ne daugiau kaip 
dviejų šimtų jardų skersmens; bet mačiau ir didesnių. 
Viena jų, vadinama Koraliu, turi dviejų ar trijų mylių 
skersmenį, apsupta statmenų uolų sienos, nuo 30 iki 
40 pėdų aukščio, ir tik vienoje vietoje yra įėjimas. Folkne- 
ris** nurodo įdomų faktą, kad indėnai suvarydavo į vidų 
laukinių arklių kaimenes, o paskui juos ten laikydavo, sau- 
godami įėjimą. Niekad nesu girdėjęs apie kitą tokį atvejį, 
kad kvarco formacijoje yra plynaukščių ir nematyti, 
kaip mano apžiūrėtoje kalvoje, nei klivažo“?“, nei sluoks- 
niuotumo. Man sakė, kad Koralis susidaręs iš baltos uolic- 
nos, iš kurios galima išskelti ugnį. 

Postą prie Rio Tapalguenos pasiekėme jau sutemus. 
Per vakarienę mane staiga apėmė siaubas, nugirdus kal- 
bant, kad valgau vieną mėgstamiausių šiame krašte pa- 
tiekalų, būtent, neišnešiotą veršiuką, išimtą iš motinos 
įsčių dar gerokai prieš gimstant. Tačiau pasirodė, čia bū- 
ta pumos; jos mėsa labai balta ir skoniu labai primena 
veršieną. Kažkada juoktasi iš dr. Šo, kuris tvirtino, kad 
„liūtiena labai vertinama, nes jos spalva, skonis ir kva- 
pas gerokai panašūs į veršienos“. Su puma reikalas ne- 
abejotinai toks pat. Gaučų nuomonės skiriasi dėl jaguaro, 


* Dobrizhoffer, History of Abipones, t. II, p. 6. 
** Falconer, Patagonia, p. 70. 

bet visi vienu balsu tvirtina, kad ta katė, tai yra puma, 
kuo puikiausias valgis. 

Rugsėjo 17 d.— Į devintąjį postą jojome pasroviui Rio 
Tapalgueno, labai derlinga vietove. Pats Tapalguenas, 
tai yra Tapalgueno miestas, jeigu jį taip galima pavadinti, 
yra visiškai plyna lyguma, perdėm, kiek tik akys užmato, 
nusėta indėnų toldomis. Čia gyvena draugingųjų, Roso 
pusėje kariavusiųjų, indėnų šeimos. Susitikdavome ir pra- 
lenkdavome daug jaunų indėnių, jojusių po dvi, po tris 
vienu arkliu; jos, kaip ir daugelis jaunų vyrų, buvo nuo- 
stabiai gražios — jų dailūs rausvi veidai dvelkė sveikata. 
Be toldų, čia dar stovėjo trys rančos: vienoje gyveno ko- 
mendantas, kitose dviejose — ispanai, laikiusieji krautu- 
vėles, 

Jose gavome nusipirkti sausainių. Aš jau keletą dienų 
nieko daugiau nevalgiau, tik mėsą; nepasakysiu, kad man 
būtų nepatikęs tas naujas režimas, bet jaučiau, jog jis 
man geras tik tada, kai daug ir smarkiai judu. Girdėjau, 
kad Anglijoje ligoniai, nutarę vartoti tik gyvulinės kil- 
mės maistą, nelabai galėdavo pakęsti tos dietos, net tikė- 
damiesi ja savo gyvybę išgelbėti. Tuo tarpu gaučai pam- 
pose ištisus mėnesius nieko kita neima į burną, kaip jau- 
tieną. Tačiau pastebėjau, kad jie valgo palyginti daug 
riebalų, kurie nėra tokios aiškios gyvulinės prigimties 
maistas, ir ypač nemėgsta sausos mėsos, pavyzdžiui — 
agučio. Dr. Ričardsonas* irgi pastebi, kad, „kai žmogus 
ilgą laiką minta tik liesu gyvuliniu maistu, jį ima taip neat- 
sispiriamai traukti riebalai, jog gali suvalgyti didžiulį kie- 
kį grynų taukų ar net aliejaus ir be jokio šleikštulio“; man 
rodos, tai įdomus fiziologinis faktas. Gal kaip tik dėl mė- 
sinio režimo gaučai, kaip ir mėsėdžiai gyvuliai, gali ilgai 
išbūti visai be maisto. Man sakė, kad prie Tandilio kari- 
niai daliniai tris dienas vijosi indėnų būrį savo noru, nie- 
ko nevalgę ir negėrę. 

Krautuvėse matėme daug gaminių, kuriuos išaudė in- 
dėnės,— gūnias, juostas, keliaraiščius. Raštai buvo labai 
dailūs ir ryškių spalvų. Keliaraiščiai padaromi tokie geri, 
kad vienas anglų pirklys Buenos Airese prisispyręs tvir- 
tino, jog jie esą pagaminti Anglijoje, kol paaiškėjo, kad 
kutai pritvirtinti suplaišytomis sausgyslėmis. 


* Richardson, Fauna Borealis Americana, t. I, p. 35. 


Rugsėjo 18 d.— Tą dieną jojome labai ilgai. Ties dvy- 
liktuoju postu, septynios lygos į pietus nuo Rio Salado, 
pasiekėme pirmąją estanciją, su galvijais ir baltomis mo- 
terimis. Paskui teko joti daug mylių vietove, apsemta 
vandens, kuris mūsų arkliams siekdavo aukščiau kelių. 
Sukryžiavę balnakilpes ir arabiškai pasibrukę kojas, su- 
gebėjome išlikti maždaug sausi. Jau beveik sutemo, kai 
atvykom prie Salado; upė buvo gili ir apie 40 jardų pla- 
tumo; tačiau vasarą jos vaga beveik išdžiūsta ir likęs tru- 
putis vandens esti mažne toks pat sūrus, kaip jūroje. Nak- 
vojome vienoje iš stambių generolo Roso estancijų. Ji 
buvo sustiprinta ir tokia didžiulė, kad, atvykęs jau sute- 
moje, maniau, jog čia miestas ir tvirtovė. Rytą pamatėme 
milžiniškas galvijų kaimenes; generolas čia turėjo 74 kvad- 
ratines lygas žemės. Anksčiau šiame dvare dirbo apie tris 
šimtus vyrų, ir jie niekais paversdavo visus indėnų puo- 
limus. 

Rugsėjo 19 d.— Prajojom Guardija del Montę. Tai dai- 
lus, plačiai pasklidęs miestukas, su daug sodų, kuriuose 
pilna persikų ir svarainių. Lyguma čia panaši kaip apie 
Buenos Airesą; neaukšta ir skaisčiai žalia žolė, dobilų ir 
dagių sklypeliai, viskačų urveliai. Mane labai nustebino 
smarkus vietovės išvaizdos pasikeitimas, persikėlus per: 
Saladą. Vietoje šiurkščios žolės — puikus žalias kilimas. 
Iš pradžių aš tai aiškinau kažkokiu dirvos pobūdžio paki- 
timu, bet gyventojai mane tikino, kad čia, kaip ir Banda 
Orientalėje, kur toks pat didelis skirtumas tarp vietovės 
aplink Montevideo ir retai gyvenamų savanų“? Kolonijos. 
provincijoje, viskas pareiną nuo to, jog ganosi ir dirvą 
trešia galvijai. Toks pat faktas buvo pastebėtas Šiaurės 
Amerikos prerijose*, kur šiurkšti, nuo 5 iki 6 pėdų aukščio, 
žolė, jei tik joje ima ganytis galvijai, virsta paprasta ga- 
niava. Nepakankamai nusimanau botanikoje, kad galėčiau 
pasakyti, dėl ko toks pakitimas įvyksta: ar dėl to, kad įsi- 
veisė naujos rūšys, kad tos pačios rūšys ėmė kitaip augti, 
ar kad pakito jų kiekių santykis. Azara taip pat stebėjosi 
tokiu pakitimu; jis irgi suglumdavo, matydamas, kaip tuoj 
atsiranda augalai, kurių kaimynystėje nėra. Kitoje vietoje 
jis sako: „Tie (laukiniai) arkliai išmatas mėgsta daugiau- 
sia palikti keliuose ar šalikelėse, ir tose vietose randi krū- 


* Žr. prerijų aprašymą, kurį pateikia p. Atvoteris „,Siliman's 
N. A. Journal", t. I, p. 117. 

vas mėšlo“ *. Ar negalima tuo iš dalies ir paaiškinti, koks 
čia reikalas? Juk čia atsiranda gerai įtrešti žemės rėžiai, 
einantieji kaip jungiamieji kanalai per didžiulius plotus. 

Nustatėme, kad netoli nuo Guardijos eina riba dviejų 
europinių augalų, kurie čia dabar labai paplitę. Krapais 
nepaprastai gausiai apaugę griovių kraštai Buenos Aireso, 
Montevideo ir kitų miestų apylinkėse. O kardonas (Cynara 
cardunculus)** žymiai plačiau paplitęs; šiose platumose 
jis aptinkamas abipus Kordiljerų per visą žemyną. Ma- 
čiau jį nuošaliose vietose Čilėje, Entre Riose ir Banda 
Orientalėje. Vienoje tik pastarojoje srityje daugybę (tur 
būt, keletą šimtų) kvadratinių mylių dengia tų dygiųjų 
augalų masyvai, į kuriuos negali įžengti nei žmogus, nei 
žvėris. Kalvotose lygumose, kur auga tie didžiuliai sąža- 
lynai, dabar negali gyventi jokia kita būtybė. Tačiau prieš 
introdukuojant kardoną čia, tur būt, kaip ir kitose vie- 
tose, vešliai augo žolė. Abejoju, ar žinomas dar kuris nors 
atvejis, kad įvežtinis augalas taip išstumtų čiabuvius au- 
galus. Kaip jau sakiau, nesu niekur matęs kardono į pie- 
tus nuo Salado; tačiau tikėtina, kad, kraštą apgyvendinant, 
plėsis ir kardono paplitimo ribos. Visai kitoks reikalas su 
pampų milžiniškuoju dagiu (margais lapais), nes jį aptikau 
Sausės slėnyje. Sutinkamai su principais, taip puikiai nu- 
sakytais p. Lajelio, tik nedaugelyje kraštų, kuriuose po 
1535 m., kai į La Platos krantus išsikėlė pirmasis kolonis- 
tas su 72 arkliais, įvyko dar nuostabesni pakitimai. Nesu- 
skaitomos arklių, karvių ir avių kaimenės ne tik visiškai 
pakeitė augmenijos pobūdį, bet ir kone visai išstūmė gua- 
naką, elnią ir strutį. Drauge tikriausiai įvyko ir begalės 
kitų pakitimų: tur būt, sulaukėjusi kiaulė daugelyje vietų 
pakeitė pekarį, miškinguose retai kieno belankomų upeliu 


* Azara, Voyage, t. I, p. 373. 

** Ponas A. d'Orbinji (A. dOrbigny, t. I, p. 474) sako, kad ir 
kardonas, ir artišokas čia yra laukiniai. Dr. Hukeris (Hooker, straips- 
nis „Botanical Magazine“, t. IV, p. 2862) aprašė šios Pietų Amerikos 
dalies Cynara atmainą, vadinamą inermis. Jis pažymi, kad botanikai da- 
bar aplamai sutinka, jog kardonas ir artišokas — to paties augalo atmai- 
nos. Galiu pridurti, kad vienas išmanus fermeris mane tikino, jog apleis- 
tame sode matęs artišokų, bepereinančiųjų į paprastąjį  kardoną. 
Dr. Hukeris laiko, kad Hedo gyvai aprašytasis pampų dagys iš tik- 
TŲjų yra kardonas, bet tai klaida. Kapitonas Hedas galvoje turėjo au- 
galą, kurį miniu keletą eilučių žemiau ir vadinu milžiniškuoju dagiu. 
Ar tai tikras dagys, nežinau, jis visai nepanašus į kardoną, bet panašus 
] tikrąjį dagį. 

krantuose girdėti laukinių šunų kaukimas, katė, virtusi 
stambiu ir nuožmiu žvėrimi, apsigyveno uolėtose kalvose. 
Kaip pažymi p. d'Orbinji, maitėdų paukščių padaugėjo, 
introdukavus“? naminius gyvulius, tur būt, be ribų; mes jau 
nurodėme motyvus, kodėl tenka manyti, kad pietinė jų pa- 
plitimo riba pasislinko toliau į pietus. Neabejotina, kad, be 
kardono ir krapo, natūralizavosi dar daug kitų augalų; 
pavyzdžiui, salos palei Paranos žiotis tankiai apaugusios 
persikais ir apelsinais, atsiradusiais iš sėklų, kurias čia 
atnešė upės vandenys. 

Kol Guardijoje keitėme arklius, žmonės ilgai mus klau- 
sinėjo apie kariuomenę; niekad nemačiau tokio entuziaz- 
mo, koks buvo reiškiamas Rosui ir pasisekimui ,,paties 
teisingiausio iš visų karų, nes jis — prieš barbarus“. Rei- 
kia pripažinti, kad tokios kalbos visiškai suprantamas da- 
lykas, nes iki pastarųjų laikų nei vyras, nei moteris, nei 
arklys nebūdavo saugūs nuo indėnų puolimų. Ilgai jojome 
vis tokia pat vešliai žaliuojančia lyguma, kurioje ganėsi 
daugybė įvairių kaimenių; tarpais būdavo matyti vieniša 
estancija su savo vieninteliu medžiu ombu®!. Vakare smar- 
kiai nulijo; kai prijojome pašto stotį, jos šeimininkas mums 
pareiškė, kad, jei neturime paso kaip reikiant, tai galime 
sau keliauti toliau, nes esą daug plėšikų ir jis nė vienu 
žmogum netikįs. Tačiau kai perskaitė mano pasą, prasi- 
dedantį žodžiais „El Naturalista Don Carlos“, jo pagarba 
ir lipšnumas pasidarė tokie pat beribiai, koks prieš tai bu- 
vo įtaringumas. Ką galėjo reikšti žodis „natūralistas“, 
nei jis, nei jo tėvynainiai, berods, neturėjo jokio supra- 
timo; bet dėl to mano titulas jų akyse, tur būt, nėmaž ne- 
sumenkėjo. 

Rugsėjo 20 d.— Apie dienos vidurį atvykome į Buenos 
Airesą. Pamiestys su agavų gyvatvorėmis, alyvmedžių, 
persikų ir tik ką išskleidusių švelnius žalius lapelius gluos- 
nių giraitėmis atrodė itin patrauklus. Nujojau pas vieną 
anglų pirklį, p. Lambą, kuriam už jo parodytą mano at- 
žvilgiu meilumą ir vaišingumą, kai buvau šiame krašte, 
jaučiuosi didžiai dėkingas. 

Buenos Airesas — didelis miestas“ ir, manyčiau, vie- 
nas iš taisyklingiausiai pastatytų visame pasaulyje. Visos 
gatvės susikerta stačiais kampais, lygiagretės išvestos 


* Sako, jame 60000 gyventojų. Montevideo, antrame pagal didumą 
mieste La Platos krantuose, 15 000 gyventojų. 

vienodais tarpais, ir namai sudaro ištisinius vienodo dy- 
džio keturkampius kvartalus, vadinamus guadras. Patys 
namai atrodo kaip tušti keturkampiai, ir kiekvienas lan- 
gas išeina į švarų kiemelį. Namai daugiausia vienaaukš- 
čiai, plokščiais stogais, ant kurių yra padarytos vietos sė- 
dėti; vasarą namo gyventojai ten dažnai būna. Miesto cent- 
re yra plaza, palei kurią yra valstybinės įstaigos, tvirtovė, 
katedra ir t. t. Iki revoliucijos čia buvo ir tuolaikinių vi- 
cekaralių rūmai. Pastatų visuma architektūriniu atžvilgiu 
daro gana gražų įspūdį, nors nė vienas pastatas skyrium 
tuo pasigirti negalėtų. 


Didelis koralis, kur laikomi gyvuliai prieš skerdimą — 
aprūpinti maistu mėsėdžiams gyventojams — yra vienas iš 
tų reginių, į kuriuos ypač verta pasižiūrėti. Tiesiog nuo- 
stabu, kokia didelė arklio jėga, palyginus su jaučio. Rai- 
telis, užmetęs lasą jaučiui ant ragų, gali jį tempti, kur tik 
nori. Gyvulys, ardamas išskėstomis kojomis žemę, veltui 
mėgina spirtis jėgai ir dažniausiai visu greičiu bloškiasi 
į šalį; bet arklys, tuoj pasisukęs, kad įstengtų atlaikyti trūk- 
telėjimą, stovi taip tvirtai, jog jautis vos neišgriūva, ir 
tiesiog stebiesi, kaip jis nenulūžta sprando. Grumtynės 
čia, beje, vyksta ne lygiomis sąlygomis; nulemia ne gryna 
jėga: arklys tempia krūtine, o jautis, įręžęs sprandą, ragų 
viršumi. Panašiai ir žmogus įstengia atlaikyti laukinį ark- 
lį, jei tik pataiko jam užnerti lasą kaip tik už ausų. Kai 
jautį atitempia į vietą, kur turi skersti, matadoras atsargiai 
perpiauna jam kelių sausgysles. Pasigirsta priešmirtinis 
riaumojimas — tas garsas kupinas tokios šiurpios kančios, 
kaip nieko panašaus nežinau; dažnai, nugirdęs toliese šį 
riaumojimą, suprasdavau, kad kova eina į pabaigą. Visas 
reginys baisus ir papiktinantis: žemė beveik perdėm nuklo- 
ta kaulais, arkliai ir raiteliai apkrešę krauju. 


VII SKYRIUS 


NUO BUENOS AIRESO 
IKI SANTA FE 


Rugsėjo 27 d.— Vakare išvykau į Santa Fe miestą, ku- 
ris yra ant Paranos kranto, apie 300 anglų mylių [480 km] 
nuo Buenos Aireso. Keliai Buenos Aireso apylinkėse dėl 
lietingo oro buvo be galo prasti. Niekad nebūčiau pagalvo- 
jęs, kad jais galėtų važiuoti jaučiais pakinkyti furgonai; 
bet slinko jie, tiesa, ne greičiau, kaip mylią per valandą, 
o priešaky ėjo žmogus, besidairantis, kur geriau prava- 
manyti, kad, gerėjant keliams ir greitėjant susisiekimui, 
atitinkamai didėja ir gyvulių kančios. Aplenkėme iurgonų 
gurguolę su gyvulių kaimene, traukusius į Mendosą. At- 
stumas į ten apie 580 geografinių mylių [1110 km], o ke- 
liaujama paprastai 50 dienų. Furgonai labai ilgi, siauri ir 
dengti nendrėmis; jų tik du tekiniai, kurių skersmuo kai 
kada siekia 10 pėdų [3 m]. Kiekvieną furgoną traukia še- 
šetas jaučių, kuriuos ragina mažiausia 20 pėdų ilgio aksti- 
nu, prikabintu pastogėje; pirmieji jaučiai, kurie prie ratų, 
varomi trumpesniu akstinuų; o vidurinė pora baksnojama 
smaigų, statmenai kyšančiu iš ilgosios karties vidurio. 
Visas prietaisas atrodo lyg koks karo pabūklas. 

Rugsėjo 28 d.— Prajojome Luksano miestelį, kuriame 
per upę buvo medinis tiltas, — neregėta šiame krašte pra- 
banga. Prajojome ir Areką. Lygumos atrodė visai plynos; 
bet iš tikrųjų taip nebuvo, nes vietomis akiratis traukėsi 
labai toli. Tarp estancijų čia dideli tarpai, nes maža gerų 
ganiavų; žemę dengia aitrių dobilų arba aukštų dagių są- 
žalynai. Pastarieji, kaip žinoma, gyvai aprašyti sero F. He- 
do, šiuo metų laiku buvo pasiekę dar tik du trečdalius savo 
ūgio; vienur jie siekė arkliui iki nugaros, kitur dar ne- 
sudygę, ir žemė ten buvo nuoga ir dulkina, kaip vieške- 
liuose. Brūzgynai ryškiai žaliavo ir atrodė it gražūs minia- 
tiūrinio miško plotai. Kai dagiai visai išauga, pro didžiu- 

lius jų tankumynus nepraeisi, nebent tik retais takeliais, 
išsiraizgiusiais kaip labirintai. Jie žinomi tik plėšikų, ku- 
rie tuo metų laiku ten gyvena ir nebaudžiami išeina nakti- 
mis plėšti bei žudyti. Kai viename name paklausiau, ar 
daug dabar plėšikų, man atsakė: „Dagiai dar neišaugę",— 
atsakymas, kurio prasmę ne iškart galėjai suprasti. Vaikš- 
čioti po tas tankmes nelabai įdomu, nes žvėrių ir paukščių 
nedaug tegyvena; išimtis tėra viskača ir jos bičiulė mažoji 
pelėda. 

Visi žino, kad viskača* — būdingas pampų faunos at- 
stovas. Į pietus ji aptinkama iki Rio Negro, 41° pločio, bet 
ne toliau. Ji negali, kaip agutis, gyventi tuščiose, žvirgždė- 
tose Patagonijos lygumose, nes labiau mėgsta dirvą prie 
molio ar smėlio, kur auga gausiau ir įvairesnė augmenija. 
Netoli Mendosos, Kordiljerų papėdėje, ji aptinkama greta 
su jai gimininga alpine rūšimi. Kalbant apie įos geografinį 
paplitima, labai įdomi ta aplinkybė, kad, Banda Orientalės 
gyventojų laimei, jos visai nematyti į rytus nuo Urugva- 
jaus upės; o iuk toje provincijoje yra lygumų, kurios, 
berods, puikiai tinka jai gyventi. Urugvajaus upė jai — ne- 
įveikiama kliūtis, nors platesnį barjerą — Paraną — vis- 
kača nugalėjo ir dabar plačiai paplitusi Entre Rioso provin- 
cijoje, tarp dviejų didelių upių. Palei Buenos Airesą viska- 
čų be galo daug. Labiausiai jos mėgsta laikytis, atrodo, tose 
lygumų vietose, kurias pusę metų dengia milžiniški dagy- 
nai, išstumiantieji visus kitus augalus. Gaučai tvirtina, kad 
tie gyvūnai minta šaknimis, ir tai atrodo tikėtina, turint gal- 
voje, kokie stiprūs jų kandžiai ir kokiose vietose jie gy- 
vena. Vakare daugybė viskačų išlenda iš urvų ir tykiai 
tupi ant užpakalinių kojų palei angą. Tada jos visai ne- 
baugios, ir, jei pro šalį joja žmogus, jos tik palydi jį aki- 
mis. Bėginėja jos labai nerangiai ir, gelbėdamosi nuo pa- 
vojaus, savo styrančiom uodegom ir trumpom priekinėm 
kojom labai primena dideles žiurkes. Virta jų mėsa, labai 
balta ir gero skonio, bet retai kas ją tevalgo. 

Viskača turi vieną labai keistą įprotį, būtent, bet kokį 
kietą daiktą vilkti prie urvo angos: kur tik yra keletas ur- 
vų, prie jų guli be tvarkos sumesti į krūvą galvijų kau- 
lai, akmenys, dagių stagarai, žemės grumstai, sudžiūvęs 

* Viskača (Lagostomus trichodactylus) šiek tiek panaši į didelį triu- 
šį, tik jos kandžiai didesni ir uodega ilga; tačiau užpakalinės kojos turi 


tik po tris pirštus, kaip agučio. Pastaruosius tris—keturis metus tų gy- 
vūnėlių odos siunčiamos į Angliją kailiukams. 

mėšlas ir t. t.; jų dažnai būna tiek daug, kad prikrautum 
visą karutį. Iš patikimo asmens girdėjau, kaip vienas žmo- 
gus, jodamas tamsią naktį, pametė laikrodį, o rytą grįžo ir, 
apžiūrinėdamas kiekvieną viskačos urvą palei kelią, netru- 
kus, kaip ir tikėjosi, laikrodį rado. Dėl to savo įpročio 
griebti visa, kas tik mėtosi ant žemės kur nors apie jos 
būstą, viskača tikriausiai turi nemaža vargo. Neįstengiu 
paaiškinti, net apytikriai nuspėti, kam ji tai daro; negali 
būti, kad apsigynimo tikslais, nes visas šlamštas daugiausia 
kraunamas virš įėjimo į urvą, kuris leidžiasi žemėn la- 
bai mažu kampu. Be abejo, čia turi būti koks nors svarbus 
motyvas; bet vietos gyventojai nieko apie tai nežino“. 
Man žinomas tik vienas analoginis faktas — nepaprasto 
Australijos paukščio Calodera maculata įprotis; tas paukš- 
tis iš šakelių pasidaro dailų skliaustą koridorių, kuriame 
žaidžia, apie tą vietą rankioja sausumos bei jūrų moliuskų 
kriaukles, kaulus ir paukščių plunksnas, ypač ryškių spal- 
vų. Guldas, aprašęs tuos faktus, man praneša, kad čiabu- 
viai, pametę kurį nors kietą daiktą, ieško jo po tas altanas, 
ir jam žinoma, kad taip buvo atrasta pypkė. 

Mažoji pelėda (Athene cunicularia), kurią jau dažnai 
minėjau, lygumose aplink Buenos Airesą gyvena tik viska- 
čos padarytuose urvuose, bet Banda Orientalėje būstą išsi- 
rausia pati. Giedrą dieną, ypač vakarais, visur matai, kaip 
ant kauburėlių palei savo olas tupi tie paukščiai, dažniau- 
siai poromis. Jeigu juos patrikdai, jie įlenda į olą arba, šai- 
žiai suspigę, savotiškai banguodami, paskrenda truputį 
į šalį, paskui atsisuka ir įsispyrę žiūri į persekiotoją. Kar- 
tais vakare girdėti tos pelėdos ūkčiojimas. Dviejų išskros- 
tų pelėdų skilviuose radau pelės likučius, o kartą mačiau, 
kaip užmušė ir nusinešė nedidelę gyvatę. Sakoma, kad gy- 
vatės — įprastinis jų grobis dienos metu. Kad būtų matyti, 
koks įvairus pelėdų maistas, galiu čia pažymėti, jog vienos 
rūšies paukščio, užmušto tarp Čonoso archipelago salelių, 
skilvis buvo pilnas gana stambių krabų. Indijoje** yra gen- 
tis pelėdų žuvininkių, kurios irgi gaudo krabus. 

Vakare persikėlėme per Rio Aresifę paprastu keltu, pa- 
darytu iš suraišiotų statinių, ir apsinakvojome pašto stotyje 
kitapus upės. Tą dieną sumokėjau mokestį už 31 lygos ke- 
lionę pašto arkliais ir, nors smarkiai kepino saulė, nelabai 


* 


„Journal of Asiatic Society“, t. V, p. 363. 
** Ten pat. 

tepavargau. Kai kapitonas Hedas sakosi nujodavęs per die- 
ną penkiasdešimt lygų, tai negaliu įsivaizduoti, kad tai iš- 
eina 150 anglų mylių [240 km]. Šiaip ar taip, ta trisdešimt 
viena lyga buvo tik 76 mylios [122 km] tiesia linija, ir ma- 
nau, kad tokioje atviroje vietovėje visai pakaks, jei pridėsi 
dar keturias mylias vingiams. 

Rugsėjo 29 ir 30 d.— Jojome vis tokiom pat lygumom. 
San Nikolase pirmąkart išvydau didingąją Paranos upę. 
Papėdėje skardžio, ant kurio yra miestas, stovėjo ant 
inkarų keletas didelių laivų. Neprijodami Rosarijo, persi- 
kėlėme per Saladilją — upelį skaidriu srauniu vandeniu, 
bet vis tik per sūriu gerti. Rosarijas — didelis miestas, pa- 
statytas negyvoje, plynoje lygumoje, kuri baigiasi prie 
Paranos upės 60 pėdų aukščio skardžiu. Upė čia labai pla- 
ti, su daug salų, žemų bei miškingų, kaip ir priešingas 
krantas. Ji būtų panaši į didelį ežerą, jei ne pailgos sale- 
lės, pagal kurias tik ir galėjai suprasti, kad vanduo tekan- 
tis. Patys vaizdingieji skardžiai — virš upės; vienur jie vi- 
sai statmeni ir rausvos spalvos, kitur — suvirtę milžiniški 
luistai, apaugę kaktusais ir mimozomis. Tačiau tikrąją to- 
kios milžiniškos upės didybę jauti tik pagalvojęs apie tai, 
kokia ji svarbi susisiekimo ir prekybos priemonė tarp atski- 
rų tautų, kokį atstumą ji nukeliauja, iš kokios milžiniškos 
teritorijos surenka visą tą masę gėlo vandens, kuris teka 
čia po tavo kojomis. 

Daugelį lygų į šiaurę ir į pietus nuo San Nikolaso bei 
Rosarijo vietovė visiškai plyna. Keliautojai, rašę apie tai, 
kokia ji nepaprastai plokščia, vargu ar perdėjo. Ir vis dėl- 
to man nepavyko čia rasti tokios vietos, iš kurios, pamažu 
sukdamasis aplink, nebūčiau:sviena kryptimi matęs toliau, 
negu kitomis, o tai aiškiai liudija, kad lyguma ne visai 
plokščia. Jūroje, jei stebėtojo akis yra šešios pėdos viršum 
vandens paviršiaus, akiratis nuo jo nutolęs per 2*/5; mylios 
[4,5 km]. Panašiai ir lygumoje — kuo ji plynesnė, tuo akira- 
tis artėja prie šitos siauros ribos; tai visiškai sugriauna di- 
dybę, kurią esi linkęs priskirti bekraštei, plynai lygumai. 

Spalio 1 d.— Išjojome mėnesienoje ir, saulei tekant, at- 
vykome prie Rio Tersero. Ta upė dar vadinama Saladilja, 
ir ji nusipelnė tokio pavadinimo, nes vanduo joje sūrstelė- 
jęs. Prabuvau čia didesniąją dienos dalį, ieškodamas fosili- 
nių kaulų. Be gerai išsilaikiusio toksodonto danties ir dau- 
gelio pavienių kaulų, radau vieną šalia kito du didžiulius 
skeletus, reljefiškai kyšančius iš statmeno skardžio virš 

Paranos. Tačiau jie buvo taip sudūlėję, kad galėjau pasiimti 
tik nedideles milžiniško krūminio danties nuolaužas; bet ir 
jų užteko įrodyti, kad liekanos priklauso mastodontui, tik- 
riausiai tos pačios rūšies, kaip ir ana, kuri praeityje bus la- 
bai gausiai gyvenusi viršutiniojo Peru Kordiljeruose. Žmo- 
nės, kėlusieji mane eldija, sakė, kad jau seniai žiną apie. 
tuos skeletus ir dažnai stebėjosi, kaip jie čia patekę; jaus- 
dami, kad reikalinga kokia nors teorija, jie priėjo išvadą, 
kad mastodontas, panašiai kaip viskača, rausdavęs žemėje 
urvus. Vakare nujojome dar kelio galiuką ir persikėlėme 
per Monchę — upelį sūrstelėjusiu vandeniu, nešančių nuo- 
sėdas, išplautas iš pampų dirvos. 

Spalio 2 d.— Prajojome Korundą. Ji dėl sodų vešlumo 
man pasirodė vienas gražiausių kaimų, kuriuos kada ma- 
čiau. Nuo šios vietos iki Santa Fe kelias ne labai saugus. 
Toliau į šiaurę, vakarinėje Paranos pusėje, vietovė nebe- 
gyvenama, todėl indėnai kai kada atsibasto iki.čia ir tyko 
keleivių. Tiems antpuoliams palankios ir sąlygos, nes, vie- 
toj žole apaugusios lygumos, prasideda ištisinis žemų dy- 
gių mimozų miškas. Prajojome keletą namų, kurie buvo 
apiplėšti ir nuo to laiko stovi tušti; matėme taip pat reginį, 
į kurį mano palydovas žiūrėjo su didžiausiu pasitenkinimu; 
tai kadaruojantis ant medžio šakos indėno skeletas, ap- 
trauktas išdžiūvusia oda. 

Rytą atvykome į Santa Fe. Nustebau, kaip smarkiai pa- 
sikeitė klimatas tik dėl trijų laipsnių platumos skirtumo 
tarp šio miesto ir Buenos Aireso. Tas pakitimas matyti iš 
žmonių apsirengimo bei jų veido spalvos, iš to, kad ombu 
medžiai padidėjo, kad buvo gausu naujų kaktusų ir kitų 
augalų ir ypač paukščių. Per kokią valandą pastebėjau 
pustuzini paukščių, kurių niekad nebuvau matęs Buenos 
Airese. Turint galvoje, kad tų dviejų miestų neskiria jo- 
kios natūralios ribos ir vietovės lieka maždaug tokio pat po- 
būdžio, skirtumas pasirodė esąs daug didesnis, negu ga- 
lėtum tikėtis. 


Spalio 3 ir 4 d.— Tas dvi dienas teko išgulėti lovoje, 
nes smarkiai skaudėjo galvą. Slaugiusi mane geraširdė 
senė norėjo, kad išmėginčiau visą eilę keistų gydymo 
priemonių. Paprastai tokiais atvejais prie smilkinių pride- 
da po apelsinmedžio lapą ar juodo trauklapio gabalą, o dar 
plačiau naudojama priemonė — perskelia pupą į dvi puse- 
les, jas sušlapina ir deda ant smilkinių, kur jos lengvai pri- 

limpa. Nuimti pupas ar trauklapį nevalia, reikia laukti, kol 
jie ipatys atkris, ir kartais, kai žmogų su tokiomis užklijo- 
mis ant veido paklausi, kas jam yra, jis atsako: „Nagi, už- 
vakar skaudėjo galvą“. Daugelis gydomųjų priemonių, 
kurias vartoja vietos gyventojai, keistos iki absurdiškumo, 
ir apie jas net kalbėti biauru; viena iš mažiausiai šlykščių 
yra ta, kad užmuša du šunyčius, juos perskrodžia ir pririša 
abipus nulūžusios kojos ar rankos. Čia smarki mažų, be- 
plaukių šuniukų paklausa: juos guldo miegoti prie ligo- 
nio kojų. 

Santa Fe — tykus miestukas, kuriame palaikoma švara 
ir tvarka. Gubernatorius Lopesas revoliucijos metu buvo 
paprastas kareivis, bet dabar jis jau 17 metų prie valdžios 
vairo. Kad jo valdžia tokia patvari, tenka aiškinti jo des- 
potiškais metodais, nes despotizmas, atrodo, tiems kraš- 
tams iki šiol tinka labiau, negu respublikinė valdžios forma. 
Mėgstamiausias gubernatoriaus užsiėmimas — medžioti in- 
dėnus; neseniai jis jų išskerdė keturiasdešimt aštuonis, O 
vaikus pardavė po tris ar keturis svarus sterlingų už vieną. 

Spalio 5 d.— Persikėlėme per Paraną į Santa Fe Bacha- 
dą, miestą kitame krante. Kėlėmės keletą valandų, nes upė 
čia išsiraizgiusi smulkiom šakom, kurias skiria žemos, miš- 
kingos salelės. Turėjau rekomendacinį laišką vienam senam 
Katalonijos ispanui, kuris mane priėmė be galo svetingai. 
Bachada — Entre Rioso provincijos sostinė. 1825 m. mies- 
te buvo 6000 gyventojų, o visoje provincijoje — 30 000; 
bet, nors gyventojų čia maža, jokia kita provincija taip 
nenukentėjo nuo kruvinų ir aršių revoliucijų. Kada nors 
ši sritis bus viena iš turtingiausių La Platos provincijų. Čia 
giriamasi atstovaujamąja valdžios forma, ministrais, nuo- 
latine armija ir gubernatoriais; taigi nenuostabu, kad vyks- 
ta ir perversmai. Dirvožemis čia įvairus ir derlingas, o Pa- 
ranos ir Urugvajaus upės, kadangi Entre Riosas yra lyg ir 
kokia sala jų tarpe, užtikrina tai provincijai puikius susi- 
siekimo kelius. 


Užgaišau čia penketą dienų, tyrinėdamas labai įdomią 
aplinkinės vietovės geologinę struktūrą. Skardžių papėdėje 
matyti sluoksniai, kuriuose randama ryklių dantų ir išmi- 
Iusiųjų jūrinių moliuskų rūšių kriauklių; aukščiau tie 
sluoksniai pereina į sukietėjusį mergelį, o šis, savo ruožtu, 
į molėtą raudonžemį su klintinėmis konkrecijomis*? ir sau- 
sumos keturkojų kaulais. Tas vertikalus piūvis aiškiai 

byloja, kad čia kadaise buvo didžiulė tyro, sūraus vandens 
įlanka, palaipsniui mažėjusi ir galų gale virtusi dumblinos 
estuarijos guoliu, į kurį upė prinešė gyvūnų lavonų. Pun- 
ta Gordoje (Banda Orientalėje) nustačiau, kad pampų es- 
tuarinės nuosėdos nugulusios pakaitomis su kalkakmeniu, 
kuriame yra tų pačių išmirusių jūrinių moliuskų kriauk- 
lių; tatai rodo, kad arba čia kadaise keitėsi vandenų te- 
kėjimo kryptys, arba — ir tai labiau tikėtina — kad svy- 
ravo senovinės estuarijos dugno lygis. Iki pastarojo laiko 
mano argumentai už tai, kad į pampų formaciją reikia žiū- 
rėti kaip į estuarijos nuosėdas, buvo: tos formacijos bend- 
ra išvaizda, tai, kad ji yra prie didžiulės nūdienės upės 
(La Platos) ir kad joje randama tiek daug sausumos ketur- 
kojų kaulų; bet dabar profesorius Erenbergas, malonėjęs 
man ištirti trupučiuką raudonžemio, paimto iš nuosėdų 
apatiniųjų sluoksnių, palei mastodontų skeletus, jame ran- 
da daug infuzorijų — iš dalies sūraus, iš dalies gėlo van- 
dens formų; tačiau pastarųjų daugiau kaip pirmųjų, o to- 
dėl, kaip jis pastebi, vanduo turėjo būti apysūris. Ponas 
d'Orbinji Paranos krantuose, šimto pėdų aukštyje, aptiko 
didelius estuarinių moliuskų kriauklių klodus — moliuskų, 
gyvenančių dabar apie šimtą mylių žemiau, arčiau jūros; 
o aš panašias kriaukles radau mažesniame aukštyje, Urug- 
vajaus upės krantuose; visa tai rodo, kad, pampoms ėmus 
iš lėto kilti ir virsti sausuma, vanduo viršum jų dar buvo 
apysūris. Žemiau Buenos Aireso randami pakilę šiuolaiki- 
nių moliuskų kriauklių klodai, ir tai įrodo, kad pampos iš- 
kilo per vėliausiąjį periodą. 

Bachados pampų nuosėdose aptikau kažkokio milžiniš- 
ko, į šarvuotį panašaus, gyvūno kaulinį šarvą, kurio vidus, 
išvalius žemes, panėšėjo į didelį katilą; radau taip pat 
toksodonto bei mastodonto dantis ir vieną arklio dantį — 
vis tokius pat suirusius ir sudūlėjusius. Šis pastarasis dan- 
tis mane nepaprastai sudomino*, ir pasistengiau kruopš- 
čiausiai įsitikinti, kaip jis čia pateko vienu metu su kitomis 
liekanomis; tada dar nežinojau, kad prie Baija Blankos iš- 
kasenų tarpe pamatinėje uolienoje irgi glūdėjo arklio dan- 
tis; nebuvo tuo laiku dar tikrai žinoma ir tai, kad iškasti- 
niai arklio likučiai dažnai randami šiaurės Amerikoje. La- 
jelis neseniai atgabeno iš Jungtinių Valstijų arklio dantį, 


* Vargu ar bereikia pažymėti, kad esama aiškių įrodymų, jog Ko- 
lumbo laikais Amerikoje nebuvo jokio arklio. 

ir įdomu tai, jog profesoriui Ovenui nė vienoje rūšyje, nei 
fosilinėje, nei šiuolaikinėje, nepavyko rasti tam dančiui 
būdingo nedidelio išlinkio, kol jam neatėjo į galvą paly- 
ginti jį su tuo egzemplioriumi, kurį aš radau čia; tą ameri- 
kinį arklį jis pavadino Eguus curvidens. Tikrai nuostabus 
žinduolių istorijoje faktas, kad Pietų Amerikoje gyveno ir 
vėliau išnyko vietinis arklys, o amžiams praslinkus, jį pa- 
keitė nesuskaitomos kaimenės, kilusios iš keleto arklių, at- 
gabentų ispanų kolonistų! 

Tai, kad Pietų Amerikoje rasti iškastiniai arklys, masto- 
dontas, dykaragis gyvūnas, atrastas p. Lundo ir Klauzeno 
Brazilijos urvuose, o, gal būt, ir dramblys“, be galo įdo- 
mūs faktai gyvūnų geografinio paplitimo atžvilgiu. Jei 
šiuolaikinę Ameriką dalysime ne per Panamos sąsmauką, 
o per liniją, einančią pietinėje Meksikos dalyje** išilgai 
20-sios paralelės, kur didžiulis plokščiakalnis kliudo rūšims 
migruoti, nes veikia klimatą ir čia susidaro (išskyrus keletą 
slėnių ir siaurą žemumų juostą jūros pakraščiu) platus bar- 
jeras, tai gausime dvi ryškiai kontrastiškas zoologines pro- 
vincijas — Šiaurės ir Pietų Ameriką. Pro tą barjerą prasi- 
skverbė tik viena kita rūšis, kurias galima laikyti atkelia- 
vusiomis iš pietų, kaip antai: puma, oposumas, kinkažu” ir 
pekaris. Pietų Amerikai būdinga tai, kad joje daug tik jai 
vienai savitų graužikų, beždžionių šeima, lama, pekaris, ta- 
pyras, oposumai ir ypač keletas nepilnadančių (Edentata) 
būrio genčių, iš jų — tinginiai, skruzdėdos ir šarvuočiai. 
Antra vertus, Šiaurės Amerikai būdingi (paliekant nuoša- 
lyje keletą klajojančių rūšių) daugelis jai savitų grauži- 
kų ir keturios dykaragių gyvulių gentys (jautis, avis, ož- 
ka ir antilopė), kai tuo tarpu Pietų Amerikoje šios didžiu- 
lės grupės nežinoma nė vienos rūšies. Kadaise — beje, jau 
tuo periodu, kai gyvavo daugumas šiuolaikinių molius- 
kų,— Šiaurės Amerikoje, be dykaragių gyvulių, buvo 


* Cuvier, Ossements fossiles, t. I, p. 158. 


** Tokio geografinio dalijimo laikosi Lichtenšteinas, Sveinsonas, 
Erichsonas ir Ričardsonas. Piūvis per Vera Krusą ir Akapulką, pateik- 
tas Humbolto „Naujosios Ispanijos karalystės politinėje apybraižoje“, 
rodo, koks galingas barjeras yra Meksikos plokščiakalnis. Dr. Ričard- 
Sonas savo puikiame pranešime „Apie Šiaurės Amerikos zoologiją“, per- 
Skaitytame Britanijos Mokslo draugijoje („Britisch Assoc.“, 1836 m., 
P. 157), kalbėdamas apie vieno Meksikos gyvūno sutapatinimą su Sy- 
Nnetheres prehensilis, pažymi: „Nežinome, ar jie tikrai tapatingi, bet 
Jei taip, tai čia bus bene vienintelis Šiaurės ir Pietų Amerikai bendro 
8yvūno pavyzdys". 

dramblys, mastodontas, arklys ir trys Edentata gentys, bū- 
tent, megateris, megaloniksas ir milodonas. Maždaug 
tuo pat laiku (tatai liudija Baija Blankoje rastos molius- 
kų kriauklės) Pietų Amerikoje, kaip tik ką matėme, gyva- 
vo mastodontas, arklys, dykaragis gyvūnas ir tos pačios 
trys (ir dar kelios) nepilnadančių gentys. Iš čia aiškiai ma- 
tyti, kad nesename geologiniame periode keletas genčių ' 
buvo bendros Šiaurės ir Pietų Amerikai; taigi tos dvi pro- 
vincijos tada buvo daug artimesnės viena kitai sausumos 
"gyvūnų atžvilgiu, negu dabar. Kuo daugiau mąstau apie 
šią aplinkybę, tuo įdomesnė ji man atrodo; nežinau jokio 
kito pavyzdžio, kad galėtume beveik tiksliai nusakyti, kada 
ir kaip viena milžiniška sritis pasidalijo į dvi aiškiai api- 
brėžtas zoologines provincijas. Geologas, pilnutinai įsisą- 
moninęs tuos milžiniškus žemės plutos paviršiaus svyravi- 
mus, kurie įvyko nesenais periodais, nesuabejos tarti, kad 
Šiaurės ir Pietų Amerika zoologiniu požiūriu dabar skiriasi 
dėl to, jog neseniai pakilo Meksikos plokščiakalnis arba, 
kas labiau įtikima, neseniai įgrimzdo sausuma Vest In- 
dijos archipelage. Iš to, kad Vest Indijos žinduoliai* yra 
Pietų Amerikos pobūdžio, matyti, jog šis archipelagas ka- 
daise jungėsi su žemynu pietuose, o vėliau tapo grimzdimo 
sritimi, 

Kai Amerikoje, ypač Šiaurės, gyveno drambliai, mas- 
todontai, arklys ir dykaragiai atrajotojai, ji zoologiniu po- 
žiūriu buvo daug artimesnė Europos ir Azijos vidutinėms 
sritims, negu dabar. Kadangi tų genčių likučiai randami abi- 
pus Beringo sąsiaurio** ir Sibiro lygumose, tai į Šiaurės 
Amerikos šiaurvakarių pakraštį tenka žiūrėti kaip į buvu- 
sią Senojo ir vadinamo Naujojo Pasaulių jungiamąją gran- 
dį. O kadangi taip daug tų pačių rūšių, tiek šiuolaikinių, 
tiek išmirusiųjų, priklausančių toms pat gentims, gyveno 
ir gyvena Senajame Pasaulyje, tai labai tikėtina, jog Šiau- 
rės Amerikos drambliai, mastodontai, arklys ir dykaragiai 
atrajotojai migravo iš Sibiro į Šiaurės Ameriką per vėliau 


* Žr. dr. Ričardsono „Report“ (p. 157), taip pat „L'Institut", 1837 m., 
p. 253. Kiuvjė sako, kad Didžiųjų Antilų salose randamas kinkažu, bet 
tai abejotina. Ponas Žerve tvirtina, kad ten aptinkamas Didelphys cancri- 
vora.!! Tikras dalykas, kad Vest Indijoje yra kai kurių tik jai savitų žin- 
duolių. Iš Bahamų salų buvo atvežtas mastodonto dantis. („Edimb. New 
Philos. Journal“, 1836 m., p. 395.) 

** Žr. puikų dr. Baklendo priedą prie Bičio „Voyage“, taip pat Ša- 
miso užrašus Kocebu „Kelionėje“. 

nugrimzdusią sausumą palei Beringo sąsiaurį, o iš ten — 
vėlau nugrimzdusia Vest Indijos sausuma į Pietų Ameriką, 
kur ilgainiui susimaišė su formomis, būdingomis šiai pietų 
sausumai, ir paskiau išmirė. 


Keliaujant po kraštą, ne sykį girdėjau gyvų pasakoji- 
mų apie tai, kas įvyko per paskutinę didžiąją sausrą; iš jų 
gali bent kiek paaiškėti, kodėl. kartais žemėse drauge ran- 
dama labai daug įvairiausių gyvūnų. Laikotarpis nuo 1827 
iki 1832 metų vadinamas gran seco — didžiąja sausra. Tuo 
metu lietaus buvo taip maža, kad visa augmenija, net ir 
dagiai, žuvo. Upeliai išdžiūvo, ir visas kraštas pasidarė pa- 
našus į dulkiną kelią. Ypač smarki sausra buvo šiaurinėje 
Buenos Aireso provincijoje ir pietinėje Santa Fe dalyje. 
Daugybė paukščių, laukinių žvėrių, raguočių ir arklių nu- 
gaišo dėl maisto ir vandens stokos. Vienas žmogus man pa- 
sakojo, kad į jo kiemą buvo įpratęs ateidinėti elnias* prie 
šulinio, kurį teko iškasti savo šeimai aprūpinti; o kurapkos 
gaudomos vos įstengdavę nuskristi šalin. Manoma, kad 
stambiųjų raguočių vien tik Buenos Aireso provincijoje 
netekta mažiausiai vieno milijono. Tūlas žemvaldys San 
Pedre iki sausmečio turėjo 20 000 raguočių, o į pabaigą ne- 
beliko nė vieno. San Pedras yra viduryje kuo puikiausios 
vietovės, kurioje net dabar vėl apstu gyvulių; bet, baigian- 
tis gran seco, laivais gabendavo galvijus gyventojams mai- 
tintis. Gyvuliai išbėgiodavo iš estancijų, nusiduodavo toli 
į pietus, jų ten susitelkdavo labai daug ir taip susimaišy- 
davo, kad iš Buenos Aireso reikėjo siųsti vyriausybinę ko- 
misiją spręsti ginčams, kilusiems tarp savininkų. Seras 
Vudbainas Parišas man pasakojo, kad būta ir įdomesnio 
ginčų šaltinio: žemė taip ilgai buvo sausa ir vėjas nešiojo 
tokius dulkių debesis, kad šioje atviroje vietovėje ežia- 
ženkliai užsitrynė, ir nebegalėdavai susivokti, kur valdų 
ribos, 

———-—-—  712— 

* Kapitono Oveno (Owen, Surveying Voyage, t. II, p. 248) įdo- 
Miai aprašoma, kaip sausra veikia dramblius Bengueloje (vakarinis Af- 
tikos pakraštys). „Prieš kurį laiką tų gyvulių kaimenė įėjo į miestą, nes 
apylinkėse jiems nepavyko rasti vandens. Subėgo gyventojai, ir prasidė- 
Jo žūtbūtinis susirėmimas, kuris baigėsi visišku įsibrovėlių pralaimėji- 
Mu; bet vis tik jie vieną žmogų užmušė ir keletą sužeidė“. Sakoma, 
tame mieste yra apie tris tūkstančius gyventojų. Dr. Malkomsonas 
Man praneša, kad per didelę sausrą Indijoje laukiniai gyvuliai įeidavo 
l Kariuomenės palapines Eloroje, o kiškis gėrė iš indo, kurį laikė ran- 

oje pulko adjutantas. 

Vienas žmogus, pats savo akimis tai matęs, man pasako- 
jo, kad tūkstantinės galvijų kaimenės puldavo į Paraną, 
bet, išsekę nuo bado, nebeįstengdavo išlipti lauk dumblinu 
krantu ir nuskęsdavo. Upės šaka, tekanti pro San Pedrą, 
buvo pilna pūvančių lavonų, ir, kaip man pasakojo vieno 
laivo kapitonas, dėl smarvės ja visai nebuvo galima plauk- 
ti. Upėje, tikriausiai, žuvo šimtai tūkstančių gyvulių; jų 
supuvusius lavonus matė plaukiant pasroviui, ir daugelis 
tikriausiai nugulė į La Platos estuarijos dugną. Visos mažo- 
sios upės smarkiai pasūrėjo, ir dėl to tam tikrose vietose 
išgaišo daug gyvūnų, nes, gerdamas tokį vandenį, joks gy- 
vulys neišlieka gyvas. Azara“ aprašo, koks įšėlis vienu 
tokiu atveju buvo paėmęs laukinius arklius; jie leidosi 
į pelkes, ir tuos, kurie atlėkė pirmieji, užgriuvo ir prislėgė 
kiti. Jis priduria, kad ne kartą yra matęs daugiau kaip tūks- 
tantį šitaip žuvusių laukinių arklių lavonų. Pastebėjau, 
kad mažų upelių dugnas pampose būdavo išklotas kau- 
lų brekčija'?; bet jie, tur būt, susikaupė pamaži, o ne dėl 
to, kad kuriuo nors laiku žuvo iš karto daug gyvulių. Po 
1827—1832 metų sausmečio sekė labai lietingas sezonas ir 
buvo dideli potvyniai. Taigi beveik netenka abejoti, kad jau 
kitais metais tūkstančius lavonų apnešė samplovos. Ką sa- 
kytų geologas, pamatęs, kad po storu žemės sluoksniu gu- 
li susitelkęs toks milžiniškas visokios rūšies ir visokio am- 
žiaus gyvūnų rinkinys? Ar jis tokio reiškinio neaiškintų 
užliejusiu sausumą potvyniu, bet ne šiaip kokia, įprastine, 
įvykių eiga**? 

Spalio 12 d.— Buvau numatęs savo išvyką tęsti dar to- 
liau; bet ne kaip jaučiausi, tai teko grįžti atgal balandra — 
vienastiebiu, apie šimto tonų talpos laivu, plaukusiu į Bu- 
enos Airesą. Kadangi oras buvo blogas, tai anksti rytą 
prisitvirtinome prie medžio šakos ties viena sala. Para- 
noje daug salų, kurios tai pradingsta, tai vėl atsiranda. 
Kapitono atminimu, išnyko keletas didelių salų, o kitos 
spėjo susidaryti iš naujo ir apaugti augalais. Jos susideda 
iš dumblėto smėlio, be menkiausios gargždo kruopelytės. 
ir tuo laiku kyšojo apie keturias pėdas nuo vandens pa- 
viršiaus; bet periodinių potvynių metu jas apsemia van- 
duo. Jos visos vienodo pobūdžio: daugybė gluosnių ir ke- 
letas kitokių medžių, kuriuos visus jungia įvairiausi šliau- 


* Azara, Travels, t. I, p. 374. 
** Atrodo, kad tos sausros tam tikru laipsniu periodinis reiškinys; 
man sakė, kad vyko dar keletas: tarpai tarp jų buvo apie 15 metų. 

žiantieji augalai, ir taip susidaro tankios džiunglės. Tose 
tankynėse gyvena kapibaros ir jaguarai. Baimė, kad su- 
tiksiu šį žvėrį, sugadino man visą malonumą, kurį būčiau 
pajutęs, braudamasis pro tuos miškus. Šį vakarą, nepaėjęs 
nė šimto jardų, užtikau neabejotinus ženklus, kad čia būta 
to Pietų Amerikos tigro, ir turėjau grįžti atgal. Kiekvienoje 
saloje buvo jo pėdsakų, ir, kaip per ankstesnę mano kelio- 
nę pašnekesių tema būdavo „el rastro de los Indios” (indė- 
nų pėdsakai), taip per šitą — „el rastro del tigre” (tigro pėd- 
sakai). 

Miškingi didžiųjų upių krantai, atrodo, mėgstamiausia 
jaguarų buveinė; bet į pietus nuo La Platos jie, girdėjau, 
laikosi paežerių nendrynuose; tačiau, kur jie bebūtų, 
jiems, matyt, reikalingas vanduo. Jų įprastinis grobis — 
kapibara, todėl čia sakoma, kad ten, kur daug kapibarų, 
jaguaras nelabai pavojingas. Folkneris tvirtina, kad ties 
pietiniais La Platos žiočių krantais daug jaguarų ir kad jie 
ten minta daugiausia žuvimi; tą pat keliskart girdėjau ir 
aš pats. Prie Paranos jie sudraskė daug medkirčių ir naktį 
įsigaudavo net į laivus. Vieną žmogų, dabar gyvenantį 
Bachadoje, užlipus tamsoje į denį, griebė jaguaras, bet jis 
ištrūko, tik nuo to laiko nevaldo vienos rankos. Tie žvėrys 
ypač pavojingi tada, kai potvynis juos varo nuo salų. Man 
pasakojo, kad prieš keletą metų vienas labai didelis ja- 
guaras įsibrovė į bažnyčią Santa Fe mieste; du dvasinin- 
kus, įėjusius vienas po kito į vidų, jis sudraskė, o tretysis, 
atėjęs pažiūrėti, kas čia yra, vos išsigelbėjo. Žvėrį nušovė, 
praardę pastato kampe stogą. Potvynių metu jaguarai su- 
naikina daug raguočių ir arklių. Sakoma, jie savo auką nu- 
galabija, perlauždami jai sprandą. Jeigu juos nuo lavono 
nuvarai, tai retai prie jo grįžta. Gaučai sako, kad besibas- 
tantį nakčia jaguarą smarkiai vargina lapės, eidamos iš pas- 
kos ir lodamos. Tatai įdomiai sutampa su daug kieno pa- 
tvirtintu faktu, kad Vest Indijoje tigrą taip pat įkyriai 
lydi šakalai. Jaguaras — didelis triukšmadaris; naktimis 
ilgai staugia, ypač prieš blogą orą. 

Kartą, medžiojant Urugvajaus krantuose, man parodė 
medžius, prie kurių tie žvėrys ateiną, kaip sakoma, pasi- 
galąsti nagų. Mačiau trejetą tokių medžių; jų žievė iš prie- 
kio buvo glotniai nuzulinta,— tur būt, žvėrių krūtinės,—- 
O šonuose matėsi gilūs, apie jardą ilgumo įbrėžimai arba, 
tikriau, skersai išrėžti grioveliai. Randai buvo įvairaus se- 
numo. Norint sužinoti, ar yra netoli jaguaras, paprastai 

apžiūrima tie medžiai. Manau, kad tas jaguaro įprotis vi- 
siškai panašus į katės, kai ji, kaip kasdien matome, ištie- 
susi letenas ir išleidusi nagus, braižo kėdės koją; girdėjau, 
jog Anglijoje viename sode katės šitaip smarkiai sužalojo 
vaismedžius. Kažkokį panašų įprotį turi, matyt, ir puma, 
nes Patagonijoje dažnai matydavau kietoje nuogoje že- 
mėje labai gilias įrėžas, ir joks kitas gyvūnas nebūtų ga- 
lėjęs jų padaryti. To įpročio prasmė, man rodos, yra nu- 
dilinti atbrizgusius nagų galiukus, o ne juos pagaląsti, 
kaip manoma gaučų. Jaguarą užmušti — ne per sunkiau- 
sia; jį piudo šunimis ir įvaro į medį, o nuo ten nuima kulka. 

Dėl netikusio oro sustojimo vietoje užtrukome dvi die- 
nas. Visa mūsų pramoga buvo meškerioti pietums žuvis; 
čia buvo keletas įvairių žuvų ir visos tinkamos valgyti. Žu- 
vis, vadinama armado (Silurus) pažymėtina tuo, kad, pate- 
kusi ant meškerės kabliuko, leidžia šaižų, gergždžiamą gar- 
są, kuris aiškiai girdėti iš po vandens. Ta pati žuvis sugeba 
tvirtai sučiupti kokį nors daiktą, pavyzdžiui, irklo mentę 
arba meškerės valą, stipriais krūtininių ir nugarinių pelekų 
dygliais. Vakare oras buvo visai tropinis, termometras ro- 
dė 79°F [26°,1C]. Aplinkui skraidė daugybė žibukų ir la- 
bai vargino moskitai. Iškišau ranką penkioms minutėms, 
ir ji tuoj pajuodavo nuo moskitų; jų buvo, tur būt, ne ma- 
žiau kaip penkiasdešimt, ir visi godžiai siurbė mano kraują. 

Spalio 15 d.— Pakėlėme inkarą ir praplaukėme Punta 
Gordą, kur yra įsikūrusių taikiųjų indėnų iš Misioneso pro- 
vincijos. Sparčiai leidomės pasroviui, tačiau prieš saulė- 
lydį, paikai nusigandę blogo oro, sustojome siauroje upės 
šakoje. Aš sėdau į valtį ir pasiyriau galą aukštyn ta šaka. 
Ji buvo labai siaura, vingiuota ir gili; iš abiejų šonų, 
lyg siena, stūksojo 30—40 pėdų aukščio medžiai, ap- 
sipynę šliaužiančiais augalais, ir dėl to pratakas atro- 
dė ypatingai niūrus. Pama- 
čiau ten nepaprastą paukš- 
ti vadinamą žirkliasna- 
piu (Rhynchops nigra). Jo 
trumpos su plėvėmis ko- 
jos, ilgi smailūs spar- 
nai, o didumas — maždaug 
kaip žuvėdros. Snapas suplotas iš šonų, tai yra plokš- 
tumoje, statmenoje tai, kurioje suplotas girnovės arba 
šaukštasnapės anties. Jis plokščias ir stangrus, kaip popie- 
riui piaustyti peilis iš dramblio kaulo, o apatinis žandikau- 


132 


lis, skirtingai nuo visų kitų paukščių, 1!/> colio ilgesnis už 
viršutinįjį. Netoli Maldonado yra ežeras, iš kurio dingo be- 
veik visas vanduo, ir todėl jame knibždėjo smulkių žuve- 
lių; mačiau ten, kaip keletas tų paukščių, dažniausiai ma- 
žais būreliais, skraidė pirmyn ir atgal ties pat vandens 
paviršiumi. Jų snapai buvo plačiai atverti, o apatinis žandi- 
kaulis — perpus pasinėręs vandenyje. Šitaip jie slysčiojo 
vandens paviršiumi, lyg ardami jį snapais; vanduo buvo 
visiškai ramus, ir buvo labai įdomu žiūrėti, kaip, skren- 
dant būreliui, nuo kiekvieno paukščio lygiame kaip veid- 
rodis paviršiuje lieka siaura vagelė. 

Skrisdami jie dažnai nepaprastai greit apsisuka ir išsi- 
kišusiu apatiniu posnapiu mikliai išgriebia smulkią žuve- 
le, o paskui ją prispaudžia viršutine, trumpesne, į žirkles 
panašaus snapo puse. Mačiau tai keliskart, kai jie, lyg 
kregždės, siuvo šen ir ten visai prie manęs. Tarpais, ati- 
trūkę nuo vandens paviršiaus, jie imdavo skraidyti smar- 
kiai, blaškydamiesi ir šaižiai spygaudami. Kai tie paukš- 
čiai Žžuvauja, aiškiai matyti, kad ilgos plasnojamosios 
plunksnos sparnuose jiems labai naudingos, nes padeda 
likti sausiems. Skrendančio kontūras primena daugelio 
dailininkų vaizduojamą jūrų paukščio simbolį. Kadangi 
jų skrydis netaisyklingas, uodega jiems labai svarbi kaip 
vairas. 

Tie paukščiai paplitę toli krašto gilumoje, palei Para- 
nos tėkmę; sakoma, jie čia lieka kiaurus metus ir peri 
Jauniklius. Dieną jie laikosi būreliais žole apaugusioje ly- 
gumoje, kiek atokiau nuo vandens. Kai stovėjome, kaip 
jau sakiau, viename giliame pratake tarp Paranos salų, 
vakarui einant į pabaigą, staiga pasirodė vienas toks žirk- 
liasnapis. Vanduo buvo visiškai ramus, ir į paviršių kilo 
daugybė smulkių žuvelių. Paukštis ilgai slysčiojo paviršiu- 
mi, smarkiai trūkčiodamas, švaistėsi aukštyn ir žemyn 
siauru pratakų, kurį beužeinanti naktis ir užsvirusių me- 
džių šešėliai gaubė tamsa. Būdamas Montevideo, stebėjau, 
kaip keli stambūs tų paukščių būriai visą dieną praleis- 
davo viršum dumblėtų seklumų uosto gilumoje arba 
žolingose Paranos lygumose, o vakare visada skrisdavo jū- 
ros link. Atsižvelgdamas į tuos faktus, manau, kad Rhyn- 
chops paprastai žuvauja naktimis, kai daugelis žemesnių- 
jų gyvūnų gausiai iškyla į paviršių. Ponas Lesonas sakosi 
matęs, kaip tie paukščiai atlupinėdavo maktrų, įsirausu- 
sių į atabrado smėlį Čilės pakrantėje, kriaukles; tačiau 

maža tikėtina, kad, turėdami silpnus snapus su taip smar- 
kiai atsikišusiu apatiniu žandikaulių, jie tokio įpročio lai- 
kytųsi visur. 

Plaukiant mums Parana žemyn, mačiau dar tik tris ki- 
tus paukščius, kurių savybes verta paminėti. Vienas — tul- 
žys (Ceryle- Americana), kurio uodega ilgesnė, negu euro- 
pinės rūšies, ir todėl jis tupi ne taip tiesiai ir ramiai. Be to, 
skrenda jis ne tiesiai ir greitai, kaip strėlė, o tingiai ir ban- 
guojančia linija, kaip minkštasnapiai paukščiai. Jis leidžia 
žemą garsą, panašų į tai, lyg taukšėtų vienas į kitą du ak- 
menukai. Nedidelė žalia papūga (Conurus murinus) su pil- 
ka krūtinėle lizdą suktis, matyt, labiausiai mėgsta aukš- 
tuose salos medžiuose. Lizdai įrengti taip tankiai vienas 
prie kito, kad atrodo lyg ištisa Žžagarynė. Tos papūgėlės 
visada gyvena būriais ir labai nuniokoja javų laukus. Man 
sakė, kad netoli Kolonijos per vienerius metus užmušta 
2500 tų paukščių. Apie Buenos Airesą labai paplitęs paukš- 
tis skelta uodega su dviem ilgom plunksnom gale (Tyranus 
savana), ispanų vadinamas žirkliauodegiu; paprastai jis tu- 
pi ant ombo medžio šakos palei namus, truputį paskrenda, 
gaudydamas vabzdžius, ir nutupia vėl į tą pačią vietą. Pa- 
kilęs į orą, lėksena ir bendra išvaizda tas paukštis kažkaip 
karikatūriškai panašus į kregždę. Jis sugeba ore labai stai- 
giai sukinėtis, suglausdamas ir išskėsdamas uodegą čia ho- 
rizontalia (į šonus), čia vertikalia kryptimi, visai kaip 
žirkles. 

Spalio 16 d.— Vakariniame Paranos krante, keletą lygų 
žemiau Rosarijo, prasideda uolėti skardžiai, kurie ilga li- 
nija nusitęsia anapus San Nikolaso; todėl šis ruožas labiau 
primena pajūrį, negu gėlavandenės upės krantą. Bendram 
Paranos vaizdui itin kenkia tai, kad dėl minkštos krantų 
struktūros upės vanduo labai drumstas. Urugvajus, tekąs 
tarp granito, daug skaidresnis, o ten, kur abi upės susilieja, 
La Platos pradžioje, jų vandenis dar toli galima atskirti iš 
juosvos ir rausvos spalvos. Vakare papūtė nelabai palan- 
kus vėjas, ir, kaip paprastai, tuojau sustojome; kitą dieną 
pakilo smarkokas, nors ir tinkamos krypties vėjas, bet lai- 
vo šeimininkas taip sutingo, kad ir nemanė toliau plaukti. 
Bachadoje man apie jį sakė, kad tai „hombre muy ailic- 
to — žmogus, kuriam vis nesiseka; bet už tai visokius 
trukdymus jis kęsdavo, nuostabiai atsidavęs likimo valiai. 
Jis buvo senas ispanas ir jau daug metų gyveno šiame 
krašte. Sakėsi esąs labai palankus anglams, bet atkakliai 

2 jog Trafalgaro mūšis" jų buvo laimėtas tik todėl, 
ad visi ispanų kapitonai buvę papirkti ir vienintelis tik- 
rai narsus tą dieną pasirodęs tik ispanų admirolas. Gerokai 
nustebau, išgirdęs tokią charakteringą nuomonę; tam žmo- 
gui rodėsi — tegul verčiau apie jo tautiečius mano, jog jie 
biauriausi išdavikai, bet kad nernanytų, jog nemoka ka- 
riauti ir bailūs. 

Spalio 18 ir 19 d.— taidomes iš lėto vis žemyn didinga 
upe; srovė mums maža ką tepadėjo. Laivų sutikome visai 
nedaug. Čia, atrodo, savavališkai paniekinama viena iš ge- 
riausių gamtos dovanų, puikus susisiekimo kelias — upė, 
kuria laivai gali plaukti iš vidutinio klimato srities, ku- 
rioje nuostabiai gausu vienokių produktų ir visai nėra ki- 
tokių, į sritį su atogrąžų klimatu ir tokia derlinga žeme, ko- 
kios, pasak geriausio žinovo p. Bonplano, gal būt, niekur 
daugiau nėra. Juk ta upė atrodytų visai kitaip, jei likimas 
būtų lėmęs pirmiesiems La Plata pakilti anglų kolonistams! 
Kokie puikūs miestai dabar stovėtų jos krantuose! Kol bus 
gyvas Paragvajaus diktatorius Francija"“, tie du kraštai liks 
taip atskirti vienas nuo kito, lyg būtų priešinguose Žemės 
rutulio galuose. O kai senas kruvinasis tironas iškeliaus 
atsiskaityti už savo sunkias nuodėmes, Paragvajų draskys 
revoliucijos — tokios pat siautingos, kokia nenatūrali da- 
bar šalyje tyla. 

Spalio 20 d.— Atplaukėme į Paranos žiotis, ir, nekant- 
raudamas greičiau patekti į Buenos Airesą, išlipau krantan 
prie Las Končaso, nutaręs sostinę pasiekti raitas. Atsidūręs 
krante, didžiai nustebtu, — pasirodė, kad patekau lyg ir į ne- 
laisvę. Čia kilo smarki revoliucija, ir visiems uostams bu- 
Vo uždėtas embargas. Grįžti atgal į laivą jau nebuvo kaip, 
O apie tai, kad jočiau į Buenos Airesą sausuma, negalėjau 
nė galvoti. Po ilgo pašnekesio su komendantu gavau leidi- 
mą ateiti kitą dieną pas generolą Rolorą, vadovavusį maiš- 
tininkų divizijai šioje sostinės pusėje. Rytą nujojau į sto- 
Vyklą. Generolas, karininkai ir visi kariai atrodė (manau, 
kad ir tikrai taip buvo) dideli nenaudėliai. Generolas dar 
tą patį vakarą, kai išvyko iš miesto, buvo apsilankęs pas 
gubernatorių ir, pridėjęs ranką prie širdies, davė garbės 
Žodį, kad bent jis tikrai liksiąs iki galo ištikimas. Genero- 
as sakė, kad sostinei uždėta griežta blokada ir galįs tik 
su duoti leidimą nuvykti pas vyriausiąjį maištininkų va- 

dą Kilmese. Todėl mums teko sukti didelį vingį aplink 

sostinę, ir arklius gavome labai sunkiai. Stovykloje mane 
priėmė itin mandagiai, bet pasakė, kad į miestą joti man jo- 
kiu būdu negalį leisti. Dėl to labai susirūpinau, nes maniau, 
kad „Biglis“ iš La Platos išplauks žymiai anksčiau, negu 
iš tikrųjų buvo. Tačiau, vos tik užsiminiau apie tai, koks 
lipšnus mano atžvilgiu pasirodė generolas Rosas, kai bu- 
vau prie Kolorado, — tie mano žodžiai greičiau už viso- 
kius burtus pasuko reikalą kita linkme. Man tuoj pasakė, 
kad nors leidimo ir negalį duoti, bet jei aš sutinkąs išsiskir- 
ti su savo palydovu ir arkliu, tai pro jų sargybinius galė- 
siąs praeiti. Labai nudžiugęs sutikau, ir su manim pasiun- 
tė karininką, kad įsakytų nesulaikyti prie tilto. Kelias 
visą lygą buvo tuščias. Sutikau dalinėlį kareivių, kurie pasi- 
tenkino tuo, kad su oriom minom išžiūrėjo mano se- 
nąjį leidimą ir pagaliau, itin džiaugdamasis, atsidūriau 
mieste. 

Pretekstas revoliucijai vargu ar buvo koks nors rimtas 
nepasitenkinimas; bet valstybėje, kur per devynis mėne- 
sius (nuo 1820 m. vasario iki spalio) penkiolika kartų kei- 
tėsi valdžia, — o gubernatorius, sutinkamai su konstitucija, 
renkamas trejiems metams, — nėra prasmės ieškoti preteks- 
tų. Šį kartą grupė žmonių (viso labo septyniasdešimt), ku- 
rie, būdami generolo Roso šalininkai, nekentė gubernato- 
riaus Balkarsės, pasitraukė iš sostinės, ir visa šalis — su 
Roso vardu lūpose — griebėsi ginklo. Miestas buvo užblo- 
kuotas, neįleidžiant nei maisto produktų, nei raguočių, nei 
arklių, šiaip gi įvykdavo tik nedideli susirėmimai ir kas- 
dien žūdavo tik po keletą žmonių. Apsiautusioji pusė ge- 
rai žinojo, kad, sulaikiusi mėsos pristatymą, užtikrintai pa- 
sieks pergalę. Generolas Rosas negalėjo žinoti, kad kilo 
maištas, bet, matyt, visiškai sutiko su savo šalininkų pla- 
nais. Prieš metus jį buvo išrinkę gubernatoriumi, bet jis 
atsisakė užimti tą postą, jei sala [rūmai] jam nesuteiks 
ypatingų įgaliojimų. Jų nesuteikė, ir nuo to laiko jo ša- 
lininkai rodė, kad joks kitas gubernatorius nesugeba išsi- 
laikyti šioje vietoje. Abi pusės aiškiai vilkino karo veiks- 
mus, kol nepavyks gauti žinios nuo Roso. Pranešimas nuo 
jo atėjo keletą dienų po to, kai išvykau iš Buenos Aireso; 
iš jo buvo matyti, kad generolas nepritaria tam, jog su- 
trikdyta viešoji tvarka, tačiau, jo manymu, teisingumas 
esąs apsiautusiųjų pusėje. Vos susipažinę su tuo laišku, gu- 

bernatorius, ministrai ir kariai (keletas šimtų) pabėgo iš 
sostinės. Maištininkai įžengė į miestą, išrinko naują guber- 
natorių, ir 5500 iš jų tarpo gavo atlyginimą už nuopelnus. 
Iš visų šių įvykių matyti, kad Rosas galų gale taps diktato- 
riumi: karaliaus titulas šiame krašte, lygiai kaip ir kitose 
respublikose, ypatingai nemėgstamas. Jau palikę Pietų 
Ameriką, sužinojome, kad Rosą išrinko su tokiais įgalio- 
jimais ir tokiam terminui, kurie visiškai nesuderinami su 
respublikos konstitucijos nuostatais. 


VIII SKYRIUS 


BANDA ORIENTALĖ 
IR PATAGONIJA 


Užgaišęs apie dvejetą savaičių Buenos Airese, džiau- 
giausi, kai pavyko iš jo ištrūkti pašto garlaiviu, plaukusiu 
į Montevideo. Gyventi mieste, kuriam uždėta blokada, tur 
būt, niekada nėra malonu; 0 čia dar tekdavo nuolat bai- 
mintis plėšikų pačiame miesto viduje. Blogiausi iš jų bu- 
vo sargybiniai, nes, eidami oficialiai tas pareigas ir tu- 
rėdami rankose ginklą, plėšikaudavo su tokiu pasitikėjimu 
savimi, kuriam niekas negalėdavo prilygti. 

Mūsų kelionė buvo labai ilga ir nuobodi. Žemėlapyje 
La Plata atrodo didinga estuarija, bet iš tikrųjų reikalas 
čia toli gražu ne toks. Didžiuliuose drumzlino vandens plo- 
tuose nėra nei didybės, nei grožio. Dieną vienu tarpu vos 
buvo galima nuo denio įžiūrėti abu krantus; jie buvo ne- 
paprastai žemi. Atvykęs į Montevideo, sužinojau, kad „Big- 
lis“ kurį laiką dar niekur neplauks; taigi ėmiau ruoštis ne- 
didelei išvykai po šią Banda Orientalės dalį. Visa tai, ką 
sakiau apie Maldonado apylinkes, taikytina ir Montevideo 
apylinkėms, tik vietovė čia, išskyrus 450 pėdų [135 m] 
aukščio Žaliakalnį, pagal kurį miestas ir buvo pavadintas"? 
žymiai plokštesnė. Toje banguoto paviršiaus, žole apau- 
gusioje lygumoje aptvertų žemės sklypų yra visai nedaug: 
tik palei miestą matyti vienas kitas iš žemių sukastas ap- 
tvaras, apaugęs agavomis, kaktusais ir krapais. 

Lapkričio 14 d.— Iš Montevideo išvykome popiet. Bu- 
vau numatęs joti į Kolonija del Sakramiento, esančią šiau- 
riniame La Platos krante, priešais Buenos Airesą, iš ten, 
palei Urugvajaus upę, iki Mersedeso kaimo, prie Rio Neg- 
ro (vienos iš daugelio to pavadinimo upių Pietų Ameri- 
koje), o po to grįžti jau tiesiai į Montevideo. Nakvojome > 
mano vadovo name, Kanelonese. Atsikėlėme anksti rytą, 
tikėdamiesi, kad pavyks nukeliauti gerą galą; bet mūsų 
pastangos nuėjo veltui, nes visos upės ištvino. Persikėlėme 

valtimis per Kaneloneso, Santa Lucijos ir San Chosės upe- 
lius, sugaišdami daug laiko. Savo ankstesnės išvykos metu 
per Santa Luciją buvau kėlęsis palei žiotis ir tada stebė- 
jausi, matydamas, kaip lengvai mūsų arkliai, nors nepratę 
plaukti, įveikė upę, mažiausia 600 jardų [540 m] pločio. Kai 
apie tai užsiminiau grįžęs į Montevideo, man papasakojo, 
kad La Platoje buvo apsivertęs laivas, kuriuo plaukė ke- 
letas akrobatų su savo arkliais, ir vienas arklys išplaukė 
iki kranto septynias mylias [11 km]. Tą dieną susidomėjęs 
žiūrėjau, kaip sumaniai vienas gaučas pratino nertingą ark- 
lį plaukti upe. Jis nusimetė drabužius ir, užšokęs ant jo, 
varė į Vandenį tol, kol jis ėmė nebesiekti dugno; tada nu- 
smuko nuo jo per strėnas ir įsitvėrė į uodegą; arkliui mė- 
ginant sukti atgal, žmogus jį baidydavo, taškydamas van- 
deniu į snukį, ir taip vertė plaukti toliau. Kai tik arklys 
pasiekė dugną kitapus upės, gaučas užsitraukė ant jo ran- 
komis, ir, kol gyvulys išlipo į krantą, jau tvirtai ant jo sė- 
dėjo, laikydamas rankoje pavadį. Nuogas žmogus ant ne- 
balnoto arklio — gražus vaizdas; nežinojau, kad tie du gy- 
vūnai taip gerai vienas prie kito tinka. Arklio uodega 
pasirodo esąs labai naudingas priedas; man teko keltis per 
upę valtimi, kurioje buvo keturi žmonės, ir ją traukė arklys 
taip, kaip ir aną gaučą. Jei žmogui su arkliu reikia persi- 
kelti per plačią upę, tai geriausia — viena ranka nusitverti 
už balno gugos arba karčių, o kita — irtis. 

Nakvojome ir kitą dieną praleidome Kufrės pašto sto- 
tyje. Vakare atvyko paštavežys. Jis dieną pasivėlino dėl 
Rio Rosario potvynio. Tačiau tai neturėjo didelės reikšmės: 
nors buvo užsukęs į keletą svarbiausių Banda Orientalės 
miestų, visas jo bagažas susidėjo iš dviejų laiškų! Regi- 
nys, atsiveriąs priešais namą, buvo labai patrauklus: ban- 
guojantys didžiuliai žali plotai, toliese švituliuojanti La 
Plata. Pastebiu, kad į tą provinciją imu žiūrėti kitokiom 
akim, negu tada, kai buvau pirmą kartą čia atvykęs. Prisi- 
menu, tuomet maniau, kad ji nepaprastai plokščia; bet da- 
bar, pašuoliavęs pampomis, stebiuosi tik tuo, jog man ga- 
lėjo kilti mintis vadinti ją plokščia. Vietovės paviršius ban- 
guotas, ir nors jos pakilumai iš tikrųjų nedideli, tačiau, 
palyginus su Santa Fe lygumomis, tikri kalnai. Tų nelygu- 
mų dėka čia gausu mažų upokšnių, o žolė — žalia ir vešli. 

Lapkričio 17 d.— Persikėlėme per Rosarijo upę, kuri 
buvo gili bei srauni, ir, prajoję Kolijos kaimą, apie vidur- 
dienį atvykome į Kolonija del Sakramiento. Į ją keliavome 

20 lygų vietove, apaugusia puikia žole, bet galvijų ir gy- 
ventojų čia maža tesimatė. Man pasiūlė, kad pernakvočiau 
Kolonijoje, o kitą dieną jočiau su vienu šeimininku į jo 
estanciją, kur esą kažkokių uolų. Miestas pastatytas akme- 
nuotame iškyšulyje, panašiai kaip ir Montevideo. Jis smar- 
kiai įtvirtintas, bet ir jo įtvirtinimai, ir jis pats daug nuken- 
tėjo per karą su Brazilija. Miestas labai senas; netaisyk- 
lingai išvedžiotos gatvės ir jį supančios apelsinų bei persikų 
giraitės teikė jam kažkokio Žavumo. Įdomūs bažnyčios 
griuvėsiai: ji naudojama kaip parako sandėlis, ir per vie- 
ną nesuskaitomų La Platos perkūnijų į ją trenkė žaibas. 
Du pastato trečdaliai buvo nunešti iki pamatų, o likę griu- 
vėsiai stūkso, kaip įdomus paminklas jungtinei žaibo ir pa- 
rako galiai. Vakare vaikštinėjau ties apgriuvusiomis mies- 
to sienomis. Čia buvo svarbiausioji karo su Brazilija are- 
na — karo, itin žalingo kraštui ne tiek savo betarpišku 
poveikiu, kiek tuo, kad jis pagimdė aibes generolų bei kitų 
laipsnių karininkų. Jungtinėse La Platos provincijose pri- 
skaitoma (tik jie negauna algos) daugiau generolų, negu 
Jungtinėje Didžiosios Britanijos Karalystėje. Tiems po- 
nams patiko valdyti, ir jie nieko prieš neturi truputį pasi- 
šaudyti. Taigi visada daug žmonių, kurie tik ir laukia pro- 
gos sukelti riaušes ir nuversti vyriausybę, ligi šiol nieka- 
da neturėdavusią tvirto pagrindo. Tačiau pastebėjau, — ir 
čia, ir kitose vietose, — kad visi domisi būsimais rinkimais; 
o tai, man rodos, geras ženklas, kalbąs už tai, jog tas ma- 
žas kraštas suklestės. Gyventojai iš savo atstovų nereika- 
lauja didelio išsilavinimo; girdėjau, kaip keletas žmonių 
ginčijosi, ar geri, esą, Kolonijos atstovai, ir buvo padarytas 
toks sprendimas: „Nors jie ne verslininkai, bet pavardę pa- 
sirašyti kiekvienas moka“. Tuo, rodos, jų manymu visi iš- 
mintingi žmonės turėtų būti patenkinti. 

Lapkričio 18 d.— Nujojau su savo šeimininku į jo es- 
tanciją prie Arojo de San Chuano. Vakare apjojome visą 
dvarą; jis buvo pustrečios kvadratinės lygos ploto ir 
stovėjo vadinamame rinkone, t. y. vienu šonu šliejosi 
į La Platą, o du kitus saugojo nepereinami upokšniai. Čia 
buvo puikus uostas nedideliems laivams ir gausybė smul- 
kaus miško, kuris turi nemažą vertę kaip kuras Buenos 
Airesui. Pasidomėjau, kiek kainuoja tokia Visa ko perte- 
kusi estancija. Čia buvo 3000 galvijų (o visai gerai būtų 
galėję pramisti tris ar keturiskart daugiau), 800 kumelių 
jų tarpe 150 prajodinėtų, ir 600 avių. Buvo kiek tik nori 

vandens ir kalkakmenio, grubaus darbo gyvenamasis na- 
mas, puikūs koraliai ir persikų sodas. Už visa tai šeiminin- 
kui siūlyta 2000 svarų sterlingų, o jis prašęs pridėti dar 
500 svarų; bet, tur būt, parduotų ir pigiau. Svarbiausias rū- 
pestis, turint estanciją, tai du kartus per savaitę, suvarius 
gyvulius į vieną vietą, juos tramdyti ir suskaičiuoti. At- 
rodytų, kad pastarasis darbas labai sunkus, kai susieina 
maždaug 10 ar 15 tūkstančių gyvulių. Tačiau su tuo susi- 
dorojama, nes galvijai visada laikosi susiskirstę nedide- 
lėmis grupėmis po 40—100 vienetų. Grupes atpažįsta pa- 
gal keletą gyvulių su ypatingomis žymėmis, ir patikrina jų 
skaičių; taigi užtenka dingti tik vienam gyvuliui iš dešim- 
ties tūkstančių ir tuojau pastebima, kad jo nėra, nes trūks- 
ta jo kurioje nors tropillo. Audringą naktį visi galvijai su- 
simaišo, bet rytą vėl susiskirsto tropilėmis, kaip prieš tai: 
kiekvienas gyvulys, matyt, atskiria savuosius iš dešimties 
tūkstančių kitų. 

Šioje provincijoje du kartus mačiau jaučius labai įdo- 
mios veislės, vadinamos nata, arba njata. Sprendžiant pa- 
gal išvaizdą, jų padėtis kitų galvijų atžvilgiu maždaug to- 
kia, kaip buldogo ir mopso kitų šunų atžv.lgiu. Jų kakta 
labai žema ir plati, nosies galas užriestas, o viršutinė lūpa 
smarkiai atitraukta atgal; apatinis žandikaulis labiau atsi- 
kišęs už viršutinį ir išlinkęs į apačią, todėl visada matyti 
dantys. Šnervės aukštai ir labai plačios, akys išsišovusios. 
Vaikščiodami jie galvas laiko panarinę, o sprandai trum- 
pi; užpakalinės kojos ilgesnės už priekines, negu šiaip gal- 
vijų. Išsišiepę, trumpomis galvomis ir atverstomis į viršų 
šnervėmis — jie atrodo kupini baisiai juokingo pasitikė- 
jimo savimi ir neapsakomo išdidumo. 

Jau grįžus į Angliją, mano bičiulis, karališkojo laivyno 
kapitonas Salivenas, buvo toks malonus — parūpino man 
kaukolę, kuri dabar yra Chirurgijos koledže*. Donas 
F. Munisas, iš Luchano, malonėjo man surinkti visas, ko- 
kias tik galėjo, žinias apie tą veislę. Pagal jo duomenis 
atrodo, kad prieš 80—90 metų tų gyvulių buvo visai ne- 
daug ir Buenos Airese juos laikydavo kaip retenybę. Ap- 
lamai manoma, kad ši veislė atsirado pas indėnus, į pie- 
tus nuo La Platos, kur ji laikoma kuo paprasčiausia. Net ir 
šiandien tos veislės gyvulių, kuriuos išveda provincijose 


l * Voterhausas sudarė išsamų tos kaukolės aprašymą, kurį, tikiuo- 
SI, paskelbs kokiame nors žurnale. 

apie La Platą, aiškiai matyti laukinė kilmė: jie greičiau 
už paprastus galvijus įdūksta, o karvė lengviau palieka 
savo pirmąjį veršį, jei prie jos per dažnai vaikštoma arba 
šiaip trikdoma. Dr. Folkneris man praneša keistą faktą, 
kad beveik tokia pat anomaline* sandara, kaip njatos veis- 
lė, pasižymi stambus išmiręs Indijos atrajotojas sivateris. 
Njatos veislė labai pastovi: tos veislės bulius ir karvė vi- 
sada produkuoja njatos veršelius. Njatos bulius, kryžmi- 
namas su paprasta karve, arba paprastas bulius — su nja- 
tos karve, duoda palikuonis su tarpiniais požymiais, bet 
vis tik smarkiau pasireiškia njatos požymiai; pasak senjoro 
Muniso, yra aiškiausių įrodymų,— priešingai tam, ką pa- 
našiais atvejais dažniausiai mano gyvulių augintojai, — kad 
njatos karvė, sukryžminta su paprastu buliumi, savo ypa- 
tybes perteikia smarkiau, negu njatos bulius, sukryžmin- 
tas su paprastąja karve. Kai žolė ganiavoje gana aukšta, 
njata ją rupšnoja, kaip ir paprasti galvijai, liežuviu bei go- 
muriu; bet per dideles sausras, kurių metu žūva taip daug 
gyvulių, njatos veislė, pasirodo, atsiduria labai nepalan- 
kiose sąlygose ir ji išnyktų, jeigu ja iš šalies nepasirūpin- 
tų; mat paprastieji raguočiai, kaip ir arkliai, sugeba šiaip 
taip išmisti, skabydami lūpomis lapus nuo medžių ir nend- 
rių; tačiau njata tat nelabai įstengia, nes jos lūpos nesu- 
sieina, o todėl ji, pasirodo, žūva greičiau, negu paprastieji 
galvijai. Tas faktas man atrodo labai įstabus pavyzdys, 
kaip maža pagal įprastinius gyvenimo reiškinius galime 
spręsti apie tai, nuo kokių aplinkybių pareina kurios nors 
rūšies negausumas ar jos išnykimas. 

Lapkričio 19 d.— Perjoję Las Vakaso slėnį, apsinak- 
vojome pas vieną šiaurės amerikietį, kuris turėjo kalkių 
degimo krosnį prie Arojo de la Vivoraso. Rytą įsukome 
į ilgą ragą upės krante, vadinamą Punta Gorda. Pakelyje 
bandėme surasti jaguarą. Matėme daug šviežių pėdsakų 
ir apėjome medžius, į kuriuos jie, sakoma, galanda na- 
gus; bet išbaidyti žvėries mums nepavyko. Iš čia prieš mū- 
sų akis atsivėrė didingi Urugvajaus vandenų plotai. Skaid- 
rumu ir sraunumu ta upė atrodė žymiai pranašesnė už savo 
kaimynę Paraną. Priešingam krante keletas tos upės šakų 
įtekėjo į Urugvajų. Saulei šviečiant, buvo aiškiai matyti, 
kad vieno ir kito vandens spalvos skiriasi. 


* Beveik tokia pat anomalinė sandara, tik nežinau, ar paveldima, 
buvo stebėta karpiuose, be to, Gango krokodiluose (Isidore Geof 
froy St — Hilaire, Histoire des anomalies, t. I, p. 244). 

Vakare išvykome link Mersedeso, prie Rio Negro. 
Prieš naktį prijojom kažkokią estanciją ir pasiprašėm nak- 
vynės. Dvaro čia būta labai didelio, dešimties kvadratinių 
lygų; jo savininkas buvo vienas stambiausiųjų krašto žem- 
valdžių. Dvarą valdė jo sūnėnas; su juo ten buvo vienas 
armijos kapitonas, šiomis dienomis pabėgęs iš Buenos Aire- 
so. Turint galvoje mano pašnekovų visuomeninę padėtį, 
reikia pasakyti, pasikalbėjimas su jais buvo gana komiš- 
kas. Jie, kaip paprastai, labai stebėjosi, jog Žemė apskrita, 
ir niekaip negalėjo patikėti, kad jei pragręžtum pakanka- 
mai gilią skylę, tai ji išeitų į kitą žemės pusę. Tačiau jie bu- 
vo girdėję, kad esanti šalis, kur šešis mėnesius šviesu, o še- 
šis — tamsu ir gyvena žmonės labai aukšti ir ploni! Jie do- 
mėjosi arklių bei galvijų kainomis Anglijoje. Išgirdę, kad 
mes savo gyvulių negaudome lasu, jie sušuko: „Ak, tai jūs 
naudojate tik bolus!“ Jiems ir į galvą netilpo mintis, kad 
laukai gali būti aptverti. Galų gale kapitonas pasakė, kad 
norįs Mane paklausti vieno dalyko ir bus man labai dėkin- 
gas, jei pasakysiu visišką teisybę. Aš net sudrebėjau pama- 
nęs, kad klausimas gali būti perdaug moksliškas, bet išgir- 
dau: „Ar ne tiesa, kad Buenos Aireso damos — visų gra- 
žiausios pasaulyje?“ Aš atsakiau, kaip tikras renegatas: 
„Jos tikrai žavios“. Jis pridūrė: „Turiu dar vieną klausimą. 
Ar nešioja damos kur nors kitur pasaulyje tokias dideles 
šukas?“ Aš jį iškilmingai užtikrinau, kad nenešioja. Jie tie- 
siog džiūgavo. Kapitonas sušuko: „Ar girdėjot, žmogus, 
matęs pusę pasaulio, sako, kad taip; mes visada taip ma- 
nėm, bet dabar jau tikrai žinome“. Kadangi taip puikiai nu- 
simaniau, buvau priimtas kuo svetingiausiai; kapitonas 
mane pakvietė gultis į jo lovą, o pats atsigulė ant rekado. 

Lapkričio 21 d.— Išvykoime, saulei tekant, ir jojome 
visą dieną. Šios provincijos dalies geologinė sandara kito- 
kia, negu šiaip krašto, ir labai panaši į pampų. Todėl čia 
milžiniški plotai apžėlę dagiais, taip pat kardonu; visą šią 
vietovę būtų galima pavadinti ištisu tų augalų sąžalynu. 
Abi šios rūšys auga skyrium — kiekvienas augalas drauge 
su savo gentainiais. Kardonas siekia arkliui iki nugaros, 
bet pampų dagys dažnai iškyla aukščiau už raitelio viršu- 
galvį. Apie tai, kad išsuktum iš kelio bent jardą, negali 
būti nė kalbos, o ir pats kelias iš dalies, kai kur net ištisai, 
užžėlęs. Ganyklų čia, žinoma, nėra jokių; jei galvijas arba 
arklys įlenda į tankmę, tai kuriam laikui visiškai dingsta. 
Todėl šiuo metu gyvulius varyti iš vienos vietos į kitą 

labai rizikinga; kai tik išsikamavęs gyvulys pasiekia da- 
gynę, puola į ją, ir tiek jį tematysi. Šiuose rajonuose labai 
maža estancijų, o ir tos stovi palei drėgnus slėnius, kur, 
laimė, negali augti nė vienas tų visą nustelbiančių augalų. 
Kadangi naktis užėjo anksčiau, negu pasiekėme savo ke- 
lionės tikslą, apsinakvojom skurdžioje pirkelėje, kur 
gyveno visiški beturčiai. Nepaprastai didelis, nors gal 
truputį per daug ceremoningas, mūsų šeimininkų sve- 
tingumas, atsižvelgiant į jų gyvenimo lygį, buvo tikrai 
žavus. 

"Lapkričio 22 d.— Atvykome prie Berkelo į estanciją, 
priklausančią vienam labai svetingam anglui, kuriam tu- 
rėjau rekomendacinį laišką nuo savo bičiulio p. Lambo. 
Čia išbuvau tris dienas. Sykį rytą abu su šeimininku nu- 
jojome prie Siera del Pedro Flako, apie 20 mylių aukš- 
tyn Rio Negru. Beveik visa vietovė buvo apaugusi gera, 
tiesa, šiurkštoka, žole, kuri siekė arkliui iki pilvo, bet 
ir čia daugelio kvadratinių lygų plote nebuvo nė vieno 
galvijo. Banda Orientalės provincija, jei tik ji būtų geriau 
apgyvendinta, galėtų išmaitinti nuostabiai daug gyvulių; 
šiuo metu iš Montevideo per metus eksportuojama apie 
tris šimtus tūkstančių odų ir daug jų suvartojama vietoje 
nuo žuvusių gyvulių. Vienas estanciero [dvarininkas] man 
pasakojo, kad jam dažnai tekdavo siųsti dideles galvijų 
kaimenes toli į fabriką sūdytai mėsai; nusikamavusius gy- 
vulius kelyje ne retai tekdavo papiauti ir nulupti; bet nie- 
kaip nepavykdavę įtikinti gaučų, kad tokius galvijus val- 
gytų; kiekvienai vakarienei jie skersdavosi vis naują gy- 
vulį! Reginys į Rio Negrą nuo Sieros buvo gražiausias iš 
visų, kuriuos tik mačiau šioje provincijoje. Plati, gili ir 
srauni upė vingiavosi stataus uolėto skardžio papėdėje; 
anapus dūlavo miško juosta, o į akiratį tolumoje rėmėsi 
banguota, žole apžėlusi lyguma. 

Būdamas šiose vietose, ne kartą girdėjau apie Siera de 
las Kuentosą — kalvą, esančią keletą mylių į šiaurę. Tas 
pavadinimas reiškia „,Karolių kalva“. Mane tikino, kad ten 
randama daug apvalių, įvairios spalvos akmenukų su ci- 
lindrinėm skylutėm. Anksčiau indėnai juos rinkdavo ir 
darydavo karolius ar apyrankes — pomėgis, tarp kita ko, 
bendras ir visoms laukinėms, ir kultūringiausioms tautoms. 
Nežinojau, ką galvoti apie tuos pasakojimus; bet, kai užsi- 
miniau apie juos, būdamas Gerosios Vilties Rago iškyšu- 
lyje, daktarui Endriu Smitui, tai jis man pasakė, kad, kiek 

prisimenąs, Afrikos pietryčių krantuose, apie šimtą mylių 
nuo Sen Džono upės”, paplūdimyje tarp žvirgždo aptik- 
davęs Kvarco kristalų su apdilusiomis briaunomis. Krista- 
lai būdavo apie 5 linijas (?/1> colio) skersmens ir nuo 1 iki 
1!/> colio ilgio. Per daugelį išilgai ėjo nedidelė kiaurymė, 
visai cilindriška ir tokio pločio, kad galėjai lengvai pra- 
verti storoką siūlą ar ploną stygą. Jie būdavo raudoni ar 
blausiai balti. Čiabuviams tie kristalai buvo pažįstami. 
Tas visas aplinkybes suminėjau todėl, kad, nors dabar- 
tiniu metu nežinoma tokios formos kristalų, tatai gali ka- 


da nors kurį keliautoją paskatinti ištyrinėti tų akmenukų 
prigimtį. 


Viešint šioje estancijoje, mane domino vietiniai avi- 
ganiai šunys ir pasakojimai apie juos“. Kad, jodamas per 
porą mylių nuo bet kurio žmogaus ar jo buveinės, aptinki 
didelę bandą avių, kurią tesaugoja tik vienas ar du šu- 
nys,— šiame krašte visai paprastas dalykas. Dažnai ste- 
bėdavausi, kaip galėjo susidaryti tokia glaudi draugys- 
tė. Auklėjimo metodas čia toks, kad šunyčius, kol jie dar 
visai mažiukai, atima nuo kalės ir ima pratinti prie jo bū- 
simųjų draugų. Tris keturis kartus per dieną tokiam šu- 
nyčiui duoda žįsti avį, guolį padaro avidėje iš vilnų ir ne- 
leidžia bendrauti su kitais šunimis nei su šeimininkų vai- 
kais. Be to, šunytį paprastai kastruoja, todėl paūgėjus 
jame vargiai beišlikę kokių nors jausmų savo gentainių 
atžvilgiu. Taip išauklėtas šuo nejaučia jokio noro palikti 
kaimene, ir kaip kitas šuo gins savo šeimininką, taip šitas 
gins avis. Artėjant prie bandos, įdomu žiūrėti, kaip šuo, 
lodamas eina artyn, o avys spaudžiasi paskui jį, lyg jis 
būtų vyriausias jų bandos avinas. Tuos šunis lengva taip 
Pat išmokyti, kad vakare tam tikrą valandą parvestų ban- 
dą namo. Didžiausia bėda su jais, kol dar jauni, nes tada 
jie nori pažaisti su avimis; taip pramogaudami, jie kar- 
tais negailestingai gainioja savo vargšus valdinius. 

Aviganis šuo kasdien ateina prie namų mėsos gabalo 
ir, jį pačiupęs, tuoj sprunka šalin, it savęs gėdydamasis. 

amų šunys tokiais atvejais jam labai pikti, net mažiau- 
Sias puola atėjūną vytis. Tačiau, kai tik aviganis, atbė- 
g&ęs prie savo bandos, atsigręžia ir ima loti, visi namų šu- 
nys kuo greičiausiai dumia šalin. Net visa alkanų laukinių 


* A. d'Orbinji apie tuos šunis praneša beveik tą pat (A. d'Or big- 
NY, t. I, p. 175). 

šunų ruja vargiai kada išdrįsta (o kai kas man sakė, kad 
niekad nedrįsta) užpulti bandą, kurią saugoja nors vienas 
tų ištikimųjų ganytojų. Visa tai man atrodo įdomus pa- 
vyzdys, koks lankstus šuns prisirišimo jausmas. Koks be- 
būtų šuo — laukinis ar prijaukintas, — jis jaučia pagarbą 
ar baimę visiems gyvuliams, kurie paklūsta bandos instink- 
tui. Paaiškinti, kodėl vienui vienas šuo su savo avių ban- 
da įstengia nuvyti šalin laukinius šunis, galima tik tuo, 
kad pastarieji kažkaip neaiškiai jaučia, jog, būdamas toje 
bendrijoje, vienas šuo pasidaro toks stiprus, lyg eitų iš- 
vien su savais gentainiais. F. Kiuvjė nurodo, kad visi leng- 
vai prijaukinamieji gyvuliai į žmogų žiūri kaip į savos 
bendrijos narį ir čia vadovaujasi bandos instinktu. Šiuo 
atveju aviganis šuo į avis žiūri kaip į savo gentainius, ir 
tat jam suteikia pasitikėjimą savimi, o laukiniai šunys, 
nors ir žino, kad kiekviena paskira avis ne šuo, bet ska- 
nus maistas, vis tik iš dalies sutinka su tokiu šuns požiū- 
riu, matydami bandą su aviganiu priešakyje. 

Vieną vakarą atėjo domidor (arklių tramdytojas) pra- 
jodinėti keletą eržiliukų. Aprašysiu tramdymo pradžią, 
nes, Man rodos, dar apie tai nepapasakojo kiti keliauto- 
jai. Jaunų laukinių arklių kaimenę suvaro į koralį — di- 
džiulį aptvarą iš stulpų — ir užkelia vartus. Dabar tarsi- 
me, kad Žmogus vienas turi pagauti arklį, nepažinojusį 
iki šiol nei kamanų, nei balno, ir ant jo užsėsti. Manau, 
šiaip kam, ne gaučui, toks triukas būtų neįmanomas. Gau- 
čas išsirenka kokį suaugusį kumelį ir, tam bešuoliuojant 
aplink areną, meta į jį lasą taip, kad pagautų už abiejų 
priekinių kojų. Arklys kaip mat sunkiai trenkiasi ant že- 
mės, ir, kol ant jos kapanojasi, gaučas, laikydamas įtem- 
pes lasą, užneria jį aplink vieną užpakalinę koją, kaip tik 
po šepetėliu, pritraukia ją prie abiejų priekinių, užveržia 
lasą; taigi arkliui esti supančiotos trys kojos. Paskui gau- 
čas sėdasi jam ant sprando ir pritaiso prie apatinio žando 
stiprų brizgilą be žaboklių: praveria siaurą dirželį pro 
žiedus pavadžių galuose ir jį keletą kartų apsuka apie 
apatinį žandą bei liežuvį. Toliau abi priekinės kojos su- 
rišamos stipriu odiniu diržu, užmezgant slystantį mazgą. 
Lasas, kuriuo buvo surištos trys kojos, nuimamas, ir ark- 
lys sunkiai pasikelia. Dabar gaučas, tvirtai laikydamas pa- 
vadį, pritaisytą prie apatinio žando, išsiveda arklį iš ko- 
ralio. Jei būna dar antras žmogus, tai jis laiko gyvulį už 
galvos, o pirmasis tuo tarpu uždeda mituką bei balną ir 

suveržia pavaržas. Tos operacijos metu arklys, išsigandęs 
ir nustebęs, kad jį juosia aplink liemenį, tolydžio bloškiasi 
ant žemės ir nenori keltis, kol negauna mušti. Kai galų 
gale vargšas gyvulys pabalnojamas, jis vos kvėpuoja iš 
baimės ir esti visas apsiputojęs bei suplukęs. Dabar gau- 
čas, prieš sėsdamas į balną, smarkiai spaudžia žemyn bal- 
nakilpę, kad arklys neprarastų pusiausvyros, o apžergda- 
mas gyvulį, patraukia slystantį mazgą, kuriuo supančio- 
tos priekinės kojos, ir arklys išsilaisvina. Kai kurie 
domidorai trukteli mazgą, gyvuliui gulint ant žemės, ir, sto- 
vėdami virš balno, leidžia arkliui atsikelti. Patrakęs iš 
baimės arklys keletą kartų padūkusiai šokteli, paskui du- 
mia, kiek įkabindamas, tolyn. Visai nusikamavusiu juo 
žmogus kantriai parjoja į koralį, kur vargšą leisgyvį gy- 
vulį paleidžia laisvėn. Ypač daug vargo su tais gyvuliais, 
kurie nenori šuoliuoti, o atkakliai raičiojasi žemėje. Vis- 
kas čia daroma baisiai griežtai; bet po dviejų—trijų sy- 
kių arklys jau sutramdytas. Tačiau dar keletą savaičių 
negalima juo jodinėti su geležinėmis žaboklėmis ir stan- 
džiais žiedais, nes jis turi išmokti suprasti raitelio norą 
iš kamanų timptelėjimo, o iki tol ir stipriausias brizgilas 
nieko nepadės. 

Gyvulių šiuose kraštuose taip daug, kad žmoniškai 
elgtis su jais dėl savo paties naudos nelabai tereikalin- 
ga, o todėl bijau, kad toks elgimasis čia vargu ar žino- 
mas. Sykį, kai jojome pampomis su vienu labai garbingu 
estanciero, mano arklys pavargęs ėmė atsilikinėti, Tas 
žmogus man vis šaukė, kad jį suraginčiau pentinais. Kai 
atsakiau, kad gaila nusikamavusio arklio, jis sušuko: „Na 
ir kas čia tokio, duokit jam pentinais, tai mano arklys". 
Nelengva buvo jam išaiškinti, kad pentinais nenoriu nau- 
dotis paties arklio, o ne jo savininko interesų dėlei. Jis 
pasižiūrėjo į mane baisiai nustebęs ir sušuko: „Ah, don 
Carlos, que cosa!“ [Ak, p. Karlai, kas per niekai!] Buvo 
aiškiai matyti, kad tokia mintis jam anksčiau nė į galvą ne- 
ateidavo. 

Visi žino, kad gaučai — puikūs raiteliai. Jie net ne- 
įsivaizduoja, kad arklys, ką jis beišdarinėtų, galėtų juos 
numesti. Jų supratimu, geras raitelis tas, kuris suvaldo 
Nnetramdytą eržilą, nušoka, kai arklys po juo griūva, ir 
ištengia atlikti kitus panašius žygdarbius. Girdėjau, kaip 
Vienas žmogus ėjo lažybų, kad dvidešimt kartų duos par- 
griūti arkliui, o pats devyniolika kartų nenukris. Prisime- 

nu, kaip vienas gaučas mano akyse jodinėjo labai nertin- 
gu arkliu; šis triskart iš eilės stojosi piestu taip aukštai, 
kad baisiai smarkiai griūdavo aukštielninkas. Žmogus, ne- 
paprastai šaltai apskaičiavęs tinkamą momentą, nušokda- 
vo kaip tik pačiu laiku — nei sekunde anksčiau, nei se- 
kunde vėliau; bet, vos tik arkliui pakilus, jis vėl ant jo 
užšokdavo, ir pagaliau jiedu nurūko. Gaučai, atrodo, nie- 
kad nesinaudoja savo raumenimis. Kartą, žiūrėdamas 
į vieną labai gerą raitelį, su kuriuo smarkiai šuoliavome, 
galvojau: „Jei tik arklys staiga duosis į šoną, jis tikriau- 
siai nukris — taip nerūpestingai sėdi balne". Kaip tik 
tuo momentu arkliui tiesiai iš po nosies nuo lizdo pašo- 
ko strutis patinas; eržiliukas kaip elnias liuoktelėjo į šalį, 
o dėl žmogaus galima pasakyti tik tiek, kad jis irgi liuok- 
telėjo ir išsigando kartu su arkliu. 

Čilėje ir Peru arklys daugiau pratinamas klausyti pa- 
vadžio, negu La Platos provincijose, matyt, dėl to, kad 
ten sudėtingesnis vietovės reljefas. Čilėje arklio nelaiko 
visai išmankštintu tol, kol jo negalima, šuoliuojant visu 
greičiu, sustabdyti tiksliai bet kurioje vietoje, pavyz- 
džiui, ant numesto žemėn apsiausto arba prie pat sienos 
taip, kad, stodamas piestu, jis brūkštelėtų ją kanopomis. 
Mačiau, kaip vienas raitelis, laikydamas kamanas tik 
smilium ir nykščiu, paleido karštakraujį žirgą visu grei- 
čiu per kiemą, o paskui privertė jį greit suktis apie veran- 
dos stulpą vis tokiu atstumu, kad žmogus, ištiesęs ran- 
ką, galėjo braukti per stulpą pirštu. Paskui, apgręžęs pies- 
tu atsistojusį arklį, ištiesęs kitą ranką, jis ėmė nuostabiai 
greit suktis priešinga kryptimi. 

Toks arklys laikomas tikrai išmankštintu, ir nors iš pir- 
mo žvilgsnio visa tai gali atrodyti niekam nereikalinga, 
tačiau iš tikrųjų toli gražu taip nėra. Čia tik ištobulintos 
tos arklio savybės, kurios kasdien reikalingos. Pagautas 
lasu jautis kartais smarkiai šuoliuoja ratu; tada nepa- 
kankamai išmankštintas arklys nusigąsta labai įtempto 
laso ir nesisuka kartu su jaučiu, kaip tekinio ašis. Tokiais 
atvejais yra žuvę daug žmonių: lasą, apsivijusį apie žmo- 
gaus kūną, abu gyvuliai tempia iš priešingų pusių tokia 
jėga, kad diržas vos neperpiauna jo pusiau. Tokiais pat 
pagrindais čia ruošiamos ir arklių lenktynės, atstumas tė- 
ra vos 200—300 jardų, už tai svarbu, kad arkliai būtų verž- 
lūs. Lenktynių arkliai ištreniruojami stovėti taip, kad, ne 
tik kanopomis liečia vieną liniją, bet ir visas keturias ko- 

jas sutraukia į vietą taip, kad jau nuo pirmojo šuolio pil- 
nutinai veiktų užpakalinių kojų jėga. 

Čilėje man pasakojo vieną anekdotą, kuris, man regis, 
yra tikras faktas ir akivaizdžiai parodo, kokia esti nauda 
iš gerai išmankštinto arklio. Kartą jojo kažkoks garbingas 
zmogus ir, susitikęs du kitus raitelius, pamatė, kad vie- 
nas sėdi ant arklio, kuris neseniai jam buvo pavogtas. 
Jis pareikalavo savo arklio, bet tie, užuot ką atsakę, išsi- 
traukė kardus ir puolė jį vytis. Apvogtasis savo geru, eik- 
liu žirgu laikėsi tik šiek tiek persekiotojų priešaky; jo- 
damas pro tankų krūmą, jis greit užsuko už jo ir ūmai 
sustabdė arklį. Persekiotojai pralėkė iš kito šono. Tada jis 
tuoj puolė jiems iš paskos, vienam suvarė į nugarą peilį, 
kitą sužeidė, atsiėmė arklį iš mirštančiojo plėšiko ir nu- 
jojo namo. Tokiems raitininkystės triukams atlikti būtini 
du dalykai: labai stiprūs žąslai (panašūs kaip mameliukų), 
kurių jėgą arklys gerai pažįsta, nors jie ir retai tenaudo- 
jami, ir dideli buki pentinai, kuriais galima naudotis, ar- 
ba vos paliečiant, arba sukeliant smarkų skausmą. Manau, 
kad su angliškais pentinais, kuriais, jau tik truputį prisi- 
lytėjęs, įduri odą, būtų neįmanoma arklį taip išmankštinti, 
kaip Pietų Amerikoje. 

Vienoje estancijoje prie Las Vakaso kas savaitę piau- 
na daug kumelių vien tik dėl odos, nors jų oda kainuoja 
tik penkis popierinius dolerius, arba puse kronos. Iš pra- 
džių atrodo keista, kad dėl tokios menkos sumos sunaiki- 
nama kumelė; bet šitam krašte laikoma juokinga mankš- 
tinti kumeles arba jomis jodinėti, todėl jų visiškai never- 
tina ir naudoja tik veislei. Kiek mačiau, kumelėmis čia 
tik trempiami kviečiai iš varpų; jos varinėjamos po ap- 
skritą aptvarą, kur primesta pėdų. Žmogus, piovęs čia ku- 
melę, garsėjo tuo, kad ypatingai mikliai naudojo lasą. Jis 
lažinosi, kad, stovėdamas dvylika jardų nuo įėjimo į ko- 
ralį, tikrai pagausiąs bet kurį pro šalį bėgantį gyvulį. Bu- 
Vo čia ir kitas žmogus, kuris tvirtino, kad įėjęs į koralį, 
Pagaus kumelę, supančios priekines kojas, išsivarys lauk, 
Parvertęs ant žemės papiaus, nulupęs odą, ištemps ją ant 
kuolų džiovinti (pastarasis darbas itin varginantis) — ir 
Visa tai atliksiąs per dieną dvidešimt dviem kumelėm; ar- 

a tuo pačiu laiku papiausiąs ir nulupsiąs penkiasdešimt 
kumelių. Tai būtų didžiulis darbas, nes laikoma jau 
a aoga, jei nulupi ir ištempi džiovinti 15 ar 16 odų per 

leną. 

Lapkričio 26 d.— Grįždamas pasukau tiesiai link Mon- 
tevideo. Išgirdęs, kad gretimoje fermoje, palei nedidelį 
į Rio Negrą tekantį upelį Sarandį, esą kažkokie milžiniški 
kaulai, nujojau ten su žmogum, pas kurį gyvenau, ir už 
18 pensų nupirkau toksodonto kaukolę*. Kaukolė rasta 
visiškai sveika, bet vaikėzai akmenimis išmušė jai keletą 
dantų, o paskui laidė juos į kaukolę kaip į taikinį. Tik- 
rai didelė laimė, kad atsitiktinai apie 180 mylių nuo šios 
vietos, Rio Tersero krante, žemėse radau visai sveiką dan- 
tį, kuris tiksliai tiko į vieną alveolę tos kaukolės žandi- 
kaulyje. Šio mepaprasto gyvulio likučių aptikau dar dvie- 
jose vietose, taigi kadaise jis čia, matyt, buvo dažnai ap- 
tinkamas. Radau taip pat keletą stambių gabalų šarvo, 
priklausiusio milžiniškam, į šarvuotį panašiam gyvūnui, 
ir didžiulės milodono kaukolės dalį. Kaulai dar tokie švie- 
ži, kad, p. Rikso padarytos analizės duomenimis, juose 
yra 7% gyvulinių medžiagų, ir ant spiritinės lempos jie 
dega maža liepsna. Fosilinių likučių milžiniškos estuari- 
jos nuosėdose, iš kurių susidarė pampos ir kurios dengia 
granito uolienas Banda Orientalėje, yra, matyt, nepapras- 
tai daug. Tur būt, kuria kryptimi bevestum pro pampas 
tiesią liniją, ji būtinai perkirstų kokį nors skeletą ar kau- 
lus. Be tų kaulų, kuriuos radau neilgų išvykų metu, girdė- 
jau dar ir apie daugelį kitų. Iš kur atsiradę tokie pavadi- 
nimai kaip „gyvulių upė“, „milžinų kalva“, visiškai 
suprantama. Kartais girdėdavau, kad kai kurios upės turin- 
čios stebuklingą savybę smulkius kaulus paversti stam- 
biais, arba, anot tų kalbų, kaulai jose išaugą patys. Kiek 
žinau, nė vienas tų gyvūnų nėra žuvęs, kaip anksčiau 
teigta, šiuolaikinėse pelkėse ar dumblėtose upių vagose: 
jų kaulus tik išplovė upės, tekančios per nuosėdas, kurios: 
tie kaulai glūdėjo. Galime daryti išvadą, kad visa pampų 
teritorija — didžiulis išmirusių milžiniškųjų keturkojų ka- 
pinynas. 

Apie vidurdienį 28 dienos atvykome į Montevideo, ke- 
lionėje išbuvę pustrečios dienos. Vietovė visą laiką buvo 
be galo vienoda, tik kai kur truputį labiau uolėta ir kalvo- 
ta, negu prie La Platos. Ne per toli nuo Montevideo pra- 
jojom Las Pietraso kaimą, taip pavadintą dėl stūksančių 
keleto milžiniškų apvalių sienito luistų. Kaimas atrodė 

* Turiu išreikšti padėką p. Kinui, kurio namuose gyvenau Berkelo 
miestelyje, ir p. Lambui, iš Buenos Aireso, nes be jų pagalbos tie ver- 
tingi likučiai niekad nebūtų patekę į Angliją. 

gana patrauklus. Šitoje šalyje bet kurią grupę namų, ap- 
augusių figmedžiais ir iškilusią šimtą pėdų aukščiau bend- 
ro vietovės lygio, jau tenka vadinti gražia. 


Paskutinius šešis mėnesius turėjau progų pažinti kai 
kuriuos tų provincijų gyventojų būdo bruožus. Gaučai, 
atseit kaimiečiai, šiuo atžvilgiu stovi daug aukščiau už 
tuos, kurie gyvena miestuose. Gaučai visada didžiai pa- 
slaugūs, mandagūs ir svetingi. Nė sykio iš jų pusės nete- 
ko patirti šiurkštumo ar nesvetingumo. Jie kuklūs, kal- 
bėdami apie save ar savo kraštą, bet kartu žvalūs ir drą- 
sūs vyrai. Iš kitos pusės, čia įvyksta daug apiplėšimų ir 
praliejama nemaža kraujo; pastarasis dalykas daugiausia 
pareina nuo to, kad įprasta nuolat nešiotis peilį. Liūdna, 
kai prisiklausai, kiek gyvybių žūva dėl menkų kivirčų. 
Per muštynes kiekvienas priešininkas stengiasi pataikyti 
kitam į veidą ir sužaloti nosį ar akį — apie tai neretai 
liudija gilūs, baisūs randai. Plėšikavimas — natūrali pa- 
sekmė visur vykstančių azartinių lošimų, girtuokliavimo 
ir neapsakomo tinginiavimo. Mersedese paklausiau du vy- 
rus, kodėl jie nedirba; vienas rimta mina atsakė, kad die- 
nos perdaug ilgos, o kitas, — kad esąs perdaug neturtin- 
gas. Čia taip gausu arklių ir visokio maisto, kad nėra rei- 
kalo būti labai darbščiam. Be to, daugybė įvairių švenčių, 
o paskui — joks reikalas nesiseks, jeigu nepradėsi jo per 
mėnulio jaunatį; taigi jau tik dėl tų dviejų priežasčių 
niekais nueina pusė mėnesio. 

Policija ir teisingumas visai bereikšmiai. Jei žmogžu- 
dystę padaro neturtingas žmogus ir jį sugauna, tai paso- 
dina į kalėjimą, o gal net sušaudo; bet jei tas žmogus tur- 
tingas ir turi draugų, tai gali būti tikras, kad nieko bloga 
jam neatsitiks. Įdomu, kad ir garbingiausi krašto gyven- 
tojai visada padeda žmogžudžiui pabėgti; jie, matyt, gal- 
voja, kad žmogus, žudydamas žmogų, nusideda vyriausy- 
bei, o ne tautai. Keliautojas neturi kitos apsaugos, kaip tik 
šaunamuosius ginklus, ir tik įpratimas nuolat juos nešiotis 
sukliudo dažnesnius apiplėšimus. Aukštesnių ir labiau iš- 
prususių luomų žmonėse, kurie gyvena miestuose, žymu, 
nors gal menkesniu laipsniu, tos pačios gerosios būdo ypa- 
tybės, kaip ir gaučų; bet jie, manau, paliesti daugelio 
ydų, kurių gaučai neturi. Ištvirkavimas, šaipymasis iš bet 
kurios religijos ir grubiausia korupcija — anaiptol ne reti 
reiškiniai. Beveik kiekvieną valdininką gali papirkti. 

Pašto įstaigos viršininkas pardavinėja netikrus pašto ženk- 
lus. Gubernatorius ir ministras pirmininkas susidėję viešai 
grobsto provinciją. Jei tik kur reikalas eina apie auksą, — 
teisingumo niekas nelaukia. Pažinojau anglą, kuris nuvy- 
ko pas vyriausiąjį teisėją (dar nežinodamas, kaip čia viskas 
daroma, drebėjo, įeidamas į kambarį) ir tarė: „Pone, at- 
ėjau tamstai pasiūlyti du šimtus (popierinių) dolerių (ati- 
tinka maždaug penkis svarus sterlingų), jei per tam tikrą 
laiką suimsi žmogų, kuris mane prigavo. Žinau, kad tai 
prieštarauja įstatymui, bet mano advokatas (toks ir toks) 
man patarė imtis šitokio žygio“. Vyriausias teisėjas nuo- 
lankiai šyptelėjo, padėkojo, ir, dar neužėjus nakčiai, ap- 
gavikas jau buvo kalėjime. Nors daugelis šalies vadovau- 
jančiųjų žmonių neturi jokių principų ir kraštas pilnas 
prastai apmokamų pramuštgalvių karininkų, gyventojai 
tikisi, kad demokratinė valdžios forma turės pasisekimą! 

Tik susipažinus su vietos visuomene, į akis krinta du— 
trys tikrai pažymėtini jos bruožai: mandagios ir orios 
manieros, vyraujančios visuose gyventojų sluoksniuose, 
labai skoningi moterų apdarai ir visų visuomenės sluoks- 
nių lygybė. Prie Rio Kolorado su generolu Rosu paprastai 
pietaudavo keletas žmonių, laikiusių smulkias krautuvė- 
les. Baija Blankoje majoro sūnus užsidirbdavo pragyveni- 
mui, sukdamas cigaretes, ir jis norėjo vykti su manim 
kaip vadovas arba tarnas į Buenos Airesą, bet tėvas pa- 
bijojo leisti jį vieną. Daugelis armijos karininkų nemoka 
skaityti, nė rašyti, bet visi susitinka draugijoje, kaip ly- 
gūs su lygiais. Entre Rioso sala susidėjo tik iš šešių atsto- 
vų. Vienas jų laikė paprastą krautuvėlę, ir tas verslas, ma- 
tyt, nežemino jo kitų akyse. Tai ir tenka laukti naujai su- 
sidariusioje valstybėje, tačiau anglui vis tik atrodė keista, 
kad nėra „ponų“ iš profesijos. 

Kalbant apie tuos kraštus, visada reikia atsiminti, kaip 
juos augino jų beširdė motina Ispanija. Aplamai jie, gal 
būt, labiau girtini už tai, kas padaryta, negu peiktini už 
tai, kas gal dar nespėta padaryti. Tačiau nėra abejonės, 
kad kraštutinis liberalizmas tose šalyse galų gale duos 
gerus rezultatus. Didžiausias pakantumas kitoms religi- 
joms, rūpinimasis auklėjimu, spaudos laisvė, lengvatos 
visiems svetimšaliams ir ypač, laikau savo pareiga tat 
pridurti, kiekvienam, turinčiam nors ir menkiausių preten- 
zijų į mokslą, — visa tai su dėkingumu prisimins kiekvie- 
nas, pabuvojęs Pietų Amerikos ispaniškoje dalyje. 

Gruodžio 6 d.— „Biglis“ išplaukė iš La Platos, kad nie- 
kada nebegrįžtų į jos drumzlinus vandenis. Paėmėm kur- 
są į Troškimo įlanką, Patagonijos krante. Prieš eidamas 
toliau, pažymėsiu čia vieną kitą dalyką, kuriuos teko ste- 
bėti jūroje. 

Kai laivas buvo keletą mylių nuo La Platos žiočių, 
o paskui prieš Šiaurės Patagonijos krantus, keliskart mus 
buvo apspitę vabzdžiai. Vieną vakarą apie dešimt mylių 
nuo San Blaso įlankos orą visur, kiek akys beužmatė, pri- 
pildė spiečių spiečiai, nesuskaitomi miriadai peteliškių. 
Net pro žiūronus negalėjai įžiūrėti vietos, kur jų nebūtų 
buvę. Jūrininkai ėmė šaukti: „Sninga peteliškėmis“, ir iš 
tikrųjų taip atrodė. Čia buvo įvairiausių rūšių, bet dau- 
giausia peteliškės priklausė formai, labai panašiai į anglų 
Colias edusa, tačiau ne tapatingai. Kartu su dieniniais 
drugiais skrido naktiniai drugiai ir plėviasparniai; ant de- 
nio užskrido ir gražus vabalas (Calosoma). Žinoma ir kitų 
atvejų, kai tų vabalų matė toli jūroje, ir tai juoba pažy- 
mėtina, kad daugumas Carabidae skraido retai arba visai 
neskraido. Diena buvo giedra ir tyki, o prieš tai irgi buvo 
tokia pat; lengvas vėjelis nuolat keitė kryptį. Taigi ne- 
galima tarti, kad vabzdžius vėjas atpūtė nuo kranto, o, 
priešingai, tenka manyti, jog atskrido patys. Didžiuliai 
Colias spiečiai iš pirmo žvilgsnio lyg ir priminė migraci- 
ją, kurią, kaip nustatyta, atlieka kita peteliškė, Vanesa 
cardui*; bet kartu buvo ir daugiau vabzdžių, tai reikalas 
čia, matyti, kitoks, ir net sunku jį išaiškinti. Prieš saulėlydį 
pakilo smarkus šiaurys, ir nuo jo tikriausiai žuvo tūkstan- 
čiai peteliškių bei kitokių vabzdžių. 

Kitą kartą, kai buvom 17 mylių nuo Korienteso rago, 
nuleidau už borto tinklelį pelaginiams gyvūnams gaudy- 
ti. Ištraukęs jį nustebau, kai jame pamačiau nemažai va- 
balų, ir, nors čia buvo atvira jūra, sūrus vanduo jiems, 
matyt, nepadarė daug žalos! Keletas pavyzdžių man dingo, 
bet tie, kuriuos išsaugojau, priklausė šioms gentims: Co- 
lymbetes, Hydroporus, Hydrobius (dvi rūšys), Notaphus, 
Cynucus, Adimonia ir Scarabaeus. Iš pradžių pamaniau, 
kad tie vabzdžiai vėjo atpūsti nuo kranto; bet kai iš 8 rū- 
šių 4 pasirodė vandeninės, o dar dvi pagal įpročius da- 
linai galima irgi prie jų priskirti, man pasirodė labiau ti- 
kėtina, kad juos į jūrą atnešė nedidelis upelis, tekantis iš 


* Lyell, Principles of Geology, t. III, p. 63. 

ežero, esančio netoli Korienteso rago. Kaip ten bebūtų, 
vis tik įdomu rasti gyvus vabzdžius, plaukiojančius atvi- 
rame vandenyne 17 mylių [27 km] nuo artimiausios žemės. 
Yra paskelbta keletas pranešimų apie vabzdžius, vėjo nu- 
neštus nuo Patagonijos krantų. Juos stebėjo kapitonas 
Kukas, o vėliau kapitonas Kingas iš laivo ,„Advenčer“. Šio 
reiškinio priežastis tikriausiai ta, kad nebuvo medžių ir 
kalvų, kurie užstotų nuo vėjo, nes skraidantį vabzdį vė- 
jas gali labai lengvai nupūsti į atvirą jūrą. Įdomiausias 
man žinomas pavyzdys, kai vabzdys sugautas toli nuo sau- 
sumos, yra atvejis su dideliu žiogu (Acrydium), kuris už- 
skrido ant „Biglio“ denio, kai pavėjui buvo Žaliojo Rago 
salos, o artimiausia sausuma, į kurią pasatas nepūtė tie- 
siai, buvo Blanko ragas, Afrikos pakrantėje, už 370 mylių 
[597 km].* 

„Bigliui“ esant La Platos žiotyse, stiebus ir laivavir- 
ves buvo keletą kartų nukloję skraidantieji voratink- 
liai. Kartą (1832 m. lapkričio 1 d.) ypač susidomėjau tuo 
dalyku. Buvo giedra, ir rytmetį ore visur draikėsi vora- 
tinklių kuokšteliai, lyg rudens dieną Anglijoje. Laivas bu- 
vo 60 mylių [96 km] nuo kranto, o iš ten visą laiką pūtė 
lengvutis brizas. Prie kuokštelių kybojo milžiniška dau- 
gybė smulkių, apie !/10 colio ilgumo, tamsiai raudonos 
spalvos vorelių. Jų laive prisirinko, tur būt, keletas tūks- 
tančių. Kai voreliai palytėdavo takelažą, pasirodydavo, 
kad jie kabo ant vieno siūlelio, o ne ant kuokštinės ma- 
sės, kuri, matyt, susidarė tik iš susivėlusių paskirų siūlelių. 
Voreliai visi buvo vienos rūšies, bet abiejų lyčių; būta 
čia ir jauniklių — smulkesnių bei tamsesnės spalvos. Ne- 
aprašinėsiu to vorelio, tik pažymėsiu, kad, mano manymu, 
jis nejeina į jokią iš Latreilio nustatytų genčių. Mažieji 
aeronautai, patekę ant denio, tuoj imdavo smarkiai bruz- 
dėti: lakstydavo pirmyn ir atgal, puldavo žemyn ir vėl 
pakildavo tuo pat siūlelių, regzdavo mažą ir labai padriką 
tinklelį kertėse tarp lynų. Jie galėjo laisvai bėgioti van- 
dens paviršiumi. Sutrikdytas vorelis pakeldavo priekines 
kojeles, lyg įtempdamas dėmesį. Tik ką atvykę jie buvo, 
matyt, labai ištroškę ir, atkišdami žandus, godžiai siurbė 
vandens lašus; tą pat pastebėjo ir Strakas. Ar tai negalėjo 
būti dėl to, kad vabzdžiai keliavo sausu ir praretėjusiu oru? 


* Musės, kurios dažnai keletą dienų lydi laivą iš uosto į uostą, pa- 
sišalinusios nuo jo, netrukus išsiblaško ir dingsta. 

Stebėdamas keletą vorelių, kurių kiekvienas kabojo ant 
atskiro siūlo, matydavau, kad menkiausias vėjelio dvelk- 
telėjimas juos nunešdavo iš akių horizontalia kryptimi. 
Kitą sykį (25 d.) panašiomis aplinkybėmis vėl stebėjau 
tos pat rūšies mažą vorelį: padėtas ar pats užsilipęs ant 
kokios pakilumėlės, jis atstatydavo pilvelį, išleisdavo siūlą 
ir paskui nuplaukdavo oru horizontalia kryptimi, kaž- 
kaip tiesiog nesuvokiamai greit. Man rodės, kad vorelis, 
prieš minėtus paruošiamuosius žygius, susiriša kojas plo- 
niausiomis gijomis, bet nesu tikras, ar tiksliai tai paste- 
bėjau. 

Kartą būdamas Santa Fe, turėjau geresnę progą stebė- 
ti kai kuriuos panašius faktus. Voras, kuris buvo apie 
3/10 colio ilgumo ir išvaizda panašus į Citigradą (taigi la- 
bai skyrėsi nuo vorelių, verpiančių skraidančius voratink- 
lius), tupėdamas stulpo viršuje, išsviedė iš verpiamųjų 
liaukų tris—keturias gijas. Tas žibančias saulėje gijeles 
buvo galima palyginti su sklindančiais į visas šalis šviesos 
spinduliais; tik jos nebuvo tiesios, o vilnijo, kaip šilko 
gijos vėjyje. Ilgio jos buvo daugiau kaip jardas [91 cm] 
ir plito iš kiaurymės į viršų. Paskui voras staiga atitrūko 
nuo stulpo ir kaip mat dingo iš akių. Diena buvo karšta 
ir, rodės, visai tyki; tačiau oras niekada negali būti toks 
ramus, kad nejudėtų šitoks jautrus vėjarodis, kaip vora- 
tinklio siūlas. Jei šiltą dieną žiūrėsime į šešėlį, krintantį 
ant kranto nuo kurio nors daikto, arba per plokščią ly- 
gumą į kurį nors tolimą orientyrą, beveik visada galėsim 
pastebėti, kaip į viršų kyla sušilusio oro srovės; apie to- 
kių aukštyn einančių srovių buvimą liudija ir kylantieji 
į viršų muilo burbulai, kurie uždaroje patalpoje nekyla. 
Taigi, manau, nesunku suprasti, kaip kyla plonos gijelės, 
išleistos iš voro verpiamųjų liaukų, o paskui ir pats voras; 
gijelių išsiskleidimą mėgino paaiškinti, rodos, p. Marejus 
(Murray) jų vienoda elektrine būsena. Tai, kad daugybę 
tos pat rūšies, tik skirtingų lyčių ir amžiaus, vorų ne kar- 
tą buvo randama daug lygų nuo kranto, įsikibusių į savo 
gijeles, verčia spėti, jog įprotis keliauti oru, būdinga šios 
grupės savybė, lygiai kaip nardymas vandenyje, būdinga 
vandeninių vorų (Argyroneta) savybė. Taigi galima at- 
mesti Latreilio spėliojimą, kad skraidančiuosius voratink- 
lius gamina aplamai įvairių vorų genčių jaunikliai, nors, 
tiesa, matėme, jog ir kitų vorų jaunikliai sugeba keliauti 

oru*. Plaukiant į pietus nuo La Platos, dažnai pririšda- 
vau už borto drobinį tinklelį, ir taip pagavau daug įdomių 
gyvūnų. Jų tarpe buvo nemaža keistų ir dar neaprašytų 
vėžiagyvių genčių. Viena iš jų, Kai kuriais atžvilgiais ar- 
tima Notopoda (krabai, kurių užpakalinės kojos beveik vi- 
sai nugaroje ir- jiems padeda prisitvirtinti prie uolų apa- 
čios), turi itin įdomiai sudarytų užpakalinių kojų porą. 
Priešpaskutinis tų kojų narelis baigiasi ne paprastu 
nagučiu, bet trimis šerio pavidalo, įvairaus ilgio priedu- 
-raiš, kurių vienas ilgumo kaip visa koja. Tie priedurai vi- 
sai plonučiai ir turi smulkius dantelius, atgręžtus atgal; 
riesti priedurų galai plokšti, ir juose yra po penkias ma- 
žytes taureles, kurios veikia, berods, taip pat, kaip siurb- 
tukai sepijos čiuptuvuose. Kadangi šis gyvūnas laikosi 
atviroje jūroje ir jam, tur būt, reikia kur nors pailsėti, tai, 
man rodosi, ta graži ir visiškai anomalinė sandara tarnau- 
ja prisitvirtinti prie plaukiančių jūros gyvūnų. 

Giliame vandenyje, toli nuo sausumos, gyvųjų būty- 
bių visai maža: į pietus nuo 35° pločio man niekad nepa- 
vykdavo pagauti ką nors kita, išskyrus keletą Beroė ir kai 
kurias smulkučių entomostrakų [žemesniųjų vėžiagyvių| 
rūšis. Seklesnėse vietose, keletą mylių nuo kranto, gau- 
su įvairių vėžiagyvių, taip pat ir kai kurių kitų gyvūnų, 
bet tik naktimis. Tarp 56 ir 57° pločio, į pietus nuo Horno 
rago, keletą kartų mečiau tinklelį už borto; tačiau nė sykio 
neištraukiau nieko kita, kaip keletą dviejų rūšių visai 
smulkučių entomostrakų. Tuo tarpu šioje vandenyno da- 
lyje nepaprastai gausu banginių ir ruonių, audrapaukščių 
ir albatrosų. Man visada būdavo mįslė, kuo gali maitintis 
toli nuo krantų gyvenąs albatrosas; spėju, kad, tur būt, 
panašiai kaip kondoras, jis sugeba ilgai pasninkauti, ir 
vienos geros puotos ant pūvančio banginio lavono jam už- 
tenka ilgam laikui. Vidurinėje ir tropinėje Atlanto van- 
denyno dalyse knibžda Pieropoda, Crustacea ir Radiata, 
juos ryjančių skraidančiųjų žuvų ir šias pastarąsias ryjan- 
čių bonitų bei albikorų'š; spėju, kad daugybė žemesniųjų 
pelaginių gyvūnų minta infuzorijomis, kurių, kaip dabar 
žinoma iš Erenbergo tyrinėjimų, gausu atvirame vande- 
nyne; bet kaip šiame skaidriame mėlyname vandenyje 
gyvena pačios infuzorijos? 


* Blekvolas savo „Researches in Zoology" pateikia daug puikių duo- 
menų, kuriuos surinko, stebėdamas vorų įpročius. 

Kartą, plaukdami labai tamsią naktį truputį įpiečiau 
nuo La Platos, jūroje matėme nuostabų ir gražiausią re- 
ginį. Pūtė vėsus vėjas, ir visas Vandens paviršius, kuria- 
me dieną buvo matyti tik putos, dabar švitėjo blyškia 
šviesa. Laivas priešais save varė dvi didžiules, it skysto 
fosforo, bangas, o kilvateryje driekėsi pieno spalvos pėd- 
sakas. Kiek tik akys užmatė, švitėjo kiekvienos bangos 
ketera, ir padangė ties akiračiu, atšviesdama tų blandžių 
liepsnų tviskėjimą, atrodė ne tokia visiškai tamsi, kaip 
dangaus skliautas viršum galvos. 

Slenkant toliau į pietus, jūra vis rečiau bešvitėjo fos- 
forine šviesa, o prie Horno rago, kiek atsimenu, tokį švitė- 
jimą mačiau tik vienu atveju, bet ir jis buvo toli gražu 
neaiškus. Erenbergui paskelbus išsamų darbą apie jūros 
fosforescenciją*, man beveik nebėra reikalo daryti kokių 
nors pastabų šiuo klausimu'?. Tačiau galiu pridurti, kad 
tos suskidusios, netaisyklingos drebutinės medžiagos da- 
lelytės, aprašytos Erenbergo, bus, matyti, bendra šio 
reiškinio priežastis tiek Šiaurės, tiek ir Pietų pusrutuliuo- 
se. Dalelytės buvo tokios smulkios, kad lengvai prasikoš- 
davo pro tankų gazinį tinklelį; kai kurios tačiau buvo aiš- 
kiai matyti plika akimi. Vanduo, įpiltas į stiklinę ir ska- 
landuojamas, kibirkščiuodavo; bet truputis jo laikrodžio 
stikle beveik nešvitėjo. Erenbergas tvirtina, kad šios visos 
dalelytės lieka tam tikru laipsniu dirglios. Mano stebėji- 
mai, kurių dalį atlikau tuoj pasėmęs vandenį, davė kitokių 
rezultatų. Galiu taip pat pažymėti, kad kartą visą naktį 
naudotą tinklelį padžioviau; bet, kai po 12 valandų no- 
rėjau juo vėl naudotis, pasirodė, jog visas jo paviršius 
taip švitėjo, lyg tinklelis būtų tik ką ištrauktas iš van- 
dens. Atrodo neįtikima, kad dalelytės šiuo atveju galėjo 
taip ilgai išlikti gyvos. Kartą, kai laikiau Dianeae genties 
medūzą tol, kol ji nugaišo, vanduo, kuriame ji buvo, ėmė 
švitėti. Bangose blikčiojančios ryškios žalsvos kibirkštys 
atsiranda, tur būt, nuo smulkučių vėžiagyvių. Tačiau ne- 
tenka abejoti, kad ir daug kitų jūros gyvūnų, kol jie gyvi, 
šviti fosforine šviesa. 

Dviem atvejais stebėjausi, matydamas, kad jūra švi- 
tėjo gana giliai. Palei La Platos žiotis nemirgančia, bet 
silpna šviesa švitėjo keletas apskritų ir ovalinių, aiškiais 
kontūrais, nuo 2 iki 4 jardų skersmens dėmių; o tuo 


* Jo ištrauka patalpinta „Magazine of Zoology and Botany". 

tarpu aplink mus vandenyje žibsėjo tik viena kita kibirkš- 
tis. Tos dėmės atrodė lyg mėnulio atspindys ar šiaip koks 
šviečiantis kūnas, nes jų kraštai, banguojant vandens pa- 
viršiui, svyravo. Laivas, kurio grimzlė buvo 13 pėdų, per- 
plaukė dėmes, jų nesuardęs. Vadinasi, tenka manyti, kad 
kažkokie gyvūnai buvo susibūrę giliau, negu siekė laivo 
dugnas. 

Prie Fernando Noronjos salos jūra švitėjo blikčio- 
dama; šis reiškinys buvo labai panašus į tai, lyg didelė 
„žuvis greitai plauktų švitinčiu skysčiu. Jūrininkai šį reiš- 
kinį tuo ir aiškino; aš tada suabejojau, ar taip yra, nes 
blikčiota tankiai ir greit. Jau pažymėta, kad tas reiškinys 
šiltuose kraštuose matomas daug dažniau, negu šaltuosiuo- 
se, ir kartais man atrodydavo, jog palankiausia jam atsi- 
rasti sąlyga bene bus elektros būvio sutrikimas atmosfe- 
roje. Manau, neabejotina, kad jūra labiausiai šviti po 
keleto gražių dienų, kai jos paviršiuje knibžda įvairių gy- 
vūnų. Vandens, pripildyto drebutinių dalelyčių, negalima 
laikyti tyru; o švitėjimo reiškinys visais paprastais atve- 
jais atsiranda tada, kai sutrikęs skystis liečiasi su atmo- 
sferos oru; taigi fosforinį švitėjimą aš linkęs aiškinti or- 
ganinių dalelyčių skaidymusi, procesu (beveik norėtųsi jį 
pavadinti savo rūšies kvėpavimu), kuriuo vandenynas 
apsivalo. 


Gruodžio 23 d.— Atvykome į Troškimo įlanką, Patago- 
nijos krante, 47“ plotyje. Įlanka — nevienodo platumo, jsi- 
skverbusi į sausumą apie dvidešimt mylių. Įplaukęs vidun 
keletą mylių, „Biglis“ nuleido inkarą prieš senos ispanų 
kolonijos griuvėsius. 

Tą pat vakarą išsikėliau į krantą. Pirmąkart patekti 
į nepažįstamą kraštą — labai įdomu, ypač jeigu, kaip čia, 
visa, kas yra aplink, turi savo ypatingų, ryškių bruožų. Nuo 
200 iki 300 pėdų aukštyje viršum porfyro masyvų plyti 
didžiulė lyguma, tikrai būdinga Patagonijai. Jos pavir- 
šius visai plynas ir susideda iš smarkiai apsizulinusio 
gargždo, susimaišiusio su kažkokia balsva žeme. Vienur 
kitur pasitaiko šiurkščios, parudavusios žolės kuokštai ir 
dar rečiau — žemaūgiai dygliuoti krūmokšniai. Oras čia 
sausas ir malonus; giedras, mėlynas dangus retai kada ap- 
siniaukia. Stovėdamas vienos iš tų dykų lygumų viduryje 
ir žvelgdamas krašto gilumon, dažniausiai matai praside- 
dantį kitos, bent kiek pakilesnės, lygumos šlaitą; bet to- 

kios pat plokščios ir nykios, o visomis kitomis kryptimis 
akiratis neaiškiai šmėžuoja, lyg pro kokį virpantį miražą, 
kylantį nuo įkaitusios žemės paviršiaus. 

Tokiame krašte ispanų kolonijos likimas buvo veikiai 
nulemtas: sausas klimatas, vyraujantis didesniąją metų 
dalį, ir besikartojantieji priešiškai nusistačiusių klajoklių 
indėnų puolimaj privertė kolonistus palikti savo pusiau 
neužbaigtus trobesius. Tačiau iš stiliaus, kuriuo buvo pra- 
dėti šie pastatai, matyti, kokia tvirta ir dosni buvo seno- 
vės laikų Ispanijos ranka. Visi mėginimai kolonizuoti šį 
Amerikos krantą į pietus nuo 41° baigdavosi liūdnai. Bado 
įlanka — jau vien iš pavadinimo galima spręsti, kaip ilgai 
ir sunkiai kentėjo čia keletas šimtų nelaimingųjų žmonių, 
kurių gyvas liko tik vienas, kad papasakotų apie jų visų 
negandą. Šv. Juozapo įlankoje, Patagonijos krante, buvo 
įkurta nedidelė kolonija; tačiau kartą sekmadienį ją už- 
puolė indėnai ir išžudė visus gyventojus, išskyrus du vy- 
rus, kurie daugelį metų išbuvo nelaisvėje. Prie Rio Negro 
man teko kalbėtis su vienu iš jų, dabar jau visai seniu. 

Patagonijos fauna tokia ribota, kaip ir jos flora“. 
Sausringose lygumose čia gali pamatyti tik keletą lėtai 
ropinėjančių juodų vabalų (Heteromera) ir retkarčiais 
šmėkšteli driežas. Paukščių yra trys grifų rūšys, o slėniuo- 
se — keletas rūšių kikilių ir vabzdžiaėdžių paukščių. Viena 
ibio rūšis (Theristicus melanops), kuri aptinkama Viduri- 
nėje Afrikoje, neretai pasitaiko čia pačiose dykiausiose 
vietose; tų paukščių skilvyje rasdavau žiogus, cikadas, 
smulkučius driežus ir net skorpionus**. Vienu metų laiku 
tie paukščiai vaikšto būriais, kitu — poromis; jų riksmas 
labai garsus ir savotiškas, lyg guanako žvengimas. 

Būdingas Patagonijos lygumų gyvūnas — guanakas, 
arba laukinė lama; ji Pietų Amerikoje atstovauja Rytų kup- 
ranugariui. Laukinėje būsenoje tai itin dailus gyvūnas, 
ilgu, grakščiu kaklu.ir plonomis kojomis. Jis labai plačiai 


* Radau čia vieną kaktuso rūšį, aprašytą profesoriaus Henslou pa- 
Vadinimu Opuntia Darwinii (Henslow, Magazine of Zoology and 
Botany, t. I, p. 466), pažymėtiną kuokelių jaudrumu, kuris pasireikšdavo, 
kai kišdavau į žiedą lazdelę ar piršto galiuką. Apyžiedžio lapeliai taip 
Pat susiglausdavo ant piestelės, bet lėčiau, negu kuokeliai. Tos šeimos 
augalai, kurie paprastai laikomi tropiniais, sutinkami ir Šiaurės Ameri- 
koje (Lewis and Clarke, Travels, p. 221) tokioje pat didelėje pla- 
tumoje kaip ir čia, būtent, abiem atvejais — 47“. 

= ** Tų vabzdžių neretai pasitaiko po akmenimis. Aptikau vieną skor- 
Ploną kanibalą, ramiai beryjantį kitą. 

paplitęs šio žemyno visoje vidutinio klimato juostoje, 
pietuose aptinkamas iki salų prie Horno rago. Guanakai 
paprastai gyvena nedidelėm kaimenėm, nuo pustuzinio 
iki trisdešimties gyvulių kiekvienoje; bet Santa Kruso 
krantuose matėme vieną kaimenę, kurioje buvo, tur būt, 
mažiausia 500 guanakų. 

Jie dažniausiai baikštūs ir nepaprastai atsargūs. Ponas 
Stoksas man papasakojo, kad sykį pro žiūronus pamatęs 
kaimenę tų gyvulių; bet jie, matyt, išsigando ir leidosi 
kuo greičiausiai bėgti, nors iki jų buvo taip toli, jog plika 
akimi nepajėgė įžiūrėti. Kur jie yra, medžiotojas sužino, 
iš tolo nugirdęs jų savotišką spiegiamą žvengimą — gua- 
nakų pavojaus ženklą. Atidžiai įsižiūrėjęs, jis, tur būt, pa- 
matys kaimenę, išsirikiavusią eile kurios nors tolimos 
kalvos šlaite. Einant arčiau, jie dar kartą suspiegia ir 
leidžiasi, lyg ir neskubėdami, bet iš tikrųjų itin greita ris- 
tele, išmintu siauru takeliu į gretimą kalvą. Bet jeigu stai- 
ga aptinki vieną guanaką ar tik keletą drauge, jie papras- 
tai stovi nejudėdami ir, įsmeigę akis, žiūri į medžiotoją, 
paskui kartais paeina keletą jardų, atsisuka ir vėl žiūri. 
Kodėl jie ne visada vienodai baikštūs? Gal iš tolo žmogų 
palaiko savo svarbiausiu priešu — puma? Ar gal smalsu- 
mas nugali baimę? Kad jie smalsūs — tikras dalykas; nes, 
jei atsiguli ant žemės ir darai kokius nors keistus judesius, 
pavyzdžiui, tabaluoji ore kojomis, jie beveik visada pa- 
mažu prieina pasižiūrėti, kas čia yra. Tokią išdaigą ne kar- 
tą sėkmingai išdarinėjo mūsų medžiotojai, ir jiems ta pro- 
ga pavykdavo iššauti keletą šūvių, kuriuos gyvuliai, 
matyt, palaikydavo irgi vaidinimo dalimi. Ugnies Žemės 
kalnuose ne kartą mačiau, kaip guanakas, man artėjant 
prie jo, ne tik žvengė ir spiegė, bet stojosi piestu ir labai 
juokingai strakaliavo, matyt kviesdamas su juo muštis. 
Tuos gyvulius labai lengva prijaukinti; Šiaurės Patagonijoje 
prie vieno namo mačiau keletą visai laisvai vaikščiojan- 
čių guanakų. Prijaukinti jie labai drasūs ir dažnai puola 
žmogų, suduodami jam iš užpakalio keliais. Sakoma, kad 
tai darą patinai, pavyduliaudami dėl patelių. Tačiau lau- 
kiniams guanakams nė į galvą neateina gintis; net vienas 
šuo įstengia laikyti tą stambų gyvulį, kol prieina medžio- 
tojas. Daugeliu įpročių jie primena avis bandoje. Taip an- 
tai, pamatę, kad į juos iš visų šalių artėja raiteliai, tuoj 
sumyšta ir nežino, kur bėgti. Dėl to juos nesunku medžio- 

ti indėniškai: lengvai suvaromi į tam tikrą vietą ir apšu- 
pami. 

Guanakai nevengia vandens; Valdeso įlankoje keletą 
kartų mačiau, kaip jie plaukė iš salos į salą. Baironas sako, 
kad keliaudamas matė, kaip jie gėrė sūrų vandenį. Kai ku- 
rie mūsų karininkai matė bandą, kuri, rodėsi, gėrė sūrymą 
iš salinos, prie Blanko rago. Manau, kad kai kuriose kraš- 
to dalyse, be sūraus vandens, jiems iš viso nėra kas gerti. 
Dienos viduryje jie dažnai voliojasi po dulkes negiliose 
įdaubose. Patinai mušasi; kartą du, praeidami visai pro 
mane, spiegė ir taikėsi kits kitą įkąsti; kai kurių nušautų- 
jų patinų odoje buvo gilūs randai. Kartais guanakų bandos, 
matyt, susiruošia į žvalgybą; prie Baija Blankos, kur 30 my- 
lių pločio pakrantės ruože tų gyvulių labai retai tesutiksi, 
mačiau pėdsakus trijų ar keturių dešimčių guanakų, atė- 
jusių tiesiai prie dumblinos sūraus vandens įlankos. Jie, 
tur būt, suprato, kad prisiartino prie jūros, nes taisyklin- 
gai, kaip kavalerijos dalinys, išsiskleidė ir grįžo atgal to- 
kia pat tiesia linija, kokia atvyko. Guanakai turi vieną 
labai keistą įprotį, kurio niekaip negaliu išsiaiškinti: jie 
daugelį dienų iš eilės krauna mėšlą į tą pačią krūvą. Ma- 
čiau tokią aštuonių pėdų skersmens kupetą — joje buvo 
daug išmatų. Pasak A. d'Orbinji, šis įprotis bendras vi- 
soms tos genties rūšims; jis labai naudingas Peru indė- 
nams, naudojantiems mėšlą kaip kurą, nes nereikia vargti 
jį rankiojant. 

Guanakai turi, matyt, mėgstamas vietas, kur ateina mir- 
ti. Santa Kruso krantuose, tam tikrose vietose, daugiausia 
apaugusiose krūmais ir visada netoli upės, žemė tiesiog 
„baltuodavo nuo kaulų. Vienoje tokioje vietoje priskaičiau 
nuo 10 iki 20 kaukolių. Ypač atsidėjęs apžiūrėjau kaulus; 
jie atrodė visai ne taip, kaip tie išsimėtę kaulai, kuriuos 
matydavau anksčiau,— apgraužti ar sulaužyti, lyg tai su- 
vilkti krūvon plėšriųjų žvėrių. Dauguma atvejų gyvuliai 
prieš mirdami čia turėjo patekti pro krūmus ar jų tarpą. 
Ponas Bainas man praneša, kad per vieną savo ankstes- 
niąją kelionę tokį pat dalyką matęs Rio Galjegoso kran- 
tuose. Visiškai nesuprantu, kokia to reiškinio priežastis; 
bet galiu pažymėti tiek, kad sužeisti guanakai ties Santa 
Krusu visada eidavo prie upės*?. Vienoje iš Žaliojo Rago 
salų, Sant Jage, įklonyje mačiau nuošalų kampelį, nusėtą 
Ožkų kaulų; mes tada sušukome, kad čia, tur būt, visų sa- 
los ožkų kapai. Tas pažiūrėti nereikšmingas aplinkybes 

miniu dėl to, kad kai kuriais atvejais jomis galima paaiš- 
kinti, kodėl urve arba po aliuvio sankaupomis randama 
daug nesužalotų kaulų, taip pat, kodėl vieni gyvūnai nuo- 
sėdinėse uolienose aptinkami.dažniau, negu kiti. 

Kartą viršutinės įlankos dalies nuotraukai padaryti 
buvo išsiųsta jolė, vadovaujama p. Čaferso, su maisto at-. 
sarga trims dienoms. Rytą ieškojome senoviniame ispanų 
žemėlapyje pažymėtų keleto vietų, kur yra gėlo vandens. 
Radome siaurą įlankėlę, kurios gilumoje sruveno upokšnis 
(pirmas, kurį aptikome) su apysūriu vandeniu. Atoslūgis 
čia mus privertė keletą valandų palaukti, ir tuo laiku 
nuėjau keletą mylių krašto gilumon. Lyguma, kaip papras- 
tai, susidarė iš žvirgždo, susimaišiusio su žeme, primenan- 
čia kreidą, bet visai kitokios prigimties. Dėl tų minkštų uo- 
lienų lyguma išraižyta daugybės siaurų daubų. Medžių čia 
visai nesimatė, ir, išskyrus guanaką, kuris stovėjo kalvos 
viršuje, kaip budrus savo kaimenės sargybinis, vargu ar 
būtum radęs nors vieną žvėrį ar paukštį. Visur aplink buvo 
tylu ir nyku. Ir vis tik, žengdamas tomis vietovėmis, kur 
aplink nematyti jokio ryškesnės spalvos daikto, pajunti 
kažkokį neaiškų, bet persmelkiantį malonumą. Nenorom 
save klausi, kiek amžių jau tįso ši lyguma ir kiek dar jai 
lemta šitokiai tverti. 

Nėr atsako — čia viskas amžina. 
Slaptingoj dykumos kalboj 
Baisi girdėti abejonė*. 

Vakare nuplaukėme dar keletą mylių įlankos gilumon ir 
ten pasistatėme palapines nakčiai. Apie kitos dienos vi- 
durį jolė užėjo ant seklumos; buvo taip negilu, kad toliau 
nebegalėjome plaukti. Vanduo pasirodė beveik gėlas; 
p. Čafersas sėdo į luotą, ir nusiyrėme dar dvi mylias; čia 
luotas užėjo ant seklumos, bet jau gėlame vandenyje. 
Vanduo buvo drumzlinas, ir, nors čia būta tik visai menko 
upelio, sunku buvo įsivaizduoti, kad jis atsirado iš kur 
nors kitur, o ne iš tirpstančio Kordiljerų kalnuose sniego. 
Vietą, kur apsistojome nakčiai, supo skardingos uolos ir 
statūs porfyro stulpai. Tur būt, niekad nemačiau užkam- 
pio, kuris būtų atrodęs toks atskirtas nuo viso liku- 
siojo pasaulio, kaip tas uolėtas tarpeklis nykioje lygu- 
moje. 


* Šelis, Monblanas.— Vert. 


162 


Kitą dieną po to, kai grįžome atgal į laivą, aš su būrė- 
liu karininkų nuvykau pakasinėti senovinio indėnų kapo, 
kurį buvau aptikęs gretimos kalvos viršūnėje. Priešais še- 
šeto pėdų aukščio uolos išsikišimą stovėjo atritinti du mil- 
žiniški akmenys, sverią, tur būt, mažiausia po porą tonų. 
Kapo dugne ant kietos uolos gulėjo apie pėdos storio 
žemių sluoksnis, suneštas, tur būt, iš lygumos. Ant žemių 
buvo plokščių akmenų grindinys, o ant jo — priversta dar 
akmenų, Kurie užpildė visą tarpą tarp išsikišimo ir dviejų 
luistų. Kapui išbaigti indėnai ne be vargo atskėlė milži- 
nišką uolos gabalą ir užrioglino jį ant dviejų luistų. Pa- 
kasinėjome kapą nuo apačios iš abiejų šonų, bet nera- 
dome jokių palaikų, netgi kaulų. Jie, matyt, jau seniai 
buvo sutrūniję (ir šiuo atveju kapą tektų laikyti labai se- 
nu), nes kitoje vietoje aptikau keletą mažesnių krūvų ir po 
jomis — trupučiuką kaulų nuotrupų; jose dar galima bu- 
vo atpažinti žmogaus palaikus. Folkneris nurodo, kad in- 
dėnai numirėlį laidoja ten, kur miršta, bet vėliau jo kau- 
lus rūpestingai išima iš kapo ir, koks didelis bebūtų atstu- 
mas, pergabena ir sudeda netoli jūros kranto. Tokį paprotį. 
man rodos, galima išaiškinti prisiminus, kad, prieš įgabe- 
nant arklį, indėnų gyvenimo būdas, matyt, buvo maždaug 
toks, kaip šiuo metu Ugnies Žemės gyventojų, taigi apla- 
mai jie bus gyvenę arti jūros. Dėl plačiai paplitusio prie- 
taro, kad reikia būti palaidotam ten, kur laidojo tavo seno- 
lius, gal būt, ir šiuolaikiniai klajokliai indėnai buvo pri- 
versti ne taip trūnijančias numirėlių dalis gabenti į seno- 
vines kapines jūros pakrantėje. 

1834 m. sausio 9 d.— Prieš sutemstant „Biglis“ išmetė 
inkarą puikioje, erdvioje San Chuliano įlankoje, apie 
110 mylių į pietus nuo Troškimo įlankos, kur išbuvome aš- 
tuonetą dienų. Vietovė čia maždaug tokia, kaip apie Troš- 
kimo įlanką, tik gal dar nevaisingesnė. Sykį visas mūsų 
būrys drauge su kapitonu Fic Rojumi pasivaikščiodami ap- 
ėjome viršutinį įlankos galą. Vienuolika valandų išbuvom 
negėrę, ir kai kurie mūsiškiai visiškai nusilpo. Įkopę į vie- 
ną kalvą (nuo to laiko vadinamą Troškulio kalva), išvy- 
dome gražų ežerą, ir du iš mūsų nuėjo prie jo, pažadėję 
duoti ženklą, jei vanduo jame gėlas. Kaip nusivylėme, kai 
Pasirodė, kad ežeras — didžiulis, baltos kaip sniegas, ku- 
bais susikristalizavusios druskos plotas! Didelį troškulį aiš- 
kinome tuo, kad labai sausas oras; bet kokia bebuvo 
JO priežastis, neapsakomai džiaugėmės, kad vėlai vakare 

grįžome į valtis. Nors per visą laiką, kiek čia išstovėjome, 
niekur negalėjome rasti nė lašo gėlo vandens, jo čia, tur 
būt, vis dėlto buvo, nes sūraus vandens paviršiuje, netoli 
nuo įlankos galo, visai atsitiktinai radau dar ne visai žu- 
vusį Colymbetes, kurio, matyt, gyventa netoliese kokiame 
tvenkinėlyje. Trijų kitų rūšių vabzdžiai (Cicindela, matyt, 
hibrida; Cymindis ir Harpalus — visi, gyvenantieji dumblė- 
tuose duburiuose, kartais užliejamuose jūros) ir dar vie- 
nas, rastas negyvas lygumoje, užbaigia vabalų sąrašą. Bu- 
vo labai gausu stambių musių (Tabanus), kurios mus iš- 
vargino, skaudžiai geldamos. Paprastoji sparva, kuri taip 
įsipyksta ūksminguose kaimo keliuose Anglijoje, pri- 
klauso irgi tai genčiai. Čia prieš mus tokia pat mįslė, su ku- 
ria dažnai susiduriame moskitų atžvilgiu: kurių gyvūnų 
krauju tie vabzdžiai paprastai minta? Guanakai čia beveik 
vienintelis šiltakraujis keturkojis, ir jų visai nedaug, paly- 
ginus su galybėmis tų musių. 


Patagonijos geologija itin įdomi. Skirtingai nuo Euro- 
pos, kur terciaro formacijos kaupėsi, matyt, įlankose, čia 
šimtus mylių išilgai jūros kranto tęsiasi didžiuliai nuosėdų 
sluoksniai su įsiterpusiom gausiom terciaro moliuskų, — ro- 
dos, tik išmirusių — kriauklėmis. Dažniausiai aptinkama 
masyvios, didžiulės austrės kriauklė, kurios skersmuo net 
visa pėda. Šiuos sluoksnius dengia kiti, sudaryti iš minkšto 

balto akmens, kuriame daug gipso ir kuris primena kreidą, 
bet iš tikrųjų pemzos prigimties. Šis akmuo pažymėtinas 
tuo, kad mažiausia viena dešimtoji jo tūrio dalis susidedē 
iš infuzorijų; prof. Erenbergas jau aptiko jame 30 vande- 
nyne gyvenančių formų. 

Šis sluoksnis tęsiasi pakrante 500 mylių [800 km], o gai 
ir žymiai toliau. Prie San Chuliano įlankos jo storis dau- 
giau kaip 800 pėdų [244 m]! Šias baltas storymes visur den- 
gia žvirgždo sluoksnis, kuris yra bene vienas didžiausių 
pasaulyje gargždynų: jis prasideda netoli Kolorado ir tę- 
siasi tikriausiai 600—700 jūros mylių [1100—1300 km] 
į pietus; prie Santa Kruso (upė įpiečiau nuo San Chuliano) 
jis siekia Kordiljerų papėdę; ties puse upės ilgio jo storis 
daugiau kaip 200 pėdų; jis, tur būt, visur nutįsęs iki tos 
didžiosios kalnų grandinės, iš kur ir bus atneštas visas šis 
smarkiai nusizulinęs gargždas. Galima laikyti, kad to 
sluoksnio vidutiniškas plotis — 200 mylių [320 km|, o vidu- 
tiniškas storis — apie 50 pėdų [15 ml. Jei visą šį milži- 
nišką gargždo sluoksnį, net ir be dumblo, kuris būtinai 
atsiranda jam trinantis, supiltume į vieną pylimą, susida- 
rytų didžiulė kalnų virtinė! Prisiminus, kad visas šis gargž- 
das, nesuskaičiuojamas kaip smėlis dykumoje, atsirado pa- 
mažu griūvant uolienų masėms senovės jūrų bei upių 
krantuose, kad šios nuolaužos suskilo į dar smulkesnius 
gabalus ir nuo to laiko kiekviena iš jų palengva ritosi, ap- 
valėjo ir nusidangino toli nuo kalnų, — protas tiesiog negali 
suvokti, kokia milžiniška daugybė metų turėjo praeiti. 
O juk tas visas gargždas persikėlė ir, tur būt, apsizulino 
jau po to, kai nugulė baltieji sluoksniai, ir dar žymiai vė- 
lau po to, kai susidarė jų apačioje esantieji sluoksniai su 
terciaro kriauklėmis. 

Visa tai šiame Pietų žemyne vyko didžiuliu mastu; sau- 
suma nuo La Platos iki Ugnies Žemės, 1200 mylių [1930 km] 
atstumu, pakilo (Patagonijoje 300—400 pėdų) tuo laikotai- 
piu, kai jau gyvavo šiuolaikiniai jūrų moliuskai. Senos vė- 
jo išgairintos kriauklės, kurios liko iškilusios lygumos pa- 
viršiuje, dalinai dar išlaikė spalvą. Kilimo vyksmą pertrau- 
kinėjo mažiausiai aštuoni ilgi rimties periodai, kurių metu 
jūra vėl giliai įsigrauždavo į sausumą, palikdama įvairiuose 
lygiuose ilgas eiles skardžių, stačių šlaitų, skiriančių lyg 
laiptai viena viršum kitos kylančias lygumas. Sausuma 
kildavo ir jūra traukdavosi atgal palei ilgas krantų linijas 
vienodai; stebėdamasis įsitikinau, kad toli viena nuo ki- 
tos esančiose vietose atitinkamos lygumų pakopos yra 
Maždaug tokiame pat aukštyje. Žemiausioji lyguma yra 
90 pėdų, o aukščiausioji, į kurią buvau įkopęs netoli kran- 
to, 950 pėdų aukščio; bet šios tėra tik likučiai — plokščios 
žvirgždo nuklotos kalvos. Viršutinė lyguma palei Santa 

Krusą palaipsniui iškyla iki 3000 pėdų aukščio Kordiljerų 
papėdėje. Jau sakiau, kad šiuolaikinių jūrų moliuskų pe- 
riode Patagonija iškilo 300—400 pėdų; galiu pridurti, kad 
tuo periodu, kai ledkalniai nešė riedulius per viršutiniąją 
lygumą prie Santa Kruso, ji buvo iškilusi mažiausiai 
1500 pėdų, Tačiau Patagonijoje vyko ne tik kilimas; išmi- 
rę terciaro moliuskai, kurių kriauklės buvo atrastos prie 
San Chuliano įlankos ir Santa Kruso upės, negalėjo, pasak 
prof. Forbso, gyventi vandenyje giliau negu 40—250 pė- 
dų; o dabar jas dengia nuo 800 iki 1000 pėdų storumo jū- 
ros nuosėdų sluoksnis; vadinasi, kad galėtų susikaupti 
viršuje esantieji sluoksniai, jūros dugnas, kuriame kadaise 
gyveno tie moliuskai, turėjo keletą šimtų pėdų nusileisti 
žemyn. Kokią geologinių pakitimų istoriją prieš mus at- 
skleidžia taip paprastai sudaryta Patagonijos pakrantė! 

Prie San Chuliano įlankos*, 90 pėdų aukščio lygumoje, 
raudoname dumble, apdengusiame gargždą, radau pusė 


Makrauchenijos skeletas (Macrauchenia Patagonica) 
ir jos kūno kontūrai 


skeleto Macrauchenia Patagonica, įdomaus keturkojo, ku- 
rio dydis būtų kaip kupranugario. Jis priklauso tam pačiam 
Pachydermata (storaodžių) skyriui, kaip ir raganosis, ta- 


* Neseniai sužinojau, kad Karališkojo laivyno kapitonas Salivenas 
rado daug fosilinių kaulų taisyklingai susidariusiuose sluoksniuose prie 
Rio Galjegoso krantų, 52°4' plotyje. Tie kaulai vieni — dideli, kiti —- 
maži, ir jie buvo, matyti, armadilo. Tai nepaprastai įdomus ir svarbus 
atradimas. 

pyras bei paleoteris, bet savo ilgo kaklo kaulų sandara 
aiškiai giminingas kupranugariui arba veikiau guanakui 
bei lamai. Sprendžiant iš to, kad šiuolaikinių moliuskų 
kriauklės buvo aptiktos dviejose aukštesnių pakopų lygu- 
mose, susiformavusiose ir iškilusiose prieš tai, kai nusėdo 
dumblas, kuriame buvo palaidota makrauchenija, aišku, 
jog šis įdomus keturkojis gyvavo daug laiko po to, kai jū- 
roje atsirado šiuolaikiniai moliuskai. Iš pradžių labai ste- 
bėjausi, kaip galėjo dar taip neseniai stambus keturkojis 
išgyventi 49*15' plotyje, tuose nelaiminguose žvirgždynuo- 
se su skurdžia augmenija; bet makrauchenijos giminystė 
su guanaku, dabar gyvenančiu pačiose nevaisingiausiose 
vietose, padeda dalinai išspręsti šį keblų klausimą. 
Giminystė, tegul ir tolima, tarp makrauchenijos ir gua- 
nako, tarp toksodonto ir kapibaros, glaudesnė giminystė 
tarp daugelio išmirusiųjų Edentata (nepilnadančių) ir da- 
bartinių tinginių, skruzdėdų bei šarvuočių, nūdien tokių 
būdingų Pietų Amerikos faunai, ir pagaliau dar artimesnė 
giminystė tarp fosilinių ir šiuolaikinių Ctenomys ir Hydro- 
choerus rūšių — labai įdomūs faktai. Ta giminystė nuosta- 
biai aiškiai matyti — taip nuostabiai, kaip tarp fosilinių ir 
išmirusiųjų Australijos sterblinių — iš didelės Brazilijos 
urvuose surinktos kolekcijos, neseniai atgabentos į Euro- 
pą p. Lundo ir Klauzeno. Į tą kolekciją įeina išmirusios rū- 
šys visų 32 genčių (išskyrus 4) sausumos keturkojų, da- 
bar gyvenančių provincijose, kuriose yra tie urvai; išmi- 
rusiųjų rūšių kur kas daugiau, negu šiuolaikinių; pirmųjų 
tarpe yra fosilinių skruzdėdų, šarvuočių, tapyrų, pekarių, 
guanakų, oposumų, daugybė Pietų Amerikos graužikų ir 
beždžionių, taip pat kitokių gyvūnų. Neabejoju, kad šis 
nuostabus giminingumas tarp išmirusiojo ir gyvojo pa- 
saulio tame pačiame žemyne ilgainiui padės geriau išaiš- 
kinti klausimą, kaip atsirado ir išnyko gyvosios būtybės 
mūsų žemėje, negu kurios nors kitos kategorijos faktai. 
Negali nesistebėdamas mąstyti apie tai, kokių pakitimų 
įvyko Amerikos žemyne. Kadaise jame, tur būt, knibždėjo 
milžiniškos pabaisos; nūdien čia randame tik nykštukus, 
palyginus su ankstesnėmis, jiems giminingomis išmirusio- 
mis padermėmis. Jei Biufonas būtų žinojęs, kad gyveno 
milžiniškas tinginys, milžiniški gyvūnai, panašūs į šarvuo- 
čius, ir išnykusieji Pachydermata, tikrai. būtų galėjęs pa- 
sakyti, jog Amerikoje tveriamoji galia sumenkėjo, ir tai 
skambėtų panašiau į tiesą, negu jo tvirtinimas, kad ji čia 


167 


niekad nebuvo labai smarki. Daugumas tų išmirusių ketur- 
kojų, jei ne visi jie, gyveno nesenu geologiniu periodu, 
tuo pačiu, kaip daugumas šiuolaikinių jūros moliuskų. Nuo 
to laiko, kai jie gyveno, krašto pavidalas negalėjo labai 
pasikeisti. Dėl ko gi tad išnyko taip daug rūšių ir net ištisos 
gentys? Iš pradžių sunku nepatikėti, kad bus įvykusi kaž-. 
kokia milžiniška katastrofa; bet aiškindami, jog šitaip buvo 
sunaikinti ir dideli, ir maži gyvūnai Pietų Patagonijoje, 
Brazilijoje, Peru, Kordiljeruose, Šiaurės Amerikoje ligi pat 
-Beringo sąsiaurio, turėtume tarti, kad buvo iki pamatų su- 
krėstas visas Žemės rutulys. Tačiau, susipažinus su La Pla- 
tos ir Patagonijos geologija, tenka daryti išvadą, kad visas 
gamtovaizdis su visais jo ypatumais čia susidarė kaip lė- 
tų ir laipsniškų pakitimų išdava. Iš Europoje, Azijoje, Aust- 
ralijoje ir Šiaurės bei Pietų Amerikoje rastų fosilijų ma- 
tyti, kad dar neseniai visame pasaulyje buvo sąlygos, pa- 
lankios stambesniesiems keturkojams gyventi; bet kokių 
būta tų sąlygų, niekas iki šiol net spėlioti neįstengia. Var- 
gu ar taip pakito temperatūra, kad dėl to maždaug vie- 
nu laiku būtų žuvę atogrąžinių, vidutinių ir arktinių pla- 
tumų gyventojai abiejose Žemės rutulio pusėse. Kai dėl 
Šiaurės Amerikos, tai p. Lajelio tyrinėjimų dėka tikrai ži- 
noma, kad stambieji keturkojai ten gyveno dar po to pe- 
riodo, kai rieduliai buvo užnešami- į tokias platumas, į ku- 
rias ledkalniai dabar jau nebepatenka. Yra netiesioginių, 
tačiau įtikinamų įrodymų, kad ir Pietų pusrutulyje ma- 
krauchenija tikrai gyveno daug laiko po to, kai ledai čia 
atnešdavo riedulius. O gal žmogus, kadaise įsibrovęs į Pie- 
tų Ameriką, išnaikino, kaip kai kurių tvirtinta, neran- 
gųjį megaterį ir kitus Edentata? Tačiau kai dėl mažojo tu- 
ku-tuko prie Baija Blankos ir daugelio fosilinių pelių bei 
kitų smulkių keturkojų Brazilijoje išnykimo, tai turime 
ieškoti kitokių priežasčių. Niekam į galvą neateis, kad 
sausra, netgi žiauresnė už tą, kuri pridaro tiek žalos La 
Platos provincijoms, galėtų sunaikinti perdėm visus kiek- 
vienos rūšies individus nuo Pietų Patagonijos iki Beringo 
sąsiaurio. O ką pasakyti dėl arklio išnykimo? Nejaugi 
jiems pristigo ėdesio tose lygumose, kurias vėliau užtvin- 
dė tūkstančių tūkstančiai ispanų įvežtosios veislės palikuo- 
nių? Negi vėliau introdukuotos rūšys atėmė maistą nuo lig 
tol čia gyvavusių didžiųjų padermių? Ar galima patikėti, 
kad kapibara paveržė maistą iš toksodonto, guanakas — iš 
makrauchenijos, šiuolaikiniai smulkieji Edentata — iš savo 

gausių milžiniškų prototipų? Tikriausiai joks faktas ilgoje 
pasaulio istorijoje taip nestebina, kaip tas didžiulio masto 
pakartotinis jos gyventojų išnykimas. 

Tačiau jei į šį klausimą pažvelgsime iš kitos pusės, 
jis atrodys ne toks keblus. Ne visada prisimenam tai, 
kokios menkos mūsų žinios apie atskiros gyvūnų rūšies 
egzistavimo sąlygas; taip pat pamirštam, kad nuolat pasi- 
reiškia kurios nors kliūtys, neleidžiančios organizmams 
natūralioje būsenoje per greitai daugėti. Maisto kiekis, vi- 
dutiniškai imant, lieka vis toks pat; tačiau kiekvienas gy- 
vūnas turi tendenciją daugėti geometrine progresija, ir ne- 
laukti tokios tendencijos padariniai niekur taip nuostabiai 
nepasireiškė, kaip Amerikoje, kur keletą pastarųjų šimt- 
mečių europiniai gyvuliai gyveno vėl laukinėse sąlygose. 
Kiekvienas gyvūnas natūralioje būsenoje reguliariai vei- 
siasi; tačiau kuriai nors seniai nusistovėjusiai rūšiai imti ir 
smarkiai pagausėti aiškiai neįmanoma: tokiam pagausėji- 
mui, matyt, užkerta kelią kažkokios kliūtys. Betgi retai ka- 
da galime tam tikros rūšies atžvilgiu pasakyti, kuriuo jos 
gyvenimo periodu, kuriuo metų laiku ar kuriais gal tik 
ilgais protarpiais ta kliūtis ima pasireikšti, arba kokio, bū- 
tent, tiksliai pobūdžio ji yra. Todėl, tur būt, nelabai ir ste- 
bimės, matydami, kad viena iš dviejų rūšių, tokių panašių 
gyvenimo būdu, toje pat srityje aptinkama retai, o kita — 
gausiai; arba, kad vienos gausu vienoje srityje, o kitos, 
užimančios tą pat vietą gamtos ūkyje, gausu gretimoje sri- 
tyje, savo sąlygomis labai maža tesiskiriančioje nuo pir- 
mosios. Paklausus, kodėl taip yra, tuoj atsakoma, kad tatai 
apsprendžia koks nors nežymus skirtumas maisto, klimato 
ar priešų gausumo atžvilgiu; bėt kaip retai tegalime (jei iš 
viso galime) tiksliai nurodyti kliūties priežastį ir kaip ta 
kliūtis veikia! Taigi tenka daryti išvadą, kad kurios nors 
rūšies gausumą ar negausumą apsprendžia paprastai mūsų 
visai nesuvokiamos priežastys. 

Tais atvejais, kai galime nustatyti, kad kurią nors rūšį 
išnaikino žmogus, visiškai ar tik tam tikro rajono ribose, 
žinome, jog ta rūšis vis retėjo ir pagaliau išnyko; bet būtų 
sunku nurodyti, kuo iš tikrųjų skyrėsi“ rūšies išnykimas 
dėl žmogaus, nuo to, kad ji išnyko dėl savo natūralių prie- 
šų pagausėjimo. Įrodymą, kad, prieš rūšiai visai išnykstant, 


* Zr. puikias p. Lajelio pastabas šiuo reikalu jo „Principles of Geo- 
logy" (Geologijos pagrindai). 

ji darosi reta, ypač ryškiai pateikia nuosekliai vienas 
po kito nugulę terciaro sluoksniai, kaip tat pažymėjo dauge- 
lis patikimų stebėtojų; dažnai pasirodydavo, kad vieno ar 
kito moliusko kriauklių labai gausu kuriame nors terciaro 
sluoksnyje, o dabar tų moliuskų aptinkama itin retai ir net 
ilgai jie buvo laikomi išmirusiais. Taigi jei rūšis, kaip atro- 
do tikėtina, iš pradžių darosi vis retesnė, o tik paskui ga- 
lutinai išmiršta; jei perdaug greitam kurios nors rūšies dau- 
gėjimui visada, net ir palankiausioms sąlygoms esant, už- 
kerta kelią kliūtis, kurios buvimą tenka pripažinti, nors 
sunku pasakyti, kaip ir kada ji veikia; jei visai nesistebė- 
dami matome, — nors negalime tiksliai nurodyti, kodėl 
taip yra, kad toje pačioje srityje vienos rūšies gausu, o ki- 
tos jai artimai giminingos rūšies reta, kodėl tad turėtume 
stebėtis, jog retumas, pažengęs dar kiek toliau, baigiasi 
išmirimu? Vyksmas, vykstąs visur aplink mus, bet vos 
pastebimas, gali, be abejo, pažengti ir dar kiek toliau, ne- 
patraukdamas mūsų dėmesio. Kas gi, pavyzdžiui, labai nu- 
stebtų išgirdęs, kad megaloniksų kitados buvo reta, paly- 
ginus su megateriais, arba kurių nors fosilinių beždžionių 
buvo negausu, palyginus su kuriomis nors iš dabar gyve- 
nančių beždžionių? O juk tas palyginamasis retumas kuo 
aiškiausiai įrodo, kad būta mažiau palankių gyvenimo są- 
lygų. Pripažinti, kad rūšys aplamai retėja prieš galutinai 
išmirdamos, nesistebėti, jog viena rūšis aptinkama retai, 
palyginus su kita, ir vis tik stengtis tai aiškinti kažkokiu 
nepaprastu veiksniu ir labai nustebti, kad rūšis nustoja gy- 
vavusi, man rodosi, yra tas pat, kaip pripažinti, jog prieš 
mirdamas žmogus serga, nesistebėti, kad jis apsirgo, bet, 
ligoniui mirus, stebėtis ir manyti, jog jis mirė dėl kokio 
smurto. 


IX SKYRIUS 


SANTA KRUSAS PATAGONIJOJE 
IR FOLKLENDO SALOS 


1834 m. balandžio 13 d.— „Biglis“ išmetė inkarą Santa 
Kruso žiotyse. Ši upė įteka jūron apie 60 mylių į pietus 
nuo San Chuliano įlankos. Per savo paskutiniąją kelionę 
kapitonas Stoksas buvo ja pakilęs 30 mylių, bet paskui, 
pristigus maisto, turėjo grįžti atgal. Be jo surinktų duo- 
menų, apie šią didelę upę vargiai kas tebuvo žinoma. Ka- 
pitonas Fic Rojus dabar nutarė plaukti ta upe aukštyn tiek, 
kiek leis laikas. 18 d. išvyko trys velbotai su maisto atsar- 
ga trim savaitėms; ekspedicija susidėjo iš dvidešimt pen- 
kių žmonių — tokių pajėgų būtų užtekę atsiginti nuo 
didelio būrio indėnų. Potvynis iš jūros smarkiai nešė aukš- 
tyn, oras buvo giedras, taigi nusivarėm gerą galą; netru- 
kus galėjom atsigerti gėlo vandens ir iki nakties jau be- 
veik atsidūrėm viršum potvynio zonos ribų. 

Upė čia įgavo tą išvaizdą ir plotį, Kurie beveik nesi- 
keitė iki pat mūsų kelionės pabaigos. Platumo ji buvo dau- 
giausia nuo 300 iki 400 jardų, o gylio per vidurį — apie 
17 pėdų. Labiausiai pažymėtina šios upės savybė yra, tur 
būt, sraunumas, kuris per visą jos ilgį siekia nuo 4 iki 
6 mazgų. Vanduo gražiai mėlynos spalvos, su silpnu pieniš- 
ku atspalviu ir rie toks skaidrus, kaip lauktum, tik į jį pa- 
žvelgęs. Upės vaga iš tokio pat gargždo, kaip krantas ir ap- 
linkinės lygumos. Ji vingiuoja slėniu, kuris eina tiesia li- 
nija į vakarus. Slėnio platumas -— nuo 5 iki 10 mylių; jį 
kraštuoja pakopomis išsidėsčiusios terasos, daugiausia ky- 
lančios iki 500 pėdų aukščio, įstabiai atitikdamos viena 
kitą abiejuose upės šonuose. 

Balandžio 19 d.— Prieš tokią smarkią srovę, žinoma, vi- 
siškai buvo neįmanoma irkluoti ar plaukti su burėmis; to- 
dėl visi trys botai buvo surišti vienas paskui kitą — pir- 
mMagalys prie paskuigalio,.— kiekviename palikta po du 
vyrus, o kiti išlipo į krantą traukti lyno. Kadangi kapitono 

Fic Rojaus nustatytoji tvarka buvo labai gera, palengvino 
mums darbą ir visi dirbome, tai aprašysiu, kaip visa buvo 
organizuota. Visi be išimties ekspedicijos dalyviai buvo su- 
skirstyti į dvi pamainas, ir kiekviena tempė lyną paeiliui po 
pusantros valandos. Velbotų karininkai gyveno kartu su 
savo įgulomis, valgė tą patį maistą, miegojo toje pačioje 
palapinėje, taigi kiekvienas botas buvo visiškai nepriklau- 
somas nuo kitų. Saulei nusileidus, sustodavome prie pirmos 
lygios vietos, apaugusios krūmais, nakvynei. Kiekvienas 
įgulos narys eidavo iš eilės virėjo pareigas. Botą pritrau- 
kus prie kranto, virėjas tuoj kurdavo ugnį, kiti du jūri- 
ninkai statydavo palapinę, viršila išduodavo daiktus iš bo- 
to, o kiti viską nešdavo į palapines ir rinkdavo žagarus 
laužui. Laikantis tokios tvarkos, per pusvalandį būdavo pa- 
siruošta nakvynei. Sargybą eidavo du jūreiviai ir karinin- 
kas, kurių pareiga būdavo pasižiūrėti botų, kurstyti ugnį 
ir saugoti stovyklą, kad neužpultų indėnai. Kasnakt budė- 
davom visi po valandą. 

Tą dieną botus netoli tenutempėme, nes pasitaikė daug 
salelių, apaugusių dygliuotais krūmais, o pratakai tarp 
jų buvo seklūs. 

Balandžio 20 d.— Aplenkėme saleles ir ėmėmės darbo, 
kaip reikiant. Per dieną paprastai nužygiuodavome, nors 
būdavo pakankamai sunku, vidutiniškai tik dešimt mylių 
tiesia linija, o aplamai — 15—20 mylių. Aukščiau tos vietos, 
kur vakar nakvojome, kraštas darėsi tikra terra incognita 
[nežinoma žemė|, kaip tik nuo čia pasuko atgal kapitonas 
Stoksas. Toliese matėm didelį dūmų kamuolį ir radome 
arklio griaučius, iš to sprendėme, kad kažkur arti esama 
indėnų. Kitą rytą (21 d.) ant žemės pastebėjom praėjusio 
arklių būrio pėdsakus ir žymes, išbrėžtas vilktų čusų — 
ilgų iečių. Visų nuomonė buvo tokia, kad indėnai nakties 
metu mus apžvalgė. Netrukus priėjome vieną vietą, kur, 
sprendžiant iš suaugusių žmonių, vaikų ir arklių pėdsakų, 
grupė neabejotinai persikėlė per upę. 

Balandžio 22 d.— Vietovė tebebuvo tokia pat neįdomi. 
Visiškas gamtos vienodumas — viena ryškiausių Patagoni- 
jos žymių. Nevaisingose, gargždu nusėtose lygumose stirk- 
so vis tie patys sunykę, žemaūgiai augalai; slėniuose ke- 
rojasi tie patys dygliuoti krūmokšniai. Visur matėme tuos 
pačius paukščius ir vabzdžius. Net upės ir jon įsiliejan- 
čių skaidrių upelių krantų nepagyvina ryškesnė žaluma. 
Bergždumo prakeikimas slegia kraštą, ir jis puola net ant 

vandens, srūvančio gargžduota vaga. Todėl ir vandeninių 
paukščių čia labai maža: tos nevaisingos upės srovėse nė- 
ra kuo laikytis gyvybei. 

Tačiau nors Patagonija kai kuriais atžvilgiais labai 
neturtinga, ji gali pasigirti turinti daugiau smulkiųjų 
graužikų*, negu, tur būt, bet kuris kitas kraštas pasau- 
lyje. Keletas pelių rūšių pasižymi didelėm plonom ausim 
ir labai gražiu kailiuku. Tų žvėrelių knibžda slėnių tanku- 
mynuose, kur jiems ištisus mėnesius tenka išbūti be lašo 
vandens, neskaitant rasos. Jie visi, matyt, kanibalai, nes, 
kai tik į mano spąstus spėdavo pakliūti kokia pelė, kitos 
ją tuoj suėsdavo. Maža, daili laputė, kurios čia irgi labai 
gausu, minta, tur būt, vien tik šiais Žvėreliais. Guanakai 
čia taip pat jaučiasi savo vietoje; dažnai pasitaikydavo 
jų bandų po 50 ar 100, ir, kaip jau sakiau, mačiau vieną, 
kurioje buvo, tur būt, mažiausia penki šimtai guanakų. Pu- 
ma (lydima kondoro ir kitų maitėdų paukščių) sekioja ir 
puola tuos gyvulius. Pumos pėdsakų buvo matyti beveik 
visur upės krantuose, o liekanos keleto guanakų su išsuk- 
tais sprandais ir sulaužytais kaulais liudijo, kokia mirtimi 
jie mirè. 

Balandžio 24 d.— Kaip senovės keliautojai jūromis, ar- 
tėjantieji prie nežinomos žemės, įsižiūrėdavom ir sekdavom 
menkiausią kokios nors permainos ženklą. Srovės nešamą 
medžio kamieną ar eratinį riedulį, atitrūkusį nuo pamati- 
nės uolienos, sveikindavom taip džiaugsmingai, lyg išvydę 
mišką Kordiljerų šlaituose. Tačiau daugiausia žadantis 
ženklas buvo tai, kad sunkaus debesų pylimo viršūnė be- 
veik visą laiką stovėjo vienoje vietoje, ir galų gale pasi- 
rodė, jog tas ženklas teisingas. Iš pradžių, beje, kalnais 
palaikėme debesis — tumulus garų, sutirštėjusių apie le- 
dines viršūnes. 

Balandžio 26 d.— Tą dieną pastebėjome, kad lygumų 
geologinė struktūra smarkiai pasikeitė. Nuo pat ekspedi- 
cijos pradžios įdėmiai apžiūrinėdavau gargždą upėje ir 
pastarąsias dvi dienas pastebėjau, kad joje pradėjo po tru- 
putį atsirasti smulkių, labai akytų bazaltinių riedulių. Pa- 
laipsniui jų radosi vis daugiau ir vis stambesnių, bet dar 
nė vienas gabalas nesiekė žmogaus galvos dydžio. Šį rytą 
tos pačios, tik tankesnės uolienos riedulių staiga pasidarė 


© * Pasak Volnejaus (Volney, t. I, p. 351), Sirijos dykumoms bū- 
dingi medžių tipo krūmokšniai, gausybė žiurkių, gazelių ir kiškių. Pa- 
tagonijos landšafte gazelės vietą užima guanakas, kiškio — agutis. 

daug, ir, nepraėjus nė pusvalandžiui, už penkių ar šešių 
mylių išvydome aštrią, kampuotą didžiulės bazalto platfor- 
mos briauną. Priėję jos pagrindą, pamatėme, kad upė čia 
veržiasi pro įgriuvusius luistus. Toliau visas dvidešimt aš- 
tuonias mylias jos tėkmė buvo užgriozdinta tokiais bazalto 
luistais. Aukščiau tos ribos buvo gausu didžiulių pamati- 
nės uolienos nuolaužų, atitrūkusių nuo aplinkinės riedu- 
linės formacijos. Nė vienos bent kiek stambesnės nuolau- 
žoš upės srovė nenunešė žemyn daugiau kaip 3—4 mylias 
nuo pamatinės uolienos; turint galvoje, kad didžiulės San- 
ta Kruso vandens masės ypač sraunios ir niekur nėra kil- 
pų su lėtesne tėkme, čia bus bene įstabiausias pavyzdys, 
kaip maža upės tepajėgia pernešti net vidutinio dydžio 
uolų nuolaužas. 

Bazaltas yra ne kas kita, kaip lava, išsiliejusi į jūrą po 
vandeniu; bet išsiveržimas, matyt, buvo tikrai milžiniško 
masto. Toje vietoje, kur pirmąkart aptikome tą formaciją, 
ji buvo 120 pėdų storio; einant paupiu aukštyn, bazalto 
sluoksnio paviršius nejuntamai kilo ir jo masyvas storėjo; 
40 mylių toliau jo storis pasiekė 320 pėdų; kokio storumo 
jis gali būti prie pat Kordiljerų, — to visai nežinau; bet plat- 
forma ten iškyla iki 3000 pėdų aukščiau jūros lygio; taigi į 
šią didžiąją kalnų virtinę turime žiūrėti kaip į kalbamosios 
formacijos šaltinį: tokio šaltinio tikrai verti lavos srautai, 
nutekėję truputį nuožulniu jūros dugnu visą šimtą mylių. 
Tik pažvelgus į bazalto skardžius abiejuose slėnio šonuose, 
buvo aišku, kad sluoksniai čia kadaise jungėsi: kokia gi 
jėga nunešė skersai visą kraštą ištisinį labai kietos uolie- 
nos masyvą, kurio vidutiniškas storis buvo kone 300 pė- 
dų, o plotis įvairavo beveik nuo 2 iki 4 mylių? Nors upė 
maža teįstengia panešti net nelabai dideles uolų nuolaužas, 
bet per amžius, vykstant laipsniškai erozijaiš!, ji vis tik 
gali duoti efektą, apie kurį sunku net spręsti. Betgi šiuo 
atveju, nekalbant apie tai, kad toks veiksnys neturi dide- 
lės reikšmės, galima nurodyti svarių motyvų paremti nuo- 
monei, jog šiame slėnyje kadaise buvo jūros šaka. Nėra 
reikalo šioje knygoje plačiau kalbėti apie argumentus, 
vedančius prie tokios išvados: ją tenka daryti, matant, ko- 
kios formos ir prigimties yra laipsniuotos pakopos iš abie- 
jų slėnio šonų, kaip slėnio dugnas netoli Andų išsiplečia 
į didelę lygumą, primenančią estuariją, su smėlio kopo- 
mis, ir iš to, kad upės vagoje randama truputis jūrų 
moliuskų kriauklių. Jei turėčiau daugiau vietos, galėčiau 

įrodyti, kad Pietų Ameriką čia kadaise kirto šąsiauris, jun- 
gęs Atlanto ir Ramųjį vandenynus, panašiai kaip Mage- 
lano sąsiauris. Tačiau vis tik galima paklausti: kaipgi buvo 
nuneštas ištisinis bazalto masyvas? Anksčiau geologai, no- 
rėdami tai paaiškinti, būtų šaukęsi pagalbon kokias nors 
siaubingas katastrofas; bet šiuo atveju daryti tokią prie- 
laidą būtų visiškai neleistina, nes tos pačios pakopomis ei- 
nančios lygumos, kurių paviršiuje guli šiuolaikiniai mo- 
liuskai, nusitiesusios Patagonijos pakrante, plyti taip pat 
ir abipus Santa Kruso slėnio. Joks tvanas nebūtų galėjęs 
suteikti vietovei jos dabartinio pavidalo nei slėnyje, nei iš- 
ilgai jūros kranto; pats slėnis buvo pragraužtas, besusida- 
rant toms laiptinėms lygumoms, arba terasoms. Nors ži- 
nome, kad pro siaurąsias Magelano sąsiaurio dalis jūros 
potvynio srovės veržiasi 8 mazgų greičiu, tačiau, tenka 
prisipažinti, tiesiog galva svaigsta, kai pagalvoji, kiek 
metų, šimtmetis po šimtmečio, turėjo praeiti, kol potvynis 
ir atoslūgis, nepadedami smarkios mūšos, suardė čia tokius 
milžiniškus vientisos bazaltinės lavos plotus ir storymes. 
Ir vis tiek tenka manyti, kad uolienos sluoksniai, graužiami 
iš apačios to senovinio sąsiaurio vandenų, suiro didžiulė- 
mis nuolaužomis, kurios, išsimėčiusios pakrantėse, iš pra- 
džių virto mažesniais luistais, paskui gargždu ir pagaliau 
smulkiausiu dumblu, išneštu srovių toli į vandenynus vaka- 
Tuose ir rytuose. 

Pasikeitus lygumų geologinei struktūrai, pakito ir gam- 
tovaizdis. Užklydęs į kokią akmenuotą siaurymę, galėda- 
vau beveik vaizduotis vėl atsidūręs nevaisinguose Sant Ja- 
go salos slėniuose. Tarp bazalto skardžių aptikau keletą 
dar niekur mano nematytų augalų; bet kituose pažinau 
atėjūnus iš Ugnies Žemės. Tos akytos uolienos padeda už- 
silaikyti negausiam lietaus vandeniui, todėl ruože, kur su- 
sieina erupcinės ir sedimentinės formacijos??, trykšta 
nedideli šaltiniai (labai retas Patagonijoje reiškinys); juos 
galima pažinti iš tolo pagal skaisčiai žalios žolės dėmę toje 
vietoje. 

Balandžio 27 d.— Upės vaga tapo truputį siauresnė, to- 
dėl vanduo pasraunėjo. Jo greitis čia buvo 6 mazgai. Dėl 
to, taip pat ir dėl pasitaikančių daugybės stambių kam- 
Puotų nuolaužų, tempti valtį pasidarė pavojinga ir sunku. 


= Tą dieną nušoviau kondorą. Atstumas tarp sparnaga- 
lių buvo 8!/> pėdos, o nuo snapo iki uodegos galo— 

4 pėdos. Tas paukštis geografiniu atžvilgiu, kaip žinoma, 
plačiai paplitęs: jis aptinkamas vakariniuose Pietų Ameri- 
kos krantuose, nuo Magelano sąsiaurio, išilgai Kordilje- 
rų, iki 8° į šiaurę nuo pusiaujo. Skardinga uola netoli Rio 
Negro žiočių žymi šiaurinę jo paplitimo ribą Patagonijos 
krante; čia kondoras nukrypsta 400 mylių nuo pagrindinės 
savo paplitimo linijos Anduose. Toliau į pietus, tarp staigių 
skardžių Troškimo įlankos gilumoje, kondoras irgi nere- 
tai aptinkamas; bet tik nedaugelis paklydėlių kartkartė- 
mis nuklysta iki jūros pakrančių. Tie paukščiai dažnai ap- 
lanko stačių uolų virtinę palei Santa Kruso žiotis; jų vėl 
pasirodo daugiau apie aštuonetą mylių upe aukštyn, kur slė- 
nio šonus kraštuoja staigūs bazaltiniai skardžiai. Spren- 
džiant iš tų visų faktų, atrodo, kad kondorams reikalingos 
stačios, aukštos uolos. Čilėje jie didžiąją metų dalį pralei- 
džia žemumoje, netoli Ramiojo vandenyno krantų, o nak- 
čiai sutupia po keletą viename medyje; bet vasaros pra- 
džioje jie pasitraukia į neprieinamiausias vidurinių Kordil- 
jerų dalis ramiai išperėti vaikų. 

Kai dėl kondorų dauginimosi, tai Čilės kaimiečiai man 
pasakojo, kad jie jokio lizdo nesuka, bet lapkričio ir gruo- 
džio mėnesiais padeda du didelius kiaušinius plikoje uolos 
atbrailoje. Sako, kad jaunikliai kondorai visus metus nemo- 
ka skraidyti, o kai išmoksta, tai dar ilgą laiką nakčiai tu- 
piasi kartu su tėvais, o dieną kartu su jais medžioja. Se- 
niai kondorai paprastai gyvena poromis; bet žemyno gilu- 
moje, tarp aukštų bazalto uolų, Santa Kruso pakrantėse 
užėjau vietą, kur jų, matyt, paprastai susirenka po ke- 
liasdešimt. Staiga priėję prie vienos prarajos krašto, pa- 
matėme grandiozinį vaizdą: nuo dvidešimt iki trisdešimt 
tų stambių paukščių sunkiai pakilo nuo savo poilsio vie- 
tos ir, sukdami didingus ratus, nusklendė šalin. Spren- 
džiant iš mėšlo kiekio ant uolų, jie, matyt, jau nuo seno 
nutūpdavo ant tos aukštos uolos pailsėti ir perėdavo vai- 
kus. Pririję apačioje, lygumose, dvėsenos, jie pasitraukia 
į pamėgtąsias aukštumas maisto virškinti. Atsižvelgiant 
į tuos faktus, kondorą, kaip ir galinasą, tenka tam tikru 
laipsniu laikyti bendruomeniniu paukščiu. Šioje krašto da- 
lyje jie minta tik natūralia mirtimi mirusių arba pumos su- 
draskytų guanakų lavonais. Sprendžiant iš to, ką mačiau 
Patagonijoje, atrodo, kad kondorai paprastai nenuskrenda 
kasdien toli nuo tos vietos, kur nuolat nakvoja. 

Dažnai gali matyti, kaip kondorai, aukštai iškilę, pleve- 
na virš tam tikros vietos, sukdami kuo grakščiausius ra- 
tus. Kai kuriais atvejais, esu tikras, jie tai daro tik dėl savo 
malonumo; bet kartais, pasak Čilės kaimiečių, jie seka 
mirštantį gyvulį ar pumą, ryjančią grobį. Jei kondorai 
sklendžia žemyn, o paskui staiga visi kartu ima kilti, tai 
čilietis jau žino, kad puma, saugojanti lavoną, iššoko nu- 
varyti šalin plėšikų. Nesitenkindami tik dvėsena, kondo- 
rai dažnai puola ožkiukus ir ėriukus; aviganiai šunys išmo- 
kyti, kad, pasirodžius viršuje kondorui, išpultų iš bandos 
ir, žiūrėdami į viršų, smarkiai lotų. Čiliečiai daug kondorų 
sunaikina ir pagauna. Jų tai daroma dviem būdais. Vienas 
yra toks: padeda kokį lavoną lygioje vietoje, aptvertoje 
basliais, su vienintele anga įeiti; kai kondoras pasisoti- 
na, atšuoliuoja raitelis prie angos ir ją uždaro: mat, jei tam 
paukščiui trūksta vietos įsibėgėti, jo kūnas neįstengia pa- 
kilti nuo žemės. Kitas būdas toks, kad įsistebimi medžiai, 
į kuriuos tie paukščiai tupiasi — dažnai po penkis šešis, — 
paskui naktį lipama į medį ir gaudoma juos raizgais. Kon- 
dorai taip kietai miega (pats mačiau), kad tai padaryti 
nesunku. Valparaise, man matant, pardavinėjo gyvą kon- 
dorą už pusę šilingo; šiaip jo kaina aštuoni ar dešimt šilin- 
gų. Mačiau, kaip atnešė vieną kondorą, aprištą virve ir 
smarkiai sužeistą; bet vos tik perpiovė virvę, kuria jam 
buvo užveržtas snapas, jis, nekreipdamas dėmesio į susi- 
rinkusią aplink minią, ėmė godžiai draskyti maitos gaba- 
lą. Toje pačioje vietovėje, viename sode buvo laikoma 
20—30 gyvų kondorų. Juos maitindavo tik kartą per savai- 
tę, ir jie atrodė visai sveiki*. Čilės kaimiečiai tvirtina, kad 
kondoras galįs išgyventi nelesęs 5—6 savaites ir esti dar 
visiškai stiprus; negaliu užtikrinti, kad tai tiesa, bet toks 
žiaurus bandymas vis tik buvo, matyt, darytas. 

Gerai žinoma, kad, kai tik kur nors apylinkėj nugala- 
bijamas koks gyvulys, kondorai, taip pat ir kiti grifai, 
kažkokiu nesuprantamu būdu tuoj apie tai sužino ir su- 
skrenda į tą vietą. Nereikia pamiršti, kad tie paukščiai 
dažniausiai spėja susirasti grobį ir visai švariai nulesti 
griaučius anksčiau, negu mėsa nors truputį pašvinksta. 
Prisimindamas p. Odiubono bandymus nustatyti maitėdų 
paukščių uoslės silpnumui, pamėginau minėtam sode 


* Pastebėjau, kad keletą valandų prieš kondorui mirštant, visos ja- 
me knibždėjusios utėlės iššliauždavo ant išorinių plunksnų. Man tvirti- 
no, kad taip esą visada. 

atlikti šitokį bandymą. Kondorai buvo — kiekvienas at- 
skirai — sutupdyti ilga eile pasienyje ir pririšti virvėmis; 
vaikštinėdamas pirmyn ir atgal prieš paukščius, rankoje 
laikiau įvyniotą į baltą popierių mėsos gabalą. per kokius 
trejetą metrų nuo jų; bet jie nekreipė į tai jokio dėmesio; 
tada numečiau popierių su mėsa ne daugiau kaip jardą 
nuo vieno seno patino; jis atidžiai į jį pažvelgė, bet pas- 
kui vėl nekreipė dėmesio. Tada ėmiau stumti ryšulėlį 
lazda vis arčiau, kol jis galų gale palietė paukščio snapą; 
popierius buvo kaip mat su įniršiu nudrėkstas, ir tuoj visa 
ilga paukščių virtinė ėmė spurdėti ir plakti sparnais. Šuns 
tokiomis aplinkybėmis anaiptol nebūtum suklaidinęs. 

Keistas dalykas, įrodymai, kad maitėdų paukščių uoslė 
jautri ir kad nejautri, vieni kitus atsveria. Profesorius Ove- 
nas parodė, kad raudongalvio urubu (Cathartes aura) uo- 
džiamieji nervai labai išlavėję; tą vakarą, kai p. Ovenas 
Zoologijos draugijoje perskaitė apie tai pranešimą, vienas 
iš dalyvavusiųjų nurodė, kad Vest Indijoje jam du kartus 
teko matyti, kaip ant vieno namo stogo prisirinko maitėdų 
paukščių, kai tame name gulėjo lavonas, kurio dar nebuvo 
spėję palaidoti, ir jis ėmė dvokti; o apie tai paukščiai var- 
gu galėjo sužinoti regėjimo dėka. Iš kitos pusės, be p. Odiu- 
bono ir mano paties bandymų, p. Bakmenas irgi atliko 
Jungtinėse Valstijose daug bandymų, iš kurių matyti, kad 
ir raudongalvis urubu (ta rūšis, kurią skrodė p. Ovenas), 
ir juodasis urubu maistą susiranda ne uosle. Bakmenas 
pridengė keletą gabalų smarkiai pašvinkusios dvėsenos 
plonu brezentu, ir ant jo viršaus pribarstė mėsos gabaliu- 
kų; pastaruosius grifai sulesė, o po to ramiai sau stovėjo, 
taip ir neradę dvėsenos, nors jų snapas buvo nuo jos tik 
per !/5 colio. Po to brezente prapiovė plyšelį, ir paukščiai 
tučtuojau pastebėjo dvėseną; o kai tą brezentą pakeitė 
nauju ir vėl ant jo pridėliojo mėsos, grifai vėl juos surijo, 
nepastebėję pridengtos dvėsenos, nors per ją vaikščiojo. 
Tuos faktus, be p. Bakmeno, patvirtino dar šeši džentel- 
menai“. 

Dažnai, atsigulęs pailsėti atviroje lygumoje ir Žiūrėda- 
mas į viršų, matydavau labai aukštai ore sklandančius gri- 
fus. Nemanau, kad pėsčias arba raitas žmogus, būdamas 
atviroje vietovėje, paprastai bent kiek atidžiau žiūrinėtų 
tą dangaus skliauto dalį, kuri yra 15° aukščiau akiračio. 

* Bachman, Straipsnis, išspausdintas „London's Magazine of Na- 
tural History“, t. VII. 

Jei taip, tai grifas, skrisdamas trijų —keturių pėdų aukš- 
tyje, kol pateks į mūsų regėjimo Jauką, tiesia linija nuo 
stebėtojo akies bus truputį daugiau kaip dvi anglų mylios 
[3,22 km]. Nenuostabu, kad jis lieka ir nepastebėtas. Ar 
negali būti taip, kad medžiotoją, kai jis kur nors nuoša- 
liame slėnyje nušauna žvėrį, iš viršaus visą laiką seka 
skvarbios to paukščio akys? O ar iš to, kaip grifas leidžiasi 
žemyn, visos apylinkės maitėdos paukščiai nesužino, kad 
jų laukia grobis? 

Kai kondorai suka ratą po rato viršum kurios nors vie- 
tos, jų polėkis labai gražus. Neprisimenu, kad nors vienas 
tų paukščių kada nors būtų plasnojęs sparnais, išskyrus 
tik tada, kai kildavo nuo žemės. Netoli Limos apie pusva- 
landį, neatitraukdamas akių, sekiau keletą kondorų; jie 
skriejo didžiulėmis kreivėmis, suko ratus, kilo ir leidosi, 
nė sykio nesuplasnoję. Jiems sklendžiant žemai viršum 
mano galvos, atsidėjęs žiūrėjau įkypai į abiejų sparnų di- 
džiųjų plasnojamųjų plunksnų apybraižas; esant nors ir 
menkiausiam švytavimui, atrodytų, kad atskiros plunksnos 
susilieja, bet jos buvo aiškiai matyti mėlyno dangaus fo- 
ne. Galva ir kaklas judėjo dažnai ir lyg įsiręžiant; ištiesti 
sparnai, Matyt, buvo jėgos pridėjimo taškas, kurį veikė 
kaklo, liemens ir galvos judesiai. Prieš leisdamasis žemyn, 
paukštis akimirką sudėdavo sparnus; o kai vėl juos išties- 
davo, jau kitaip palenkęs, tai inercija, įgyta smarkiai lei- 
džiantis, matyt, keldavo paukštį į viršų — tolydžiai ir vie- 
nodai, kaip popierinį aitvarą. Paukščiui sklendžiant, jo ju- 
dėjimas į priekį turi būti toks greitas, kad pasviras kūno 
paviršius, veikdamas orą, atsvertų traukos jėgą. Jėga, rei- 
kalinga palaikyti inercijos momentui kūne, judančiame 
jau horizontalia plokštuma ore (kuriame trintis maža), ne- 
gali būti didelė, o be tos jėgos nieko daugiau ir nereikia. 
Tenka manyti, kad čia užtenka kondoro kaklo ir liemens 
Judesių. Kaip ten bebūtų, bet kai toks didelis paukštis bc 
jokių regimų pastangų suka ir sklando viršum kalnų bei 
upių, — tai tikrai nuostabus ir gražus vaizdas. 


Balandžio 29 d.— Nuo nedidelės pakilumos su džiaugs- 
mu sveikinome baltas Kordiljerų viršūnes, kartais pasiro- 
dydavusias pro tamsius debesis. Po to keletą dienų stūmė- 
Mės į priekį negreitai, nes upės tėkmė buvo labai vin- 
giuota ir visur joje riogsojo didžiulės įvairių senovinių 
Skalūnų uolienų bei granito nuolaužos. Lyguma abipus 

slėnio čia iškilo jau apie 1100 pėdų aukščiau upės ir jos 
pobūdis labai pasikeitė. Apvalai nusizulinęs porfyro gargž- 
das maišėsi su daugybe didžiulių kampuotų bazalto pama- 
tinės uolienos nuolaužų. Pirmas eratinis riedulys, kurį čia 
pastebėjau, gulėjo 67 mylių atstumu nuo artimiausio kal- 
no; kitas, mano išmatuotas riedulys buvo penkių kvadra- 
tinių jardų ploto ir kyšojo penketą pėdų iš žvirgždo. Jo 
šonai buvo tokie kampuoti ir jis pats toks didžiulis, kad iš 
pradžių jį palaikiau uola in situ [čia visada buvusia] ir iš- 
siėmiau kompasą jos klivažo linkmei nustatyti. Lyguma 
čia nebuvo tokia plyna, kaip arčiau kranto; bet joje vis 
dar negalėjai pastebėti jokio didesnio geologinio katakliz- 
mo žymių. Tokioms aplinkybėms esant, manau, visiškai ne- 
įmanoma šių milžiniškų uolienos masių nusikėlimą už tiek 
mylių nuo jų kilmės vietos aiškinti kuria nors kita teori- 
ja, kaip plaukiojančiųjų ledkalnių teorija. 

Pastarąsias dvi dienas aptikdavom arklių pėdsakų, taip 
pat vieną kitą mažmožį, priklausiusį indėnams, pavyzdžiui, 
apsiausto gabalus ar stručio plunksnų kuokštą; bet visa tai, 
matyt, jau ilgai gulėjo ant žemės. Tarp tos vietos, kur in- 
dėnai neseniai persikėlė per upę ir šios vietovės, nors 
mylių nemaža, kraštas atrodo visiškai negyvenamas. Iš 
pradžių tuo stebėjausi, turėdamas galvoje, kad čia tiek 
daug guanakų; bet žmonių nebuvimas aiškintinas tuo, kad 
lygumos labai akmenuotos, todėl nepakaustytu arkliu jo- 
mis neilgai tegalėtum vaikytis medžiojamus gyvulius. Ir 
vis dėlto čia, krašto gilumoje, dviejose vietose aptikau ne- 
dideles akmenų krūvas, kurios, atrodo, atsitiktinai susida- 
ryti negalėjo. Jos buvo sukrautos iškiliausiose vietose, 
aukštos lavinės uolos keteroje, ir panėšėjo į tas, kurias 
matėme palei Troškimo įlanką, tik buvo mažesnės. 

Gegužės 4 d.— Kapitonas Fic Rojus nutarė, kad velbo- 
tų toliau nebevilksime. Upė pasidarė labai vingiuota ir 
srauni; visa vietovės išvaizda irgi neviliojo toliau keliauti. 
Visur matėme tuos pačius gamtos darinius, tokį pat nykų 
landšaftą. Dabar buvome 140 mylių [224 km] nuo Atlanto 
vandenyno ir apie 60 mylių [96 km] nuo arčiausios Ramio- 
jo vandenyno šakos. Slėnis čia, viršutinėje dalyje, platėjo 
ir ėmė pereiti į didžiulį duburį, kurį šiaurėje ir pietuose 
ribojo bazaltinės platformos, o priešakyje matėsi ilga, snie- 
go nuklota Kordiljerų grandinė. Tačiau į tuos didingus 
kalnus žiūrėjome su gailesiu, nes teko vien tik spėlioti 
apie jų prigimtį, užuot stovėjus, kaip buvome numatę, jų 

viršūnėse. Nekalbant apie tai, kad, mėgindami keltis dar 
toliau upe, būtume veltui sugaišę laiką, jau keletą dienų 
gavome tik po pusę duonos davinio. Šiaip tokio kiekio ir 
užtektų nereikliam žmogui, tačiau, per dieną sunkiai Žy- 
giavus, Maisto atrodydavo mažoka; neapsunkintas skran- 
dis ir lengvas virškinimas yra dalykai, apie kuriuos gera 
pašnekėti, bet praktikoje jie labai nemalonūs. 

Gegužės 5 d.— Dar prieš saulėtekį pradėjome leistis 
atgal. Dūmėme upe žemyn labai greitai, vidutiniškai po 
dešimt mazgų. Per tą vieną dieną padarėme tiek kelio, 
kiek, plaukiant prieš srovę, mums kainavo penkias su pu- 
se dienų sunkaus darbo. Gegužės 8 d., po dvidešimt vieną 
dieną trukusios ekspedicijos, vėl pasiekėme „Biglį“. Visi, 
išskyrus mane, turėjo būti nepatenkinti; bet man ta ekspe- 
dicija davė progą susipažinti su itin įdomiu didžiosios ter- 
ciaro formacijos Patagonijoje piūviu. 


1833 m. kovo 1 d., paskui kitą kartą 1834 m. kovo 16 d. 
„Biglis“ stovėjo ant inkaro Barklio įlankoje, prie Rytų 
Folklendo salos. Šis salynas yra maždaug toje pat platu- 
moje, kaip ir įėjimas į Magelano sąsiaurį; jo plotas — 120 
iš 60 geografinių mylių, taigi truputį daugiau, kaip pusė 
Airijos. Prancūzija, Ispanija ir Anglija ilgai ginčijosi, kam 
priklauso tos skurdžios salos, ir jos liko neapgyventos. 
Paskui Buenos Aireso vyriausybė jas pardavė vienam pri- 
vačiam asmeniui, be to, naudojo, kaip anksčiau senoji 
Ispanija, nusikaltėliams tremti. Anglija pareiškė savo tei- 
ses į tas salas ir jas užgrobė. Anglas, paliktas vėliavai sau- 
goti, buvo nužudytas. Paskui ten britai pasiuntė vieną kari- 
ninką be jokios ginkluotos paramos; atvykę jį radome 
priešaky gyventojų, kurių daugiau kaip pusė susidėjo iš 
pabėgusių maištininkų ir žudikų. 

Teatro scena verta čia vykstančių vaidinimų. Banguo- 
to paviršiaus, nykiai ir liūdnai atrodančią vietovę dengia 
durpynai ir šiurkšti, vienodai rudos spalvos žolė. Vienur 
kitur iš plyno žemės paviršiaus išsišovusi pilko kvarcito 
smailė ar ketera. Visiems žinoma, koks šių vietų klima- 
tas: jį galima palyginti su tuo, kuris vyrauja nuo vieno 
iki dviejų tūkstančių pėdų aukštyje Šiaurės Velso kal- 
nuose, tik čia mažiau saulės šviesos ir šalčių, o daugiau 
vėjo ir lietaus“. 


* Iš ataskaitų, paskelbtų po mūsų kelionės, ypač iš keleto įdomių 
laiškų, rašytų Karališkojo laivyno kapitono Saliveno, dariusio čia 

1834 m. kovo 16 d.— Aprašysiu dabar nedidelę išvyką, 
kurią atlikau aplink dalį šios salos. Iškeliavau rytą su 
šešiais arkliais ir dviem gaučais; šie pastarieji buvo tinka- 
miausi žmonės šiam reikalui — pratę pasitikėti tik savo jė- 
gomis. Oras buvo labai darganotas ir šaltas, užeidavo smar- 
ki kruša. Į priekį varėmės gana gerai; bet, atmetus geolo- 
giją, nieko negali būti nuobodesnio, kaip mūsų tos die- 
nos kelionė. Vietovės paviršius banguotas, ir visur tokia 
pat vienoda durpynė; ją dengia retoka, išdžiūvusi, paru- 
davusi žolė, ir vietomis iš elastingo durpžemio kyla smul- 
kučiai krūmokšniai. Slėniuose kartais būdavo matyti ne- 
didelis laukinių žąsų būrelis, o žemė visur buvo tokia 
minkšta, kad iš jos galėjo lengvai knabinėti maistą per- 
kūno oželiai. Be tų dviejų paukščių, buvo dar truputis ir 
kitų. Per salą tęsiasi viena pagrindinė kalvų virtinė, apie 
2000 pėdų aukščio, susidariusi iš kvarcito; turėjome var- 
go, kol įveikėme jos išraižytas, nuogas keteras. Pietiniame 
tų kalvų šone patekom į vietovę, puikiai tinkančią lauki- 
niams galvijams gyventi; tačiau jų nedaug tesutikome, nes 
pastaruoju laiku juos čia smarkiai medžiojo. 

Vakare užėjome nedidelę kaimene. Vienas mano paly- 
dovas, vardu Sant Jagas, netrukus atskyrė nuo kitų riebią 
karvę; jis sviedė į ją bolus, pataikė į kojas, bet apvyti ne- 
pasisekė. Tada, numetęs skrybėlę pažymėti vietai, kur li- 
ko bolai, visu greičiu šuoliuodamas įsuko lasą, po pašėlu- 
sio vaikymosi vėl prisivijo karvę ir pagavo ją lasu už ra- 
gų. Antrasis gaučas jau buvo nujojęs toliau su atsarginiais 
arkliais, tad Sant Jagui ne visai lengvai sekėsi nugalabyti 
įdūkusį gyvulį. Jam pavyko ištempti karvę į lygią vietą, 
pasinaudojant momentais, kai ji puldavo prie jo; o kai ji 
nenorėdavo trauktis iš vietos, mano arklys, kuris buvo taip 
išmokytas, pribėgęs smarkiai stumtelėdavo ją krūtine. Ta- 
čiau, pasirodo, ir lygioje vietoje nelengvas dalykas vie- 
nam žmogui nudobti iš baimės patrakusį gyvulį. Tai būtų 
visai neįmanoma, jei arklys, paliktas vienas be raitelio, 
greit nesuprastų, kad dėl savo paties saugumo turi steng- 
tis laikyti įtempęs lasą; taigi, jei karvė ar jautis duodasi 
į priekį, lygiai taip pat greit ta kryptimi duodasi ir arklys; 
šiaip jis stovi nejudėdamas, truputį pašlijęs į vieną šoną. 


nuotrauką, išeina, kad mes tą klimatą palaikėme blogesniu, negu jis iš 
tikrųjų yra. Tačiau prisiminus, kad žemė čia beveik perdėm durpynai, 
o kviečiai retai kada spėja prinokti, sunku patikėti, jog oras vasarą čia 
toks jau giedras ir sausas, kaip neseniai buvo tvirtinamą. 

Tačiau Sant Jago arklys dar buvo jaunas ir nestovėdavo 
ramiai, bet, karvei blaškantis, pasinešdavo į jos pusę. Buvo 
labai gražu žiūrėti, kaip mikliai Sant Jagas užsukdavo už 
gyvulio, kol pagaliau nusitaikęs sudavė lemtingą smūgį —- 
rėžtelėjo per užpakalinės kojos svarbiausiąją sausgyslę; 
po to jis jau nesunkiai suvarė peilį į nugaros smegenis 
sprande, ir karvė, it žaibo trenkta, pargriuvo. Jis aipiovė 
keletą mėsos gabalų kartu su oda, bet visai be kaulų — 
tiek, kiek buvo reikalinga mūsų ekspedicijai. Po to nu- 
jojom į vietą, kurioj buvom numatę nakvoti, ir ten pava- 
karieniavome „carne con cuero”, t. y. mėsa, iškepta kartu 
su oda. Ta mėsa tiek pranašesnė už paprastą jautieną, kiek 
elniena už avieną. Didelį apvalų nugarinės gabalą kepa 
ant rusenančių anglių žemyn oda, kurią įgaubic kaip 
lėkštelę, kad nedingtų syvai. Jei tada su mumis būtų va- 
karieniavęs koks garbus oldermenas, tai „carne con cuero” 
būtų, be abejo, pagarsėjusi Londone. 

Naktį lijo, o kitą dieną (17-tą) buvo didelė vėtra su 
smarkia kruša ir sniegu. Nujojome skersai salą prie są- 
smaukos, jungiančios Rinkon del Torą (didįjį pusiasalį, 
pietvakarių krašte) su likusiąja salos dalimi. Kadangi čia 
užmušama daug karvių, lieka neproporcingai daug jaučių. 
Šie bastosi po vieną, po tris ir esti labai nuožmūs. Niekada 
nebuvau matęs tokių didingų gyvulių; jie buvo stambiom 
galvom, storais sprandais ir priminė graikų marmuro 
skulptūras. Kapitonas Salivenas man praneša, kad viduti- 
niško didumo jaučio oda čia sveria 47 svarus, o Montevi- 
deo mieste tokio svorio oda, net ne perdaug gerai išdžio- 
vinta, jau laikoma labai sunki. Jauni buliukai, kai prie jų 
artėji, dažniausiai pabėgėja kiek į šalį; bet seniai buliai 
nejuda nė iš vietos; nebent puola arklį su raiteliu; dėl to 
žūva daug arklių. Vienas senas bulius perbrido klampų 
upelį ir užėmė poziciją priešais mus kitoje pusėje; veltui 
stengėmės jį nuvaryti ir nepavykus turėjome sukti didelį 
vingį. Gaučai atsikeršydami nutarė jį išromyti, kad dau- 
giau nebekenktų. Buvo labai įdomu pasižiūrėti, kaip su- 
manumas nugalėjo jėgą. Kai bulius puolė prie raitelio, 
jam užmetė vieną lasą ant ragų, o kitą ant užpakalinių ko- 
jų, ir baisūnas akimirksniu bejėgiškai pardribo ant žemės. 
Atrodo, kad, kai lasas smarkiai užsiveržia įdūkusiam gyvu- 
liui ant ragų, nelengva jį vėl nuimti, neužmušus jaučio; 
vienas gaučas jo tikriausiai ir nebūtų nuėmęs. Tačiau, pa- 
dedant antrajam žmogui, kuris užneria lasą ant ahiejų 

užpakalinių kojų, viskas greit susitvarko: kol jaučiui tem- 
pia atgal užpakalines kojas, jis visiškai bejėgis, ir bet kas 
gali rankomis nunerti lasą nuo ragų, o paskui vėl ramiai uż- 
sėsti ant arklio; tuo momentu, kai antrasis gaučas, trupu- 
tėlį pasitraukęs atgal, atleidžia lasą, šis nusmunka nuo be- 
sispardančio gyvulio kojų; tas atsipalaidavęs keliasi, pasi- 
purto ir bergždžiai puola paskui savo priešininką. 

Per visą laiką, kiek jojome, matėm tik vieną kaimenę 
laukinių arklių. Juos, kaip ir stambiuosius raguočius, čia 
įgabeno 1764 m. prancūzai, ir nuo to laiko vienų ir kitų 
„gyvulių daug priviso. Įdomu, kad arkliai niekad nepasitrau- 
kia iš rytinio salos galo, nors nėra jokios natūralios sie- 
nos, kuri jiems kliudytų kilnotis, o ši salos dalis ne labiau 
viliojanti už likusiąją. Gaučai, kuriuos klausinėjau, pa- 
tvirtino tą faktą, bet negalėjo jo paaiškinti, — nebent tik 
tuo, kad arkliai labai prisirišą prie įprastinės gyvenamos 
vietos. Turėdamas galvoje, kad kraštas gyvulių apgyven- 
tas dar, matyt, nepilnutinai ir plėšriųjų žvėrių čia nėra, 
ypatingai susidomėjau tuo, kas gi sulaikė jų pradžioj pasi- 
reiškusį greitą daugėjimą. Riboto ploto saloje kokia nors 
kliūts anksčiau ar vėliau, bet neišvengiamai, turėjo at- 
sirasti; bet kodėl gi arkliai nustojo daugėję anksčiau, ne- 
gu karvės? Kapitonas Salivenas nesigailėjo triūso, padėda- 
mas man išaiškinti šį klausimą. Čia dirbusieji gaučai šią 
aplinkybę aiškino svarbiausia tuo, kad eržilai nuolat kilno- 
jasi iš vietos į vietą ir verčia kumeles irgi eiti su jais, vis 
tiek, ar jauni kumeliukai įstengia sekti paskui, ar ne. Vie- 
nas gaučas kapitonui Salivenui pasakojo, kad visą valandą 
žiūrėjo, kaip eržilas Žiauriai spardė ir kandžiojo kumelę, 
iki ją privertė palikti kumeliuką likimo valiai. Kapitonas 
Salivenas tą įdomų pasakojimą gali patvirtinti kol kas tik 
tuo, kad pats keletą kartų rasdavo negyvų kumeliukų, bet 
nėsyk nerado negyvo veršelio. Beje, ir senių arklių lavo- 
nai randami dažniau, nei karvių, lyg, sakytum, arklius daž- 
niau apninka ligos ir nelaimingi atsitikimai. Dėl žemės 
minkštumo jų kanopos neretai išauga netaisyklingos, per 
ilgos, ir dėl to jie apraišta. Arklių spalva būna daugiau- 
sia keršai marga ir plieno pilkumo. Visi čia gimę arkliai, 
tiek prijaukintieji, tiek laukiniai, gana nedidelio ūgio, nors 
aplamai gerai nuaugę; jie pasidarė tokie nestiprūs, kad 
negali su jais lasu gaudyti laukinių galvijų; todėl ten- 
ka daryti didelių išlaidų, importuojant arklius nuo La 
Platos. Tur būt, kądą nors ateityį Pietų pusrutulyje susi- 

darys savita Folklendo poni veislė, kaip Šiaurės dabar 
yra šetlandinė veislė. 

Galvijai ne tik neišsigimė, kaip arkliai, bet, rodos, pa- 
sidarė — jau apie tai kalbėjome — dar stambesni, be to, jų 
ir daug daugiau už arklius. Kapitonas Salivenas man nu- 
rodė, kad bendra jų kūno ir ragų forma įvairuoja kur 
kas mažiau, negu angliškųjų galvijų. Spalva gi jie labai 
skiriasi, ir pažymėtina ta aplinkybė, kad įvairiose tos pat 
nedidelės salos dalyse vyrauja įvairios spalvos. Apie As- 
borno kalną, nuo 1000 iki 1500 pėdų aukščiau jūros lygio, 
kai kuriose kaimenėse beveik pusė visų gyvulių yra pe- 
lėki ar švino spalvos, kokia retai aptinkama kitose salos 
dalyse. Palei Maloniąją įlanką vyrauja tamsiai žala spal- 
va, kai tuo tarpu į pietus nuo Šuazelio sąsiaurio (kuris be- 
veik skiria salą į dvi dalis) dažniausiai aptinkami balti gy- 
vuliai su juodom galvom ir kojom; visose salos dalyse ga- 
lima rasti juodų ir margų galvijų. Kapitonas Salivenas 
pažymi, jog vyraujančios spalvos tokios skirtingos, kad kai 
žiūri į kaimenes prie Maloniosios įlankos, iš tolo jos atro- 
do juodos dėmės, o į pietus nuo Šuazelio įlankos — baltos 
dėmės kalvų šlaituose. Kapitono Saliveno manymu, kaime- 
nės tarp savęs nesusimaišo, ir keista, jog pelėki galvijai, 
nors gyvena aukštesnėse vietose, veršiuojasi apie mėnesį 
anksčiau, negu kitų spalvų galvijai, slesnesnėse salos vie- 
tose. Labai įdomu, kad tie kadaise buvę naminiai galvijai 
pasidalijo į tris plauko spalvas, kurių viena veikiausiai ga- 
lų gale paims viršų, jei kaimenes paliks ramybėje keletą 
artimiausių šimtmečių. 

Kitas čia introdukuotas ir puikiai įsigyvenęs gyvulys — 
tai triušis; jo dabar gausu didelėję šalies dalyje. Tačiau 
triušiai, kaip ir arkliai, gyvena tik tam tikrose ribotose 
srityse: jie ne tik ne persikėlė per centrinę kalvų grandi- 
nę, bet nebūtų paplitę net iki tų kalvų papėdės, jei, kaip 
man pasakojo gaučai, jų ten po nedaug nebūtų užnešę. 
Niekad nebūčiau manęs, kad tie gyvulėliai, kilę iš Šiau- 
rės Afrikos, gali gyvuoti tokiame drėgname klimate, kaip 
čia, kur saulėtų dienų taip maža, jog net kviečiai tik ret- 
karčiais tesubręsta. Sakoma, kad Švedijoje, kur klimatas, 
visų manymu, palankesnis, triušis negali gyventi ne pa- 
talpose. Be to, nedaugeliui ten įgabentų pirmųjų porų teko 
atsilaikyti prieš gyvenusius dar iki jų priešus — lapes ir 
kai kuriuos stambius plėšriuosius paukščius. Prancūzų 
gamtininkai į juodąjį triušių varietetą žiūri kaip į atskirą 

rūšį, vadindami jį Lepus Magelanicus*“. Jie tarė, kad 
Magelanas, kalbėdamas apie savo aptiktą Magelano sąsiau- 
ryje gyvūną, kurį pavadino Conejos, turėjo galvoje, 
būtent, šią rūšį; tačiau mintyje jo turėta mažoji jūrų kiau- 
lytė, kurią ir iki šiol ispanai taip vadina. Gaučai tik juo- 
kėsi girdėdami, kad juodoji veislė, esą, skiriasi nuo pilko- 
sios, ir sakė, jog, šiaip ar taip, ji niekur neišsiplėtė toliau 
už pilkąją veislę, kad tų dviejų veislių niekad nerasdavo 
skyrium ir kad pagaliau jos lengvai poruojasi bei duoda 
margus palikuonis. Turiu dabar vieną tokio margo triušio 
egzempliorių, ir žymės jo galvoje kitokios, negu prancūzų 
aprašytosios rūšies. Šitai rodo, kokie atsargūs turi būti 
gamtininkai, nustatinėdami naujas rūšis; nes juk ir Kiuv- 
jė, pasižiūrėjęs į vieno tų triušių kaukolę, nutarė, kad čia. 
tur būt, esanti skirtinga rūšis! 

Vienintelis saloje** vietinės kilmės keturkojis — stam- 
bi į vilką panaši lapė (Canis antarcticus), bendra Rytų ir 
Vakarų Folklendui. Neabejoju, kad tai savita rūšis, gy- 
venanti tik šiame salyne, nes daugelis ruonių medžiotojų. 
gaučų ir indėnų, buvojusių šiose salose, vienbalsiai tvir- 
tina, jog tokio gyvūno negalima sutikti niekur kitur Pie- 
tų Amerikoje. Molina, turėdamas galvoje įpročių panašu- 
mą, manė, kad tai tas pats gyvūnas, kaip jo „Culpeu“ ***; 
bet aš mačiau abu, ir pasirodė, kad jie visiškai skirtin- 
gi. Tie vilkai gerai žinomi iš Bairono pasakojimo tuo, ko- 
kie jie nebaugūs bei smalsūs ir kaip jūreiviai, pamanę, kad 
jie labai nuožmūs, puolė nuo jų į vandenį. Jų įpročiai ir 
iki šiolei liko tokie patys. Pavyzdžiui, matė, kaip jie įėjo 
į palapinę ir ištraukė miegančiam jūrininkui iš po galvos 
mėsą. Gaučai dažnai juos užmušdavo vakare, viena ran- 
ka laikydami atkišę mėsos gabalą, o kita pasiruošę smeig- 


* Lesson, Zoologie du voyage de la Coguille, t. I, p. 169. Visi 
pirmesnieji keliautojai, ypač Bugenvilis, tikrai tvirtina, kad vienintelis 
čiabuvis gyvūnas šioje saloje buvo vilkinė lapė. Triušio rūšis nustatoma 
pagal jo kailio savybes, galvos formą ir ausų ilgį. Galiu pažymėti, kad 
skirtumas tarp Airijos ir Anglijos triušių pagrįstas beveik tokiais pat, tik 
ryškesniais požymiais. 

** Turiu, beje, pagrindo manyti, kad čia gyvena ir laukinė pelė. 
Paprastosios europinės žiurkės ir pelės pasklido toli nuo kolonistų bu- 
veinių. Vienoje salelėje gyvena ir sulaukėjusi kiaulė; šie visi gyvuliai — 
juodos spalvos; kuiliai labai nuožmūs ir turi dideles iltis. 

*** „Culpeu“ — Canis Magellanicus, kurio egzempliorių atgabeno 
į Angliją kapitonas Kingas. Tas gyvūnas dažnai aptinkamas Čilėje. 

ti peiliu. Kiek žinau, nėra pasaulyje kito pavyzdžio, kad 
tokiame mažame, jūros išraižytame žemės plote, toli nuo 
žemyno, gyventų toks stambus vietinės kilmės ir tik tai 
vietai būdingas gyvūnas. Tų lapių smarkiai mažėja; jos 
jau išstumtos iš tos salos pusės, kur į rytus nuo sąsmau- 
kos tarp San Salvadoro ir Barklio įlankų. Po keleto metų, 


Folklendo vilkinė lapė (Canis antarcticus, Shaw.) 


kai tos salos bus visai apgyventos, šią lapę bus, tur būt, 
galima, kaip ir drontą??, skirti prie gyvūnų, išnykusių nuo 
Žemės paviršiaus. 

Naktį (17 d.) miegojome sąsmaukoje, gale Šuazelio 
įlankos, atskiriančios pietvakarių pusiasalį. Slėnis buvo 
puikiai apsaugotas nuo šalto vėjo, tik maža tesimatė ža- 
garų laužui. Gaučai netrukus surado kažką tokio, kas, kaip 
nustebęs pamačiau, degė beveik taip pat kaitriai, kaip 
anglys; tai buvo neseniai papiauto buliuko skeletas, nuo 
kurio maitėdos paukščiai nulesinėjo mėsą. Gaučai man 
sakė, kad žiemą dažnai papiauną kokį gyvulį, nupiaustą 
nuo kaulų mėsą, o paskui ją ant tų kaulų kepą vaka- 
rienei. 

Kovo 18 d.— Beveik visą dieną lijo. Tačiau naktį su- 
gebėjom, įsisukę į arklių gūnias, išlikti beveik sausi Ir 
nesužvarbti; šiaip žemė, ant kurios miegodavome, kone 

visada būdavo tikras liūnas, ir, per dieną joję, nerasda- 
vome net sausos vietelės kur atsisėsti. Kitame skyriuje 
jau esu pažymėjęs, kad keista, jog šiose salose visiškai 
nėra medžių, tuo tarpu Ugnies Žemė perdėm apaugusi 
mišku. Stambiausias saloje krūmas (graižažiedžių šeimos) 
aukščio tėra vos kaip mūsų prožirnis. Geriausias kuras 
gaunamas iš mažo krūmelio, didumo maždaug sulig papras- 
tuoju viržių; jis turi naudingą savybę — dega tuoj išrau- 
tas, dar žalias. Labai stebėjausi žiūrėdamas, kaip gaučai 
per patį lietų, kai viskas aplink buvo primirkę vandens, 
teturėdami tik skiltuvą su pintimi ir skuduro gabalą, kaip 
mat sukūrė ugnį. Jie susiieškojo po žolės kuokštais ir 
krūmais keletą sausų šakelių, suskaldė jas į šipulėlius, 
o paskui, apkaišioję storesnėmis šakelėmis, panašiai kaip 
paukščių lizdą, įdėjo į vidų smilkstantį skudurą ir jį pri- 
dengė. Po to lizdą palaikė atkišę prieš vėją; jis ėmė vis 
smarkiau rūkti ir pagaliau įsiliepsnojo. Nemanau, kad bū- 
tų galima uždegti ugnį su tokiomis drėgnomis medžiago- 
mis kitokiu būdu. 

Kovo 19 d.— Jau kurį laiką nebuvau jodinėjęs, tai da- 
bar rytais skaudėdavo visą kūną. Nustebau, išgirdęs iš 
gaučų, nuo pat vaikystės, galima sakyti, gyvenančių ant 
arklio, kad ir jie panašiais atvejais visada nekaip jau- 
čiasi. Sant Jagas man pasakojo, kad, tris mėnesius pra- 
sirgęs, išjojo medžioti laukinių galvijų, ir po to jam dvi 
dienas taip gėlę strėnas, jog turėjęs vėl gultis į patalą. Iš 
to matyti, kad gaučai jodinėdami turi gerokai įtempti rau- 
menis, nors taip ir neatrodo. Medžioti laukinius galvijus 
po tokią sunkiai prajojamą pelkėtą vietovę, matyt, labai 
nelengvas dalykas. Gaučai sako, kad dažnai visu greičiu 
leidžiasi per tokią dirvą, kurios lėčiau visai neperjotum, 
panašiai kaip čiuožiama plonu ledu. Medžioklės metu me- 
džiotojai stengiasi prisiartinti prie kaimenės kiek galima ar- 
čiau nepastebėti. Kiekvienas turi su savim keturias—pen- 
kias poras bolų; jas sviedžia vieną po kitos į galvijus ir, 
juos apipainioję, palieka čia pat keletą dienų begulinčius, 
kol jie išsikamuoja nuo alkio ir besiplūkdami. Po to juos 
paleidžia ir varo prie nedidelės prijaukintų galvijų bandos, 
kurią tyčia čia atgena. Laukiniai galvijai, pernelyg įgąsdin- 
ti viso to, kas jiems nutiko, bijo atsitraukti nuo kaimenės, 
ir juos be vargo pargena, jei tik jiems užtenka jėgų, į ūkį. 

Oras buvo vis toks biaurus, jog nutarėme dėti visas 
pastangas, kad į laivą patektume dar iki nakties. Prilijo 

tiek, kad kraštas virto viena ištisa pelke. Mano arklys 
griuvo gal dvylika sykių, o kartais visas šešetas vienu 
metu murdydavosi purve. Upelių krantai — visur minkšta 
durpynė, todėl arkliams būdavo labai sunku juos peršokti 
negriūvant. Dar visa to negana — prisiėjo bristi per siau- 
rą jūros įlankėlę jos aukštutinėje dalyje, kur vanduo mū- 
sų arkliams siekė iki nugaros. Pūtė toks smarkus vėjas, 
kad į mus dužo nedidelės bangos, taigi kiaurai peršlapome 
ir sužvarbome. Net užsigrūdinę gaučai, ir tie džiaugėsi, kai 
pagaliau po šios nedidelės išvykos parsirado į savo gy- 
venvietę. 


Tų salų geologinė struktūra beveik visais atžvilgiais 
labai paprasta. Slesnioji salų dalis susideda iš metamor- 
finio molio skalūnos* ir smiltainio, kuriuose yra fosilijų, 
labai artimų randamoms Europos silūro formacijose, bet 
ne tapatingų; kalvos susideda iš balto grūdėto kvarcito. 
Pastarojo sluoksniai dažnai visai simetriškai išsigaubę, dėl 
to kai kurie masyvai atrodo be galo savotiškai. Pernetis* 
paskyrė keletą puslapių aprašyti Griuvėsių Kalvai, kurios 
vieną viršum kito einančius sluoksnius jis teisingai lygi- 
na su sėdynių eilėmis amfiteatre. Kvarcitas tikriausiai bu- 
vo visai klampus, kai taip įdomiai gaubėsi, neskildamas 
į gabalus. Kadangi kvarcitas nepastebimai pereina į smil- 
tainį, labai tikėtina, kad jis ir atsirado iš smiltainio, taip 
įkaitusio, jog pasidarė klampus, o vėsdamas kristalizavo- 
si. Tebebūdamas minkštas, kvarcitas, matyt, buvo išstum- 
tas pro aukščiau gulėjusius sluoksnius. Daug kur saloje 
slėnių dugną labai savotiškai nukloję miriadai atskirų 
stambių kampuotų kvarcito nuolaužų, iš kurių susidarę 
„akmenų srautai“. Juos stebėdamiesi mini visi keliauto- 
jai, pradedant Pernečiu. Luistai nenuzulinti vandens, jų 
kampai tik truputį apdilę; skersmuo įvairuoja nuo 1—2 pė- 
dų iki 10 pėdų, bet esti ir daugiau kaip dvidešimt kartų 
stambesnių. Jie nesuvirtę netaisyklingom krūvom, bet iš- 
sklidę lygiais sluoksniais ar milžiniškais srautais. Nustaty- 
ti, kokio storumo tie sluoksniai — neįmanoma, bet girdėti. 
kaip daug pėdų po paviršiumi tarp akmenų srovena upokš- 
niai. Iš viso sluoksniai, matyt, gilūs, nes kitaip plyšiai tarp 
apatinių nuolaužų jau seniai būtų užakę smėliu. Tų ak- 
mens sluoksnių plotis įvairuoja nuo keleto šimtų pėdų 


* Pernety, Voyage aux isles Malouines, p. 526. 

iki mylios [1609 m]; tačiau durpynė kasdien vis labiau už- 
slenka jų kraštus, ir net susidarė durpžemio salelės visur, 
kur tik keletas nuolaužų gulėjo arti viena kitos. 

Į pietus nuo Barklio įlankos, viename slėnyje, kurį kaž- 
kas iš mūsų būrelio vadino „didžiuoju nuolaužų slėniu“, 
mums teko lipti per pusės mylios pločio ištisinę akmenų 
virtinę, šokinėjant nuo vieno aštraus akmens ant kito. 
Nuolaužų buvo tokių stambių, kad, užkluptas liūties, leng- 
vai susiradau pastogę po viena iš jų. 

"Labiausiai pažymėtina tų „akmens srautų“ savybė —- 
mažas jų nuolydis. Kalnų šlaituose mačiau, kaip jie leido- 
si 10° kampu į akiratį; bet kai kuriuose plokščiuose, pla- 
taus dugno slėniuose jų nuolydis toks mažas, kad jį vos 
gali pastebėti. Tokiame gruoblėtame paviršiuje buvo ne- 
įmanoma išmatuoti nuolydžio kampo, bet, norėdamas duoti 
apie jį bendrą supratimą, pasakysiu tiek, kad anglų paš- 
to karieta prieš tokį šlaitą nesulėtintų greičio. Kai kurio- 
se vietose ištisinis tų nuolaužų srautas ne tik tęsėsi išilgai 
slėnio, bet siekė net kalvos keterą. Stūksantieji tose ke- 
terose didžiuliai luistai, stambesni už mažą namelį, at- 
rodė taip, lyg buvo priturėti, kai nesulaikomai veržėsi 
į priekį; ten pat gulėjo kaip arka išsigaubę sluoksniai, su- 
virtę vienas ant kito, tarsi milžiniškos senovės katedros 
griuvėsiai. Mėgindamas aprašyti tuos gamtos siautėjimo 
vaizdus, nori griebtis čia vieno palyginimo, čia kito. Ten- 
ka manyti, kad iki baltumo įkaitusios lavos srautai pasi- 
pylė nuo daugelio kalnų į slesniąją salos dalį, o kai jie 
sustingo, kažkokia milžiniška konvulsija suaižė juos į mi- 
riadus gabalų. Pasakymas „akmens srautai“, kuris tuoj 
kiekvienam ateina į galvą, atitinka irgi maždaug tokią 
mintį. Čia vietoje vaizdas atrodo dar įstabesnis dėl savo 
kontrasto su apvalainomis neaukštų gretimų kalvų for- 
momis. | 

Labai susidomėjau, aukščiausioje vienos keteros viršū- 
nėje (apie 700 pėdų aukščiau jūros lygio) radęs didelę at- 
laužą, kuri gulėjo išgaubtąja puse į apačią — „„kniūpsčia'“. 
Ar netenka manyti, kad ji išlėkė gana aukštai į orą ir apsi- 
vertė? Arba — ir tai labiau tikėtina, — kad kadaise čia 
tęsėsi dalis tos pačios keteros, tik aukščiau, negu ta vie- 
ta, kur dabar riogso šis galingų gamtos konvulsijų pa- 
minklas? Kadangi atlaužos slėnyje liko nesuapvalėjusios 
įr plyšiai tarp jų neužsipildė smėliu, tatai reiškia, kad su- 


190 


krėtimų periodas praėjo jau po to, kai sausuma buvo iš- 
kilusi iš jūros bangų. Skersiniame piūvyje tų lygumų dug- 
nas beveik visai gulsčias arba tik truputį kyla į kraštus; 
todėl atrodytų, kad atlaužos slinko iš aukštojo slėnio ga- 
Jo: bet labiau tikėtina, jog jos nugarmėjo žemyn nuo ar- 
timiausių šlaitų, o jau paskui, vykstant milžiniškos jėgos“ 
virpėjimui, susikratė į vieną ištisinį sluoksnį. Jei atrodo 
nuostabu, kad per žemės drebėjimą**, sugriovusį 1835 m. 
Konsepsijoną Čilėje, nedideli daiktai šokinėjo į viršų ke- 
letą colių nuo žemės, tai ką reikia sakyti apie judesį, nuo 
kurio sverią daugelį tonų luistai slinko į priekį, kaip smil- 
tys ant virpinamos lentos, ir išsidėstė lygiu sluoksniu? 
Anduose mačiau akivaizdžias žymes, kad milžiniški kal- 
nai sueižėjo į gabalus, it plonos plutelės, ir uolienų sluoks- 
niai suvirto skiausčiai, ant briaunų: tačiau niekad joks 
vaizdas nebylojo man taip aiškiai, kaip tie „akmenų 
srautai“ apie sukrėtimą, kuriam panašaus veltui ieškosi- 
me istorijos metraščiuose; mokslo pažanga, tur būt, kada 
nors leis paprastai išaiškinti ir tą reiškinį, kaip nūdien 
jau išaiškėjo ilgai buvęs nesuprantamas klausimas, ko- 
kiu būdu pateko į Europos lygumas po jas išsimėtę erati- 
niai rieduliai??. 

Dėl tų salų faunos maža ką tegaliu pasakyti. Jau ap- 
rašiau karakarą, arba Polyborus. Čia aptinkami dar kai 
kurie dieniniai plėšrieji paukščiai, pelėda ir keletas smul- 
kių, ant žemės lizdus sukančių, paukščių. Vandens paukš- 
čių ypač gausu, ir praeityje, sprendžiant iš to, ką pasako- 
ja senovės keliautojai jūromis, jų buvo dar daugiau. Kar- 
tą stebėjau, kaip kormoranas žaidė su pagauta žuvimi. 
Aštuonis kartus paukštis paleido savo grobį, nėrė paskui 
J} į vandenį, ir, nors buvo gilu, jį vėl ištraukė. Zoolo- 
&iJos sode mačiau, kaip ūdra irgi žaidė su žuvimi, visai 
kaip katė su pele; nežinau kito pavyzdžio, kad ponia 
Gamta rodytųsi tokia atkakliai žiauri. Kitą dieną pasto- 
Jau pingvinui (Aptenodytes demersa) kelią į vandenį, ir 
buvo labai gražu pasižiūrėti, kaip jis elgiasi. Paukščio 

* „Ne mažiau stebėjomės, pamatę “ nesuskaitomą daugybę įvai- 
o dydžio akmenų, suvirtusių vienas ant kito ir vis tik išsidėsčiusių 
a lyg juos būtų atsainiai išbarstę ikloniams užpildyti. Nesiliauni ste- 
“Jesis stebuklingais gamtos darbais". (Pernet y, p. 536.) 
Šit Vienas Mendosos gyventojas, atseit žmogus, tikrai nusimanąs 
2 o reikalu, mane užtikrino, kad per keletą metų, kai gyveno šiose sajo- 
' Ne sykio nejuto nė menkiausio žemės drebėjimo smūgio. 

būta naršaus: verždamasis prie jūros, jis su manim tie- 
siog kovėsi ir privertė atsitraukti. Sulaikyti jį būtum galė- 
jęs, — nebent tik smarkiai mušdamas; jis tvirtai gynė kiek- 
vieną užkariautą sprindį, tiesiai ir ryžtingai stodamas 
prieš mane. Taip man besipriešindamas, jis labai keistai 
sukiojo galvą iš vieno šono į kitą, lyg būtų aiškiai matęs 
tik priekine ir apatine akies dalimi. Tą paukštį paprastai 
vadina pingvinu asilu, nes, stovėdamas krante, užvertęs 
galvą, jis garsiai, keistai rėkia, panašiai lyg bliautų asilas; 
bet jūroje, kai niekas jo netrikdo, ūbauja žemu, iškilmin- 
gu balsu, kuris dažnai girdimas naktimis. Nardydamas jis 
savo mažais sparneliais naudojasi kaip pelekais, o sau- 
sumoje — kaip priekinėmis kojomis. Pingvinas, ropojan- 
tis, galima sakyti, visom keturiom pro tusokus*“ ar žole 
apaugusiais uolų skardžiais, juda taip smarkiai, kad jį ga- 
li bemaž palaikyti kokiu keturkoju. Žvejodamas jūroje, 
jis išneria į paviršių įkvėpti šviežio oro ir neria atgal tain 
greitai, kad, galiu eiti lažybų, ne kiekvienas iškart su- 
pras, jog čia nėra žaidžianti ir šokinėjanti iš vandens 
Žuvis. 

Folklendo salose laikosi dviejų rūšių žąsys. Aukštumų 
rūšis (Anas Magellanica) dažnai aptinkama poromis ir ne- 
dideliais būreliais visoje rytinėje saloje. Tie paukščiai nors 
ne migruoja, bet gūžtas sukasi atokiose salelėse. Jie ten iš- 
skrenda, tur būt, bijodami lapių; matyt, dėl tos pat pric- 
žasties dieną jie esti visai jaukūs, vakare darosi baikštūs 
ir nieko neprisileidžia. Jų maistas — tik augalinis. 

Uolinė žąsis (Anas antarctica), taip vadinama dėl to, 
kad gyvena jūros pakrantėje, dažnai aptinkama ne tik čia, 
bet ir vakariniame Amerikos pakraštyje iki pat Čilės. Sto- 
vintis kur nors tolimos uolos viršūnėje, prie gilių nuoša- 
lių Ugnies Žemės sąsiaurėlių, sniego baltumo žąsinas su 
savo tamsesnės spalvos drauge, įprastas to landšafto 
bruožas. 

Folklendo salyne labai gausu stambių didžiagalvių an- 
čių, arba žąsų (Anas brachyptera), kurios kartais sveria iki 
22 svarų [10 kg]. Kadaise tuos paukščius dėl jų savotiško 
įpročio varytis į priekį, pliaukšinant sparnais per vandeni, 
vadindavo šuoliniais žirgais; dabar juos praminė tinka- 
miau — „garlaiviais“. Jų sparnai per maži ir per silpni 
skristi, bet jais, iš dalies irdamies, iš dalies plakdami van- 
denį, paukščiai varosi labai greit; šiais judesiais jie tru- 
putį primena mūsų paprastąją naminę antį, kai ją gaudo 


192 


šuo; bet aš beveik tikras, kad „garlaivis“ mosuoja sparnuš 
pakaitomis, o ne abu išsyk, kaip kiti paukščiai. Tos neran- 
gios didžiagalvės antys kelia tokį triukšmą ir teškėjimą, 
kad tikrai įdomu į jas žiūrėti. 

Taigi Pietų Amerikoje randame trejetą paukščių, nau- 
dojančių sparnus ne skristi, o kitokiam reikalui: pingvi- 
nai juos naudoja kaip pelekus, „garlaivis“ — kaip irklus, 
o strutis — kaip bures; be to, Naujosios Zelandijos apte- 
riksas, kaip ir jo milžiniškas išmiręs prototipas dinornis, 
vietoj sparnų beturi tik jų rudimentus. ,„Garlaivis“ sugeba 
nardyti visai negiliai. Minta jis tik kiautėtaisiais molius- 
kais, rinkdamas juos nuo rudųjų dumblių ir potvynio už- 
liejamų uolų; todėl jo snapas ir galva, pritaikyti kriauklėms 
laužyti, nuostabiai sunkūs ir stiprūs; kaukolė tokia tvir- 
ta, kad man vos pavyko ją sudaužyti geologo plaktuku. 
Mūsų medžiotojai netrukus įsitikino, kokie gajūs tie 
paukščiai. Vakarais, susirinkę į būrį ir valydamiesi plunks- 
nas, jie kelia tokį pat keistą garsų mišinį, kaip ir jautinės 
varlės atogrąžose. 


(y 


Ugnies Žemėje ir Folklendo salose daug kartų stebė- 
jau žemesniuosius gyvūnus*; bet tie stebėjimai maža te- 
turi bendresnės reikšmės. Pažymėsiu tik tuos faktus, ku- 
rie liečia tam tikrus šios klasės aukštesnės organizacijos 
poskyrio zoofitusš'. Kai kurios gentys (Flustra, Eschara, Ce- 
llaria, Crisia ir kitos) panašios viena į kitą tuo atžvilgiu, 
kad prie jų narelių pritvirtinti savotiški judrūs organai (to- 
kie pat, kokius turi Flustra avicularia, randama Europos jū- 
rose). Tie organai labai primena grifo galvą, tik apatinis 
žandas atsiveria kur kas plačiau, negu tikrasis paukščio 
snapas. Pati galva yra ant trumpo kaklo ir gana paslanki. 
Vieno zoofito galva nesisukiojo, bet galėjo laisvai judėti 


* Skaičiuodamas didelės baltos doridės kiaušinėlius (tas jūrų šliužas 
buvo 3!/> colio ilgio), nustebau, kaip nepaprastai jų daug. Kiaušinėlių 
(0,003 colio skersmens) buvo po du, penkis mažutėse sferinėse kapsulėse. 

ios buvo sukibusios skersinėm eilėm po dvejetą, sudarydamos kaspiną. 

aspinas, susisukęs ovaline spirale, vienu kraštu buvo prilipęs prie uo- 
los. Vienas mano rastųjų kaspinų buvo apie 20 colių ilgio ir pusės co- 
lio pločio. Suskaičiavus, kiek rutulėlių telpa !/io colio eilėje ir kiek ei- 
lių tokio pat ilgio kaspino atkarpoje, išėjo, kad kaspine yra mažiausia 
600 000 kiaušinėlių. Tačiau ta doridė buvo tikriausiai ne labai dažnai ap- 
tinkama: nors tankiai žiūrinėdavau po akmenimis, aptikau tik septynis 
Individus. Jokia klaida gamtininkų tarpe taip nepaplitusi, kaip manymas, 
kad kurios nors rūšies gausumas priklauso nuo jos vislumo. 

apatinis žandas. Kitam galvą atstojo trikampis gaubtelis 
su puikiai priderintu varstomu dangteliu, kuris, matyt, 
atitiko apatinįjį žandą. Daugumos rūšių nareliai turi po 
vieną galvą, bet kai kurie — po dvi. 

Jaunuose nareliuose tų koralinų šakų gale polipai 
dar nesubrendę, tačiau prie jų prisitvirtinusios „grifo gal- 
vutės“ nors mažos, bet visais atžvilgiais išsivysčiusios. Iš- 
krapščius polipą adata iš kurio nors narelio, tie organai 
dėl to, atrodė, nė kiek nenukentėdavo. Atpiovus nuo na- 
relio kurią grifo galvutę, apatinis žandas sugebėdavo ir 
toliau varstytis. Keisčiausia koralinų sandaros ypatybė bu- 
vo gal ta, kad, esant kurioje nors šakelėje daugiau kaip 
dviem narelių eilėm, nors viduriniai nareliai ir turėdavo 
tuos priedėlius, jie būdavo keturiskart mažesni, nei kraš- 
tinių narelių. Tie priedėliai įvairiose rūšyse judėdavo įvai- 
riai; kai kurių betgi visai nepastebėjau judant; o kiti, daž- 
niausiai plačiai atvėrę apatinį žandą, svyruodavo pirmyn ir 
atgal, ir kiekvienas svyris trukdavo apie penkias sekundes; 
buvo ir tokių, kurie judėdavo greitai ir trūkčiodami, Pa- 
liestas adata snapas paprastai suimdavo jos galiuką taip 
tvirtai, kad galėdavai net purtyti visą šaką. 

Tie priedėliai neturi nieko bendra su kiaušinėlių, arba 
pumpurų, gaminimu, nes patys susidaro anksčiau, negu 
nareliuose, kurie yra augančių šakų gale, pasirodo jauni 
polipai; kadangi jie, tie priedėliai, juda nepriklausomai 
nuo polipų ir su jais, atrodo, nėra susiję, o, be to, jų dydis 
nevienodas kraštinėse ir vidurinėse narelių eilėse, tai be- 
veik neabejoju, jog savo funkcijomis jie veikiau siejasi su 
ragine šakų ašimi, negu su narelių polipais. Mėsingas 
priedėlis apatiniame jūrų plunksnos gale (aprašytas sky- 
riuje apie Baija Blanką) — irgi zoofito visumos dalis, pana- 
šiai kaip medžio šaknys yra viso medžio, o ne atskiro lapo 
ar žiedo pumpuro dalis. 

Kitos grakščios mažos koralinos (Crisia?) kiekvienas na- 
relis turėjo ilgą dantytą šerelį, sugebėjusį greit judėti. 
Kiekvienas tų šerelių, taip pat kiekviena grifo galvutė, 
paprastai judėdavo visai nepriklausomai nuo vieni kitų; 
bet kartais ir sykiu — tai visi abiejuose šonuose, tai tik 
viename šone; tarpais visi imdavo svyruoti tvarkingai vie- 
nas po kito. Visi tie judesiai aiškiai liudija, kad, nors 
zoofitas ir susideda iš tūkstančių atskirų polipų, valios per- 
davimas jame vyksta taip pat tobulai, kaip bet kuriame 
pavieniame gyvūne. Toks pat reikalas yra, beje, ir su jūrų 

plunksnomis Baija Blankos krantuose, kurios paliestos įši- 
traukdavo į smėlį. Nurodysiu dar vieną veiksmų vienin- 
gumo pavyzdį, tiesa, visai kitokio pobūdžio zoofite, kuris 
labai artimas Clytia, taigi yra itin paprastos organizacijos. 
Sūraus vandens dubenyje laikiau didelį tų zoofitų Kkuokš- 
tą, ir visada, kai sutemus patrindavau kurią šakelės dalį, 
visas gyvūnas imdavo smarkiai švitėti žalia fosforine švie- 
sa; rodos, niekad nemačiau nieko gražesnio tuo atžvilgiu; 
tačiau nuostabu buvo tai, kad šviesos blikčiojimai visada 
slinkdavo šakomis į viršų, nuo jų pagrindo į galus. 

Man visada būdavo labai įdomu patyrinėti šiuos kolo- 
nijinius gyvūnus. Kas gali būti įstabesnio, negu organiz- 
mas, atrodąs kaip augalas, bet gaminąs kiaušinėlius, kurie 
sugeba plaukioti, išsirinkę patogią vietą, prisitvirtinti, pas- 
kui leisti šakas, kurių kiekviena nusėta nesuskaitomos dau- 
gybės atskirų, dažnai itin sudėtingos organizacijos, gyvū- 
nų? O, be to, šakose, kaip tik ką matėme, kartais yra orga- 
nizmai, sugebantieji judėti ir nepriklausomai nuo polipų. 
Koks nuostabus mums beatrodytų tas atskirų individų su- 
sivienijimas ant bendro kamieno, tą patį dalyką regim 
kiekviename medyje, nes juk į pumpurus tenka žiūrėti 
kaip į individualius augalus. Žinoma, polipą, turintį burną, 
žarnyną ir kitokius organus, natūralu laikyti atskiru indivi- 
du, o lapo pumpuro individualumas atrodo jau ne toks 
aiškus; tad atskirų individų susivienijimas koralinoje mus 
labiau stebina, negu medyje. Kas yra kolonijinis gyvūnas, 
kuriame atskiri individai kai kuriais atžvilgiais ne visai 
savarankiški, lengviau suprasti, prisimenant, jog kartais 
susidaro du atskiri gyvūnai iš vieno gyvūno, perpiovus 
jį peiliu, arba tokį dalijimą atliekant pačiai gamtai. Į zoo- 
fito polipus arba į medžio pumpurus galima Žiūrėti kaip 
1 tokius atvejus, kai individo dalijimas neprivestas iki 
galo. Be abejo, medžių atveju, o, sprendžiant iš analogijos, 
ir koralinų atveju, individai, išsivystę iš pumpurų, atrodo, 
glaudžiau susiję vienas su kitu, negu kiaušiniai ar sėklos 
Susiję su savo tėvais. Dabar, berods, tikrai nustatyta, kad 
Visi augalai, išaugę iš pumpurų, pasiekia jiems įprastinį 
amžių; be to, kiekvienam žinoma, kokias ypatingas ir gau- 
Slas savybes neabejotinai perduoda pumpurai, atlankos ir 
Iskiepiai, savybes, kurios, dauginant sėklomis, niekad 
nepasireiškia arba pasireiškia tik retais atvejais. 


X SKYRIUS 
UGNIES ŽEMĖ 


1832 m. gruodžio 17 d.— Baigęs su Patagonija ir Folk- 
lendo salomis, aprašysiu dabar, kaip pirmąsyk atvyko- 
me į Ugnies Žemę. Netrukus po vidurdienio aplenkėme San 
Diego ragą ir įplaukėme į garsųjį Le Mero sąsiaurį. Laikė- 
mės arčiau Ugnies Žemės krantų, bet pro debesis dūlavo 
išraižytos, nesvetingos Valstybės salos kontūrai. Antroje 
dienos pusėje išmetėme inkarą Gerosios Sėkmės įlankoje. 
Į ją plaukiant, mus savotiškai pasveikino šio laukinio kraš- 
to gyventojai. Būrys ugniažemiečių, kurių dalį slėpė tan- 
ki giria, užsikorė ant uolėto rago, pakibusio virš jūros; 
mums plaukiant pro šalį, jie šokinėjo į viršų ir, mosuo- 
dami sudriskusiais apsiaustais, skardžiai šūkavo. Laukiniai 
nusekė paskui laivą; temstant pamatėme jų sukurtus lau- 
žus ir vėl išgirdome laukinį rėkavimą. Įlanka — dailus van- 
dens plotas, kurį pusračiu supa žemi, suapvalėję metamor- 
finio molio skalūno kalnai, iki pat vandens apaugę tankiu 
niūrių mišku. Tik žvilgterėjęs į tą gamtovaizdį, supratau, 
kaip labai jis skiriasi nuo visa to, kas man iki šiol buvo te- 
kę matyti. Naktį pakilo vėtra, ir nuo kalnų pro šalį šniokštė 
smarkūs vėjo gūsiai. Atviroje jūroje tokiu oru būtų buvę 
ne kas, taigi mes, kaip ir kiti, kurie čia atplaukdavo, tikrai 
turėjome pagrindo šį savo prieglobstį vadinti Gerosios Sėk- 
mės įlanka. 

Rytą kapitonas pasiuntė būrelį žmonių užmegzti santy- 
kių su ugniažemiečiais. Kai prisiartinome žmogaus balso 
atstumu, vienas iš keturių čiabuvių paėjėjo mūsų link ir 
ėmė visa gerkle rėkti, rodydamas, kurioje vietoje geriau- 
sia išsikelti į krantą. Mums išlipus į krantą, laukiniai, at- 
rodė, kiek sunerimo, bet tebešnekėjo ir smarkiai mostaga- 
vo rankomis. Tai buvo, be abejo, keisčiausias ir įstabiau- 
sias reginys, kurį man kada nors teko matyti. Niekad 
nemaniau, kad yra toks didelis skirtumas tarp laukinio ii 

civilizuoto žmogaus; jis didesnis, negu tarp laukinio ir na- 
minio gyvulio, nes juk žmonės labiau sugeba tobulėti. Dau- 
giausia su mumis kalbėjo senis, matyt, šeimos galva; ki- 
ti trys vyrai buvo stiprūs ir jauni, apie 6 pėdų ūgio. Mo- 
teris ir vaikus jie nusiuntė šalin. Šitie ugniažemiečiai — 
visai kitokia padermė, negu žemaūgiai, suvargę Žžmogys- 
tos, gyveną toliau į vakarus; jie, berods, artimai giminingi 
garsiesiems Magelano sąsiaurio patagoniečiams. Vienin- 
telis jų apdaras — skraistė iš guanako kailio, plaukais 
į viršų. Tų Žmonių oda — purvinos, vario raudonumo 
spalvos. 

Seniui apie galvą buvo baltų plunksnų aprišalas, trupu- 
tį prilaikęs juodus, šiurkščius, susivėlusius plaukus. Jo 
veidą skersavo du platūs ruožai; vienas jų buvo išvestas 
skaisčiai raudonais dažais nuo vienos ausies iki kitos, už- 
griebdamas viršutiniąją lūpą; kitas, baltas, lyg išpieštas 
kreida, tęsėsi aukščiau pirmojo, lygiagrečiai su juo; buvo 
nubaltinti net akių vokai. Du kiti vyrai išsipaišė ant veido 
juodus dryžius medžio anglies milteliais. Ta visa grupė la- 
bai priminė velnius teatro scenoje, vaidinant, pavyzdžiui, 
operą „Laisvasis šaulys“. 

Jie laikėsi kažkaip nusižeminę, jų veidai buvo pilni ne- 
pasitikėjimo, nuostabos ir išgąsčio. Gavę nuo mūsų dova- 
nų skaisčiai raudonos medžiagos, jie tuoj pasirišo ją apie 
kaklą, ir pasidarėme draugai. Tai pasireiškė tuo, kad se- 
nis ėmė mums tapnoti per krūtinę ir savotiškai kudakenti, 
kaip kad žmonės, lesindami viščiukus. Aš pavaikščiojau 
su seniu, ir tą savo draugiškumo įrodymą jis pakartojo dar 
keletą sykių, o užbaigdamas smarkiai tris kartus tekšte- 
lėjo man per krūtinę ir nugarą: Po to jis apsinuogino krū- 
tinę, kad galėčiau atsakyti tokiu pat sveikinimu; padariau 
tai, ir jis atrodė labai patenkintas. Jų kalbą, sutinkamai su 
mūsų savokomis, vargiai tegalėtum vadinti artikuliuotineėė. 
Kapitonas Kukas ją palygino su krenkštimu, valantis gerk- 
lę, bet joks europietis tikriausiai nekrenkštė su tokia dau- 
gybe kimių gomurinių ir kleksimų garsų. 

Jie puikiai moka pamėgdžioti: kai tik kuris kostelė- 
davome, ar nusižiovaudavome, ar kaip nors kitaip suju- 
dėdavome, jie tuoj viską pakartodavo. Kai kas iš mūsiškių 
dėl to raukėsi; bet vienam jaunam ugniažemiečiui (kurio 
Vlsas veidas, išskyrus tik baltą ruožą per akis, buvo nu- 
Juodintas), pavykdavo susukti dar biauresnę grimasą. Jie 
galėjo visiškai teisingai pakartoti kiekvieną žodį bet kokio 

sakinio, kuriuo mes į juos kreipdavomės, ir kurį laiką tuos 
žodžius atšimindavo. O juk mes europiečiai visi žinome, 
kaip sunku, girdint svetimą kalbą, išskirti joje pavienius 
garsus. Kas iš mūsų sugaudytų, pavyzdžiui, Amerikos in- 
dėno tariamą sakinį, jeigu jame būtų daugiau kaip trys žo- 
džiai? Visų laukinių, matyt, nepaprastai išlavėjęs sugebė- 
jimas pamėgdžioti. 

Man pasakojo, beveik tais pačiais žodžiais, kad toki 
pat juokingą pomėgį turi ir kafrai; australiečiai irgi jau 
"seniai garsūs tuo, jog sugeba žmogų taip tiksliai pamėg- 
džioti ir pavaizduoti jo eiseną, kad jį galima atpažinti. Kuo 
aiškinti tokius gabumus? Ar tik čia nebus pasekmė to, kad 
visi laukiniai labiau įgudę suvokti ir turi aštresnius pojū- 
čius, negu jau seniai civilizuoti žmonės? 

Kai mūsų būrelis užtraukė dainą, maniau, kad ugnia- 
žemiečiai apvirs iš nusistebėjimo. Ne mažiau stebėdamiesi 
jie spoksojo ir į mūsų šokius; bet vienas iš jaunųjų ugnia- 
žemiečių paragintas neatsisakė irgi truputį pavalsuoti. 
Nors jie, rodėsi, maža tebuvo apsipratę su europiečiais, 
tačiau pažinojo mūsų šaunamuosius ginklus ir jų bijojo; 
niekaip negalėjai jų sugundyti, kad paimtų šautuvą į ran- 
kas. Jie prašinėjo peilių, vadindami juos ispaniškai ,„ku- 
čilja"; rodė, kad laiko įsikandę varvelio gabalą ir nori jį 
perpiauti, o ne atplėšti. 

Iki šiol dar nieko nesakiau apie ugniažemiečius, esan- 
čius mūsų laive. Laivams ,,Advenčeriui“ ir „Bigliui” plau- 
kiojant čia pirmą kartą, nuo 1826 iki 1830 metų, kapito- 
nas Fic Rojus paėmė keletą čiabuvių, kaip įkaitus, už pa- 
vogtą botą: dėl to dideliame pavojuje atsidūrė grupė, 
dariusi nuotrauka; kai kuriuos iš ikaitų, taip pat vaiką, kurį 
nupirko už perlamutrinę sagą, jis pasiėmė į Angliją, nu- 
taręs savo lėšomis kiek pramokyti ir supažindinti su tikė- 
jimo tiesomis. Leistis į šią kelione kapitoną Fic Rojų dau- 
giausia skatino noras įkurdinti tuos čiabuvius jų gimta- 
jame krašte: dar prieš admiralitetui nutarus suruošti šia 
ekspediciją, jis kilniaširdiškai nusamdė laivą, ketindamas 
juos nugabenti atgal. Su čiabuviais vyko misionierius, tė- 
vas Metjus; apie jį ir tuos čiabuvius kapitonas Fic Rojus 
yra paskelbes išsamią ir puikią ataskaitą. Iš Ugnies Že- 
mės buvo išgabenti du suauge vyrai, kurių vienas mirė 
Anglijoje raupais, be to, berniukas ir mergytė; taigi dabar 
mūsų laive keliavo ugniažemiečiai Jorkas Minsteris, Dže- 
mis Batonas (jo pavardė — „Saga" — reiškė tą „pinigą“. 

už kurį jis buvo nupirktas) ir Fuegija Basket. Jorkas Mins- 
teris buvo jausuaugęs vyras, trumpas, drūtas ir stiprus; 
būdo jis buvo užsidariusio, nekalbus ir paniuręs, o suer- 
zintas baisiai įširsdavo; prie keleto savo draugų laive jis 
labai prisirišo; jo protiniai gabumai buvo geri. Džemį Ba- 
toną visi mėgo, nors jis irgi buvo ūmus; iš jo veido galė- 
jai tuoj matyti, kad jis malonaus būdo. Buvo linksmas, 
dažnai juokdavosi ir nepaprastai atjautė kitų žmonių bė- 
das; kai jūroje kildavo smarki audra, aš kartais truputį 
sirgdavau jūros liga; jis paprastai ateidavo pas mane ir sa- 
kydavo gailiu balsu: ,(Vargše, tu, vargše!" Tačiau pats fak- 
tas, kad žmogus gali sirgti jūros liga, jam, augusiam ant 
vandens, buvo pernelyg juokingas, ir, nusisukęs į šalį, jis 
slėpdavo šypseną ar juoką, o paskui vėl kartodavo: „Varg- 
še, tu, vargše!“ Jis buvo patriotas ir aukštindavo savo gen- 
tį ir šalį, kurioje, anot jo, esą „baisybė medžių“, o kitas 
gentis koliodavo; be to, atkakliai tvirtindavo, kad jo ša- 
lyje nesą velnio. Nors Džemis buvo nedidelis, storas ir rie- 
bus, bet didžiuodavosi savo išvaizda; vaikščiodavo piršti- 
nėtas, tvarkingai pakirptais plaukais ir nuliūsdavo pama- 
tęs, kad susitepė išblizgintus batelius. Labai mėgdavo 
savimi grožėtis veidrodyje; vienas linksmas berniukas in- 
dėnas nuo Rio Negro, keletą mėnesių buvęs mūsų laive, ne- 
trukus tai pastebėjo ir ėmė jį pašiepti. Džemiui, kuris tam 
berniūkščiui truputį pavyduliavo, kad visi juo taip domisi, 
tai visai nepatikdavo, ir jis, paniekinamai nusigręžęs, sa- 
kydavo: „Labai daug išdykęs“. Pagalvojus apie nemaža 
jo teigiamų savybių, man atrodydavo ypač nuostabu, kad 
jis priklauso tai pačiai rasei, tad, be abejo, turi tuos pa- 
čius būdo bruožus, kaip ir tią skursnos neišsivystę lauki- 
niai, kuriuos čia tik ką susitikome. Fuegija Basket buvo 
meili, kukli, santūri mergaitė, gana malonaus, tik kartais 
truputį paniurusio veido. Ji labai lenzvai visko mokyda- 
vosi, ypač kalbų. Tai buvo matyti iš to, kaip greit, visai 
neilgai tepabuvusi krante, Rio de Žaneiro ir Montevideo 
miestuose, ji ėmė grabalioti portugališkai ir ispaniškai, 
o anglų kalbos pramoko gana neblogai. Jorkas Minsteris 
labai pavyduliavo, jei tik kas jai reikšdavo kokį nors dė- 
mesį; buvo aišku, kad ketina ją vesti, kai tik jie įsikurs 
krante. | 

Nors jie visi trys jau gerokai kalbėjo ir suprato ang- 
liškai, buvo labai sunku sužinoti ką nors smulkiau apie 
jų tautiečių papročius; iš dalies tai tenka aiškinti tuo, kad 

jiems, matyt, buvo sunku suvokti net dvi paprasčiausias 
alternatyvines sąvokas. Kiekvienas, turėjęs reikalą su vi- 
sai mažais vaikais, žino, kad retai iš jų teišgausi atsakymą 
net į tokį paprastą klausimą, ar kuris nors daiktas juodas, 
ar baltas: juodo ir balto sąvokos, matyt, pakaitomis užpil- 
do jų sąmonę. Taip buvo ir su tais ugniažemiečiais, todėl, 
nors ir kryžmiškai klausinėdami, dažniausiai vis tiek ne- 
galėdavome išsiaiškinti, ar teisingai supratome tai, ką jie 
pasakė. Jų regėjimas buvo nepaprastai aštrus; gerai Ži- 
noma, kad įgudę jūrininkai daug geriau įžiūri tolimus daik- 
tus, negu sausumos gyventojai; bet Jorkas ir Džemis tuo 
atžvilgiu žymiai pralenkdavo visus mūsų laivo jūrininkus; 
kartais jiedu pareikšdavo, jog toli matyti toks ir toks 
daiktas; visi abejodavo, bet, pasižiūrėjus pro žiūronus, pa- 
aiškėdavo, kad jųdviejų tiesa. Tokius savo gabumus jiedu 
labai įsisąmonino, ir Džemis, kai būdavo ne visai geruoju 
su budinčiu karininku, sakydavo: „Aš matyti laivas, aš ne- 
sakyti". 

Išlipus į krantą, buvo įdomu žiūrėti, kaip laukiniai el- 
gėsi Džemio Batono atžvilgiu; jie tuoj pastebėjo, kad tarp 
jo ir mūsų yra skirtumas, ir tuo reikalu daug šnekėjosi. Se- 
nis Džemiui pasakė ilgą kalbą, atrodė, kvietė jį pasilikti 
su jais. Tačiau Džemis jų šneką menkai -tesuprato, be to, 
labai gėdijosi savo tautiečių. Kai paskui į krantą išlipo 
Jorkas Minsteris, jie panašiai sutiko ir jį; patarė, kad nu- 
siskustų, nors jo veide nebuvo nė poros dešimčių plauke- 
lių, kai tuo tarpu mes visi nešiojome nepakirptas barzdas. 
Jie apžiūrinėjo jo veido spalvą ir lygino su mūsų. Kai vie- 
nas iš mūsiškių atsiraitė rankovę, jie labai stebėjosi ir gė- 
rėjosi rankos baltumu, lygiai kaip orangutangai, kuriuos 
mačiau zoologijos sode. Rodosi, du—tris karininkus, ku- 
rie buvo kiek žemesnio ūgio ir šviesesni, nors irgi pasi- 
puošę barzdomis, jie palaikė mūsų būrelio moterimis. Pats 
didžiausias iš ugniažemiečių tarpo buvo, matyt, labai pa- 
tenkintas, kad atkreipėme dėmesį į jo ūgį. Statant jį nu- 
garomis su pačiu didžiausiuoju iš mūsų boto, jis visaip 
stengėsi atsistoti kur aukščiau ir dar pasistiepti. Jis Žio- 
josi, kad pamatytume jo dantis, sukiojo galvą profiliu ir 
visa tai darė taip uoliai, jog atrodė, kad laiko save gra- 
žiausiu visoje Ugnies Žemėje. Kai praėjo mūsų nustebi- 
mas, atrodė, jog negali būti nieko juokingesnio, kaip tas 
keistas smalsumo ir mėgdžiojimo mišinys, kurį tie lauki- 
niai tolydžio rodė. 

Kitą dieną mėginau kaip nors prasiskverbti giliau 
į kraštą; Ugnies Žemę galima vaizduoti kaip kalnuotą šalį, 
iš dalies nugrimzdusią jūron, ir dėl to gilūs užutėkiai ir 
įlankos joje užima tas vietas, kur turėjo būti slėniai. Kran- 
tų šlaitai, išskyrus vėjams atvirą vakarinį krantą, iki pat 
vandens ištisai apaugę mišku. Medžių zona — nuo 1000 iki 
1500 pėdų aukščio, po to seka durpynų ruožas su smulku- 
čiais alpiniais augalais, o šiuos jau pakeičia amžinojo snie- 
go juosta, kuri, pasak kapitono Kingo, ties Magelano są- 
siauriu nusileidžia iki 3000—4000 pėdų aukščio. Labai retai 
kur čia gali rasti bent akrą lygios žemės. Prisimenu tik vie- 
ną plyną žemės gabaliuką prie Bado įlankos ir dar vieną, 
kiek didesnį, ties Gurio reidu. Vienoje ir kitoje vietoje, 
kaip ir visur čia, žemės paviršių dengia storas klampus dur- 
pių sluoksnis. Net girioje žemės paviršių slepia lėtai pū- 
vančios augalinės medžiagos masė, kuri primirkusi van- 
dens, ir todėl į ją grimzta kojos. 

Įsitikinęs, kad nėra beveik jokios vilties prasiskinti ke- 
lią mišku, ėmiau eiti pagal vieno kalnų srauto tėkmę. Iš 
pradžių dėl krioklių ir daugybės privirtusių medžių vos 
slinkau į priekį; bet neužilgo srauto vaga pasidarė kiek 
atviresnė, nes potvyniai išgraužė jos šonus. Kokią valan- 
dą pamažu stūmiausi į priekį nelygiais uolėtais krantais 
ir buvau dosniai atlygintas atsivėrusio prieš mane reginio. 
Didingumu niūri tarpeklio gelmė visiškai derinosi su vi- 
sur čia matomais sukrėtimo ženklais. Visur kur riogsojo 
netaisyklingo pavidalo akmens luistai, išvirtę medžiai; ki- 
ti medžiai, nors dar tebesilaikė stati, buvo perpuvę iki pat 
šerdies ir pasiruošę griūti. Ta surizgusi klestinčių ir žuvu- 
sių augalų masė priminė atogrąžų girią, bet buvo ir skirtu- 
mas: šioje gūdžioje tylumoje, atrodė, vyravo Mirties, o ne 
Gyvybės dvasia. Ėjau pagal srauto tėkmę tol, kol pa- 
Siekiau vieną vietą, kur didelė nuošliauža pravalė kelią 
tiesiai į kalno šlaitą. Tuo keliu pakilau gana aukštai, ir 
Prieš mane atsivėrė plati aplinkinės girios panorama. Visi 
medžiai čia priklauso vienai buko rūšiai — Fagus betu- 
loides; kitų buko rūšių, taip pat Drimys Winteri, tėra 
Visai nedaug. Tas bukas (Fagus betuloides) ištisus metus lie- 
ka sų lapais, bet jie kažkokios ypatingos, rudai žalios spal- 
Vos, su gelsvu atspalviu. Kai visas landšaftas taip nusispal- 
Vinęs, jis atrodo rūškanas, niūrus, juoba, kad jį ne dažnai 
tepagyvina saulės spinduliai. 

Gruodžio 20 d.— Vienas įlankos šonas — apie 1500 pė- 
dų aukščio kalva, kurią kapitonas Fic Rojus pavadino sero 
Dž. Benkso vardu — paminėti nelaimingajai ekskursijai, 
kainavusiai gyvybę dviem jos dalyviams, taip pat kone ir 
dr. Solanderui. Pūga — jų nelaimės priežastis — įvyko sau- 
syje, atitinkančiame mūsų liepą, ir Durhamo platumoje!* 
Man norėjosi užkopti į to kalno viršūnę alpinių augalų pa- 
siskinti, nes žemiau labai maža bet kokių gėlių. Leidomės 
pagal to paties upokšnio tėkmę, kol jis pradingo, o paskui 
turėjome aklomis pamažu smelktis pro medžius. Medžiai dėl 
vietovės aukštumo ir žvarbių vėjų buvo žemaūgiai, stori ir 
susikreivinę. Galų gale pasiekėme vietą, kuri iš tolo at- 
rodė, kaip puikios žalios žolės kilimas, bet, mūsų apmau- 
dui, pasirodė esanti tiršta nedidelių, trijų—keturių pėdų 
aukščio, bukų masė. Jie buvo taip tankiai suaugę, kaip 
buksmedžiai sodo gyvatvorėje, ir mums teko skintis ke- 
lią tuo apgaulingai lygiu paviršiumi. Dar kiek pavargę, 
priėjome durpes, o paskui — nuogas skalūnų uolienas. 

Ši kalva ketera jungėsi su kita kalva, esančia už keleto 
mylių ir aukštesne, — joje jau baltavo sniego dėmės. Ka- 
dangi dar buvo ne vėlu, nutariau nueiti iki ten ir pakelyje 
parinkti augalų. Tai būtų buvę labai sunku, jei į aną kalvą 
nebūtų vedęs tiesus takas, išmintas guanakų: tie gyvuliai, 
kaip ir avys, visada eina tuo pačiu taku. Pasiekę kalvą, 
pamatėme, kad ji yra aukščiausia toje apylinkėje ir van- 
denys nuo jos teka į jūrą priešingomis kryptimis. Iš čia 
galėjome plačiai apžvelgti aplinkinę vietovę: šiaurėje ply- 
tėjo klampūs durpynai, bet už tai pietų pusėje atsivėrė 
grandioziškai laukinis peizažas, tikrai vertas Ugnies Žemės. 
Jame buvo kažkokia paslaptinga didybė: kalnai kilo vie- 
nas už kito, tarp jų dunksojo gilūs slėniai, ir viską dengė 
tankus, rūškanas girios masyvas. Net oras šiame klimate, 
kur vienas štormas su lietumi, kruša, šlapdraba seka kitą 
štormą, atrodo tamsesnis, negu šiaip kur nors. Žiūrint iš 
Bado įlankos, Magelano sąsiauryje, tiesiai į pietus, tolimi 
sąsiaurėliai tarp kalnų atrodė tokie niūrūs, lyg vestų ana- 
pus šio pasaulio. 

Gruodžio 21 d.— „Biglis“ pakėlė inkarą: kitą diena, 
naudodamiesi neįprastu čia lengvu rytų brizu, pasiekėme 
Barnevelto salas ir, praplaukę Apgaulės ragą su akmeni- 
nėmis smailėmis, apie 3 valandą aplenkėme audringą Hor- 


* Miestas Anglijoje, 55° š. pločio — Vert. 

no ragą. Vakaras buvo tykus bei giedras, ir mes grožėjo- 
mės puikiu aplinkinių salų vaizdu. Horno ragas pareikala- 
vo vis tik duoklės ir, prieš užeinant nakčiai, ėmė siųsti 
vėjo gūsius mums tiesiai į veidą. Išplaukėme į atvirą jūrą, 
o kitą dieną vėl pasukome prie žemės ir priešaky, iš prieš- 
vėjinės pusės, pamatėme tą garsųjį kyšulį tokį, koks jis 
yra: buvo apsitraukęs ūkana, o aplink jo dulsvus kontūrus 
siautė vėjas ir vanduo. Dideli juodi debesys tumulais ri- 
tosi padange, o tarpais užeidavo tokie smarkūs lietaus bei 
krušos šuorai, kad kapitonas nutarė įsukti į Vigvamų 
įlanką. Tai jauki įlankėlė, netoli nuo Horno rago; čia ra- 
miame vandenyje ir išmetėme inkarą kūčių vakarą. Apie 
štormą, siautusį už įlankos, mums primindavo tik kartkar- 
tėmis išsiveržęs pro kalnus vėjo gūsis, nuo kurio susiū- 
buodavo laivas ant inkarų. 

Gruodžio 25 d.— Prie pat tos įlankėlės kyla 1700 pėdų 
aukščio, smailia viršūne kalva, vadinama Katero piku. Vi- 
sos aplinkinės salos — tai kūgiški žalakmenio uolienos ma- 
syvai, kartais su mažiau taisyklingos formos, sukepusio ir 
pasikeitusio molio skalūno kalvomis. Šią Ugnies Žemės da- 
lį galima laikyti galine atšaka tos nugrimzdusios kalnų 
grandinės, apie kurią jau užsiminiau. Įlankėlė pavadinta 
„Vigvamų įlanka“ dėl to, kad čia stovi keletas ugniažemie- 
čių būstų; remiantis tuo, šitaip būtų galima pavadinti ir bet 
kurią kaimyninę įlanką. Vietos gyventojai, mintantieji 
daugiausia moliuskais bei vėžiagyviais, turi nuolat keisti 
savo buveinę; bet tam tikrais laiko tarpais jie vėl grįžta 
į tas pačias vietas, apie tai liudija krūvos senų kiaukutų, 
kartais sveriančios, tur būt, daugelį tonų. Tas kupetas jau 
iš tolo galima pažinti iš to, kad ant jų visada auga tam tik- 
ri ryškiai žalios spalvos augalai. Iš jų galima nurodyti lau- 
kinį salierą ir skorbutinę žolę“? — du labai naudingus au- 
galus, kurių čiabuviai dar nevartoja. 

„ Ugniažemiečių vigvamas didumu ir pavidalu primena 
šieno kupetą. Jis padarytas iš keleto susmeigtų į žemę me- 
džio šakų, kurios iš vieno šono menkai apdengtos žolės 
Ir nendrių kuokštais. Tokį vigvamą pastato mažiau kaip per 
Valandą laiko ir juo naudojasi tik kelias dienas. Ties Gu- 
no reidu mačiau vietą, kurioje miegodavo vienas iš tų pus- 
Nuogių žmonių; ji buvo nė kiek ne geresnė už kiškio landą. 

as žmogus, matyt, gyveno vienišas, ir Jorkas Minsteris 
apie jį sakė, jog esąs „labai blogas žmogus" ir kad, tur būt, 

ą nors pavogęs. Vakariniame krante vigvamai, beje, šiek 

tiek geresni, nes dengti ruonių odomis. Dėl blogo oro už- 
trukome keletą dienų. Klimatas čia, žinoma, labai netikęs. 
Jau buvo praėjusi vasaros solsticija, bet kalvose vis tiek 
kasdien snigdavo, o slėniuose pildavo lietus ir šlapdraba. 
Termometras paprastai rodydavo apie 45° F [7°C], bet nak- 
timis temperatūra nukrisdavo iki 38—40“ F [3,3—4*,4C]. Ka- 
dangi oras čia drėgnas ir audringas, niekada nesušvinta 
saulės spindulys, tai toks klimatas gali pasirodyti dar blo- 
gesnis, negu iš tikrųjų yra. 

Kartą, irdamiesi botu į krantą prie Volastono salos, su- 
sitikome eldiją su šešiais ugniažemiečiais; tai buvo tokios 
suvargusios, nelaimingos būtybės, kokių dar niekada ne- 
mačiau. Rytiniame krante čiabuviai, kaip matėme, turi 
guanakų odos skraistes, vakariniame dengiasi ruonių odo- 
mis. O šiose gentyse, gyvenančiose per vidurį, vyrai pa- 
prastai nešioja ūdrenas ar šiaip kokią skiautę, ne ką di- 
desnę už nosinę, kuri jiems vos teuždengia nugarą iki juos- 
mens. Ta skraistelė suvarstoma per krūtinę raiščiais ir 
pagal tai, iš kur pučia vėjas, smaukoma nuo vieno šono ant 
kito. Tie ugniažemiečiai, kurie plaukė eldija, buvo visiškai 
nuogi, jų tarpe ir viena suaugusi moteris. Smarkiai lijo, ir 
jos kūnu sroveno lietus kartu su bangų purslais. Kitoje 
įlankoje, ne per toli nuo čia, viena moteris, maitindama 
krūtimi naujagimį, atėjo prie laivo ir stoviniavo vien iš 
smalsumo, o šlapias sniegas krito ir tirpo ant jos apnuogin- 
tos krūties bei nuogo kūdikio! Šitie pasigailėtini žmonės 
buvo kažkokie neužaugos, jų biaurūs veidai išpaišyti bal- 
tais dažais, oda nešvari ir taukuota, plaukai susivėlę, bal- 
sai išparpę, judesiai trūkčiojami. Žiūrėdamas į tokius pada- 
rus, vos gali patikėti, kad tai mūsų artimieji, gyvenantieji 
tame pat pasaulyje, kaip mes. Itin dažnai spėliojama, ko- 
kius malonumus teikia gyvenimas kai kuriems žemesnie- 
siems gyvūnams; bet kur kas labiau derėtų tokį klausima 
kelti šių laukinių atžvilgiu! Naktį tie žmonės, nuogi ir men- 
kai teapsaugoti nuo vėjo bei lietaus tokiame darganotame 
klimate, miega ant drėgnos žemės, susirietę kaip gyvuliai, 
po penkis šešis krūvoje. Kai tik jūroje prasideda atoslūgis, 
jie turi — Žiema ar vasara, diena ar naktis — keltis rankio- 
ti moliuskus nuo akmenų; moterys arba nardo, rinkdamos 
jūrinius ežius, arba kantriai sėdi eldijose ir ašutinėmis 
meškerėmis su jauku, bet be jokio kabliuko, traukioja 
smulkias žuveles. Jei nugalabijamas ruonis ar randamas 
plūduriuojantis pradėjęs pūti banginio lavonas, — tai čia 

jau būna puota; prie tokio skurdaus maisto priduriama 
truputis prėskų uogų ir grybų. 

Jie dažnai badauja: girdėjau, vienas ruonių medžio- 
jamojo laivo kapitonas, p. Lou, gerai pažįstantis šio krašto 
gyvenimą, įdomiai pasakojo apie tai, kokioje būklėje yra 
šimtas penkiasdešimt čiabuvių vakariniame krante: jie la- 
bai išsekę ir kenčia didelį vargą. Dėl nesiliaujančių audrų 
moterys negalėjo rinkti nuo akmenų moliuskų, o plaukti 
eldijomis į jūrą ruonių gaudyti irgi nebuvo galima. Vieną 
rytą nedidelis tų žmonių būrelis kažkur išplaukė, ir kiti in- 
dėnai Lou paaiškino, kad jie išvyko keturių dienų kelionėn 
maisto ieškoti; jiems grįžtant, Lou išėjo pasitikti; jie atro- 
dė baisiai išvargę; kiekvienas nešėsi didelį keturkampį ga- 
balą dvokiančių banginio taukų, įkišęs galvą į skylę gabalo 
vidury,— panašiai kaip gaučai užsimauna savo poncho 
[skraistes]. Sunešus taukus į vigvamą, vienas senis pri- 
piaustė plonų riekelių ir, kažką murmėdamas, spirgino ko- 
kią minutę, o paskui padalino išbadėjusiai genčiai, kuri vi- 
są laiką stovėjo užgniaužusi žadą. Ponas Lou spėja, kad 
čiabuviai, radę išmestą į krantą banginį, užkasa stambius jo 
gabalus į smėlį atsargai, jei kiltų badas; jo laive tarnavęs 
vienas čiabuvis berniukas rado taip užkastą atsargą. Įvai- 
rios gentys, kariaudamos savo tarpe, virsta žmogėdromis. 
Iš sutampančių vienas su kitu parodymų, kuriuos visiškai 
nepriklausomai davė pas p. Lou tarnavęs berniukas ir Dže- 
mis Batonas, neabejotinai seka, kad žiemą bado prispausti 
ugniažemiečiai pirma užmuša ir suvalgo senas moteris, 
O tik paskui šunis; kai p. Lou berniuką paklausė, kodėl jie 
taip daro, šis atsakė: ,,Šuneliai gaudo ūdras, o senės — ne". 
Berniukas nupasakojo, ir kaip senes galabija, laikydami 
virš dūmų, kol užtrokšta; jis juokais mėgdžiojo jų šauks- 
mus ir rodė, kurios jų kūno dalys laikomos skaniausios. 
Nors ir kaip baisu turi būti šitaip mirti nuo savo draugų 
bei giminių rankos, dar šiurpiau darosi pagalvojus, kokią 
baimę jaučia senės, kai ima artėti badas; mums pasakojo, 
kad jos tokiais atvejais dažnai bėga į kalnus, bet vyrai jas 
vejasi ir atveda atgal — į skerdyklą ties jų namų židiniu! 

Kapitonui Fic Rojui taip ir nepavyko nustatyti, ar 
Ugniažemiečiai tiki į kokį nors pomirtinį gyvenimą. Numi- 
rėlius jie kartais laidoja urvuose, kartais kalnų giriose, 
O kokias ta proga atlieka apeigas — nežinia. Džemis Bato- 
Nas nevalgydavo sausumos paukščių, nes jie „valgo negy- 
Vus žmones“; ugniažemiečiai nemėgsta net prisiminti savo 

mirusiųjų draugų. Neturime pagrindo manyti, kad jie atliė- 
ka kokias nors religines apeigas, nors, gal būt, ano senio 
murmėjimas, dalijant dvokiantį varvelį savo išbadėju- 
siems gentainiams, galėjo būti kas nors panašaus. Kiek- 
vienoje giminėje ar gentyje yra savas kerėtojas, arba Žy- 
nys, kurių pareigų mums taip ir nepavyko aiškiai nustaty- 
ti. Džemis tikėjo sapnais, nors, kaip jau sakiau, netikėjo, 
kad yra velnias; nemanau, beje, kad mūsų ugniažemiečiai 
būtų daug prietaringesni už kai kuriuos jūrininkus: vienas 
senas vairininkas tvirtai tikėjo, kad nuolatiniai smarkūs 
štormai prie Horno rago mus persekiojo dėl to, jog mūsų 
laive buvo ugniažemiečių. Iš viso to, ką girdėjau iš tų žmo- 
nių, religiniams jausmams arčiausi gal buvo Jorko Minste- 
rio žodžiai: p. Bainui nušovus, kaip eksponatus mūsų ko- 
lekcijai, keletą visai jaunų ančiukų, jis kuo iškilmingiau- 
siai pareiškė: „O, misteri Bainai, daug lietus, sniegas, daug 
pūsti vėjas“. Matyti turėta galvoje, kad tai būsianti baus- 
mė už nereikalingą žmogaus maisto gadinimą. Jis taip pat 
susijaudinęs pasakojo, kad sykį jo brolis, grįždamas paimti 
užmuštų paukščių, likusių krante, pastebėjo, jog vėjas ne- 
šioja keletą plunksnų. Brolis tarė (Jorkas stengėsi jį pa- 
mėgdžioti): „Kas čia dabar?“ — nušliaužė į priekį ir, žvilg- 
terėjęs nuo skardžio, pamatė „laukinį žmogų“, pešantį jo 
paukščius; jis prišliaužė dar arčiau, paleido į apačią didelį 
akmenį ir užmušė tą žmogų. Jorkas sakė, kad ilgą laiką po 
to siautusios audros, labai liję ir snigę. Kiek galėjau su- 
prasti, į gamtos gaivalus jis žiūrėjo kaip į keršto jėgas; tai- 
gi visai natūralu, jog kultūriniu atžvilgiu kiek labiau išsi- 
vysčiusioje tautoje gamtos gaivalai jau suasmeninami. Kas 
tie „blogi, laukiniai žmonės“, man visada būdavo didelė 
mįslė; sprendžiant iš to, ką sakė Jorkas, kai užėjome guolį, 
panašų į kiškio landą, kur prieš tai miegojo kažkoks vie- 
nišas žmogus, buvau manęs, jog tai vagys, išguiti savo 
genčių; tačiau kiti migloti pasisakymai privertė tuo suabe- 
joti; kartais net pagalvodavau, kad tai greičiausiai buvo 
pamišėliai. 

Įvairios gentys neturi nei bendros valdžios, nei vieno 
vado; kiekviena apsupta priešiškų genčių, kurios kalba 
skirtingomis tarmėmis, ir jas vienas nuo kitų skiria tik ne- 
gyvenamas pasienio ruožas, atseit, neutrali teritorija; ka- 
rai tarp jų vyksta, matyt, dėl pragyvenimo priemonių. 
Kraštas čia yra chaotiškas uolynų, aukštų kalvų ir be nau- 
dos stūksančių girių telkinys, ir visa tai matyti pro ūkaną 

bei nesiliaujančias audras. Gyvenamos yra tik pajūrio uò- 
los; ieškodamiesi maisto, ugniažemiečiai priversti be per- 
stojo Klajoti iš vietos į vietą, o krantas toks status, kad kil- 
notis jie gali tik savo menkais luoteliais. Jie negali jausti 
prisirišimo prie namų ir dar mažiau — prie šeimos, nes vy- 
ras elgiasi su žmona, kaip šiurkštus šeimininkas su darbš- 
čiu vergu. Ar įvyko kada nors baisesnis dalykas, negu tai, 
ką regėjo Baironas vakariniame krante? Jis matė, kaip 
viena nelaiminga motina kėlė nuo žemės savo mirštantį, 
krauju pasruvusį sūnelį, kurį jos vyras be gailesčio tren- 
kė į akmenis už tai, kad jam iškrito iš rankų krepšys su jū- 
riniais ežiais. Kaip maža tame krašte tegali pasireikšti 
aukštesnieji dvasios sugebėjimai. Kokio čia peno gali sau 
rasti vaizduotė, ką su kuo gali lyginti ir spręsti protas? At- 
lupti nuo akmenų jūrinėms lėkštelėms nereikia net gud- 
rybės — to žemiausio protinio gabumo. Tų laukinių mik- 
lumą kai kuriuose darbuose galima lyginti su gyvulių in- 
stinktu, nes jis netobulėja nuo patirties: eldija — visų 
įmantriausias jų dirbinys, ir, nors koks jis menkas, per 
pastaruosius 250 metų liko toks pat, kokį žinome iš Dreiko 
aprašymo. 

Žiūrint į tuos laukinius, nenorom kyla klausimas, iš 
kur jie atvyko? Kas galėjo juos čia atvilioti? Arba koks 
pasikeitimas privertė ištisą Žmonių gentį palikti puikias 
šiaurines sritis, nusileisti žemyn Kordiljerais, tuo Ameri- 
kos stuburkauliu, išrasti ir darytis luotus, kokių nenaudoja 
gentys gyvenančios Čilėje, Peru ir Brazilijoje, ir pagaliau 
įsikurti viename iš pačių nesvetingiausių kraštų visame 

emės rutulyje? Tokios mintys negali neateiti į galvą. Ta- 
čiau jos ne visai teisingos. Nėra jokio pagrindo manyti, 
kad Ugnies Žemės gyventojų mažėja; vadinasi, turime 
tarti, jog ir jų daliai tenka tiek laimės, — kokios rūšies ji 
bebūtų. — kad gyvenimas jiems atrodytų vertas gyventi. 
Gamta, įpratimą padariusi visagaliu, o jo poveikius — pa- 
veldimus, pritaikė ugniažemiečius prie jų skurdžios ša- 
lies klimato ir jos gamtinių darinių. 
„ Užtrukę dėl blogo oro šešias dienas Vigvamų įlankoje, 
1 jūrą išplaukėme gruodžio 30 dieną. Kapitonas Fic Rojus 

etino pasukti į vakarus ir išlaipinti Jorką bei Fuegiją jų 
Slmtinėje. Jūroje mus persekiojo nuolatiniai štormai, o ir 
Srovė buvo nepalanki, tad mus nunešė pietų link iki 
27'23' pločio. 1833 m. sausio 11 d., pakėlę visas bures, jau 

Uvome atsidūrę už keleto mylių nuo didelio, atšiauraus 

Jorko Minsterio kalno (kurį taip pavadino kapitonas Ku- 
kas, o mes pagal tą kalną pavadinome savo vyriausiąjį 
ugniažemietį), bet čia smarkus škvalas privertė nuimti da- 
li burių ir pasukti į jūrą. Bangų mūša siaubingai dūžėjo 
į krantą, ir purslai lėkė per skardį, kuris buvo gal 200 pė- 
dų aukščio. Labai smarkus štormas siautė 12 d., ir tiksliai 
nežinojome, kur esame. Be galo nemalonu buvo klausytis 
nuolat kartojamų žodžių: „Gerai žiūrėk pavėjui!“ 13 d. 
audra šėlo visu įnirtimu, matomumą labai ribojo vėjo ne- 
šamų purslų uždanga. Jūra atrodė grėsminga, panaši į niū- 
rią, siūbuojančią lygumą, su prinešto sniego dėmėmis; bet 
tuo metu, kai laivas. plūkėsi iš paskutiniųjų jėgų, albatro- 
sas, išskleidęs sparnus, sklendė tiesiai prieš vėją. Vidur- 
dienį ant mūsų plūstelėjo didžiulė banga ir prisėmė vieną 
velbotą, kurį teko tuoj nupiauti šalin. Vargšas „Biglis“ su- 
drebėjo nuo smūgio ir keletą minučių neklausė vairo, bet 
netrukus, kaip ir pridera tokiam geram laivui, atsitiesė ir 
vėl pasisuko priešais vėją. Jei po pirmosios būtų sekus: 
kita tokia didžiulė banga, mūsų likimas būtų buvęs vei- 
kiai nulemtas — ir galutinai. Jau dvidešimt keturias dic- 
nas veltui stengėmės prasistumti į vakarus: žmonės buvo 
visai išsikamavę, jau daug dienų neturėjo užsivilkti nie- 
ko sauso. Kapitonas Fic Rojus atsisakė nuo mėginimų pra- 
simušti į vakarus palei išorinį krantą. Vakare užsukomo 
už Netikrojo Horno rago ir išmetėme inkarą 47 fatomų gy- 
lyje: grandinė, sukdamasi nuo brašpilio, net skėlė kibirkš- 
tis. Kaip malonu buvo tą tykią naktį, taip ilgai kentus tarp 
kerštaujančių gaivalų ūžesio! 

1833 m. sausio 15 d.— „Biglis“ išmetė inkarą Gurio rei- 
de. Kadangi kapitonas Fic Rojus nutarė išlaipinti mūsų ug- 
niažemiečius, jiems patiems pageidaujant, ties Ponsonbio 
sąsiauriu, buvo išrengti keturi botai jiems tenai nugabenti 
Biglio prataku. Tas pratakas, kurį atrado kapitonas Fic Ro- 
jus per-savo pirmesniąją kelionę, yra įžymiausias šio — 
O gal ir šiaip bet kurio — krašto geografijos bruožas; jis 
primena Lochneso slėnį Škotijoje, su jo ežerų ir jūros šakų 
grandine. Jo ilgis apie 120 mylių, o vidutiniškas, nedaug 
tesikeičiantis plotis apie 2 mylias [3,2 km]; didesniojoje da- 
lyje jis toks tiesus, kad kažkur toliese, iš abiejų šonų ap- 
suptas kalnų virtinių, susilieja su akiračiu. Jis kerta pie- 
tinę Ugnies Žemės dalį iš vakarų į rytus, o per vidurį, 
iš pietų pusės, prie jo stačiu kampu jungiasi vingiuotas 

Ponsonbio sąsiaurėlis. Čia ir gyvena Džemio Batono gen- 
tis bei šeima. 

Sausio 19 d.— Išvyko trys velbotai ir jolė su 28 žmo- 
nių grupe, vadovaujant kapitonui Fic Rojui. Popiet įplau- 
kėme į prataką iš rytų pusės ir netrukus radome jaukią 
įlankėlę, kurią slėpė aplinkinės salelės. Čia pasistatėme 
palapines, užkūrėme laužus. Nieko negalėjo būti malones- 
nio už šį reginį. Veidrodinis mūsų įlankėlės paviršius su 
užsvirusiomis akmenuoto paplūdimio medžių šakomis, bo- 
tai ant inkarų, palapinės, užtemptos ant sunertų irklų, dū- 
mas, besiraitantis miškingu slėniu, — visa tai buvo tykaus 
atsiskyrimo paveikslas. Kitą dieną (20-tą) mūsų mažasis 
laivynas sklandžiai varėsi toliau, ir pasiekėme labiau gy- 
venamą sritį. Vargiai kuriam iš šių čiabuvių buvo tekę 
matyti baltąjį Žmogų, ir tikriausiai niekad jie taip nenu- 
stebo, kaip pasirodžius ketvertui botų. Kiekvienoje pa- 
kilumoje užsidegė ugnys (iš čia ir pavadinimas Ugnies 
Žemė) — tiek mūsų dėmesiui patraukti, tiek paskelbti ži- 
niai apie mūsų pasirodymą. Kai kurie čiabuviai atbėgo te- 
kini pakrante net keletą mylių. Niekad neužmiršiu, kokia 
nežmoniška, laukinė atrodė viena grupė: ant pakibusios 
uolos krašto staiga pasirodė keturi—penki vyrai; jie bu- 
vo visiškai nuogi, ilgi plaukai krito ant veidų, rankose 
jie laikė grubias kuokas, pasišokėdami mosavo jomis virš 
galvų ir biauriausiai šūkalojo. 

Apie pietus išlipome tarp ugniažemiečių būrio. Iš pra- 
džių jie nelabai tebuvo linkę į draugystę; kol priešaky 
atplaukęs kapitonas nesustabdė kitų botų, jie tebelaikė 
rankose svaidykles. Tačiau netrukus juos paviliojome men- 
komis dovanėlėmis, pavyzdžiui, raudonais raiščiais, ku- 
Tluos jie apsirišo apie galvas. Jiems patiko mūsų sausai- 
nlai, bet vienas laukinis palietė pirštu konservuotą mėsą, 
Kurią valgiau iš skardinės, ir pajutęs, kad ji minkšta bei 
šalta, pasišlykštėjo taip, kaip aš būčiau biaurėjęsis dvo- 
lančių varveliu. Džemiui pasidarė labai gėda savo tau- 
tiečių, ir jis pareiškė, kad jo gentis — visai ne tokia: bet, 
deja, jis klydo. Tuos laukinius buvo taip pat lengva nu- 

Žluginti, kaip sunku patenkinti. Seni ir jauni, vyrai ir vai- 
al nesiliovė kartoję žodį „jamerskuner“ — „duok man“. 
arodę beveik į visus iš eilės daiktus, net į sagas mūsų 
iyo užiuose, ir pakartoję savo mėgstamąjį žodį kuo 
A alriausiomis intonacijomis, jie ėmė jį tarti jau be jokios 
Plbrėžtos prasmės ir atkakliai gvojo savo „,jamerskuner'. 

Veltui ,pajamerskuneriavę“ dėl kurio nors daikto, jie pa- 
prastai su naiviu gudrumu rodydavo į savo jaunas moteri; 
ar mažus vaikus, lyg sakydami: „Jei nenori duoti man, tai 
tokiems štai tikriausiai duosi". 

Temstant veltui mėginome rasti kokią negyvenamų 
įlankėlę ir pagaliau turėjome apsistoti nakvynei netoli 
vienos čiabuvių grupės. Jie buvo visiškai romūs, kol jų 
buvo nedaug; bet rytą (21 d.), kai prisidėjo daugiau, ėmė 
reikšti priešiškumą, ir jau galvojome, ar neteks su jais 
susiremti. Europietis atsiduria labai nepalankioje padė- 
tyje, turėdamas reikalą su tokiais, kaip šitie, laukiniais, 
neturinčiais jokio supratimo apie šaunamojo ginklo jėgą. 
Žmogus, tik taikantis šautuvu, laukiniui atrodo daug men- 
kesnis už tą, kuris apsiginklavęs lanku ir strėlėmis, ietimi 
ar net svaidykle. Nelengva jiems parodyti savo pranašu- 
mą kitaip, kaip paleidžiant mirtiną šūvį. Kaip laukiniai 
žvėrys, jie, atrodo, nežiūri, kiek jų ir kiek priešų: paskiras 
žmogus puolamas nesitrauks, bet stengsis sutriuškinti 
jums galvą akmeniu, lygiai kaip tigras panašiomis aplin- 
kybėmis stengtųsi jus sudraskyti. Kartą kapitonas Fic Ro- 
jus dėl itin rimtos priežasties labai norėjo nuvyti šalin 
laukinių būrelį; iš pradžių jis užsimojo ant jų trumpu abor- 
dažiniu kardu, bet šie tik nusijuokė; tada jis dusyk iššovė 
iš pistoleto pro pat vieną čiabuvį. Laukinis abukart, matyt, 
labai nustebo ir atsargiai, bet greit, pasitrynė galvą; paskui 
valandėlę spoksojo ir kažką vapaliojo savo bendrams, 
bet nė nemanė bėgti. Nelabai tegalime įsivaizduoti save 
tų laukinių padėtyje ir suprasti jų poelgius. Juk, pavyz- 
džiui, tam ugniažemiečiui nė į galvą neatėjo, kad gali būti 
toks garsas, kaip šautuvo pokštelėjimas ties pat ausimi. 
Išsyk jis gal net nežinojo, ar čia garsas, ar smūgis, taigi 
visai natūralu, kad pasitrynė makaulę. Pamatęs, kad kul- 
ka pataikė į taikinį, laukinis gal dar negreit supras, kaip 
tat pasidarė, nes jam gali atrodyti visiškai neįmanoma, 
jog kas nors taip smarkiai skristų, jog nė nesužiūrėtum. 
Be to, nepaprasta kulkos jėga, tai, kad ji įsiskverbia į kietą 
medžiagą, jos neperplėšdama, laukiniui gali pakišti minu, 
jog kulka iš viso neturi jėgos. Manau, kad daugelis lau- 
kinių, esančių žemiausiame išsivystymo laipsnyje, jų tar- 
pe ir šie ugniažemiečiai, matydami, jog iš šautuvo patai- 
koma į įvairius daiktus ir net užmušami smulkūs gyvūnai 
tur būt, vis tiek nenuvokia, kad čia toks mirtį nešąs pric- 
taisas. 

Sausio 22 d.— Netrukdomi pernakvoję, matyt, neutra- 
lioje teritorijoje tarp Džemio genties ir tos, kurią matėme 
vakar, su malonumu plaukėme toliau. Nežinau, ar kas nors 
dar aiškiau rodo, kaip gentys čia tarp savęs kerštauja, 
negu tos plačios sienos, arba neutralios zonos. Nors Dže- 
mis Batonas gerai žinojo, koks stiprus mūsų dalinys, jis iš 
pradžių nenorėjo keltis į krantą tarp priešiškos genties, 
visai šalia jo gentiečių. Jis mums dažnai pasakodavo, kaip 
žiaurūs enai, „kai lapas raudonas“, nusileidžią per kalnus 
nuo rytinio Ugnies Žemės kranto ir užpuolą gyventojus 
šioje krašto dalyje. Būdavo nepaprastai įdomu jį stebėti, 
kai apie tai kalbėdavo: jo akys liepsnodavo, veide pasiro- 
dydavo kažkokia nauja, laukinė išraiška. Mums besivarant 
toliau Biglio prataku, gamtovaizdis darėsi kažkoks ypatin- 
gas ir kupinas didingumo; tačiau įspūdį gerokai silpnino 
tai, kad žiūrėti teko nuo apačios, iš botų, o dar ir išilgai 
slėnio, netenkant galimybės matyti viso vienas po kito 
sekančių kalnagūbrių grožio. Kalnai čia buvo 3000 pėdų 
aukščio ir baigėsi smailiomis, išrantytomis viršūnėmis. Jos 
kilo nenutrūkstama eile nuo pat vandens ir ligi 1400— 
1500 pėdų aukščio buvo apsidengusios tamsiu mišku. Be 
galo įdomu buvo stebėti, kaip lygiai ir visiškai horizonta- 
liai visur, kiek akys beužsiekė, kalnų šlaitais ėjo linija, 
ties kuria liovėsi augę augalai: ji labai priminė viršuti- 
niąją ribą, iki kurios potvyniai užneša dumblius jūros 
krante. 
= Nakvojome netoli tos vietos, kur Ponsonbio sąsiaurėlis 
Jungiasi su Biglio prataku. Nedidelė ugniažemiečių šei- 
ma, gyvenusi ties įlanka, buvo tyki, mums nieko nekenkė 
ir netrukus susėdo prie mūsų apie liepsnojantį laužą. Bu- 
vome šiltai apsirengę ir, nors sėdėjome prie pat ugnies, 
Mums vis tik anaiptol nebuvo per šilta: tuo tarpu lauki- 
Nius, atsisėdusius atokiau, mūsų nusistebėjimui, matyt, iš- 
Pylė prakaitas nuo tokio karščio. Tačiau jie, rodos, buvo 
Visiškai patenkinti ir pritarė jūrininkų chorui, traukusiam 
dainas, tik labai juokingai — visą laiką truputį atsilikinė- 
dami. 

Naktį pasklido žinia, kad mes čia, ir anksti rytą (23 d.) 
atvyko nauja ‘čiabuvių grupė, priklausanti tekenikų, tai 
Yra jau Džemio, genčiai. Kai kurie jų taip smarkiai bėgo, 

ad iš nosies pradėjo tekėti kraujas, o burnos nuo greito 
albėjimo putojo; jų nuogi kūnai buvo išteplioti juodais, 

baltais“ bei raudonais dažais, ir jie visi atrodė taip, lyg 
susipešę velnio apsėstieji. Tada, lydimi dvylikos eldijų, po 
4—5 žmones kiekvienoje, leidomės Ponsonbio sąsiauriu 
į tą vietą, kur vargšas Džemis tikėjosi rasiąs motiną ir gimi- 
nes. Jis žinojo, kad jo tėvas miręs; bet kadangi jau anks- 
čiau apie tai jo „galvoje buvo sapnas“, tai, matyt, per daug 
nesisielojo ir guodėsi itin natūraliu samprotavimu: „AŠ 
nieko padaryti“. Ką nors smulkiau apie tėvo mirtį jis ne- 
sužinojo, nes giminės vengė apie tai kalbėti. 

Dabar Džemis buvo jau gerai jam pažįstamoje vieto- 
vėje ir atvedė botus į tykią, gražią įlankėlę, vadinamą 
Vulja, apsuptą salelių, kurios, kaip, beje, ir visos kitos vie- 
tos, turėjo atitinkamą pavadinimą čiabuvių kalba. Čia ra- 
dome vieną šeimą iš Džemio genties, bet jo giminių ne- 
buvo; susidraugavome su tais žmonėmis, ir vakare jie pa- 
siuntė luotelį duoti žinią Džemio motinai bei broliams. 
Aplink įlanką, atkalnėje, buvo keletas akrų geros žemės, 
kurios nedengė, kaip kitur, nei durpės, nei miško medžiai. 
Kapitonas Fic Rojus, kaip jau sakėme, iš pradžių buvo ke- 
tinęs Jorką Minsterį ir Fuegiją nugabenti į jų pačių genti, 
vakariniame krante, bet kadangi jiedu išreiškė pageida- 
vimą likti čia, o vieta buvo nepaprastai patogi, kapitonas 
Fic Rojus nutarė įkurdinti čia visus tris — kartu su misio- 
nieriumi Metjusu. Per penkias dienas pastatėme jiems tris 
didelius vigvamus, iškrovėme jų daiktus, sukasėme ir ap- 
sodinome du daržus““, 

Kitą dieną po mūsų atvykimo (24-tą) ėmė iš visur gu- 
žėti ugniažemiečiai ir atvyko Džemio motina su jo broliais. 
Džemis jau nuo kažin kur pažino griausmingą vieno savo 
brolio balsą. Susitikimas buvo mažiau įdomus, negu tarp 
arklio ir jo seno žagrės draugo, pamačiusių vienas kitą pie- 
voje. Niekas nepareiškė jokių abipusio prisirišimo jaus- 
mų; jie tik kurį laiką nustebę spoksojo vienas į kitą, ir 


* Ta medžiaga, būdama sausa, gana sūdri ir nedidelio lyginamojo 
svorio: ją ištyrė profesorius Erenbergas (E hr en ber g, Königliche Aca- 
demie der Wissenschaften, Berlynas, 1845 m., vasaris); jis konstatuoja, 
kad ji susideda iš infuzorijų, jų tarpe 14 Polygastrica ir 4 Phytolitharia. 
Jis sako, kad jos visos gyvena gėlame vandenyje; tai puikus pavyzdys, 
kokius tikslius rezultatus gauna profesorius Erenbergas, atlikdamas ty- 
rimus mikroskopu, nes Džemis Batonas man pasakojo, jog tą medžiagą 
visada renka kalnų upelių dugne. Be to, nors ir žinoma, kad infuzorijos 
labai plačiai paplitusios, vis dėlto jų geografinio pasiskirstymo atžvilgiu 
itin įstabus atrodo tas faktas, jog visos rūšys toje medžiagoje, atgaben- 
toje iš paties pietinio Ugnies Žemės taško, yra senos, pažįstamos formos. 

motina tuoj nuėjo pasižiūrėti savo luoto. Tačiau iš Jor- 
ko buvome girdėję, kad motina, netekusi Džemio, niekaip 
negalėjusi nusiraminti ir visur jo ieškojusi, tikėdamasi, jog 
pasiėmę į botą, vėliau jį gal kur nors paliko. Moterys sky- 
rė daug dėmesio ir buvo labai meilios Fuegijai. Jau nuro- 
dėme, kad Džemis beveik užmiršo savo kalbą. Kažin, ar čia 
buvo dar kuri žmogiška būtybė su tokia menka žodžių at- 
sarga, nes anglų kalbos jis irgi ne ką temokėjo. Juokinga, 
o kartu beveik ir liūdna buvo klausytis, kaip jis kalbino 
savo laukinį brolį angliškai, o paskui jį klausė ispaniškai, 
ar supratęs. (,,No sabe?'). 

Ateinančios trys dienos, bekasant daržus ir bestatant 
vigvamus, praėjo ramiai. Čiabuvių, mūsų apskaičiavimu, 
prisirinko kokie šimtas dvidešimt. Moterys sunkiai dirbo, 
o vyrai kiaurą dieną slampinėjo aplink, mus stebėdami. 
Jie kaulijo iš mūsų visa, ką tik pamatydavo, ir vogė, ką tik 
galėjo. Juos labai džiugino mūsų šokiai ir dainos, ypač jie 
susidomėjo, pamatę, kaip mes gretimame upely prausia- 
mės; šiaip jų niekas labai nedomino, net mūsų velbotai. Iš 
viso to, ką Jorkas matė, būdamas svetimuose kraštuose, 
niekas, rodos, jo taip nenustebino, kaip strutis netoli Mal- 
donado; dusdamas iš nustebimo, jis pribėgo prie p. Baino, 
su kuriuo buvo išėjęs pasivaikščioti: „O, misteri Bainai! 
Paukštis — toks pat arklys!" Nors ir labai stebėjosi lauki- 
niai mūsų balta oda, bet, pasak p. Lou, negras virėjas iš 
vieno ruonių medžiojamojo laivo juos dar labiau nustebi- 
no: pasirodžius tam vargšui vyrukui, susirinko tokia minia 
ir pakilo toks riksmas, kad jis jau nebelipo daugiau į kran- 
tą. Viskas čia dabar vyko taip taikingai, jog kai kurie ka- 
rininkai, kartu ir-aš, išeidavome ilgai pasivaikštinėti po 
aplinkines kalvas ir miškus. "Tačiau 27 d. staiga dingo vi- 
sos moterys ir vaikai; mes labai sunerimome, nes nei Jor- 
kas, nei Džemis negalėjo suprasti, kodėl taip yra: kai ku- 
rie spėliojo, kad gal laukiniai nusigando, jog vakare prieš 
tai valėmės šautuvus ir šaudėme; kiti manė, gal tai įvyko 
dėl to, jog buvo įžeistas vienas senis laukinis, kuris, kai 
jam liepė trauktis toliau, šaltakraujiškai spiovė į veidą 
sargybiniui, o paskui rankų mostais viršum miegančio ug- 
niažemiečio aiškiai parodė, jog norėtų mūsiškį papiauti 
ir suėsti. Kapitonas Ric Rojus, stengdamasis išvengti gali- 
mo susidūrimo, kuris būtų pasirodęs pragaištingas dauge- 
liui ugniažemiečių, nutarė, jog bus tikslingiau, jei nakvo- 
Sıme ties įlankėle, už poros mylių nuo čia. Metjusas su 

įprastu jam romiu ryžtingumu (itin pažymėtinu tokio ne- 
smarkaus būdo žmoguje) nutarė likti su mūsų ugiažemie- 
čiais, dėl savęs nieko nesibaiminusiais; taigi palikome juos 
čia vienus prabūti tą pirmąją baimės naktį. 

Sugrįžę kitą rytą (28 d.), džiaugdamiesi pamatėme, kad 
viskas ramu ir vyrai, sėdėdami luotuose, perstekėmis gau- 
do žuvį. Kapitonas Fic Rojus nutarė pasiųsti jolę ir vieną 
velbotą atgal į laivą, o su kitais dviem botais (vienam va- 
dovavo jis pats, maloniai leidęs ir man jį lydėti, o kitam -- 
p. Hamondas) atlikti vakarinės Biglio pratako dalies nuo- 
trauką ir po to dar kartą užsukti į mūsų įkurtą kolonijėlę. 
Stebėjomės, kad tokia baisiai karšta diena, — net nuside- 
ginome odą; esant tokiam gražiam orui, reginys Biglio pra- 
tako viduryje buvo ypatingai puikus; į katrą galą bežvel- 
gei — niekas neužstojo dviejų taškų akiratyje, kur nyko 
tarp kalnų įsiterpęs tas ilgas sąsiauris. Kad jis — jūros ša- 
ka, buvo itin aišku iš to, jog jame vienur kitur švirkštė van- 
dens čiurkšles didžiuliai banginiai*. Sykį mačiau, kaip du 
tokie baisūnai, tur būt, patinas ir patelė, iš lėto plaukė vie- 
nas paskui kitą ne toliau kaip per akmens metimą nuo 
kranto, viršum kurio skėtė savo šakas bukai. 

Plaukėme, kol sutemo. Tada pasistatėme palapines 
prie mažos tykios įlankėlės. Čia radome paplūdimį, nusė- 
tą gargždu, ir patalus pasitaisėme labai prabangiai, nes 
gargždas buvo sausas ir linko nuo kūno svorio. Durpže- 
mis esti drėgnas, akmuo nelygus ir kietas, smėlis patenka 
į mėsą, kai ją verdiesi ir valgai, išlipęs iš boto; bet už vis 
patogiausiai praleisdavome naktį miegamuosiuose maišuo- 
se ant puikaus lygaus žvirgždo patalo. 

Man teko eiti sargybą iki pirmos valandos. Tokiuose 
nakties vaizduose yra kažkas labai iškilminga. Niekada 
taip smarkiai neapima tavęs nuovoka, kokiame tolimame 
pasaulio kampelyje šiuo laiku esi. Visa kas padeda kilti 
tam jausmui: nakties tylą trikdo tik sunkus jūrininkų kvė- 
pavimas palapinėse ir kartais naktinio paukščio riktelėji- 
mas. Tik protarpiais pasigirstąs toliese šuns lojimas prime- 
na, kad čia laukinių kraštas. 

Sausio 29 d.— Anksti rytą atvykome prie tos vietos, 
kur Biglio pratakas išsiskiria į dvi šakas, ir įsukome į šiau- 

* Kartą prie rytinio Ugnies Žemės kranto matėme puikų reginį: ke- 
letas kašalotų šokčiojo statmenai iš vandens iki pačių uodeginių pelekų. 


Krisdami atgal šonu, jie aukštai ištėkšdavo vandenį, ir visu laivo bortu 
nuaidėdavo garsas, panašus į tolimą salvę. 

rinę. Gamtovaizdis čia dar didingesnis. Aukšti kalnai šiau- 
riniame krante sudaro šalies granitinę ašį, jos stuburkaulį, 
ir jie staigiai iškyla iki 3000—4000 pėdų aukščio, o viena 
smailė išsikėlusi daugiau kaip 6000 pėdų. Juos dengia pla- 
(į amžinojo sniego danga, o gausybė nedidelių kaskadų 
lieja savo vandenis pro mišką žemyn į sąsiaurėlį. Daugely 
vietų nuo kalnų šlaito iki pat vandens nutįsę puikūs ledy- 
nai. Vargu ar galima įsivaizduoti ką nors gražesnio, kaip 
perilinis tų ledynų žydrumas, juoba, kad jis kontrastuoja 
su negyvu viršutiniųjų sniego plotų baltumu. Atlaužos, nu- 
kritusios nuo ledyno į vandenį, plaukė toliau, ir sąsiauris 
su savo ledkalniais kokios mylios plote atrodė kaip minia- 
tiūrinis Ledjūris. Užtraukę pietų metu botus ant kranto, 
gėrėjomės, stovėdami per kokią pusmylę, statmenu ledo 
skardžių, ir norėjome, kad nuo jo atskiltų dar keletas nuo- 
laužų. Pagaliau triukšmingai ūžtelėjo žemyn didžiulis luis- 
tas, ir tuoj pamatėme atskubančią į mus išsigaubusią vilnį. 
Jūrininkai galvotrūkčiais puolė prie botų, nes aiškiai grė- 
sė pavojus, kad iš jų beliks šipuliai. Vienas jūrininkas vos 
spėjo nusitverti už valties ragų, ir jau atūžė putota banga: 
jį kelis kartus parbloškė, bet nesužeidė, o botai, nors tris- 
kart pakilo į viršų ir vėl krito žemyn, irgi nenukentėjo. Tai 
reikėjo laikyti didele laime, nes buvome šimtą mylių nuo 
laivo ir būtume likę be maisto ir šaunamųjų ginklų. Aš jau 
prieš tai pastebėjau, kad kai kurios stambios akmens nuo- 
laužos paplūdimyje buvo neseniai pasislinkę iš vietos; bet, 
nematęs tos bangos, nesupratau, kodėl taip yra. Vienas 
įlankėlės šonas buvo atbraila, susidariusi iš žėrutingo ska- 
lūno"?!, įlankėlės galas — apie 40 pėdų aukščio ledinis skar- 
dis, o kitame šone kyšojo 50 pėdų aukščio ragas, susidedąs 
Iš didžiulių suapvalėjusių granito luistų ir žėrutingojo ska- 
uno, ant kurių augo seni medžiai. Tas ragas neabejotinai 
atsirado kaip morena, susikaupusi tuo laikotarpiu, kai ledy- 
Nas buvo didesnis. 

Pasiekę tos Biglio pratako šiaurinės šakos vakarinę 
1elgą, ėmėme plaukti tarp daugybės nežinomų nykių salų; 
Oras buvo labai biaurus. Jokių čiabuvių nesutikome. Kran- 
al beveik visur buvo tokie statūs, kad ne kartą tekdavo 
Plaukti daug mylių, kol rasdavome pakankamai vietos 
Savo dviem palapinėm pastatyti; vieną naktį miegojome 
ant stambių apvalių riedulių, tarp kurių puvo jūrų dumb- 
tal, o kai prasidėjo potvynis, teko keltis ir nešti toliau 

legamuosius maišus. Toliausias taškas, kurį pasiekėme 

vakaruose, buvo Stiuarto sala, esanti apie 150 mylių 
[240 km] nuo mūsų laivo. Į Biglio prataką grįžome pietine 
šaka ir be jokių nuotykių atsivarėme vėl iki Ponsonbio 
sąsiaurėlio, 

Vasario 6 d.— Atvykome į Vulją. Metjusas papasakojo 
tokių blogų dalykų apie ugniažemiečių elgesį, kad kapito- 
nas Fic Rojus nutarė paimti jį atgal į „Biglį“; galų gale jis 
buvo paliktas Naujojoje Zelandijoje, kur gyveno jo bro- 
lis, irgi misionierius. Vos tik mums išvykus, čia buvo pra- 
sidėjęs sistemingas plėšimas; ateidavo vis naujos čiabu- 
vių grupės; Jorkas ir Džemis neteko daug daiktų, o Met- 
jusas — beveik visko, ko nebuvo spėjęs užkasti į Žemę. 
Kiekvieną daiktą čiabuviai, matyt, suplėšydavo į dalis ir 
pasidalydavo. Metjusas mums papasakojo, kaip visą lai- 
ką turėdavo saugotis, ir tai jį už vis labiau išvargino; dieną 
naktį jį supo laukiniai, kurie stengėsi iškamuoti, be palio- 
vos triukšmaudami ties pat jo galva. Kartą vienas senis, 
kurį Metjusas buvo išprašęs iš vigvamo, tuoj grįžo su di- 
deliu akmeniu rankoje; kitąsyk atbrazdėjo visas būrys, 
apsiginklavęs akmenimis bei basliais, ir kai kurie jaunik- 
liai, jų tarpe Džemio brolis, ėmė šūkauti; Metjusas juos pa- 
sitiko su dovanomis. Kita grupė ženklais rodė, kad nori jj 
išrengti nuogą ir išpešioti visus plaukus nuo veido ir kū- 
no. Rodos, atvykome pačiu laiku išgelbėti jam gyvybę. 
Džemio giminaičiai buvo tokie pagyrūnai ir kvaili — rodi- 
nėjo svetimiems susigrobtus daiktus ir aiškino, kaip juos 
įgijo. Liūdna buvo palikti tris ugniažemiečius tarp jų lau- 
kinių gentainių, bet gera nors tiek, kad dėl savęs jie nesi- 
baimino. Jorkas, stiprus, ryžtingas vyras, buvo tvirtai įsi- 
tikinęs, kad prasigyvens kartu su savo žmona Fuegija. 
Vargšas Džemis atrodė gana nusiminęs ir tuo laiku, neabe- 
joju, būtų mielai grįžęs pas mus. Jo paties brolis jam daug 
ką pavogė. „Koks tai vadinti?“ piktinosi jis ir koneveikė 
savo tautiečius: „Visi blogi žmonės, nieko no sabe (neži- 
no)“, ir, nors anksčiau negirdėjau, kad būtų keikęsis, pr- 
durdavo: „Prakeikti mulkiai“. Mūsų trys ugniažemiečiai 
prabuvo tik trejis metus su civilizuotais žmonėmis, 
bet, esu tikras, būtų džiaugęsi, galėdami ir toliau laikytis 
savo naujų įpročių: bet tai buvo aiškiai neįmanoma. Bi- 
jau, kad daugiau, nei abejotina, ar jiems iš tos kelionės 
buvo kokia nors nauda. 

Vakare, pasiėmę Metjusą, nuplaukėme atgal į laivą. 
bet ne Biglio pratakų, o palei pietinį krantą. Botai buvo 

sunkiai prikrauti, o jūra audrojo, tad keliavome ne be 
pavojaus. 7 d. pavakariu jau atsidūrėme „Biglyje“, nebu- 
vę Jame dvidešimt dienų, per kurias nuplaukėme atvirais 
botais 300 mylių [480 km]. 11 d. kapitonas Fic Rojus pats 
vėl aplankė mūsų ugniažemiečius: jie gyveno gerai ir da- 
bar neteko jau visai nedaug daiktų. 


Kitais metais (1834), paskutinę vasario dieną, „Biglis“ 
išmetė inkarą gražioje įlankėlėje prie rytinės Biglio pra- 
tako įeigos. Kapitonas Fic Rojus ryžosi padaryti drąsų ir, 
kaip pasirodė, sėkmingą mėginimą — praplaukti, laviruo- 
damas prieš vakarų vėjus, tuo pat maršrutu, kuriuo vy- 
kome velbotais prie nausėdijos Vuljoje. Čiabuvių nedaug 
tebuvo matyti, kol neatsidūrėme prie Ponsonbio sąsiaurė- 
lio, kur paskui mus ėmė sekti 10 ar 12 eldijų. Čiabuviai 
negalėjo suprasti, kodėl mes visą laiką vingiuojame, ir, 
užuot varęsi Mums skersai kelio per kiekvieną halsą, vel- 
tui stengėsi suspėti paskui mus, plaukdami irgi zigzagais. 
Juokinga, dabar man buvo daug įdomiau žiūrėti į tuos lau- 
kinius, kai jėgų santykis aiškiai pasikeitė mūsų naudai. Kai 
keliavome botais, jau buvau ėmęs neapkęsti net paties jų 
balsų garso, — taip jie mums įsipyko. Pirmas ir paskutinis 
žodis būdavo ,jamerskuner“. Kai, įsukę į kokią ramią įlan-. 
kėlę ir apsidairę, jau manydavome, kad čia ramiai pralei- 
sime naktį, iš kokio nors tamsaus užkampio rėžtelėdavo 
ausį nekenčiamasis žodis „,jamerskuner“, o paskui ore im- 
davo suktis nedidelis dūmas, visur paskelbdamas žinią, 
jog mes čia. Išvykdami iš kurios nors vietos, sakydavome 
vienas kitam: „Ačiū dievui, pagaliau nusikratėme tais ne- 
naudėliais!",— tik staiga mūsų ausis iš kažin kokio tolio 
darkart pasiekdavo galingo balso atgarsis, ir aiškiai išskir- 
davome žodį: ,Jamerskuner“. Dabar gi kuo daugiau ugnia- 
žemiečių, tuo linksmiau, o ir iš tikrųjų buvo labai smagu. 
Abi pusės juokėsi, stebėjosi, spoksojo viena į kitą; mums 
buvo gaila jų, kad atiduoda geras žuvis ir krabus už sku- 
durus ar panašiai; o jie džiaugėsi radę kvailius, kurie mai- 
no tokius puikius papuošalus tik į kažkokią vakarienę. Už 
vis gražiausia buvo žiūrėti, kaip viena moteris, išsidažiusi 
veidą juodais dažais, neslėpdama pasitenkinimo šypsnio, 
rišosi apie galvą keletą skiaučių ryškiai raudonos medžia- 
gos kartu su nendrėmis. Jos vyras, naudojęsis itin papli- 
tusia šiame krašte privilegija turėti dvi žmonas, ėmė, ma- 
tyt, pavyduliauti, kad į jo jauną žmoną visų kreipiama 

tiek dėmesio ir, pasišnekėjęs su savo nuogomis gražuo- 
lėmis, nuplaukė jų iriamu luotu šalin. 

Kai kurie ugniažemiečiai aiškiai parodė, kad neblo- 
gai nusivokia apie mainų prekybą. Vienam daviau didelę 
vinį (baisiai vertingą dovaną), neparodęs ženklu, kad už 
ją ką nors noriu gauti; bet jis tuoj išrinko dvi žuvis ir, pa- 
smeigęs ietimi, padavė man į viršų. Jei dovana būdavo ski- 
riama vienai eldijai, o nukrisdavo prie kitos, ją visada per- 
duodavo, kam reikia. Kai ugniažemietį berniuką, buvusį 
pas p. Lou, pavadino (visai pagrįstai) melagiu, jis baisiai su- 
sierzino, taigi, matyt, ėmė labai į širdį tokį priekaištą. Ir 
dabar, ir visada anksčiau labai stebėjomės, kad čiabuviai 
visai Maža tekreipia arba, tikriau sakant, visai nekreipia 
dėmesio į daugelį dalykų, kurie jiems turėtų, rodos, būti 
aiškiai naudingi. Nesudėtingos ir menkiareikšmės aplinky- 
bės, pavyzdžiui, ryškiai raudono audeklo ar mėlynų karo- 
lių gražumas, tai, kad pas mus nėra moterų, kad mes įpratę 
praustis, — stebino juos daug labiau, nei kuris nors stambus 
arba sudėtingas daiktas, pavyzdžiui, mūsų laivas. Bugen- 
vilis teisingai pastebėjo apie tuos žmones, kad jie „į žmo- 
nių sugebėjimo šedevrus žiūri kaip į gamtos dėsnius ir jos 
reiškinius“. | 

Kovo 5 d. išmetėme inkarą Vuljos įlankėlėje, bet nebu- 
vo matyti nė gyvos dvasios. Mums dėl to pasidarė neramu, 
nes čiabuviai Ponsonbio įlankoje ženklais rodė, kad ten 
įvyko kautynės; vėliau sužinojome, jog nuo kalnų buvo 
nusileidę grėsmingieji enai. Netrukus pamatėme, kad artėja 
luotas su plevėsuojančia vėliavėle; vienas vyras jame plo- 
vėsi nuo veido dažus. Tai buvo vargšas Džemis, dabar lie- 
sas, suvargęs laukinis, ilgais, susitaršiusiais plaukais ir nuo- 
gas, apsijuosęs tik antklodės gabalą apie strėnas. Mes jį 
pažinome tik tada, kai jau buvo visai prie mūsų: mat, jis 
gėdijosi, kad taip atrodo, ir sėdėjo nusisukęs nuo laivo. 
Mes jį buvome palikę storą, riebų ir gerai apsirengusį: 
niekad nemačiau, kad žmogus taip smarkiai pasikeistų į 
blogą pusę. Tačiau, kai tik jį aprengė ir praėjo pirmasis 
sumišimas, reikalai pasidarė geresni. Jis pietavo su kapi- 
tonu Fic Rojumi ir valgė taip pat švariai, kaip anksčiau. 
Pasakojo mums, kad turįs „per daug“ (atseit, užtektinai) 
valgyti, kad jam ne šalta, kad jo giminės labai geri žmo- 
nės ir kad nenorįs grįžti į Angliją, kodėl taip smarkiai pa- 
sikeitė Džemio jausmai, supratome vakare, kai atvyko jo 
jauna ir maloniai atrodanti žmonelė. Būdamas, kaip ir visa- 

da, gerų norų, jis atgabeno dvi puikias ūdrenas dviem sa- 
vo geriausiems draugams ir keletą paties padarytų ieties 
antgalių kapitonui. Džemis sakė, kad pasidaręs luotą, ir 
gyrėsi, jog jau mokąs truputį kalbėti gimtąja kalba! Įsta- 
biausia buvo tai, kad jis, berods, išmokė visą savo gentį 
keletą žodžių angliškai: vienas senis, pats susigalvojęs, 
mums paskelbė, kad atvyko „Jemmy Button's wife" (Dže- 
mio Batono žmona). Džemis neteko viso savo turto. Jis 
mums papasakojo, kad Jorkas Minsteris pasidarė didelį 
luotą ir kartu su savo žmona Fuegija* jau prieš keletą mė- 
nesių išvyko į tėviškę; atsisveikino padarydamas biaurią 
niekšybeę: įtikino Džemį su motina, kad keliautų drauge, 
o paskui kelyje juos paliko, pavogęs visus iki vieno jų 
daiktus. | 

Džemis nuplaukė nakvoti į krantą, o rytą vėl grįžo ir 
liko laive, kol buvo pakeltas inkaras: jo žmona dėl to išsi- 
gando ir ėmė smarkiai raudoti, iki pagaliau Džemis įsisėdo 
į luotą. Jis plaukė atgal, prisikrovęs vertingų dalykų. Kiek- 
vienas žmogus laive nuoširdžiai liūdėjo, paskutinį kartą 
spausdamas jam ranką. Dabar jau neabejojau, kad jis bus 
toks pat laimingas, arba gal dar laimingesnis, kaip kad 
niekur būtų nė neišvykęs iš savo tėvynės. Kiekvienam ten- 
ka nuoširdžiai tikėtis, kad išsipildys tauri kapitono Fic Ro- 
jaus viltis ir jis susilauks atpildo už daug kilniaširdžių au- 
kų, kurių nesigailėjo tų ugniažemiečių dėlei — jei kada 
nors išsigelbėjęs iš sudužusio laivo jūrininkas ras prie- 
globstį pas Džemio Batono ir jo gentainių palikuonis! At- 
plaukęs į krantą, Džemis, duodamas mums ženklą, užkū- 
rè ugnį, ir pakilo dūmas, paskutinį kartą ilgai linkėdamas 
mums laimingos kelionės, laivui beplaukiant į atvirą jūrą. 

Visiška lygybė tarp tos pat genties ugniažemiečių, be 
abejo, ilgam sulaikys jų kultūrinę plėtotę. Kaip tie gy- 
Vūnai, kuriuos instinktas verčia gyventi bendrijomis ir 
Klausyti vadovo, labiausiai sugeba tobulėti, taip ir žmo- 
nių padermės. Vis tiek, ar tai laikysime priežastimi, ar pa- 
Sekme,— civilizuotesnės tautos visada turi daugiau dirb- 
tinę valdymo formą. Pavyzdžiui, Otaiti [Taiti] gyventojai, 
5———_ 

* Kapitonas Salivenas, kuris po savo kelionės „Bigliu” darė Folklen- 
do salų nuotrauką, 1842 (?) m. girdėjo iš vieno ruonių medžiotojo, kad šis 
abai nustebęs, kai vakarinėje Magelano sąsiaurio dalyje į jų laivą įsikėlė 
lena čiabuvė moteris, mokėjusi truputį angliškai. Tai buvo tikriausiai 


Uegija Basket. Ji gyveno keletą dienų laive. (Bijau, kad tai, tur būt, aiš- 
intina dvejopa prasme.) 

kuriuos, tik atradus tą salą, valdė paveldimieji karaliai, 
pasiekė daug aukštesnį išsivystymo laipsnį, negu kita tos 
pačios tautos šaka, naujazelandiečiai, kurie — nors ir daug 
laimėjo dėl to, kad turėjo nukrypti į žemdirbystę, — buvo 
respublikonai absoliučiausia to žodžio prasme. Kol Ugnies 
Žemėje neiškils koks nors vadas, pakankamai stiprus, kad 
galėtų užtikrinti bet kurią įgytą pirmenybę, — pavyzdžiui 
naminius gyvulius tiems, kurie jų įsitaisytų, — iki to laiko, 
atrodo, vargiai galima laukti, jog pagerės to krašto poli- 
tinė padėtis. Šiuo metu čia net kam nors duotą audeklo ga- 
balą plėšo į skiautes ir dalijasi — nė vienas nepasidaro 
turtingesnis už kitą. Antra vertus, sunku suprasti, kaip gali 
iškilti kuris vadas, kol nėra jokios nuosavybės, kurios pa- 
dedamas, jis galėtų išreikšti savo pranašumą ir sustiprinti 
savo valdžią. 

Man rodosi, kad čia, Pietų Amerikos pakraštyje, žmogus 
yra žemesnėje išsivystymo pakopoje, nei kurioje kitoje že- 
mės vietoje. Dviejų rasių gyventojai pietinės Ramiojo 
vandenyno dalies salose palyginti civilizuoti. Eskimas savo 
požeminiame būste naudojasi kai kuriais gyvenimo pato- 
gumais, o, sėdėdamas luote, su visa išranga, parodo nema- 
žą meistriškumą. Tos Pietų Afrikos gentys, kurios klajo- 
ja, ieškodamos šaknų, ir gyvena nuokampiuose tyrlau- 
kiuose, atrodo itin pasigailėtinos. Australietis išsiverčia 
tokiom paprastom priemonėm, kad bus gal arčiausias ug- 
niažemiečiui, tačiau jis vis tik gali pasigirti bumerangu“, 
ietimi ir persteke, ypatingu mokėjimu lipti į medį, sekti 
žvėris ir medžioti. Taigi australietis gal pranašesnis tuo, kad 
daugiau ko pasiekė: tatai betgi nereiškia, jog jis už ugnia- 
žemietį aukščiau stovi protiniais gabumais: kiek teko ug- 
niažemiečius stebėti laive ir apie juos skaityti, manyčiau, 
kad yra kaip tik atvirkščiai. 

* -Australiečių medinis svaidomasis medžioklės prietaisas; nepatai- 
kius sukdamasis grįžta atgal. — Vert. 


XI SKYRIUS 


MAGELANO SĄSIAURIS. 
PIETINIŲ KRANTŲ KLIMATAS 


1834 m. gegužės pabaigoje antrąkart iš rytų įplaukėme 
į Magelano sąsiaurį. Vietovė abipus tos Magelano sąsiau- 
rio dalies yra plyna lyguma, panaši kaip Patagonijoje. Neg- 
ro ragą, kyšantį beveik čia pat įplaukus į antrąją siauru- 
mą, galima laikyti vieta, nuo kur kraštas pradeda įgyti 
Ugnies Žemei būdingus bruožus. Išraižytas, parką prime- 
nąs gamtovaizdis rytiniame krante, į pietus nuo sąsiaurio, 
kaip tik jungia tas dvi, beveik visais atžvilgiais priešin- 
gas vietoves. Tiesiog nuostabu, kad tik kokių 20 mylių 
nuotoliu landšaftai gali taip pasikeisti. Jei paimsime kiek 
didesnį atstumą, pavyzdžiui, tarp Bado įlankos ir Gregorio 
užutakio, tai yra apie 60 mylių, skirtumas bus dar nuosta- 
besnis. Prie Bado įlankos matome suapvalėjusius kalnus, 
apaugusius nepraeinamom giriom, kurios primirkę lietaus, 
nešamo niekada nesibaigiančių vėtrų, tuo tarpu palei Gre- 
gorio ragą viršum nevaisingų tyrlaukių — giedras mė- 
lynas dangus. Nors čia oro srovės* smarkios, turbu- 
lentinės, nevaržomos kokios nors matomos ribos, tačiau 
jos, panašiai kaip upė vagoje, matyt, laikosi tam tikro 
maršruto. 

Lankydamiesi čia praėjusį kartą (sausio mėnesį), Gre- 
gorio rage susitikome su vadinamaisiais patagoniečiais 
milžinais, kurie mus priėmė labai širdingai. Jie atrodo 


* Pietvakarių brizai čia paprastai labai sausi. Sausio 29 d. stovė- 
jome išmetę inkarą ties Gregorio ragu; labai stiprus štormas iš pietvaka- 
rių; dangus aiškus, su retais kamuoliniais debesimis; temperatūra 57° F 
[14°C], rasos taškas 36° F [2°C], skirtumas 21°F [12°C]. Sausio 15 d., 
San Chuliano įlanka: rytą lengvi vėjai su gausiu lietumi, po to labai smar- 
kus škvalas su lietumi, perėjęs į stiprų štormą su dideliais kamuoliniais de- 
besimis; po to pragiedrėjimas, papūtė labai smarkus vėjas iš pietų — piet- 
Vakarių. Temperatūra 60°F [16°C], rasos taškas 42°F [6°C], skirtumas 
18° F [10°C]. 

aukštesni, negu iš tikrųjų yra, dėl didelių guanako kailio 
apsiaustų, ilgų, vėjyje besiplaikstančių plaukų ir dėl bend- 
ros išvaizdos; jų vidutiniškas ūgis — apie 6 pėdas; kai ku- 
rie vyrai aukštesni ir tik nedaugelis žemesni. Moterys taip 
pat didelės; be abejo, čia pati augaločiausia žmonių pader- 
mė iš mūsų matytųjų. Iš veido brūožų jie nuostabiai pana- 
šūs į šiauriau gyvenančius indėnus; tuos buvau matęs pas 
Rosą, tik šitų išvaizda laukiniškesnė ir grėslesnė; veidus 
jie buvo tirštai išsiteplioję raudonais ir juodais dažais, 
„o vienas išsidabinęs baltais dryžiais ir taškais, kaip ugnia- 
žemiečiai. Kapitonas Fic Rojus pasiūlė tris patagoniečius 
paimti į laivą ir pasirodė, kad visi nori pakliūti į tą trejetą. 
Mums negreit tepavyko įsėsti į botą; pagaliau atsidūrėme 
laive su savo trimis milžinais; jie pietavo su kapitonu ir 
elgėsi visai džentelmeniškai, naudodamiesi peiliais, šaku- 
tėmis ir šaukštais; labiausiai jiems patiko cukrus. Ši gentis 
jau nemaža bendravo su ruonių ir banginių medžiotojais, 
tad pramoko truputį angliškai: ji jau pusiau civilizuota ir 
atitinkamai sugadinta. 

Kitą rytą didelis mūsų būrys nuplaukė į krantą išsikeisti 
odų ir stručio plunksnų; kadangi šaunamieji ginklai čiabu- 
viams atsisakyta duoti, tai didžiausia paklausa buvo taba- 
kui — daug didesnė, negu kirviams ir kitokiems įrankiams. 
Visų toldų gyventojai, vyrai, moterys ir vaikai, išsirikiavo 
krante. Tai buvo įdomus vaizdas, ir negalėjai nepamėgti 
tų milžinų — jie buvo tokie geraširdžiai ir patiklūs; kvietė 
mus, kad atvyktume vėl. Jiems, atrodo, norėjosi, kad su 
jais gyventų europiečiai; kartą senoji Marija, įtakinga jų 
genties moteris, paprašė p. Lou, kad paliktų pas juos kurį 
nors jūrininką. Čia jie prabūna didžiąją metų dalį, bet va- 
sarą medžioja Kordiljerų papėdėje, kartais nukeliauja net 
iki Rio Negro, 750 mylių [1200 km] į šiaurę. Jie turi daug 
arklių, kiekvienas vyras, pasak p. Lou, po 6—7, visos mo- 
terys, net vaikai, turi po nuosavą arklį. Sarmiento laikais 
(1580 m.) tie indėnai naudojosi lankais ir strėlėmis, dabar 
jau seniai išėjusiais iš apyvartos; be to, jau ir tada jie tu- 
rėjo arklių. Tai labai įdomi aplinkybė, iš kurios matyti, 
kaip nepaprastai greit Pietų Amerikoje dauginosi arkliai. 
Arkliai pirmąsyk buvo atvežti į Buenos Airesą 1537 m.; 
o paskui ta kolonija kuriam laikui buvo palikta, ir arkliai 
sulaukėjo*; o 1580 m., praėjus tik 43 metams, jie jau ap- 


* Rengger, Naturgeschichte der Säugetiere von Paraguay, p. 334. 

tinkami prie Magelano sąsiaurio! Ponas Lou man praneša, 
kad kaimyninės genties pėstieji indėnai dabar virsta raite- 
liais: gentis, gyvenanti prie Gregorio užutakio, atiduoda 
jiems savo prastus arklius, o žiemą atsiunčia keletą mik- 
liausių vyrų pamokyti juos guitynių. 

Birželio 1 d.— Išmetėme inkarą gražioje Bado įlankoje. 
Buvo žiemos pradžia, ir vaizdas atrodė labai nelinksmas; 
tamsūs miškai, kerši nuo sniego, neaiškiai šmėžavo pro 
dulkstantį lietų ir ūkaną. Laimė, tačiau, susilaukėme ir po- 
ros giedrų dienų. Vieną iš jų prieš mus atsivėrė didingas 
tolimojo 6800 pėdų aukščio Sarmiento kalno vaizdas. Ug- 
nies Žemės gamtovaizdžiuose mane dažnai stebindavo tai, 
kad iš tikrųjų aukšti kalnai pažiūrėti atrodė neaukšti. Spė- 
ju, kad taip yra dėl vienos priežasties, kuri ne iškart ateina 
į galvą, būtent, dėl to, jog paprastai prieš akis būna ištisas 
kalno masyvas, nuo viršūnės iki pat vandens. Atsimenu, 
pradžioje mačiau vieną kalną iš Biglio pratako, kur jis 
buvo matyti visas, nuo gūbrio iki pašlaitės, o paskui 
žiūrėjau jį iš Ponsonbio sąsiaurėlio, kur kyšojo iš už ke- 
leto vienas po kito einančių kalnagūbrių, ir šiuo pastaruo- 
ju atveju buvo įdomu stebėti, kaip kalnas, — kadangi kiek- 
vienas naujas gūbrys leido spręsti apie atstumą, — atrodė 
vis aukštesnis. 

Nepriplaukę Bado įlankos, pamatėme bėgančius kran- 
tu ir mosuojančius laivui du žmones. Jiems pasiuntė botą. 
Paaiškėjo, kad tai du jūrininkai, pasprukę iš ruonių me- 
džiojamojo laivo ir prisiplakę prie patagoniečių. Indėnai 
juos priėmė, kaip pratę, nesavanaudiškai svetingai. Jūri- 
ninkai nuo indėnų atsitiktinai nuklydo ir dabar traukė 
prie Bado įlankos, tikėdamiesi rasti čia kokį nors laivą. 
Jie, tiesą sakant, buvo nieko neverti valkatos, bet tokių 
suvargusių žmogystų dar nebuvau matęs. Jau keletą die- 
nų jie gyveno tik moliuskais ir uogomis, sudriskę jų dra- 
bužiai apdegė, bemiegant perdaug arti laužo. Dieną ir nak- 
tį, neturėdami menkiausios pastogės, jie kentė pastaruoju 
metu nuolat siautusias vėtras su lietumi, kruša ir sniegu, 
ir vis tik buvo visiškai sveiki. 

Mūsų laivui bestovint Bado įlankoje, du kartus atsiba- 
ladojo ugniažemiečių ir mums labai įsipyko. Kadangi kran- 
te buvo daug mūsų instrumentų, drabužių ir žmonių, 
nutarėme, jog reikia nubaidyti tuos laukinius. Pirmąsyk iš- 
Sauta iš keleto didelių patrankų, kai čiabuviai dar buvo to- 
li. Labai juokinga buvo stebėti pro žiūronus, kaip indėnai 

kiekvieną kartą, kai sviedinys žnegtelėdavo į vandenį, 
paleisdavo juos į laivo pusę, nors iki jo buvo apie pus- 
antros mylios! Paskui pasiųsta botas, įsakius Keletą sykių 
iššauti iš muškietų jiems pro šalį. Ugniažemiečiai užsilindo 
už medžių ir, atsakydami į kiekvieną muškietų papliūpą. 
šaudė iš lankų, tačiau visos strėlės krito nepasiekdamos 
boto, ir karininkas, į kurį čiabuviai taikė, juokėsi. Ugniaže- 
miečiai dėl to netvėrė apmaudu ir, bejėgiškai niršdami, 
kratė apsiaustus. Pagaliau, matydami, kad kulkos, pataiky- 
damos į medžius, nukerta šakas, jie nubėgo ir paliko mus 
ramybėje. Mums čia anksčiau plaukiojant, vietiniai ug- 
niažemiečiai pasirodė labai įkyrūs ir jiems pagąsdinti nak- 
tį viršum jų vigvamų buvo paleista raketa; tai iš tikrųjų 
padėjo; vienas karininkas man pasakojo, koks susidarė 
juokingas kontrastas: iš pradžių girdėjosi riksmai ir šunų 
lojimas, o jau po minutės ar dviejų viskas tilte nutilo. Kitą 
rytą niekur apylinkėje nebuvo matyti nė vieno ugniaže- 
miečio. 

Besilankant čia „Bigliui“ vasario mėnesį, atsikėliau kar- 
tą 4 valandą ryto, ketindamas kopti į Tarno kalną, kurio 
viršūnė siekia 2600 pėdų ir yra aukščiausias taškas visoje 
apylinkėje. Priplaukėme botu iki pat kalno papėdės (tik, 
deja, ne prie patogiausios vietos) ir ėmėme lipti į viršų. 
Miškas prasideda ten, iki kur siekia jūrų potvynis. Kopęs 
dvi valandas, išsižadėjau visų vilčių patekti į viršūnę. Gi- 
ria buvo tokia tanki, kad reikėjo nuolat žiūrinėti į kom- 
pasą, nes, nors ir kalnuotoje vietovėje, nebuvo matyti jo- 
kio orientyro. Iš gilių įklonių dvelkė tokia mirtina nykuma, 
kad jos ir aprašyti neįmanoma: aplinkui siautė smarki 
vėtra, bet tose dubumose joks vėjelio pūstelėjimas ne- 
judino lapų net aukščiausiuose medžiuose. Visur buvo taip 
niūru, šalta ir šlapia, kad negalėjo augti net grybai, sama- 
nos ar paparčiai. Slėniais vos galėjai prasiskverbti, taip 
jie buvo užgriozti visaip susivartaliojusių didžiulių pūvan- 
čių stuobrių. Eidami tais gamtiniais lieptais, dažnai užgaiš- 
davome, nes iki kelių įsmukdavome į trūnėsius; kartą, pa- 
bandę atsišlieti į pažiūrėti tvirtą medį, nustebę įsitikinom, 
kad tai tik pūzras, pasiruošęs subyrėti nuo menkiausio 
prisilietimo. Pagaliau atsidūrėme tarp kažkokių žemaūgių 
medžių ir tada jau veikiai pasiekėme nuogą keterą, kuria 
užėjome į viršūnę. Čia atsivėrė būdingas Ugnies Žemei 
vaizdas: išsiraičiusios kalnų grandinės su marguojančiom 

sniego dėmėm, gilūs gelsvai žali slėniai ir jūros šakos, įsi- 
veržusios į Kraštą visomis kryptimis. Smarkus vėjas buvo 
veriamai šaltas, oras gana ūkanotas, taigi kalno viršūnėje 
ilgai nestovėjome. Leistis žemyn buvo ne taip sunku, kaip 
kopti į viršų, nes kūno svoris padėjo skintis kelią, o slys- 
dami ir krisdami judėjome reikiama kryptimi. 


Jau kalbėjau apie amžinai žaliuojančių miškų* tam- 
sumą bei niūrumą ir kad juose auga tik dviejų—trijų rūšių 
medžiai. Aukščiau miškų prasideda gausūs žemaūgiai alpi- 
niai augalai, kurie visi auga ištisinėje durpynų masėje ir 
patys prisideda prie jos susidarymo; šie augalai itin pažy- 
mėtini tuo, kad artimai giminingi rūšims, randamoms Eu- 
ropos kalnuose, nors jas skiria daugelis tūkstančių mylių. 
Centrinė Ugnies Žemės dalis, susidariusi iš metamorfinio 
molio skalūno, itin palanki medžiams augti; vandenyno pa- 
krantėje dirva skurdesnė, granitinė, vietovė atvira smar- 
kiems vėjams, ir todėl medžiai dideli neužauga. Prie Bado 
įlankos mačiau pačius didžiausius medžius, palyginus su 
kitų vietovių; vienas mano išmatuotas Drimys Winteri buvo 
4 pėdų 6 colių apimties, o kai kurie bukai — net 13 pėdų. 
Kapitonas Kingas mini buką, kurio skersmuo 17 pėdų 
aukštyje nuo pašaknės buvo 7 pėdų. 

Čia yra vienas augalas, kuris vertas dėmesio, kaip svar- 
bus ugniažemiečių maisto produktas. Tai rutuliškas, ryš- 
kiai geltonos spalvos grybas, kuris gausiai auga ant bukų. 
Kol dar jaunas, jis tamprus, išsipūtęs, lygiu paviršiumi; 
bet bręsdamas susitraukia, pasidaro standesnis, ir visame 
jo paviršiuje atsiranda gilių duobučių, lyg korio akelių. 
(Žr. paveikslą.) Tas grybas priklauso naujai, įdomiai gen- 
čiai**: antrą tos genties rūšį radau ant kitos buko rūšies Či- 
lėje, o dr. Hukeris man praneša, kad visai neseniai aptikta 
trečioji rūšis ant trečios rūšies buko Vandimeno Žemėje 
[Tasmanijos saloje]. Koks keistas šis ryšys tarp parazitinių 

* Kapitonas Fic Rojus man praneša, kad balandyje (mūsų spalis) 
medžių, kurie auga prie kalnų papėdės, lapų spalva keičiasi, o aukščiau 
augančių — ne. Prisimenu, skaičiau, kad pastebėta, jog Anglijoje lapai 
ima kristi šiltą ir giedrą rudenį anksčiau, negu vėlyvą ir šaltą. Tai, kad 
Čla lapų spalva vėliau pasikeičia aukštesnėse ir todėl šaltesnėse vieto- 
Se, tur būt, priklauso nuo to paties bendro vegetacijos dėsnio. Ugnies 

emės medžiai jokiu metų laiku lapų visiškai nenumeta. 

** Jį aprašė pagal mano surinktus pavyzdžius, pridėdamas savo pa- 
stabas, Dž. M. Berklis „Linnean Transactions" skiltyse (J. M. Berke- 
ley, t. XIX, p. 37) pavadinimu Cyttaria Darwinii; čilinė rūšis pavadinta 
C. Berteroji. Ta rūšis artima Bulgaria. 

grybų ir medžių, ant kurių jie auga, toli viena nuo ki- 
tos esančiose pasaulio dalyse. Ugnies Žemėje tų grybų, kai 
jie standūs, sunokę, moterys ir vaikai labai daug prirenka; 
valgo juos žalius. Tie grybai glitūs, salstelėję, turi silpną 
kvapą, primenantį mūsų valgomuosius grybus. Išskyrus kai 
kurias uogas, svarbiausia 
žemaugio Arbutus (žemuo- 
ginio) medžio, čiabuviai, 
be to grybo, nevalgo dau- 
giau jokio kito augalinio 
maisto. Naujojoje Zelandi- 
joje, prieš introdukuojant 
bulves, maistui vartojo pa- 
parčio šaknis; bet šiuo me- 
tu Ugnies Žemė bus, rodos, 
vienintelis pasaulye kraš- 
tas, kur bežiedis augalas 
yra vienas iš pagrindinių 
maisto dalykų. 

Ugnies Žemės fauna, 
kaip ir buvo galima laukti, 
atsižvelgiant į jos klimato bei augmenijos pobūdį, labai 
skurdi. Iš žinduolių, išskyrus banginius ir ruonius, čia yra 
vienas šikšnosparnis, vienas pelinis graužikas (Reithrodon 
chinchilloides), dvi tikros pelės, Ctenomys, giminingas tu- 
ku-tukui arba jam tapatus, dvi lapės (Canis Magellanicus 
ir C. Azarae), jūrų ūdra, guanakas ir elnias. Daugumas tų 
gyvulių veisiasi tik sausesnėse rytinėse krašto dalyse, o el- 
nių niekada nepasitaiko į pietus nuo Magelano sąsiau- 
rio. Kai matai, kad kranto skardžius sudarantys minkšto 
smiltainio, dumblo ir gargždo sluoksniai išsidėstę vieno- 
dai abiejose sąsiaurio pusėse ir kai kuriose jame esar- 
čiose salose, peršasi mintis, jog visa ta žemė kadaise bu- 
vo vienas ištisinis plotas ir todėl čia galėjo atsikelti tokic 
švelnūs bejėgiai gyvūnai, kaip tuku-tukas ir Reithrodon. 
Tačiau kranto skardžių atitikimas dar toli gražu neįrodo, 
kad jie jungėsi, nes tokie skardžiai paprastai atsiranda, per- 
trūkus nuožulniems nuosėdiniams sluoksniams, kurie, prieš 
sausumai iškylant, kaupėsi prie tuometinių krantų. Pažy- 
mėtinas tačiau šitoks sutapimas: iš dviejų didelių salų, ku- 
rias Biglio pratakas skiria nuo likusios Ugnies Žemės da- 
lies, vienoje saloje kranto skardžiai susidarę iš medžiagos, 
kurią galima laikyti sluoksniuotu aliuviu, ir jų sudėtis pa- 

naši į sudėtį skardžių priešingos sąsiaurio pusės, tuo tarpu 
kitą salą supa tik senos kristalinės uolienos. Pirmoje, Nava- 
rino, saloje aptinkamos ir lapės, ir guanakai; bet antroje, 
Ostės, saloje, nors ji visais atžvilgiais panaši į pirmąją ir 
jiedvi teskiria tik truputį ilgesnis už pusmylę sąsiaurėlis, 
nė vieno tų gyvulių, pasak Džemio Batono, nerasi. 

Šiose niūriose giriose nedaug tegyvena paukščių. Ret- 
karčiais išgirsti, kaip gailiai suklykia baltu kuodeliu ti- 
ronas (Myiobius albiceps), pasislėpęs ties aukščiausiųjų 
medžių viršūne; dar rečiau garsiai, keistai surinka genys su 
skaisčiai raudonu kuodu ant galvos. Mažas tamsvų spalvų 
Scytalopus Magellanicus vogčiomis strykčioja tarp suvir- 
tusių pūvančių kamienų. Tačiau dažniausiai čia aptinka- 
mas paukštis — liputis (Oxyurus tupinieri). Jį gali rasti vi- 
sur bukynuose — ir aukštai kalnuose, ir žemai, tamsiausiuo- 
se, šlapiuose, neįžengiamuose kloniuose. Tų paukštelių, 
be abejo, atrodo daugiau, negu iš tikrųjų yra, nes jie 
įpratę, matyt, iš smalsumo sekti paskui kiekvieną, kuris 
įžengia į šiuos tylius miškus; šaižiai čirškaudami, jie purp- 
si nuo vieno medžio į kitą, už keleto pėdų nuo įsibrovėlio 
veido. Jie anaiptol nesistengia kukliai pasislėpti, kaip tik- 
rieji lipučiai (Certhia familiaris), ir ne bėginėja, kaip šie, 
medžių kamienais, bet kaip pečialindos, uoliai straksi, ieš- 
kodami vabzdžių, nuo šakelės ant šakelės. Atviresnėso 
vietose galima aptikti tris ar keturias kikilių rūšis, strazdą, 
varnėną (arba Icterus), dvi Opetiorhynchus rūšis, keletą 
dieninių plėšriųjų paukščių ir pelėdų. 

Pažymėtinas šio krašto, taip pat ir Folklendo salų, 
zoologijos bruožas yra tas, kad nėra jokio roplių klasės 
atstovo. Tatai tvirtinu, remdamasis ne tik savo paties ste- 
bėjimais; tą pat girdėjau ir iš ispanų, Folklendo salų gy- 
ventojų, o dėl Ugnies Žemės — iš Džemio Batono. Santa 
Kruso krantuose, 50° pietų plotyje, mačiau varlę, ir, gal 
būt, tuos gyvūnus, kaip ir driežus, galima rasti dar to- 
liau į pietus, ligi pat Magelano sąsiaurio, kol vietovė turi 
Panašumo į Patagoniją; tačiau drėgnoje ir šaltoje Ugnies 

€mėje nė vienas tų gyvūnų jau nebeaptinkamas. Kad kli- 
Matas čia netikęs kai kuriems būriams, pavyzdžiui drie- 
žams, buvo galima spręsti iš anksto: varlių atžvilgiu tatai 
buvo ne taip akivaizdu. 

„Vabalų pasitaiko visai nedaug; ilgai negalėjau pati- 

eti, kad kraštas, didumo kaip Škotija, turįs gausią augme- 
mją ir taip daug įvairių arealų, būtų toks neturtingas 

vabzdžių. Tas nedaugelis vabalų, kuriuos aptikau, priklau- 
sė alpinėms rūšims (Harpalidae ir Heteromidae), gyvenan- 
čioms po akmenimis. Augalaėdžių Chrysomelidae, tokių 
būdingų atogrąžoms, čia beveik visiškai nėra*; musių, dru- 
gių ar bičių mačiau labai maža, o svirplių ir kitų tiesiaspar- 
nių visai neaptikau. Balose rasdavau tik vieną kitą vande- 
ninį vabalą, bet nė vieno gėlo vandėns moliusko; tiesa, 
iš pirmo žvilgsnio atrodo, kad išimtis yra Succinea, bet ją 
čia tenka laikyti žemės moliusku, nes gyvena drėgnoje žo- 
lėje, toli nuo vandens. Sausumos moliuskus buvo galima 
rasti tik tose alpinėse vietovėse, kur ir vabalus. Jau pa- 
žymėjau, kaip griežtai Ugnies Žemė skiriasi tiek klimatu, 
tiek bendra išvaizda nuo Patagonijos, tas skirtumas pui- 
kiai matyti iš vieno ir kito krašto vabzdžių sudėties. Man 
atrodo, jie neturi nė vienos bendros vabzdžių rūšies, 
o aplamai rūšių pobūdis, žinoma, visiškai skirtingas. 

Jei nuo sausumos atsisuksime į jūrą, tai pamatysime, 
kad, kaip pirmojoje gyvųjų būtybių reta, taip antrojoje jų 
apstu. Visur pasaulyje uolėtoje ir iš dalies apsaugotoje jū- 
ros pakrantėje atitinkamame plote gali išsilaikyti daugiau 
individualių gyvūnų, nei kurioje nors kitoje gyvenamoje 
vietoje. Yra vienas svarbus jūrų augalas, apie kurį verta 
atskirai pakalbėti. Tai rudasis dumblis Macrocystis pyrite- 
ra?, Jis auga ant bet kokio akmens, pradedant nuo tos 
vietos, kur atoslūgio metu vandens lygis žemiausias, iki 
pat gelmių, tiek vandenyno pakrantėje, tiek sąsiauriuose**. 
Laivų ,„Advenčerio“ ir „Biglio“ plaukiojimų metu, rodos, 
nebuvo aptikta nė vienos uolos netoli paviršiaus, ant ku- 


* Išskyrus, man rodos, vieną alpinę Haltica rūšį ir vienintelį Me- 
lasoma atstovą. Ponas Voterhausas man praneša, kad Harpalidae čia yra 
8 ar 9 rūšys — daugiausia visiškai savitos formos, Heteromera — 4 ar 
5 rūšys, Rhyncophora — 6 ar 7 ir pagaliau — po vieną rūšį iš Staphili- 
nidae, Elateridae, Cebrionidae, Melolonthidae šeimų. Rūšių iš kitų būrių 
dar mažiau. Visuose tuose būriuose rūšių mažumas ne tiek pastebimas, 
kiek individų. Daugumas vabalų smulkiai aprašyta p. Voterhauso, Žur- 
nale „Annales of Natural History“. 

** To dumblio geografinis paplitimas nuostabiai platus: jis randa- 
mas visai pietuose, prie salelių apie Horno ragą, ir į šiaurę rytinėje pa- 
krantėje (kaip man praneša p. Stoksas) iki 43° pietų pločio, o palei va- 
karinę pakrantę, pasak dr. Hukerio, jis paplitęs iki San Francisko upės 
Kalifornijoje ir gal net iki Kamčatkos. Taigi jo paplitimo sritis platu- 
mos atžvilgiu — milžiniška, o kadangi Kukas, kuris tikriausiai gerai pa- 
žinojo tą rūšį, ją rado prie Kergeleno salos, tai, pasirodo, kad ir ilgu- 
mos atžvilgiu ji paplitusi ne mažiau kaip per 140°. 

rios nebūtų plūduriavęs tas dumblis. Taigi aišku, kokią di- 
delę paslaugą jis padaro laivams, plaukiojantiems tuose 
audringuose kraštuose — tikriausiai ne kartą išgelbėjo 
juos nuo sudužimo. Ypač nuostabiai atrodo tai, kad tas 
dumblis auga ir tarpsta tarp didžiulių vakarinės vandeny- 
no pakrantės bangų, prieš kurias ilgai neišsilaiko net kie- 
čiausios uolos. Jo stiebas apvalus ir gleivėtas, retai kada 
būna colio skersmens. Keletas tokių stiebų krūvoje tokie 
tvirti, kad lengvai išlaiko svorį palaidų stambių akmenų, 
į kuriuos įsikibę jie auga pratakuose, tuo tarpu kai kurie 
tų akmenų tokie sunkūs, jog, iškėlus į paviršių, vienas 
žmogus vargiai galėdavo juos įtraukti į botą. Kapitonas 
Kukas savo antrosios kelionės aprašyme sako, kad ties 
Kergeleno sala šis augalas kyla iš giliau negu 24 fatomai 
[apie 44 m|, „kadangi jis auga ne statmenai į viršų, o su 
dugnu sudaro labai smailų kampą, be to, nemaža jo da- 
lis dar išsiraizgiusi keletą fatomų jūros paviršiuje, tai ga- 
liu visiškai pagrįstai sakyti, jog kai kurie jų išauga ilgio 
iki 60 fatomų [apie 110 m] ir daugiau". 

Nemanau, kad kurio nors kito augalo stiebas būtų to- 
kio milžiniško ilgio — 360 pėdų, — apie kurį kalba kapito- 
nas Kukas. Be to, kapitonas Fic Rojus* rado vieną to dumb- 
lio egzempliorių, bekylantį iš daugiau kaip 45 fatomų gilu- 
mos. Tų dumblių sąžalynai, net kai jų plotas nedidelis, yra 
puikūs natūralūs plaukiojantieji bangolaužiai. Labai įdo- 
mu stebėti kurioje nors atviroje įlankoje, kaip bangos, 
verždamosios iš atviros jūros per tuos išsidriekusius stie- 
bus, greit pasidaro žemesnės ir visai susilygina su van- 
dens paviršiumi. 

Yra nuostabiai daug būtybių, kurių gyvenimas tiesio- 
giai priklauso nuo to rudojo dumblio. Būtų galima parašyti 
didelį tomą tik apie vieno tokių dumblių sąžalyno gyvento- 
jus. Beveik visi jo lapai, išskyrus plūduriuojančius van- 
dens paviršiuje, apkibę koralinomis taip tirštai, kad atro- 
do visai balti. Čia randame nepaprastai grakščių struktūrų, 
kurių vienose gyvena paprasti, į hidras panašūs polipai, 
kitose — aukštesnės organizacijos formos ir gražios koloni- 


* „Voyages of the Adventure and Beagle“, t. I, p. 363. Jūrų dumb- 
liai, matyti, auga nepaprastai greitai. Stivensonas nustatė (Wilson, 
Voyage round Scotland, t. II, p. 288), kad viena uola, apsinuoginanti tik 
Per didžiuosius atoslūgius ir likusi visai plika lapkrityje, kitų metų 
gegužyje, t. y. tik po šešių mėnesių, vėl tirštai apaugo Fucus digitatus, 
Pasiekusiu 2 pėdų, ir F. esculentus — 6 pėdų ilgį”. 

jinės ascidijos. Prie lapų prisitvirtina taip pat įvairūs į jū- 
rų lėkšteles panašūs moliuskai, Trochus, nekiautuotieji mo- 
liuskai ir kai kurie dvigeldžiai. Ant kiekvienos kitos augalo 
dalies gyvena nesuskaitoma. daugybė vėžiagyvių. Papur- 
čius ilgas susipynusias šaknis, iš jų išsmunka aibė smul- 
kių žuvyčių, moliuskai, aštuonkojis, įvairios rūšies krabaj, 
jūriniai ežiai, jūrinė žvaigždė, gražios holoturijos, plana- 
rijos ir daugybės formų šliaužiančiosios nereidės. Kada tik 
benutverdavau to dumblio šaką, visuomet aptikdavau vis 
naujų įdomios sandaros gyvūnų. Ties Čiloės sala, kur tas 
dumblis ne labai tarpsta, prie jo nėra daugybės moliuskų, 
koralinų ir vėžiagyvių, bet už tai vis dar lieka keletas 
Flustraceae ir kai kurios kolonijinės ascidijos; pastarosios, 
beje, priklauso jau kitokioms rūšims, negu prie Ugnies 
Žemės. 

Taigi matome, kad šis rudasis dumblis geografiniu at- 
žvilgių labiau paplitęs, negu gyvūnai, susirandantieji ja- 
me prieglobstį. Tuos milžiniškus Pietų pusrutulio povande- 
ninius miškus galima lyginti tik su sausumos miškais, au- 
gančiais atogrąžose. Tačiau, kurioje nors šalyje sunaikinus 
mišką, manau, toli gražu nežūtų tiek gyvūnų, kaip sunai- 
kinus tą dumblį. Tarp šio augalo lapų gyvena daugybės 
rūšių žuvys, kurios niekur neberastų nei maisto, nei prie- 
globsčio; juos sunaikinus, žūtų taip pat daug kormora- 
nų ir kitų žuvilesių paukščių, ūdrų, ruonių ir delfinų; pa- 
galiau ir laukiniai ugniažemiečiai, skurdūs tos skurdžios 
šalies viešpačiai, turėtų dažniau misti žmogiena, jų su- 
mažėtų, ir, gal būt, visai dingtų nuo žemės paviršiaus. 


Birželio 8 d.— Anksti rytą pakėlėme inkarą ir išvyko- 
me iš Bado įlankos. Kapitonas Fic Rojus nutarė plaukti iš 
Magelano sąsiaurio neseniai atrastu Magdelenos prataku. 
Pasukome tiesiai į pietus, žemyn tuo niūriu prataku, apie 
kurį jau aukščiau minėjau, sakydamas, kad jis, atrodo, ve- 
da į kitą, blogesnį pasaulį. Vėjas buvo palankus, bet tvyro- 
jo tiršta ūkana, taigi negalėjome pamatyti daug įdomių 
gamtovaizdžių. Tamsūs sudriskę debesys smarkiai ritosi 
per kalnus, užtiesdami juos nuo viršūnių beveik iki apa- 
čios. Tai, kas šmėkščiojo tos rūškanos masės properšose, 
buvo be galo įdomu: dantytos viršūnės, snieguoti kūgiai, 
melsvi ledynai, aštrūs kontūrai, išsišovę niūriame dangu- 
je,— visa tai buvo matyti įvairiais atstumais ir įvairiuose 
aukščiuose. Apsupti tokių vaizdų, nuleidome inkarą ties 

Posūkio ragu, prie pat Sarmiento kalno, tuo metu slypėju- 
sio debesyse. Prie mūsų įlankėlės, po pat aukštu ir statme- 
nu skardžių, stovėjo paliktas vigvamas; tik jis priminė 
mums, kad į tas nykias sritis kartais užklysta ir žmogus. 
Tačiau sunku įsivaizduoti reginį, kurio fone žmogus at- 
rodytų labiau sugniuždytas ir bejėgis. Bežadžiai gamtos 
dariniai — uolos, ledas, sniegas, vėjas ir vanduo, — kariau- 
dami vienas su kitu, bet susijungdami draugėn prieš žmo- 
gų, viešpatauja čia niekieno nevaržomi. 

Birželio 9 d.— Rytą džiaugdamiesi pamatėme, kad rūko 
šydas virš Sarmiento pamažu kyla aukštyn ir atidengia jį 
mūsų akims. Tas kalnas, vienas aukščiausių Ugnies Žemė- 
je, yra 6800 pėdų [apie 2 km] aukščio. Jo apačia, apie !/s 
viso kalno aukščio, apaugusi niūriais miškais, o viršum jų 
iki pat viršūnės plyti sniegynai. Tos didžiulės niekada ne- 
ištirpstančio sniego masės, kurioms, atrodo, lemta slūgso- 
ti tol, kol gyvuos pasaulis, yra pasigėrėtinas ir tiesiog ne- 
apsakomai taurus reginys. Kalno ribos buvo nuostabiai 
aiškios. Kadangi baltas ir blizgantis paviršius gausiai at- 
mušė šviesą, tai niekur kalne nebuvo jokių šešėlių ir ga- 
lėjai išskirti tik tas linijas, kuriomis kalnas ribojosi su 
dangumi; todėl visa jo milžiniška masė stūksojo nepa- 
prastai reljefingai. Keletas ledynų vingiuodami leidžiasi 
nuo viršutiniųjų sniego plotų apačion, prie jūros; juos 
galėtum palyginti su didžiulėm užšalusiom Niagarom, ir 
tie melsvo ledo kriokliai, gal būt, ne mažiau gražūs už 
krintančio vandens kaskadas. Iki nakties pasiekėme vaka- 
rinę pratako dalį, bet jis buvo toks gilus, kad neradome, 
kur išmesti inkarą. Taigi visiškoje tamsoje teko varytis 
toliau, išilgai kranto, ta siaura jūros šaka per keturioli- 
kos valandų naktį. 

Birželio 10 d.— Rytą pasistengėme greičiau išplaukti 
į atvirą Ramųjį vandenyną. Vakarinis krantas — daugiau- 
sia žemos, suapvalėjusios, visiškai nuogos kalvos, susida- 
riusios iš granito ir žalakmenio uolienų“*. Dalį to kranto 
seras Dž. Narboras pavadino Pietų Nykuma, nes „ta že- 
mė atrodo tokia nyki bei apleista“, — ir visiškai teisingai 
jo pasakyta. Priešais didžiąsias salas išsimėtę begalinė 
daugybė uolų, kuriose nepaliaujamai siaučia atviro van- 
denyno šaršas. Išplaukėme tarp Rytų ir Vakarų Furijų; 
kiek toliau į šiaurę tokia didelė lūžtančių bangų goža, kad 
jūra šioje vietoje vadinama Paukščių Taku. Sausumos gy- 
ventojui užtenka tik žvilgterėti į tokią pakrantę, ir visą 

savaitę jis sapnuos apie laivų sudužimus, pavojų ir mirtį. 
2 B tokių vaizdų galutinai atsisveikinome su Ugnies 
Zeme. 


Žemiau pateikiamos pastabos apie šio žemyno pietinių 
dalių klimatą-ryšium su jų gamtos dariniais, apie sniego 
liniją, nepaprastai žemai nusileidžiančius ledynus ir am- 
žinojo pašalo zoną Antarktikos salose. Kam nelabai terū- 
pi tie įdomūs klausimai, gali šį skyrelį praleisti arba te- 
perskaito jo pabaigoje duodamą trumpą santrauką. Čia 
kalbėsiu suglaustai; smulkesnių žinių prašau ieškoti šio 
veikalo pirmojo leidimo tryliktajame skyriuje ir priede. 

Apie Ugnies Žemės ir pietvakarių pakrantės klimatą 
ir gamtos darinius.— Šioje lentelėje nurodoma Ugnies Že- 
mės, Folklendo salų ir palyginimui Dublino vidutinės tem- 
peratūros. 


| Vasaros 
Vasaros Žiemos ir žiemos 

Platuma temperatūra temperatūra t° 
| vidurkiai 
Ugnies Žemė ....|53938' p. p. 50°F 33°,08 F 41°,54 F 
[10°C] 06 CI | [53 C] 

Folklendo salos ..| 51°30' p. p. 51°F — a 

[109,5 C] 

Dublinas ......s. 53°21' š. p. 59°,54 F 39°,2 F 49°,37 F 


[15930 C] | [4740 C] | [9,65 C] 


Iš čia matome, kad centrinėje Ugnies Žemės dalyje žie- 
mą gerokai šalčiau, o vasarą daugiau kaip 9,5 F [5°C] 
vėsiau, negu Dubline. Fon Bucho duomenimis, vidutiniška 
liepos (ne paties karščiausio metų mėnesio) temperatūra 
Saltenfiorde, Norvegijoje, siekia 5778 F [14“,3C], o juk 
ta vieta 13“ arčiau ašigalio, negu Bado įlanka*. Nors ir 
koks nesvetingas atrodo Ugnies Žemės klimatas, tačiau 
jame veši amžinai žaliuojantieji medžiai. 55° pietų plo- 
tyje gali matyti kolibrį, lankantį žiedus, ir papūgas, lesi- 
nėjančias Drimys Winteri sėklas. Jau pažymėjau, kaip jū- 


* Ugnies Žemės atžvilgiu duomenys išvesti iš kapitono Kingo ste- 
bėjimų (King, Geographical Journal, 1830), taip pat iš tų, kurie buvo 
atlikti „Biglyje“. Kai dėl Folklendo salų, tai čia turiu būti dėkingas ka- 
pitonui Salivenui, pranešusiam man vidurkį iš vidutiniškų temperatūrų 
(apskaičiuotų pagal kruopščius stebėjimus, atlikinėtus vidurnaktį, 8 val. 
ryto, vidurdienį ir 8 val. vakaro) per tris šilčiausius mėnesius, būtent, 
gruodį, sausį ir vasarį. Dublino temperatūra imama iš Bartono. 

roje čia gausu gyvųjų būtybių; be to, moliuskai (kaip 
Patella, Fissurella, chitonai ir jūrų antelės“), pasak 
p. Dž. B. Souerbio, čia daug stambesni ir smarkiau auga, 
negu panašios rūšys Šiaurės pusrutulyje. Stambioji Voluta 
gausiai aptinkama pietinėje Ugnies Žemės dalyje ir Folk- 
lendo salose. Apie Baija Blanką, 39“ pietų plotyje, labiau- 
siai paplitę moliuskai yra trys Oliva rūšys (viena iš jų 
stambi), viena ar dvi Voluta'ir viena Terebra. O tie molius- 
kai — būdingiausios tropinės formos. Abejotina, ar bent 
kuri smulki Oliva rūšis gyvena ties Europos krantais, 
o kitų dviejų genčių ten nėra nė vienos rūšies. Jei geolo- 
gas rastų 39“ plotyje, prie Portugalijos krantų, klodą su 
gausiomis kriauklėmis, priklausančiomis trims Oliva rū- 
šims, taip pat Voluta bei Terebra gentims, jis, tur būt, 
pareikštų, jog klimatas čia tais laikais, kai jos gyvavo, 
buvo tropinis; bet, sprendžiant iš Pietų Amerikos, tokia 
išvada gali būti klaidinga. 

Vienodas, drėgnas ir vėjuotas Ugnies Žemės klimatas 
tik šiek tiek aukštėjant temperatūrai, vyrauja per daugelį 
laipsnių ir vakariniame žemyno krante. Miškai 600 mylių 
į šiaurę nuo Horno rago atrodo visiškai tokie patys. Kaip 
įrodymą, koks vienodas lieka klimatas net 300—400 mylių 
toliau į šiaurę, galiu pažymėti, kad Čiloės saloje (kuri yra 
toje pat platumoje, kaip Ispanijos šiaurinės sritys) persi- 
kas retai Kada prinokina vaisius, tuo tarpų žemuogės ir 
obuoliai dera kuo puikiausiai. Net nupiauti miežiai ir kvie- 
baigtų bresti. Valdivijoje (toji pat 40° platuma, kaip ir Mad- 
rido) vynuogės ir figos išsirpsta, bet čia mažai jų augina- 
ma; alyvos retai teprinoksta, net ne visiškai, o apelsinai 
visai neišsirpsta. Visi šie vaisiai atitinkamose Europos 
platumose, kaip gerai žinoma, puikiai prinoksta; ir net 
šiame Amerikos žemyne — prie Rio Negro, maždaug to- 
je pat platumoje, kaip Valdivija, — auginami batatai (sal- 
džiosios bulvės, Convolvulus), o vynuogės, figos, alyvos, 
apelsinai, arbūzai ir kantalupiniai melionai“? dera labai 
gausiai. Nors drėgnas ir vienodas klimatas Čiloės saloje 
ir žemyno pajūryje į šiaurę ir į pietus nuo jos toks nepa- 
lankus mūsų vaisiams, tačiau tenykščiai miškai — tarp 
45° ir 38“ pločio — vešlumu gali lenktyniauti su karštų 
tropinių sričių miškais. Didingi įvairių rūšių medžiai, su 

* Agūeros, Description historigue de la province de Chiloė, 
1791, p. 94. 

lygia, ryškių spalvų žieve, apsikarstę parazitiniais viena- 
skilčiais augalais; itin gausu didelių ir grakščių papar- 
čių, o medžių pavidalo žolės, persipynusios su medžiais 
į vieną ištisinę masę, kylančią iki 30—40 pėdų viršum že- 
mės. Palmės auga 37“ plotyje, medžių pavidalo žolė, labai 
panaši į bambuką,— 40“, o kita artimai gimininga rūšis, 
bet auganti ne statmenai, klesti net iki 45° pietų pločio. 
Vienodas klimatas, kuris, matyt, priklauso nuo to, kad 
šalia esama didelio, palyginus su sausuma, jūrų ploto, vy- 
rauja, berods, didesnėje Pietų pusrutulio dalyje ir dėl to 
augmenija čia pusiau tropinio pobūdžio. Medžių pavidalo 
paparčiai vešliai auga Van Dimeno Žemėje (45° plotyje); 
vienas mano išmatuotasis kamienas buvo ne mažiau kaip 
6 pėdų apimties. Medžių pavidalo paparčių užėjo Fosteris 
Naujojoje Zelandijoje, 46° plotyje, kur ant tų medžių para- 
zituoja orchidėjos”. Oklendo salose, pasak dr. Difenbacho*; 
paparčių stiebai tokie stori ir aukšti, kad juos beveik ga- 
lima vadinti medžiais, ir tose salose, taip pat žymiai pie- 
čiau — Makuorio salose, 55° plotyje — gausu papūgų. 
Apie sniego linijos aukštį ir ledynų nusileidimą Pietų 
Amerikoje.— Šaltiniai, kuriais remiantis sudaryta žemiau 
pateikta lentelė, smulkiai nurodyti pirmajame leidime. 


Sniego linijos 


Platuma aukštis pėdomis Stebėtojas 
Pusiaujo zona, vidutiniškai .... 15 748 Humboltas 
Bolivija, 16—187 p. P cesses.’ 17 000 Pentlendas 
Vidurinė Čilė, 33° p. p. 14 500—15 000 Gilis ir autorius 
Čiloė, 41—439 p. p. oossssssses 6 000 „Biglio“ karininkai 
ir autorius 
Ugnies Žemė, 547p . P. (L...) 3 500—4 000 Kingas 


Kadangi amžinojo sniego ribos aukštį daugiausia, at- 
rodo, apsprendžia aukščiausia vasaros temperatūra, o ne 
vidutinė metinė temperatūra, tai netenka stebėtis, jog ta 
riba ties Magelano sąsiauriu, kur vasara tokia vėsi, nusi- 
leidžia net iki 3500—4000 pėdų [1070—1200 m| aukščiau 
jūros lygio; tuo tarpu Norvegijoje reikia nusigauti iki 
67—70° š. pl, maždaug 14“ arčiau ašigalio, norint rasti 
amžinąjį sniegą tokiame žemame lygyje. Tai, kad sniego 


* Žr. vokiškąjį šio dienoraščio vertimą, o dėl kitų faktų — p. Brau- 
no (Brown) priedą prie Flinderso kelionės aprašymo (Flinders, 
Voyage). 

linijos aukštis Kordiljeruose prieš Čiloės salą (aukščiausios 
viršūnės juose tesiekia nuo 5600 iki 7500 pėdų) ir viduri- 
nėje Čilėje* (atstumas tik 9° pločio) skiriasi net 9000 pė- 
dų,— tikrai nuostabus dalykas. Kraštas į pietus nuo Či- 
loės, o šiaurėje beveik iki Konsepsiono (37° pločio) ištisai 
apaugęs tankiu mišku, prisisunkusiu drėgmės. Dangus ap- 
siniaukęs, ir matėme, kaip prastai čia noksta Pietų Euro- 
pos vaisiai. Iš kitos pusės, vidurinėje Čilėje, truputį šiau- 
riau nuo Konsepsiono, dangus paprastai giedras, lietaus 
nebūna visus septynis vasaros mėnesius, Pietų Europos 
vaisiai kuo puikiausiai dera, čia auginamos net cukranend- 
rės**. Neabejotina, kad amžinojo sniego linija nepapras- 
tai staigiai, kaip jau pažymėjome, išlinksta, pasiekdama 
9000 pėdų skirtumą (tokio didelio nerasi niekur kitur pa- 
saulyje) kaip tik netoli nuo Konsepsiono platumos, kur 
nuo krašto paviršiaus dingsta miškai, nes miškai Pietų 
Amerikoje reiškia, jog klimatas lietingas, o lietūs, — dan- 
gus apsiniaukęs ir nešilta vasara. 

Ledynų slinkimas jūron, man rodos, daugiausia pri- 
klauso (su sąlyga, žinoma, kad viršuje susikaupia pakan- 
kamai sniego) nuo to, jog stačiuose kalnuose netoli jūros 
kranto amžinojo sniego riba žema. Kadangi Ugnies Žemė- 
je sniego linija labai žema, tai, žinoma, buvo galima nu- 
matyti, jog daugelis ledynų čia sieks jūrą. Tačiau vis tik 
nustebau, pirmąsyk pamatęs mūsų Kamberlendo platumoje 
tik 3000—4000 pėdų aukščio kalnagūbrį, kurio kiekvieną 
slėnį pripildė ledo srautai, slenkantieji prie jūros kranto. 
Beveik kiekviena jūros šaka, nueinanti iki vidinio, aukš- 
tesnio kalnagūbrio, ne tik Ugnies Žemėje, bet ir pakrante 
650 mylių šiauriau, baigiasi „milžiniškais ir nuostabiais le- 
dynais“, kaip juos apibūdino vienas iš karininkų, dariu- 
sių nuotrauką. Nuo tų ledinių skardžių dažnai atitrūksta 
didžiuliai ledo luistai, ir tada nuokampiais sąsiaurėliais nu- 
aidi driokstelėjimas, lyg karo laivo bortinės salvės. Nuo 


* Man atrodo, kad Kordiljeruose vidurinėje Čilėje sniego linijos 
aukštis labai įvairuoja, nelygu kokia vasara. Mane tikino, kad vieną 
labai sausą ir ilgą vasarą nuo Akonkaguos buvo nutirpęs visas sniegas, 
nors kalnas yra milžiniško 23 000 pėdų [apie 7 km] aukščio. Tikėtina, 
kad sniego masės tokiame dideliame aukštyje veikiau išgaruoja, negu iš- 
tirpsta. 

** Miers, Chile, t. I, p. 415. Sakoma, kad cukranendrių užaugda- 
vo Inchenijoje, 32—33° plotyje, bet ne taip daug, jog apsimokėtų jas per- 
dirbinėti. Kiljoto slėnyje, į pietus nuo Inchenijos, mačiau aukštas datu- 
lių palmes. 

tokio kritimo, kaip jau aukščiau minėjau, kyla didžiulės 
bangos, dūžtančios į aplinkinius krantus. Žinoma, kad per 
žemės drebėjimus nuo pajūrio skardžių dažnai atitrūksta 
žemės luistai; kaip baisiai turi paveikti smarkus požemi- 
nis smūgis (o jų čia pasitaiko)* tokį kūną, kaip ledynas, 
jau judantį ir plyšiuotą! Nesunku patikėti, kad tada net iš 
giliausio kanalo vanduo staiga siūbteli lauk, o paskui, di- 
džiausia jėga grįždamas atgal, kaip šiaudgalius sukioja 
stambius akmens luistus. Eirės sąsiauryje, kuris tokioje 
pat platumoje kaip Paryžius, yra milžiniški ledynai, kai tuo 
tarpu šalimais aukščiausias kalnas tėra tik 6200 pėdų 
aukščio. Šiame sąsiauryje matė vienu metu apie 50 led- 
kalnių, plaukusių į atvirą vandenyną, ir vieno jų bendras 
aukštis buvo mažiausiai 168 pėdos. Kai kurie ledkalniai 
nešė nemažus luistus granito ir kitų uolienų, skirtingų 
nuo aplinkinių kalnų metamorfinio molio skalūno. Toli- 
miausias nuo ašigalio ledynas, kurio nuotrauka buvo pa- 
daryta laivų ,„Advenčerio" ir „Biglio“ plaukiojimo metu, 
yra 46°50' plotyje, Penaso įlankoje. Jis 15 mylių ilgio, vie- 
noje vietoje 7 mylių pločio ir leidžiasi iki pat jūros kran- 
to. Tačiau net keletą mylių toliau į šiaurę, San Rafaelio 
lagūnoje, ispanų misionieriai** aptikdavo „daug ledkalnių, 
kurių vieni buvo dideli, kiti maži, o treti vidutinio dydžio", 
ir tai siauroje jūros šakoje, 22 dieną mėnesio, atitinkan- 
čio mūsų birželį, platumoje, atitinkančioje Ženevos ežero 
platumą. | 

Europoje piečiausias ledynas, nusileidžiąs iki jūros, 
atrastas, pasak fon Bucho, Norvegijos pakrantėje, 67° plo- 
tyje. O juk tatai daugiau kaip 20° pločio, arba 1230 my- 
lių, arčiau ašigalio, negu San Rafaelio lagūna. Ledynų 
buvimu šioje vietoje ir Penaso įlankoje juoba tenka stebė- 
tis, kad jie leidžiasi prie jūros tik 7“, 5 pločio, arba 400 my- 
lių, atstumu nuo įlankos, kur dažniausiai aptinkami mo- 
liuskai yra trys Oliva, viena Voluta ir viena Terebra rū- 
šys; mažiau kaip 9° nuo vietų, kur auga palmės; 47,5 nuo 
srities, kur po lygumas bastosi jaguaras ir puma; mažiau 
kaip 2°,5 nuo medžių pavidalo žolių; pagaliau (jeigu ta- 
me pat pusrutulyje pažvelgti į vakarus) mažiau kaip 2° 
nuo parazitinių orchidėjų ir tik vienas laipsnis nuo medžių 
pavidalo paparčių! | 


*Burkeley and Cummin, Faithful Narrative of the Loss of 
the „Wager". Žemės drebėjimas įvyko 1741 m. rugpiūčio 25 d. 
** Agučros, Description historique de Chiloé, p. 227. 

Visi šie faktai geologiniu požiūriu nepaprastai įdo- 
mūs, aiškinant klausimą, koks buvo Šiaurės pusrutulyje 
klimatas tuo laikotarpiu, kai vyko riedulių pernešimas. Ne- 
kalbėsiu čia smulkiau apie tai, kaip paprasta, laikantis teo- 
rijos, jog ledkalniai nešiojo uolų nuolaužas, išaiškinti, iš 
kur pateko ir kodėl, būtent, tam tikrose vietose guli milži- 
niški rieduliai rytinėje Ugnies Žemės dalyje, Santa Kruso 
aukštikalnyje ir Čiloės saloje. Ugnies Žemėje didžioji rie- 
dulių dalis guli išsimėtę palei buvusius jūrų sąsiaurius, 
nūdien, sausumai pakilus, virtusius sausais slėniais. Jie 
surišti su stora nesluoksniuota dumblo ir smėlio formacija, 
kurioje yra įvairaus dydžio suapvalėjusių ir kampuotų nuo- 
laužų; ta formacija susidarė*, išmetamiems į krantą led- 
kalniams pakartotinai gremžiant jūros dugną ir nugulus 
visam tam, kas jų buvo gabenta. Nedaug kas iš geologų 
šiuo metu abejoja, kad tie eratiniai rieduliai, kurie guli 
netoli aukštų kalnų, buvo pernešti pačių ledynų, o tie, ku- 
rie toli nuo kalnų ir įsiterpę povandeninėse nuosėdose, 


* Geological Transactions, t. VI, p. 415. 


buvo atgabenti arba ledkalnių, arba priekrantinio ledo, 
į kurį buvo įšalę. Tai, kad riedulių pernešimas siejasi su 
vienokio ar kitokio pavidalo ledo buvimu, aiškiai rodo jų 
geografinis paplitimas Žemės paviršiuje. Pietų Ameriko- 
je jie randami ne toliau, kaip 48° pločio nuo Pietų ašiga- 
lio. Šiaurės Amerikoje riedulių pernešimo riba siekia, 
atrodo, 53°,5 nuo Šiaurės ašigalio, bet Europoje jie nuga- 
benti ne toliau kaip 40° nuo ašigalio. Iš kitos pusės, Ame- 
rikos, Azijos ir Afrikos tropinėje zonoje jų niekad nepa- 
stebėta; nėra jų taip pat nei Gerosios Vilties iškyšulyje, 
nei Australijoje* ?8, 

Apie antarktinių salų klimatą ir jų gamtos darinius“? — 
Kai prisimeni augmenijos vešlumą Ugnies Žemėje ir jūros 
pakrantėje į šiaurę nuo jos, labai stebiesi, pamatęs, kaip 
atrodo salos į pietus ir pietvakarius nuo Amerikos. Sand- 
vičo Žemė, esanti toje pat platumoje, kaip šiaurinė Ško- 
tijos dalis, pasak Kuko, šilčiausią vasaros mėnesį „esti ap- 
dengta keleto fatomų storio amžinojo sniego sluoksniu“; 
vargu, ar čia yra kokios augmenijos. [Pietinė] Georgija, 
96 mylių ilgio ir 10 mylių pločio sala, toje pat platumoje 
kaip Jorkširas, „patį vidurvasarį buvo kone ištisai apklota 
sušalusiuų sniegu“. Ji tegali pasigirti tik samanomis, vienu 
kitu kažkokios žolės kuokštu ir laukine ožiažole; čia yra 
tik vienas sausumos paukštis (Anthus correndera); tuo 
tarpu Islandijoje, kuri 10° arčiau ašigalio, pasak Makenzio, 
gyvena 15 sausumos paukščių. Pietų Šetlandų salose, esan- 
čiose toje pat platumoje, kaip pietinė Norvegijos pusė, 
auga tik kai kurios kerpės, samanos ir truputis žolės; lei- 
tenantas Kendalis** pasakoja, kad įlanka, kurioje buvo 
išmetęs inkarą jo laivas, pradėjo užšalti tokiu laiku, ku- 
ris atitinka mūsų rugsėjo 8 dieną. Žemė čia susideda iš 
pakaitomis einančių ledo bei vulkaninių pelenų sluoksnių 
ir negiliai nuo paviršiaus, tur būt, amžinai įšalusi, nes lei- 
tenantas Kendalis joje rado seniai palaidotą kažkokį sve- 
timšalį jūrininką, kurio net visos minkštosios kūno dalys 
ir veido bruožai buvo visiškai gerai išsilaikę. Pažymėtina, 


* Smulkesnes žinias šiuo klausimu (paskelbtas, rodosi, pirmąkart), 
pateikiau pirmajame leidime ir priede prie jo. Kaip ten parodžiau, ta- 
riamos išimtys iš tos bendros taisyklės, kad eratinių riedulių nepasitaiko 
kai kuriose karštose šalyse, tėra tik klaidingų stebėjimų rezultatas; jau 
vėliau nustačiau, jog kai kuriuos ten pareikštus teiginius patvirtina dau- 
gelis autorių. 


** Kendall, Geographical Journal, 1830, p. 65, 66. 

kad dviejuose dideliuose Šiaurės pusrutulio žemynuošė 
(bet ne susiskaidžiusioje Europos sausumoje tarp jų) am- 
žinojo įšalo zona prasideda nedidelėse platumose, būtent, 
Šiaurės Amerikoje ties 56° — 3 pėdų gylyje*, o Sibire ties 
62° — nuo 12 iki 15 pėdų gylyje, ir taip yra dėl to, jog čia 
visai priešinga padėtis, negu Pietų pusrutulyje. Šiaurės 
žemynuose šiluma spinduliuoja iš didelio sausumos pavir- 
šiaus, esant giedram dangui, dėl to žiemos čia labai šaltos, 
ir jų nešvelnina šiltos jūrų srovės; už tai vasara būna 
nors trumpa, bet karšta. Pietų vandenyne žiema ne tokia 
šalta, bet ir vasara kur kas mažiau šilta, nes debesuotas 
dangus retai teleidžia saulei įšildyti vandenyną, kuris men- 
kai tesugeria šilumą; dėl to vidutinė metų temperatūra, 
apibūdinanti amžinai įšalusio podirvio juostą, žema. Aišku, 
kad vešli augmenija, kuri reikalauja ne tiek šilumos, kiek 
apsaugos nuo didelio šalčio, kur kas arčiau auga prie am- 
žinojo įšalo juostos vienodame Pietų pusrutulio klimate, 
negu kontinentiniame šiaurinių žemynų klimate. 

Tai, kad jūrininko kūnas visiškai gerai išsilaikė įša- 
lusioje Pietų Šetlandų salų žemėje (62—63° p. pl.), mažes- 
nėje platumoje negu ta, kurioje Palasas rado Sibire įša- 
lusį raganosį (64° š. pl.), yra labai įdomus faktas. Nors ir 
klaidinga, kaip tat bandžiau įrodyti viename ankstesniųjų 
skyrių, manyti, kad, esą, stambesniesiems gyvuliams reika- 
linga vešli augmenija, bet tai, jog randamas įšalęs podir- 
vis Pietų Šetlandų salose, tik 360 mylių nuo miškais apau- 
gusių salų prie Horno rago,— kur augmenijos masės už- 
tektų pramisti bet Kuriam stambiųjų keturkojų kiekiui, — 
yra vis tik svarbi aplinkybė. Tai, kad Sibiro dramblių ir ra- 
ganosių lavonai puikiai išsilaikė, be abejo, vienas nuosta- 
biausių faktų geologijoje; bet, paliekant nuošalyje menamą 
keblumą, susijusį su tuo, kad tie gyvuliai maisto turėdavę 
neva pasirūpinti gretimose šalyse, šis reikalas, man atrodo, 
nėra toks jau sudėtingas, kaip paprastai manoma. Sibiro 
lygumos, panašiai kaip pampos, bus, matyti, susiformavu- 
sios jūros dugne, į kurį upės nešė daugelio gyvulių lavonus; 
daugumos jų išliko tik griaučiai, o kai kurių išsilaikė ir 
lavonai. Žinoma, kad sekliose jūrose ties Amerikos šiauri- 
niais krantais įšąla** pats dugnas ir pavasarį jis atsileidžia 


* Ričardsono priedas prie ataskaitos apie Beko ir Humbolto ekspe- 
diciją „Fragments asiatiques", t. II, p. 386. 
** Dease and Simpson, Geographical Journal, t. VIII, 
p. 218, 220. 

vėliau, negu žemės paviršius; be to, gilesnėse vietose, kur 
dugnas neįšąla, dumblas keletą pėdų po viršutiniaisiais 
sluoksniais. gali net vasarą likti žemesnės negu 0“ tempe- 
ratūros, kaip tat esti sausumoje, keletą pėdų giliau nuo 
paviršiaus. Dar giliau dumblo ir vandens temperatūra, tur 
būt, nėra tokia žema, kad apsaugotų nuo gedimo minkš- 
tuosius kūno audinius, ir todėl lavonų, kurie Arktikos pa- 
krantėse buvo nunešti toliau sekliųjų vietų, bus išsilaikę 
tik skeletai; iš tikrųjų tolimose Sibiro šiaurinėse dalyse 
kaulų užtinkama begalinė daugybė; iš jų, sakoma, esą su- 
sidariusios kone ištisos salelės“, o tos salelės esančios ne 
mažiau kaip 10“ į šiaurę nuo tos vietos, kur Palasas atrado 
įšalusį raganosį. Antra vertus, lavonas, srovės atplautas 
kur nors į seklią Šiaurės Ledjūrio dalį, išsilaikydavo ne- 
ribotai ilgą laiką, jei netrukus po to jį apnešdavo toks 
storas dumblo sluoksnis, kad negalėdavo prasiskverbti 
vasaros vandens šiluma; o jūros dugnui pakilus ir virtus 
sausuma, danga jau būdavo tokia stora, jog nuo vasaros 
oro bei saulės šilumos ji neatitirpdavo ir lavonas nesuges- 
davo. 

Trumpa santrauka.— Trumpai pakartosiu svarbiausius 
taktus, liečiančius Pietų pusrutulio klimatą, ledų veikimą 
ir organinius darinius, tų faktų pasireiškimo vietą vaizduo- 
tėje atkeldamas Europon, kuri mums daug geriau pažįsta- 
ma. Taigi ties Lisabona dažniausiai randami jūrų molius- 
kai, būtent, trys Oliva rūšys, viena Voluta ir viena Terebra 
rūšis, būtų tropinio pobūdžio. Pietinės Prancūzijos sritys 
būtų ištisai apaugusios didingais miškais, kuriuose me- 
džiai persipynę su medžių pavidalo žolėmis ir apsikarstę 
parazitiniais augalais. Pirėnuose bastytųsi pumos ir ja- 
guarai. Monblano kalno platumoje, bet saloje, esančioje 
nuo čia taip toli į vakarus, kaip centrinė Šiaurės Amerikos 
dalis, tankiuose miškuose vešliai augtų medžių pavidalo 
paparčiai ir parazitinės orchidėjos. Net ir toli šiaurėje, vi- 
durinėje Danijoje, būtų galima matyti, kaip apie dailias 
gėles plazdena kolibriai ir amžinai žaliuojančiose giriose 
ieškosi maisto papūgos; ten pat jūroje būtų galima rasti 
vieną Voluta, taip pat visus didžiuosius, greitai augančius 
moliuskus. Ir vis dėlto kai kuriose salose, tik 360 mylių 
į šiaurę nuo mūsų naujojo Horno rago Danijoje, laikytųs: 


* Cuvier, Ossements fossiles (t. I, p. 151), pagal Billings, 
Voyage. 


240 


amžinajame įšale lavonai, glūdintieji žemėje (arba nuplau- 
ti į seklią jūros vietą ir apsidengę dumblu). Jei kuris nors 
drąsus jūrų keliautojas mėgintų prasigauti į šiaurę nuo 
tų salų, jis susidurtų su tūkstančiais pavojų tarp didžiulių 
ledkalnių ir ant kai kurių pamatytų stambius akmens luis- 
tus, atneštus toli nuo pirmykštės jų buvimo vietos. Kita 
didelė sala Pietų Škotijos platumoje, bet du kartus toliau 
į vakarus, būtų „kone ištisai nuklota amžinuoju sniegu“, 
o kiekvienos įlankos gilumoje stūksotų ledo skardžiai, nuo 
kurių per metus atitrūktų daugybė ledo; šioje saloje augtų 
tik trupučiukas samanų, viena kita žolė ir ožiažolės, o vie- 
nintelis jos sausumos gyventojas būtų paukštis kalviukas. 
Nuo mūsų naujojo Horno rago Danijoje tęstųsi tiesiog 
į pietus kalnagūbris, aukščio vos sulig puse Alpių, bet va- 
karinėje jo pusėje kiekvienas gilus jūros užutakis, arba 
fiordas, baigtųsi „milžiniškais ir nuostabiais ledynais“. Per 
tuos nuošalius pratakus dažnai nuaidėtų krintančio ledo 
driokstelėjimas, ir kas kartas didelės bangos veržtųsi pa- 
lei jų krantus; daugybė ledkalnių, kai kurie aukšti kaip 
katedros, o kartais apsikrovę „itin nemažais akmens luis- 
tais“, užplauktų ant tolimų salelių kranto; protarpiais nuo 
smarkaus žemės drebėjimo nugarmėtų žemyn į vandenį 
didžiuliai ledo luistai. Pagaliau kokie nors misionieriai, 
mėgindami prasigauti ilga jūros šaka, matytų aplinkui ne- 
aukštus kalnus, nuo kurių slinktų žemyn prie jūros daug 
ledo srautų, o keliauti toliau valtimis jiems kliudytų nesu- 
skaitomi plaukiojantieji ledkalniai, dideli bei maži, — ir 
visa tai dėtųsi birželio 22 dieną ten, kur dabar tyvuliuoja 
Ženevos ežeras*! 


* Pirmajame leidime ir priede prie jo pateikiau keletą faktų, lie- 
čiančių eratinių riedulių ir ledkalnių kėlimąsi per Pietų Ledjūrio van- 
denyną. Šį klausimą vėliau puikiai išnagrinėjo P. Heisas „Boston Jour- 
nal”, t. IV, p. 426. Autoriui, matyt, nežinomas mano aprašytasis atvejis 
(Geographical Journal, t. IX, p. 528), kad buvo atrastas milžiniškas rie- 
dulys ledkalnyje, plaukiusiame Pietų Ledjūriu vargu ar mažiau, kaip 
100 mylių, o gal dar toliau, nuo bet kurios žemės. Priede smulkiai ap- 
svarsčiau galimybę (apie kurią tuo laiku kažin ar galvota), kad ledkal- 
niai, užeidami ant krantų, griauna bei gludina uolas, kaip ir ledynai. 
Dabar tos nuomonės jau laikosi beveik visi, ir piršte peršasi mintis, kad 
ji teisinga net tokiems atvejams, kaip juros formacija. Dr. Ričardsonas 
Mane užtikrino, kad ledkalniai ties Š. Amerika stumia priešais save 
gargždą bei smėlį, palikdami uolėtas seklumas po vandeniu visiškai 
nuogas; vargiai galima abejoti, kad tokie rifai nugiudinami ir išraižomi 
vyraujančių srovių kryptimi. Jau parašęs minėtąjį priedą, Šiaurės Velse 
mačiau (London Philosophical Magazine, t. XXI, p. 180) jungtinio ledy- 
nų ir plaukiojančiųjų ledkalnių veikimo pavyzdį. 

16 Č. Darvinas 


XII SKYRIUS 
VIDURINĖ ČILĖ 


Liepos 23 d.— Vėlai vakare „Biglis“ išmetė inkarą 
svarbiausiojo Čilės uosto Valparaiso įlankoje. Išaušus ry- 
tui, pasirodė, kad visa čia žavu. Po Ugnies Žemės Valpa- 
raiso klimatas buvo tiesiog pasigėrėtinas: oras — sausas, 
dangus — giedras ir mėlynas, skaisčiai švietė saulė, ir vi- 
sur, atrodė, trykšte tryško gyvybė. Iš tos vietos, kur sto- 
vėjo laivas, matėsi labai gražus reginys. Miestas pastaty- 
tas pačioje gana staigių, apie 1600 pėdų aukščio kalvų 
papėdėje. Dėl tokios savo padėties jis susideda tik iš vie- 
nos ilgos, netvarkingai išdrikusios gatvės, einančios ly- 
giagreta su krantu, o kur ji leidžiasi į daubą, namai susi- 
spietę ant abiejų šlaitų. Suapvalėjusios kalvos, kurias tik 
iš dalies tesaugoja nuo irimo labai skurdi augmenija, iš- 
raustos daugybės smulkių klonių su apsinuoginusia ne- 
paprastos ryškiai raudonos spalvos žeme. Tas gamtovaiz- 
dis, taip pat žemi baltinti namai su čerpių stogais, man 
labai priminė Santa Krusą, Tenerifo saloje. Pietryčių kryp- 
timi kai kur gražiai dunkso Andai, bet nuo aplinkinių kalvų 
jie atrodo kur kas didingesni, nes gali aiškiau suvokti, koks 
iki jų milžiniškas atstumas. Ypač puikus atrodo Akonka- 
guos ugnikalnis. Ta milžiniška, netaisyklingo kūgio pa- 
vidalo masė iškilusi aukščiau, negu Čimborasas; pagal 
matavimus, atliktus „Biglio“ karininkų, Akonkagua ne 
mažesnė kaip 23000 pėdų aukščio. Beje, Kordiljerai iš čia 
tokie gražūs atrodo daugiausia dėl to, kad juos matai pro 
nepaprastai vaiskų šių vietų orą. Saulei leidžiantis į Ra- 
mųjį vandenyną, negalėjai atsigėrėti, stebėdamas jų ryš- 
kius šiurkščius kontūrus ir drauge matydamas įvairius ir 
švelnius jų spalvų niuansus. 

Laimė, čia radau begyvenantį savo seną mokyklos 
draugą ir bičiulį p. Ričardą Korfildą, kurio svetingumo ir 
gerumo dėka kuo maloniausiai praleidau visą laiką, kurį 

„Biglis“ išbuvo Čilėje. Artimiaus'os Valparaiso apylinkės 
gamtininkui nelabai įdomios. Per ilgą vasarą vėjas nuolat 
pučia iš pietų, pasukdamas truputį nuo kranto; taigi lie- 
taus niekad nebūna, bet per tris žiemos mėnesius prilyja 
gana gausiai. Todėl augmenija čia labai skurdi; medžių 
niekur nėra, išskyrus kai kuriuos gilius slėnius, ir tik tru- 
putis žolės bei žemų krūmokšnių vietomis želia nuolai- 
džiuose šlaituose. Prisimenant, kad 350 mylių į pietus vi- 
sas šis Andų šonas perdėm apaugęs nepraeinamais miškais, 
kontrastas atrodo itin ryškus. Atlikau keletą tolimesnių pa- 
sivaikščiojimų, kolekcionuodamas įvairius gamtamokslio 
dalykus. Po tokį kraštą malonu pasibastyti. Čia daug labai 
gražių gėlių, ir, kaip beveik visose šalyse, kur sausas kli- 
matas, kiekvienas žolynas bei krūmas turi stiprų savotišką 
kvapą,— pro juos besibraunant, net drabužiai pakvimpa. 
Negalėdavau atsistebėti, kad kasdien būdavo vis tokia pat 
giedra, kaip ir prieš tai. Vis dėlto geras klimatas labai pa- 
deda džiaugtis gyvenimu. Kokie priešingi jausmai apima, iš 
vienos pusės, žiūrint į juodus kalnus, pusiau paskendusius 
debesyse, o iš kitos, — į keterą, šmėžuojančią pro lengvu- 
tį giedros dienos rūką! Pirmas reginys kurį laiką gali at- 
rodyti didingas, kitame — pilna džiaugsmo ir gyvenimo 
laimės. 

Rugpiūčio 14 d.— Į ekskursiją išvykau raitas, ketinda- 
mas geologiškai patyrinėti Andų papėdę, nes tik ji šiuo 
metų laiku neužnešta žiemos sniego. Pirmąją dieną jojo- 
me į šiaurę pajūriu. Jau sutemus pasiekėme Kintero ha- 
siendą — dvarą, anksčiau priklausiusį lordui Kokreinui. 
Čia užsukau pasižiūrėti į didžiulius kriauklių klodus, slūg- 
sančius keletą jardų aukščiau jūros lygio; jas dega kal- 
kėms gauti. Aiškiai matyti, kad visas šis pajūrio ruožas 
yra iškilęs, nes keleto šimtų pėdų aukštyje gausu senų 
kriauklių, o kai kurias rasdavau net 1300 pėdų lygyje. 
Tos kriauklės arba guli pasklidusios žemės paviršiuje, 
arba glūdi rausvai juodame augalinės kilmės dirvožemyje. 
Labai nustebau, pamatęs pro mikroskopą, kad tas augali- 
nis sluoksnis ne kas kita, kaip jūrų dumblas, pilnas smul- 
kučių organinių kūnų dalelių. 

Rugpiūčio 15 d.— Jojome atgal į Kiljoto slėnį. Vietos 
buvo nepaprastai malonios, lygiai tokios, kokias poetai 
vadina pastoralinėmis: plytėjo žaliuojančios lankos, tarp 
kurių dūbsojo nedideli slėniai su upeliais, o kalnų šlaitais 
buvo išsimėčiusios — gal ir tikrai piemenų — trobelės. 

Teko joti per Čilikaukeno kalnagūbrį. Jo papėdėje daug 
gražių amžinai žaliuojančių medžių, bet jie vešliai auga tik 
įkloniuose, kur teka vanduo. Kas matė tik Valparaiso apy- 
linkes, niekad nebūtų ir įsivaizdavęs, kad Čilėje yra tokių 
gražių vietų. Kai tik užsiropštėme į Sieros keterą, po pat 
mūsų kojomis pasirodė Kiljoto slėnis. Vaizdas buvo įsta- 
bus dirbtinio, žmogaus rankomis sukurto, vešlumo pavyz- 
dys. Slėnis labai platus ir visai plokščias, todėl jį visur 
lengva drėkinti. Nedideli stačiakampiai sodai buvo pilni 
apelsinų bei alyvų medžių, augo taip pat įvairios daržovės. 
Iš visų pusių kyla didžiuliai nuogi kalnai, ir dėl tokio kont- 
rasto šis lyg iš atskirų skiaučių susiūtas slėnis atrodo juoba 
malonesnis. Tas, kas sugalvojo pavadinimą „Valparaiso“ — 
„Rojaus slėnis“, matyt, turėjo galvoje Kiljotą. Nusileido- 
me į San Isidro hasiendą, esančią pačioje Varpo kalno pa- 
pėdėje. 

Čilė, kaip matyti iš žemėlapių, yra siauras žemės ruo- 
žas tarp Kordiljerų ir Ramiojo vandenyno; tą ruožą kerta 
dar keletas kalnų grandinių, kurios čia eina lygiagreta su 
didžiuoju kalnagūbriu. Tarp tų išorinių grandinių ir pagrin- 
dinės Kordiljerų kalnų virtinės toli į pietus nusitęsia eilė 
plokščių duburių, paprastai besijungiančių siauromis per- 
ėjomis; tuose duburiuose ir stovi svarbiausieji miestai — 
San Felipas, Sant Jagas, San Fernandas. Tie duburiai, arba 
lygumos, kartu su skersai jų einančiais plokščiais slėniais 
(panašiais į Kiljoto), jungiančiais pirmuosius su pajūriu, 
yra tikriausiai dugnas senovėje čia buvusių užtakių ir gi- 
liai įsiterpusių įlankėlių tokių, kokios šiuo metu visur 
raižo Ugnies Žemę ir vakarinę pakrantę. Sausumos ir van- 
dens išsidėstymas Čilėje kadaise, tur būt, panėšėjo į Ug- 
nies Žemės. Kartais tas panašumas būdavo nuostabiai ryš- 
kus, kai tiršta ūkana, lygiai kaip skraiste, apklodavo visas 
žemąsias vietovės dalis; žiūrėdamas į besiraitančius du- 
bumose baltus garo tumulus, galėdavai kuo puikiausiai įsi- 
vaizduoti, kad čia buvo mažos įlankėlės ir užtakiai; o vie- 
nur kitur kyšantis vienišas kauburys liudijo, jog kadaise 
čia buvo salelė. Dėl kontrasto tarp tų plokščių slėnių bei 
daubų, iš vienos pusės, ir keisčiausių formų kalnynų, iš ki- 
tos, visas gamtovaizdis man atrodė kažkoks naujas ir labai 
įdomus. 

Kadangi tos lygumos truputį leidžiasi jūros link, tai 
jas labai lengva drėkinti ir todėl nepaprastai derlingos. Jei 
ne dirbtinis drėkinimas, iš žemės čia vargu ką nors be- 

gautumei, nes per visą vasarą danguje nematyti nė debe- 
sėlio. Kalnuose bei kalvose kur-ne-kur auga krūmas ar 
stypso nedidelis medelis; kita augmenija labai skurdi. 
Kiekvienam, kuris slėnyje turi žemės, priklauso dar tam 
tikras plotas ir kalvų, kur šiaip taip prasigano gana gausios 
puslaukinių karvių bandos. Sykį metuose suruošiamas di- 
delis rodeo, kai visus galvijus nuvaro į apačią, skaičiuoja, 
įspauduoja ir dalį jų išskiria, kad atganytų drėkinamose 
pievose. Čia labai daug auginama kviečių ir nemaža ku- 
kurūzų; tačiau paprasti darbininkai daugiausia minta vie- 
nos atmainos pupomis. Soduose užauga nepaprasta gau- 
sybė persikų, figų ir vynuogių. Esant tiek visokių gėrybių, 
šalies gyventojai turėtų būti turtingesni, negu iš tikrų- 
jų yra. 

Rugpiūčio 16 d.— Hasiendos ūkvaizdis buvo toks ge- 
ras — davė man palydovą bei naujus arklius, ir rytą iš- 
jojome, ketindami pakilti į Varpo kalną, kuris yra 6400 pė- 
dų aukščio. Takai buvo labai prasti, bet ir vietovės geo- 
logija, ir peizažų gražumas dosniai atlygino už visą triūsą. 
Pavakariu pasiekėme šaltinį, vadinamą Agua del Guana- 
ko, esantį labai aukštai. Tas pavadinimas, matyt, užsili- 
kęs iš senovės, nes praėjo jau labai daug metų, kai gua- 
nakas čia gėrė vandenį. Kopiant į viršų, man krito į akis 
tai, kad šiauriniame šlaite neaugo nieko daugiau, kaip 
krūmai, kai tuo tarpu pietiniame stiebėsi apie 15 pėdų 
aukščio bambukai. Kai kur buvo ir palmių, ir nustebau 
pastebėjęs vieną jų mažiausiai 4500 pėdų aukštyje. Šios 
palmės, palyginus su kitais tos šeimos atstovais, buvo la- 
bai negražios. Jų kamienas labai didelis ir nei šiokio, nei 
tokio pavidalo — per vidurį storesnis, negu ties pagrindu 
ir viršūnėje. Tų palmių nepaprastai daug kai kuriose Čilės 
dalyse, ir vertinamos dėl to, kad iš jų sulčių daromas sa- 
votiškas sirupas. Viename dvare netoli Petorkos jas ban- 
dyta suskaičiuoti, bet, priėjus ligi keleto šimtų tūkstančių, 
liautasi. Kas metai anksti pavasarį, rugpiūčio mėnesį, la- 
bai daug tų medžių nukertama ir, kamienui jau gulint ant 
žemės, nupiaunama viršūnė su lapais. Tada iš viršutinio 
galo tuoj ima tekėti sula ir teka be sustojimo keletą mė- 
nesių, tik reikia kas rytas nuo to galo nuskusti ploną me- 
džio sluoksnelį, kad paviršius būtų vis šviežias. Geras me- 
dis duoda 90 galonų [400 1] sulos, — ir visas tas kiekis, ma- 
tyt, buvo pažiūrėti sauso kamieno induose. Sakoma, kad 
sula daug greičiau teka tomis dienomis, kai smarkiai kaiti- 

na saulė; be to, kertant medį, reikia žiūrėti, kad jis griūtų 
į šlaito viršų, nes, jei virs į šlaito apačią, sula beveik ne- 
tekės, nors, atrodo, svorio jėga šiuo atveju turėtų tekėji- 
mą skatinti, o ne stabdyti. Sula kaitinimu sutirštinama ir 
tada vadinama sirupu, į kurį skoniu labai panaši. 

Nubalnojome prie šaltinio arklius ir ėmėme ruoštis nak- 
vynei. Vakaras buvo toks giedras ir oras toks vaiskus, kad 
Valparaiso uoste stovėjusių laivų stiebai buvo matyti, kaip 
maži juodi ruoželiai, nors iki ten ne mažiau kaip 26 geogra- 
finės mylios [48 km]. Burlaivis, sukęs apie ragą, atrodė 
kaip ryškiai balta dėmelė. Ansonas savo kelionės aprašy- 
me labai stebisi, kad jo laivus pamatė nuo kranto iš taip 
toli, bet jis išleido iš akių, jog šis kraštas labai aukštai ir 
čia labai vaiskus oras. 

Saulėlydis buvo neapsakomai gražus; slėniai jau juo- 
davo, o snieguotos Andų viršūnės švitėjo rubino atspal- 
viais. Kai visai sutemo, užsikūrėme laužą po nedidele 
bambukų pavėne, pasikepėme čarkius (džiovintos jau- 
tienos rėželius), išgėrėme matės ir jautėmės visai pui- 
kiai. Kažkaip neišpasakytai žavu gyventi šitaip atvirame 
ore. Vakaras buvo be vėjo, tykus; tik protarpiais šaižiai 
surikdavo viskača ir silpnai kliktelėdavo lelys. Išskyrus 
šiuos du gyvūnus, tik visai nedaug paukščių ir vabzdžių te- 

Rugpiūčio 17 d.— Rytą užsiruopštėme ant gruoblėto ža- 
liojo akmens masyvo, supančio kalno viršūnę. Ši uoliena, 
kaip tai dažnai pasitaiko, buvo labai suskeldėjusi ir suirusi 
į didžiulius kampuotus luistus. Pastebėjau, beje, vieną 
įdomią aplinkybę, būtent, jos paviršius daug kur buvo la- 
bai nevienodo šviežumo. Vienur jis atrodė taip, lyg ta vie- 
ta atlūžusi tik vakar, tuo tarpu kitur jis buvo apkibęs ker- 
pėmis, kurios buvo arba tik pradėjusios augti, arba augo 
jau seniai. Man atrodė, kad visa tai buvo dėl to, jog čia 
dažni žemės drebėjimai; taigi stengdavausi greičiau pa- 
sišalinti iš po tokių atitrūkusios uolienos krūvų. Kadangi 
tokie faktai lengvai gali ir suklaidinti, tai abejojau savo 
išvados teisingumu, iki neįkopiau į Velingtono kalną, Van- 
dimeno Žemėje [Tasmanijos saloje], kur žemės drebėjimų 
nebūna; čia pamačiau, kad to kalno. viršūnė susideda iš to- 
kios pat uolienos, kuri panašiai sutrūkinėjusi; bet akmens 
luistai atrodė taip suvirtę jau prieš tūkstančius metų. 

Visą dieną išbuvome viršukalnėje, ir dar niekad nejau- 
čiau tokio malonumo. Čilė, įsiterpusi tarp Andų ir Ramio- 

jo vandenyno, buvo matyti, kaip žemėlapyje. Malonumą, 
kurį jau teikė pats peizažas, dar labiau didino mintys, ki- 
lusios, žiūrint vien tik į Kampanos kalnagūbrį, kartu su 
mažesniais, lygiagreta besitęsiančiais gūbriais, ir į statme- 
nai juos kertantį platųjį Kiljoto slėnį. Kas gali nesijaudin- 
ti, mąstydamas apie jėgą, kuri iškėlė šiuos kalnus, o ypač 
apie tuos nesuskaitomus amžius, kurių prireikė pralaužti, 
nunešti ir nulyginti ištisoms jų masėms? Šia proga verta 
prisiminti neaprėpiamus gargždo ir nuosėdinių uolienų 
sluoksnius, plytinčius Patagonijoje: juk jeigu juos vėl su- 
verstumei ant Kordiljerų, šie pasidarytų keletą tūkstan- 
čių pėdų aukštesni. Būdamas Patagonijoje, stebėdavausi, 
kaip kalnų grandinė gali netekti tokių milžiniškų masių, 
pati neišnykdama nuo Žemės paviršiaus. Tačiau dabar jau 
nebetenka stebėtis ir abejoti tuo, kad visagalis laikas 
įstengia sutrinti kalnus — net tokius milžiniškus, kaip Kor- 
diljerai — į žvyrą ir dumblą. 

Andai atrodė kitokie, negu laukiau. Apatinė sniego li- 
nija buvo, žinoma, horizontali, ir lygios viršukalnės ėjo, 
atrodo, visiškai lygiagrečiai su ja. Tik ilgais protarpiais 
smailių viršūnių grupė arba koks vienišas kūgis ženklino, 
kad čia buvo arba dar tebėra ugnikalnis. Todėl kalnagūbris 
panėšėjo į milžinišką ištisinę sieną, vienur kitur apsivai- 
nikavusią kuoru, tarnaujančią kraštui kaip neįveikiama 
užtvara. 

Aukso ieškotojai kalną beveik visur išgręžinėjo; dėl 
visus apėmusios kalnakasybos karštligės vargiai Čilėje 
liko neištirta nors viena vieta. Vakarą praleidau, kaip ir 
prieš tai, šnekučiuodamas prie laužo su savo dviem paly- 
dovais. Nors Čilės guaso atitinka pampų gaučus, bet jie 
visai ne tie žmonės. Čilė civilizuotesnė už Argentiną, ir 
todėl čionykščiai gyventojai yra praradę daug savo in- 
dividualių bruožų. Skirtumai tarp įvairių visuomenės 
sluoksnių čia kur kas ryškesni. Guasas anaiptol savęs ne- 
laiko lygiu su visais, ir aš nustebau pamatęs, kad mano pa- 
lydovai nelabai noriai valgo kartu su manimi. Šis nelygy- 
bės jausmas, tai pasekmė turto aristokratijos. Sakoma, kad 
čia keletas stambiausiųjų žemvaldžių gauna nuo 5 iki 
10 tūkstančių svarų sterlingų per metus; tokios turtinės 
nelygybės, man rodosi, nerasi nė vienoje gyvulininkyste 
besiverčiančioje valstybėje į rytus nuo Andų. Keliauto- 
jai čia neranda tokio beribio svetingumo, kai šeimininkai 
neima net atlyginimo; bet svetingumas reiškiamas taip 

lipšniai, kad juo naudojiesi ramia sąžine. Čilėje jums bus 
leidžiama pernakvoti beveik kiekviename name, bet rytą 
čia laukiama, kad kas nors už tai bus duodama; net turtin- 
gas žmogus paims du ar tris šilingus. Gaučas, nors ir suge- 
ba žmogui perpiauti gerklę, yra džentelmenas; guasas kai 
kuriais atžvilgiais geresnis, bet kartu tai vulgarus, papras-. 
tas žmogelis. Vienas ir kitas verčiasi maždaug tuo pačiu 
darbu, tačiau ir įpročiai, ir apdaras jų skirtingi, ir kiek- 
vieno jų savybės būdingos visam jo kraštui. Gaučas at- 
rodo tartum sutapęs su savo arkliu ir niekina bet kurį dar- 
bą, kurio negali atlikti raitas; guasą gali pasisamdyti kaip 
darbininką lauko darbams. Pirmasis minta beveik tik gy- 
vuliniu maistu, antrasis — beveik tik augaliniu. Čia nepa- 
matysime baltų pušnių, plačių kelnių ir skaisčiai raudono 
„čilipo“ — vaizdingo pampų apdaro. Čia mūvima papras- 
tos kelnės, sukištos į juodus ar žalius vilnonius antkur- 
pius. ,Pončą“, beje, nešioja ir ten, ir čia. Labiausiai guasas 
didžiuojasi savo nežmoniškai dideliais pentinais. Vienus 
išmatavau, ir pasirodė, kad jų skridinėlis buvo šešių colių 
skersmens ir turėjo daugiau kaip trisdešimt spyglių. Bal- 
nakilpės — irgi atitinkamo didumo; kiekviena išpiauta iš 
stačiakampio medžio gabalo, viduje išskobta, bet vis tik 
sveria 3—4 svarus (1,3—1,8 kg). Guasas, gal būt, dar mik- 
liau apsieina su lasu, negu gaučas, bet dėl vietovės pobuū- 
džio bolais čia nesinaudojama. 

Rugpiūčio 18 d.— Nusileidome nuo kalno ir prajojome 
keletą gražių vietelių su upokšniais ir dailiais medžiais. 
Pernakvoję toje pat hasiendoje, kaip ir anksčiau, dvi die- 
nas keliavome slėniu aukštyn ir pasukome pro Kiljotą, ku- 
ris labiau panašus į medelynų grupę, negu į miestą. Vais- 
medžių sodai buvo pasigėrėtini — pats persikų žydėjimas. 
Vienoje ar dviejose vietose mačiau ir datulių palmių, tai 
nepaprastai didingi medžiai, ir tų medžių grupė savo tėvy- 
nėje, Azijos ar Afrikos dykumose, tur būt, atrodo išties 
prakilniai. Prajojome taip pat San Felipę — dailų, plačiai 
išsklidusį miestuką, panašų į Kiljotą. Slėnis šioje vietoje iš- 
siplečia į vieną iš tų didelių, siekiančių Kordiljerų papėdę 
įlankų, arba lygumų, apie kurias jau sakiau, kad jos suda- 
ro įdomią Čilės gamtovaizdžio dalį. Vakare pasiekėme Cha- 
chuelio kasyklas, esančias tarpeklyje, didžiojo kalnagūbrio 
pašlaitėje. Čia išbuvau penkias dienas. Mano šeimininkas, 
kasyklos vedėjas, buvo nekvailas, bet visai menko išsila- 
vinimo Kornvelo!?? kalnakasys. Jis buvo vedes ispanę, į tė- 

vynę grįžti negalvojo, bet Kornvelo kasyklomis vis dar ne- 
galėjo atsižavėti. Be daugelio kitų klausimų, jis man užda- 
vė tokį: „Na, kai numirė Džordžas Reksas, tai kiek dar liko 
gyvų iš Reksų šeimos?“ Tasai Rex, tur būt, prisieina gimi- 
nė didžiajam rašytojui Finis, parašiusiam visas knygas!?!! 

Kasyklos čia vario, ir visa rūda laivais gabenama 
į Svonsį!?? lydyti. Todėl apie kasyklas čia atrodo nepa- 
prastai ramu, palyginus su Anglijos: nei dūmai, nei kros- 
nys, nei didžiulės garo mašinos netrikdo aplinkinių kalnų 
vienumos. 

Čilės vyriausybė arba, tikriau, senasis Ispanijos įsta- 
tymas visokeriopai skatina rūdos telkinių žvalgymą. Ap- 
tikusis rūdą gali įrengti kasyklą bet kurioje vietoje, su- 
mokėjęs tik penkis šilingus; o dar ir prieš sumokant, lei- 
džiama dvidešimt dienų atlikinėti bandomąją kasybą net 
svetimame sode. 

Gerai žinoma, kad čiliškasis rūdos gavimo būdas pats 
pigiausias. Mano šeimininkas pasakojo, kad du svarbiau- 
sieji patobulinimai, įvesti svetimšalių, yra tokie: visų pir- 
ma, redukavimas, atliekant paruošiamąjį deginimą vario 
piritų!’’, kurie, beje, ir yra paprastoji rūda Kornvele, to- 
dėl anglų kalnakasiai, atvažiavę čia, stebėdavosi, kad ją iš- 
meta kaip netinkamą; antra, smulkinamas ir plaunamas se- 
nų krosnių šlakas, tuo būdu gausiai išskiriama metalo da- 
lelių. Iš tikrųjų, mačiau, kaip mulai nešė prie jūros kranto 
tokio šlako krovinius, kurie bus nugabenti į Angliją. Čilės 
kalnakasiai anksčiau buvo taip įsitikinę, jog vario pirituose 
nėra nė dalelytės vario, kad juokėsi iš neišmanėlių anglų, 
kurie irgi juokėsi ir už keletą dolerių supirkinėjo turtin- 
giausias gyslas. Labai keista, kad šalyje, kur kalnakasyba 
plačiai verčiamasi jau daug metų, taip ir nesurastas toks 
paprastas būdas sierai prieš lydymą pašalinti, kaip silpnas 
rūdos apdeginimas. Šiek tiek patobulinti ir kai kurie pa- 
prasčiausi mechanizmai; bet ir iki šiai dienai vandenį iš 
kai kurių kasyklų pašalina darbininkai, iš šachtos išneš- 
dami odiniais maišais! 

Darbininkų darbas labai sunkus. Jiems maža teskiria 
laiko pavalgyti, o darbą jie pradeda tiek vasarą, tiek žie- 
mą su šviesa ir baigia su tamsa. Atlyginimo jie gauna vie- 
ną svarą sterlingų per mėnesį ir duodamas maistas: pus- 
ryčiams — 16 figų ir 2 mažos duonos bandelės, pietums — 
virtų pupų, vakarienei — sugrūstų paskrudintų kviečių. 
Mėsos jiems vargiai kada tenka ir paragauti, nes už 

12 svarų per metus reikia apsirengti ir išmaitinti šeimą. 
Kalnakasiai, dirbantieji pačioje šachtoje, atlyginimo gau- 
na 25 šilingus per mėnesį, ir jiems duodama truputis čar- 
kio. Tačiau tie žmonės pareina namo iš savo niūrių buvei- 
nių tik sykį per dvi ar tris savaites. 

Būdamas čia, patyriau daug malonumo, besikarstyda- 
mas po tuos milžiniškus kalnus. Jų geologija, kaip ir bu- 
vo galima laukti, pasirodė labai įdomi. Sutrūkinėjusios, 
apdegusios uolienos, praskrostos daugybės žaliojo akmens 
daikų, liudijo, kokie čia sukrėtimai kadaise vyko. Gamto- 
vaizdis buvo maždaug toks pat, kaip palei Kiljoto Varpo 
kalną — sausi, nevaisingi kalnai, kuriuose vienur kitur sty- 
rojo koks krūmas su skurdžia lapija. Kaktusų arba, tiks- 
liau, opuncijų!?* čia itin gausu. Išmatavau vieną jų rutulio 
formos. Kartu su dygliais apskritimas buvo 6 pėdos ir 4 co- 
liai. Paprastosios cilindrinės šakotosios rūšies aukštis — 
nuo 12 iki 15 pėdų, o šakų (kartu su dygliais) apimtis — 
nuo 3 iki 4 pėdų. 

Pastarąsias dvi dienas kalnuose labai snigo, tai negalė- 
jau atlikti kokių įdomesnių išvykų. Bandžiau pasiekti vie- 
ną ežerą, kurį gyventojai dėl kažkokios nesuprantamos 
priežasties laiko jūros šaka. Per vieną labai smarkią saus- 
rą buvo pasiūlyta mėginti prakasti iš jo kanalą, kad apy- 
linkės turėtų vandens; bet, pasitarus su vietos klebonu, šis 
pareiškė, jog tai per daug pavojinga, nes, jeigu, kaip visi 
mano, ežeras jungiasi su Ramiuoju vandenynu, tai aptvin- 
tų visa Čilė. Užkopėme labai aukštai, bet nuklimpome pus- 
nyse ir ne tik neįstengėme pasiekti stebuklingojo ežero, 
bet su dideliu vargu grįžome. Maniau, kad neteksime ark- 
lių, nes negalėjai atspėti, kokio gilumo pusnys, ir gyvuliai, 
vedami už pavadžio, varėsi į priekį tik šokčiodami. Apte- 
męs dangus rodė, kad artėja nauja pūga, ir todėl nemaža 
džiaugėmės, pagaliau iš čia ištrūkę. Kai atsidūrėme kalno 
papėdėje, pradėjo vėl pustyti; mūsų laimė, kad ne tris va- 
landas anksčiau. 

Rugpiūčio 26 d.— Palikome Chachuelį ir vėl prajojome 
San Felipės duburį. Diena buvo tikrai čiliška: akinamai 
šviesi, ir oras visiškai vaiskus. Po stora ir vienoda nau- 
jai iškritusio sniego danga Akonkaguos ugnikalnis ir di- 
džioji kalnų grandinė atrodė išties prakilniai. Dabar ke- 
liavome į Čilės sostinę Sant Jagą. Persikėlę per Sero 
del Talgueną, apsinakvojome nedidelėje rančoje. Šeimi- 
ninkas, samprotaudamas apie tai, kokia Čilės padėtis kitų 

kraštų tarpe, nušnekėjo labai kukliai: „Kai kas mato 
dviem akim, kai kas — viena, bet Čilė, man regis, nemato 
nė viena". 

Rugpiūčio 27 d.— Perjoję daugybę žemų kalvų, nusilei- 
dome į nedidelę, iš visų pusių uždarą Gitrono lygumą. 
Dubumose, esančiose, panašiai kaip šita, nuo vieno iki 
dviejų tūkstančių pėdų aukščiau jūros lygio, gausiai auga 
dvi akacijų rūšys, abi žemaūgės, bet smarkiai besiskirian- 
čios nuo viena kitos. Tų medžių niekada neužtiksi arti jū- 
ros, ir jie sudaro dar vieną būdingą šių dubumų gamtovaiz- 
džio bruožą. Perkopėme žemą keterą, skiriančią Gitroną 
nuo didelės lygumos, kurioje stovi Sant Jagas. Iš čia buvo 
matyti nepaprastai įstabus vaizdas: visiškai plynas žemės 
paviršius, kai kur apaugęs akacijų miškais, o tolumoje — 
miestas, tįsantis horizontaliai pačioje Andų papėdėje, ku- 
rių snieguotos viršūnės žėrėjo vakaro saulėje. Jau tik pa- 
žvelgus į tą vaizdą, aišku, kad ši lyguma kadaise buvo vi- 
dinė jūra. Kai tik išjojome į lygų kelią, paleidome arklius 
šuoliais ir miestą pasiekėme dar su šviesa. 

Sant Jage išbuvau savaitę, ir laikas praėjo labai malo- 
niai. Rytais jodavau į įvairias lygumos vietas, o vakarais 
pietaudavau su keletu anglų pirklių, kurie šiame mieste 
gerai žinomi savo svetingumu. Visada su didžiausiu ma- 
lonumu kopdavau į nedidelę uolėtą kalvelę (Santa Lusija), 
stūksančią miesto viduryje. Atsiveriantis nuo jos vaizdas — 
be galo nuostabus ir, kaip jau sakiau, labai savotiškas. Man 
sakė, kad visai tokio pat pobūdžio yra ir miestai didžiajame 
Meksikos plokščiakalnyje. Apie patį miestą nieko ypatin- 
go negaliu pasakyti: jis ne toks gražus ir ne toks didelis, 
kaip Buenos Airesas, bet pastatytas tokiu pat pavyzdžiu. 
Atvykau čia, padaręs vingį, iš šiaurės, tai dabar nutariau 
į Valparaisą grįžti, nukrypdamas nuo tiesaus kelio bent 
kiek į pietus, t. y. ilgesniu keliu. 

Rugsėjo 5 d.— Apie vidudienį atvykome prie vieno ka- 
bančiojo žaliaminės odos tilto, einančio per Maipu, didelę 
sraunią upę, keletas lygų į pietus nuo Sant Jago. Su tais 
tiltais — liūdnas reikalas. Tilto klojinys, išsilankstęs pagal 
kabančiųjų lynų vingius, padarytas iš vytelių ryšulių, su- 
dėtų glaudžiai prie vienas kito. Jis buvo visas skylėtas ir 
gana grėsmingai siūbavo, net einant vienam Žmogui, ve- 
dinam arkliu. Vakare pasiekėme jaukią fermą, kur buvo 
keletas labai gražių senjoritų. Jas paėmė siaubas, kai pa- 
sisakiau, kad iš smalsumo buvau užėjęs į vieną jų krašto 

bažnyčią. Jos mane klausė: „Kodėl nepereinate į krikščio- 
nybę, juk mūsų tikėjimas teisingas?“ Aš jas užtikrinau, 
kad irgi esu savos rūšies krikščionis, bet jos apie tai nė 
girdėti nenorėjo, nurodinėdamos tai, ką pats joms buvau 
sakęs: „Nagi, kad jūsų kunigai, net vyskupai, vedę!“ Joms 
ypač netilpo į galvą tokia nesąmonė, kad vyskupas turi 
žmoną, ir jos nežinojo, ar šaipytis iš tokio nežmoniško da- 
lyko, ar juo baisėtis!0?, 

Rugsėjo 6 d.— Varėmės tiesiai į pietus ir nakvojome 
Rankaguoje. Kelias ėjo plyna, bet siaura lyguma, kurią iš 
vieno šono supo aukštos kalvos, iš kito Kordiljerai. Kitą 
dieną pakilome Rio Kačapualės slėniu, kuriame yra karš- 
tieji Kaukeneso šaltiniai, seniai garsūs savo gydomosio- 
mis savybėmis. Kabantieji tiltai mažiau lankomose vietose 
paprastai žiemos metu, kai upės nusekusios, nuardomi. Taip 
buvo padaryta ir šiame slėnyje, todėl per srautą turėjome 
bristi raiti. Tai gana nemalonu, nes kunkuliuojantis van- 
duo, nors ir negilus, veržiasi vaga, pilna suapvalėjusių ak- 
menų, taip smarkiai, kad svaigsta galva ir sunku net su- 
vokti, ar arklys slenka į priekį, ar stovi vietoje. Vasarą, 
tirpstant sniegui, per tuos srautus jokiu būdu neperbrisi; 
jų jėga ir šėlimas tada nepaprasti; tat aiškiai matyti iš pėd- 
sakų, kuriuos jie palieka. Gydomuosius šaltinius pasie- 
kėme vakare ir išbuvome ten penkias dienas — pastarą- 
sias dvi dėl smarkaus lietaus. Trobesiai čia iš keturkampių 
skurdžių pašiūrėlių, kuriose tėra tik po vieną stalą ir suo- 
lą. Ta gydykla — siaurame, giliame slėnyje, visai arti svar- 
biausiojo Kordiljerų kalnagūbrio. Tai tyki, nuokampi vie- 
ta, kurioje nemaža laukinio grožio. 

Kaukeneso mineralinės versmės trykšta išjūdžio lini- 
joje, kertančioje sluoksniuotos uolienos masyvą, kuriame 
visame žymu aukštos temperatūros poveikis. Iš tų pat kiau- 
rymių kartu su vandeniu nuolat išsiskiria ir gerokai dujų. 
Nors šaltiniai tėra vos keletas jardų vienas nuo kito, jų tem- 
peratūros labai skirtingos, ir tatai, matyt, priklauso nuo 
to, kad į juos nevienodai prisimaišo šalto vandens, nes tie, 
kurių temperatūra žemiausia, beveik neturi mineralinio 
skonio. Po didžiojo žemės drebėjimo 1822 m. šaltiniai bu- 
vo išsekę ir vanduo į juos negrįžo beveik ištisus metus. 
Jiems taip pat labai atsiliepė ir 1835 m. žemės drebėjimas: 
temperatūra tada staiga nukrito nuo 118° F [48°C] iki 92°F 
[33°C]*. Atrodo tikėtina, kad mineralinius vandenis, 

kylančius iš žemės gelmių, požeminiai trikdymai visada la- 
biau paveikia, negu tuos, kurie arčiau žemės paviršiaus. 
Žmogus, kuriam buvo pavesta prižiūrėti versmes, mane 
tikino, kad vasarą vanduo šiltesnis ir jo gausiau, negu žie- 
mą. Pirmąjį dalyką būčiau galėjęs ir pramatyti, jis aiškin- 
tinas tuo, kad sausu metų laiku mažiau įsimiešia šalto van- 
dens; antrasis gi teigimas atrodo labai keistas ir priešta- 
ringas. Sezoninį vandens pagausėjimą vasarą, kai niekad 
neiyja, galima aiškinti, manau, tik sniego tirpimu; tačiau 
kalnai, apsidengę sniegu tuo metų laiku, yra trys—keturios 
lygos nuo šaltinių. Neturiu pagrindo abejoti tuo, kad žinios, 
kurias man suteikė šis prižiūrėtojas, tikslios, nes, pragyve- 
nęs čia keletą metų, jis turėtų gerai žinoti šitą aplinkybę, 
kuri, jei tik ji atitinka tiesą, labai įdomi: juk tada turime 
tarti, jog sniego vanduo, prasisunkęs pro akytas uolienas 
į aukštos temperatūros sritis, vėl išmetamas į paviršių dis- 
lokuotų ir injektuotų uolienų linijoje Kaukenese; o regu- 
liarus reiškinio kartojimasis, matyt, rodo, kad šiame rajone 
įkaitusios uolienos ne labai giliai teguli. 

Kartą užjojau slėniu į viršų prie pačios tolimiausios gy- 
venamos vietos. Truputį aukštėliau Kačapualė išsišakoja 
į du milžiniškus gilius tarpeklius, tiesiai įsirėžiančius į pa- 
grindinį kalnagūbrį. Įkopiau į smailią, tur būt, daugiau kaip 
6000 pėdų aukščio viršūnę. Čia, kaip ir visur, atsivėrė įdo- 
miausi vaizdai. Pro vieną iš tokių tarpeklių buvo įsibrovęs 
į Čilę ir nuniokojęs šias apylinkes Pinčeira — tas pats, ku- 
riam vadovaujant, kaip jau pasakojau, buvo užpulta viena 
estancija prie Rio Negro. Tas pusiau ispanų kilmės persi- 
metėlis sutelkė didelį indėnų dalinį ir įsikūrė pampose prie 
vieno upelio; kiek kartų prieš jį siuntė kariuomenę, bet 
taip ir nepavyko tos vietos rasti. Iš ten jis paprastai ir da- 
rydavo išpuolius; persikėlęs per Kordiljerus iki jo dar ne- 
žinomomis perėjomis, jis nusiaubdavo fermas ir išsivary- 
davo galvijus į savo slaptąjį telkimosi punktą. Pinčeira 
buvo nepaprastai puikus raitelis, ir tokiais pat puikiais 
raiteliais jis privertė pasidaryti visus jį supančius, nes kas 
tik nespėdavo paskui jį sekti, jis visus nudėdavo. Prieš ši- 
tą, būtent, žmogų, jo būrį ir kitas klajoklių indėnų gentis 
kariavo naikinamąjį karą Rosas. 

Rugsėjo 13 d.— Palikome Kaukeneso gydomąsias mau- 
dykles ir, grįžę į vieškelį, pernakvojome prie Rio Klaro. 
Iš čia nujojome į San Fernando miestą. Paskutinis uždaras 
duburys pakeliui į jį perėjo į plačią lygumą, nusitesusią 

į pietus taip toli, kad snieguotos tolimesniųjų Andų vir- 
šūnės kyšojo lyg viršum jūros horizonto. San Fernandas 
yra 40 lygų nuo Sant Jago; tai buvo toliausias mano 
maršruto taškas pietuose, nes iš čia jau pasukome stačiu 
kampu tiesiai į pajūrį. Nakvynei sustojome Jakilo aukso 
kasyklose, kurias eksploatuoja amerikietis p. Niksonas; 
jaučiuosi jam didžiai dėkingas už lipšnumą, pareikštą man 
per tas keturias dienas, kurias viešėjau jo namuose. Kitą 
rytą išjojome į kasyklas, kurios yra už keleto mylių, netoli 
aukštos kalvos viršūnės. Pakely gavome žvilgterėti į Ta- 
guataguos ežerą, garsų savo plaukiojančiomis salomis, ku- 
rias aprašė p. Ge*. Jas sudaro persipynę įvairių negyvų au- 
galų stiebai, kurių paviršiuje išsikerojo kiti gyvi augalai. 
Tos salos paprastai apvalios, nuo 4 iki 6 pėdų storio, ir jų 
didžioji dalis įgrimzdusi į vandenį: pučiant vėjui, jos slen- 
ka nuo vieno ežero krašto prie kito, dažnai gabendamos, 
kaip keleivius, karves ir arklius. 

Kai atvykome į kasyklas, man krito į akis tai, kad dau- 
gelis darbininkų išblyškę; pasiteiravau p. Niksoną, kokios 
jų sąlygos. Kasykla 450 pėdų gilumo, ir kiekvienas darbi- 
ninkas vienu sykiu užneša į viršų apie 200 svarų [90 kg] 
akmenų. Su tokiu nešuliu jiems tenka kopti laipteliais. 
įrantytais medžio kamienuose, kurie dviem eilėm zigzagais 
kyla į šachtos viršų. Net bebarzdžiai aštuoniolikos ir dvi- 
dešimties metų jaunuoliai silpnai teišsivysčiusiais raume- 
nimis (jie vaikšto beveik nuogi, tik su kelnaitėmis) kopia 
su tuo sunkiu nešuliu beveik iš tokios pat gilumos. Stiprus 
vyras, nepripratęs prie panašaus darbo, lipdamas ta lipyne, 
apsilieja prakaitu jau vien nuo savo paties kūno svorio. 
Dirbdami tokį šunkų darbą, jie minta tik virtomis pupomis 
ir duona. Jie norėtų gauti tik duoną, bet šeimininkai, gal- 
vodami, kad su viena duona jie neįstengs taip sunkiai dirb- 
ti, elgiasi su jais kaip su arkliais — bruka pupas. Atlygini- 
mo jiems čia moka gerokai daugiau, negu Chachuelio ka- 
syklose, nuo 24 iki 28 šilingų per mėnesį. Iš kasyklos zo- 
nos darbininkai išvyksta tik kartą per tris savaites ir pra- 
būna dvi dienas su šeima. Vienas toje kasykloje taikomų 
nuostatų itin griežtas, bet labai gerai atitinka šeimininko 
interesus. Vienintelis būdas vogti auksą — tai paslėpti rū- 


* Annales des sciences naturelles, 1833 m. kovo mėn. Ponas Ge, 
stropus ir išmanus gamtininkas, tuo metu tyrinėjo visas Cilės gamtos 
sritis. 

dos gabalą ir, pasitaikius.progai, išnešti jį. Bet jei tik šach- 
tos vedėjas randa kur nors užkištą gabalą, jo pilna vertė 
išlaikoma iš visų darbininkų algos; taigi jie, jeigu tik nė- 
ra susitarę, yra priversti vienas kitą sekti. 

Rūda, atgabenta į malūną, sumalama į smulkiausius mil- 
tus; plaunant pašalinamos visos lengvesnės dalelės, o amal- 
gavimu galutinai atskiriamos aukso dulkės. Plovimas, kai 
skaitai tik jo aprašymą, atrodo itin paprastas vyksmas; ta- 
čiau gražu pasižiūrėti, kaip vandens srovė, tiksliai pritai- 
kyta prie aukso lyginamojo svorio, lengvai atskiria smul- 
kiai sumaltą bergždžiąją uolieną nuo metalo. Dumblas. 
ateinąs iš malūnų, renkamas į duobes, kur nusistoja, ir lai- 
kas nuo laiko iš ten išgriebiamas, suverčiamas į vieną bend- 
rą krūvą. Tada čia prasideda įvairūs cheminiai procesai, 
į paviršių išeina įvairios rūšies druskos, ir visa masė su- 
kietėja. Ją taip palaiko metus ar du, o paskui vėl praplau- 
na, išskirdami auksą; tą procesą galima kartoti šešis ar 
net septynis kartus, bet aukso kas kartą vis mažėja ir pro- 
tarpiai tarp plovimų (reikalingi, anot vietos gyventojų, 
metalui susidaryti) vis ilgėja. Netenka abejoti, kad čia mi- 
nimu cheminiu procesu vis iš naujo atpalaiduojamas auk- 
sas iš kurio nors junginio. Suradus būdą, kaip tą pat gauti 
dar prieš malimą, aukso rūdų vertė, be abejo, keleriopai 
padidėtų. Įdomu žiūrėti, kaip smulkučių aukso dalelyčių, 
išsisklaidžiusių visur aplink ir nunešamų vandens, galų 
gale šiek tiek susikaupia. Neseniai keletas kalnakasių, ne- 
turėdami darbo, gavo leidimą nugramdyti žemę aplink 
kasyklos pastatą ir malūną; surinktą žemę jie praplovė ir 
šitaip pririnko aukso už 30 dolerių. Visiškai tas pat vyksta 
ir gamtoje. Kalnai eroduojasi, irsta ir dyla, o kartu ir juose 
esančios metalų gyslos. Kiečiausia uoliena sudyla į smul- 
kiausias dulkes, paprastieji metalai oksiduojasi, ir visa tai 
nunešama šalin, bet auksas, platina ir keletas kitų metalu 
beveik visai neirsta ir, būdami sunkūs, gula žemyn, atsi- 
likdami nuo kitų uolienų. Kai ištisi kalnai praeina tokį ma- 
lūną ir pati gamta juos praplauna, nuosėda tampa metalin- 
ga, ir tada pasirodo, kad žmogui jau verta užbaigti tą me- 
talų atskyrimo darbą. 

Nors kalnakasių gyvenimo sąlygos, kaip matėme, ir 
blogos, jie mielai su jomis taikosi, nes žemės ūkio darbi- 
ninkų padėtis kur kas blogesnė. Jų atlyginimai mažesni, ir 
Minta jie beveik vien pupomis. Tokį skurdą daugiau- 
Sia tenka aiškinti žemės apdirbimo sistema, primenančia 

feodalizmo laikus: žemvaldys duoda darbininkui nedidelį 
sklypą, kad pasistatytų trobesius ir jį dirbtų, o už tai dar- 
bininkas (arba jo užvadas) turi visą gyvenimą diena iš die- 
nos dirbti savininkui be jokio atlyginimo. Kol darbininkui 
tėvui neužauga sūnus, kuris galėtų atidirbti už nuomą, toi 
nėra kas rūpinasi jo sklypu, nebent jis dirba jį pats kokią 
pasitaikiusią laisvą dieną. Dėl to nepaprastas skurdas — vi-. 
sai įprastas reiškinys to krašto darbininkų tarpe. 

Čia netoliese yra senovės indėnų statinių griuvėsiai, ir 
man parodė vieną skylėtą akmenį, apie kuriuos Molina sa- 
ko, kad jų nemaža randama įvairiose vietose. Jie apskriti, 
paplokšti, nuo 5 iki 6 colių skersmens, su skyle per patį 
vidurį. Paprastai manoma, kad juos pamaudavo.ant vėzdų, 
nors jų forma, atrodo, visai nepritaikyta tam reikalui. Ber- 
čelas* tvirtina, kad kai kurios gentys Pietų Afrikoje kasa 
šaknis lazda, kuri viename gale nusmailinta, o jos svoriui 
ir jėgai padidinti ant kito galo užvarytas apvalus akmuo su 
skyle. Gali būti, kad ir Čilės indėnai kadaise naudojosi to- 
kiu pat primityviu žemės ūkio padargu. 

Kartą pas mus užėjo vokietis, gamtamokslio dalykų ko- 
lekcionuotojas, pavarde Renu, ir beveik tuoj pat senas 
ispanas advokatas. Buvo labai juokinga, kai papasakojo, 
koks tarp jųdviejų įvyko pokalbis. Renu kalbėjo taip gerai 
ispaniškai, kad senasis advokatas jį palaikė čiliečiu. Turė- 
damas galvoje mane, Renu jį paklausė, ką jis manąs apie 
Anglijos karalių, siunčiantį į jų kraštą žmogų rinkti drie- 
žus bei vabalus ir skaldyti akmenis. Senasis džentelmenas 
kurį laiką rimtai mąstė, paskui tarė: „Tai ne prieš gera. 
hay un gato encerrado agui (čia kažkur katė pakasta). Nė- 
ra tokių turtuolių, kad siųstų žmones rankioti panašius 
niekus. Man tas nepatinka; jei kuris nors iš mūsų darytų 
tokius dalykus, nuvykęs į Angliją, ar nemanote, kad Ang- 
lijos karalius jį kaip mat išsiųstų iš savo krašto?“ O juk 
tas senasis advokatas jau pagal savo profesiją priklauso 
prie daugiau nusimanančių, protingesnių žmonių luomo! 
Pats Renu prieš tris ar keturis metus viename name San 
Fernande paliko keletą vikšrų, pavedęs mergaitei juos mai- 
tinti, kad jie virstų drugiais. Apie tai miestelyje pasklido 
įvairios kalbos, ir galų gale kunigai bei gubernatorius pa- 
sitarę priėjo išvadą, kad čia, matyt, bus kokia erezija. Pa- 
sekmė buvo ta, kad grįžusį Renu suėmė. 


* Burchell, Travels, t. II, p. 45. 
256 


Rugsėjo 19 d.— Išvykę iš Jakilio, leidomės plokščiu 
slėniu, susidariusiu panašiai kaip Kiljoto slėnis, palei te- 
kančią juo Rio Tinderidiką. Čia, tik keletą mylių į pietus 
nuo Sant Jago, klimatas jau žymiai drėgnesnis, ir vietomi5 
yra puikių ganyklų be dirbtinio drėkinimo. 

(20 d.) — Jojome tuo slėniu, kol jis išsiplėtė į didelę 
lygumą, nusitęsusią nuo jūros iki kalnų į vakarus nuo 
Rankaguos. Netrukus medžiai ir net krūmai visai dingo; 
gyventojams čia su kuru taip pat prastai, kaip ir pampose. 
Apie tas lygumas man niekad nebuvo tekę girdėti, ir todėl 
labai nustebau, radęs tokį gamtovaizdį Čilėje. Tos lygumos 
susidarė, keletą kartų pakilus sausumai; jas kerta platūs 
plokščiadugniai slėniai; abi šios aplinkybės, kaip ir Pata- 
gonijoje, byloja apie tai, kokiu būdu jūra veikė iš lėto 
kylančią sausumą. Staigiuose skardžiuose tų slėnių pakraš- 
čiais yra didelės olos, išgraužtos, be abejonės, jūros ban- 
gy; viena iš jų garsėja Cueva del Obispo [Vyskupo olos] 
vardu, nes kadaise buvo pašventinta. Tą dieną mane su- 
ėmė liga, - ir nepasitaisiau iki pat spalio pabaigos. 

Rugsėjo 22 d.— Keliavome toliau per žalias lygumas, 
kuriose neaugo joks medis. Kitą dieną užsukome į vieną 
namą netoli Novedados, pajūryje, kur turtingas haciendero 
mums paskyrė kambarius. Čia prabuvau dar kitas dvi die- 
nas ir, nors jaučiausi labai blogai, sugebėjau pasirinkti jū- 
ros kriauklių iš terciaro formacijos. 

Rugsėjo 24 d.— Dabar leidomės Valparaiso link, iki ku- 
rio su dideliu vargu prisikasėme 27 dieną; tenai man teko 
išgulėti lovoje iki spalio pabaigos. Tą visą laiką išbuvau 
p. Korfildo namuose; jis mano atžvilgiu buvo toks malo- 
nus, kad nė apsakyti negaliu. , 


Pridėsiu čia keletą pastabų apie kai kuriuos Čilės žvė- 
Iis ir paukščius. Pumą, arba pietų Amerikos liūtą, čia gana 
dažnai aptiksi. Tas gyvūnas geografiniu atžvilgiu labai pa- 
plitęs: jis gyvena, pradedant nuo pusiaujo miškų, visur 
Patagonijoje ir iki drėgnų bei šaltų Ugnies Žemės platumų 
(53—54°) pietuose. Esu matęs jo pėdsakus vidurinės Čilės 
Kordiljeruose, ne mažiau kaip 10000 pėdų aukštyje. La 
Platos lygumose puma daugiausia medžioja elnią, struti, 
viskačą ir šiaip smulkius keturkojus, retai kada puola galvi- 
jus arba arklius ir už vis rečiau — žmogų. Čilėje ji sunaiki- 
Na daug jaunų arklių bei galvijų, tur būt, dėl to, kad maža 
kitų keturkojų. Girdėjau taip pat, kad ji papiovė du vyrus 

ir vieną moterį. Tvirtinama, kad puma savo auką visada 
nugalabija, užšokdama jai ant pečių, o paskui viena letena 
lenkdama galvą atgal, kol nulaužia stuburkaulį; Patago- 
nijoje teko matyti guanakų skeletų su šitaip nusuktais 
sprandais, 

Prisiėdusi puma privelka ant lavono daug didelių krūmų 
ir atsigula jo saugoti. Dėl tokio įpročio ji dažnai ir atran-- 
dama, nes kondorai, sukdami ore ratus, nusileidžia prisi- 
dėti prie puotos ir, supykusios pumos nuvaryti šalin, visi 
kartu pakyla į viršų. Tada Čilės guasas jau žino, kad ten 
„liūtas“ sergsti savo grobį, tuoj duodamas ženklas, ir žmo- 
nės su šunimis skuba į guitynes. Seras Hedas pasakoja, kad 
vienas gaučas pampose, vos pamatęs ore besisukiojančius 
keletą kondorų, sušuko: „Liūtas!“ Man pačiam niekad ne- 
teko sutikti Žmogaus, kuris būtų galėjęs pasigirti tokiu 
įžvalgumu. Sakoma, kad jei sykį puma išsidavė, šitaip sau- 
godama lavoną, ir ji buvo medžiojama, tai jau niekad ne- 
begrįžta prie tokio įpročio, o, priešingai, prisirijusi, bėga 
toli šalin. Pumą nesunku užmušti. Atviroje vietovėje ji 
iš pradžių apipainiojama bolais, paskui užmetamas lasas ir 
žvėris velkamas žeme, kol netenka sąmonės. Tandile (į pie- 
tus nuo La Platos) man sakė, kad per tris mėnesius jų taip 
sunaikinę visą šimtą. Čilėje ją paprastai įvaro į krūmus 
ar ant medžio ir tada arba nušauna, arba mirtinai užpiudo 
šunimis. Šunys, naudojami toms guitynėms, yra ypatingos 
veislės, vadinami Ieonero: tai silpni, lengvi gyvuliai, pana- 
šūs į ilgakojus terjerus, bet gimę su specialiu instinktu 
tokiai medžioklei. Apie pumą rašoma, kad ji labai gudri: 
persekiojama dažnai grįžta savo pėdomis atgal, paskui, 
staiga stryktelėjusi į šoną, laukia, kol šunys prabėgs. Tas 
gyvulys labai tylus; nestaugia nė sužeistas; pumos riksmą 
tik retkarčiais teišgirsi net veisimosi laikotarpiu, 

Paukščių įdomiausios yra gal dvi rūšys iš Pteroptochos 
genties (P. megapodius ir P. albicollis, Kitzlitz). Pirmasis, 
čiliečių vadinamas „el turco”, didumo yra kaip pilkasis 
strazdas, kuriam jis truputį net giminingas; bet jo kojos 
daug ilgesnės, uodega trumpesnė ir snapas tvirtesnis; spal- 
va rausvai ruda. Turkas čia gana dažnai aptinkamas. Jis 
gyvena žemės paviršiuje, pasislėpdamas brūzgynuose, ku- 
rie vietomis dengia sausas, nevaisingas kalvas. Retkarčiais 
galima matyti, kaip jis, iškėlęs uodegą, savo į kojokus pa- 
našiomis kojelėmis nepaprastai vikriai puldinėja nuo vie- 
no krūmo prie kito. Nedaug tereikia vaizduotės, kad iš 

tiesų pamanytumei, jog tas paukštis gėdinasi pats savęs 
ir suvokia, kaip nepaprastai juokingai jis atrodo. Pirmą- 
kart pamačius jį, norisi sušukti: „Ta biauri iškamšėlė ištrū- 
ko iš kokio muziejaus ir atgijo!“ Pakyla į orą jis tik iš di- 
džiausios bėdos, bėgti irgi nebėga, o tik šokuoja. Įvairūs 
jo riksmai, pasigirstantys iš krūmų, tokie pat keisti, kaip 
ir išvaizda. Sakoma, lizdą jis įsirengia gilioje oloje, po 
zeme. Išskrodžiau kelis tų paukščių egzempliorius: jų la- 
bai raumeningame skilvyje buvo vabalų, augalinių plau- 
šelių ir žvirgždo. Sprendžiant pagal šį požymį, taip pat 
kojų ilgumą, draskias letenas, šnervių plėveles, trumpus ir 
išlenktus sparnus, tame paukštyje, atrodo, strazdai siejasi 
su vištinių būriu. 

Antroji rūšis (P. albicollis) iš išvaizdos artima pirma- 
jai. Ją vadina tapacolo, t. y. ,uždenk užpakalį“, ir tas be- 
gėdis paukštukas tikrai nusipelno tokios pravardės, nes 
uodegą laiko ne tik pastates, bet dargi atvertęs link galvos. 
Jis labai dažnai aptinkamas ir mėgsta laikytis ant žemės 
gyvatvorėse ar krūmuose, išsimėčiusiose plikose kalvose, 
kur vargiai galėtų gyventi kuris kitas paukštis. Aplamai 
tuo, kaip jis lesa, kaip vikriai iššoka iš brūzgynų ir vėl 
į juos nulenda, kaip stengiasi slapstytis, vengia kilti į orą 
ir tuo, kaip suka lizdą, jis labai panašus į turco, tik atro- 
do ne toks juokingas. Tapakolas labai gudrus: pagąsdin- 
tas priglūsta po krūmu ir, kiek palaukęs, stengiasi labai 
vikriai peršliaužti į kitą krūmo pusę. Tas paukštis labai 
reiklus ir nuolat kelia triukšmą; jo leidžiami garsai įvai- 
rūs ir nepaprastai keisti: vieni panašūs į karvelio ulbėji- 
mą, kiti — į verdančio vandens burbuliavimą, o kai kurių 
nė palyginti nėra su kuo. Kaimiečiai sako, kad jo riksmas 
keičiasi penkis kartus per metus, tur būt, ryšium su kokiais 
nors sezoniniais pakitimais“. 

Čia dažnai aptinkamos dvi kolibrių rūšys. Trochilus 
forficatus randamas 2500 mylių ilgio plote vakarinėje pa- 
krantėje, nuo karštos, sausos srities apie Limą iki Ugnies 

emès miškų, kur jį gali matyti purplinėjant net pūgos 
Metų. Miškingoje Čiloės saloje, kur nepaprastai drėgnas 
——--——— 
„ * Pažymėtina, kad Molina, kuris smulkiai aprašė visus Čilės paukš- 
Clus ir Žvėris, nė karto net nepamini tos genties, kurios rūšys taip daž- 
Nai aptinkamos ir turi tokius ypatingus įpročius. Ar tik jam nekilo abe- 
Jonės, kaip jas klasifikuoti, ir todėl gal nutarė, kad tyla — geriausia iš- 
“tis iš padėties? Štai, dar vienas pavyzdys, kaip dažnai autoriai nutyli 
Netgi tuos dalykus, kurių atžvilgiu iš jų kuo mažiausiai būtum to laukęs. 

klimatas, tų paukštelių straksinčių iš vieno šono į kitą, yra, 
tur būt, daugiau už visas kitas rūšis. Išskrodžiau skilvius 
keleto egzempliorių, nušautų įvairiose žemyno dalyse, ir 
visuose vabzdžių liekanų buvo taip pat gausu, kaip ir li- 
pučio skilvyje. Kai toji rūšis vasarą migruoja į pietus, ją 
čia pavaduoja kita, atskridusi iš šiaurės. Ši antroji rūšis 
(Trochilus gigas) labai stambus paukštis, palyginus su silp- 
nučiais kitais tos šeimos atstovais; skrisdamas jis atrodo 
itin savotiškai. Kaip ir kitos šios genties rūšys, jis skrieja 
iš vienos vietos į kitą taip greitai, kad jį tuo atžvilgiu ga- 
lima lyginti su Syrphus musių tarpe ir sfinksu naktinių 
drugių tarpe; bet, plevendamas viršum gėlės, jis plasno- 
ja sparneliais labai lėtai, stipriai ir visai nevibruoja, kaip 
daugumas rūšių, keliančių dūzgiamą garsą. Niekad nema- 
čiau jokio kito paukščio, kurio sparnų jėga atrodytų (kaip 
ir peteliškių) tokia didelė, palyginus su kūno svoriu. Ple- 
vendamas viršum gėlės, jis visą laiką tai išskečia, tai 
suglaudžia uodegą, it vėduoklę, o kūną laiko beveik verti- 
kalioje padėtyje. Tatai paukščiui, matyt, užtikrina stabi- 
lumą ir jį palaiko, lėtai judant sparneliams. Nors, ieško- 
damas maisto, jis skraido nuo vienos gėlės prie kitos, jo 
skilvyje paprastai pilna vabzdžių liekanų, ir įtariu, kad 
tų vabzdžių jis ieško daug labiau, negu medaus. Riksmas 
tos rūšies paukščio, beveik kaip ir visų kolibrių, labai 
spiegiantis. | 


XIII SKYRIUS 
ČILOĖ IR ČONOSO SALOS 


Lapkričio 10 d.— „Biglis“ išplaukė iš Valparaiso į pie- 
tus atlikti pietinės Čilės dalies, Čiloės salos ir labai iš- 
raižytų krantų vadinamo Čonoso archipelago, ligi pat Tres 
Monteso pusiasalio, pietuose, geodezinę nuotrauką. 21 d. 
išmetėme inkarą svarbiausiojo Čiloės salos miesto, San 
Karloso, įlankoje. 

Sala — apie 90 mylių ilgio ir truputį mažiau kaip 30 my- 
lių pločio. Vietovė kalvota, bet ne kalnuota, ir perdėm 
apaugusi didžiule giria, išskyrus keletą žaliuojančių sky- 
nimų apie nendrėmis dengtas trobeles. Iš tolo salos vaiz- 
das truputį primena Ugnies Žemę, bet, priplaukęs arčiau. 
matai, kad miškai čia nepalyginti gražesni. Pietų pakrantė- 
se augančių tamsialapių bukų vietą čia užima įvairūs am- 
žinai žaliuojantieji medžiai ir tropinio pobūdžio augalai. 
Žiemos metu klimatas biaurus, o vasarą irgi ne ką geres- 
nis. Man rodosi, kad vidutinėje klimato juostoje nedaug 
Pasaulyje teatsiras vietų, kur taip daug lytų. Vėjai čia la- 
bai smarkūs, o dangus beveik visada debesuotas. Jei visą 
savaitę išsilaiko giedra, tai čia jau tiesiog nuostabus reiš- 
kinys. Nelabai kada gausi net žvilgterėti į Kordiljerus; 
mums čia pirmąkart besilankant, tik vieną sykį prieš akis 
ryškiai iškilo Osorno ugnikalnio kontūrai, ir tai prieš sau- 
lėtekį; įdomu buvo stebėti, kaip, saulei kylant, jie pama- 
Zu nyko skaidrėjančioje rytų padangėje. 

Gyventojų gyslose, sprendžiant iš žemo ūgio ir veido 
Spalvos, atrodo, teka trys ketvirtadaliai indėnų kraujo. 
Tai kuklūs, lėti, darbštūs žmonės. Nors derlingoje dirvo- 
Je, susidariusioje irstant vulkaninėms uolienoms, auga vešli 
augmenija, tačiau klimatas nepalankus tiems dariniams, 
-uriems prinokti reikalinga daug saulės šviesos. Stambie- 
Slems keturkojams čia labai maža ganiavos, ir todėl pagrin- 
dinis maistas yra kiauliena, bulvės ir žuvis. Visi gyventojai 

nešioja drabužius iš vilnonio audeklo, kurį kiekviena šei- 
ma audžiasi pati ir dažo indigu tamsiai mėlyna spalva. 
Amatai visai primityviame stovyje; tai matyti iš to, kaip 
čia keistai ariama žemė, verpiami siūlai, malami grūdai ir 
dirbamos valtys. Miškai tiesiog neįžengiami, todėl žemė 
dirbama tik pajūryje ir gretimose salelėse. Net ten, kur ir 
yra takai, jais vargiai tepasinaudosi, nes žemė visada pa- 
tilžusi ir klampi. Gyventojai, kaip ir ugniažemiečiai, susi- 
siekia daugiausia tik pačiu krantu arba tiesiog valtimis. 
Nors maisto čia ir gausu, žmonės labai neturtingi: samdo- 
mojo darbo niekam nereikia, dėl to žemesnieji luomai ne- 
įstengia sukrapštyti pinigo net menkiausiai ištaigai. Jau- 
čiama taip pat, kad labai stinga pinigų apyvartoje. Mačiau, 
kaip vienas žmogus atgabeno ant kupros maišą anglių, kad 
galėtų už jį nusipirkti kažkokį mažmožį, o kitas atvilko 
laivo apkalimui lentą mainais už butelį vyno. Taigi kiek- 
vienas amatininkas kartu turi būti ir pirklys, perpardavi- 
nėdamas toliau prekes, gautas mainais už savo pagamin- 
tą daiktą. 

Lapkričio 24 d.— Buvo pasiųsti jolė ir velbotas, vado- 
vaujant (dabar kapitonui) p. Salivenui, atlikti rytinio, tai 
yra vidinio, Čiloės salos kranto geodezinei nuotraukai, 
įsakyta pasitikti „Biglį“ ties pietiniu salos galu; laivas te- 
nai turėjo nuvykti išorine pakrante, — taigi būtų padary- 
ta visos salos nuotrauka. Aš prisidėjau prie šios ekspedi- 
cijos, bet, užuot jau pirmąją dieną lipęs į botą, nusisam- 
džiau arklius iki Čakao, esančio šiauriniame salos gale. 
Kelias ėjo pajūriu, vietomis per iškyšulius, apaugusius 
gražiais miškais. Tuos ūksmingus kelius būtinai reikia nuo 
pradžios iki galo iškloti mediniais rąsteliais, kuriuos nutašo 
keturkampius ir suguldo vieną prie kito. Kadangi saulės 
spinduliai niekad neprasiskverbia pro amžinai žaliuo- 
jančią lapiją, tai žemė tokia šlapia ir minkšta, kad, nesi- 
ėmus šitokių priemonių, nei žmogus, nei arklys čia nepra- 
eitų. Į Čakaos kaimą atvykau netrukus po to, kai mūsų botų 
įgula ten pastatė nakčiai palapines. 

Aplinkui kaimą tįsojo platūs skynimai, o miške matėsi 
daug tykių ir labai jaukių kampelių. Čakao kadaise buvo 
svarbiausias salos uostas, bet, dėl pavojingų srovių ir uolų 
sąsiauryje sudužus ne vienam laivui, ispanų valdžia su- 
degino bažnyčią ir šitaip savavališkai privertė daugumą 
gyventojų išsikelti į San Karlosą. 

Netrukus po to, kai pasistatėme palapinę, atvyko su 
mumis susipažinti basas gubernatoriaus sūnus. Pamatęs 
ant jolės stiebo iškeltą anglų vėliavą, jis kuo abejingiau- 
siai pasiteiravo, ar ji dabar jau visada plevėsuos viršum 
Čakao. Keliose vietovėse gyventojai labai stebėjosi, kad 
pasirodė anglų botai, ir ėmė viltis bei tikėtis, jog tai ženk- 
las, kad atplaukia ispanų karo laivynas atsiimti salos iš 
Čilės patriotinės vyriausybės. Tačiau visi valdžios atstovai 
žinojo, kad mes čia lankysimės, ir buvo nepaprastai man- 
dagūs. Vakarieniaujant padarė mums vizitą ir gubernato- 
rius. Jis kadaise buvo papulkininkis ispanų kariuomenėje, 
bet dabar gyveno labai skurdžiai. Davė mums dvi avis ir 
už tai priėmė dvi medvilninės nosines, keletą varinių pa- 
puošaliukų ir truputį tabako. 

Lapkričio 25 d.— Lietus pila kaip iš kibiro; mums ta- 
čiau pavyko nusivaryti palei krantą iki Uapi Lenou. Visas 
šis rytinis Čiloės šonas atrodo vienodai: slėnių išraižyta 
lyguma, susiskaidžiusi smulkiomis salelėmis, ir visa tai 
tankiai apaugę neįžengiama tamsiai žalia giria. Kai kur 
jos pakraščiuose apie trobas aukštais stogais yra iškirstų 
vietų. 

Lapkričio 26 d.— Išaušo nuostabiai giedra diena. Iš 
Osorno ugnikalnio vertėsi kamuoliai dūmų. Tas nepapras- 
tai gražus kalnas, turįs taisyklingo kūgio pavidalą ir bal- 
tuojantis sniegu, stūkso Kordiljerų priekyje; kitas stambus 
ugnikalnis, į balną panašia viršūne, irgi iš savo didžiulio 
kraterio leido garo sroveles. Vėliau pamatėme aukštą, 
smailiaviršį Korkovadą, tikrai nusipelnantį pavadinimo 
„el famoso Corcovado” [Puikusis Kuprys]. Taigi iš vienos 
vietos matėme tris didelius ugnikalnius, kurių kiekvienas 
yra apie 7000 pėdų aukščio. Be to, dar toli pietuose dunk- 
sojo kiti aukšti snieguoti kūgiai, ir nors nebuvo žinoma, 
kad jie veiktų, bet tikriausiai buvo vulkaninės kilmės. Šio- 
se vietose Andų grandinė toli gražu ne tokia aukšta, kaip 

ilėje, ir ji, matyt, nėra toks neįveikiamas barjeras tarp 
dviejų Žemės rutulio sričių. Nors ta didžioji kalnų virtinė 
eina tiesiai iš šiaurės į pietus, dėl regėjimo apgaulės ji vi- 
Sada atrodo daugiau ar mažiau išlinkusi, nes linijos, išves- 
tos nuo atskirų viršūnių į stebėtojo akį, susieina į vieną 
tašką, kaip pusračio spinduliai, o kadangi dėl oro aiškumo 
ir jokių tarpinių objektų nebuvimo negalėjai spręsti, kiek 
toli iki artimiausiųjų viršukalnių, tai rodėsi, kad jos kyla 
beveik pusračiu. 

Išsikėlę apie vidurdienį į krantą, pamatėme grynos in- 
dėnų kilmės šeimą. Tėvas buvo nuostabiai panašus į Jorką 
Minsterį, o kai kuriuos mažesnius berniukus dėl jų raus- 
vai rudos odos buvo galima palaikyti pampų indėnais. Iš 
visa to, ką esu matęs, įsitikinau, kad įvairios Amerikos 
gentys tarpusavy artimai giminingos, nors ir kalba skir- 
tingomis kalbomis. Šie indėnai vos grabaliojo ispaniškai, 
vieni su kitais kalbėjosi sava kalba. Malonu matyti, kad 
vietinės kilmės gyventojai yra pasiekę tą pat civilizacijos 
laipsnį — koks žemas jis bebūtų, — kaip ir jų baltieji už- 
kariautojai. Toliau į pietus matėme daug grynakraujų in- 
dėnų; kai kuriose salelėse visi gyventojai išlaikė savo in- 
dėniškas pravardes. Per 1832 m. gyventojų surašinėjimą 
Čiloės saloje ir administraciniu atžvilgiu jai priskirtose 
salelėse gyveno 42 tūkstančiai žmonių; daugumas jų, ma- 
tyt, yra mišraus kraujo. Vienuolika tūkstančių tebesivadi- 
no indėniškomis pravardėmis, bet jie, tur būt, toli gražu 
ne visi grynakraujai indėnai. Jų gyvenimo būdas toks pat, 
kaip kitų neturtingų gyventojų, ir jie visi krikščionys; bet, 
sakoma, dar tebesilaiką kai kurių prietarų, atlieką kažko- 
kias keistas apeigas ir, pasak jų pačių, susižiną su velniu 
tam tikruose urvuose. Senesniais laikais kiekvieną, jei 
tik įrodydavo darius tokį nusikaltimą, atiduodavo inkvizi- 
cijos teismui Limoje. Daugelis gyventojų, neįeinantieji 
į tuos 11 tūkstančių, nešiojančių indėniškas pravardes, iš- 
vaizda niekuo nesiskiria nuo indėnų. Lemujo gubernato- 
rius Gomesas yra kilęs iš Ispanijos bajorų, iš tėvo ir moti- 
nos pusės, bet kadangi jo protėviai nuolat tuokėsi su čia- 
buviais, tai jis pats jau visai indėnas. Iš kitos pusės, Kinčao 
gubernatorius labai didžiuojasi, kad išlikęs gryno ispanų 
kraujo. 

Sutemus pasiekėme gražią įlankėlę į šiaurę nuo Kau- 
kauės salos. Gyventojai čia nusiskundė, kad trūksta žemės. 
Dėl to iš dalies kaltas jų pačių apsileidimas, nes nekerta 
miškų, o iš dalies valdžios nustatytieji apribojimai, — rei- 
kalaujama, kad, -perkant nors ir menkiausią žemės sklype- 
lį, būtų mokama matininkui už darbą po du šilingus nuo 
„Kuadro“ (150 kvadratinių jardų), neskaitant kainos, kurią 
jis nustatys už pačią žemę. Matininkui nustačius kaina, 
žemė turi būti triskart leidžiama iš varžytynių, ir, jei nie- 
kas nepasiūlys daugiau, tada pirkėjas gali ją įsigyti nusta- 
tyta kaina. Tas visas lupikavimas, kai gyventojai tokie 
skurdžiai, aišku, rimtai trukdo skinti mišką dirvoms. Dau- 

gumoje kitų kraštų žemė nuo miško apvaloma be didelio 
triūso — ugnimi, bet Čiloės saloje dėl klimato drėgnumo 
įr medžių pobūdžio mišką tenka pirma iškirsti. Tai didelė 
kliūtis Čiloei žengti klestėjimo keliu. Ispanų laikais indė- 
nams nebuvo galima turėti Žemės, ir jei kuri šeima išsi- 
skindavo sklypą, ją galėdavo išvaryti, o turtą valdžia at- 
imdavo. Čilės valdžios organai dabar atiduoda duoklę tei- 
singumui ir vargšams indėnams atlygina už patirtas skriau- 
das, skirdama kiekvienam žmogui — sutinkamai su jo 
padėtimi — tam tikrą žemės sklypą. Nenuvalytos žemės 
kaina nustatyta visai žema. Vyriausybė, atsiteisdama skolą, 
p. Daglesui (dabartiniam matininkui, papasakojusiam man 
apie tuos visus dalykus) davė 8,5 kvadratinės mylios miš- 
ko netoli San Karloso, ir jis jį pardavė už 350 dolerių, arba 
maždaug už 70 svarų sterlingų. 

Kitas dvi dienas buvo giedra, ir iki sutemstant pasie- 
kėme Kinčao salą. Šita vieta — geriausiai įdirbta salyno 
dalis, nes čia beveik visiškai nuvalytas platus pajūrio 
ruožas svarbiausioje saloje, taip pat ir daugelyje smulkes- 
nių salų aplink ją. Kai kurios fermos atrodė labai pado- 
riai. Pasidomėjau, kiek čia kas gali turėti turto; bet, pa- 
sak p. Dagleso, nė apie vieną negalima pasakyti, kad jo pa- 
jamos reguliarios. Kuris nors iš pačių turtingųjų žemės 
savininkų, triūsdamas per visą ilgą gyvenimą, gal ir įsteng- 
tų sutaupyti kokius 1000 svarų sterlingų; bet jis viską 
įkiš į slėptuvę, nes beveik kiekvienoje šeimoje priimta pa- 
kasti į žemę puodynę ar skrynutę su pinigais. 

Lapkričio 30 d.— Ankstų sekmadienio rytą parsivarėme 
į Kastrą, buvusią kadaise Čilgės sostinę, bet dabar visai 
apleistą, nykų užkampį. Dar galėjai įžiūrėti įprastinius is- 
panų miestų keturkampius kvartalus, bet dabar gatvėse ir 
placoie žėlė graži velėna, kurią rupšnojo avys. Bažnyčia, 
stovinti gyvenvietės vidury, visa iš lentų ir atrodo itin vaiz- 
dinga. Apie šio miestelio skurdą galima spręsti jau iš to 
fakto, kad, nors jame keletas šimtų gyventojų, vienas iš 
mūsiškių niekur negavo nusipirkti net svaro cukraus ir 
Paprasto peilio. Niekas neturi laikrodžio, ir vienam seniui, 
kuris gerai jaučiąs laiką, pavesta iš nuovokos skambinti 
bažnyčios varpu. Mūsų botų atvykimas buvo retas įvykis 
tam tykiam, nuošaliam pasaulio kampeliui, ir beveik visi 
gyventojai atėjo į krantą pasižiūrėti, kaip statome palapi- 
nes. Jie buvo labai mandagūs ir kvietė mus apsigyventi 
Name, o vienas Žmogus net atsiuntė dovanų obuolinio 

vyno statinaitę. Popiet nuėjome pareikšti pagarbą guberna- 
toriui — tykiam seniui, Kuris išvaizda ir gyvenimo būdu 
vargu ar stovėjo aukščiau už kokį anglų kaimietį. Naktį 
prasidėjo smarkus lietus, bet jis neišblaškė didelio, mūsų 
palapines apstojusio smalsuolių rato. Netoli nuo mūsų sto- 
vyklavo indėnų šeima, atplaukusi eldija iš Kaileno šio to 
išsimainyti. Jie neturėjo jokios pastogės nuo lietaus. Rytą 
pasiteiravau vieną jauną indėną, kiaurai peršlapusį, kaip 
jis praleido naktį. Jis atrodė visiškai patenkintas ir atsakė: 
„Muy bien, señor” [Labai gerai, pone]. 

Gruodžio 1 d.— Pasukome į Lemujo salą. Man labai rū- 
pėjo apžiūrėti anglių kasyklą, kurią sakė čia esant, bet 
pasirodė, kad ta anglis — menkavertis lignitas, slūgsantis 
smiltainyje (tur būt, senosios terciaro epochos), iš kurio 
susideda šios salos. Parsigavę į Lemujį, tik su dideliu var- 
gu radome vietą palapinėms pastatyti, nes buvo didysis 
potvynis!'ė, o vietovę dengė miškas iki pat vandens. Ne- 
trukus mus apspito didelis būrys vietos gyventojų, beveik 
grynakraujų indėnų. Jie labai stebėjosi mūsų atvykimu ir 
kalbėjo vienas kitam: „Štai, kodėl anądien matėme taip 
daug papūgų. Ne be reikalo čeukau (keistas raudongūžis 
paukštukas, gyvenąs miškų tankmėse ir leidžiąs labai sa- 
votišką garsą) rėkė: ,Saugokis!"“ Netrukus jie įsigeidė mai- 
nikauti. Pinigai jų akyse beveik nieko nebuvo verti, bet 
už tai jie baisiausiai veržėsi prie tabako. Antroje vietoje 
ėjo indigas, paskui ankštpipiriai, seni drabužiai ir parakas. 
Pastarojo dalyko jiems reikėjo visai nekaltam reikalui: 
kiekviena parapija turėjo muškietą, ir parakas buvo rei- 
kalingas iš jo papoškinti per šventųjų minėjimus ir para- 
pijines iškilmes. 

Žmonės čia daugiausia minta įvairiais moliuskais ir 
bulvėmis. Tam tikrais metų laikotarpiais jie, be to, prisi- 
gaudo koraliuose — povandeniniuose aptvaruose — daug 
žuvies, liekančios dumblėtose seklumose po atoslūgio. Kai 
kas turi naminių paukščių, avių, ožkų, kiaulių, arklių ir 
karvių — eilė, kuria tie gyvuliai išvardyti, atitinka jų gau- 
sumą. Dar niekad nebuvau matęs žmonių, kurie elgtųsi taip 
paslaugiai ir kukliai, kaip šitie. Jie visų pirma pareiškia, 
kad esą neturtingi vietinės kilmės gyventojai, o ne ispa- 
nai, ir jiems baisiai reikėtų tabako ir šiaip ko nors malo- 
naus. Kailene, visų piečiausioje iš šių salų, jūrininkai už 
pusantro penio kainavusį pakelį tabako nusipirko dvi viš- 
tas; vienos, pasak indėnų, buvo plėvėti tarpupirščiai, ir ta 

višta pasirodė besanti puikiausia antis; už keletą medvil- 
ninių nosinių, kainuojančių trejetą šilingų, gauta trys avys 
ir didelis ryšulys svogūnų. Jolė šioje vietoje ant inkaro 
stovėjo bent kiek atokiau nuo kranto, ir būkštavome, kad 
jos nakčia neapiplėštų. Todėl mūsų vadovas p. Daglesas 
tos apylinkės policininkui pareiškė, kad mes visada stato- 
me sargybinius su užtaisytais šautuvais, o ispaniškai ne- 
suprantame, taigi, pamatę ką nors tamsoje, tikriausiai nu- 
šautume. Policininkas labai nuolankiai pripažino, kad to- 
kia tvarka visiškai teisinga, ir mums prižadėjo, jog šią 
naktį niekas neišeis iš namų. 

Po to keturias dienas plaukėme toliau į pietus. Bendras 
vietovės pobūdis liko toks pat, tik gyventojų pasidarė žy- 
miai rečiau. Didelėje Tankio saloje vargu ar buvo nors 
viena proskyna; medžiai iš visur kur plėtė šakas viršum 
paties jūros kranto. Kartą smiltainio skardžiuose pama- 
čiau gražius augalus, vadinamus panke (Gunnera scabra), 
truputį primenančius rabarbarą, tik didžiulio masto. Gy- 
ventojai valgo jų rūgštokus stiebus, o šaknimis raugina 
odas ir gamina iš jų juodus dažus. Pankės lapai beveik ap- 
skriti, su giliais danteliais kraštuose. Vieną lapą išmatavau, 
ir pasirodė, kad jo skersmuo beveik 8 pėdos, taigi apskriti- 
mas ne mažiau kaip 24 pėdos! Stiebo aukštis truputį dau- 
giau kaip jardas [0,914 m], ir kiekvienas augalas išleidžia 
keturis—penkis tokius didžiulius lapus, kurie visi drauge 
atrodo labai tauriai. 

Gruodžio 6 d.— Pasiekėme Kaileną, pramintą „el fin del 
Cristiandad” [Krikščioniškojo pasaulio pabaiga]. Rytą ke- 
letai minučių sustojome prie vieno namo šiauriniame Lai- 
leko gale; ta skurdi pirkelė buvo kraštutinis krikščioniš- 
kosios Pietų Amerikos taškas. Šios vietos plotis 43°10', 
taigi du laipsniai piečiau, negu Rio Negras, Atlanto kran- 
te. Tie „paskutiniai“ krikščionys buvo labai neturtingi ir, 
skųsdamiesi sunkia padėtimi, prašinėjo tabako. Kaip įro- 
dymą, kokie šie indėnai skurdžiai, galiu paminėti faktą, jog 
neužilgo sutikome žmogų, kuris ėjo pėsčias pusketvirtos 
dienos ir tiek pat laiko turėjo eiti atgal vien todėl, kad 
norėjo atsiimti užmokestį už kirvuką ir truputį žuvies. 
Kaip sunku čia, matyt, nusipirkti menkiausią prekę, jei rei- 
kia tiek vargti, norint atgauti tokią nedidelę skolą! 

Vakare pasiekėme San Pedro salą, kur radome stovintį 
ant inkaro „Biglį“. Kol plaukėme apie ragą, du karininkai 

išlipo pamatuoti kampų teodolitu. Ant akmenų tupėjo lapė 
(Canis fulvipes), kuri, kaip manoma, aptinkama, ir tai la- 
bai retai, tik šioje saloje ir yra nauja rūšis. Ji taip įsigili- 
nusi stebėjo, ką daro karininkai, kad man pavyko, tyliai 
priėjus iš užpakalio, taukštelėti jai per galvą geologo 
plaktuku. Ši lapė, smalsesnė, bet ne tokia gudri, kaip dau-. 
gumas jos gentainių, dabar išstatyta Zoologinės draugijos 
muziejuje. 


Canis fulvipes Martin iš San Pedro salos (Čiloė) 


Šioje įlankoje išbuvome tris dienas, ir vieną jų kapi- 
tonas Fic Rojus drauge su būreliu kitų žmonių bandė įkop- 
ti į San Pedro viršūnę. Miškai čia atrodė truputį kitaip, nei 
šiaurinėje salos dalyje; uolienos — irgi kitokios, todėl ne- 
buvo jokio paplūdimio ir krantas leidosi statmenai į van- 
denį. Taigi bendras vaizdas labiau priminė Ugnies Žemę, 
negu Čiloę. Mūsų pastangos įkopti į viršukalnę nuėjo vel- 
tui; miškas buvo toks nepraeinamas, kad tas, kas jo ne- 
matė, nė įsivaizduoti negali tos susivertusios mirštančiųjų 
ir jau negyvų kamienų raizgynės. Aš tikras, kad mūsų 
kojos nė sykio daugiau kaip po dešimt minučių iš eilės 
neliesdavo žemės, ir dažnai būdavome 10—15 pėdų viršum 
jos, todėl jūrininkai juokaudami šaukdavo, kiek gylio ro- 
dąs svambalas. Tarpais repečkodavome vienas paskui kitą 
po sudūlėjusiais kamienais. Apatinėje kalno dalyje didin- 
gų Drimys Winteri medžių kamienus, kažkokį laurą, pana- 
šų į Sassafras, kvapiais lapais, ir kitus medžius, kurių pa- 
vadinimo nežinau, pynė krūvon besidriekiantieji bambu- 
kai bei nendrės. Mes čia buvome labiau panašūs į žuvis, 
spurdančias tinkle, negu į žinduolius. Aukštesnėse vietose 

didelius medžius pakeitė krūmynai, tarp kurių vienur ki- 
tur stiepėsi raudonasis kedras arba pušis alerce. Su ma- 
lonumu taip pat išvydau truputį mažiau kaip 1000 pėdų 
aukštyje mūsų seną pažįstamąjį pietinį buką. Tačiau čia 
jie buvo sunykę, žemaūgiai medeliai; man atrodo, kad 
maždaug apie šią vietą eina jų šiaurinė paplitimo riba. 
Galų gale, netekę vilties, atsisakėme nuo savo mėginimo. 

Gruodžio 10 d.— Jolė ir velbotas su p. Salivenu nuplau- 
kė toliau nuotraukų daryti, o aš likausi „Biglyje“, kuris 
kitą dieną išvyko iš San Pedro pietų link. 13 d. įplaukėme 
į prataką pietinėje Guajateko, arba Čonoso, archipelago 
dalyje, ir laimė, kad tai padarėme, nes kitą dieną ėmė 
siausti pašėlusi audra, ne menkesnė kaip Ugnies Žemėje. 
Baltos debesų masės užgriozdino tamsiai mėlyną padangę, 
o po jomis smarkiai skriejo juodi garų draiskalai. Nusitie- 
susios viena po kitos kalnų virtinės atrodė it blankūs še- 
šėliai, ir besileidžianti saulė metė į girias geltoną atspindį, 
panašų kaip spirito liepsnos. Vanduo atrodė baltas nuo le- 
kiančių purslų, vėjas aptildavo ir vėl imdavo kaukti lai- 
vavirvėse; tai buvo nelaimę lemiantis, bet didingas vaiz- 
das. Keletai minučių sutvisko vaivorykštė, ir buvo įdomu 
stebėti, kaip ją veikia vandens purslai; jiems skriejant 
vandens paviršiumi, įprastinis vaivorykštės pusratis virto 
ratu: prizminis spalvų ruožas nusitęsė nuo abiejų papras- 
tosios vaivorykštės pagrindų per visą įlanką iki pat laivo 
šonų, ir susidarė išklypęs, bet beveik uždaras, žiedas. 

Čia išstovėjome trejetą dienų. Oras tebebuvo prastas, 
bet tai neturėjo didelės reikšmės, nes į tas visas salas vis 
tiek negalėjai įžengti. Krantai tokie raižyti, kad, norėda- 
mas jais pereiti, turi be paliovos karstytis aukštyn ir že- 
myn aštriomis žėrutinio skalūno uolomis. O kai dėl miš- 
kų, tai mūsų veidai, rankos, blauzdos tebeliudijo, kaip pik- 
tai jie su mumis pasielgė, vos tik pamėginus įsibrauti į jų 
draudžiamąsias tankynes. 

Gruodžio 18 d.— Ėmėme plaukti į jūrą. 20 d. atsisveiki- 
nome su pietumis ir, naudodamiesi palankiu vėju, pasukome 
laivą šaurėn. Nuo Tres Monteso rago smagiai leidomės išil- 
gai aukšto, bangų daužomo kranto, pažymėtino stačiais 
kalvų kontūrais ir tankiais miškais, kurie dengė beveik 
statmenus šlaitus. Kitą dieną radome įlanką, kuri šiame pa- 
vojingame krante gali labai praversti nelaimėn patenkan- 
čiam laivui. Ją gali lengvai pažinti iš 1600 pėdų aukščio 
kalvos, kuri net labiau panaši į taisyklingą kūgį, negu 


269 


garsioji cukraus galva Rio de Žaneire. Čia kitą dieną, išme- 
tus inkarą, man pavyko įkopti į tos kalvos viršūnę. Tai bu- 
vo sunkus darbas, nes jos šlaitai tokie statūs, kad vietomis 
tekdavo lipti medžiais, kaip kopėčiomis. Čia kai kur augo 
dideli krūmynai fuksijų su gražiais, karančiais žiedais, bet 
pro tuos krūmus prasibrauti būdavo labai sunku. Šiuose 
laukiniuose ' kraštuose — didelis malonumas kopti į kurio 
nors kalno viršūnę. Kažkaip neaiškiai tikiesi, kad nuo kal- 
no pamatysi ką nors labai nepaprasta, ir, nors ta viltis, gal 
būt, dažnai nepasitvirtindavo, sulig kiekvienu mėginimu 
ją vis iš naujo pajusdavau. Visiems tikriausiai pažįstamas 
tas triumfo ir pasididžiavimo jausmas, kuris apima, žiū- 
rint nuo aukštumos į kokį didingą vaizdą. Šiose retai lan- 
komose vietose čia dar prisideda tam tikras tuščias pasi- 
didžiavimas, kad esi, gal būt, pirmas žmogus, stovintis šio- 
je viršūnėje ir besigėrintis tuo vaizdu. 

Visada labai norisi sužinoti, ar jau buvo nors viena 
žmogiškoji būtybė kuriame nors užkampyje prieš tave. 
Paimi nuo žemės medžio gabalą su įkalta vinimi ir žiūri- 
nėji jį taip, lyg ant jo būtų prirašinėta ieroglifų. Pagautas 
irgi tokių jausmų, labai susidomėjau, radęs dykame pa- 
jūryje, po išsikišusia uola, iš žolių įrengtą guolį. Šalia jo 
buvo kūrenta laužas ir naudotasi kirviu. Laužas, patalas, 
vietos parinkimas liudijo, kad čia sumanaus indėno dar- 
bas; bet vargu ar tai galėjo būti indėnas, nes indėnų rasė 
šiuose kraštuose išmirė: katalikai stengėsi juos padaryti 
krikščionimis ir kartu — vergais. Aš jau ir tada lyg nu- 
jaučiau, kad vienišas žmogus, pasitaisęs guolį šioje dykoje 
vietoje, Matyt, bus kokio sudužusio laivo jūrininkas, mė- 
ginęs keliauti pakrante į šiaurę ir praleidęs čia nelinksmą 
naktį. 

Gruodžio 28 d.— Oras tebebuvo labai blogas, bet paga- 
liau vis dėlto galėjome vėl imtis daryti nuotraukas. Lai- 
kas slinko labai pamažu, kaip tat mums visada rodydavosi, 
jei diena iš dienos trukdydavo nesiliaujantys štormai. Va- 
kare atradome dar vieną įlanką, kurioje ir išmetėme inka- 
rą. Tuoj po to pamatėme žmogų, mosavusį marškiniais, ir 
nusiuntėme botą, kuris atgabeno du jūrininkus. Šešetas 
žmonių pabėgo iš vieno amerikiečių banginių gaudomojo 
laivo ir išsikėlė truputį piečiau nuo šios vietos. Jų botą 
netrukus sudaužė į šipulius smarki bangų mūša. Štai jau 
penkiolika mėnesių jie klaidžiojo pirmyn ir atgal krantu, 
nežinodami, nei kur eiti, nei kur jie yra; kokia nepaprasta 

laimė, kad mes aptikome šią įlanką! Jei ne tas atsitiktinu- 
mas, tai jie būtų galėję taip klaidžioti, iki būtų pasenę ir 
galop žuvę tame laukiniame pajūryje. Jie daug prisiken- 
tėjo, o vienas užsimušė, nukritęs nuo pajūrio skardžio. Kar- 
tais jiems tekdavo išsiskirti, beieškant maisto, ir todėl bu- 
vome užėję aną vienišą guolį. Atsižvelgiant į tai, kas jiems 
teko pergyventi, jie, man atrodo, labai gerai skaičiuodavo 
laiką, nes suklydo tik keturias dienas. 

Gruodžio 30 d.— Išmetėme inkarą jaukioje įlankėlėje, 
aukštų kalvų papėdėje, netoli Tres Monteso pusiasalio 
šiaurinio galo. Kitą rytą, po pusryčių, mūsiškių būrelis įko- 
pė į vieną iš tų kalnų — 2400 pėdų aukščio. Vaizdas atsi- 
vėrė nuostabus. Svarbiausioji kalnagūbrio dalis susidėjo 
iš didingų, vientisų, statmenais šonais granito masių, ku- 
rios atrodė taip, it atsiradusios kartu su pasaulio pradžia. 
Granitą dengė žėrutinis skalūnas, nuo kurio, amžiams slen- 
kant, teliko keistos pirštų pavidalo smailės. Tiedvi forma- 
cijos, nors būdamos tokių skirtingų apybraižų, panašios 
tuo, kad ant jų beveik niekas neauga. Toks bergždumas 
mūsų akims atrodė keistas, ilgą laiką pripratus visur ma- 
tyti beveik ištisinę tamsiai žalią girią. Su didžiausiu malo- 
numu susipažinau su tų kalnų struktūra. Įvairiai išsiraitę 
aukšti kalnagūbriai atrodė kupini kilnaus ištvermingumo, 
neduodančio jokios naudos nei žmogui, nei Kuriam kitam 
gyvūnui. Granitas — klasikinis objektas geologui; kadangi 
jis labai paplitęs, turi gražią kompaktišką struktūrą, tai 
su juo susipažinta jau kur kas senesniais laikais, negu su 
daugeliu kitų uolienų. Granito kilmė kėlė, gal būt, dau- 
giau ginčų, negu kurios nors kitos formacijos atsiradimas. 
Matome, kad jis paprastai yra pamatinė uoliena, ir, kaip 
bebūtų susidaręs, žinome, jog tai pats giliausias žemės plu- 
tos sluoksnis, iki kurio prasiskverbė žmogus. Žmogaus tu- 
rimų žinių kuriuo nors klausimu riba yra labai įdomi, gal 
būt, todėl, kad čia jau visai priartėjama prie vaizduotės 
Srities. 

1835 m. sausio 1 d.— Naujieji Metai pasiskelbė taip, 
kaip jiems ir pritiko šiuose kraštuose. Jie neapgaudinėjo 
nejvykdomomis viltimis: prasidedančius metus atžymėjo 
Smarkus šiaurės vakarų štormas su nesibaigiančiu lietumi. 
Ačiū dievui, mums neskirta čia laukti jų pabaigos; tikimės, 
kad tuo laiku būsime Ramiajame vandenyne, kur paaiškės, 
Jog tai, ko dabar nematome virš savo galvos, anapus de- 

esų, yra dangaus mėlynė. 

„Ateinančias keturias dienas vyravo šiaurės vakarų vė- 
jai, tad mums pavyko tik perplaukti didelę įlanką ir iš- 
mesti inkarą kitoje saugioje įlankėlėje. Lydėjau kapitoną, 
plaukusį botu į ilgo, siauro užutėkio gilumą. Pakelyje 
matėme nuostabiai daug ruonių; jie drybsojo ant kiekvie- 
nos plokščios uolos, o vietomis ir paplūdimyje. Jie buvo, 
matyt, meilaus būdo ir kietai miegojo, prisispaudę vienas 
prie kito, krūvomis, panašiai kaip kiaulės; tačiau ir kiau- 
lės būtų gėdijęsi jų nešvarumo ir nuo jų sklidusios biau- 
rios smarvės. Kiekvieną kaimenę negera akimi kantriai 
sekė raudongalvis urubu. Tas šlykštus paukštis, su prapli- 
kusia skaisčiai raudona galva, prisitaikęs kapstytis puvė- 
siuose, labai dažnai aptinkamas vakarų pakrantėje, ir iš 
to, kad jis nuolat laikosi palei ruonius, matyti, kokio mais- 
to lūkuriuoja. Pasirodė, kad vanduo (tur būt, tik paviršiu- 
je) beveik gėlas, nes nuo stačių kalnų kaskadomis krito 
į jūrą daugybė srautų. Gėlas vanduo pritraukia žuvis, © 
paskui jas seka daug žuvėdrų, kirų ir dviejų rūšių kormo- 
ranų. Taip pat matėme porą gražių juodakaklių gulbių ir 
keletą mažų jūrų ūdrų, kurių kailis taip brangiai vertina- 
mas. Grįždami atgal, grožėjomės, kaip, praplaukiant pro 
šalį botui, staiga supliumpsėjo į vandenį senų ir jaunų ruo- 
nių kupeta. Jie neilgai teišbuvo po vandeniu, iškilę stebėjo 
mus, ištiesę kaklus, ir atrodė kupini nuostabos ir smalsumo. 

Sausio 7 d.— Nuplaukę dar toliau pakrante, išmetėme 
inkarą prie šiaurinės Čonoso salyno dalies, Lou įlankoje, 
kur išbuvome visą savaitę. Salos čia, kaip ir Čiloė, susidė- 
jo iš sluoksniuotų minkštų litoralinių nuosėdų, todėl aug- 
menija buvo vešli. Miškai leidosi iki paties paplūdimio, 
kaip amžinai žaliuojantieji krūmynai viršum žvyruotos alė- 
jos. Iš laivo stovėjimo vietos atsivėrė taip pat puikus re- 
ginys — keturi dideli snieguoti Kordiljerų kūgiai, jų tarpe 
„puikusis kuprys“-—- Korkovadas; pati ketera šioje platu- 
moje tokia neaukšta, kad tik vienur kitur buvo matoma 
per gretimų salelių viršūnes. Čia radome penketą vyrų iš 
Kaileno —,el fin del Cristiandad“,— kurie su dideliais pa- 
vojais savo menku luotu atplaukė žvejoti per atviros jū- 
ros plotą, skiriantį Čonosą nuo Čiloės. Šitos salos, tur būt, 
veikiai bus apgyventos taip pat, kaip ir anos, kur palei 
Čiloės krantus. 


Laukinių bulvių tose salose auga labai daug smėlėtoje, 
kriauklėtoje dirvoje netoli jūros kranto. Pats didžiausias 

tų augalų buvo keturių pėdų [122 cm] aukščio. Gumbai bu- 
vo daugiausia smulkūs, bet radau vieną apvalainą, dviejų 
colių skersmens; jie visais atžvilgiais buvo panašūs į ang- 
liškas bulves, turėjo ir tokį pat kvapą, bet verdami labai 
susitraukdavo, pavandeniuodavo, nustodavo skonio, likda- 
vo be kartaus prieskonio. Tos bulvės, be abejo, vietinės 
kilmės; pietų link jos auga, pasak p. Lou, iki 50° pločio, 
ir laukinių indėnų tose vietose jos vadinamos akina; Či- 
loės indėnai joms turi kitokį pavadinimą. Profesorius Hen- 
slou, apžiūrėjęs mano parvežtus į Angliją sudžiovintus 
bulvių pavyzdžius, nurodo, kad tai tas pats augalas, kurį 
aprašė p. Sabinas*, iš Valparaiso, tik čia esąs varietetas. 
Jį kai kurie botanikai laikė atskira rūšimi. Pažymėtina, kad 
tas pats augalas randamas ir nevaisinguose vidurinės Čilės 
kalnuose, kur daugiau kaip šešis mėnesius nesti nė lašo 
lietaus, ir drėgnuose šių pietinių salų miškuose. 

Vidurinėse Čonoso archipelago dalyse (45° plotyje) 
miškas yra maždaug tokio pat pobūdžio, kaip ir visoje va- 
karinėje pakrantėje, 600 mylių į pietus, ligi Horno rago. 
Čia nerandama medžių pavidalo žolių, kaip Čiloėje, už tai 
Ugnies Žemės bukai išauga itin stambūs ir sudaro žymią 
miškų dalį, nors jų padėtis čia ne tokia išskirtinė, kaip toliau 
pietuose. Bežiedžiams augalams čionykštis klimatas ypač 
tinka. Prie Magelano sąsiaurio, kaip jau esu pažymėjęs, 
matyt, pernelyg šalta ir drėgna, kad jie galėtų pilnutinai 
išsivystyti, bet šių salų miškuose samanų, kerpių ir smul- 
kių paparčių tiesiog nepaprastai daug įvairių rūšių ir gau- 
su pačių augalų**. Ugnies Žemėje medžiai auga tik kalvų 
šlaituose, — kiekvieną lygią vietą būtinai dengia storas 
durpių sluoksnis; o Čiloėje lygiose vietose auga kuo veš- 
liausi miškai. Čia, Čonoso archipelage, klimatas savo po- 
būdžiu daug artimesnis Ugnies Žemės, negu Šiaurės Čiloės 
klimatui, nes kiekvieną lygų žemės sklypelį dengia dvi au- 
galų rūšys (Astelia pumila ir Donatia magellanica), kurios, 
kartu pūdamos, sudaro storą, tamprų durpių sluoksnį. 

* Sabine, straipsnis „Horticultural Transactions", t. V, p. 249, 
Ponas Koldklius parsiuntė į Angliją du šakniagumbius, kurie, gerai pa- 
tręšus, jau pirmais metais davė daug bulvių ir gausiai lapų. Žr. įdomius 
Humbolto samprotavimus apie tą augalą, kuris, pasirodo, buvo ne- 
žinomas Meksikoje (Humboldt, Polit. Essay on New Spain, kny- 
ga IV, skyrius IX). 

** Braukdamas graibšteliu per tuos augalus, surinkau nemaža smul- 
kių Staphylinidae šeimos ir kitokių, giminingų Pselaphus, vabzdžių, taip 
Pat smulkučių plėviasparnių. Tačiau atviresnėse Čiloės ir Čonoso vieto- 
Se būdingiausia šeima tiek individų, tiek rūšių kiekiu yra Telephoridae. 

Ugnies Žemėje durpynai aukščiau miškų juostos dau- 
giausia susidaro iš pirmojo šių plačiomis bendrijomis ke- 
rojančių augalų. Apie to augalo pagrindinę šaknį vienas 
po kito priauga švieži lapeliai; apatiniai greit sutręšta; at- 
kapstęs šaknį durpių gilumoje, matai, kad lapai, likdami 
savo vietose, pereina visas puvimo stadijas, kol pagaliau 
viskas susilieja į vieną neaiškią masę. Durpėms susidarant, 
Astelia talkininkauja tik nedaugelis kitų augalų: vienur 
kitur besidriekiantis mažas Myrtus (M. nummularia) su- 
medėjusiu stiebu, panašiu į mūsų spanguolės, ir saldžio- 
"mis uogomis; vienas Empetrum (E. rubrum), panašus į mū- 
sų viržį; vikšris (Juncus grandiflorus) — štai maždaug ir 
viskas, kas auga klampynių paviršiuje. Nors šie augalai 
aplamai labai panašūs į tų pačių genčių angliškąsias rūšis, 
bet jie ne tapatingi su jomis. Lygesnėse krašto vietose dur- 
pynų paviršių išraižę nedideli duburiai, pilni vandens, telk- 
šančio įvairiais aukščiais, ir jie atrodo taip, lyg būtų dirb- 
tinai įrengti. Podirvio srauteliai baigia suskaidyti augali- 
nes medžiagas ir masę jų sujungia į vieną visumą. 

Amerikos pietinės dalies klimatas, atrodo, ypatingai 
palankus durpėms susidarinėti. Folklendo salose beveik 
kiekvienas augalas, netgi šiurkšti žolė, dengianti visą 
krašto paviršių, virsta šia medžiaga; vargiai berasi tokią 
vietą, kur būtų kliūčių durpių sluoksniui susidaryti; kai 
kurie klodai siekia 12 pėdų [3,6 m] storį, ir apatinė jų da- 
lis džiūdama taip sukietėja, kad net sunkiai dega. Nors 
prie durpių susidarymo prisideda visokie augalai, tačiau 
daugely vietų svarbiausią vaidmenį atlieka Astelia. Gana 
keista viena aplinkybė, nes Europoje šiuo atžvilgiu yra vi- 
sai kitaip: niekur Pietų Amerikoje nemačiau, kad bent dalį 
durpių duotų pūdamos samanos. Kai dėl šiaurinės ribos, iki 
kurios klimato sąlygos leidžia vykti tam ypatingam lėtam 
puvimui, kuris reikalingas durpėms susidaryti, tai manau, 
kad Čiloėje (41—429 plotis), nors daug pelkėtų žemių, tik- 
rų durpių nėra; bet Čonoso salose, trys laipsniai toliau 
į pietus, kaip matėme, jų gausu. Vienas ispanas, buvojęs 
Airijoje, bet nuolat gyvenantis rytinėje Atlanto pakrantė- 
je prie La Platos (35° plotis), sakė man, kad ne kartą čia 
ieškoję durpių, bet taip ir nepavykę jų aptikti. Jis man ro- 
dė pačią artimiausią durpėms medžiagą, kokią galėjęs ras- 
ti, — juodą durpžemį, taip prikerojusį šaknų, jog tik pa- 
mažu ruseno, visai nesudegdamas. 

Tų išsisklaidžiusių Conoso archipelago salelių fauna, 
kaip ir buvo galima laukti, labai skurdi. Iš keturkojų čia 
dažnai aptinkami du vandeniniai gyvūnai. Myopotamus 
coypus (panašus į bebrą, tik apvalia uodega) gerai žino- 
mas dėl puikaus kailio, kuris yra prekybos objektas visa- 
me La Platos baseine. Čia tas žvėrelis gyvena tik sūriame 
vandenyje — ypatybė, kurią, kaip jau buvo pažymėta, tu- 
ri ir stambūs graužikai — kapibaros. Čia labai daug įvairių 
mažųjų jūros ūdrų; tas gyvūnas minta ne tik žuvimi, bet, 
kaip ir ruoniai, prisigaudo nemaža smulkių raudonų kra- 
bų, plaukiojančių būriais netoli vandens paviršiaus. Ponas 
Bainas Ugnies Žemėje matė, kaip viena ūdra ėdė aštuon- 
kojį, o kita buvo užmušta Lou įlankoje tuo momentu, kai 
nešėsi į olą stambų moliuską Voluta. Vienoje vietoje spąs- 
tais pagavau keistą mažą peliukę (Mus brachiotis); ji, ma- 
tyt, paplitusi keletoje iš tų salelių, bet Čiloės gyventojai, 
su kuriais kalbėjome Lou įlankoje, sakė, kad kai kuriose 
jos visai nėra*. Kokia atsitiktinumų virtinė arba kokie že- 
mės lygio pakitimai buvo reikalingi, kad tie maži gyvulė- 
liai paplistų po tą išsklidusį salyną! 

Čiloėje ir Čonose aptinkami du labai keisti paukščiai, 
giminingi vidurinės Čilės turkui bei tapakolui ir juos čia 
pavaduojantieji. Vieną gyventojai vadina čeukau (Pterop- 
tochos rubecula); jis gyvena niūriausiose ir nuošaliausiose 
drėgnų miškų vietose. Kartais, net jeigu čeukau balsas pa- 
sigirsta visai šalimais, jo nepamatysi, nors ir kaip įdėmiai 
besidairytumei; o kitąsyk, kai stovi nejudėdamas, tas rau- 
dongūžis paukštukas pats patikliai prisiartina per keletų 
pėdų. Tada pamatysi, kaip jis vikriai šokinėja, užvertęs 
uodegėlę, po pūvančių nendrių ir šakų raizgynus. Savo 
keistais ir įvairiopais riksmais čeukau kelia Čiloės gyven- 
tojams prietaringą baimę. Jo yra trys visai skirtingi riks- 
mai: vienas vadinamas čiduko — tai gerą lemiantis ženk- 
las; kitas, uitreu,— baisiai nepalankus, o trečią — užmir- 
šau. Tie žodžiai sugalvoti, pamėgdžiojant jo leidžiamus 
garsus, ir čiabuviai kai kuriuose reikaluose jais aklai vado- 
vaujasi. Čiloiečiai išsirinko pranašu tikrai juokingą pa- 
darėlį. Gimininga čeukau rūšis, šiek tiek stambesnė (Pte- 
roptochos Tarnii), čiabuvių vadinama gid-gid, o anglų — 


* Sakoma, kad kai kurie plėšrūnai paukščiai atsineša į lizdus gyvą 
grobį. Jei taip, tai, amžiams slenkant, tas grobis kartais galėdavo ištrūk- 
ti nuo jauniklių paukščiukų. Panašiu veiksniu ir tenka aiškinti, ko- 
dėl tie smulkūs graužikai paplitę salose, esančiose nelabai arti viena 
nuo kitos. 

lojančių paukščiu. Pastarasis pavadinimas labai vykęs, nes, 
galiu eiti lažybų, niekas, pirmąkart jį išgirdęs, nebus tik- 
ras, kad kur nors miške nekiauksi šuniukas. Kartais, kaip 
tat būna ir su čeukau, gali išgirsti jį kiauksint visai arti; 
bet veltui stengsiesi tą paukščiuką įžiūrėti, o dar mažiau 
laimėsi, apieškojęs krūmus; kitąkart gid-gidas drąsiai pri- 
artėja prie žmogaus. Maitinimosi būdu ir aplamai įpročiais 
tas paukščiukas labai panašus į čeukau. 

Pajūryje* labai dažnai aptinkamas mažas tamsios spal- 
vos paukštelis (Opetiorhynchus Patagonicus). Jis pažymė- 
"tinai romaus būdo ir, panašiai kaip mažasis bėgikas, gyve- 
na tik jūros pakrantėse. Kitokių paukščių, be čia suminėtų- 
jų, tuose sausumos sklypuose visai maža tegyvena. Savo 
užrašų mMetmenyse rašau apie keistus garsus, kurie, nors 
ir dažnai suaidi šiose niūriose giriose, nelabai tesutrikdo 
bendrąją tylą. Gid-gido kiauksėjimas ir ūmus čeukau uit- 
uit pasigirsta kartais iš toli, kartais čia pat; prie jų riksmo 
tarpais prisideda nedidelis juodas Ugnies Žemės Scytalo- 
pus; liputis (Oxyurus) lydi neprašytą svečią, spiegdamas 
ir čirkšdamas; retkarčiais pamatai kolibrį, šmėžuojantį iš 
vieno šono į kitą ir šaižiai čirpsintį, kaip vabzdys; paga- 
liau nuo kurio nors aukšto medžio viršūnės girdėti neaiški, 
bet gaili, tirono su baltu kuodeliu (Myiobius) gaida. Ka- 
dangi daugumoje šalių aiškiai vyrauja tam tikros papras- 
tos paukščių gentys, pavyzdžiui, kikiliai, iš pradžių ste- 
biesi pamatęs kurioje nors vietovėje, jog čia daugiausia 
paplitę tokios savotiškos formos, kurias tik ką aprašiau. 
Vidurinėje Čilėje pasitaiko, nors ir labai retai, dvi iš jų, 
būtent, Oxyurus ir Scytalopus. Kai aptinki, kaip ir šiuo at- 
vejų, gyvūnus, kurie, atrodo, vaidina tokį menką vaidme- 
nį didžiame gamtos plane, nenorom stebiesi, kam jie buvo 
sutverti. Tačiau visada reikia atsiminti, kad kurioje nors 
kitoje šalyje jie, gal būt, yra arba kada nors praeityje bu- 
vo esminiai gyvūnų bendruomenės nariai. Jei visa Ameri- 
ka į pietus nuo 37“ pločio nugrimztų į okeano vandenis, 
tai tiedu paukščiai galėtų ir toliau dar ilgai gyvuoti vidu- 
rinėje Čilėje, tik jų vargu ar pagausėtų. Čia būtų pavyz- 

* Kaip įrodymą, koks didelis skirtumas yra tarp metų laikų miš- 
kingose ir atvirose to pajūrio dalyse, galiu pažymėti, kad rugsėjo 20 d. 
34° plotyje tų paukščių jau buvo lizduose jaunikliai, kai tuo tarpu Čo- 


noso salose vasarą, tris mėnesius vėliau, jie dar tik dėjo kiaušinius; skir- 
tumas tarp tų dviejų vietų pločio atžvilgiu yra apie 700 mylių. 

dys to, kas turėjo neišvengiamai įvykti su labai daugeliu 
gyvūnų. 

Tose pietinėse jūrose yra keletas audrapaukščių rūšių; 
stambiausia jų, Procellaria gigantea, arba neli (ispanų 
kebrantauesos — kaulolaužis) dažnai aptinkama jūros pra- 
takuose sausumos viduje ir atviroje jūroje. Įpročiais ir 
lėksena tas paukštis labai panašus į albatrosus; kaip ir al- 
batrosą, jį gali ištisas valandas stebėti, ir vis tiek nepama- 
tysi, kuo jis minta. Kaulolaužis — grobuonis paukštis: San 
Antonio įlankoje kai kurie mūsų karininkai matė, kaip 
jis persekiojo rudagalvę antį, kuri mėgino išsigelbėti, ner- 
dama ir lėkdama, bet kaulolaužis ją vis numušdavo žemyn 
ir galų gale nudobė smūgiu į galvą. San Chuliano įlanko- 
je žmonės matė, kaip tie stambūs audrapaukščiai galabijo 
ir rijo jaunus kirus. Kita rūšis (Puffinus cinereus),— bendra 
Europai, Horno ragui ir Peru pakrantei — daug smulkesnė 
už Procellaria gigantea, bet tokios pat purvinai juodos spal- 
vos. Tų paukščių paprastai aptinkami didžiuliai būriai są- 
siauriuose žemyno viduje; tur būt, niekad nemačiau krū- 
voje taip daug kurių nors kitų paukščių, kaip kartą teko 
matyti šitų į rytus nuo Čiloės salos. Šimtai tūkstančių jų 
skrido laužyta vora keletą valandų ta pačia kryptimi. Kai 
būrio dalis nusileido ant vandens, jūros paviršius sujuoda- 
vo, ir išgirdau klegesį, lyg tolumoje kalbėtųsi daug žmonių. 

Yra dar keletas audrapaukščių rūšių, bet nurodysiu tik 
vieną — Pelecanoides Berardi, kurią galima laikyti pavyz- 
džiu tų nepaprastų atvejų, kai paukštis, aiškiai priklausąs 
kuriai nors apibrėžtai šeimai, įpročiais ir sandara pasirodo 
esąs giminingas kitai, visai skirtingai šeimai. Šis paukštis 
niekad nesiskiria su ramiais, giliau į sausumą įsiterpusiais 
sąsiaurėliais. Jeigu jį patrikdai, jis neria į vandenį, nu- 
plaukia po juo galiuką, paskui išneria ir iš karto pakyla 
į orą. Smarkiai mosuodamas trumpais sparnais, jis paskren- 
da tiesia linija, po to krinta, lyg negyvas, ir vėl pasineria. 
Iš snapo ir šnervių sandaros, ilgų pastaibių ir net plunks- 
nų spalvos matyti, kad tai audrapaukštis; kita vertus, trum- 
pi sparnai ir ryšium su tuo silpnas skrydis, liemens pavida- 
las ir uodegos kontūrai, užpakalinio piršto nebuvimas, 
įpratimas nardyti ir buveinės pasirinkimas verčia, gal būt, 
suabejoti, ar jis ne artimai giminingas ir alkoms. Iš tolo 
jį nedvejodamas palaikytumei alka, matydamas, kaip 
skraido, nardo arba ramiai plaukioja nuošaliais Ugnies 
Žemės pratakais. 


XIV SKYRIUS 


ČILOĖ IR KONSEPSIONAS. 
SMARKUS ŽEMĖS DREBĖJIMAS 


Sausio 15 d. išplaukėme iš Lou įlankos ir po trijų die- 
nų antrąkart išmetėme inkarą San Karloso įlankoje, Či- 
loės saloje. Naktį į 19 d. ėmė veikti Osorno ugnikalnis. 
Vidurnaktį budintysis sargybinis pastebėjo lyg didelę 
žvaigždę, kuri pamažu vis augo iki maždaug trečios va- 
landos, ir tada prasidėjo labai puikus reginys. Pro žiūro- 
nus matėme, kaip kažkokie tamsūs kūnai be paliovos, vie- 
nas po kito, lakstė į viršų tarp žioruojančios didžiulės 
raudonos pašvaistės. Ji švitėjo taip smarkiai, kad vandeniu 
nusitiesė ilgas ryškus atspindys. Šioje Kordiljerų dalyje iš 
kraterių, matyt, labai dažnai išsiveržia didelės masės iš- 
tirpusios medžiagos. Mane tikino, kad Korkovado erupci- 
jos metu iš jo lekia į viršų didžiulės masės ir, esą, matyti, 
kaip jos sprogsta ore, įgaudamos įvairias fantastines for- 
mas, pavyzdžiui, medžių; jos, matyt, milžiniško dydžio, 
nes gali įžiūrėti nuo aukštumos už San Karloso, esančios 
ne mažiau kaip 93 mylios nuo Korkovado. Rytą ugnikalnis 
nurimo, 

Vėliau nustebau, sužinojęs, kad tą pačią naktį veikė ir 
Akonkagua, Čilėje, 480 mylių toliau į šiaurę, ir dar labiau 
stebėjausi, jog ne vėliau kaip po šešeto valandų po šių 
dviejų ugnikalnių erupcijos smarkiai išsiveržė ir Kosegui- 
na (2700 mylių į šiaurę nuo Akonkaguos), o kartu įvyko 
žemės drebėjimas, kuris buvo jaučiamas už 1000 mylių. 
Toks sutapimas juoba pažymėtinas, kad Koseguina snaudė 
26 metus, o Akonkagua iš viso labai retai terodo kokios 
nors veiklos žymes. Sunku net spėlioti, ar tas sutapimas 
buvo atsitiktinis, ar gal liudijo čia esant kokį požeminį 
ryšį. Jei tą pat naktį staiga imtų veržtis Vezuvijus, Etna 
ir Islandijos Hekla (visi trys arčiau nuo vienas kito, nei 
atitinkami ugnikalniai Pietų Amerikoje), tai tokį išsiver- 
žimą laikytų itin pažymėtiną; bet mano kalbamas atvejis 

kur kas įstabesnis, nes visos trys vulkanų stemplės guli 
toje pat didžiojoje kalnų grandinėje, o plačios lygumos 
palei visą rytinę pakrantę ir iškilę šiuolaikinių moliuskų 
kriauklių klodai, slūgsantieji daugiau kaip 2000 mylių il- 
gio plotu vakarinėje pakrantėje, liudija, kaip vienodai ir 
sutartinai čia veikė keliamosios jėgos. 

Kadangi kapitonui Fic Rojui labai rūpėjo atlikti pe- 
lengavimą!” kai kur ir išoriniais Čiloės krantais, buvo nu- 
tarta, kad aš ir p. Kingas vyksime į Kastrą, o iš ten sker- 
sai salą — prie Kukao koplyčios, vakariniame krante. Nu- 
sisamdę arklius ir vadovą, išjojome 22 d. rytą. Neilgai 
trukus, prie mūsų prisidėjo moteris ir du berniukai, keliavę 
ta pačia kryptimi. Šiame kelyje visi vienas su kitu elgiasi 
paprastai, draugiškai, ir čia galima naudotis tokia reta Pie- 
tų Amerikoje privilegija — keliauti be šaunamojo ginklo. 
Iš pradžių vietovę sudarė kalvos ir slėniai, bet arčiau prie 
Kastro pasidarė labai lygu. Įdomus buvo pats kelias: visu 
ilgiu, išskyrus visai nedaugelį vietų, jis buvo išgrįstas di- 
deliais medžio tašais, kurie yra arba platūs ir sukloti išil- 
gai, arba siauri ir sudėti skersai. Vasarą tas kelias neblo- 
giausias, bet žiemą, kai medis nuo lietaus pasidaro slidus, 
joti be galo sunku. Tuo metų laiku žemė abipus kelio yirs- 
ta liūnu, o dažnai visai paplūsta vandeniu; todėl išilginius 
tašus reikalinga pritvirtinti skersinėmis kartimis, kurių 
galus iš abiejų šonų laiko į žemę įkalti basliai. Dėl tų bas- 
lių nukristi nuo arklio pavojinga, nes gali pataikyti ant 
kurio iš jų. Pažymėtina tačiau, kokie miklūs pasidarė, il- 
gai pratinti, Čiloės arkliai. Prieidami blogą kelio vietą, 
kur tašai nuslinkę, jie peršoka nuo vieno tašo ant kito be- 
veik kaip šunys — vikriai ir tiksliai. Iš abiejų šonų kelią 
supa aukšti girios medžiai, kurių apačioje priaugę nend- 
rių. Tarpais priekyje atsivėręs ilgas tos alėjos galas atro- 
dydavo įstabiai vienodas: baltas klojinio ruožas siaurėda- 
mas nyko tamsiame miške ar baigėsi vingiu, kylančiu 
į kokią stačią kalvą. 

Nors nuo San Karloso iki Kastro tiesia linija tėra dvy- 
lika lygų, tačiau įrengti tokiam keliui prireikė, matyt, di- 
džiulio triūso. Man pasakojo, kad anksčiau keletas žmo- 
nių žuvo, mėgindami prasigauti pro girią. Pirmą kartą tai 
pavyko vienam indėnui, kuris visą savaitę skynėsi kelią 
nendrynais ir pasiekė San Karlosą; ispanų valdžios orga- 
nai jį už tai apdovanojo žeme. Vasaros metu po miškus 
bastosi daug indėnų (bet dažniausiai aukštesnėse vietose, 

kur ne taip tanku), ieškodami puslaukinių karvių, min- 
tančių nendrių ir kai kurių medžių lapais. Vienas toks 
medžioklis prieš keletą metų atsitiktinai rado anglų laivą, 
sudužusį prie išorinių salos krantų. Įgula jau buvo pristi- 
gusi maisto, ir be žmogaus pagalbos vargu jai būtų pa- 
vykę prasibrauti beveik nepraeinamais miškais, o vienas 
jūrininkas jau mirė pavargęs bežygiuodamas. Indėnai per 
savo išvykas kelią susiranda pagal saulę, todėl, jei ilgai ap- 
siniaukę, negali keliauti. 

„Diena buvo graži, ir oras kvepėjo nuo daugybės žydin- 
čių medžių; bet drėgnas miškas vis tiek atrodė beveik 
toks pat niūrus. Be to, gausybė negyvų kamienų, styran- 
čių it griaučiai, toms girioms visada teikia kažkokį iškil- 
mingumą, kurio nėra seniai civilizuotų kraštų miškuose. 
Kai tik nusileido saulė, apsistojome nakvynei. Mūsų bend- 
rakeleivė, gana graži, buvo iš vienos gerbiamiausiųjų Kast- 
ro šeimų; bet ant arklio ji sėdėjo vyriškai ir neturėjo nei 
batų, nei kojinių. Stebėjausi, kad ir jai, ir jos broliui stigo 
bet kokio išdidumo. Jie turėjo su savimi maisto, bet kai aš 
ir p. Kingas imdavome užkandžiauti, sėdėdavo žiūrėdami, 
kaip mudu valgome, kol mums pagaliau pasidarydavo taip 
nepatogu, kad pradėdavome valgydinti visą būrelį. Nak- 
tis buvo be debesų, ir, išsitiesę guoliuose, gėrėjomės (o tai 
buvo tikrai didelis pasigėrėjimas) daugybe žvaigždžių, 
skaidrinusių girios tamsą. 

Sausio 23 d.— Rytą sukilome anksti ir apie antrą valan- 
dą pasiekėme gražų, tykų Kastro miestelį. Senis guberna- 
torius po to, kai čia paskutinį kartą lankėmės, mirė, ir jo 
pareigas ėjo vienas čilietis. Turėjome rekomendacinį laiš- 
ką į doną Pedrą, kuris pasirodė esąs žmogus nepaprastai 
svetingas, malonus ir mažiau savanaudis, negu paprastai 
būna šioje žemyno pusėje. Kitą dieną donas Pedras gavo 
mums naujus arklius ir pasisiūlė lydėti. Leidomės į pietus, 
daugiausia laikydamiesi pajūrio, ir. prajojome keletą kai- 
mų, kurių kiekviename buvo didelė medinė koplyčia, pa- 
naši į daržinę. Vilipiljyje donas Pedras paprašė komendan- 
tą, kad mums duotų vadovą iki Kukao. Senasis džentelme- 
nas pasisiūlė pats joti su mumis, bet ilgą laiką jo niekaip 
nebuvo galima įtikinti, kad du anglai tikrai nori vykti į to- 
kį užkampį, kaip Kukao. Taigi mus lydėjo du didžiausieji 
šio krašto aristokratai, kas buvo aiškiai matyti iš to, kaip 
jų atžvilgiu laikėsi visi neturtingesnieji indėnai. Iš Čončo 
leidomės skersai salą vingiuotais šuntakiais, tai per didin- 

gas girias, tai per gražius išskintus žemės sklypus, kuriuose 
noko turtingas grūdų ir bulvių derlius. Ta banguota, miš- 
kinga vietovė, iš dalies paversta dirvomis, man priminė re- 
čiau gyvenamas Anglijos dalis, todėl ji mano akyse buvo 
ypatingai žavi. Vilinkoje, prie Kukao ežero krantų, jau 
maža tesimatė išskintų ir dirbamų žemės plotų, o gyvento- 
jai visi, matyt, buvo indėnai. Tas ežeras, nutįsęs iš rytų 
į vakarus, yra 12 mylių ilgio. Dėl vietinių sąlygų jūrų brizas 
itin pastoviai pučia visą dieną, o naktį nutyla; tatai davė 
pagrindą įvairiems nebūtiems dalykams išsigalvoti: San 
Karlose mums apie tą reiškinį nupasakojo taip, kad jis ir 
iš tiesų atrodė stebuklas. 

Kelias į Kukao buvo toks blogas, kad nutarėme plauks 
ti periagua. Komendantas valdingiausiu tonu įsakė šešiems 
indėnams, kad mus pervežtų, nesiteikęs net pasakyti, ar už 
tai bus sumokėta. Periagua — keista, grubaus darbo valtis, 
bet jos įgula buvo dar keistesnė; abejoju, ar j vieną valti 


Irklavo jie, tiesa, labai gerai ir linksmai. Yrininkas kažką 
marmėjo indėnų kalba ir keistai šūkčiojo — labai panašiai 
kaip kiauliaganys, varantis kiaules. Išplaukiant, priešais 
pūtė lengvas brizas, bet prie Kukao koplyčios atsivarėme 
vis tik dar ne vėlai. Abipus ežero be pertrūkio tęsėsi miš- 
kai. Į tą periaguą, kuria plaukėme, pakrovė karvę. Atro- 
dytų, sunku tokį stambų gyvulį įtalpinti į tokią nedidelę 
"valtį, bet indėnai bematant susidorojo su šiuo reikalu. Jie 
pastatė karvę išilgai valties, pakreipė šią prie jos, paskui 
pakišo po pilvu du irklus, jų galus atrėmę į valties kraštą, 
ir su tų svirčių pagalba mikliai įrioglino vargšą gyvulį ko- 
jomis į viršų į valties dugną, ọ po to priraišiojo virvėmis. 
„Atvykę į Kukao, radome negyvenamą trobelę (joje apsi- 
stoja kunigas, lankydamas koplyčią), kur, užsikūrę ugnį, 
išsivirėme vakarienę ir puikiai įsikūrėme nakčiai. 

Kukao sritis — vienintelė gyvenamoji vieta visoje Či- 
loės vakarų pakrantėje. Čia gyvena apie 40—50 indėnų 
šeimų, pakrikusių per 4—5 mylias jūros krantais. Jie labai 
atitrūkę nuo likusios Čiloės dalies ir ne labai teturi ką par- 
davinėti, nebent kartais šiek tiek aliejaus, gaunamo iš 
ruonių varvelio. Jie neblogai apsirengę naminio darbo dra- 
bužiais ir valgyti jiems užtenka. Tačiau gyvenimu jie at- 
rodė nepatenkinti, o laikėsi taip nusižeminę, kad buvo net 
skaudu žiūrėti. Visa tai, man rodosi, tenka aiškinti tuo, kad 
vyresnybė su jais elgiasi labai šiurkščiai, visai nesiskai- 


281 


tydama. Mūsų bendrakeleiviai mums buvo labai mandagūs, 
o su vargšais indėnais elgėsi taip, lyg jie būtų vergai, o 
ne laisvi žmonės. Jie iš jų reikalavo, kad neštų maisto pro- 
duktus, duotų naudotis arkliais, net nesiteikdami pasakyti, 
kiek — ir ar iš viso — už tai bus sumokėta. Rytą, likę vieni 
su tais varguoliais, mes veikiai nusipelnėme jų palanku- 
mą, davę jiems cigarų ir matės. Didelį baltą cukraus gaba- 
lą pasidalijo tarp savęs visi čia buvusieji ir didžiai susido- 
mėję ragavo tą naujovę. Visus nusiskundimus indėnai 
baigdavo žodžiais: „Ir visa tai dėl to, kad mes vargšai in- 
dėnai ir nieko neišmanome; bet kai turėjom karalių, taip 
nebuvo". 

Kitą dieną po pusryčių išjojome į Punta Uantamo ragą, 
esantį už keleto mylių šiaurės link. Kelias ėjo labai pla- 
čiu paplūdimiu, į kurį net po tiekos giedrų dienų dužo 
didžiulė bangų mūša. Mane tikino, kad po smarkaus štor- 
mo jos ūžesys, esą, nakčia girdėti net Kastre, ne mažiau 
kaip už 21 jūrmylės [39 km], per kalvotą ir miškingą vie- 
tovę. Ne be vargo pasiekėme ragą, nes takai buvo nežmo- 
niškai blogi: visur pavėsyje žemė greit virsta tikra mar- 
malyne. Pats ragas — stati uolėta kalva. Jis apvešėjęs au- 
galu, kuris, man atrodo, giminingas Bromelia ir vietos 
gyventojų vadinamas čepones. Besibraudami tais sąžaly- 
nais, labai susibraižėme rankas. Juokinga buvo žiūrėti, ko- 
kių atsargumo priemonių ėmėsi mano vadovas indėnas: jis 
atsiraitė kelnes, tardamas, kad jos opesnės, negu jo įdiržusi 
oda. To augalo vaisius panašus į artišoką ir pilnas sėklų 
dėžučių; jose yra malonaus skonio saldus minkštimas, 
kuris čia labai vertinamas. Prie Lou įlankos mačiau, kaip gy- 
ventojai iš to vaisiaus gamino čičį, gėralą, panašų į obuo- 
lini vyną; taigi visiškai teisingai sako Humboltas, kad be- 
veik visur žmogus sugalvoja, kaip paruošti kokį nors gėri- 
mą iš augmenijos. Tiktai Ugnies Žemės, taip pat, atrodo, 
Australijos, laukiniai to dar nesugeba. 

Jūros krantas į šiaurę nuo Punta Uantamo rago nepa- 
prastai išraižytas ir gruoblėtas; priešais jį amžiname ūže- 
syje lūžta daugybė bangų. Mudu su p. Kingu labai norė- 
jome, jei būtų galimybių, grįžti pajūriu pėsti, bet net 
indėnai pareiškė, kad tai visiškai neįmanoma. Mums pasa- 
kojo, kad žmonės per salą iš Kukao į San Karlosą nuei- 
davo tiesiai miškais, bet krantu niekas nevykdavo. Į tokias 
ekspedicijas indėnai pasiima tik skrudintų kviečių ir val- 
go jų taupiai, dukart per dieną. 

Sausio 26 d.— Sulipę į periaguą, persikėlėme per ežerą 
ir vėl sėdome ant arklių. Visi Čiloės gyventojai, naudo- 
damiesi nepaprasta giedros savaite, valė žemę, deginda- 
mi miškus. Nors žmonės padeginėjo mišką labai stropiai, 
nemačiau, kad nors vienoje vietoje būtų pavykę ugnį 
smarkiau išplėsti. Papietavome su savo bičiuliu komen- 
dantu ir Kastrą pasiekėme jau sutemus. Kitą rytą išjojome 
labai anksti. Po kurio laiko nuo stačios kalvos prieš mus 
atsiskleidė — retas šiame kelyje dalykas — didelio miško 
vaizdas. Anapus medžių viršum akiračio išdidžiai kilo Kor- 
kovadas, o į šiaurę nuo jo — dar vienas didelis ugnikal- 
nis plokščiu viršumi; kitų sniego nuklotų tos ilgos kalnų 
virtinės smailių beveik nesimatė. Tikiuosi, dar ilgai neuž- 
miršiu to atsisveikinant regėto vaizdo — didingų Kordilje- 
rų, kylančių priešais Korkovadą. Nakvojome po atviru 
dangumi, be jokių debesų, ir kitą rytą pasiekėme San Kar- 
losą. Atvykome pačiu laiku, nes rytojaus dieną prasidėjo 
smarkus lietus. 

Vasario 4 d.— Išplaukėme iš Čiloės. Pastarąją savaitę 
padariau keletą trumpų išvykų. Per vieną jų apžiūrėjau di- 
delį šiuolaikinių moliuskų kriauklių klodą, iškilusį 350 pė- 
dų aukščiau jūros lygio; tose kriauklėse augo stambūs miš- 
ko medžiai. Kitą kartą nujojau į Uečukukujo ragą. Turėjau 
su savimi vadovą, kuris net perdaug gerai pažino šią vie- 
tovę: jis man prisispyręs aiškino, kaip indėnų vadinama 
begalinė daugybė menkiausių iškyšulėlių, upokšnių, įlankė- 
lių. Indėnų kalba čia, lygiai kaip ir Ugnies Žemėje, matyt, 
ypatingai gerai tinka duoti vietovei pavadinimą pagal men- 
kiausius jos savumus. Rodosi, kiekvienas džiaugėmės, kai 
atsisveikinome su Čiloe, tačiau, jei būtume įstengę pa- 
miršti niūrų, nesiliaujantį žiemos lietų, Čiloę būtume ga- 
lėję pavadinti žavia sala. Be to, yra kažkas labai patrauk- 
laus jos neturtingų gyventojų paprastume bei nusižemi- 
nusiame mandagume. 

Pasukome į šiaurę palei krantus, bet dėl ūkanoto oro 
Valdiviją pasiekėme tik 8 d. naktį. Kitą rytą leidomės botu 
į miestą, esantį apie 10 mylių nuo jūros. Plaukėme aukštyn 
upe, kurios krantuose tarpais matėme vieną kitą trobelę 
ir žemės sklypus, praskintus tarp ištisinio miško. Kartais 
sutikdavome eldiją su indėnų šeima. Miestas nusitiesęs Že- 
momis upės pakrantėmis; jis taip visas paskendęs obelų 
miške, kad gatvės atrodo it alėjos, išvestos vaisių sode. 
Niekad nemačiau krašto, kur obelys taip vešliai augtų, kaip 

toje drėgnoje Pietų Amerikos srityje; pakelėse buvo daug 
jaunų medelių, matyt, savaime įsisėjusių. Čiloės gyvento- 
jai moka nuostabiai greitai įveisti sodą. Beveik kiekvienos 
šakos apatinėje dalyje styro kūgiški, rudi, raukšlėti gum- 
buriukai; jie visada pasiruošę virsti šaknimis, ir tatai kar- 
tais matyti, kai ant medžio atsitiktinai patenka truputis pur- 
vo. Anksti pavasarį išrenkama šaka, storumo kaip žmogaus 
šlaunikaulis, ir atpiaunama tuoj po keletu tokių gumburiu- 
kų; nuo jos nupiaustomos visos smulkesnės šakelės, ir ji pa- 
sodinama žemėn, maždaug poros pėdų gylyje. Kitą pavasa- 
rį tas šakogalis išleidžia ilgus ūgius ir kartais net vaisiai de- 
ra ant jo; man rodė vieną tokį medelį, išauginusį net 
23 obuolius, bet tai retas atvejis. Trečiais metais nuopiova 
virsta (kaip pats mačiau) jau šakotu medžiu, apkibusiu 
vaisiais. Vienas senis netoli Valdivijos, įrodinėdamas pa- 
vyzdžiais, koks teisingas jo šūkis „Necesidad es la madre 
del invencion“ [Bėda — išradimų motina], papasakojo, kiek 
naudingų dalykų jis pagamina iš obuolių. Padaręs sidrą ir 
vyną, iš išspaudų ruošia baltą, skaniai kvepiantį svaigina- 
mą gėralą; panaudojęs kitokį procesą, gauna saldų sirupą, 
arba, anot jo, medų. Jo vaikai ir paršai šiuo metų laiku, 
atrodo, gyvena beveik tik sode. 

Vasario 11 d.— Išjojau su vadovu į nedidelę išvyką, 
kurios metu betgi visai maža tegavau pamatyti krašto geo- 
logijos ar gyventojų. Apie Valdiviją nedaug tėra nuvaly- 
tos žemės, persikėlę per upę keletą mylių nuo miesto, įjo- 
jome į girią ir, iki pasiekėme vietą, kur apsinakvojome, 
radom tik vieną skurdžią trobelę. Dėl nedidelio platumos 
skirtumo — 150 mylių — miško pobūdis, palyginti su Či- 
loės, čia jau visai kitoks. Tai susiję su tuo, kad truputį pa- 
sikeitęs medžių veislių santykis. Amžinai žaliuojančių 
medžių, atrodo, jau nebe taip daug, todėl miškas turi ryš- 
kesnius atspalvius. Kaip ir Čiloėje, tarp kamienų tankiai 
priaugę nendrių. Čia yra dar ir kitokios rūšies nendrė (pa- 
naši į Brazilijos bambuką, pasiekianti apie 20 pėdų aukštį), 
kuri auga grupėmis ir labai gražiai kraštuoja kai kurių upe- 
lių krantus. Iš to augalo indėnai ir dirbasi čusus — ilgas, 
smailias ietis. Būstas, kur apsistojome nakčiai, buvo toks ne- 
švarus, kad nutariau verčiau miegoti lauke; tokiose kelio- 
nėse pirmoji naktis paprastai labai nemaloni, nes dar nesi 
pripratęs prie blusų knibždėjimo ir kandžiojimo. Kitą rytą 
ant mano kojų, esu tikras, nebūtų atsiradę nė šilingo didu- 

mo vietelės, kur nebūtų buvę mažų raudonų dėmių nuo 
blusų įkandimo. 

Vasario 12 d.— Jojome toliau nepraskintu mišku, tik 
retkarčiais sutikdami kokį raitą indėną ar būrelį dailių mu- 
lų, gabenančių iš pietinių lygumų alerso lentas ir grūdus. 
Popiet vienas mūsų arklys pargriuvo iš nuovargio; tada bu- 
vome viršuje kalvos, nuo kurios atsivėrė puikus lianų re- 
ginys. Kai iš visų pusių mus ilgai spaudė ir slėgė medžių 
tankynė, tai tos atviros lygumos veikė labai gaivinamai. 
Girios vienodumas greit labai išvargina. Būdamas šioje va- 
karų pakrantėje, su malonumu prisimindavau laisvas, be- 
kraštes Patagonijos lygumas. Tačiau, it prieštarybės dva- 
sios veikiamas, negali užmiršti, kokia prakilni tų girių tyla. 
Lianos — derlingiausia ir tankiausiai gyvenama krašto da- 
lis, nes jų didžiausias privalumas tas, kad jose beveik visai 
nėra Medžių. Baigiantis miškui, prajojome keletą nedide- 
lių, lygių pievelių, kurias supo paskiri medžiai, lyg anglų 
parke. Dažnai stebėdavausi, matydamas, kad mišku apau- 
gusiose banguoto paviršiaus vietovėse visiškai lygūs plo- 
tai — be medžių. Kadangi mano arklys buvo pervargęs, nu- 
tariau apsistoti Kudiko misijoje, kurios vienuoliui friarui 
turėjau rekomendacinį laišką. Kudikas yra tarpinėje sri- 
tyje tarp girios ir lianų. Čia daug trobų su dirbamos žemės 
sklypais, kuriuose auga bulvės ir javai; beveik visa ta że- 
mė priklauso indėnams. Gentys, pavaldžios Valdivijai, yra 
„reducidos y cristianios“ [atverstos į krikščionybę|. Indė- 
nai, gyvenantieji toliau į šiaurę, tarp Arauko ir Imperialo, 
dar visai laukiniai ir neatversti; bet jie nuolat bendrauja 
su ispanais. Tėvas misionierius mums sakė, kad indėnai 
krikščionys nelabai mėgstą eiti klausyti mišių, bet šiaip 
jau tikėjimą gerbią. Sunkiausia juos, esą, priversti laikytis 
santuokos priedermių. Laukiniai indėnai imasi tiek žmonų, 
kiek gali išlaikyti, ir kasikas jų kartais turi daugiau kaip 
dešimt; kiek jų yra, įėjus į jo namą galima sužinoti iš to, 
kiek jame yra atskirų židinių. Kiekviena žmona su kasiku 
gyvena iš eilės po savaitę, bet visos jam audžia pončus ir 
atlieka kitokius namų darbus. Tapti kasiko žmona laikoma 
garbe, kurios siekia visos indėnų moterys. 

-© Visų šių genčių vyrai nešioja šiurkščius vilnonius pon- 
čus; tie, kurie gyvena į pietus nuo Valdivijos, dėvi trum- 
pas kelnaites, o kurie į šiaurę — sijonėlį, panašų į gaučų 
čilipą. Visų jų plaukai ilgi, perrišti skaisčiai raudonu kas- 
pinu, ant galvos nieko neužsideda. Tie indėnai — augaloti 

vyrai, atsikišusiais žandikauliais, ir išvaizda panašūs į tą 
didžiąją Amerikos tautų šeimą, kuriai priklauso; bet jų 
veidai, man rodosi, buvo truputį kitokie, negu genčių, ku- 
rias iki tol mačiau. Jų veido išraiška paprastai rimta, net 
griežta, ir liudija, kad jie tvirto būdo žmonės; joje gali 
įžiūrėti arba dorą atviraširdiškumą, arba nesutramdomą 
ryžtą. Ilgi, juodi plaukai, rimtas, aštrių bruožų, tamsios spal- 
vos veidas man priminė senovinius Jokūbo I atvaizdus!“š, 
Pakelyje visai nematėme to nusižeminusio mandagumo, 
"kurį visur pastebi Čiloės saloje. Kai kurie, daug nesiragin- 
dami, tarstelėdavo mari-mari (labas rytas), bet daugumas 
atrodė visai nelinkę mus sveikinti. Tą nepriklausomą lai- 
kyseną, tur būt, tenka aiškinti tuo, kad jie ilgai kariavo su 
ispanais ir vieninteliai iš visų Amerikos genčių ne kartą 
laimėjo. 

Vakarą praleidau labai maloniai, šnekučiuodamas su 
kunigu. Jis buvo nepaprastai meilus ir vaišingas; atsikėlęs 
iš Sant Jago, sugebėjo čia įsitaisyti šiokių tokių patogumų. 
Būdamas kiek prasilavinęs, nusiskundė, kad visiškai nėra 
su kuo bendrauti. Koks iš tikrųjų tuščias, matyt, buvo to 
žmogaus gyvenimas, neturint ypatingo uolumo tikėjime, 
nei darbo ar užsiėmimo! Kitą dieną, grįždami atgal, sutiko- 
me septynetą labai laukinės išvaizdos indėnų, kurių tarpe 
keletas buvo kasikai, tik ką gavusieji iš Čilės vyriausybės 
nedidelę metinę algą už ilgą ištikimybę. Tie gražūs vyrai 
jojo vienas paskui kitą labai paniurę. Senas kasikas, laikę- 
sis būrio priešakyje, buvo, regis, daugiausia įkaušęs, nes 
atrodė ir nepaprastai rimtas, ir baisiai suirzęs. Prieš tai 
prie mūsų buvo prisidėję du indėnai, keliavę iš vienos to- 
limos misijos į Valdiviją kažkokios bylos reikalu. Vienas 
buvo linksmo būdo senis, bet raukšlėtu, bebarzdžiu veidu 
veikiau priminė seną moteriškę, nei vyrą. Aš juos labai daž- 
nai pavaišindavau cigarais; nors juos mielai ir, atrodo, net 
su dėkingumu imdavo, tačiau padėkoti nelabai teikdavosi. 
Čiloėje indėnas tokiu atveju būtų nusiėmęs skrybėlę ir ta- 
ręs: „Dios Ie page!“ [Teatlygina jums dievas]. Kelionė labai 
išvargino: keliai buvo prasti, ir, be to, skersai jų voliojosi 
daugybė medžių; reikėdavo per juos peršokti arba joti ap- 
link, darant didelius vingius. Nakvojome prie kelio ir kitą 
dieną pasiekėme Valdiviją, iš kurios nuvykau į laivą. 

Po keleto dienų su karininkų grupe persikėliau per 
įlanką ir išlipome prie vadinamojo Nieblos forto. Statiniai 
buvo beveik visai sugriauti, lafetai visiškai supuvę. Ponas 

Vikhemas pastebėjo fortui vadovavusiajam karininkui, kad 
nuo vieno šūvio visi lafetai tikriausiai sutrupėtų į gabaliu- 
kus. Vargšas, stengdamasis palaikyti savo tvirtovės presti- 
žą, atsakė: „Ne, serai, aš tikras, kad jie atlaikytų ir du!“ 
Ispanai, matyt, ketino tą fortą padaryti neįveikiamą. Da- 
bar viduryje kiemo gulėjo cemento kalnas, kuris kietumu 
būtų įstengęs lenktyniauti su uola, ant kurios jį supylė. 
Cementas buvo atgabentas iš Čilės ir kainavo 7000 dole- 
rių. Kilusi revoliucija sutrukdė jį panaudoti, ir dabar jis 
kūpso čia, kaip paminklas žlugusiai Ispanijos didybei!??, 

Norėjau nuvykti į vieną namą, esantį už kokios pusant- 
ros mylios, bet vadovas pareiškė, kad prasibrauti tiesiai 
mišku visiškai neįmanoma. Jis apsiėmė mane nuvesti trum- 
piausiu keliu — karvių išmindžiotais takeliais, bet ir tai 
keliavome ne mažiau kaip tris valandas. Tas žmogus ver- 
čiasi gaudydamas paklydusius galvijus, bet, nors jam šie 
miškai, matyt, gerai pažįstami, neseniai ir jis paklydo ir dvi 
dienas išbuvo nieko nevalgęs; iš šių faktų galima aiškiai 
suprasti, kokios čionykštės girios nepraeinamos. Man daž- 
nai kildavo klausimas: ar ilgai kas nors lieka iš išvirtusio 
žemėn medžio? Tas žmogus man rodė vieną medį, nukirstą 
besislapsčiusių rojalistų prieš 14 metų: spręsdamas iš to 
pavyzdžio, manyčiau, kad 1!/2 pėdos storio kamienas per 
30 metų virsta trunėsiais. 


Vasario 20 d.— Ši diena liks atžymėta Valdivijos met- 
raščiuose, nes įvyko smarkiausias žemės drebėjimas, koki 
bepamena seniausieji vietos gyventojai. Aš tuo metu atsi- 
tiktinai buvau pajūryje ir ilsėjausi, gulėdamas miške. Že- 
mės drebėjimas įvyko staiga ir.truko dvi minutes, bet tas 
laikas atrodė daug ilgesnis. Žemės siūbavimas buvo labai 
aiškiai juntamas. Man ir mano draugui rodėsi, kad svyravi- 
mai ėjo tiesiai iš rytų, kai tuo tarpu kiti manė, jog jie skli- 
do iš pietvakarių; iš čia matyti, kaip kartais sunku būna 
suvokti svyravimų kryptį. Išstovėti ant kojų buvo nesun- 
ku, bet nuo žemės judėjimo man ėmė lyg ir galva suktis; 
buvo panašu į laivo supimąsi, esant lengvam šoniniam 
bangavimui, arba veikiau į tai, ką jauti, čiuoždamas per 
ploną ledą, linkstantį nuo kūno svorio. 

Smarkus žemės drebėjimas iškart sugriauna mūsų įpras- 
Čiausias asociacijas: Žemė, nepajudinamumo simbolis, svy- 
ruoja po mūsų kojomis, lyg plona plutelė ant skystimo pa- 
viršiaus, ir per šią vieną akimirką sąmonėje atsiranda 

kažkoks neįprastas netikrumo jausmas, kurio nebūtų gali- 
ma sukelti, net ištisas valandas apie tai mąstant. Miške, 
kur vėjelis siūbavo medžius, jaučiau tik drebant žemę, bet 
jokių to drebėjimo padarinių nemačiau. Kapitonas Fic Ro- 
jus ir kai kurie karininkai smūgio metu buvo mieste, ir ten 
vaizdas atrodė žymiai nuostabesnis: nors namai, pastatyti iš 
medžio, negriuvo, bet juos smarkiai kratė ir lentos girgž- 
dėjo bei trinksėjo viena į kitą. Žmonės, baisaus sumišimo 
pagauti, puolė lauk. Šios visos aplinkybės, lydinčios žemės 
drebėjimą, sukelia siaubą, kuris apima kiekvieną, kam te- 
ko jas matyti ir patirti jų pasekmes. Miške tas reiškinys bu- 
vo be galo įdomus, bet visai nebaimino. Labai įdomiai že- 
mės drebėjimas atsiliepė jūros vandenims. Smarkiausias 
trinkis įvyko atoslūgio metu. Viena sena moteris, buvusi 
tuo laiku paplūdimyje, pasakojo man, kad vanduo labai 
greit, bet nedidelėmis bangomis pakilo iki aukščiausios 
ribos potvynio metu, o paskui taip pat greit atslūgo iki 
normalaus lygio; tai buvo aiškiai matyti iš šlapio smėlio 
ruožo. Toks pat greitas, bet ramus potvynis buvo prieš ke- 
letą metų Čiloėje nedidelio žemės drebėjimo metu ir visai 
be reikalo sukėlė didelį sąmyšį. Per vakarą buvo dar daug 
silpnų trinkių, nuo kurių įlankoje, kaip atrodė, kilo labai 
sudėtingos srovės, ir keletas itin smarkių. 


Kovo 4 d.— Įplaukėme į Konsepsiono įlanką. Kol lai- 
vas priešais vėją slinko prie vietos inkarui išmesti, išsikė- 
liau Kirikinos saloje. Dvaro ūkvaizdis skubiai išjojo man 
pranešti baisią žinią apie didįjį žemės drebėjimą, įvykusį 
20 d.: nei Konsepsione, nei Talkauane (uoste) neliko nė vie- 
no namo; sugriauta 70 kaimų; didžiulė banga beveik visai 
nušlavė Talkauano griuvėsius. Netrukus savo akimis pa- 
mačiau gausybę pastarojo fakto įrodymų. Visas krantas bu- 
vo nusėtas įvairių medgalių bei rakandų, tartum čia sudužo 
tūkstantis laivų. Be daugybės kėdžių, stalų, knygdėčių ir 
kt., riogsojo keletas stogų, Kuriuos banga nuplėšė nuo na- 
melių ir atplovė čia beveik sveikus. Talkauano prekių san- 
dėliai sugriuvo, ir pakrantėje mėtėsi dideli maišai su med- 
vilne, prieskoniais ir kitomis vertingomis prekėmis. Vaikš- 
tinėdamas po salą, pastebėjau, kad daugybė uolų nuolau- 
žų, kurios, sprendžiant iš jas aplipusių jūros organizmų, 
dar neseniai, tur būt, gulėjo giliai vandenyje, dabar buvo 
išmestos toli į paplūdimį: viena buvo šešių pėdų ilgio, trijų 
pločio ir dviejų storio. Kaip pačioje saloje buvo aiškiai 

matyti siaubianti žemės drebėjimo galia, taip pajūryje po 
to atplūdusios bangos jėga. Daugelyje vietų žemėje atsi- 
vėrė plyšiai, einantieji iš šiaurės į pietus, gal būt, dėl to, 
kad nusileido lygiagrečiai kylantieji statūs šios siauros sa- 
los krantai. Kai kurie plyšiai prie pajūrio skardžių buvo 
jardo platumo. Į paplūdimį nuo skardžių nukrito daugybė 
didžiulių luistų, ir gyventojai spėjo, kad, prasidėjus liū- 
tims, įvyks dar didesni sprūdžiai. Virpėjimo poveikis kie- 
tam pirmykščiam skalūnui, kuris sudaro salos pagrindą, 
buvo dar įdomesnis: paviršiniai kai kurių siaurų keterų 
sluoksniai buvo taip išdaužyti, lyg sprogdinti paraku. Tą 
veikimą liudiją švieži lūžiai, ir žemės poslinkiai apsiribojo, 
tur būt, tik paviršiniu sluoksniu, nes kitaip visoje Čilėje 
neliktų nė vieno masyvaus uolienos luisto; tai, beje, ir teko 
laukti, nes žinoma, kad virpėjimai vibruojamo kūno pavir- 
šių veikia kitaip, negu jo vidų. Šia priežastimi, tur būt, 
aiškintinas ir tas faktas, kad giliose kasyklose žemės drebė- 
jimai nepadaro tokių nuniokojimų, kaip, rodos, turėtų pa- 
daryti. Manau, kad tas žemės drebėjimas labiau prisidėjo 
prie Kirikinos salos sumažėjimo, negu įprastinė jūros bei 
oro ardomoji veikla per ištisą šimtmetį. 

Kitą dieną išsikėliau Talkauane, o paskui nujojau į Kon- 
sepsioną. Abu miestai buvo visų baisiausias, bet kartu ir 
įdomiausias reginys, kokį tik kada nors mačiau. Žmogui, 
mačiusiam tuos miestus pirmiau, jis gal būtų padaręs dar 
didesnį įspūdį, nes griuvėsiai buvo taip sujaukti ir viskas 
taip mažai tepanėšėjo į gyvenamą vietą, kad sunku buvo 
įsivaizduoti, kaip tie miestai atrodė anksčiau. Žemės drebė- 
jimas prasidėjo pusę dvyliktos priešpiet. Jei jis būtų vy- 
kęs vidury nakties, tai tikriausiai būtų žuvusi didesnioji gy- 
ventojų dalis (o jų šioje provincijoje daug tūkstančių); da- 
bar gi težuvo nepilnas šimtas; gyventojus tik ir išgelbėjo 
tas, kad jie įpratę pulti lauk iš namo, kai tik kiek sudreba 
žemė. Konsepsione kiekvienas namas ar namų eilė, virtę 
griuvėsių krūva, pasiliko vietoje, bet Talkauane, kurį buvo 
užliejusi didžiulė banga, maža ką tegalėjai įžiūrėti, be išti- 
sinio plytų, čerpių bei medgalių sluoksnio, ir tik vienur ki- 
tur tebestovėjo sienos dalis. Dėl to Konsepsionas, nors ir ne- 
buvo taip visiškai nusiaubtas, atrodė baisiau ir, jei čia leis- 
tina taip pasakyti, vaizdingiau. Pirmasis smūgis buvo visai 
netikėtas. Dvaro ūkvaizdis Kirikinoje man pasakojo, kad 
supratęs, jog vyksta žemės drebėjimas, tik tada, kai drauge 
su arkliu nusirito ant žemės. Pakilęs ant kojų, buvęs vėl 

parblokštas. Jis taip pat man pasakojo, kad karvės, stovė- 
jusios pačiame salos krante, nugarmėjo į jūrą. Didžiulė 
banga pražudė daug galvijų; vienoje slesnoje saloje, įlan- 
kos gale, buvo nunešta jūron ir prigėrė 70 gyvulių. Apla- 
mai manoma, kad tai buvo biauriausias žemės drebėjimas, 
kokį tik žmonės kada matė Čilėje; tačiau labai sunku patik- 
rinti, nes smarkūs drebėjimai įvyksta tik per ilgus laiko 
tarpus; jei smūgis, beje, būtų buvęs ir dar smarkesnis, nuo 
to maža kas būtų pasikeitę, nes ir taip dabar viskas buvo 
vieni griuvėsiai. Po smarkaus žemės drebėjimo sekė bega- 
„lės silpnų virpčiojimų, kurių per pirmas dvylika dienų 
buvo priskaityta ne mažiau kaip trys šimtai. 

Apžiūrėjęs Konsepsioną, negaliu suprasti, kaip didžio- 
ji dalis gyventojų sugebėjo išlikti sveiki ir gyvi. Namai 
daugelyje vietų griuvo į lauko pusę, sudarydami gatvėse 
plytų bei šiukšlių kauburiukus. Anglijos konsulas p. Rou- 
sas mums pasakojo, kad valgęs pusryčius, kai pirmas po- 
žeminis smūgis jį įspėjęs, jog reikia bėgti lauk. Dar nebu- 
vo pasiekęs nė kiemo vidurio, kaip vienas jo namo šonas 
su trenksmu nugriuvo. Jis susivokė, kad jei užkops ant gu- 
linčių griuvėsių viršaus, tai ten bus saugu. Neįstengdamas, 
žemei siūbuojant, išsilaikyti ant kojų, jis šliaužė keturio- 
mis; vos tik spėjo užsiropšti į tą pakilumėlę, įgriuvo kitas 
namo šonas, ir didelės sijos pralėkė jam pro pat galvą. 
Nuo debesies dulkių, kurių prilindo jam į akis ir užkimšo 
burną, net apsiniaukė dangus; pagaliau jis išsigavo į gat- 
vę. Kadangi smūgiai sekė vienas po kito keleto minučių 
tarpais, niekas nedrįso artintis prie vos besilaikančių griu- 
vėsių; niekas nežinojo, ar nežūva be pagalbos jo bran- 
giausieji draugai ir giminės. Tie, kurie išgelbėjo kokį nors 
turtą, buvo priversti nuolat jį saugoti, nes aplinkui slan- 
kiojo vagys, kurie, tik sudrebėjus žemei, viena ranka mu- 
šėsi į krūtinę šaukdami: „„Misericordia!“ [Viešpatie, pasi- 
gailėk!], o kita tempė, ką tik galėjo, iš griuvėsių. Šiaudiniai 
stogai griuvo į besikūrenančius židinius, visur kilo gaisrai; 
šimtai žmonių neteko viso savo turtelio, ir maža kas betu- 
rėjo ko pavalgyti net vienai dienai. 

Vien tik žemės drebėjimo užtenka sunaikinti bet kurio 
krašto gerovei. Jei nūdien nebeveiklios požeminės jėgos 
pasireikštų po Anglija, taip pat, kaip jos, be abejonės, buvo 
išsivysčiusios praėjusiomis geologinėmis epochomis,— visa 
krašto padėtis smarkiai pasikeistų! Kuo virstų aukšti na- 
mai, žmonių prisikimšę miestai, didžiulės įmonės, dailūs 

visuomeniniai ir privatūs pastatai! Ir kokia gausybė žūtų 
žmonių, jei naujas perturbacijos periodas prasidėtų smar- 
kiu požeminiu smūgiu nakties glūdumoje! Anglija iškart 
subankrotuotų: visi dokumentai, užrašai, sąskaitos tuo mo- 
mentu žūtų. Vyriausybė nebegalėtų rinkti mokesčių, pa- 
laikyti savo autoriteto, o nusikalstamoji prievartos ir plė- 
šimo ranka gautų visišką laisyę. Visuose dideliuose mies- 
tuose prasidėtų badas, o paskui — maras ir mirtis. 


Netrukus po trinkio už trijų— keturių mylių pasirodė 
didžiulė banga; įlankos viduryje jos kontūrai buvo lygūs; 
bet, nesulaikoma jėga verždamasi į priekį, krante ji nune- 
šė trobas ir medžius. Įlankos gilumoje ji sulūžo į eilę bai- 
singų baltų gožų, ištiškusių 23 pėdas viršum aukščiausių- 
jų potvynių ribos. Jų jėga buvo, matyt, nepaprastai didelė, 
nes forte viena patranka, kartu su lafetu svėrusi apie ketu- 
rias tonas, panešta į priekį 15 pėdų. Kažkokia škuna atsi- 
dūrė tarp griuvėsių, 200 jardų nuo kranto. Po pirmosios 
bangos sekė dvi kitos, kurios traukdamosi nešėsi daugybę 
plūduriavusių lūženų. Vienoje įlankos vietoje laivas buvo 
išmestas toli į krantą ir vėl nuneštas atgal, paskui vėl iš- 
mestas ir grąžintas. Kitoje vietoje du dideli laivai, stovėję 
greta ant inkaro, taip sukaliojosi, kad jų grandinės tris- 
kart apsivijo viena aplink kitą; nors jie inkarą buvo iš- 
metę 36 pėdų gylyje, keletą minučių buvo atsidūrę ant 
pliko dugno. Didžioji banga atslinko, matyt, pamažu, nes 
Talkauano gyventojai turėjo laiko subėgti į kalvas už 
miesto; o keletas jūrininkų leidosi botais į atvirą jūrą, ti- 
kėdamiesi, kad saugiai persivarys per bangą, jei tik ją 
pasieks anksčiau, negu ji suduš;— ir jų neapsigauta. Vie- 
na sena moteriškė su keturių ar penkių metų berniuku 
irgi puolė į valtį, bet nebuvo kas irkluoja, ir valtis, pate- 
kusi ant kažkokio inkaro, perlūžo pusiau; senė prigėrė, 
o vaiką, įsikibusį į valties lūženą, rado po keleto valan- 
dų. Tarp namų griuvėsių dar telkšojo sūraus vandens 
balos, ir vaikai, pasidarę luotus iš senų stalų bei kėdžių, 
atrodė tokie pat laimingi, kokie vargšai buvo jų tėvai. 
Tačiau įdomu buvo tai, kad visi atrodė kur kas veiklesni 
ir žvalesni, negu galėjai tikėtis. Labai teisingai kažkas kal- 
bėjo: kadangi viskas taip išgriauta, niekas nesijaučia nu- 
skriaustas labiau už kitą ir negali draugų įtarti, kad jie 
jam atšalo: o tai būna skaudžiausia, netekus turto. Ponas 
Rousas kartu su didele žmonių grupe, kurią pasiėmė 

globoti, pirmąją savaitę gyvėno sode, po obelimis. Iš pra- 
džių jiems buvo linksma, lyg per kokį pikniką; bet netru- 
kus pradėjo drengti lietus ir pasidarė labai nejauku, nes 
nebuvo nė menkiausios pastogės. | 

Puikioje kapitono Fic Rojaus ataskaitoje apie tą žemės 
drebėjimą sakoma, kad įlankoje matyta du sprogimai: vie- 
nas buvo panašus į dūmų stulpą, o kitas —į čiurkšlę, iš- 
leistą didelio banginio. Visas vanduo atrodė lyg verdąs; 
„Jis pajuodavo, ir iš jo sklido labai nemalonus sieros kva- 
pas“. Šie pastarieji reiškiniai buvo pastebėti taip pat ir 
Valparaiso įlankoje 1822 m. žemės drebėjimo metu; juos, 
manau, tenka aiškinti tuo, kad buvo išjudintas jūros dugne 
dumblas su pūvančiomis organinėmis medžiagomis. Kai 
vieną tykią dieną mūsų laivas Kaljao įlankoje vilko dug- 
nu inkaro grandinę, pastebėjau, kad jos kelią ženklino bur- 
buliukai. Paprasti žmoneliai Talkauano mieste tarė, kad že- 
mės drebėjimą sukėlusios kažkokios senės indėnės, kurios 
prieš porą metų buvusios įžeistos ir užkimšusios Antuko 
ugnikalnį. Tie paiki prietarai įdomūs tuo, kad rodo, jog 
žmonės iš patyrimo žino, kad ugnikalnių veiklos nutrūki- 
mas siejasi su žemės drebėjimu. Jiems teko šauktis pagal- 
bon raganavimą toje įvykių grandinėje, kur nesugebėjo 
įžiūrėti ryšio tarp priežasties ir pasekmės, ir jie nutarė, 
kad buvo užkimšta ugnikalnio stemplė. Šiuo ypatinguoju 
atveju tas prietaringas tikėjimas juoba įdomus, kad, pa- 
sak kapitono Fic Rojaus, yra pagrindo manyti, jog Antu- 
kas per žemės drebėjimą neišsiveržė. 


Konsepsiono miestas buvo pastatytas įprastiniu ispa- 
nišku būdu; visos gatvės kirtosi stačiais kampais; vienos 
ėjo vakarų— pietvakarių kryptimi, o kitos — šiaurės— 
šiaurvakarių kryptimi. Sienos, ėjusios pirmąja kryptimi, 
išsilaikė, be abejonės, geriau, negu ėjusios antrąja; dides- 
nioji plytų dalis suvirto į šiaurryčių pusę. Abi šios aplin- 
kybės visiškai derinasi su bendra nuomone, kad svyravi- 
mai ėjo iš pietvakarių, ir ta kryptimi buvęs girdėti dunde- 
sys iš po žemių: aišku, jog tikimybė griūti sienoms, einan- 
čioms iš pietvakarių į šiaurryčius ir, vadinasi, galais 
nukreiptoms į tašką, iš kurio sklido svyravimai, yra daug 
mažesnė, negu toms sienoms, kurios, eidamos iš šiaurvaka- 
rių į pietryčius, turėjo ūmai netekti statmenos padėties, nes 
svyravimai, sklidę iš pietvakarių, eidami po trobesių pa- 
matais, buvo, matyt, panašūs į bangas, nutįsusias iš šiaur- 

vakarių į pietryčius. Tai akivaizdžiai galima parodyti, jei 
padėsime knygas briaunomis ant kilimo, o paskui Mičelo 
siūlomu būdu jį siūbuosime, pamėgdžiodami žemės dre- 
bėjimą; pasirodys, kad knygos grius anksčiau ar vėliau 
priklausomai nuo to, kiek jų kryptis sutaps su bangų kryp- 
timi. Plyšiai žemėje daugiausia, nors ir ne visi vienodai, 
ėjo iš pietryčių į šiaurvakarius ir, vadinasi, atitiko svyra- 
vimų, arba pagrindinės fleksūros, linijas!!'?. Atsižvelgiant 
į šias visas aplinkybes, taip aiškiai rodančias, kad svarbiau- 
sias žemės drebėjimo fokusas buvo pietvakarių kryptimi, 
labai įdomu tai, jog Santa Marijos sala, esanti kaip tik ta 
kryptimi, pakilo maždaug tris kartus aukščiau, nei kuri 
nors kita pakrantės vieta. 

Puikiu pavyzdžiu, kaip nevienodai atsparios drebėji- 
mui sienos, priklausomai nuo jų krypties, gali būti katedra. 
Iš to šono, kuris buvo nukreiptas į šiaurryčius, liko didžiulė 
griuvėsių krūva, kurioje kyšojo, lyg plūduriuodamos upėje, 
durų staktos ir aibės medinių sijų. Kai kurie kampuoti mūro 
luistai buvo itin stambūs; jie nusirito gana toli lygiu šven- 
toriumi, lyg uolienų nuolaužos aukšto kalno papėdėje. 
Šoninės sienos (einančios iš pietvakarių į šiaurryčius), nors 
ir smarkiai sutrūkinėjo, bet tebesilaikė; tačiau didžiuliai 
kontrforsai (stovėję stačiu kampu į jas, atseit, lygiagreta 
su sugriuvusiomis sienomis) daugeliu atvejų buvo lyg rėž- 
tuvu nukirsti ir gulėjo išvirtę ant žemės. Kai kurie stačiu 
kampu pritaisyti puošmenys tų pat sienų atbrailose nuo že- 
mės drebėjimo pasisuko skersi. Panašus reiškinys buvo pa- 
stebėtas po žemės drebėjimo Valparaise, Kalabrijoje ir kai 
kuriose senovės Graikijos šventyklose*. Tas persikreipi- 
mas iš pirmo žvilgsnio, sakytum, rodo, kad žemėje po 
: kiekviena tokia vieta vyko sūkuriavimas; tačiau tai visiš- 
kai neįtikima. Ar taip nėra dėl to, kad kiekvienas akmuo 
stengiasi susirasti tam tikrą padėti vibravimo linijų at- 
žvilgiu, panašiai kaip segtukai ant kratomo popieriaus la- 
po? Apskritai kalbant, skliaustinės durys ir langai atsilaikė 
daug geriau už visas kitas pastatų dalis. Tačiau vienas 
vargšas luošas senis, kuris, pajutęs menkiausią trinkį, ro- 
podavo po tokiom durim, šįkart buvo negyvai sutraiškytas. 

Nebandysiu smulkiau aprašinėti, kaip atrodė Konsep- 
sionas, nes laikau visai neįmanoma perteikti tuos mišrius 


* Arago straipsnis „L'Institut“, 1839, p. 337. Žr. taip pat Miers, 
Chile, t. I, p. 392 ir Lyell, Principles of Geology, kn. II, skyrius XV. 

jausmus, kurie mane buvo apėmę. Keletas karininkų 
lankėsi mieste dar iki manęs, bet nė vaizdingiausi pasako- 
jimai nepadėjo įsivaizduoti, kaip viskas buvo nusiaubta. 
Skaudu ir graudu darosi, žiūrint, kaip žmogaus darbo vai- 
siai, kainavę tiek laiko ir pastangų, per vieną minutę nu- 
ėjo niekais; tačiau užuojautą gyventojams beveik tuoj iš- 
stūmė nusistebėjimas, pamačius, kas pasidarė tik per trum- 
pą laiko tarpelį, kai esame pripratę tokius vaizdus sieti 
su ilgų amžių poveikiu. Man rodosi, kad, išvykę iš Angli- 
jos, vargu ar matėme kitą tokį įdomų reginį. 

Sakoma, kad beveik per kiekvieną didelį žemės drebė- 
jimą aplinkiniai jūros vandenys smarkiai banguoja. Ta per- 
turbacija paprastai būna, kaip ir žemės drebėjimo Konsep- 
sione atveju, dvejopos rūšies: pirma, trinkio momentu van- 
duo ramiai plūsta į pajūrį, o paskui vėl ramiai atslūgsta; 
antra — po kurio laiko visa jūros masė atsitraukia nuo 
kranto, paskui grįžta viską triuškinančiomis bangomis. 
Pirmasis judėjimas yra, matyti, betarpiška pasekmė to, kad 
žemės drebėjimas skirtingai paveikia skystus ir kietus kū- 
nus, todėl santykis tarp jų lygių bent kiek sutrinka; bet 
antrasis reiškinys žymiai svarbesnis. Nustatyta, kad per 
daugumą žemės drebėjimų, ypač vakarinėje Amerikos pa- 
krantėje, vandenys iš pradžių atsitraukia. Kai kurie au- 
toriai mėgino tatai aiškinti tuo, kad vandens lygis lieka 
toks pat, kai tuo tarpu sausuma vertikaliai svyruoja; bet 
tikriausiai vandenys, esantieji prie kranto, net jeigu jis ga- 
na status, judėtų išvien su dugnu; be to, kaip primygtinai 
pažymi p. Lajelis, panašūs jūros judėjimai vyksta prie sa- 
lų, esančių toli nuo perturbacijos pagrindinės linijos, kaip 
tat buvo su Chuan Fernandeso sala šio žemės drebėjimo 
metu ir su Madeira per garsiąją Lisabonos katastrofą!!!, 

Spėju (nors šis klausimas vis tik labai neaiškus), kad 
banga, dėl ko ji besusidarytų, pirmiausia atitraukia van- 
denį nuo jūros kranto, į kurį atslinkdama sudūžta; stebė- 
jau, jog taip, būtent, esti su mažomis bangelėmis, kurias 
sukelia garlaivio ratų mentės. Pažymėtina, kad tuo tarpu, 
kai Talkauanas ir Kaljao (prie Limos), esantieji didelių 
seklių įlankų gilumoje, per kiekvieną smarkų žemės dre- 
bėjimą nukentėdavo nuo didžiulių bangų, Valparaisas, sto- 
vįs visai prie gilių vandenų krašto, nė karto nebuvo užlie- 
tas bangos, nors dažnai patyrė labai smarkių smūgių. Iš to, 
kad didelė banga atplūsta ne tuoj po žemės drebėjimo, bet 
kartais net už pusės valandos, taip pat iš to, kad tolimose 

salose šiuo atžvilgiu esti tas pats, kaip ir pajūryje, netoli 
perturbacijos židinio, seka, jog banga pirmiausia susidaro 
atviroje jūroje; toliau, kadangi tas reiškinys pastebimas 
visada, tai jį, matyt, sukelia vis ta pati priežastis; spėju, 
kad vietos, kame atsiranda didžioji banga, reikia ieškoti 
toje linijoje, kur mažiau sujudinti gilaus okeano vandenys 
ribojasi su vandeniu, esančiu arčiau prie kranto ir judan- 
čiu kartu su sausuma; atrodytų, jog banga esti didesnė ar 
mažesnė, priklausomai nuo to, koks yra plotas seklaus van- 
dens, sujudinto drauge su dugnu, ant kurio jis gulėjo. 


Ypačiai pažymėtina šio žemės drebėjimo pasekmė bu- 
vo pastovus sausumos iškilimas; bet, tur būt, daug teisin- 
giau bus jį laikyti priežastimi. Nėra abejonės, kad sausuma 
aplink Konsepsiono įlanką iškilo dvi—tris pėdas; tačiau 
verta pažymėti, jog banga sunaikino seniau buvusios po- 
tvynių ribos žymes lėkštuose smėlėtuose krantuose, ir dėl 
to man nepavyko rasti jokių to fakto įrodymų, išskyrus tik 
vienbalsį gyventojų liudijimą, kad viena nedidelė uolėta 
sekluma, dabar iškilusi, prieš tai buvo apsemta vandens. 
Santa Marijos sala (apie 30 mylių nuo čia) iškilo dar aukš- 
čiau; kapitonas Fic Rojus ten vienoje vietoje rado klodus 
pūvančių dvigeldžių moliuskų, dar prisitvirtinusių prie uo- 
lų, 10 pėdų aukščiau viršutinės potvynio linijos; o anksčiau 
gyventojai didžiojo atoslūgio metu čia nardydavo, rink- 
dami tuos moliuskus. Kad ši sritis iškilo, ypač įdomu todėl, 
jog čia jau anksčiau vyko daug smarkių žemės drebėjimų, 
taip pat ir dėl to, kad žemės paviršiuje mėtosi gausybė jū- 
rinių moliuskų kriauklių, mažiausiai iki 600, bet, manau, 
net iki 1000 pėdų aukščio. Valparaise, kaip jau pažymėjau, 
tokias pat kriaukles randa 1300 pėdų aukštyje; vargiai ga- 
lima abejoti, kad tas didelis iškilimas atsirado dėl vienas 
po kito sekusių nedidelių pakilimų, panašių į tuos, kurie ly- 
dėjo arba sukėlė žemės drebėjimą šiais metais, taip pat 
dėl nepastebimai lėto sausumos kilimo, kuris neabejotinai 
nuolat vyksta kai kuriose šio pajūrio vietose. 

Chuan Fernandeso sala, esanti 360 mylių į šiaurvaka- 
rius, 20 dienos didžiojo smūgio metu taip smarkiai siūba- 
vo, kad medžiai daužėsi vienas į kitą, o palei krantą po 
vandeniu išsiveržė ugnikalnis; šie faktai pažymėtini dėl to, 
jog 1751 m. žemės drebėjimas toje saloje pasireiškė smar- 
kiau, nei kitose vietose, esančiose tokiu pat atstumu nuo 
Konsepsiono, o tai, matyt, rodo, kad yra kažkoks požeminis 

ryšys tarp tų dviejų taškų. Čiloė, esanti apie 340 mylių 
į pietus nuo Konsepsiono, matyt, patyrė smarkesnį sukrė- 
timą, negu jų tarpe esanti Valdivijos sritis, kur Viljariko 
ugnikalnis liko visiškai ramus, kai tuo tarpu Kordiljeruose 
priešais Čiloę du vulkanai smarkiai išsiveržė vienu metu. 
Tiedu ugnikalniai, taip pat ir kai kurie jų kaimynai, tebesi- 
veržė ilgą laiką, o po dešimties mėnesių juos vėl paveikė 
žemės drebėjimas, įvykęs Konsepsione. Žmonės, kirtę me- 
džius vieno tų ugnikalnių papėdėje, 20 d. nejuto jokio po- 
žeminio smūgio, nors nuo jo tada susiūbavo visa aplinkinė 
sritis; čia išsiveržimas sušvelnino žemės drebėjimą ir jį pa- 
vadavo; tatai būtų įvykę, pasak prastų žmonių, ir Konsep- 
sione, jei burtų pagalba nebūtų buvęs užkimštas Antuko 
ugnikalnis. Po dvejų metų ir devynių mėnesių Valdivijoje 
ir Čiloės saloje vėl įvyko žemės drebėjimas — dar smarkes- 
nis, negu vasario 20 d., ir po to viena sala Čonoso archipe- 
lage pastoviai iškilo daugiau kaip 8 pėdas. 

Visų tų reiškinių mastą galėsime geriau suprasti, jei įsi- 
vaizduosime (kaip ir kalbėdami apie ledynus), kad jie įvy- 
ko atitinkamais atstumais Europoje; tada visoje sausumoje 
nuo Šiaurės jūros iki Viduržemio jūros įvyktų smarkus že- 
mės drebėjimas ir tuo pat metu platus Anglijos rytų pa- 
krantės ruožas, taip pat ir kai kurios tolimos salos, pasto- 
viai iškiltų; Olandijos pakrantėje imtų veikti ištisa grandi- 
nė ugnikalnių, ir įvyktų išsiveržimas jūros dugne netoli 
Airijos šiaurinio pakraščio; pagaliau senoviniai Overnės, 
Kantalio ir Mon d'Oro krateriai išmestų į padanges juodų 
dūmų stulpą ir ilgą laiką smarkiai veiktų. Po dvejų metų 
ir devynių mėnesių Prancūziją, nuo jos centrinių sričių iki 
Lamanšo sąsiaurio, vėl nusiaubtų žemės drebėjimas, ir Vi- 
duržemio jūroje pastoviai iškiltų viena sala. 

Plotas, iš po kurio 20 dieną veržėsi vulkaninės medžia- 
gos, yra 720 mylių [1160 km] ilgio viena kryptimi ir 400 my- 
lių [640 km] kita kryptimi, einančia stačiu kampu į pirmą- 
ją; taigi požeminis lavos ežeras čia, tur būt, nusitęsęs maž- 
daug dvigubai didesniame plote, negu Juodoji jūra. Kadan- 
gi visoje šioje reiškinių grandinėje paaiškėjo, kad yra 
glaudus ir sudėtingas ryšys tarp keliamųjų ir eruptyvinių 
jėgų, tai galime drąsiai daryti išvadą, jog tos jėgos, kurios 
pamažu, nedideliais trūktelėjimais iškelia žemynus, ir tos, 
kurios periodiškai išvaro lauk vulkanines medžiagas pro 
atviras kiaurymes, yra tapatingos. Vadovaudamasis dau- 
geliu sumetimų, manau, kad dažnus žemės drebėjimus 

šiame pajūrio ruože sukelia žemės plutos sluoksnių trū- 
kiai, neišvengiamai atsirandantieji dėl įtampos, kurią pa- 
tiria keliamoji sausuma, ir ištirpusių uolienų injekcijos į 
susidariusius tarp sluoksnių tarpus. Dėl tų trūkių ir injek- 
cijos, jeigu jie pakankamai dažnai kartojasi (o žinome, kad 
žemės drebėjimai atvejų atvejais ištinka tas pačias sritis 
ir vis panašiu būdu), susidaro kalvų grandinės; tą, būtent, 
procesą, matyt, ir patiria ilga Šv. Marijos sala, kuri iškilusi 
tris kartus aukščiau už kaimyninę vietovę. 

Manau, kad kietoji kalno ašis savo susidarymo būdu 
nuo vulkaninės kalvos tesiskiria tik tuo, jog pirmuoju atve- 
ju ištirpusi uoliena pakartotinai įsiliejo į sluoksnių vidų, 
o ne pakartotinai išsiliejo lauk, kaip antruoju atveju. Be 
to, Manau, kad struktūrą tokių didelių kalnų grandinių, 
kaip Kordiljerai, kur sluoksniai, dengiantieji injektuotą 
„gelminių uolienų ašį, suversti briaunomis palei keletą ly- 
giagrečių ir arti viena kitos einančių iškilimo linijų, — tokią 
struktūrą galima paaiškinti tik tuo, jog uolienos, iš kurių 
susidariusi ašis, buvo injektuotos pakartotinai per tokius 
laiko tarpus, kad aukštesnieji sluoksniai, savotiški pleištai, 
spėdavo atvėsti ir sukietėti; nes, jei tie sluoksniai būtų 
atsidūrę tokioje padėtyje, kokioje jie dabar yra,— smar- 
kiai pasvirę, statmeni ir net apsivertę, — vienu trūktelėji- 
mu, tai net pačios žemės gelmės būtų išsiliejusios lauk ir 
dabar regėtume ne staigias kalnų ašis iš uolienų, sukietė- 
jusių, esant milžiniškam slėgiui; lavos srautai būtų ištekė- 
jẹ daugybėje vietų kiekvienoje iškilimo linijoje“. 

* Pilnutinė ataskaita apie vulkaninius reiškinius, lydėjusius vasario 
20 d. žemės drebėjimą, ir išvados, kurias iš jų galima daryti, pateiktos 
„Geological Transactions”, t. V. 


XV SKYRIUS 
KĖLIMASIS PER KORDILJERUS 


1835 m. kovo 7 d.— Konsepsione prabuvome tris dienas, 
po to išplaukėme į Valparaisą. Vėjas buvo šiaurės, tai iš- 
ėjimą iš Konsepsiono įlankos pasiekėme tik prieš temstant. 
Kadangi buvome labai arti žemės ir ėmė ūkanoti, išmetė- 
me inkarą. Netrukus visai šalia mūsų sušmėžavo didelis 
amerikiečių ruonių medžiojamasis laivas; išgirdome jankio 
balsą, kaip šaukė jūrininkams, kad nutiltų, nes klausosi, 
ar negirdėti pakrantės gožų. Kapitonas Fic Rojus jam skar- 
džiu balsu suriko, kad tegul meta inkarą ten, kur esąs. 
Vargšas, tur būt, pamanė, kad balsas pasigirdo nuo kranto; 
laive tuoj pakilo tikras Babelio sumišimas; visi šaukė: „Iš- 
mesk inkarą! Atleisk lyną! Nuimk bures!“ Nieko juokin- 
gesnio nesu girdėjęs. Jei laivo įgula būtų buvę tik kapito- 
nai ir nė vieno jūrininko, tai ir tada šūkčiojami įsakymai 
nebūtų susilieję į tokį klegesį. Įsiklausę supratome, kad ka- 
pitono padėjėjas mikčioja, tai, tur būt, dėl to visa įgula jam 
padėjo davinėti įsakymus. 

11 d. išmetėme inkarą Valparaise, o po dviejų die- 
nų leidausi į kelionę, ketindamas pereiti per Kordiljerus. 
Nuvykau į Sant Jagą, kur p. Koldklius kuo maloniausiai 
man visokeriopai padėjo atlikti tuos nedidelius pasiruoši- 
mo darbus, kurie buvo reikalingi. Šioje Čilės dalyje yra dvi 
perėjos per Andus, vykstant į Mendosą: viena iš jų, kuria 
daugiausia naudojamasi, būtent, Akonkaguos, arba Uspal- 
jatos, perėja, yra kiek šiauriau, o kita, vadinama Portilja, 
yra labiau į pietus ir arčiau, bet ji aukštesnė ir pavojin- 
gesnė. 


Kovo 18 d.— Leidomės į kelionę link Portiljos perėjos. 
Išjoje iš Sant Jago, perkirtome plačią išdegintą lygumą, ku- 
rioje stovi miestas, ir po pietų pasiekėme Maipą, vieną iš 
svarbiausiųjų Čilės upių. Lygumą toje vietoje, kur ji įsi- 

terpusi į pirmąją Kordiljerų grandinę, iš abiejų šonų su- 
pa aukšti pliki kalnai, ir ji čia nors ne plati, bet labai der- 
linga. Daugybę kaimiečių trobų supo vynuogynai ir sodai 
su obelimis, lygiaisiais ir paprastaisiais persikais; jų ša- 
kos linko nuo gražių, prinokusių vaisių. Vakare prajojome 
muitinę, kur buvo apžiūrėtas mūsų bagažas. Kordiljerai Či- 
lės sieną saugoja geriau, negu jūrų vandenys. Centrinius 
gūbrius tepasiekia visai maža slėnių, o kitose vietose nešu- 
liniams gyvuliams kalnai visai nepraeinami. Muitinės val- 
dininkai buvo labai mandagūs, ir tai iš dalies, gal būt, aiš- 
kintina leidimu, kurį man išdavė respublikos prezidentas, 
nors, tiesa, turiu pareikšti pasigėrėjimą ir įgimtu beveik 
kiekvieno čiliečio mandagumu. Šiuo atžvilgiu būdavo ma- 
tyti didelis kontrastas tarp tų pačių kategorijų žmonių Či- 
lėje ir beveik visose kitose šalyse. Galiu papasakoti vieną 
atsitikimą, kuris man anuo laiku labai patiko. Netoli Men- 
dosos susitikome mažą ir labai storą negrę, jojusią mulu 
kaip vyras. Ji turėjo tokį didžiulį gūžį, kad sunku buvo į ją 
pažiūrėti nors valandėlę nesistebint; bet abu mano bend- 
rakeleiviai beveik tuojau, lyg atsiprašydami, pasveikino 
ją, kaip įprasta šiame krašte, nusiimdami skrybėles. Kur 
Europoje kas nors iš žemesniųjų ar aukštesniųjų luomų bū- 
tų parodęs tiek jautraus mandagumo skurdžiai ir paliegu- 
siai niekinamosios rasės būtybei? 

Pernakvojome vienoje pirkioje. Mūsų kelionė buvo 
žavi — keliavome nuo nieko nepriklausydami. Gyvena- 
mose vietose nusipirkdavome truputį malkų, išsinuomoda- 
vome ganiavos savo gyvuliams ir stovyklaudavome toje 
pat galulaukėje, prie jų. Su savimi turėjome geležinį kati- 
liuką, virdavomės ir valgydavome po giedru dangumi ir 
neturėjome jokių rūpesčių. Mano kelionės draugai buvo 
Marianas Gonsalesas, anksčiau mane lydėjęs po Čilę, ir vie- 
nas arriero [varovas] su savo dešimtimi mulų bei madrina. 
Madrina (t. y. motinėlė) yra labai svarbi asmenybė: tai sena, 
ištikima kumelė su varpeliu ant kaklo, ir, kur tik ji beeina, 
mulai (asilėnai), kaip paklusnūs vaikai, seka paskui. Tų 
gyvulių prisirišimas prie savo madrinų padeda išvengti 
daugybės rūpesčių. Jei į tą pačią pievą išleidžiama ganytis 
keletas didelių kaimenių, rytą varovams užtenka tik pa- 
vedėti madrinas į šalį ir patilindžiuoti jų varpeliais, — nors 
gyvulių du ar trys šimtai, kiekvienas mulas tuoj pažįsta 
savo madrinos varpelį ir ateina prie jos. Kad senas mu- 
las pasimestų — beveik neįmanoma, nes, jeigu jį keletą 

valandų net prievarta užlaikytum, vis tiek jis uoslės pa- 
galba, kaip šuo, atseks savo draugus arba, tikriau, madriną, 
todėl, kad ji, pasak varovų, svarbiausias jo prisirišimo ob- 
jektas. Tas jausmas ne individualaus pobūdžio: man rodo- 
si, neapsiriksiu tvirtindamas, kad bet kuris gyvulys su var- 
peliu gali eiti madrinos pareigas. Vilkstinėje kiekvienas gy- 
vulys lygiu keliu neša krovinį, sveriantį 416 svarų [189 kg], 
o kalnuota vietove — 100 svarų [45 kg] mažiau. Tų gyvu- 
lių tokios silpnos, laibos galūnės su neproporcingai maža 
raumenų mase, bet, nežiūrint į tai, kokią didžiulę naštą jie 
pakelia! Mulas man visada atrodydavo tikrai nuostabus 
gyvulys. Tai, kad hibridas protingumu, atmintimi, atkak- 
lumu, bendruomeniškais polinkiais, ištverme, ilgai įtem- 
piant raumenis, amžiaus ilgumu pralenkia abu savo tėvus, 
matyt, rodo, jog dirbtinis darinys čia prašoko gamtinį. Iš 
mūsų dešimties gyvulių šeši buvo skiriami joti, o keturi —-- 
nešuliams nešti, ir jie visi kaitaliodavosi. Gabenomės daug 
maisto tam atvejui, jei sniegas mums užneštų kelius, nes 
metų laikas eiti per Portilją buvo vėlokas. 

Kovo 19 d.— Tą dieną prijojome paskutinįjį, taigi aukš- 
čiausiai stovintį namą slėnyje. Gyventojų šiose vietose 
smarkiai paretėjo, bet žemė, kur tik įmanoma drėkinti, 
buvo labai derlinga. Visiems svarbiausiems Kordiljerų slė- 
niams labai būdinga tai, kad juos iš abiejų šonų supa tera- 
sa, susidedanti iš pakrikai susiklojusio ir dažniausiai gana 
storo gargždo bei smėlio sluoksnio. Tos terasos kadaise, 
matyt, tiesėsi ir skersai slėnių, be to, jungėsi vienos su ki- 
tomis; o Šiaurės Čilėje, kur nėra upių, slėnių dugnas nuklo- 
tas lygiai tokių pat sluoksnių. Tomis terasomis paprastai ir 
išvesti keliai, nes jų paviršius lygus ir jos kyla kartu su 
slėniais visai nestaigiai; dėl to jas taip pat lengva ir kulti- 
vuoti, pritaikant dirbtinį drėkinimą. Tų terasų žymu dar iki 
7000—9000 pėdų aukščio, kur jos išnyksta tarp susivertu- 
sių nuolaužų. Prie slėnio apatinio galo, arba angos, terasos 
nepastebimai susilieja su uždaromis lygumomis (irgi susi- 
dariusiomis iš gargždo), pagrindinio Kordiljerų gūbrio pa- 
pėdėje; tos lygumos mano jau aprašytos viename iš pirmes- 
niųjų skyrių, kaip būdinga Čilės gamtovaizdžio ypatybė, ir 
jos, be abejonės, susidarė tais laikais, kai jūra buvo įsiter- 
pusi į Čile, kaip dabar ji terpiasi jos pietesniuose krantuo- 
se. Nė vienas reiškinys Pietų Amerikos geologijoje manęs 
nesudomino labiau, kaip šios grubiai susisluoksniavusio 
gargždo terasos. Savo struktūra jos visiškai panašios į tas 

nuosėdas, kurias nuguldydavo bet kuriame slėnyje srautai, 
sutikdami kelyje kokias nors kliūtis, pavyzdžiui, įtekėda- 
mi į ežerą ar jūros šaką; bet dabar srautai jau nebenuguldo 
nuosėdų, o be paliovos ardo pamatinę uolieną ir tas aliu- 
vines nuosėdas, susikaupusias visu kiekvieno pagrindinio 
bei šalutinio slėnių ilgiu. Negaliu čia išaiškinti, kodėl, bet 
esu įsitikinęs, kad tos gargždo terasos susidarė, palaipsniui 
kylant Kordiljerams, kai srautai savo nešamą detritą pa- 
likdavo įvairiuose lygiuose ilgų, siaurų jūros šakų galuose, 
paplūdimyje — iš pradžių aukštai slėnyje, o paskui, sausu- 
mai pamažu kylant, vis žemiau ir žemiau. Jei visa taip bu- 
vo, — o aš tuo neabejoju, — tai grandiozinė susiskaidžiusi 
Kordiljerų grandinė neišsišovė staiga į viršų, — nuomonė, 
kurios dar neseniai laikėsi visi, o ir dabar tebesilaiko dau- 
gelis geologų, — bet pamažu iškilo visu savo masyvu taip 
pat laipsniškai, Kaip naujausiuoju periodu kilo Atlanto ir 
Ramiojo vandenyno krantai. Laikantis šio požiūrio, galima 
paprastai išaiškinti daugybę faktų, liečiančių Kordiljerų 
struktūrą. 

Upes, tekančias šiais slėniais, veikiau derėtų vadinti kal- 
nų upokšniais. Jų labai didelis nuolydis, o vanduo — 
dumblinas. Maipu kriokimas, jai veržiantis per didžiules 
suapvalėjusias nuolaužas, priminė jūros ūžesį. Tarp srū- 
vančių vandenų šniokštimo net iš tolo visai aiškiai buvo 
girdėti vienas per kitą riedančių akmenų dardėjimas. Tas 
bildesys dieną ir naktį girdėti visu srauto ilgiu. Iškalbin- 
gai skambėjo tas garsas geologui: tūkstančiai akmenų, ku- 
rie, dūžėdami kits į kitą, kėlė duslų, vienodą triukšmą, visi 
garmėjo viena kryptimi. Tai priminė laiko bėgimą, negrįž- 
tamai slenkančias minutes. Tas pats buvo ir su tais akmeni- 
mis: vandenynas — jų amžinybė, ir kiekviena jų nykios 
muzikos gaida skelbė, kad jie dar vieną žingsnį priartėjo 
prie savo likimo. 

Bet kokią pasekmę, į kurią atveda priežastis, taip daž- 
nai besikartojanti, kad pats daugiklis mums atrodo kažkas 
tokio neapibrėžto, kaip laukiniui plaukų kiekis ant jo gal- 
vos, mūsų protas teįstengia suvokti, kaip tam tikro lėto 
vyksmo išdavą. Kiekvieną kartą, kai pamatydavau susi- 
kaupusius keleto tūkstančių pėdų storio dumblo, smėlio 
ir gargždo sluoksnius, norėdavosi sušukti, kad tokie veiks- 
niai, kaip šiuolaikinės upės ir nūdienės jūrų pakrantės, jo- 
kiu būdu negalėjo primalti tokių masyvų. Tačiau, antra 
vertus, įsiklausydamas į tų srautų bildesį ir prisimindamas, 

kad ištisos gyvulių padermės dingo nuo žemės paviršiaus, 
o per tą visą periodą tie akmenys dieną ir naktį slinko dar- 
dėdami vaga, galvodavau: ar galėjo kurie nors kalnai, ku- 
ris nors žemynas atsispirti prieš tokį laipsnišką griovimą? 

Šioje slėnio dalyje kalnai iš abiejų šonų buvo nuo 3000 
iki 6000 ar 8000 pėdų aukščio, apvalių kontūrų ir stačiais, 
nuogais šlaitais. Bendra uolienų spalva buvo tamsvai pur- 
purinė ir jų sluoksniuotumas labai aiškus. Jei tas gamto- 
vaizdis ir nepasižymėjo gražumu, tai bent buvo įstabus ir 
grandiozinis. Per dieną sutikome keletą bandų galvijų, ku- 
riuos piemenys ginė žemyn nuo viršutinių Kordiljerų slė- 
nių. Tas artėjančios žiemos ženklas mus privertė paspar- 
tinti žingsnius labiau, negu tat buvo pageidautina geolo- 
giniams tyrinėjimams. Namas, kur apsinakvojome, buvo 
papėdėje kalno, kurio viršūnėje yra San Pedro de Nolasko 
kasyklos. Seras F. Hedas stebisi, kaip buvo galima rasti 
rūdų telkinius tokioje nepaprastoje vietoje, kaip plyna 
San Pedro de Nolasko viršukalnė. Pirmiausia, metalų gys- 
los šiame krašte paprastai būna kietesnės, negu aplinkiniai 
sluoksniai, dėl to, palaipsniui dūlėjant kalvoms, jos pra- 
deda išlįsti į žemės paviršių. Antra, beveik kiekvienas 
darbininkas, ypač šiaurinėje Čilėje, šiek tiek nusivokia 
apie tai, kaip atrodo rūdos. Dideliuose kalnakasybos ra- 
jonuose — Kokimbos ir Kopjapos — labai trūksta malkų, 
ir žmonės jų ieško kiekvienoje kalvoje, kiekviename slė- 
nyje, ir tokiu būdu buvo ten atrasti beveik visi turtingiau- 
sieji rūdynai. Čanunsiljas, iš kurio tik per keletą metų gau- 
ta daugelio tūkstančių svarų sterlingų vertės sidabro, bu- 
vo atrastas žmogaus, metusio akmenį į savo nešuliais ap- 
krautą asilą: pastebėjęs, kad akmuo labai sunkus, jis jį 
paėmė vėl nuo žemės ir įsitikino, jog jame daug gryno 
sidabro; pasirodė, kad netoli besanti gysla, išlindusi lauk, 
it metalinis pleištas. Kalnakasiai sekmadieniais dažnai 
vaikštinėja po kalnus, pasiėmę dalbas. Šitoje pietinėje Či- 
lės dalyje atradimus daugiausia padaro žmonės, atgenan- 
tieji į Kordiljerus galvijus ir apeinantieji kiekvieną tar- 
peklį, kur tik yra nors truputis ganiavos. 

Kovo 20 d.— Mums bekylant slėniu į viršų, augmenija 
vis retėjo, neskaitant keleto puikių alpinių gėlių, o ke- 
turkojų, paukščių ir vabzdžių beveik visai nebebuvo ma- 
tyti. Aukšti kalnai, kurių viršūnes ženklino viena kita snie- 
go dėmė, stovėjo atskirai vienas nuo kito, o slėnius užpil- 

dė milžiniško storio sluoksniuotas aliuvis. Andų gamto- 
vaizdyje mane labiausiai nustebino, kaip kontrastas su 
kitom man pažįstamom kalnų grandinėm, šitokie jo bruožai: 
plokščios terasos abiejuose slėnio šonuose, kartais perei- 
nančios į siauras lygumas; visiškai nuogų, skardingų por- 
fyro kalvų ryškios spalvos, daugiausia raudona ir purpu- 
rinė; didžiulės, ištisinės, į sienas panašios daikos!!2; aiškiai 
atsidaliję sluoksniai, iš kurių ten, kur jie beveik vertikalūs, 
susidarė vaizdingi, veržlūs centriniai pikai, o ten, kur nuo- 
lydis jų mažesnis, susidaro didžiuliai masyvūs kalnai, pa- 
grindinio gūbrio kraštuose; pagaliau lygios, kūgiškos, gra- 
žaus, ryškių spalvų detrito krūvos, kylančios dideliu kampu 
nuo kalnų pagrindo kartais daugiau kaip iki 2000 pėdų 
aukščio. 

Dažnai tiek Ugnies Žemėje, tiek Anduose pastebėdavau, 
kad. ten, kur uoliena didžiąją metų dalį padengta sniego, 
ji itin savotiškai suskeldėjusi į smulkias kampuotas nuolau- 
žas. Skorsbis tą pat yra pastebėjęs Špicbergene“. Šis daly- 
kas man atrodo nelabai suprantamas, nes tą kalno dalį, 
kurią saugo sniego danga, pakartotiniai dideli temperatū- 
ros svyravimai turėtų veikti mažiau, negu kitas dalis. Kar- 
tais man atrodydavo, jog žemę ir akmens nuolaužas nuo 
uolienos paviršiaus, gal būt, ne tiek pašalina lėtai besisun- 
kiąs tirpstančio sniego vanduo**, kiek lietus, ir kad įspūdis, 
jog pamatinė uoliena po sniegu irsta greičiau, yra apgau- 
lingas. Tačiau, kokia čia bebūtų priežastis, nutrupėjusio 
akmens Kordiljeruose labai daug. Pasitaiko, kad pavasa- 
Iį didžiulės to detrito masės nušliaužia nuo kalnų ir užpila 
sniego pusnis slėniuose, sudarydamos natūralias ledaines. 
Mums teko joti per vieną iš jų, esančią daug žemiau am- 
žinojo sniego linijos. 

Vėlai vakare pasiekėme keistą dubens pavidalo lygumą, 
vadinamą Valje del Jeso. Kai kur joje styrojo sausa žolė, 
ir buvo malonu pasigrožėti galvijų kaimene, besiganančia 
tarp akmens dykynių. Slėnis pavadintas ,„Jeso“ pagal slūg- 
santį čia didžiulį — manau, kokių 2000 pėdų storio — balto 


* Scoresby, Arctic Regions, t. I, p. 122. 

** Girdėjau, Šropšire pastebėta, kad kai Severnas ištvinsta nuo ilgo 
lietaus, tai vanduo būna kur kas drumstesnis, negu tada, kai jis patvins- 
ta nuo tirpstančio Velso kalnuose sniego. D'Orbinji (D'Orbigny, t. I, 
p.184), aiškindamas priežastį, kodėl Pietų Amerikos upėse vanduo nė- 
vienodos spalvos, pažymi, kad upės, kurių vanduo melsvas, atseit skaid- 
Ius, išteka iš Kordiljerų, kur tirpsta sniegai. 

ir vietomis visiškai švaraus gipso klodą. Nakvojome su 
būreliu darbininkų, krovusių ant mulų tą medžiagą, kuri 
čia panaudojama vyno gamyboje. Išvykome anksti rytą 
(21 d.) ir, tebesilaikydami smarkiai susiaurėjusios upės 
tėkmės, atkeliavome iki papėdės kalnaguūubr.o, kur.s yra 
vandenskyra -upių, tekančių į Ramųjį ir Atlanto van- 
denynus. Kelias, kuris iki šiol buvo geras ir nuolat, bet 
labai pamažu, kilo į viršų, dabar pasikeitė stačiu taku, vin- 
giuojančiu į didįjį kalnagūbrį, skiriantį Čilės respubliką 
nuo Mendosos. 

Čia trumpai papasakosiu apie keleto lygiagrečių gran- 
dinių, sudarančių Kordiljerus, geologiją. Dvi iš tų gran- 
dinių žymiai aukštesnės už kitas; tai, būtent, Čilės pusė- 
je — Peukeneso kalnagūbris, kuris toje vietoje, Kur pro jį 
eina kelias, iškilęs 13210 pėdų aukščiau jūros lygio, ir 
Portiljo kalnagūbris, Mendosos pusėje, 14 305 pėdų aukš- 
čio. Peukeneso kalnagūbrio ir keleto didelių grandinių 
į vakarus nuo jo apatiniai sluoksniai yra didžiulės, keleto 
tūkstančių pėdų storymės, susidedančios iš porfyrų, ište- 
kėjusių kaip lava po vandeniu; tos storymės kaitaliojasi 
su kampuotomis ir suapvalėjusiomis nuolaužomis tų pačių 
uolienų, išmestų iš povandeninių kraterių. Tas besikaita- 
liojančias mases centrinėse kalnų dalyse dengia storas 
raudonojo smiltainio, konglomerato ir klintinio molio ska- 
lūno sluoksnis, susijęs su didžiuliais gipso klodais ir per- 
einantis į juos. Tuose viršutiniuose sluoksniuose gana daž- 
nai pasitaiko moliuskų kriauklių, priklausančių periodui, 
atitinkančiam maždaug apatiniąją kreidos formaciją Euro- 
poje. Tai, kad kriauklės moliuskų, kadaise šliaužiojusių 
po jūros dugną, dabar yra beveik 14000 pėdų aukščiau 
jos lygio, ne naujas dalykas, bet dėl to vis tik ne mažiau 
nuostabus. Apatiniai sluoksniai toje didžiulėje klodų sto- 
rymėje išsijudino iš vietos, pakito nuo karščio, kristaliza- 
vosi ir beveik susiliejo vieni su kitais, veikiant kalnų ma- 
sėms iš ypatingos baltos natrio granito uolienos. 

Kita didžioji grandinė — Portiljo — visai kitokios for- 
macijos; ji daugiausia susideda iš grandiozinių nuogų rau- 
dono kalio granito pikų, kurių vakarinius šlaitus iki pat 
apačios dengia smiltainis, kadaise nuo karščio virtęs kvar- 
citu. Ant to kvarcito guli keleto tūkstančių pėdų storio 
konglomerato sluoksniai, kuriuos iškėlė raudonasis grani- 
tas ir kurie dabar leidžiasi 45° kampu į Peukeneso gran- 
dinę. Nustebęs pamačiau, kad tas konglomeratas dalinai 

susidaręs iš gargždo, atsiradusio iš Peukeneso grandinės 
uolienų, dalinai iš raudono kalio granito, panašaus į Por- 
tiljo granitą. Taigi tenka daryti išvadą, kad abu, ir Peuke- 
neso, ir Portiljo, kalnagūbriai buvo iš dalies pakelti, for- 
muojantis tam konglomeratui; bet kadangi raudonasis Por- 
tiljo granitas iškėlė 45° kampu konglomerato sluoksnius 
(kartu su to granito sutirpdytu, po jais gulinčiu smiltainiu), 
tai galime neabejoti, jog injekcija į jau iš dalies susiforma- 
vusią Portiljo grandinę ir jos pakilimas įvyko daugiausia 
po to, kai susikaupė konglomeratas ir ilgą laiką po to, kai 
iškilo Peukeneso kalnagūbris. Taigi Portiljas, pats aukš- 
čiausias kalnagūbris šioje Kordiljerų dalyje, yra ne toks 
senas, kaip žemesnis už jį Peukeneso kalnagūbris. Tai, 
kad rytinėje Portiljo papėdėje matyti nuožulnus lavos 
srautas, būtų galima nurodyti kaip argumentą, jog tas la- 
bai aukštas kalnagūbris iš dalies susidarė dėl dar vėliau 
vykusių kilimo procesų. Kai dėl jo pirmykštės kilmės, tai, 
matyt, raudonasis granitas išsiliejo ant senovinės, jau prieš 
tai buvusios, baltojo granito ir žėrutingojo skalūno kalnų 
grandinės. Galima padaryti išvadą, kad didžiojoje Kordil- 
jerų dalyje, o gal ir visuose tuose kalnuose, kiekviena kal- 
nų grandinė susiformavo pakartotinai vykstant kilimams 
bei injekcijoms ir, kad kai kurie lygiagretūs kalnagūbriai 
yra įvairaus amžiaus. Tik šitaip aplamai ir gali susidaryti 
pakankamai ilgas laiko periodas, kad galėtume paaiškinti 
tikrai nuostabaus masto denudaciją!!?, kurią patyrė šie 
grandioziniai, nors, palyginus su dauguma kitų kalnagūb- 
rių, ir jauni kalnai, 

Pagaliau moliuskų kriauklių buvimas senesniajame — 
Peukeneso — kalnagūbryje įrodo, kaip jau anksčiau pažy- 
mėta, kad jis pakilo 14000 pėdų po mezozoinio periodo, 
kurį Europoje pratę laikyti toli gražu ne senoviniu; bet 
kadangi šie moliuskai gyveno jūroje vidutiniškame gylyje, 
tai galima įrodyti, jog plotas, nūdien užimamas Kordilje- 
rų, turėjo nusileisti keletą tūkstančių pėdų,— Šiaurės Či- 
lėje net 6000 pėdų, — kad ant to klodo, kurio lygyje gyve- 
no šie moliuskai, būtų galėję susikaupti tiek povandeninių 
sluoksnių. Tatai galima įrodyti tokiu pat būdu, kaip anks- 
čiau, kada pažymėjome, jog daug vėlesniu periodu, negu 
tas, kai Patagonijoje gyveno terciaro moliuskai, ten žemė 
turėjo keletą šimtų pėdų nusileisti, o vėliau vėl iškilti. Geo- 
logai kasdien įsitikina tuo, kad niekas, netgi vėjas, nėra 
taip nepastovus, kaip mūsų žemės plutos lygis. 

Pateiksiu dar tik vieną geologinio pobūdžio pastabą. 
Nors Portiljo grandinė čia aukštesnė, negu Peukeneso, van- 
denys, susirenkantieji slėniuose, esančiuose jų tarpe, pra- 
siskynė kelią pro pirmąją. Lygiai toks pat dalykas, tik dar. 
grandioziškesnis, pastebimas rytinio, paties aukščiausiojo 
Bolivijos Kordiljerų kalnagūbrio atžvilgiu — pro jį irgi 
prateka upės; analoginiai faktai pastebimi ir kitose pasau- 
lio vietose. Visa tai galima suprasti, tariant, kad Portiljo 
kalnagūbris kilo palaipsniui: iš pradžių pasirodė salelių 
grandinė, ir, joms bekylant, jūrų potvyniai tarp jų graužė 
vis gilesnius ir platesnius pratakus. Mūsų laikais nuoša- 
liausiuose sąsiaurėliuose Ugnies Žemės pakrantėje srovės 
skersiniuose pratakuose, jungiančiuose išilginius kanalus, 
tokios smarkios, kad viename skersiniame pratake verpe- 
tas pagavęs ėmė sukti nedidelį laivą su pakeltomis bu- 
rėmis. 

Apie vidurdienį prasidėjo mūsų varginantis kopimas 
į Peukeneso kalnagūbrį, ir čia mums pirmąsyk pasidarė kiek 
sunkiau kvėpuoti. Mulai sustodavo kas penkiasdešimt jar- 
dų, bet, keletą sekundžių pailsėję, vargšai paklusnūs gyvu- 
liai patys vėl leisdavosi toliau. Trumpą kvėpavimą, atsi- 
radusį dėl oro praretėjimo, čiliečiai vadina puna, o jo prie- 
žastis aiškina labai juokingai. Vieni sako: „Čia visuose 
vandenyse puna"; kiti sako: „Kur sniegas, ten ir puna". Ir 
tai, be abejo, tiesa. Aš jaučiau tik viena — man truputį 
spaudė galvą ir krūtinę, panašiai kaip esti, išėjus iš šilto 
kambario ir bėgant per šaltį. Bet net ir čia pasireiškė vaiz- 
duotė, nes, radęs pačioje aukščiausioje keteroje fosilines 
kriaukles, iš džiaugsmo pamiršau apie puną. Žinoma, eiti 
buvo galima, tik nepaprastai įtempus jėgas, o kvėpavimas 
pasidarė gilus ir sunkesnis. Man sakė, kad Potosyje (apie 
13000 pėdų aukščiau jūros lygio) atvykusieji negali pri- 
prasti prie tenykščio oro per ištisus metus. Gyventojai pa- 
tarė prieš puną vartoti svogūnus; Kadangi šią daržovę 
Europoje kartais duoda negaluojantiems krūtine, tai, gal 
būt, ji ir čia padeda; bet man nebuvo nieko geresnio už 
fosilines kriaukles! 

Įkope apie pusę kelio, susitikome didelę, septyniasde- 
šimties apkrautų mulų vilkstinę. Įdomu buvo pasiklausyti 
varovų laukinių šūkaliojimų ir stebėti besileidžiančią že- 
myn ilgą virtinę gyvulių, kurie atrodė visiškai mažiukai, 
nes jų nebuvo su kuo lyginti, kaip tik su nuogais kalnais. 
Netoli viršūnės vėjas, Kaip paprastai, darėsi gūsingas ir 

baisiai žvarbus. Abiejuose kalnagūbrio šonuose mums te- 
ko pereiti plačius amžinojo sniego ruožus, kurie netrukus 
turėjo pasidengti nauju sluoksniu. Kai įkopėme į pačią ke- 
terą ir atsigręžėme, prieš mus atsivėrė didingas vaizdas. 
Akinančiai skaidrus oras, skaisčiai mėlynas dangus, gilūs 
slėniai, fantastiškos laužtinės formos, krūvos nuolaužų, 
susikaupusių per ilgus amžius, ryškių spalvų uolienos, kont- 
rastuojančios su tykiais snieguotais kalnais, — visa tai kar- 
tu sudarė vaizdą, kurio niekad nebūtum įsivaizdavęs. Nei 
augalas, nei paukštis, išskyrus keletą kondorų, sklandžiu- 
sių aplink aukščiausias kalnų viršūnes, neatitraukė mano 
dėmesio nuo negyvosios masės. Džiaugiausi vienuma; bu- 
vo panašu į tai, ką jauti, žiūrėdamas į audrą arba klausy- 
damasis choro iš „„Mesijo“, atliekamo kartu su didžiuoju 
orkestru. 

Keliuose sniego plotuose radau Protococcus nivalis — 
raudonąjį sniegą, — taip gerai pažįstamą iš kelionių po 
Arktiką aprašymų. Aš jį pastebėjau, žiūrėdamas į mulų 
paliekamus blyškiai raudonus pėdsakus, lyg jų kanopos 
būtų buvę truputį kruvinos. Iš pradžių maniau, kad taip yra 
dėl to, jog nuo gretimų kalnų čia atnešamos raudonojo por- 
fyro dulkės, nes, sniego kristalų padidintos, tų mikroskopiš- 
kų augalėlių grupės atrodė kaip gana stambios dalelės. 
Sniegas parausvėdavo ten, kur labai greitai tirpo arba kur 
buvo suspaustas. Truputį juo patrynus popierių, šis įgau- 
davo rožinį atspalvį, su silpna plytos raudonumo priemai- 
ša. Vėliau nugramdžiau nuo popieriaus šiek tiek to apnašo 
ir pamačiau, kad jis susideda iš grupių mažyčių rutuliukų 
bespalviais apvalkalais, po 0,001 colio skersmens. 

Vėjas Peukeneso keteroje, kaip tik ką pažymėjome, pa- 
prastai būna gūsingas ir labai žvarbus; sakoma*, kad jis 
nuolat pučia iš vakarų, tai yra nuo Ramiojo vandenyno 
pusės. Kadangi stebėjimai daugiausia buvo daromi vasarą, 
tai tas vėjas čia, matyt, yra ne kas kita, kaip „viršutinė grįž- 
tamoji srovė. Į tokią pat viršutinę grįžtamąją srovę paten- 
ka ir ne toks aukštas Tenerifo pikas, esąs 28“ plotyje. Iš 
pradžių atrodo keistoka, kad pasatas, pučiantis išilgai šiau- 
rinių Čilės sričių ir Peru pakrantės, nueina taip toli į šiau- 
rę; bet, atsižvelgdami į tai, kad Kordiljerai, nusitęsę iš 
šiaurės į pietus, lyg milžiniška siena visiškai užtveria 


* Dr. Giliso straipsnis „Journal of Natural and Geograp*ical Scien- 
ce", 1830 m. rugpiūčio mėn. Tas autorius nurodo perėjų aukštį. 

kelią apatinei oro srovei, lengvai suprasime, jog pasatas 
turi nuslinkti išilgai kalnų grandinės šiaurėn, link pusiaujo 
sričių, ir šitaip iš dalies netekti to posūkio į rytus, kurį jis 
priešingu atveju įgautų dėl Žemės sukimosi. Sakoma, kad 
Mendosoje, ties Andų rytine papėde, ilgą laiką būna ty- 
kus oras; nors dažnai renkasi audros debesys, bet jie nie- 
kada neprapliumpa audra; tatai galima aiškinti tuo, jog 
vėją, pučiantį iš rytų, sulaiko kalnų grandinė, todėl jis ap- 
tyksta ir netenka krypties. 

Perkopę Peukenesą, nusileidome į kalnuotą sritį, esan- 
čią tarp dviejų didžiųjų kalnagūbrių, ir sustojome nakvo- 
ti. Dabar atsidūrėme jau Mendosos respublikoje. Vietovė 
čia ne mažiau kaip 11 000 pėdų aukščio, todėl augmenija 
buvo labai skurdi. Kūrenome kažkokio smulkaus krūmo 
šaknimis; laužas išėjo prastas, o vėjas tuo tarpu buvo ve- 
riamai šaltas. Per dieną nusikamavęs nuo visokių darbų, 
kuo greičiausiai pasitaisiau patalą ir atsiguliau. Apie vi- 
durnaktį pastebėjau, jog dangus staiga apsiniaukė; paža- 
dinau varovą, norėdamas sužinoti, ar neužeina blogas oras; 
bet jis atsakė, kad jei negriaudžia ir nežaibuoja, tai nėra 
ko bijotis — smarkios pūgos nebus. Užkluptam biauraus 
oro tarp tų dviejų kalnagūbrių gresia rimtas pavojus, iš 
čia kur nors pasprukti jau sunku. Prisiglausti galima tik 
vienoje oloje, kurioje, ėmus smarkiai snigti, kurį laiką 
prabuvo p. Koldklius, keliaujantis per kalnus tą patį mė- 
nesį ir tą pačią dieną, kaip aš. Šioje perėjoje nepastatyta 
tokių kasučų (trobelių), kaip Uspaljatos perėjoje, ir todėl 
rudenį Portiljoje mažai kas besirodo. Galiu čia pažymėti, 
kad tarp didžiųjų Kordiljerų kalnagūbrių niekad nelyja; 
vasarą dangus be debesų, o žiemą pasitaiko tik pūgos. 

Toje vietoje, kur nakvojome, vanduo, kaip ir reikėjo 
laukti, dėl sumažėjusio atmosferos slėgio virė žemesnėje 
temperatūroje, negu ne tokiose aukštose vietose, — reiški- 
nys priešingas tam, kuris vyksta Papino katile!!*, Dėl to 
bulvės, išbuvusios keletą valandų verdančiame vandenyje, 
liko beveik tokios pat kietos. Katiliukas išstovėjo ant ug- 
nies visą naktį, rytmetį vėl virė, o bulvės vis tik neišvirė. 
Apie tai sužinojau, įsiklausęs į mano dviejų bendrakelei- 
vių pašnekesį; jie priėjo labai paprastą išvadą, kad „pra- 
keiktas katiliukas (jis buvo naujas) nenori išvirti bulvių“. 

Kovo 22 d.— Papusryčiavę be bulvių, leidomės žemės 
ruožu, skiriančiu kalnagūbrius, prie Portiljo papėdės. Vi- 
durvasarį čia atgenami galvijai, bet dabar jie visi buvo 

išvesti; net ir didžioji dalis guanakų pabėgo iš čia, nes gerai 
žinojo, kad, kilus pūgai, atsidurs spąstuose. Prieš mus at- 
sivėrė puikus reginys į kalnų masyvą, vadinamą Tupun- 
gatu, visą apsiklojusį nepalytėtu sniegu, per kurio vidurį 
mėlynavo kažkokia dėmė, tikriausiai ledynas — retas šiuo- 
se kalnuose reiškinys. Dabar prasidėjo ilgas ir sunkus ko- 
pimas, panašiai kaip į Peukenesą. Iš kairės ir dešinės kilo 
staigios kūgiškos raudono granito kalvos; slėniuose balta- 
vo keletas plačių amžinojo sniego laukų. Tos sušalusios 
masės betirpdamos vietomis virto stulpais, arba kolono- 
mis*, kurios buvo aukštos ir stovėjo viena prie kitos, to- 
dėl kliudė praeiti mulams su kroviniu. Viena iš tų ledinių 
kolonų tarnavo lyg papėde negyvai sušalusiam arkliui su 
tiesiai į viršų išmestomis užpakalinėmis kojomis; tas gy- 
vulys, tur būt, įsmuko galva žemyn į duobę, kai viskas bu- 
vo apklota sniegu, o paskui sniegas aplink jį nutirpo. 

Kai buvome jau visai netoli Portiljo keteros, mus ap- 
supo besileidžiantis smulkučių ledo adatėlių debesis. Tai 
buvo labai nemalonu, nes per visą dieną beveik nieko ne- 
galėjome įžiūrėti. Perėja pavadinta Portilja (varteliai) pa- 
gal tai, kad kelias aukščiausioje keteroje eina pro siaurą 
tarpekli, Ivo kokius vartus. Giedrą dieną iš čia matyti neap- 
rėpiamos lygumos, besitesiančios ligi Atlanto vandenyno. 
Nusileidome iki augmenijos viršutinės ribos ir susiradome 
patogia vieta nakvynei stambių uolos nuolaužų prieglobs- 
tyje. Čia sutikome keleta keleivių, kurie mus ėmė neri- 
maudami klausinėti apie kelia. Netrukus po to, kai užėjo 
sutemos, debesys ūmai nuslinko šalin ir viskas it burtais 
pasikeitė. Didžiuliai kalnai, nuskaidrinti mėnulio pilnaties, 
atrodė, pakibo virš mūsų iš visų šalių, lyg būtume giliame 
tarpeklyje; kartą labai anksti rytą irgi mačiau tokį pat nuo- 
"stabų reiškinį. Kai tik debesys išsisklaidė, pradėjo smarkiai 
šalti, bet vėjo nebuvo, ir miegojome visai gerai. 

Pažymėtina, kad mėnulis ir žvaigždės tokiame aukšty- 
je dėl visiško oro skaidrumo atrodė daug ryškesni. Keliau- 
tojai, pastebėję, kaip sunku tarp aukštų kalnų spręsti apie 


* Tokius sušalusio sniego darinius jau seniai pastebėjo Skoursbis 
ledkalniuose netoli Špicbergeno, o neseniai juos atidžiau ištyrinėjo Ne- 
voje pulkininkas Džeksonas. Ponas Lajelis (Principles of Geology, t. IV, 
p. 360) lygina įtrūkius, kurie, matyt, nulemia kolonų struktūrą, su 
plyšiais, kurie eina beveik per visas uolienas, bet geriausiai pastebimi 
nesluoksniuotuose masyvuose. Galiu pažymėti, kad sušalusiame sniege 
kolonų susidarymą nulemia, tur būt, savotiškas metamorfizmas!!*, o ne 
koks nors reiškinys nusėdimo metu. 

aukštį ir nuotolį, tai aiškina paprastai tuo, kad stinga ob- 
jektų palyginimui. Man atrodo, kad tai priklauso ir nuo oro 
vaiskumo, dėl kurio sunku atskirti įvairius nuotolius, o iš 
dalies taip pat dar klaidina ir tas, jog jauti neįprastą nuo- 
vargį, kuris atsiranda ir nuo nedidelių pastangų; taigi įpro- 
tis čia prieštarauja pojūčių liudijimui. Aš tikras, kad tas 
nepaprastas oro vaiskumas ir teikia kažkokį ypatingą po- 
būdi gamtovaizdžiui: visi daiktai atrodo lyg vienoje plokš- 
tumoje, kaip piešinyje ar panoramoje. O vaiskumą, manau, 
nulemia tai, kad oras čia visuomet vienodas ir labai sau- 
sas. Tą sausumą pastebi tada, kai perdžiūsta medžio dirbi- 
niai (tai greit pastebėjau iš tų nemalonumų, kuriuos man 
pridarė geologo plaktukas), ir tada, kai nepaprastai sukie- 
tėja maisto produktai, pavyzdžiui, duona bei cukrus, ir ta- 
da, kai pamatai išsilaikiusius nugaišusių kelyje gyvulių 
odą bei mėsą. Ta pačia priežastimi reikia aiškinti ir tai, 
kaip lengvai čia sukeliama elektra. Mano flanelinė lieme- 
nė, kai ją tamsoje patryniau, atrodė lyg ištepta fosforu; 
ant šuns nugaros spraksėjo kiekvienas plaukelis; net li- 
ninės paklodės ir odiniai balno diržai, prisilietus ranka, 
kibirkščiavo. 

Kovo 23 d.— Leistis žemyn rytiniais Kordiljerų šlai- 
tais kur kas trumpiau, atseit, jie statesni, negu nuo Ramio- 
jo vandenyno pusės; kitaip tariant, nuo lygumos pusės tie 
kalnai kyla staigiau, negu nuo kalnuotos vietovės Čilėje. 
Lygi ir tviskančiai balta debesų jūra plytėjo mums po ko- 
jomis, uždengdama tokių pat lygių pampų reginį. Netru- 
kus įžengėme į tą debesų juostą ir jau visą dieną iš jos 
neišėjome. Apie vidurdienį, radę Los Arenalese ganiavos 
savo gyvuliams ir krūmų laužui pasikurti, apsistojome nak- 
vynei. Tai buvo netoli aukščiausios krūmokšnių ribos, tur 
būt, nuo 7 iki 8 tūkstančių pėdų aukštyje. 

Labai nustebau pamatęs, kaip smarkiai skiriasi šių ry- 
tinių slėnių augmenija nuo tos, kuri auga Čilės pusėje, 
nors klimatas čia ir ten beveik vienodas, o geografinės il- 
gumos skirtumas visai nežymus. Tas pat tenka pasakyti 
apie keturkojus ir mažesniu laipsniu apie paukščius bei 
vabzdžius. Kaip pavyzdį galiu nurodyti peles: 13 jų rūšių 
surinkau Atlanto vandenyno ir 5 — Ramiojo vandenyno 
krantuose, bet nė viena nebuvo tapatinga. Išimtis tėra tik 
tos rūšys, kurios veisiasi aukštai kalnuose ar atsitiktinai 
ten patenka, taip pat paukščiai, kurie paplitę į pietus iki 
Magelano sąsiaurio. Šis faktas visiškai derinasi su Andų 

geologine istorija: tie kalnai egzistavo kaip didžiulis bar- 
jeras nuo pat tų laikų, kai atsirado dabartinės gyvulių pa- 
dermės, o todėl ir neturime laukti, kad tarp organizmų prie- 
šinguose Andų šonuose būtų didesnis giminingumas, ne- 
gu tarp organizmų priešinguose vandenyno krantuose, nes 
šiaip tektų galvoti, jog tos pačios rūšys buvo sutvertos 
dviejose skirtingose vietose. Abiem atvejais čia reikia pa- 
likti nuošalyje tas rūšis, kurios sugebėjo persikelti per bar- 
jerą — uolienų masyvą ar sūrų vandenį“. 

Daugelis augalų bei gyvulių rytinėje Andų pusėje bu- 
vo tie patys, kaip ir Patagonijoje, arba jiems labai artimi. 
Čia gyvena agutis, viskača, trys šarvuočių rūšys, strutis, 
kai kurios kurapkų ir kitų paukščių rūšys; nė vieno tų gy- 
vūnų niekur nematyti Čilėje, bet jie visi būdingi Patago- 
nijos tyrlaukiams. Čia taip pat yra daugelis tų pačių (bent 
nebotaniko akimis žiūrint) dygliuotų, suskurdusių krū- 
mokšnių, ta pati sausa žolė ir žemaūgiai augalai. Net juo- 
di, lėtai ropojantys vabalai irgi panašūs į Patagonijos, 
o kai kurie, esu tikras, net kruopščiausiai apžiūrint, pasiro- 
dys visiškai tapatūs su jais. Aš vis gailėdavausi, kad ka- 
daise buvome priversti nebekeliauti aukštyn Santa Kruso 
upe ir nepriėjome kalnų: slapčia vis tikėjausi, jog krašto 
pobūdį būčiau radęs kaip nors smarkiai pasikeitusį; bet 
dabar esu tikras, kad būčiau pamatęs tik tiek, jog Pata- 
gonijos lygumos ūmai baigėsi kylančiais į viršų kalnais. 

Kovo 24 d.— Anksti rytą užkopiau į kalną vienoje slė- 
nio pusėje ir su malonumu išvydau toli nusitęsusias pam- 
pas. Visada labai laukdavau, kada pamatysiu tą vaizdą; 
bet dabar nusivyliau: iš pirmo žvilgsnio jis labai priminė 
tolimo vandenyno reginį. Tačiau netrukus šiaurės krypti- 
mi įžiūrėjau daug nelygumų. Nuostabiausias landšafto 
bruožas buvo upės, kurios tekančios saulės spinduliuose 
žibėjo it sidabro gijos, nykdamos kažkur beribiame tolyje. 
Vidurdienį nusileidome į slėnį ir prijojome namuką, kuria- 
me budėjo karininkas ir trys kareiviai, tikrinantieji pasus. 
Vienas kareivis buvo grynakraujis pampų indėnas; jį čia 
laikė kaip ir pėdsekį šunį, kad susektų kiekvieną, kuris no- 
rėtų pėsčias ar raitas prasmukti pro šalį. Prieš keletą metų 


* Čia tik iliustruojami pirmąsyk p. Lajelio nustatyti nuostabūs dės- 
niai, nulemiantieji gyvūnų geografinį paplitimą, veikiant geologiniams 
kitimams. Visas tas samprotavimas paremtas, žinoma, rūšių nekintamu- 
mo prielaida; šiaip į rūšių skirtingumą tose dviejose srityse būtų galima 
žiūrėti kaip į papildomai per laiką susidariusią aplinkybę. 


311 


vienas keleivis mėgino prasigauti nepastebėtas, apsukda- 
mas ilgą vingį apie gretimą kalvą; bet tas indėnas, atsitikti- 
nai užėjęs jo pėdsakus, visą dieną sekė per sausas akme- 
nuotas kalvas, kol pagaliau rado savo grobį, užsilindusį dau- 
boje. Čia sužinojome, kad sidabriniai debesys, kuriais gėrė- 
jomės nuo viršaus, kur buvo taip saulėta, išliejo srautus lie- 
taus. Nuo šios vietos slėnis ėmė pamažu plėstis, o kalvos, 
palyginus su likusiais užpakalyje milžinais, atrodė jau tik 
vandens apgraužtos kalvelės; paskui slėnis perėjo į tru- 
putį nuožulnią lygumą, nusėtą Žvirgždo ir apaugusią že- 
maūgiais medeliais bei krūmais. Šis nuobirynas, nors at- 
rodo siauras, pasiekia, tur būt, 10 mylių plotį, kol susilie- 
ja su pažiūrėti visai lygiomis pampomis. Šioje apylinkėje 
matėme tik vieną namą — Čakajo estanciją; saulei lei- 
džiantis, sustojome pirmame jaukesniame kampelyje ir 
įsitaisėme nakvoti. 

Kovo 25 d.— Pamatęs tekančios saulės skritulį, perkirs- 
tą lygaus kaip vandenys akiračio, prisiminiau Buenos Ai- 
reso pampas. Naktį iškrito gausi rasa — reiškinys, su ku- 
riuo nesusidurdavome Kordiljeruose. Kelias kurį laiką ėjo 
tiesiai į rytus slesnomis pelkėmis, o, išėjęs į sausą lygu- 
mą, nukrypo į šiaurę, link Mendosos. Iki jos buvo dvi ilgos 
dienos kelio. Pirmąją dieną mums teko padaryti 14 lygų, 
iki Estakado, o antrąją — 7 lygas iki Luchano, netoli Men- 
dosos. Visas kelias eina plynais tyrlaukiais, kuriuose ma- 
tėme ne daugiau kaip du—tris namus. Saulė nepaprastai 
smarkiai kepino, o joti čia buvo visiškai neįdomu. Šitoje 
traversia [lygumoje] labai maža tėra vandens; antrąją ke- 
lionės dieną aptikome tik vieną nedidelį klaną. Nuo kalnų 
vandens maža tenuteka, o ir tą patį greit sugeria sausa, 
korėta žemė; taigi, nors keliavome tik 10—15 lygų nuo iš- 
orinės Kordiljerų virtinės, neteko pereiti nė menkiausio 
upelio. Žemė daug kur apsinešusi druskų nuosėdomis, to- 
dėl čia buvo tokie patys druskožemių augalai, kokie visur 
paplitę prie Baija Blankos. Gamtovaizdis atrodo vienodas 
visais Patagonijos krantais iki Rio Kolorado, ir tokia pati 
vietovė, matyt, nusitęsia nuo tos upės krašto į gilumą, nu- 
eidama plačiu vingiu iki pat San Luiso, o gal ir dar toliau 
į šiaurę. Į rytus nuo šio išsilanksčiusio ruožo yra palyginti 
drėgnas žaliuojančių Buenos Aireso lygumų baseinas. Ne- 
vaisingas Mendosos ir Patagonijos lygumas dengia sluoks- 
nis žvirgždo, nuzulinto ir čia sukaupto jūros bangų, kai 
tuo tarpu pampos, apaugusios dagynais, dobilienomis 

ir šiaip žole, susidarė iš buvusios La Platos estuarijos 
dumblo. 

Po dviejų dienų varginančios kelionės tiesiog atsiga- 
vome, toliese pamatę eiles tuopų ir gluosnių, augančių ap- 
link Luchano kaimą bei upę. Prieš pat atvykdami į tą vie- 
tovę, pastebėjome kažkokį išskidusį, tamsios, rausvai ru- 
dos spalvos debesį. Iškart pamanėme, kad čia kokio didelio 
gaisro lygumoje dūmai, bet paaiškėjo, jog tai skėrių spie- 
čius. Jis skrido į šiaurę ir, varomas lengvo vėjelio, mus ap- 
lenkė 10—15 mylių per valandą greičiu. Pagrindinė vabz- 
džių masė pripildė orą nuo 20 iki (taip rodėsi) 2000— 
3000 pėdų virš žemės, ir „jų sparnų ūžesys buvo toks, kaip 
daugybės arklių, pakinkytų į kovos vežimus“, arba, tikriau, 
pasakyčiau, kaip smaikoko vėjo šniokštimas laivavirvėse. 
Žiūrint pro spiečiaus avangardą, dangus atrodė graviūra, 
išspausdinta mezzotinto*, bet pro patį tirštumą visai nieko 
nebuvo matyti; vabzdžiai skrido ne taip tirštai, kad nega- 
lėtų aplenkti lazdos, kuria mosavau. Kai jie nutūpė, tai 
jų buvo daugiau, kaip augalų lapų laukuose, ir Žemės pa- 
viršius, vietoj žalio, pasidarė rausvas; spiečiui nusileidus, 
atskiri vabzdžiai dar skraidė iš vienos vietos į kitą. Skė- 
riai — šio krašto rykštė; šiemet čia jau buvo užskridę ke- 
letas mažesnių spiečių iš pietų, kur, kaip atrodo, tai būna 
ir kitose pasaulio dalyse, jie išsiperi tyrlaukiuose. Varg- 
šai kaimiečiai veltui stengėsi nukreipti į šalį puolimą, kur- 
dami laužus, šūkaudami ir mosuodami šakomis. Ta skėrių 
rūšis labai panaši į garsiąją Rytų Gryllus migratorius, o, gal 
būt, su ja ir tapatinga!!“, 

Persikėlėme per Luchaną — gana didelę upę, kurios 
tėkmė tačiau labai menkai težinoma; abejojama net, ar ta 
upė neišgaruoja ir visai nedingsta lygumose. Nakvojome 
Luchane, nedidelėje gyvenvietėje, apsuptoje sodų; tai pie- 
čiausias dirbamos žemės rajonas Mendosos provincijoje; 
jis yra 5 lygos į pietus nuo sostinės. Naktį mane puolė (nes 
menkesnio žodžio čia nepavartosi) benčuka, stambi juoda 
pampų blakė iš Reduvius genties. Baisiai šlykštu, jaučiant, 
kaip per kūną ropinėja tie minkšti, besparniai, apie colį il- 
gumo vabzdžiai. Kol neprisisiurbia kraujo, tos blakės vi- 
sai plonos, bet paskui išpampsta, pasidaro apvalios ir tada 
jas lengva sutrėkšti. Viena blakė, kurią pagavau Ikike (jų 


* Mezzotinto (ital) — seniau toks graviravimo būdas, kai iš- 
eidavo baltas piešinys juodame fone. (Dabar tas žodis vartojamas kito- 
kia prasme, giliaspaudei pažymėti.) — Vert. 

yra ir Čilėje, ir Peru), buvo visai liesa. Padėjau ją ant sta- 
lo, ir nors aplinkui stovėjo žmonės, užtekdavo tik prikišti 
pirštą, akiplėša vabzdys tuoj iškišdavo čiulptuvėlį, pul- 
davo prie piršto ir, jei tik jam leisdavai, imdavo čiulpti 
kraują. Įkąstos vietos visai neskaudėdavo. Įdomu buvo 
stebėti, kaip blakė, pasiurbusi mažiau kaip dešimt minu- 
čių, iš plokščios, lyg oblatė, pasidarydavo kaip rutulys. 
Nuo vienos tokios puotos, už kurią benčuka turėjo būti 
dėkinga vienam iš mūsų karininkų, storas vabzdys išsilaikė 
keturis mėnesius; bet jau po pirmųjų dviejų savaičių atro- 
dė labai linkęs vėl siurbtelėti kraujo. 

Kovo 27 d.— Nujojome į Mendosą. Kraštas buvo gra- 
žiai įdirbtas ir panašus į Čilę. Ši vietovė garsėjo vaisiais, 
ir tikrai vargu ar kas nors galėjo atrodyti vešliau, kaip tie 
vynuogynai ir figų, persikų bei alyvmedžių sodai. Pirko- 
mės arbūzus, beveik dusyk didesnius už žmogaus galvą, 
maloniai gaivinančius ir kvapnius, po pusę penio už vieną, 
o pusę karučio persikų gavome už tris pensus. Dirbamos 
ir aptvertos žemės šioje provincijoje visai nedaug — ne 
ką daugiau, negu matėme prajodami tarp Luchano ir sosti- 
nės. Kaip ir Čilėje, žemės derlingumas čia visiškai priklau- 
so nuo dirbtinio drėkinimo, ir tikrai nuostabu, kokia nepa- 
prastai produktyvi pasidaro jo dėka plika traversija. 

Kitą dieną prabuvome Mendosoje. Pastaraisiais me- 
tais miesto gerovė labai nusmuko. Gyventojai sakė: „Čia 
gera gyventi, bet labai sunku praturtėti“. Žemesnieji luo- 
mai laikosi tokių pat dykūniškų, nežabotų papročių, kaip 
ir pampų gaučai; jų apdaras, jojamo žirgo išranga ir gy- 
venimo būdas irgi beveik tokie patys. Mano akimis, mies- 
tas atrodo kažkoks apleistas, bukinantis. Nei išgirtąja 
alameda [bulvaru|, nei bendru vaizdu jis nė iš tolo negali 
lygintis su Sant Jagu; bet atvykusiems iš Buenos Aireso, 
tik ką keliavusiems per vienodas pampas, tie vaismedžių 
sodai turi atrodyti tiesiog žavingi. Seras F. Hedas, kalbėda- 
mas apie vietos gyventojus, sako: „Jie papietauja, o paskui 
labai karšta, tai eina miegoti, nes ką gi daugiau beveiks?“ 
Visiškai sutinku su seru F. Hedu: laiminga mendosiečių 
dalia, nes gali valgyti, miegoti ir dykinėti. 


Kovo 29 d.— Leidomės atgal į Čilę pro Uspaljatos perė- 
ją, esančią į šiaurę nuo Mendosos. Iki jos reikėjo perjoti 
ilgą, 15 lygų, visai dyką traversiją. Žemė vietomis buvo 
plika, kitur augo nesuskaitomi kaktusai, apsiginklavę grės- 

mingais dygliais, gyventojų vadinami liūtukais. Čia kero- 
jo taip pat negausūs žemi krūmokšniai. Nors lyguma yra 
beveik 3000 pėdų aukščiau jūros lygio, saulė kepino labai 
smarkiai, ir dėl karščio, taip pat dėl kylančių dulkių, ke- 
lionė nepaprastai vargino. Kelias visą dieną ėjo beveik 
lygiagrečiai su Kordiljerais, bet vis tik pamažu prie jų ar- 
tinosi. Prieš leidžiantis saulei, įžengėme į vieną platų slėnį, 
arba, tikriau sakant, įlanką, atsiveriančią į lygumą. Slėnis 
ėmė siaurėti ir netrukus virto tarpekliu, kuriame truputį 
aukščiau yra namas, vadinamas Visensijo vila. Kadangi, vi- 
są dieną jodami, neradome nė lašo vandens, tai mulai ir 
mes patys buvome labai ištroškę ir godžiai dirsčiojome 
į upokšnį, tekėjusį slėniu. Įdomu buvo stebėti, kaip pama- 
žu jame radosi vanduo; lygumoje upelio vaga buvo visiš- 
kai sausa, paskui ėmė darytis kiek drėgnesnė, po to atsi- 
rado vandens klanai, kurie netrukus pradėjo jungtis vieni 
su kitais, o prie Visensijo vilos jau sroveno gražus upelis. 

Kovo 30 d.— Vienišą trobelę, impozantiškai pavadintą 
Villa Vicencio, mini visi keliautojai, vykstantieji šia vie- 
ta per Andus. Čia ir gretimose rūdų kasyklose išbuvau 
dvi dienas. Aplinkinės vietovės geologija labai įdomi. Us- 
paljatos kalnagūbrį nuo pagrindinių Kordiljerų skiria 
s'aura lyguma, arba duburys, panašus į tuos, kuriuos taip 
dažnai minėjau, aprašinėdamas Čilę; bet čia jis buvo dau- 
giau kaip 6000 pėdų aukščiau jūros lygio. Šio kalnagūbrio 
geografinė padėtis Kordiljerų atžvilgiu beveik tokia pa- 
ti, kaip ir milžiniškosios Portiljo kalnų grandinės, bet 
kilmė jo visiškai kitokia: jis susideda iš įvairios rūšies po- 
vandeninių lavų, besikaitaliojančių su vulkaniniais smil- 
tainiais ir kitomis sedimentinėmis uolienomis. Visa tai la- 
bai primena kai kuriuos terciaro sluoksnius Ramiojo van- 
denyno pakrantėse. Turėdamas galvoje tą panašumą, 
tikėjausi, kad čia rasiu silikatizuotų medžių, kurie aplamai 
būdingi šioms formacijoms. Mano viltis išsipildė tiesiog 
su kaupu. Vidurinėje kalnagūbrio dalyje, apie 7000 pėdų 
aukštyje, plikame šlaite pastebėjau kažkokias sniego bal- 
tumo kolonas. Tai būta suakmenėjusių medžių, iš kurių 
vienuolika silikatizavosi, o trisdešimt—keturiasdešimt ki- 
tų virto netiksliai susikristalizavusiu baltu kalcitu. Me- 
džiai buvo nulūžinėję, ir tik likę kelmai styrojo per keletą 
pėdų iš žemės paviršiaus. Kamienų apskritimas buvo nuo 
3 iki 5 pėdų. Jie stovėjo gana atokiai nuo kits kito, bet 
visi drauge sudarė vieną grupę. Ponas Robertas Braunas 

buvo malonus, ištyrinėjo tuos medžius. Jis sako, kad jie 
yra eglių veislės, bet turi ir araukarinių šeimos bruožų, 
o kai kuriomis įdomiomis savybėmis giminingi kukme- 
džiams. Vulkaninis smiltainis, kuriame glūdėjo medžiai ir 
iš kurio apatinių sluoksnių jie tikriausiai buvo išaugę, pa- 
laipsniui kaupėsi aplink kamienus plonais sluoksniais, ir 
akmenyse iki šiol dar išliko jų žievės atspaudų. 

Nedaug tereikėjo turėti patyrimo geologijoje, kad su- 
prastumei tą nuostabią istoriją, Kurią staiga atskleidė vi- 
. Sas šis vaizdas, nors, prisipažįstu, iš pradžių taip nustebau, 
jog nelabai tegalėjau patikėti net akivaizdžiausiais faktais. 
Regėjau prieš save vietą, kur kadaise grupė dailių medžių 
siūbavo Atlanto vandenyno pakrantėje tais laikais, kai šis 
vandenynas (dabar atsitraukęs per 700 mylių) siekė Andų 
papėdę. Mačiau, kaip jie augo iš vulkaninio dirvožemio, iš- 
kilusio aukščiau jūros paviršiaus, ir kaip vėliau ta sau- 
suma, kartu su dar tebestovėjusiais medžiais, nusileido 
į vandenyno gelmes. Ten sausuma apdengė nuosėdiniai 
sluoksniai, o šiuos, savo ruožtu, užliejo milžiniški povan- 
deninės lavos srautai, — vienas toks jų masyvas siekė 
tūkstančio pėdų storį; sutirpusio akmens srautai ir van- 
deninės nuosėdos penkis sykius pakaitomis užklojo vienas 
kita. Vandenynas, sutalpinęs tokius aukštus masyvus, tu- 
rėjo būti labai gilus; bet vėl ėmė veikti požeminės galios, 
ir dabar mačiau priešais save vandenyno dugną, kuriame 
susidarė daugiau kaip 7000 pėdų aukščio kalnų grandinė. 
Nesnaudė ir priešingosios jėgos, kurios nuolat ardo sau- 
sumos paviršių: didžiules klodų storymes išraižė daugybė 
slėnių, o medžiai, tapę silikatais, kyšojo apsinuoginę iš 
virtusio dabar akmeniu vulkaninio dirvožemio, kur jie 
kadaise, žaliuojantys ir klestintys, kėlė savo aukštas la- 
jas. Nūdien visa čia aplink bergždžia ir dyka; net kerpės 
neįstengia priželti prie medžių akmeninių atliejų. Nors tie 
milžiniški pakitimai, atrodo, sunkiai besuvokiami, tačiau 
visi jie įvyko tokiu periodu, kurį tenka laikyti nesenu, pa- 
lyginus su Kordiljerų istorija, o patys Kordiljerai — visiš- 
kai šiuolaikinis darinys, palyginus su daugeliu fosilinių 
klodų Europoje ir Amerikoje. 

Balandžio 1 d.— Persikėlėme per Uspaljatos kalnagūbrį 
ir nakvojome muitinėje — vienintelėje gyvenamoje vie- 
toje šioje lygumoje. Prieš palikdami kalnus, matėme nepa- 
prastą vaizdą: raudonos, purpurinės, žalios ir visai baltos 
nuosėdinės uolienos, einančios pakaitom su juodomis lavo- 

mis, buvo iš apačios pralaužtos ir didžiausioje netvarkoje 
išvartaliotos įvairiausių spalvų bei atspalvių porfyro ma- 
sių — nuo tamsiai rudos iki ryškiausiai violetinės. Čia pir- 
mąsyk Mačiau paveikslą, tikrai panašų į tuos gražius že- 
mės vidurių piūvius, kokius piešia geologai. 

Kitą dieną perjojome lygumą ir leidomės palei tą pat 
didelį kalnų srautą, kuris teka pro Luchaną. Čia jis buvo 
pašėlusiai smarkus ir visiškai neperbrendamas; atrodė dargi 
platesnis, nei apačioje, panašiai kaip anas upelis, kurį ma- 
tėme prie Visensijo vilos. Kitos dienos vakarą parsiga- 
vome iki Rio de las Vakaso, kuris laikomas pačiu sunkiau- 
siu persikelti srautu Kordiljeruose. Kadangi visos šios upės 
sraunios, trumpos ir atsiradusios iš tirpstančio sniego, tai 
jų tūris labai keičiasi, priklausomai nuo dienos laiko. Va- 
kare upė drumzlina ir vandeninga, bet apyaušriu pasidaro 
skaidresnė ir toli gražu ne tokia smarki. Tas pat buvo ir 
su Rio Vakasu; rytą per tą upę persikėlėme be didelio 
vargo. 

Gamtovaizdis iki šiol buvo visai neįdomus, palyginus 
su Portiljo perėja. Maža ką tegalėjai matyti anapus didžiu- 
lės plokščios lygumos, kuria ėjo kelias į aukščiausiąją ke- 
terą. Slėnis ir milžiniški uolėti kalnai buvo beveik visai 
pliki: jau dvi naktis mūsų vargšai mulai buvo nieko neėdę, 
nes, išskyrus vieną kitą žemaugį sakingą krūmokšnį, var- 
giai čia kas nors auga. Tą dieną persikėlėme per keletą 
biauriausių Kordiljeruose perėjų, bet, kaip pasirodė, jos 
buvo ne tokios jau pavojingos. Man sakė, kad, jei mėgin- 
siu per jas eiti pėsčias, man apsvaigsianti galva ir jog ten 
nesą kur nulipti nuo mulo; bet nemačiau tokios vietos, kui 
nebūtų buvę galima apsisukti arba nulipti nuo mulo į bet 
kurią pusę. Prajojęs vieną iš sunkiųjų perėjų, vadinamą Las 
Animas (Sielos), tiktai kitą dieną sužinojau, kad man grėsę 
baisūs pavojai. Be abejo, yra daug tokių vietų, nuo kurių 
raitelis nugarmėtų į bedugnę, jei tik mulas kluptelėtų, bet 
šitai maža tikėtina. Tiesa, pavasarį laderas, tai yra keliai, 
kurie kas metai iš naujo tiesiami per nubyrėjusio detrito 
krūvas, labai prasti, bet, spręsdamas iš to, ką mačiau, spė- 
ju, kad iš tikrųjų jokio pavojaus čia nėra. Truputį kitoks 
reikalas yra su apkrautais mulais, nes nešuliai taip išsikišę, 
jog gyvuliai kartais, užkliudę vienas kitą ar uolos kampą, 
netenka pusiausvyros ir rieda į bedugnę. Visiškai tikiu, 
kad persikelti per upes gali būti labai sunkų; šiuo metų 
laiku daug vargo neturėjome, bet vasarą per jas keltis, tut 

būt, labai rizikinga. Puikiai galiu įsivaizduoti, kokia nevie- 
noda esti, pasak sero F. Hedo, veido išraiška tų, kurie jau 
praėjo pro gelmę, ir tų, kurie dar pro ją eina. Niekad ne- 
teko girdėti, kad žmogus būtų nuskendęs, bet apkrautiems 
mulams tai dažnai pasitaiko. Varovas jums pataria parinkti 
mului vietą, kur geriausia bristi, o paskui tegul jis brenda, 
kaip nori; bet apkrauti mulai kartais išsuka iš tinkamo ke- 
lio ir dažnai žūva. 

Balandžio 4 d.— Nuo Rio de las Vakaso iki Puente del 
Inko — pusdienis kelio. Kadangi čia buvo ganiavos mu- 
lams, o man geologinės medžiagos, tai apsistojome nak- 
voti. Kai girdi apie gamtinį tiltą, tai įsivaizduoji kokį gilų 
ir siaurą tarpeklį, skersai kurio užvirto masyvus uolos luis- 
tas, arba didžiulę arką, išsigaubusią panašiai kaip urvo 
skliautas. Inkų tiltas nėra nei viena, nei kita, o tiktai klo- 
das sluoksniais nugulusio gargždo, kurį sucementavo greta 
esančių karštųjų versmių nuosėdos. Atrodo, kad srautas 
čia bus prasigraužęs vagą viename kalno šlaite, palikda- 
mas viršuje kybantį išsikišimą, kuris paskui susijungė su 
akmenimis ir žeme, nukritusiais nuo skardžio priešingame 
krante. Inkų tilto vienoje pusėje buvo visai aiškiai ma- 
tyti įkypai einanti sujungimo linija, kokia ir turėjo likti, 
tiltui taip susidarius. Taigi Inkų tiltas toli gražu nenusi- 
pelno tų didžiųjų monarchų vardo, kurį jis nešioja!", 

Balandžio 5 d.— Visą dieną jojome nuo Inkų tilto per 
centrinį kalnagūbrį į Ochos del Aguą, esantį ties žemiau- 
sia kasuča Čilės pusėje. Tos kasučos — apskriti bokšteliai 
su laiptais iš lauko pusės, vedančiais į patalpą, kurios 
grindys yra keletą pėdų aukščiau žemės paviršiaus, kad 
neužpustytų per pūgas. Tų bokštelių aštuonetas; ispanams 
valdant, juose visą žiemą būdavo laikomos maisto bei 
medžio anglies atsargos, ir kiekvienas kurjeris turėdavo 
raktą nuo visų Kasučų. Dabar jos galėjo tarnauti tik kaip 
rūsiai ar veikiau kalėjimai. Stūksodamos ant kokios nors 
nedidelės pakilumėlės, jos, beje, neblogai derinasi su ny- 
kiu gamtovaizdžiu. Zigzagiškas kelias į Kumbrę, per ku- 
rią eina vandenskyra, buvo labai status ir varginantis; ta 
ketera, pasak p. Pentlendo, yra 12 454 pėdų aukščio. Kelias 
niekur nėjo per amžinąjį sniegą, nors dešinėje ir kairėje 
buvo matyti atskiri jo plotai. Viršukalnėje pūtė nepaprastai 
šaltas vėjas, bet negalėjai nesustoti keletai minučių ir iš 
naujo nepasigėrėti dangaus spalva ir akinančiu oro skaid- 
rumu. Atsivėrė grandiozinis vaizdas: vakaruose gražiame 

chaose riogsojo kalnai, išraižyti gilių tarpeklių. Iki to laiko 
paprastai jau būna šiek tiek pasnigę ir net pasitaiko, kad 
per Kordiljerus visai neįmanoma persikelti. Tačiau mums 
ypatingai pasisekė. Danguje dieną ir naktį nebuvo nė de- 
besėlio, neskaitant keleto apvalių garo tumulėlių, plūdu- 
riavusių viršum aukščiausiųjų pikų. Man dažnai tekdavo 
matyti padangėje tas saleles, žyminčias Kordiljerų stūkso- 
jimo vietą, kai tie tolimieji kalnai dar slypėdavo anapus 
akiračio. 

Balandžio 6 d.— Rytą pastebėjome, kad kažkoks vagis 
pavogė vieną mūsų mulą ir madrinos skambutį. Todėl nusi- 
leidome slėniu tik dvi—tris mylias ir išbuvome ten visą kitą 
dieną, tikėdamiesi rasti mulą, kaip spėjo varovas, paslėp- 
tą kur nors dauboje. Gamtovaizdis šiose vietose panašus 
kaip Čilėje; kalnų šlaitai, marguliuojantieji apačioje blyš- 
kiais amžinai žaliuojančiais Ouillaja medžiais ir dideliais, 
į kandeliabrus panašiais kaktusais, žinoma, malonesni 
akims, negu pliki rytiniai slėniai; bet ne visai tegaliu pri- 
tarti pasigėrėjimui, išreikštam kai kurių keliautojų. Spėju, 
kad svarbiausia jų džiugesio priežastis bus bene ta, jog 
artėjo jauki židinio ugnelė ir gera vakarienė, ištrūkus iš 
šaltų viršutiniųjų kalnyno sričių, ir aš, žinoma, visa šir- 
dimi prisidėjau prie tų jausmų. 

Balandžio 8 d.— Išjojome iš Akonkaguos slėnio, ku- 
riuo buvome nusileidę, ir vakare pasiekėme vieną kaimo 
trobą netoli Villa de Santa Rosa. Lyguma buvo nuostabiai 
derlinga; laikas jau ėjo rudeniop, ir nuo daugelio vaisme- 
džių krito lapai; laukų darbininkai vieni džiovino ant sa- 
vo namelių stogų figas ir persikus, kiti rinko vynuoges. 
Tai buvo gražus vaizdas, bet pasigedau tos svajingos ty- 
los, dėl kurios Anglijoje ruduo atrodo tikras metų pava- 
karys. 10 d. atvykome į Sant Jagą, kur mane labai maloniai 
ir svetingai pasitiko p. Koldklius. Tai išvykai sugaišau tik 
dvidešimt keturias dienas ir niekada per tokį trumpą laiką 
nebuvau patyręs tiek malonumo. Po keleto dienų grįžau 
į p. Korfildo namus Valparaise. 

XVI SKYRIUS 
ŠIAURĖS ČILĖ IR PERU 


Balandžio 27 d.— Susiruošiau keliauti į Kokimbą, o iš 
čia pro Guaską į Kopjapą, iš kur kapitonas Fic Rojus ma- 
loniai pasisiūlė paimti mane į „Biglį“. Atstumas tiesia linija 
išilgai kranto, į šiaurę, tebuvo 420 mylių [675 km], bet ma- 
no keliavimo būdas labai pailgino kelią. Nusipirkau ketu- 
ris arklius ir du mulus; pastarieji krovinį turėjo nešti pa- 
kaitomis kas antra diena. Visi šeši gyvuliai atsiėjo tik . 
25 svarus sterlingų, o Kopjape juos pardaviau už 23 sva- 
rus. Keliavome nepriklausomai, kaip ir anksčiau: patys 
virėmės valgį ir miegojome atvirame ore. Mums prijojant 
prie Vinjo del Maro, atsisveikindamas pažvelgiau į Val- 
paraisą, gėrėdamasis jo vaizdingumu. Geologijos dėlei 
padariau vingį, iš didžiojo kelio pasukęs link Varpo kalno 
papėdės, prie Kiljoto. Aliuvinį rajoną, turtingą aukso, 
praėjome prie Limačės, kur ir apsinakvojome. Iš aukso 
plovimo čia minta gyventojai daugelio trobelių, išsibars- 
žmonės, neturintieji pastovaus uždarbio, nepratę taupyti, 
todėl gyvena skurdžiai. 

Balandžio 28 d.— Popiet atjojome prie vienos kaimo 
trobelės Varpo kalno papėdėje. Jos gyventojai buvo že- 
mės savininkai, kas Čilėje ne labai dažnai pasitaiko. Jie 
vertėsi iš sodo ir nedidelio lauko, bet buvo labai neturtingi. 
Su pinigais čia striuka taip, kad tenka parduoti dar žalius, 
lauke tebestovinčus javus, norint nusipirkti kas būtiniau- 
sia kitiems metams. Todėl kviečiai brangesni tame rajone, 
kur užauga, negu Valparaise, kur gyvena supirkėjai. Ki- 
tą dieną vėl išjojome į didįjį kelią link Kokimbos. Naktį 
truputį palijo — pirmąsyk po smarkaus rugsėjo 11 ir 
12 d. lietaus, Kuris mane buvo užturėjęs Kaukeneso van- 
dens gydyklose. Tarpas buvo septyni su puse mėnesio, 
tiesa, šiemet Čilėje lijo kiek vėliau, negu paprastai. To- 

limieji Andai dabar buvo pasidengę storai sniegu ir at- 
rodė tiesiog prakilniai,. 

Gegužės 2 d.— Kelias vis ėjo pakrante, ne per toli nuo 
jūros. Negausių medžių bei krūmų, būdingų vidurinei Či- 
lei, darėsi vis mažiau, o vietoj jų atsirado kažkoks aukštas 
medis, išvaizda primenąs juką!!š. Krašto paviršius buvo, 
nors ir mažu masteliu, nepaprastai išraižytas ir visas gruob- 
lėtas; tarp nedidelių lygumų arba duburių statmenai kilo 
mažos, smailios uolų viršūnės. Išrantytas jūros krantas ir 
pakiantės dugnas, nusėtas povandeninių uolų, virtę sausu- 
ma, atrodytų irgi panašiai; toks pasikeitimas kadaise, be 
abejo, ir buvo tose vietose, kuriomis jojome. 

Gegužės 3 d.— Kilimaris—Končalis. Kraštas darėsi viš 
nevaisingesnis. Slėniuose vos beužteko vandens drėkini- 
mui, o tarp jų žemė buvo visiškai nuoga, — čia negalėjo 
pramisti net ožkos. Pavasarį, po žiemos liūčių, greit suže- 
lia reta žolė, ir tada nuo Kordiljerų atgenami trumpam lai- 
kui gyvuliai. Įdomu stebėti, kaip žolių ir kitokių augalų 
sėklos prisitaiko — lyg kokio įgyto įpročio dėka — prie 
lietaus kiekio, iškrintančio įvairiose pajūrio vietose. Vie- 
na liūtis toliau į šiaurę, Kopjape, augmeniją paveikia taip 
pat, kaip dvi Guaske ir kaip trys—keturios šiame rajone. 
Jei žiema būna tokia sausa, kad Valparaise labai pakenkia 
ganykloms, tai Guaske priželia nepaprastai daug žolės. 
Vykstant į šiaurę, lietaus mažėja, atrodo, ne griežtai pro- 
porcingai geografinei platumai. Končalyje, kuris yra tik 
67 mylios į šiaurę nuo Valparaiso, lietaus nelaukiama iki 
pat gegužės pabaigos, kai tuo tarpu Valparaise paprastai 
lyja jau balandžio pradžioje; kur lietingasis metų laikas 
prasideda vėliau, tai ir metinis lietaus kiekis atitinkamai 
menkesnis. 

Gegužės 4 d.— Įsitikinę, kad kelias pajūriu visai ne- 
įdomus, pasukome krašto gilumon, link Iljapelio kalnaka- 
sybos rajono ir slėnio. Tas slėnis, kaip ir visi Čilės slė- 
niai, lygus, platus ir labai derlingas; iš abiejų šonų jį 
supa arba susisluoksniavusio skalūno skardžiai, arba nuo- 
gi uolėti kalnai. Viršum aukščiausio drėkinamojo griovio 
tiesios linijos viskas ruda, kaip ant vieškelio, o žemiau 
jos viskas apklota ryškiai žalio, kaip vario žalymas, alfar- 
fos (dobilų veislė) kilimo!!?. Nuvykome į kitą kalnakasy- 
bos rajoną, Los Ornosą, kur pagrindinėje kalvoje buvo 
pilna prirausta galerijų, lyg milžiniškame skruzdėlyne. Gy- 
venimo būdu Čilės kalnakasiai sudaro kažkokią ypatingą 

žmonių rasę. Jie ištisas savaites gyvena nykiausiose viė- 
tose, o kai šventadieniais nusileidžia į kaimą, tai ne- 
žino, kokias keistybes beišdarinėti ir kaip paikioti. Kartais 
jie užsidirba nemaža pinigų ir tada, panašiai kaip jūrininkai, 
gavę prizinius, žiūri, kad tik greičiau iššvaistytų. Geria be 
jokio saiko, prisiperka aibes drabužių ir po keletos dienų 
grįžta be skatiko į savo skurdžias lūšnas dirbti sunkiau, ne-' 
gu nešuliniai gyvuliai. Tas, kaip ir jūrininkų, neapgalvo- 
tumas, Matyt yra panašaus gyvenimo būdo išdava. Duona 
kasdieninė jiems užtikrinta, todėl jie nepripranta viskuo 
"rūpintis, be to, pagundos ir išgalės joms pasiduoti atsiran- 
da tuo pačiu metu. O Kornvelyje ir kitose Anglijos vie- 
tose, kur laikomasi sistemos gyslą parduoti dalimis, kalna- 
kasiai priversti patys viską daryti ir apgalvoti, todėl žmo- 
nės nepaprastai išmanūs ir elgiasi tvarkingai. 

Čilės kalnakasio apsirengimas savotiškas ir gana vaiz- 
dingas. Jis vilki labai ilgus, tamsaus bajaus marškinius, su 
odine prikyšte, susijuosęs ryškių spalvų juosta. Kelnės la- 
bai plačios, o ant galvos užmauta maža kepuraitė iš skais- 
čiai raudonos gelumbės. Susitikome taip apsirengusių kal- 
nakasių būrį, gabenusį į kapus draugo kūną. Jie ėjo labai 
sparčiai; Keturi nešė numirėlį. Kai viena grupė kiek galė- 
dama greičiau nužengė apie porą šimtų jardų, ją pavadavo 
kiti keturi, nulėkę į priekį arkliais. Taip jie ir varėsi, ragin- 
dami kits kitą laukiniais riksmais, šis vaizdas buvo keis- 
čiausia mano matyta laidotuvių eisena. 

Keliavome toliau į šiaurę vingiais, kartais sustodami 
kokią dieną geologinių tyrinėjimų atlikti. Vietovė buvo 
taip retai gyvenama, o kelias toks neaiškus, kad dažnai ne 
be vargo susivokdavome, pro kur joti. 12 dieną užsibuvau 
prie kažkokių rūdos kasyklų. Rūda čia laikoma ne per ge- 
riausia, bet jos buvo daug, ir spėta, jog rūdynas bus parduo- 
tas už 30—40 tūkstančių dolerių (t. y. 6000—8000 svarų 
sterlingų); tačiau viena anglų bendrovė jį nupirko už unciją 
aukso (3 svarus, 8 šilingus). Rūda — chalkopiritai!??, dėl ku- 
rių jau esu pažymėjęs, jog, iki anglams atvykstant, nė 
nemanyta, kad juose būtų bent dalelytė vario. Beveik taip 
pat pelningai, kaip šiuo atveju, įgyta ir krūvos šlako, ku- 
riose buvo gausu smulkučių metališkojo vario rutuliukų; 
bet, nepaisant tų visų pelningų sandėrių, kasyklų bendro- 
vės sugeba čia prarasti, kaip tat gerai žinoma, didžiules 
pinigų sumas. Daugumos įgaliotinių ir pajininkų neišma- 
nymas siekia tiesiog beprotystę; kartais mokama po visą 

tūkstantį svarų sterlingų per metus įsiteikti Čilės valdžios 
organams; įtaisomos puošniai įrištų geologijos veikalų bib- 
liotekos; parsikviečiama kalnakasiai specialistai atskirų 
metalų, kurių čia visai nerandama, pavyzdžiui, alavas; įsi- 
pareigojama aprūpinti kasyklų darbininkus pienu tokiose 
vietose, kur nėra karvių; parsisiųsdinamos mašinos ten, kur 
jų negalima panaudoti; visi tie dalykai ir dar šimtai kitų 
panašių liudija mūsų, anglų, paikumą ir iki šiai dienai 
juokina vietos gyventojus. O juk nėra abejonės, kad tas 
pats kapitalas, sumaniai panaudotas tose kasyklose, duotų 
milžinišką pelną; čia būtų reikalingas tik patikimas versli- 
ninkas, prityręs kalnakasybos reikaluose ir rūdų analizėje. 

Kapitonas Hedas aprašo, kokį sunkų krovinį nešioja 
į viršų iš giliausiųjų šachtų apirai — tie tikri nešuliniai 
gyvuliai. Prisipažįstu, galvojau, kad tos žinios perdėtos, ir 
džiaugiausi radęs progą pasverti vieną nešulį, kurį paėmiau 
nesirinkdamas. Man teko gerokai įsiręžti, kai, atsistojęs ties 
kroviniu, jį kėliau nuo žemės. Krovinį pasvėrus, pasirodė, 
kad jis sveria mažiau, nei paprastai — 197 svarus [90 kg]. 
Apiras jį užnešė į 80 jardų [73 m] aukštį iš dalies gana 
staigiai kylančiu praėjimu, iš dalies sienojais, su įrantyto- 
mis pakopomis, besirangančiais šachta į viršų. Čia tokia 
taisyklė, kad apirui negalima sustoti atsikvėpti, jei šachta 
mažiau kaip 600 pėdų gylio. Vidutinišku nešulio svoriu 
laikoma truputį daugiau kaip 200 svarų, ir mane tikino, 
kad bandymui iš giliausios šachtos buvo užneštas 300 sva- 
rų [136 kg] krovinys. Šiuo metu apirai savo įprastinį kro- 
vinį išneša dvylika sykių per dieną, t. y. 2400 svarų 
[1100 kg] iš 80 jardų gylio, o protarpiais kerta ir rankio- 
ja rūdą. 

Tie žmonės, neskaitant nelaimingų atsitikimų, sveiki ir 
smagūs. Jų kūnas nelabai raumeningas. Jie retai valgo 
mėsą net kartą per savaitę (dažniau niekuomet) ir tai tik 
sudžiūvusį, kietą čarkį. Nors ir žinojau, kad jie čia dirba 
savo noru, bet negalėjau nesipiktinti, matydamas, kokie 
jie atkopia prie išėjimo iš šachtos; persilenkę į priekį, ka- 
binosi rankomis už pakopų; kojos buvo suriestos, raume- 
Nys virpėjo, prakaitas čiurkšlėmis sruvo nuo veido ant 
krūtinės; šnervės išpūstos, lūpų kampai mėšlungiškai ati- 
traukti atgal, krūtinė kilnojosi nepaprastai sunkiai. Kas- 
Kart atsikvepiant jiems išsiverždavo riksmas „ai-ai“, baig- 
davęsis spiegimu, einančiu iš krūtinės gilumos, it fleitos 
garsų. Nusvirduliavę iki rūdų krūvos, jie išversdavo savo 

karpačo [didžiulį maišą], dvi—tris sekundes atsikvėp- 
davo, nusibraukdavo prakaitą nuo kaktos ir, tartum visai 
nepavargę, vėl greitais žingsniais leisdavosi šachton. Visa 
tai nuostabus pavyzdys, parodantis, kokį sunkų darbą žmo- 
gus gali nuveikti dėl įpratimo, nes nieko kita čia ir ne- 
gali būti. 

Vakare kalbėjausi su tų kasyklų prievaizdu apie tai, 
kiek daug svetimšalių dabar pasklidę po visą kraštą; prie- 
vaizdas, dar visai jaunas žmogus, prisiminė, kaip, būdamas 
berniukas, lankė mokyklą Kokimboje ir kartą juos buvo 
atleidę nuo pamokų tik tam, kad pasižiūrėtų į vieno anglų 
laivo kapitoną, atvykusį į miestą pasikalbėti su gubernato- 
riumi; pasak prievaizdo, nė vieno mokinio, taip pat nė jo 
paties nieku gyvu nebūtum privertęs prieiti arčiau ang- 
lo — taip tvirtai jie buvo įsitikinę, kad nuo tokio žmogaus 
galima apsikrėsti erezija, užkrečiamosiomis ligomis ir nelai- 
mėmis. Dar iki šiai dienai žmonės pasakoja apie šiurpius 
bukanierių [piratų| darbus, ypač vieno, kuris išsinešė šven- 
čiausios panelės Marijos paveikslą, o po metų grįžo pasi- 
imti ir šv. Juozapo paveikslo, sakydamas, kad jam gaila po- 
nios, likusios be vyro. Girdėjau taip pat apie vieną seną 
ponią, kuri per pietus Kokimboje pareiškė, jog jai esą bai- 
siai keista, kad prigyvenusi tokius laikus, kai pietauja vie- 
name kambaryje su anglu, nes prisimenanti, kaip jos jau- 
nystėje du kartus, tik sušukus „Los ingleses!” („„Anglai!“), 
visi gyventojai, pasiėmę ką turėjo vertingesnio, išlakstė 
į kalnus!?!, 

Gegužės 14 d.— Pasiekėme Kokimbą, kur išbuvome ke- 
letą dienų. Miestas niekuo nepasižymi, nebent tuo, kad 
nepaprastai tylus. Sakoma, jame yra nuo 6iki 8 tūkstan- 
čių gyventojų. 17 d. priešpiet kokias penkias valandas ne- 
smarkiai lijo — pirmąkart šiais metais. Kaimiečiai, sėjan- 
tieji javus netoli jūros kranto, kur oras drėgnesnis, pasi- 
naudoję tuo lietumi, ėmė arti; po kito lietaus jie sės, o jei 
smarkiai palis ir trečią sykį, pavasarį gaus gerą derlių. 
Įdomu buvo stebėti, kaip veikė tas truputis drėgmės. Po 
dvylikos valandų žemė atrodė tokia pat sausa, kaip anks- 
čiau, bet po dešimties dienų visose kalvose pasirodė 
blyškios žalsvos dėmės — pridygo retų, plonyčių, kaip 
plaukas, colio ilgumo, žolelių. O iki to lietaus žemės pavir- 
šius buvo nuogas, kaip ant vieškelio. 

Vakare, man su kapitonu Fic Rojumi bepietaujant pas 
p. Edvardsą, anglų rezidentą, gerai pažįstamą vaišingumu 

visiems, kas lankėsi Kokimboje, įvyko gana smarkus že- 
mės drebėjimas. Prieš tai girdėjau iš po žemių dundesį, 
bet, pradėjus klykti damoms, lakstyti tarnams ir puolant 
prie išėjimo keletui džentelmenų, paties svyravimo ne- 
įstengiau pajusti. Po to keletas moterų dar verkė iš išgąs- 
čio, o vienas džentelmenas sakė, negalėsiąs užmigti visą 
naktį, o jei užmigsiąs, tai tik ir sapnuosiąs griūvančius na- 
mus. To žmogaus tėvas neseniai neteko viso savo turto 
Talkaune, o jis pats vos išbėgo iš po griūvančio stogo 
1822 m. Valparaise. Jis papasakojo apie įdomų sutapi- 
mą: lošiant kortomis, vienas vokietis atsistojo ir pareiškė, 
kad niekada šiuose kraštuose nesėdįs kambaryje, kur už- 
darytos durys, nes dėl to vos nežuvęs Kopjape. Atidaręs 
duris, tuč tuojau sušuko: „Štai vėl prasideda!" Ir čia įvyko 
garsusis požeminis smūgis. Visi lošėjai išsigelbėjo. Že- 
mės drebėjimo metu pavojinga ne tai, jog sugaiši laiką, 
atidarinėdamas duris, o tai, kad, sienoms pašlijus, durys 
užsispraus ir jų visai neatidarysi. 

Netenka daug stebėtis, kad per žemės drebėjimą pa- 
prastai jaučia baimę ir vietos gyventojai, ir seniai čia 
gyveną užsienio rezidentai, nors kai kurie jų Žinomi kaip 
labai šalto kraujo žmonės. Manau, kad tą paniką iš da- 
lies reikia aiškinti tuo, jog baimės neįprasta slopinti, nes 
to jausmo čia nesigėdijama. Čiabuviams net nepatinka, 
jei kas yra abejingas. Girdėjau, kad du anglai, miegoję 
atvirame ore smarkaus požeminio smūgio metu, neatsi- 
kėlė, žinodami, jog pavojus jiems negresia. Tada vietiniai 
gyventojai ėmė šaukti pasipiktinę: „Žiūrėkite į tuos ere- 
tikus, jie net nesikrapšto iš patalo!" 


Keletą dienų sugaišau apžiūrinėdamas pakopomis ei- 
nančias terasas, kurias pirmąkart aprašė kapitonas B. Ho- 
las; p. Lajelio nuomone, jas sudarė jūra, palaipsniui iš- 
kylant sausumai. Toks aiškinimas, be abejo, teisingas, nes 
šiose terasose radau gausybę dabar gyvenančių moliuskų 
rūšių kriauklių. Tos terasos kyla viena po kitos penkiais 
siaurais, truputį nuotakiais rėžiais; ten, kur jos ryškiausios, 
susideda iš gargždo; terasos yra priešais įlanką ir tęsia- 
Si iš abiejų slėnio šonų. Guaske, į šiaurę nuo Kokimbos, 
tas reiškinys daug grandioziškesnis ir stebina kai kuriuos 
Vietinius gyventojus. Terasos ten daug platesnės; jas gali- 
Ma vadinti net lygumomis; kai kuriose vietose jų yra še- 
Sios, bet paprastai tik penkios; jos nusitęsia aukštyn slėniu 

37 mylias nuo kranto. Šios pakopomis einančios terasos 
labai panašios į tas, kurios supa Santa Kruso slėnį, ir, tik 
mažesniu mastu, į tas didžiules terasas, kurios tęsiasi visu 
Patagonijos pajūriu. Nėra abejonės, kad jas sudarė jūros 
denudacinės jėgos per ilgus rimties periodus, kurie nu- 
traukdavo laipsnišką sausumos kilimą. | 

Daugelis šiuolaikinių moliuskų kriauklių guli ne tik 
Kokimbos terasų paviršiuje (iki 250 pėdų aukščio), bet ir 
trapioje klintinėje uolienoje, kuri vietomis yra iki 20— 
30 metrų storio, tačiau užima nedidelį plotą. Tie naujau- 
sieji klodai slūgso ant senos terciaro formacijos su kriauk- 
lėmis rūšių, kurios, matyt, visos išmirusios. Nors apžiūrė- 
jau daugelį šimtų mylių sausumos tiek Ramiojo, tiek At- 
lanto vandenynų pakrantėse, bet nerasdavau taisyklingai 
susidariusių sluoksnių su šiuolaikinių rūšių jūrų moliuskų 
kriauklėmis niekur kitur, išskyrus šią vietą ir nedaugelį 
punktų į šiaurę, pakelyje į Guaską. Ši aplinkybė, man at- 
rodo, itin pažymėtina, nes geologų aiškinimas, kodėl ku- 
riame nors rajone nėra susisluoksniavusių, fosilijas turinčių 
tam tikro periodo nuosėdų,— būtent, tas, kad ši vietovė 
tuo laiku buvusi sausuma, — čia netinka, nes juk, spręsdami 
iš kriauklių, išsimėčiusių žemės paviršiuje arba glūdinčių 
biriame smėlyje bei dirvožemio sluoksnyje, žinome, kad 
ta sausuma tūkstančius mylių abiejų vandenynų pakran- 
tėse ne taip seniai gulėjo po vandeniu. Be abejo, aiškinimo 
tenka ieškoti tame fakte, kad visa pietinė žemyno dalis ilgą 
laiką pamažu kilo, todėl visos nuosėdos, besikaupiančios 
palei krantą sekliame vandenyje, turėdavo netrukus iškil- 
ti iš vandens ir patirti tą lėtą ardomąjį poveikį, kurį patiria 
kranto zona; tuo tarpu tik palyginti sekliame vandenyje 
gali tarpti dauguma jūros organizmų, o juk aiškiai neįma- 
noma, kad tokiame gylyje susikauptų storesni klodai. Įro- 
dymui, kokia milžiniška ardomoji jėga veikia jūros kranto 
zoną, užtenka tik prisiminti didžiulius skardžius dabarti- 
nėje Patagonijos pakrantėje ir pakopas, kurios senovėje 
buvo skardžiai jūros krante, o dabar išilgai pajūrio išsi- 
dėstę įvairiuose lygiuose vienas viršum kito. 

Sena paklotinė terciaro formacija Kokimboje yra, at- 
rodo, maždaug tos pačios epochos, kaip ir dar keletas 
nuosėdų Čilės pakrantėje (svarbiausioji jų yra Navedade|, 
taip pat didžiulė formacija Patagonijoje. Esama įrodymų, 
kad ir Navedade, ir Patagonijoje nuo to laiko, kai gyvavo 
moliuskai, kurių kriauklės tenai slūgso (jų sąrašą peržiū- 

rėjo profesorius E. Forbsas), įvyko keleto šimtų pėdų 
grimzdimas, o po jo sekė kilimas. Suprantama, kyla klau- 
simas, kokiu būdu, — nors nė viename žemyno šone neiš- 
liko jokių didelio masto nuosėdų su fosilijomis nei šiuolai- 
kinio, nei kurionors kito periodo, buvusio tarp šiuo- 
laikinio ir senosios terciaro epochos,— galėjo išeiti taip, 
jog per tą senąją terciaro epochą susidarė ir išliko nuo- 
sėdos su fosilijomis įvairiose platumose 1100 mylių il- 
gio plote Ramiojo vandenyno pakrantėje, mažiausia 
1350 mylių Atlanto krantuose ir 700 mylių iš vakarų į ry- 
tus, per plačiausiąją žemyno dalį? Manau, kad čia nesunku 
rasti paaiškinimą, kuris, gal būt, tinka beveik analoginiams 
faktams ir kitose pasaulio dalyse. Jeigu atsižvelgti į jūrų 
denudacijos stiprumą, — apie jį liudija begalės faktų, — tai 
vargu galima teigti, kad sedimentai bekildami praėjo tuos 
sunkius mėginimus, kuriuos patiria jūros kranto zona, ir 
vis tik jų išliko tokie galingi masyvai, jog jie galėjo 
išsilaikyti dar ilgą periodą, nebent jei tie sedimentai jau 
iš pat pradžių užėmė didelį plotą ir buvo gana stori; bet 
visiškai neįmanoma, kad palyginti negiliai, kur ir tėra 
palankios sąlygos daugumai gyvųjų būtybių, galėjo susi- 
daryti tokia stora ir plati sedimentinė danga, nebent čia 
dugnas leisdavosi žemyn, padarydamas vietos kitiems 
sluoksniams kauptis. Tatai, matyt, iš tikrųjų vyko maždaug 
tuo pačiu periodu Patagonijoje bei Čilėje, nors tie kraš- 
tai yra tūkstantis mylių vienas nuo kito. Taigi, jei ilgai 
trunkantis ir maždaug vienalaikis grimzdimas paprastai 
vyksta dideliuose plotuose,— o aš, patyrinėjęs koralinius 
rifus vandenynuose, labai linkstu manyti, kad taip ir 
yra,— arba jeigu, apsiribojant tik Pietų Amerika, grimz- 
dimai vyko tame pat plote kaip ir kilimai, kurių pasek- 
mėje šiuolaikinių moliuskų gyvavimo periodu pakilo Peru, 
Čilės, Ugnies Žemės, Patagonijos ir La Platos krantai, tai 
iš to seka, jog toli viena nuo kitos esančiose vietose tuo 
pat metu būdavo sąlygos, palankios susidaryti didelio plo- 
to ir nemažo storio nuosėdoms, turinčioms fosilinių liku- 
čių, ir, vadinasi, tokios nuosėdos itin pajėgė atlaikyti ar- 
domąjį jūros veikimą, pereidamos kranto zonos stadijas, 
ir išlikti būsimiesiems laikams. 


Gegužės 21 d.— Išvykau kartu su donu Chose Edvard- 
su į Arkero sidabro kasyklas, o iš ten žadėjome pasukti 
aukštyn, Kokimbo slėniu. Jojome kalnuota vietove ir prieš 

naktį atsidūrėme prie p. Edvardsui priklausiusių kasyklų. 
Tą naktį miegojau ypač maloniai, — Anglijoje ne labai kas 
ir supras kodėl: nebuvo blusų! Kokimboje jų knibžda vi- 
sur, bet čia, tik 3—4 tūkstančių pėdų aukštyje, jų nerasi; 
vargu dėl to, kad visai nežymiai sumažėjo temperatūra; 
tie įkyrūs vabzdžiai čia negyvena dėl kažkurios kitos prie- 
žasties. Kasyklų būklė dabar prasta, nors anksčiau jos duo- 
davo apie 2000 svarų [900 kg] sidabro per metus. Kažkas 
pasakė: „Kai turi vario kasyklas, gauni pelno, kai sidabro 
kasyklas — gali gauti pelno, bet iš aukso kasyklų turi tik 
nuostolius“. Tai netiesa, nes visur didžiuosius turtus Či- 
lėje padėjo susikrauti brangiausiųjų metalų kasyklos. Prieš 
kurį laiką vienas anglų gydytojas, grįžęs į Angliją iš Kop- 
japo, parsivežė pelno, kurį gavo tik iš vienos akcijos sidab- 
ro kasykloje, beveik 24 000 svarų sterlingų. Žinoma, gerai 
prižiūrima vario kasykla yra tikras reikalas, kai tuo tarpu 
visos kitos — azartinis lošimas arba, galima sakyti, loteri- 
jos bilietas. Savininkai netenka didžiulio kiekio vertingos 
rūdos, nes jokiomis priemonėmis nepavyksta apsisaugoti 
vogimo. Girdėjau, vienas džentelmenas ėjo lažybų su kitu, 
kad darbininkas jį apvogs tiesiog akyse. Kai rūda išnešama 
iš kasyklos, ji smulkinama į gabaliukus ir bergždžias ak- 
muo metamas į šalį. Du kalnakasiai, dirbę tą darbą, lyg at- 
sitiktinai sviedė tuo pačiu metu po nuolaužą ir juokais su- 
šuko: „Pažiūrėsim, kurio nusiris toliau!“ Šeimininkas, sto- 
vėjęs čia pat, susilažė su savo bičiuliu iš cigaro. Todėl 
kalnakasys tiksliai įsidėmėjo tą vietą tarp tuščių uolienų, 
kur atsidūrė akmuo. Vakare jis jį paėmė, atnešė šeiminin- 
kui ir, rodydamas sunkų sidabringos rūdos gabalą, tarė: 
„Štai akmuo, kuris buvo nusiritęs toliau ir kurio dėka išlo- 
šėte cigarą“. 

Gegužės 23 d.— Nusileidome į derlingą Kokimbos slėnį 
ir nuvykome juo iki dono Chosės giminaičiui priklausan- 
čios hasiendos, kur prabuvome visą kitą dieną. Po to jo- 
jau toliau — vieną dieną kelio — pasižiūrėti tariamai suak- 
menėjusių kriauklių ir pupų, bet pasirodė, kad čia tik smul- 
kus kvarco gargždas. Prajojome keletą nedidelių kaimelių; 
slėnis buvo gražiai įdirbtas, ir visas gamtovaizdis atrodė di- 
dingas. Buvome netoli svarbiausiojo Kordiljerų kalnagūb- 
rio, aplinkinės kalvos buvo labai aukštos. 

. Visur Šiaurės Čilėje vaismedžiai daug derlingesni aukš- 
čiau palei Andus, negu žemesnėse vietose. Šio rajono figos 
ir vynuogės garsėja aukšta kokybe, ir jos auginamos dide- 

liuose plotuose. Tai bus bene produktyviausias slėnis 
į šiaurę nuo Kiljoto; gyventojų jame, priskiriant Kokimbą, 
rodos, 25 tūkstančiai. Kitą dieną grįžau į hasiendą, o iš ten, 
kartu su don Chose, į Kokimbą. 

Birželio 2 d.— Išvykome į Guasko slėnį pajūrio keliu, 
kuris laikomas ne toks tuščias, kaip kiti. Pirmąją dieną at- 
jojome iki vienišo namo, vadinamo Jerba Buena, kur atsi- 
rado ganiavos mūsų arkliams. Liūtis, kaip jau sakėme, bu- 
vusi prieš dvi savaites, tepasiekė maždaug pusiaukelį 
į Guaską, todėl žalsvas atspalvis, kurį turėjo žemė mūsų 
kelionės pradžioje, netrukus visai išnyko. Netgi ten, kur 
tas žŽaisvumas buvo ryškiausias, jis maža tepriminė šviežią 
pavasario žolę ir besiskleidžiančias gėles kitose šalyse. Ke- 
liaudamas tais tyrais, jautiesi kaip kalinys niūriame ka- 
lėjimo kieme, besiilgintis žalumos ir drėgnesnio oro. 

Birželio 3 d.— Jerba Buena—Karisalis. Pirmąją dienos 
pusę jojome per kalnuotus, uolėtus tyrus, o po to ilga ir 
gilia smėlėta lyguma, nusėta sutrupėjusių jūros moliuskų 
kriauklių. Vandens čia buvo labai maža, o ir tas pats sū- 
rus: visas kraštas nuo jūros iki Kordiljerų — negyvenami 
tyrai. Mačiau gausius tik vienos būtybės gyvavimo pėdsa- 
kus, būtent, moliusko Bulimus kriaukles, kurių sausesnėse 
vietose buvo prisirinkę nepaprastai gausiai. Pavasarį čia 
išskleidžia retus lapelius vienas kuklus augalėlis, ir tais la- 
peliais minta tos sraigės. Kadangi sraigės pasirodo tik la- 
bai anksti rytą, kai žemė truputį drėgna nuo rasos, todėl 
guasai mano, kad jos išsiperi iš rasos. Pastebėjau ir kitose 
vietose, kad nepaprastai sausi ir nederlingi rajonai su kal- 
kingu dirvožemiu labai palankūs sausumos moliuskams. 
Karisalyje radau keletą trobelių, truputį gėlo vandens ir 
nedidelius dirbamos žemės sklypus, bet tik su vargu gavo- 
me nusipirkti bent kiek grūdų ir šiaudų arkliams. 

Birželio 4 d.— Karisalis—Sausė. Vykome toliau tyr- 
laukiais, kuriuose gyvena didelės guanakų bandos. Perjo- 
jome taip pat Čanjeralo slėnį, patį derlingiausią tarp Guas- 
ko ir Kokimbos, bet labai siaurą ir taip maža teturintį ga- 
niavų, kad neįstengėme niekur jų išsinuomoti arkliams. 
Sausėje radome vieną labai mandagų seną poną, vadova- 
vusį vario lydomajai krosniai. Reikšdamas ypatingą pa- 
lankumą, jis man labai brangiai pardavė glėbį purvinų 
šiaudų, — tiek ir tegavo mūsų vargšai arkliai vakarienės, 
keliavę ištisą dieną. Lydomųjų krosnių Čilėje šiuo metu 
visai nedaug teveikia, nes stinga malkų, o ir čiliečių 


329 


naudojamas redukcijos metodas nevykęs, tad pasirodo nau- 
dingiau rūdą gabenti laivais į Svonsį. Kitą dieną, perkopę 
keletą kalnų, atvykome į Freiriną, Guasko slėnyje. Jojant 
į šiaurę, augmenija kasdien darėsi skurdesnė; net didžiulį, 
į kandeliabrą panašų kaktusą pakeitė kitos, daug smulkes- 
nės rūšys. Žiemos mėnesiais ir Šiaurės Čilėje, ir Peru vir- 
šum Ramiojo vandenyno neaukštai pakimba vienoda de- 
besų skraistė. Tas baltas, tviskantis orinis laukas nuo 
kalnų atrodė labai nuostabiai — su nutįsusiomis į slė- 
nius ilgomis šakomis, susidariusiomis salomis ir išky- 
šuliais,— visai kaip jūra Čonoso archipelage bei Ugnies 
Žemėje. 

Freirinoje išbuvome dvi dienas. Guasko slėnyje yra ke- 
turi miesteliai. Netoli jo įėjimo įrengtas uostas, visiškai 
dykoje vietovėje, be gėlo vandens artimesnėje apylinkėje. 
Už penkių lygų upe aukštyn stovi Freirina, ilgas, iškrikęs 
kaimas su maloniais išbaltintais nameliais. Dar dešimt ly- 
gų aukščiau yra Baljenaras, o viršum jo — Guasko Altas, 
sodininkyste besiverčiąs bažnytkaimis, garsėjantis džio- 
vintais vaisiais. Giedrą dieną, žiūrint iš slėnio aukštyn, 
vaizdas puikus: priešais žvilgsnis įsiremia į tolimus, nuklo-- 
tus sniego Kordiljerus, o abiejuose šonuose daugybė vienas 
su kitu besikertančių kalnų virtinių susilieja gražioje mig- 
loje. Priešakinis gamtovaizdžio planas itin savotiškas: čia 
daug lygiagrečių, pakopomis kylančių terasų; jų apsuptas 
žalias lygumos ruožas, apaugęs karklais, kontrastavo su 
kūpsančiomis iš abiejų pusių kalvomis. Žinant, kad čia 
rimčiau nelijo jau 13 mėnesių, buvo nesunku suprasti, ko- 
dėl apylinkės visiškai plikos. Gyventojai su didžiausiu pa- 
vydu sutiko žinią apie lietų Kokimboje; tiesa, dangus at- 
rodė taip, kad galėjai tikėtis, jog ir čia susilauksi tokios 
pat laimės; ji atėjo pora savaičių vėliau. Aš tuo laiku bu- 
vau Kopjape, ir ten su tokiu pat pavydu šnekėta apie smar- 
kų lietų Guaske. Po dvejų—trejų sausros metų, gal būt, nė 
daugiau kaip su viena liūtimi per visą laiką, paprastai 
seka lietingi metai, kurie padaro žalos daugiau, kaip saus- 
ra. Upės ištvinsta ir apneša žvyru bei smėliu siaurus že- 
mės ruožus, kurie tinka kultivuoti. Potvyniai apgadina ir 
drėkinamuosius griovius. Tiek daug žalos lietūs buvo pa- 
darę prieš trejetą metų. 

Birželio 8 d.— Išjojome į Baljenarą, taip pavadintą pa- 
gal Balinagą Airijoje: iš ten kilusi O'Higinsų giminė, ku- 
rios nariai, valdant ispanams, Čilėje buvo prezidentais ir 

generolais!2Ž. Uolėtus kalnus iš dešinės ir kairės slėpė de- 
besys, tad slėnis su lygumomis, išsidėsčiusiomis kaip tera- 
sos, priminė Santa Kruso slėnį Patagonijoje. Prabuves die- 
ną Baljenare, birželio 10 d. išvykau į Kopjapo slėnio vir- 
šutiniąją dalį. Visą dieną jojome visiškai neįdomiomis 
vietomis. Man jau nusibodo kartoti epitetus „dykas“ ir 
„nevaisingas“. Tačiau tų žodžių prasmė, kokia jie papras- 
tai vartojami, sąlyginė; aš juos visada taikydavau Patago- 
nijos lygumoms, kurios gali pasigirti dygliuotais krūmais 
ir šiokios tokios žolės kuokštais, — taigi jas tenka neabejo- 
tinai laikyti vaisingomis, palyginus su Šiaurės Čile. Net 
ir joje ne labai terasi dviejų šimtų kvadratinių jardų plo- 
tą, kuriame, atidžiai pasidairęs, neužtiktumei kokio krū- 
melio, kaktuso ar kerpės, o dirvoje glūdi sėklos, pasiruo- 
šusios dygti, stojus pirmai lietingai žiemai. Tačiau Peru 
respublikoje tikros dykumos užima didelius plotus. Va- 
kare pasiekėme vieną slėnį, kuriame upelio vaga pasirodė 
esanti drėgna, ir, kildami ja aukštyn, prijojome gana ne- 
blogą vandenį. Naktį tas upelis, ne taip smarkiai garuoda- 
mas ir susigerdamas į žemę, nuteka visą lygą toliau, nei 
dieną. Žagarų laužui radome apsčiai, taigi vieta stovyk- 
lauti buvo puiki; bet vargšams gyvuliams neatsirado nė 
kuokštelio pašaro. 

Birželio 11 d.— Jojome nesustodami dvylika valandų, 
kol atsidūrėme prie vienos senos lydomosios krosnies, kur 
pasirodė esą ir vandens, ir malkų; bet mūsų arkliams vėl 
nebuvo ko ėsti, ir juos uždarėme į kažkokį seną kiemą. 
Kelias buvo kalvotas, ir toliese nuogi kalnai masino žvilgs- 
nius įvairiomis spalvomis. Beveik gaila buvo, matant, kaip 
saulė nuolat šviečia virš tų niekam nenaudingų vietovių; 
tokiems orams būtų tikę žaliuojantys laukai ir gražūs so- 
dai. Kitą dieną pasiekėme Kopjapo slėnį. Aš tuo iš visos 
širdies džiaugiausi, nes šioje kelionėje teko tik nerimauti: 
vakarieniaujant klausytis, kaip mūsų arkliai, neturėdami 
kuo numalšinti alkio, graužia stulpus, prie kurių pririšti, 
būdavo baisiai nemalonu. Beje, gyvuliai atrodė visai Žva- 
lūs, ir niekas nebūtų pasakęs, kad jie neėdę 55 valandas. 

Turėjau rekomendacinį laišką p. Bingliui, kuris mane 
labai maloniai priėmė Potrero Seko hasiendoje. To dva- 
ro žemės turi nuo 20 iki 30 mylių ilgio, bet labai siauros: 
skersai daugiausia išsitenka tik du laukai — po vieną abi- 
pus upės. Kai kuriose vietose žemė, taip sakant, visai ne- 
turi pločio, t. y. jos neįmanoma drėkinti, todėl ji be jokios 

vertės, kaip ir aplinkiniai uolėti tyrai. Kad per visą slėnio 
ilgį nedaug teatsiranda dirbamos žemės, priklauso ne tiek 
nuo to, jog vietovės paviršius nelygus ir todėl jos negali- 
ma dirbtinai drėkinti, kiek nuo to, kad pristinga vandens. 
Šiais metais upė buvo nuostabiai vandeninga: viršutinėje 
dalyje vanduo siekė arkliui iki pilvo, ji buvo apie 15 jar- 
dų pločio ir itin srauni; link žemupio ji vis mažėja ir pa- 
prastai visai išnyksta: yra buvę taip, kad visus trisdešimt 
metų nė vienas jos lašas nepasiekdavo jūros. Gyventojai 
labai nekantriai laukia pūgų virš Kordiljerų, nes jei ten 
gerai pasninga, jie aprūpinti vandeniu visiems ateinan- 
tiems metams. Toks sniegas turi nepalyginti didesnę reikš- 
mę, negu lietus žemesnėse vietose. Lietus, kuris būna maž- 
daug sykį per du—-tris metus, esti labai naudingas, nes 
kurį laiką po jo karvės ir mulai gali kalnuose susirasti 
truputį ganiavos. Tačiau jei Anduose nėra sniego, viskas 
slėnyje sunyksta. Žmonės prisimena, kaip visi gyventojai 
triskart buvo priversti keltis iš čia į pietus. Šiais metais 
vandens buvo pakankamai, ir kiekvienas savo žemę drė- 
kino, kiek norėjo; o šiaip dažnai prireikdavo statyti prie 
šliuzų kareivius, kad stebėtų, ar kiekvienas dvaras ima nu- 
statytą vandens kiekį tiek ir tiek valandų per savaitę. Ma- 
noma, kad slėnyje yra 12 000 gyventojų, bet iš jo gaunamų 
maisto produktų užtenka tik trims metų mėnesiams; kitas 
maistas atvežamas nuo Valparaiso ir šiaip iš pietų. Prieš 
atrandant garsiuosius Čanunsiljo sidabro telkinius, Kop- 
japas buvo pradėjęs smarkiai smukti, bet dabar vėl klesti, 
ir miestas, visiškai sugriautas per žemės drebėjimą, jau 
atstatytas. | 

Kopjapo slėnis — tik žalia juosta tyruose, smarkiai nu- 
krypęs į pietus, tad jo ilgis iki upės ištakų Kordiljeruose 
itin nemažas. Į Guasko ir Kopjapo slėnius galima žiūrėti 
kaip į ilgas, siauras salas, tik nuo Čilės jas skiria ne sū- 
rus vanduo, o akmenuoti tyrai. Į šiaurę nuo jų yra dar vie- 
nas, visai menkas, slėnis, vadinamas Paposo, kur gyvena 
apie 200 žmonių, o toliau jau tęsiasi tikroji dykuma — Ata- 
kama, kur kas labiau neįveikiama pertvara, negu audrin- 
giausias vandenynas. Pabuvęs keletą dienų Potrero Seke, 
leidausi aukštyn slėniu pas doną Benito Krusą, kuriam 
turėjau rekomendacinį laišką. Jis mane priėmė kuo sve- 
tingiausiai; beje, trūksta žodžių apsakyti, kaip maloniai 
sutinkami keliautojai beveik visur Pietų Amerikoje. Kitą 
dieną išsinuomavau mulus, ketindamas joti Cholkeros tar- 

pekliu į vidurinę Kordiljerų dalį. Antrąją naktį oras buvo 
toks, kad rodėsi, jog artėja pūga ar lietus, ir, gulėdami 
lovose, jutome lengvutį požeminį smūgį. 

Dažnai svarstyta, ar yra koks ryšys tarp žemės drebė- 
jimo ir oro; man atrodo, kad tas mums neaiškus klausimas 
labai įdomus. Vienoje savo kelionių aprašymo dalyje Hum- 
boltas“ pastebi, kad kiekvienam, ilgai gyvenusiam Naujo- 
joje Andalūzijoje!?š, arba Žemutiniame Peru, sunku neigti, 
jog esama kažkurio ryšio tarp tų dviejų reiškinių; tiesa, 
kitoje vietoje jis tą ryšį, matyt, laiko tik vaizduotės pa- 
dariniu. Sakoma, kad Gvajakvilyje smarkią liūtį sausu me- 
tų laiku būtinai lydi ir žemės drebėjimas. Šiaurės Čilėje, 
turint galvoje, kad ten ne tik lietus, bet ir orai, skelbiantie- 
ji lietų, nepaprastai retai būna, tikėtis atsitiktinių sutapimų 
negalima; bet ir čia žmonės tvirtai įsitikinę, kad yra kaž- 
koks ryšys tarp atmosieros ir žemės svyravimų. Labai nu- 
stebau, kai Kopjapo gyventojai, sužinoję iš manęs, kad 
Kokimboje buvo smarkus požeminis smūgis, tuoj sušuko: 
„Kokia laimė! Tenai šiemet bus geros ganyklos“. Jiems že- 
mės drebėjimas taip pat pranašauja lietų, kaip lietus gausią 
žolę ganyklose. Ir iš tikrųjų atsitiko taip, kad tą pačią die- 
ną, kai įvyko žemės drebėjimas, buvo liūtis, kurios dėka, 
kaip jau rašiau, po dešimties dienų sužėlė reta žolelė. Ki- 
tais atvejais liūtis lydėjo žemės drebėjimą tokiu metų lai- 
ku, kai ji daug didesnė retenybė už patį žemės drebėjimą. 
Taip buvo Valparaise po smūgio 1822 m. lapkričio mėnesį, 
paskui dar kartą 1829 m., taip pat Taknoje po žemės dre- 
bėjimo 1833 m. rugsėjo mėnesį. Užtenka tik šiek tiek su- 
sipažinti su tų kraštų klimatu, kad suprastumei, kaip bc 
galo maža tikėtina, jog tokiu metų laiku lis, nebent tai bus 
pasekmė kokio dėsnio, visiškai nesusijusio su įprastine orų 
kaita. Kai dėl didžiųjų vulkaninių išsiveržimų, kaip antai 
Koseguinos, kai liejosi srautai lietaus visiškai neįprastu 
metų laiku, o „beveik nėra buvę tokio pavyzdžio Viduri- 
nėje Amerikoje“, — tai nesunku suprasti, jog garo kamuo- 
liai ir pelenų debesys gali sutrikdyti atmosferos pusiau- 


* Personal Narrative, t. IV, p. 11 ir t. II, p. 217. Dėl Gvajakvilio 
žr. Silliman's Journal, t. XXIV, p. 384. Dėl Taknos žr. p. Hamiltono 
pastabas žurnale „Transactions of Britisch Association“, 1840 m. Apie 
Koseguiną žr. p. Koldklio straipsnį „Philosophical Transactions", 1835 m. 
Pirmajame šio veikalo leidime pateikiau keletą nurodymų apie tai, kad 
staigus barometro kritimas sutapdavo su žemės drebėjimu; taigi žemės 
drebėjimai sutapdavo su atmosferos reiškiniais. 

svyrą. Humboltas tą požiūrį išplečia ir atžvilgiu žemės dre- 
bėjimų, kurių nelydi išsiveržimai; bet negaliu įsivaizduoti, 
kokiu būdu nedidelio kiekio dujinių medžiagų, išsiveržian- 
čių pro atsiradusius žemėje plyšius, galėtų būti toks ypa- 
tingas poveikis. Labai įtikimas atrodo požiūris, pirmąkart 
pareikštas dr. Skroupo, kad, kai barometras žemai nukritęs 
ir paprastai laukiama lietaus, sumažėjęs atmosferos slėgis 
virš didelio žemės ploto gali labai tiksliai nusakyti dieną, 
kai žemė, jau iki kraštutinumo įtempta požeminių jėgų, ne- 
išlaikys ir ims trūkinėti, o ryšium su tuo ir drebėti. Tačiau 
abejotina, kaip, laikantis tokio požiūrio, galima išsiaiškinti 
tą aplinkybę, kad labai smarkiai lyja sausu metų laiku po 
žemės drebėjimo, kurio nelydėjo erupcija: panašūs atvejai, 
matyt, liudija, jog yra kažkoks glaudesnis ryšys tarp atmo- 
sferinės ir požeminės sričių. 

Maža ką įdomaus teradę šioje tarpeklio dalyje, grįžome 
atgal prie dono Benito namų, kur išbuvau dvi dienas, kolek- 
cionuodamas fosilines kriaukles ir suakmenėjusį medį. 
Čia buvo nepaprastai daug silikatizuotų medžių kamienų, 
slūgsojusių gulsčiomis konglomerate. Vieną išmatavau, ir 
pasirodė, kad jo apskritimas 15 pėdų; kaip nuostabu, jog 
kiekvieną medienos dalelytę tame didžiuliame cilindre iš- 
stūmė ir pavadavo silicio dioksidas taip, jog išliko kiekvie- 
nas indas, kiekviena pora! Tie medžiai augo periodu, maž- 
daug atitinkančiu mūsų apatiniąją kreidą; jie visi priklauso 
eglių pošeimiui. Gražu buvo pasiklausyti, kaip vietiniai gy- 
ventojai samprotavo apie tai, iš kur atsirado iškastinės 
kriauklės, kurias kolekcionavau, beveik tais pačiais žo- 
džiais, kokie būdavo girdėti Europoje prieš šimtą metų, 
būtent, ar jas tokias ir „pagimdė gamta". Mano geologiniai 
tyrinėjimai čiliečius paprastai nemažai stebindavo; ilgai 
negalėdavau jų įtikinti, kad ieškau ne rūdos telkinių. Kar- 
tais būdavo gana keblu; įsitikinau, kad lengviausia jiems 
išaiškinti, ką veikiu, klausiant, argi jie patys iki šiol ne- 
sidomėjo, kodėl įvyksta žemės drebėjimai ir išsiveržia ug- 
nikalniai, arba kodėl vienas pavasaris būna karštas, o kitas 
šaltas, kodėl Čilėje yra kalnai, o La Platos provincijoje nė- 
ra nė vienos kalvos. Tie paprasti klausimai iškart paten- 
kindavo ir priversdavo nutilti daugumą smalsuolių; bet 
kai kurie (kaip ir tūli Anglijoje, atsilikę kokį šimtą metų) 
laikydavo, kad visi tokie tyrinėjimai — tušti bei nuodė- 
mingi ir kad visiškai užtenką žinoti, jog dievas tuos kal- 
nus tokius sutvėrė. 

Neseniai buvo išleistas įsakymas užmušinėti visus be- 
globius šunis, ir pakelėse matėme gulint daugybę jų lavo- 
nų. Pastaruoju metu daug šunų pasiuto ir apriejo keletą 
žmonių, kurie nuo to mirė. Šiame slėnyje jau ne kartą 
siautė pasiutimo liga. Įdomu, kad tokia keista ir baisi liga 
laikas nuo laiko pasirodo toje pačioje izoliuotoje vietoje. 
Buvo pastebėta, kad Anglijoje į šią epidemiją tam tikri 
kaimai linkę daug labiau, negu kiti. Dr. Unanue pažymi, 
kad pasiutimo liga Pietų Amerikoje pirmąsyk pasirodė 
1803 m.; šį teigimą patvirtina tai, jog Azara ir Uljoa savo 
metu niekad apie ją nėra girdėję. Dr. Unanue sako, kad 
liga prasidėjo Vidurinėje Amerikoje ir palengva išplito 
į pietus. 1807 m. ji pasiekė Arekipą, kur, sakoma, ja su- 
sirgę keletas žmonių, nors visai nebuvę įkąsti, jų tarpe 
keletas negrų, valgiusių pasiutimo liga nugaišusio jaučio 
mėsos. Ikoje tokia baisia liga mirė 42 žmonės. Liga pasi- 
reikšdavo tarp dvyliktos ir devynioliktos dienos nuo ap- 
riejimo, ir visais atvejais ne vėliau kaip po penkių dienų 
ateidavo mirtis. Po 1808 m. buvo ilga pertrauka, kurios 
metu niekas nesirgo. Teiravausi, bet negirdėjau apie su- 
sirgimus pasiutimo liga nei Vandimeno Žemėje, nei Aust- 
ralijoje, o Berčelas sako, kad per penkis metus, kai jis bu- 
vo Gerosios Vilties iškyšulyje, irgi niekad negirdėjo apie 
jokį tos ligos atvejį. Vebsteris tvirtina, kad Azorų salose 
niekad nebuvo susirgimų pasiutimo liga; tas pat teigiama 
Mauricijaus ir Šv. Elenos salų atžvilgiu*. Kai kurių duo- 
menų apie tą Keistą ligą gal būtų galima gauti, ištyrinėjus 
aplinkybes, kuriomis ji atsiranda tolimose šalyse, nes ne- 
įtikima, kad į jas būtų įvežtas aprietas šuo!?*. 

Vakare prie dono Benito namo atvyko kažkoks nepa- 
žįstamas žmogus ir pasiprašė nakvoti. Jis sakė, kad septy- 
niolika dienų klajojęs po kalnus, nes paklydęs. Išjojo iš 
Guasko ir kadangi po Kordiljerus keliavo jau ne pirmą- 
syk, tai manė, kad Kopjapą be keblumų pasieks takais; bet 
netrukus pasiklydo kalnų labirinte ir negalėjo iš jo išsigau- 
ti. Keletas mulų nugarmėjo į prarajas, ir jis atsidūrė labai 
sunkioje padėtyje. Didžiausia bėda buvo ta, kad nežinojo, 


* Observac. sobre el clima de Lima, p. 67; Azara, Travels, t. I, 
P. 381; Ullioa, Voyage, t. II, p. 28; Burchell, Travels, t. II, 
P. 524; Webster, Description of the Azores, p. 125; Voyage à l'Isle 
de France par un officier du roi [1777], t. I, p. 284; Description of 
St. Helena, p. 123. 

kur rasti vandens žemėsnėse vietose, taigi tekdavo laikytis 
tik palei centrinius kalnagūbrius. 

Atgal grįžome slėniu ir 22 d. pasiekėme Kopjapo mies- 
tą. Apatinė slėnio dalis — plati ir pereina į gražią lygumą, 
panašią į Kiljoto. Miestas užima geroką žemės plotą, nes 
prie kiekvieno namo yra sodas, bet ši vietovė vis dėlto 
kažkokia Nejauki ir butai viduje prastai atrodo. Visiems 
čia, Matyti, tik viena galvoje — užsikalti pinigo, o po to 
kiek galint greičiau iš čia išsinešdinti. Gyventojai daugiau 
ar mažiau susiję su kasyklomis, ir apie kasyklas bei rūdą 
sukosi visos kalbos. Būtiniausieji dalykai nepaprastai bran- 
gūs, nes atstumas nuo miesto iki uosto 18 lygų, o transpor- 
tas sausuma labai brangus. Višta kainuoja 5—6 šilingai, 
mėsa beveik tokia pat brangi, kaip Anglijoje, malkos, ar- 
ba tikriau, žŽagarai, gabenami asilais iš vietų, iki kurių dvi 
ar trys dienos kelio Kordiljerais; paganyti gyvulius čia 
atseina šilingas per dieną, — visa tai, kaip Pietų Ameriko- 
je, nepaprastai brangu. 


Birželio 26 d.— Nusisamdžiau vadovą ir aštuonis mu- 
lus, ketindamas vykti į Kordiljerus ne tuo keliu, kurio lai- 
kiausi per paskutiniąją išvyką. Kadangi vietovė čia buvo 
visiški tyrai, pasiėmėme pusantro krovinio miežių, sumai- 
šytų su kapotais šiaudais. Dviejų lygų aukštyje tame slė- 
nyje, per kurį buvome atvykę, atsišakoja kitas platus slė- 
nis, vadinamas Despoblado, t. y. negyvenamasis. Nors 
jis milžiniškas ir veda į perėją per Kordiljerus, tačiau jame 
visiškai nėra vandens, išskyrus, gal būt, keletą dienų labai 
lietingą žiemą. Beveik joks tarpeklis nesirėžė per byran- 
čius kalnų šlaitus, o svarbiausiojo slėnio dugnas, užpildytas 
gargždo, buvo lygus ir beveik horizontalus. Joks didesnis 
srautas niekada netekėjo ta gargždo vaga, nes neabejotinai 
būtų prasigraužęs didelį kanalą skardingais krantais, kaip 
visose pietinėse lygumose. Beveik neabejoju, kad šis slė- 
nis, kaip ir tie, apie kuriuos rašė keliautojai po Peru, yra 
likęs toks, kokį jį dabar matome, iš tų laikų, kai nuo jo 
nuslūgo jūros vandenys, pamažu kylant sausumai. Vieno- 
je vietoje, kur Despobladas jungiasi su tarpekliu (kurį 
kiekvienoje kitoje kalnų grandinėje reiktų vadinti didžiu- 
le lyguma), pastebėjau, kad slėnio dugnas, nors susidaręs 
tik iš smėlio ir žvirgždo, buvo aukštesnis už šoninio tar- 
peklio dugną. Bet koks upelis per valandą prasigraužtų čia 
vagą, bet, matyti, ėjo amžiai, o toks upokšnis nesusidary- 

davo tame -dideliame tarpeklyje. Įdomu, jog čia susidarė 
visas, išskyrus tik šią nedidelę išimtį, mechanizmas — jei 
tokį žodį galima pavartoti — vandeniui nutekėti, bet ne- 
buvo žymių, kad jis kada nors veikė. Kiekvienas, tur būt, 
pastebėjo, kad dumblėtos seklumos, atsirandančios per 
jūros atoslūgį, panašios į miniatūrinę vietovę su kalnais 
ir slėniais; čia priešais mus buvo originalus modelis iš 
akmens, suformuotas ne potvynių ir atoslūgių, bet vande- 
nyno, per šimtmečius besitraukiančio nuo kylančios sau- 
sumos. Jei ant dumblėtos seklumos, nuo kurios nuslūgo 
vanduo, smarkiai lyja, tai pagilėja jau esančios negilios 
įdaubos; taip pat lietus veikia per slenkančius amžius ir 
tą akmens bei žemių seklumą, kuri vadinama žemynu. 

Jojome ir sutemus, kol pasiekėme šoninį tarpeklį su 
nedideliu šaltiniu, vadinamu „Agua amarga” |Kartusis van- 
duo]. Vanduo tikrai nusipelnė tokį pavadinimą, nes buvo 
ne tik sūrus, bet ir toks dvokiantis bei kartus, kad nega- 
lėjome prisiversti išgerti nei arbatos, nei matės. Nuo čia 
iki Kopjapo upės buvo, tur būt, mažiausia 25—30 anglų 
mylių, ir visame šiame plote negalėjai rasti nė lašo van- 
dens; taigi šią vietovę buvo galima vadinti dykuma tikra to 
žodžio prasme. Tačiau maždaug pusiaukelėje, netoli Punta 
Gordos, prajojome senovinių indėnų pastatų griuvėsius. Be 
to, prieš kai kuriuos slėnius, atsišakojančius nuo Despo- 
blado, pastebėdavau dvi krūvas akmenų, sukrautas kiek 
atokiau viena nuo kitos ir lyg rodančias įėjimą į tuos ne- 
didelius klonius. Mano bendrakeleiviai apie tas krūvas 
nieko nežinojo ir, man teiraujantis, šaltakraujiškai atsaki- 
nėdavo: „Quien sabe?” [Kas žino?]. 

Kordiljeruose keletoje vietų mačiau indėnų pastatų 
griuvėsius; iš jų geriausiai išsilaikę buvo Tambiljoso griu- 
Vvėsiai, Uspaljatos kalnų perėjoje. Nedideli keturkampiai 
būstai telkėsi atskiromis grupėmis; kai kur dar išlikę du- 
rų angos; tai buvo tik apie trijų pėdų aukščio skersinės 
akmens plokštės. Dar Uljoa pastebėjo, kokios žemos durys 
senovės peruiečių gyvenamose patalpose. Tuose namuose 
galėjo tilpti nemaža žmonių. Padavimai sako, kad inkai 
Juose apsistodavo, keldamiesi per kalnus. Indėnų buve!- 
nių pėdsakai atrasti ir daugelyje kitų vietų, kur vargu jos 
galėjo būti naudojamos tik pailsėti kelionėje; betgi žemė 
Čia visiškai netinka dirbti, lygiai kaip ir prie Tambiljoso 
arba Inkų Tilto, arba Portiljos perėjos, kur irgi mačiau to- 
kius griuvėsius. Chachuelio tarpeklyje, netoli Akonkaguos, 

kur nėra jokios kalnų perėjos, griuvėsiai, girdėjau, aptik- 
ti nederlingoje vietovėje, labai aukštai, kur nepaprastai 
šalta. Iš pradžių maniau, jog tas buveines indėnai pasista- 
tė, kad turėtų kur prisiglausti, atsikėlus ispanams; bet vė- 
liau man į galvą atėjo mintis, jog galėjo truputį pasikeisti 
klimatas, 

Šiaurinės Čilės Kordiljeruose, sakoma, ypač daug yra 
tų senovės indėnų namų; kasinėjant žemę tarp griuvėsių, 
neretai aptinkama vilnonių daiktų skiaučių, įrankių iš 
brangiųjų metalų, net kukurūzų burbuolių; man padova- 
' nojo iš agato padarytą strėlės antgalį lygiai tokios pat for- 
mos, kokie dabar naudojami Ugnies Žemėje. Žinau, kad 
Peru indėnai ir šiuo metu dažnai gyvena labai aukštose ir 
visai tuščiose vietose, o Kopjapo žmonės, visą gyvenimą 
keliavę po Andus, mane tikino, jog yra labai daug (muchi- 
simas) tuščių pastatų beveik prie pat amžinojo sniego ri- 
bos, ir, be to, tokiose vietovėse, kur nėra jokių perėjų, kur 
žemėje visiškai niekas neauga ir dar keisčiau — nėra van- 
dens. Nežiūrint to, vietiniai gyventojai mano (nors ir la- 
bai stebisi tokiu dalyku), kad, sprendžiant iš namų išvaiz- 
dos, indėnai juose, matyt, nuolat gyvendavo. Šiame slėny- 
je, Punta Gordoje, griuvėsiai buvo septynių ar aštuonių 
stačiakampių patalpų, tokio pat pavidalo, kaip ir būstai 
Tambiljose, bet daugiausia nudrėbtų iš molio — taip tvir- 
tai, kaip dabar nei šių vietų, nei, pasak Uljoos, Peru gy- 
ventojai jau nebeįstengia pastatyti. Tie griuvėsiai stovėjo 
visai atviroje, neapsaugotoje vietoje, dideliame plokščia- 
me slėnyje. Vandens galėjai rasti ne arčiau, kaip už trijų — 
keturių lygų, ir tai prasto, be to, visai Maža; žemė buvo 
visiškai nevaisinga: veltui dairiausi, ar nepamatysiu bent 
kerpės, žėlusios ant uolų. Mūsų dienomis, panaudojant 
nešulinius gyvulius, vargu čia begalėtum pelningai eks- 
ploatuoti rūdų telkinį, nebent jei pasirodytų, kad jis labai 
turtingas. O vis dėlto kadaise indėnai tą vietą pasirinko 
gyventi! Jei šiais laikais per metus būtų trys—keturios 
liūtys, o ne viena per daugelį metų, kaip dabar, šioje ne- 
didelėje lygumoje, gal būt, atsirastų nedidelis upelis, O 
tada, panaudojant dirbtinį drėkinimą (apie kurį kadaise 
indėnai taip gerai nusivokė), žemę būtų galima lengvai 
padaryti tokią derlingą, kad joje pramistų keletas šeimų. 

Turiu tikrų įrodymų, kad ši Pietų Amerikos žemyno da- 
lis nuo to laikotarpio, kai atsirado šiuolaikiniai moliuskai, 
netoli pajūrio pakilo mažiausia nuo 400 iki 500. o kai ku- 

riose vietose — nuo 1000 iki 1300 pėdų; krašto gilumoje 
pakilimas galėjo būti dar didesnis. Kadangi ypatingą kli- 
mato sausumą čia, matyt, nulemia Kordiljerų aukštumas, 
tai beveik neabejotina, kad iki paskutiniųjų sausumos pa- 
kilimų atmosfera negalėjo likti taip visiškai be drėgmės, 
kaip dabar; kadangi kilimai vyko iš lėto, tai pamažu kei- 
tėsi ir klimatas. Taigi, vadovaujantis mintimi, kad nuo to 
laiko, kai indėnų pastatai buvo gyvenami, klimatas pasi- 
keitė, reikia tarti, jog tie griuvėsiai yra nepaprastai seni, 
bet nemanau, kad jiems buvo sunku išsilaikyti Čilės kli- 
mate. Tuo pačiu pagrindu turime tarti (ir tai sudaro, gal 
būt, jau didesnių keblumų), kad žmogus Pietų Amerikoje 
gyvena nuo be galo senų laikų, nes juk bet koks klimato 
pakitimas, kylant sausumai, turėjo būti nepaprastai lėtas. 
Valparaise per pastaruosius 220 metų pakilimas siekė tru- 
puti mažiau kaip 19 pėdų, Limoje pajūris nuo to laiko, kai 
gyvuoja indėnų rasė, neabejotinai pakilo 80—90 pėdų; 
tačiau tokie nedideli pakilimai negalėjo kiek esmingiau 
nukreipti drėgmę nešančių oro srovių. Dr. Lundas Brazili- 
jos urvuose rado žmonių griaučių, kurių išvaizda vertė jį 
tarti, kad indėnų rasė Pietų Amerikoje gyvena jau nepa- 
prastai seniai. 

Būdamas Limoje, kalbėjausi ta tema* su inžinieriumi 
statybininku p. Gilu, gerai susipažinusiu su krašto centri- 
nėmis dalimis. Jis man sakė, kad jam kartais ateidavusi 
į galvą mintis apie klimato pasikeitimą, bet manąs, jog di- 
džioji dalis žemės, kuri dabar netinka dirbti, bet kurioje 
randami indėnų pastatų griuvėsiai, tokiame stovyje atsi- 
dūrė dėl to, kad kadaise indėnų įrengti nuostabaus masto 
vandentiekiai dėl priežiūros stokos ir nuo žemės drebėji- 
mų sugedo. Galiu čia pažymėti, kad peruiečiai drėkina- 
muosius vandenis išvesdavo net pro kalvų pamatinę uolie- 
ną. Ponas Gilas sakė, kad, einant tarnybos pareigas, jam 
buvo tekę apžiūrėti vieną tokį tunelį: jis buvo žemas, siau- 
ras, kreivas ir nevienodo pločio, bet labai ilgas. Nuosta- 
biausia gal tai, kad žmonės tokių darbų ėmėsi nepažindami 
nei geležies, nei parako. Ponas Gilas man dar papasakojo 

* Templas, aprašinėdamas savo keliones po Viršutinįjį Peru, arba 
Boliviją, šitaip sako apie kelią iš Potosio į Orurą: „Mačiau griuvėsius 
beveik pačiose kalnų viršūnėse, o tai rodo, kad ten, kur dabar viskas 
nyku, kadaise gyventa žmonių". Tą pat jis pažymi ir kitoje vietoje, bet 
Nežinau, ar jis turi galvoje, kad ta nykuma atsirado dėl gyventojų sto- 
kos, ar dėl to, jog pasikeitė vietovės būklė. 

apie didžiai įdomų ir, kiek Žinau, vienintelį tokį atvejį, kad 
požeminė perturbacija vienoje vietoje pakeitė vandens 
tekėjimo kryptį. Pakelyje iš Kasmos į Uarasą (netoli nuo 
Limos) jis matė lygumą su pastatų griuvėsiais ir žymėmis 
apdirbimo žemės, kuri dabar buvo visiškai nevaisinga. Ne- 
toli ėjo sausa gana didelės upės vaga, iš kur kadaise buvo 
atvestas vanduo drėkinimui. Vaga atrodė taip, kad galėjai 
pasakyti, jog vanduo čia tekėjo prieš keletą metų; vienur 
plytėjo smėlio ir gargždo sluoksniai, kitur pro pamatinę 
uolieną pragraužtas platus kanalas, kuris vienoje vietoje 
buvo apie 40 jardų pločio ir 8 pėdų gylio. Savaime aišku, 
kad, eidamas aukštyn kurio srauto tėkme, visada daugiau 
ar Mažiau kyli į kalną, todėl p. Gilas gerokai nustebo, kai, 
patraukęs aukštyn tos buvusios upės vaga, staiga pastebė- 
jo, jog leidžiasi nuo kalvos. Nuolydis, kaip jam atrodė, ver- 
tikaliai siekė apie 40—50 pėdų. Prieš mus jokių abejonių 
nekeliąs atvejis, kai skersai senovinio srauto vagos iški- 
lo aukštumos gūbrys. Tuo momentu, kai upės vaga šitaip 
išsigaubė, vanduo, aišku, turėjo pasukti atgal, ir jis prasi- 
graužė naują vagą. Tačiau nuo to laiko aplinkinė lyguma 
neteko ją mMaitinusio srauto ir virto dykuma. 


Birželio 27 d.— Išvykome anksti rytą ir apie vidurdienį 
pasiekėme Paipotės įklonį, kuriame sruvena mažytis upe- 
liukas ir yra truputis augalų, jų tarpe net keletas algaro- 
bos medžių, primenančių akacijas. Kadangi vietoje buvo 
malkų, čia kadaise pastatyta lydomoji krosnis; dabar ją 
prižiūrėjo vienišas sargas, kurio visas užsiėmimas buvo 
medžioti guanakus. Naktį smarkiai šalo, bet malkų turėjo- 
me užtektinai, tai nežvarbome. 

Birželio 28 d.— Pamažu kopėme aukštyn, ir slėnis da- 
bar perėjo į tarpeklį. Per dieną matėme keletą guanakų 
ir artimai joms giminingos rūšies, vikunijos (Lama vicug- 
na), pėdsakus; ši pastaroji pagal savo gyvenseną tikras 
kalnų gyvulys; ji retai kada nusileidžia žemiau amžinojo 
sniego ribos, todėl gyvena net aukštesnėse ir nevaisinges- 
nėse vietovėse, nei guanakas. Iš kitų gyvulių kiek dažniau 
matydavau tik nedidelę laputę; spėju, kad ji medžioja pe- 
les ir kitus smulkius graužikus, kurių gana daug gyvena 
pačiose nykiausiose vietose tol, kol ten auga nors men- 
kiausi augalai. Patagonijoje tų žvėrelių knibžda net salinų 
krantuose, kur niekad nerasi nė lašo gėlo vandens, neskai- 
tant rasos. Pelės ir driežai, atrodo, sugeba gyventi mažiau- 

siuose ir sausiausiuose žemės sklypuose, net salelėse vi- 
duryje didžiųjų vandenynų. 

Vaizdai iš visų šalių buvo nykūs, ir giedras be debesų 
dangus juos tik labiau ryškino, darė lyg apčiuopiamus. Iš 
pradžių toks krašto vaizdas atrodo didingas, bet tas jaus- 
mas ilgai netveria, ir tada paveikslas darosi nuobodus. 
Stovyklavome primera linea, t. y. pirmosios vandenskyros 
linijos, papėdėje. Beje, rytinėje jos pusėje vandenys teka 
ne į Atlantą, bet į pakilų rajoną, kurio viduryje yra di- 
delė salina, t. y. druskoežeris, atrodąs čia lyg kokia ma- 
žutė Kaspijos jūra, gal būt, 10 000 pėdų aukštyje. Ten, kur 
apsinakvojome, geroki plotai buvo nukloti sniego, kuris 
neišbūna ištisus metus. Vėjai tose kalnų srityse paklūsta 
labai tiksliems dėsniams: dieną vėsus brizas visada pučia 
slėniu aukštyn, o naktį, valandą ar dvi po saulėlydžio, lyg 
pro kaminą ima leistis oras iš šaltų viršutiniųjų sričių. Tą 
naktį buvo smarki vėtra, ir temperatūra, tur būt, nukrito 
daug žemiau užšalimo taško, nes vanduo inde netrukus 
virto ledo gabalu. Tur būt, jokie drabužiai nebūtų apsau- 
goję nuo to vėjo: mane taip kankino šaltis, kad negalėjau 
nė miegoti, ir rytą pakilau visiškai apkvaitęs ir sustiręs. 

Toliau į pietus Kordiljeruose Žmonės žūva nuo pūgų, 0 
čia kartais — dėl visai kitokios priežasties. Mano vadovas, 
dar būdamas keturiolikos metų, gegužės mėnesį vyko su 
viena keleivių partija per Kordiljerus; jiems atsidūrus 
centrinėje kalnų dalyje, pakilo tokia baisi vėtra, kad žmo- 
nės vos galėjo išsilaikyti ant mulų, o virš žemės lakstė 
akmenys. Dangus buvo be debesų, ir nenukrito nė viena 
snaigė, bet temperatūra buvo žema. Termometras, gal būt, 
rodė ir ne labai daug laipsnių žemiau užšalimo taško, bet 
šalčio poveikis keleivių kūnams, menkai teapsaugotiems 
drabužių, turėjo būti proporcingas šalto oro srovės grei- 
čiui. Vėtra siautė ir kitą dieną; žmonės ėmė netekti jėgų, 
o mulai nebepaėjo. Mano vadovo brolis mėgino grįžti at- 
gal, bet žuvo, ir jo lavoną rado tik po dvėjų metų: jis gu- 
lėjo šalia mulo, gniauždamas rankoje pavadį. Du kiti žmo- 
nės iš tos partijos neteko rankų ir kojų pirštų; iš 200 mulų 
ir 30 karvių liko gyvi tik 14 mulų. Prieš daug metų viena 
didelė keleivių grupė žuvo visa — manoma, dėl tos pačios 
priežasties; jų kūnai ir lig šiol nesurasti. Man atrodo, kad 
giedro dangaus, žemos temperatūros ir baisios vėtros de- 
rinj tenka laikyti išimtinio pobūdžio reiškiniu visame Že- 
mės rutulyje. 


341 


Birželio 29 d.— Džiugiai leidomės žemyn slėniu prie tos 
vietos, kur nakvojome, o iš ten — prie Agua Amargos. 
Liepos 1 d. pasiekėme Kopjapo slėnį. Šviežių nupiautų do- 
bilų buvo nuostabus kvapas — po bekvapių sausų, nevai- 
singų Despoblado tyrų. Būdamas mieste, iš kai kurių gy- 
ventojų girdėjau, kad netoli yra kalva, kurią jie vadino 
El Bramador, t. y. Staugūnas. Tuomet mažai tekreipiau dė- 
mesio į tuos pasakojimus, bet, kiek supratau, tą kalvą den- 
gia smėlis, ir triukšmas pasigirsta tik tada, kai, kopdami 
į ją, žmonės išjudina smėlį. Tos pat aplinkybės smulkiai ap- 
rašytos, remiantis Zeeceno ir Erenbergo* duomenimis, kaip 
priežastis garsų, kuriuos girdėjo daugelis keliautojų Sina- 
jaus kalne, prie Raudonosios jūros. Kalbėjau su vienu žmo- 
gumi, kuris girdėjo tą triukšmą; jis sakė, jog tai labai keis- 
tas reiškinys, ir kategoriškai tvirtino, kad, nors ir nesu- 
prantąs, kaip atsiranda garsas, bet jis kildavęs, smėliui 
pradėjus byrėti žemyn šlaitu. Kai arklys žengia sausu, ru- 
piu smėliu, taip pat girdėti kažkoks savotiškas čirpsintis 
garsas, besitrinant smėlio kruopelėms,— aplinkybė, kurią 
keletą kartų pastebėjau Brazilijos pakrantėse!?5, 

Po trejeto dienų sužinojau, kad į uostą, esantį 18 lygų 
nuo miesto, atplaukė „Biglis“. Leidžiantis žemyn slėniu, la- 
bai maža tematyti dirbamos žemės; dideliuose plotuose 
auga tik prasta, šiurkšti žolė, kurią net asilai ne labai ėda. 
Augmenija čia skurdi dėl to, kad dirvoje yra gerokai drus- 
kos. Uostas — tai skurdžios trobelės, pastatytos nevaisin- 
gos lygumos krašte. Šiuo metu upė tokia vandeninga, jog 
pasiekia jūrą, ir gyventojams patogiau — gėlo vandens 
gali gauti jau už pusantros mylios. Krante gulėjo didelės 
krūvos prekių, ir visas miestelis atrodė pagyvėjęs. Vakare 
tariau kuo nuoširdžiausią adios savo vadovui Mariano Gon- 
zalesui, drauge su kuriuo išjodinėjau tiek lygų po Čilę. 
Kitą rytą „Biglis“ išplaukė į Ikiką. 


Liepos 12 d.— Nuleidome inkarą Ikikos uoste, Peru pa- 
krantėje, 20°12' plotyje. Miestelyje apie tūkstantį gyven- 
tojų; jis stovi nedidelėje smėlėtoje lygumoje, didžiulės, 
2000 pėdų aukščio, akmeninės sienos papėdėje, — toks čia 
krantas. Aplink dykumos. Nedidelė liūtis esti tik kartą per 
daugelį metų, dėl to įkloniai prisipildę detrito, o kalnų 

* Edinburgh Philosophical Journal, 1830 m. sausio mėn., p. 74 ir 
1830 m. balandžio mėn., p. 258, taip pat Daubeny, On Volcanoes, 
p. 438, ir Bengal Journal, t. VII, p. 324. 

šlaitus, net iki tūkstančio pėdų aukščio, dengia krūvos 
smulkaus balto smėlio. Šiuo metų laiku sunkūs debesys, 
nutįsę viršum vandenyno, retai kada pakyla aukščiau ak- 
meninės kranto sienos. Gyvenvietė atrodė nepaprastai niū- 
ri: mažutis uostas su keletu laivų ir nedidelė skurdžių na- 
melių grupė atrodė kažkokie sugniuždyti ir anaiptol neside- 
rino prie supančio juos gamtovaizdžio. 

Žmonės čia gyvena lyg laivo denyje: visi būtiniausi 
dalykai pristatomi iš toli, vanduo gabenamas valtimis iš 
Pisaguos, esančios apie 40 mylių į šiaurę, ir parduodamas 
po 9 realus (4,5 šilingo) už aštuoniolikos galonų (82 I) sta- 
tinę: nusipirkau vyninį butelį vandens už 3 pensus. Lygiai 
taip atgabenamos malkos ir, žinoma, visi maisto produktai. 

Tokioje vietoje visai nedaug galima išlaikyti gyvulių; 
kitą rytą tik su dideliu vargu pasisamdžiau už 4 svarus 
sterlingų du mulus ir vadovą, norėdamas nuvykti į saliet- 
ros kasyklas. Šiuo metu jos maitina Ikiką. Tą druską pra- 
dėjo eksportuoti 1830 m.; per vienerius metus jos buvo iš- 
gabenta į Prancūziją ir Angliją už 100 tūkstančių svarų 
sterlingų. Naudojama ji daugiausia kaip trąšos, taip pat 
azoto rūgščiai gaminti; parakui netinka dėl tirpumo. Anks- 
čiau čia buvo dvi nepaprastai turtingos sidabro kasyklos. 
bet dabar jų gavyba labai menka. 

Mums pasirodžius reide, imta truputį būkštauti. Peru 
buvo suirutė, ir kiekviena partija reikalavo kontribucijos, 
tad vargšai Ikikos gyventojai sunerimo, pamanę, kad atėjo 
ir jų valanda. Be to, jie turėjo naminių rūpesčių: neseniai 
trys prancūzų dailidės tą pačią naktį išlaužė abi miestelio 
bažnyčias ir pavogė visus brangiuosius indus; vėliau vie- 
nas plėšikas per išpažintį viską pasisakė, ir indai buvo 
gražinti. Nusikaltėliai pasiųsti į Arekipą, iki kurios, nors 
tai provincijos sostinė, yra 200 lygų; ten valdžia nutarė, 
kad gaila bausti tokius naudingus amatininkus, sugeban- 
čius gaminti įvairius baldus, ir juos paleido. Neužilgo baž- 
nyčios buvo vėl išlaužtos, bet šį kartą indai jau nebeatgau- 
ti. Gyventojai baisiai įtužo; tardami, kad niekas daugiau 
nebūtų drįsę suvalgyti „visagalio dievo kūno“, kaip tik 
eretikai ir ėmė kankinti kažkokius anglus, žadėdami su- 
šaudyti. Pagaliau įsikišo valdžios organai, ir rimtis buvo 
grąžinta. 

Liepos 13 d.— Rytą išvykau į salietros kasyklas, iki ku- 
rių buvo 14 lygų. Užkopę vingiuotu smėlėtu taku į stačius 
pajūrio kalnus, netrukus pamatėme Guantachajos ir Santa 

Rosos kasyklas. Tie du kaimeliai yra prie pat įėjimo į ka- 
syklas, kalvose, ir atrodė dar nejaukesni ir liūdnesni, nei 
Ikikos miestelis. Visą dieną jojome banguota vietove, kuri 
buvo tikra dykuma, ir tik saulei nusileidus atvykome prie 
salietros kasyklų. Kelyje visur mėtėsi nešulinių gyvulių, 
nustipusių iš nuovargio, kaulai ir išdžiūvusios odos. Be 
raudongalvio urubu, mintančio lavonais, čia nebuvo nei 
paukščio, nei keturkojo, nei roplio, nei vabzdžio. Pajūrio 
kalnuose, apie 2000 pėdų aukštyje, kur šiuo metų laiku 
paprastai kybo debesys, uolų plyšiuose augo itin negausūs 
kaktusai, o birus smėlis buvo nusėtas kerpių, kurios laisvai 
gulėjo ant jo. Šis augalas priklauso Cladonia genčiai ir 
truputį primena elninę šiurę. Kai kuriose vietose jų buvo 
taip daug, kad iš tolo smėlis atrodė blyškiai gelsvas. Joda- 
mas giliau į kraštą, per visas 14 lygų mačiau dar vieną au- 
galą — smulkutę geltoną kerpę, išaugančią ant nugaišusių 
mulų kaulų. Čia pirmąkart pamačiau tikrą dykumą, bet ji 
man nepadarė didelio įspūdžio, manau, todėl, kad pamažu 
buvau pripratęs prie tokių vaizdų, jodamas į šiaurę nuo 
Valparaiso, pro Kokimbą į Kopjapą. Vietovė buvo įdomi 
tuo, kad ją dengė stora valgomosios druskos pluta ir sluoks- 
niuotas druskingas aliuvis, kuris, matyt, nugulė tuo laiku, 
kai kraštas pamažu kilo aukščiau jūros lygio. Druska bal- 
ta, labai kieta ir sūdri; ji aptinkama vandens išplautose 
nuosėdose, kyšančiose iš sulipusio smėlio; kartu su ja 
būna daug gipso. Tas paviršinis sluoksnis labai priminė 
vietovę, ant kurios prisnigo ir dar gulėjo nesutirpusios 
purvino sniego dėmės. Tų tirpių medžiagų plutos buvi- 
mas paviršiuje liudija, kad ilgą periodą čia turėjo būti ne- 
paprastai sausas klimatas. 

Nakvojau vienos salietros kasyklos savininko name. 
Vietovė čia tokia pat nevaisinga, kaip ir pajūryje; bet, ka- 
sant šulinius, galima apsirūpinti vandeniu, tiesa, truputį 
karstelėjusiu ir apysūriu. Šių namų šulinys buvo 36 jardų 
[33 m] gylio; kadangi čia beveik niekada nelyja, tai van- 
duo jame atsiranda ne iš lietaus; kitaip jis būtų sūrus, kaip 
sūrymas, nes visa apylinkė pasidengusi įvairių druskų plu- 
ta. Todėl tenka manyti, kad vanduo čia prasisunkia po že- 
me nuo Kordiljerų, nors atstumas iki ten daug lygų. Kal- 
nų kryptimi yra keletas mažų kaimelių, kur gyventojai turi 
daugiau vandens, tad gali drėkinti nedidelius žemės skly- 
pus ir išauginti šieno, kuriuo maitinami mulai bei asilai, 
gabenantieji salietrą. Šiuo metu natrio nitratas parduoda- 

mas, pristatant į laivą, po 14 šilingų už 100 svarų; brangiau- 
siai atsieina nugabenimas į krantą. Salietros kasykla — 
tai vientisinis natrio nitrato klodas su nedidele natrio sul- 
fato ir geroka valgomosios druskos priemaiša. Klodas yra 
nuo 2 iki 3 pėdų storio!?Š, Jis guli tuoj po paviršiumi ir tę- 
siasi 150 mylių išilgai didelio duburio, arba lygumos, kuri, 
sprendžiant iš kontūrų, kadaise buvo ežeras arba giliai 
įsirėžusi į sausumą jūros šaka; tai, gal būt, liudija ir klode 
randamos jodo druskos. Lygumos paviršius yra 3300 pėdų 
aukščiau Ramiojo vandenyno. 


Liepos 19 d.— Išmetėme inkarą Kaljao įlankoje, Peru 
sostinės Limos jūros uoste. Čia išbuvome šešias savaites, 
bet dėl tuolaikinės valstybės suirutės man visai mažai pa- 
vyko tame krašte pamatyti. Visą laiką, kiek čia viešėjome, 
oras buvo toli gražu ne toks puikus, kaip apie jį pasakoja- 
ma. Virš krašto nuolat karojo sunkūs, niūrūs debesys, to- 
dėl pirmas šešiolika dienų tik vieną sykį tegavau pamatyti 
Kordiljerus, stūksančius už Limos. Tų kalnų eilės, kylan- 
čios viena virš kitos pro debesų properšas, atrodė labai 
didingos. Tai, kad žemutinėje Peru dalyje niekad nelyja, 
jau beveik buvo laikoma patarle. Tačiau vargu ar tai tiesa, 
nes beveik kiekvieną dieną, kol čia buvome, tvyrojo tirš- 
tas, dulkstantis rūkas, nuo kurio gatvės patilždavo, o dra- 
bužiai sudrėgdavo; vietiniai gyventojai tą dulksmą pa- 
krikštijo „Peru rasa“. Lyti, be abejo, čia nedaug telyja, nes 
namai dengti tik plokščiais drėbtiniais stogais, o iš laivų 
ant molo supilti kviečiai savaitėmis guli visai neuždengti. 

Negaliu pasakyti, kad tas truputis, kiek mačiau, Peru, 
man būtų patikęs; tiesa, sakoma, kad vasarą klimatas čia 
daug malonesnis. Ir vietos gyventojai, ir naujai atvyku- 
sieji visais metų laikais kenčia nuo smarkių drugio prie- 
puolių. Ta liga paplitusi visoje Peru pakrantėje, bet ji ne- 
žinoma krašto viduje. Ligos priepuoliai, kylantieji nuo 
miazmų, visada atrodo paslaptingi. Spręsti pagal vietovės 
išvaizdą apie tai, ar ji sveika, ar ne, taip sunku, kad jei 
kam nors pasiūlytų atogrąžų srityje išsirinkti vietą, kuri 
jam atrodytų palanki sveikatai, tai jis veikiausiai nurodytų 
šitą pajūrį. Lygumoje aplink Kaljao auga reta šiurkšti žo- 
lė ir kai kur telkšo nedidelės stovinčio vandens balutės. 
Iš jų tikriausiai ir kyla miazmos, nes Arikos miestas irgi 
buvo panašioje būklėje, bet, nusausinus keletą nedide- 
lių pelkių, pasidarė daug sveikesnis. Miazmos ne visada 

atsiranda nuo vešlios augmenijos karštame klimate: dau- 
gelis vietų Brazilijoje, net tokių, kur yra liūnai ir klestinti 
augmenija, daug sveikesnės, negu ta nevaisinga Peru pa- 
krantė. Tankiausi miškai vidutiniškame klimate, pavyz- 
džiui, Čiloės saloje, atrodo, nė kiek neblogina sveiko oro. 

Sant Jago sala, Žaliojo Rago archipelage, yra kitas 
ryškus pavyzdys vietovės, kuri, atrodo, turėtų būti kuo 
sveikiausia, o iš tikrųjų yra atvirkščiai. Jau aprašinėjau, 
kaip tose plikose, atvirose lygumose keletą savaičių po 
lietaus atsiranda reta augmenija, kuri tuoj nuvysta ir iš- 
džiūsta; tuo laikotarpiu oras, matyt, pasidaro nuodingas, 
nes ir čiabuvius, ir iš kitur atvykusius dažnai suima smar- 
kus drugys. Iš kitos pusės, Galapagų salynas Ramiajame 
vandenyne, su panašiu dirvožemiu ir tokiu pat augmenijos 
atsiradimo periodiškumu, visiškai sveika vietovė. Humbol- 
tas pastebėjo, kad „atogrąžų zonoje mažiausieji liūnai pa- 
tys pavojingiausieji, nes ten jie apsupti, kaip Vera Kruse 
ir Kartachenoje, sausos ir smėlėtos žemės, padidinančios 
aplinkinio oro temperatūrą*". Tačiau Peru pakrantėje tem- 
peratūra ne perdaug aukšta, ir gal dėl to protarpiniai karš- 
čiavimai čia nėra tokio jau labai piktybinio pobūdžio. Vi- 
sose nesveikose šalyse ypatingas pavojus gresia nakvojan- 
tiems ant kranto. Ar taip yra dėl organizmo būklės miego 
metu, ar todėl, kad naktimis gausiau miazmų? Berods, tik- 
ras dalykas, kad laive, stovinčiam visai arti kranto, žmonės 
paprastai serga Mažiau, negu pačiame krante. Kita vertus, 
girdėjau apie vieną atvejį, kai drugiu sirgo laivo įgula, 
esanti keletas šimtų mylių nuo Afrikos kranto, o tuo pa- 
čiu laiku prasidėjo viena iš baisiausių epidemijų** Sie- 
ra Leonėje!??, 

Nė viena valstybė Pietų Amerikoje, paskelbusi nepri- 
klausomybę, taip smarkiai nekentėjo nuo anarchijos, kaip 
Peru. Tuo metu, kai čia lankėmės, keturi kariniai vadai var- 
žėsi dėl aukščiausios valdžios: kai tik vienam pavykdavo 
kiek labiau įsigalėti, likusieji susijungdavo prieš jį, bet, 
kai jie nugalėdavo, tarp jų vėl iškildavo nesantaika. Ne- 
seniai per nepriklausomybės sukaktį buvo laikomos iškil- 


* Humboldt, Political Essay on the Kingdom of New Spais, 
t. IV, p. 199, 

** Dr. Fergiusonas savo puikiame straipsnyje (Ferguson, Edin- 
burgh Royal Transactions, t. 9) aiškiai įrodo, kad nuodai paprastai at- 
siranda džiūvimo procese, ir todėl sausos, karštos vietovės dažnai esti 
pačios nesveikiausios. 

mingos pamaldos, kuriose dalyvavo ir prezidentas. Gie- 
dant „Te Deum laudamus” visi pulkai, vietoje Peru tauti- 
nės vėliavos, išskleidė juodą vėliavą, kurioje buvo nu- 
piešta kaukolė. Ar įsivaizduojate, kokia buvo vyriausy- 
bė, jei prie jos galėjo suruošti tokią demonstraciją, išreikš- 
dami pasiryžimą kovoti iki mirties. Tokie dalykai dėjosi 
labai nelaiku man, nes negalėjau padaryti jokių išvykų toli 
už miesto. Plika San Lorenco sala su įlanka buvo beveik 
vienintelė vieta, po kurią galėjai vaikštinėti saugus. Jos vir- 
šutinė dalis, daugiau kaip 1000 pėdų aukščio, šiuo metų lai- 
ku (žiemą) guli žemiausioje debesų riboje; todėl viršūnėje 
yra daugybė bežiedžių augalų, taip pat truputis gėlių. Kal- 
vose prie Limos, nors jos nedaug ką aukštesnės, žemė nu- 
klota samanomis, su grupėmis gražių, geltonų lelijų, vadi- 
namų amankae. Tai rodo, kad čia daug drėgniau, nei ati- 
tinkamame aukštyje Ikikoje. Vykstant į šiaurę nuo Limos, 
klimatas darosi drėgnesnis, kol pagaliau apie Gvajakvilio 
įlanką, beveik pačiame ekvatoriuje, randame kuo vešliau- 
sius miškus. Beje, rašoma, kad tas perėjimas nuo nevaisin- 
gos Peru pakrantės į derlingą zoną įvyksta gana staigiai, 
Blanko rago platumoje, du laipsniai į pietus nuo Gvajakvi- 
lio įlankos. 

Kaljao — nešvarus, prastai pastatytas mažas jūrų uos- 
tas. Gyventojai, kaip ir Limoje, kuo įvairiausių atspal- 
vių europiečių, negrų ir indėnų kraujo mišinio. Jie, atrodo, 
žmonės pasileidę, girtuokliai. Oras pritvinkęs įvairios smar- 
vės, ir ypač stiprus čia buvo tas ypatingas dvokesys, ku- 
riuo pasižymi beveik visi tropikų miestai. Tvirtovė, išlai- 
kiusi ilgą lordo Kokreno!'?š vadovautą apgulimą, atrodo 
įspūdingai. Tačiau, mums čia esant, prezidentas pardavė va- 
rines patrankas ir įsakė ardyti atskiras vietovės dalis. Jis 
motyvavo tuo, kad neturįs nė vieno karininko, kuriam ga- 
lėtų patikėti tokį svarbų postą. Jis turėjo rimtą pagrindą 
taip manyti, nes prezidentu tapo, sukėlęs maištą, kai vado- 
vavo tai pačiai tvirtovei. Mums išvykus iš Pietų Amerikos, 
jis sumokėjo už visa tai įprastiniu būdu — jį nugalėjo, pa- 
ėmė į nelaisvę ir sušaudė. 

Lima stovi lygumoje — slėnyje, susidariusiame palaips- 
niui beslūgstant jūrai. Ji yra 7 mylios nuo Kaljao ir 500 pė- 
dų aukščiau jo, bet, kadangi nuolydis tarp jų labai mažas, 
kelias atrodo visiškai horizontalus; todėl, atvykus į Limą, 
sunku patikėti, jog pakilai bent šimtą pėdų; apie tą keista, 
apgaulingą įspūdį rašė ir Humboltas. Nuogos, stačiais 

šlaitais kalvos, lyg salos, kyla iš lygumos, kuri padalyta 
tiesiomis plūkto molio pertvaromis į atskirus žalius laukus. 
Juose nėra beveik jokių medžių, išskyrus vieną kitą gluos- 
nį ir atsitiktines bananų bei apelsinų grupes. Limos mies- 
tas dabar baisiai nusmukęs: gatvės beveik niekur negrįs- 
tos, visur guli nešvarumų krūvos, kuriose juodieji galina- 
sai, pripratę prie žmonių kaip naminiai paukščiai, lesinėja 
dvėseną. Antras namų aukštas paprastai, atsižvelgiant 
į žemės drebėjimus, medinis, nutinkuotas; kai kurie senovi- 
niai namai, kuriuose dabar gyvena po keletą šeimų, be ga- 
lo dideli ir apartamentais galėtų lenktyniauti bet kokiame 
mieste su puikiausiais rūmais. Lima, Karalių miestas, ka- 
daise, tur būt, buvo puiki. Dėl daugybės bažnyčių ji ir 
šiandien atrodo savotiškai nuostabi, ypač kai ją matai 
iš arti. 

Kartą su keletu pirklių išvykau pamedžioti po arti- 
miausias miesto apylinkes. Medžioklė buvo labai menka; 
bet turėjau progą apžiūrėti vieno senovinio indėnų kaimo 
griuvėsius, kurių viduryje buvo pilkapis, visai panašus 
i natūralią kalvą. Pagal namų, aptvarų, drėkinamųjų kana- 
lų ir pilkapių liekanas, pasklidusias po tą lygumą, gali spręs- 
ti, kiek čia kadaise gyventa žmonių ir koks aukštas buvo jų 
gyvenimo lygis. Žiūrint į keramikos dirbinius, vilnonius 
audinius, dailių formų rakandus, iškirstus iš kiečiausio ak- 
mens, varinius įrankius, brangakmenių papuošalus, rūmus 
ir vandens įrenginius, negali nejausti pagarbos tai didelei 
kultūrai, kurios indėnai buvo pasiekę dailėje ir amatuose. 
Pilkapiai, vadinamieji uakai, iš tikrųjų milžiniški, nors kai 
kuriose vietose tai, matyt, natūralios kalvos, šiek tiek per- 
tvarkytos ir apipavidalintos. 

Čia yra gana įdomūs visai kitokios rūšies griuvėsiai, bū- 
tent, liekanos senojo Kaljao, kurį sunaikino 1746 m. smar- 
kus žemės drebėjimas ir po jo užplūdusi banga. Viskas 
čia buvo išgriauta, gal būt, dar smarkiau, -nei Talkauane. 
Žvirgždo masės beveik visai padengė namų pamatus; besi- 
traukiančios bangos, matyt, sūkuriavo stambius mūrinio ga- 
balus, kaip gargždą. Tvirtinama, kad to atmintino smūgio 
metu žemė įdubo, bet man nepavyko rasti jokių įrodymų, 
jog tikrai taip buvo; tačiau nėra čia nieko neįtikima, nes 
krantas tikriausiai šiek tiek pakito nuo senojo miesto įstei- 
gimo laikų: juk sveiko proto žmonės nestatytų namų siau- 
roje gargždo juostoje, kur dabar yra griuvėsiai. Jau po 
mūsų kelionės p. Čudis, lygindamas senovės ir dabartinius 

žemėlapius, priėjo išvadą, kad ir į šiaurę, ir į pietus nuo Li- 
mos jūros krantas neabejotinai nusileidęs. 

San Lorenco saloje yra visiškai įtikinamų įrodymų, kad 
ji pakilo šiuolaikiniu periodu; tatai, žinoma, neprieštarau- 
ja tai nuomonei, kad vėliau žemė čia truputį nusileido. Tas 
salos šonas, kuris atsisukęs į Kaljao įlanką, susideda iš tri- 
jų neaiškios formos terasų, atsiradusių kaip denudacijos 
pasekmė; apatiniąja terasa per visą mylią eina klodas, su- 
sidaręs iš kriauklių aštuoniolikos rūšies moliuskų, tebegy- 
venančių gretimoje jūroje. To klodo aukštis 85 pėdos. Dau- 
gelis kriauklių smarkiai paveiktos korozijos; jos atrodo 
daug senesnės ir labiau suirusios nei tos, kurios slūgso Či- 
lės krante 500—600 pėdų aukštyje. Kartu su kriauklėmis 
tame klode yra daug valgomosios druskos, truputis kalcio 
sulfato (viena ir kita druska liko, tur būt, išgaravus bangų 
purslams, pamažu kylant sausumai) kartu su natrio sulfatu 
ir kalcio chloridu. Kriauklės guli ant smiltainio, ir jas den- 
gia keleto colių storio detritas. Aukščiau, toje pat terasoje, 
kriauklės, kaip matyti, jau skaidosi žvyneliais ir yra į smul- 
kiausias dulkes; o viršutinėje terasoje, 170 pėdų aukštyje, 
vietomis irdaug aukščiau, buvo smulkiai susitrynusių 
druskų sluoksnis, pažiūrėti visai toks pat ir tokioj pat pa- 
dėtyje kitų sluoksnių atžvilgiu. Neabejoju, kad tas viršuti- 
nysis sluoksnis pradžioje susidarė iš tokių pat kriauklių, 
kokios slūgso aštuoniasdešimties penkių pėdų storio pako- 
poje, tačiau dabar jame tos organinės sandaros nėra nė 
jokių žymių. Ponas T. Riksas, man paprašius, atliko tų 
miltelių analizę; jie susideda iš kalcio ir natrio sulfatų bei 
chloridų su labai nedidele kalcio karbonato priemaiša. Yra 
žinoma, kad jei gerokas kiekis valgomosios druskos ir kal- 
cio karbonato kurį laiką pabūna krūvoje, tai jie iš dalies 
vienas kitą išskaido, nors to ir neįvyksta su mažais kie- 
kiais tirpale. Kadangi drauge su pusiau susiskaidžiusiomis 
kriauklėmis sluoksnio apačioje yra daug valgomosios drus- 
kos ir kai kurių kitų druskų, kurios sudaro viršutinį sluoks- 
nį, o tos kriauklės labai koroduotos bei suirusios, tai ma- 
nau, jog čia vyko toks dvigubas skaidymasis. Tada ir turė- 
jo susidaryti natrio karbonatas bei kalcio chloridas; 
pastarosios druskos yra, o natrio karbonato nėra. Todėl 
man kilo mintis, jog kažkokiu nepaaiškinamu būdu natrio 
karbonatas virto natrio sulfatu. Aišku, kad druskingas 
sluoksnis nebūtų galėjęs išlikti jokioje šalyje, kur kartais 
smarkiai lyja; bet iš kitos pusės kaip tik ši aplinkybė, kuri 

iškart atrodo tokia palanki išsilaikyti atvirai gulinčioms 
kriauklėms, matyt, ir buvo netiesioginė jų išsiskaidymo 
ir ankstyvo suirimo priežastis, nes juk valgomoji drus- 
ka neišsiplaudavo. 

Labai susidomėjau, radęs toje terasoje, kuri 85 pėdų 
aukščio, medvilnės siūlų galus, nendrinių pynių gabalus ir 
kukurūzų burbuolę, glūdinčią tarp kriauklių bei daugybės 
jūros atneštų šiukšlių, tuos likučius palyginau su išimtais iš 
uakų — senovės peruiečių kapų, — ir pamačiau, kad iš pa- 
žiūros jie visiškai vienodi. Žemyne priešais San Lorencą, 
netoli Beljavistos, yra didelė plyna lyguma, tįsanti apie 
100 pėdų aukštyje; jos apatinė dalis susidariusi iš smėlio 
ir ne visai švaraus molio sluoksnių, gulinčių pakaitomis 
su žvirgždo priemaiša, o paviršius, nuo 3 iki 6 pėdų gy- 
lio,.— iš rausvo priemolio, kuriame buvo pasklidę truputis 
jūrinių moliuskų kriauklių ir daug grubių, raudonos spalvos 
keramikos dirbinių nuolaužų. Vienur jų buvo gausiau, ki- 
tur — mažiau. Iš pradžių buvau linkęs manyti, kad viršuti- 
nis sluoksnis, sprendžiant iš to, jog jis didelio ploto ir ly- 
gus, nugulė jūros dugne; bet vėliau pamačiau, kad jis guli 
ant dirbtinio apvalių akmenų grindinio. Todėl bene labiau- 
siai tikėtina, kad tuo laiku, kai kontinento lygis buvo že- 
mesnis, čia tįsojo lyguma, labai panaši į tą, kuri dabar su- 
pa Kaljao: nuo jūros pusės ją užstoja gargždo paplūdimys, 
ir ji yra visai nedaug aukščiau jūros lygio. Manau, kad to- 
je lygumoje, su gulinčiais po paviršiumi raudonmolio 
sluoksniais, indėnai dirbdavosi molinius indus, o po smar- 
kaus žemės drebėjimo jūra prasiveržė per paplūdimį ir ly- 
gumą pavertė laikinu ežeru, kaip tat buvo įvykę prie Kal- 
jao 1713 ir 1746 m. Vandenyje tuomet galėjo nusėsti dumb- 
las Kartu su šukėmis molinių indų iš degamųjų krosnių, ku- 
rių vienose vietose buvo gausiau, negu kitose, taip pat ir 
jūrinių moliuskų kriauklės. Tasai klodas su senoviniais 
moliniais indais yra maždaug tokiame pat aukštyje, kaip ir 
kriauklės apatinėje San Lorenco terasoje, tarp kurių įstri- 
go medvilniniai siūlai ir kitokie likučiai. Todėl neabejo- 
jant galima daryti išvadą, kad per indėnų rasės gyvavimo 
laikotarpį čia įvyko daugiau kaip 85 pėdų pakilimas, 
o nuo to laiko, kai buvo išgraviruoti senoviniai šios vietos 
žemėlapiai, krantas, matyt, ir vėl truputį nusileido. Nors 
Valparaisas per 220 metų, prieš mums į jį atvykstant, jo- 
kiu būdu negalėjo pakilti daugiau kaip 19 pėdų, tačiau 
vien tik po 1817 m. jis pakilo 10—11 pėdų; iš dalies lėtai, 

o iš dalies staiga, 1822 m. požeminio smūgio metu. Jeigu 
indėnų rasė šioje vietoje gyvena taip seniai, kad žemė nuo 
tada, kai jon pateko minėtieji likučiai, pakilo 85 pėdas, 
tai itin pažymėtina, turint galvoje, jog Patagonijos pa- 
krantėje tuo laiku, kai sausuma ten buvo maždaug tiek 
pat pėdų žemiau, dar gyvavo makrauchenija; tiesa, Pata- 
gonijos pajūris gana toli nuo Kordiljerų, todėl jis, gal 
būt, kilo ir lėčiau, negu čia. Baija Blankoje nuo tų laikų, 
kai žemėje buvo palaidota daug milžiniškų keturkojų, že- 
mė pakilo tik keletą pėdų, o, sutinkamai su visų priimta 
nuomone, tada, kai gyveno anie išmirusieji gyvūnai, žmo- 
gaus dar nebuvo. Tačiau, gal būt, tas Patagonijos krantų 
dalies pakilimas neturi nieko bendra su Kordiljerais, 
o veikiau susijęs su virtine senų vulkaninių uolienų Ban- 
da Orientalėje, todėl tas kilimas galėjo vykti kur kas lė- 
čiau, negu Peru pakrantėje. Visa tai tėra tik spėliojimai, 
nes kas išdrįs teigti, jog tarpuose tarp kilimų negalėjo 
būti ir keleto grimzdimo periodų: juk žinome, kad visoje 
Patagonijos pakrantėje keliamųjų jėgų veikimas tikriau- 
siai daug kartų ir ilgam nutrūkdavo. 


XVII SKYRIUS 
GALAPAGŲ SALYNAS 


Rugsėjo 15 d.— Šis archipelagas susideda iš dešimties 
svarbiausių salų, kurių penkios — didesnės už kitas. Jos 
yra pačiame ekvatoriuje, 500—600 mylių į vakarus nuo 
Amerikos pakrantės. Tos salos susidarę iš vulkaninių uo- 
lienų; nedaugelį granito nuolaužų, nuostabiai nusigludinu- 
sių ir pakitusių nuo karščio, vargu galima laikyti išimtimi. 
Kai kurie krateriai, kylantieji virš didžiųjų salų, yra milži- 
niški ir siekia nuo 3 iki 4 tūkstančių pėdų aukščio. Jų šlai- 
tai nusėti daugybės mažesnių kiaurymių. Tur būt, galima 
tvirtinti, kad visame salyne yra mažiausia du tūkstančiai 
kraterių. Jie susidarę arba iš lavos ir šlakų, arba iš plonais 
sluoksniais susikaupusio vulkaninio tufo, panašaus į smil- 
tainį!'*?, Daugumas šių pastarųjų kraterių yra gražiai si- 
metriški ir atsiradę, besiveržiant vulkaniniam purvui, o ne 
lavai; pažymėtina, kad kiekvieno iš mūsų apžiūrėtų dvi- 
dešimt aštuonių tufinių kraterių pietiniai šlaitai buvo arba 
daug žemesni už kitus, arba visai nuirę ir nunešti. Kadangi 
tie visi krateriai, matyt, susiformavo dar jūroje, o bangos, 
sukeltos pasato, ir šaršas nuo Ramiojo vandenyno pusės 
jungtinėmis jėgomis veikia čia visų salų pietinius kran- 
tus, tai tą faktą, jog krateriai, susidarę iš minkšto, neat- 
sparaus tufo, taip nuostabiai vienodai nuirę, lengva pa- 
aiškinti. 

Nors šios salos yra pačiame pusiaujyje, jų klimatas vis 
tik toli gražu ne karštas, svarbiausia tai, matyti, priklauso 
nuo to, kad nepaprastai žemos temperatūros yra aplinkiniai 
vandenys, čia atnešami didžiosios Pietų poliarinės srovės!*?, 
Lietūs reti, išskyrus trumpą laikotarpį metuose, bet ir tada 
jie būna nereguliarūs, nors debesys dažniausiai kybo že- 
mai. Dėl to slesnesnės salų vietos visai nevaisingos, tuo 
tarpu pakilesnėse, tūkstančio ir daugiau pėdų aukštyje, 
augmenija gana vešli. Ypač taip yra toje salų pusėje, kuri 

atsukta vėjams, nes jon pirmiausia patenka ir kondensuo- 
jasi oro drėgmė, 

Rytą (17 d.) išsikėlėme į Čatamo salą; jau iš tolo ėmė 
ryškėti jos, kaip ir kitų salų, suapvalėję kontūrai, kuriuos 
vienur kitur trikdė apirusios kalvelės — buvusių kraterių 
liekanos. Pirmasis įspūdis buvo anaiptol ne viliojantis. 
Grublėtas laukas iš juodos bazaltinės lavos, sustingusios 
keisčiausiomis bangomis ir perskrostos didžiulių plyšių, vi- 
sur apaugęs skurdžiais, saulės iškepintaiš krūmokšniais, 
maža terodančiais gyvybės žymių. Nuo sauso, vidurdienio 
saulės įkepinto paviršiaus oras buvo tvankus ir kaitrus, 
lyg iš krosnies; mums netgi atrodė, kad ir krūmai nema- 
loniai kvepia. Nors uoliai stengiausi surinkti kiek galėda- 
mas daugiau augalų, man jų labai maža tepavyko rasti, 
o ir tos pačios menkos žolelės veikiau būtų tikę arkties, nei 
ekvatoriaus florai. Net iš arti krūmynai atrodė tokie pat 
belapiai, kaip mūsų medžiai žiemą, ir tik po kurio laiko 
įsitikinau, kad beveik visi augalai ne tik sulapoję, bet dau- 
gumas ir žydi. Iš krūmų dažniausiai aptinkama viena Euph- 
orbiaceae rūšis; akacija ir didelis, keistai atrodantis kaktu- 
sas — vieninteliai medžiai, duodą šiokį tokį šešėlį. Sakoma, 
kad po smarkių liūčių periodo salos vietomis trumpam lai- 
kui sužaliuoja. Augmeniją, šiek tiek panašią į tą, kuri den- 
gia Galapagų salas, mačiau dar vulkaninėje Fernando No- 
ronjos saloje, daugeliu atžvilgių esančioje maždaug pana- 
šiose sąlygose. 

„Biglis“ apiplaukė Čatamo salą ir inkarą buvo nuleidęs 
keliose įlankose. Kartą nakvojau krante; toje salos vie- 
toje be galo daug stiebėsi juodų nupiautinių kūgių, nuo 
vienos nedidelės pakilumos priskaičiau jų 60,— jų visų vir- 
šūnėse buvo išlikę daugiau ar mažiau sveiki krateriai. Dau- 
giausia tai buvo tik raudonos perdegusios lavos, arba šla- 
kų, susicementavusių krūvon, žiedas; jų aukštis nuo lavi- 
nės lygumos buvo ne daugiau kaip 50—100 pėdų; pastarai- 
siais laikais neveikė nė vienas krateris. Matyt, pro visą 
šios salos dalies paviršių, lyg pro sietą, košėsi požeminiai 
garai; dar būdama minkšta, lava šen bei ten išsipūtė dide- 
lėmis pūslėmis; šitaip susidariusių tuštumų viršus vieto- 
mis įgriuvo, ir liko apskritos duobės stačiais šonais. Dėl dau- 
gelio taisyklingų kraterių vietovė atrodė dirbtinė ir smar- 
kiai man priminė tas Stafordširo vietas, kur. ypač gausu 
ketaus liejyklų. Diena buvo labai karšta, ir karstymasis ne- 
lygiu paviršiumi, skverbimasis pro sunkiai praeinamas 

tankmes labai vargino; bet už tą triūsą man visiškai atly- 
gino atsiskleidęs prieš mane nepaprastas ciklopinis gamto- 
vaizdis. Beeidamas sutikau du didelius vėžlius, kurie svė- 
rė, tur būt, mažiausia po 200 svarų [90 kg]. Vienas krimto 
kaktuso gabalą; kai priėjau, paspoksojo į mane ir paleng- 
va nuvėžlino šalin. Kitas dusliai švilptelėjo ir įtraukė gal- 
vą. Tie didžiūliai ropliai tarp juodos lavos, belapių krūmų 
ir didelių kaktusų man pasirodė kažkokie prieštvaniniai 
gyvūnai. Negausūs blankių plunksnų paukščiai į ma- 
ne dėmesio tekreipė ne daugiau, kaip į tuos didžiuosius 
vėžlius. 

Rugsėjo 23 d.— „Biglis“ leidosi į Čarlzo salą. Į šį ar- 
chipelagą jau nuo seno užsukdavo iš pradžių bukanieriai, 
paskui banginių medžiotojai, bet tik vos prieš šešetą metų 
čia buvo įkurta nedidelė kolonija. Gyventojų čia nuo 200 
iki 300; beveik vien spalvotieji, ištremti už politinius nusi- 
kaltimus iš Ekvadoro respublikos, kurios sostinė — Kitas. 
Gyvenvietė — apie 4,5 mylios nuo kranto ir, tur būt, kokių 
1000 pėdų aukštyje. Iš pradžių kelias ėjo pro belapius brūz- 
gynus, kokie auga ir Čatamo saloje. Aukščiau miškai 
pamažu darėsi žalesni, ir, kai perėjome aukščiausią salos 
keterą, į mus padvelkė vėsus pietų vėjelis, o akys atsiga- 
vo, pamačiusios vešlią, žaliuojančią augmeniją. Šioje vir- 
šutinėje srityje gausu šiurkščių žolių ir paparčių, bet me- 
džių pavidalo paparčių nėra; niekur čia neaptikau nė vie- 
no palmių šeimos atstovo; tatai juoba keista, kad 360 my- 
lių į šiaurę Kokosinė sala ir pavadinta buvo nuo daugybės 
ten augančių kokoso palmių. Namai netvarkingai išsimėtę 
lygiame žemės plote, kur auginama batatos ir bananai. 
Sunku net apsakyti, kaip malonu buvo žiūrėti į juodą 
dirvožemį, jau pripratus prie išdegusios Peru ir šiaurinės 
Čilės žemės. Gyventojai, nors ir skundėsi, kad neturtingi, 
praminta be didelio vargo. Miškuose daug laukinių kiau- 
lių ir ožkų, bet svarbiausias gyvulinis maistas — vėžliai, 
Jų šioje saloje, žinoma, gerokai sumažėjo, bet žmonės vis 
tik laiko, kad, dvi dienas jų pamedžiojus, maistu apsirū- 
pinama visai savaitei. Sakoma, anksčiau laivai jų paim- 
davo iškart po septynis šimtus, o prieš keletą metų vienos 
fregatos įgula per dieną į pakrantę sunešė du šimtus 
vėžlių. 

Rugsėjo 29 d.— Aplankėme Albemarlo salos pietvaka- 
rių pakraštį, o kitą dieną laivas vos nepateko beveik visai 
į štilį tarp Albemarlo ir Narboro salų. Abi salos užtvindy- 

tos juodos nuogos lavos srautų, kurie arba išsiliejo per di- 
džiulių įgriovų kraštus, lyg derva iš katilo, arba išsiveržė 
iš mažesnių kiaurymių, šlaituose; tekėdami žemyn, jie pa- 
sklido per ištisas mylias jūros pakrantėje. Žinoma, kad 
abiejose salose būna išsiveržimų; Albemarle matėme, kaip 
iš vieno didelio kraterio viršūnės kilo srovelė dūmų. Va- 
kare nuleidome inkarą Bankso įlankoje, Albemarlo sa- 
loje. Kitą rytą išsiruošiau pasivaikščioti. Į pietus nuo suiru- 
sio tufinio kraterio, kuriame išmetė inkarą „Biglis“, buvo 
kitas, gražus, simetriškas, elipsės pavidalo krateris; tos 
elipsės didžioji ašis — truputį mažiau kaip mylia, o krate- 
rio gylis — apie 500 pėdų. Jo dugne telkšojo ežeras, ku- 
rio vidury kilo, kaip salelė, dar vienas, visai mažutis, kra- 
teris. Diena buvo nepaprastai karšta, ir ežeras atrodė vais- 
kus ir melsvas; nuskubėjau žemyn pelenuotu šlaitu ir, 
trokšdamas nuo dulkių, godžiai siurbtelėjau vandens, bet 
pasirodė, kad jis sūrus, kaip sūrymas. 

Pakrantės uolose buvo daug didelių juodų driežų, nuo 
3 iki 4 pėdų ilgio, o kalvose dažnai pasitaikydavo kita jų 
rūšis, biauri ir gelsvai rudos spalvos. Šios pastarosios rū- 
šies driežų matėme daug; vieni, mums pasirodant, neran- 
giai bėgdavo iš kelio, kiti sulįsdavo į urvus. Netrukus 
smulkiau aprašysių tų dviejų roplių įpročius. Ta šiaurinė 
Albemarlo salos dalis visiškai nevaisinga. 

Spalio 8 d.— Atvykome į Džemso salą, kuri taip vadi- 
nama jau nuo seno, kaip ir Čarlzo sala, pagal anglų kara- 
lius Stiuartų dinastiją. P. Bainas, aš ir tarnai pasilikome 
Čia savaitei su maisto produktais ir palapine, kol „Biglis“ 
suplaukios gėlo vandens. Čia radome ispanų, atsiųstų iš 
Čarlzo salos rūkyti žuvies ir sūdyti vėžlienos. Apie 6 mylių 
nuo kranto, kone 2000 pėdų aukštyje, buvo pastatyta tro- 
belė, kurioje gyveno du vyrai, gaudžiusieji vėžlius, o kiti 
pakrantėje žvejojo. Dukart lankiausi pas tuos žmones, ir 
Sykį pernakvojau. Kaip ir kitose salose, žemesnes vietas 
dengė mažne belapiai krūmai, bet medžiai čia augo dides- 
ni: daugelis buvo 2 pėdų, kai kurie net 2 pėdų 9 colių 
skersmens. Aukštesnėse vietose, kurios įdrėgsta. nuo de- 
besų, augmenija žalia ir vešli. Žemė buvo taip drėgna, 
kad joje prižėlė dideli plotai šiurkščių viksvuolių (Cype- 
rus), kuriose gyveno ir veisėsi daugybė mažų vandeninių 
vištų. Būdami šioje viršutinėje srityje, mitome tik vėž- 
liena; krūtinė, iškepta pačiame šarve (panašiai kaip gau- 
Cų carne con cuero), labai skani, o iš jaunų vėžliukų 


355 


verdama puiki sriuba; bet kitaip paruošta ši mėsa man 
atrodo be skonio. 

Kartą nuplaukėme su ispanais jų velbotu į saliną — eže- 
rą, iš kurio jie ima druską. Išlipus teko eiti labai išrai- 
žytu, grublėtu, ne per seniai ištekėjusios lavos lauku, ply- 
tinčiu beveik visur aplink tufinį kraterį, kurio dugne ir 
yra druskoežeris. Vandens jame tik trys—keturi coliai; 
jis telkšo ant dailiai susikristalizavusio baltos druskos klo- 
do. Ežeras visiškai apskritas, ir jį supa skaisčiai žali suku- 
lentiniai augalai; beveik statmenus kraterio šonus dengia 
miškas; visa tai atrodė labai vaizdinga ir kartu įdomu. 
Prieš keletą metų laivo, medžiojančio ruonius, jūrininkai 
šioje nuošalioje vietoje nužudė savo kapitoną, ir mes ma- 
tėme jo kaukolę, gulinčią krūmuose. 

Didesniąją dalį savaitės, kurią praleidome čia, dangus 
buvo be debesų, ir, kai tik kokiai valandai nurimdavo pa- 
satas, būdavo nepakenčiamai karšta. Dvi dienas po kele- 
tą valandų termometras palapinėje rodė 93°F [34°C], bet 
atvirame ore, saulėje ir vėjyje, buvo tik 85°F [29°C]. Smė- 
lis nepaprastai įkaisdavo: termometras, įstatytas į rudos 
spalvos smėlį, tuoj pakildavo iki 137°F [58°C], ir nežinau, 
kiek dar būtų pakilęs, nes aukščiau neberodė. Juodas smė- 
lis iš palytėjimo buvo dar karštesnis, taigi vaikščioti juo 
buvo labai nemalonu net su storais batais. 


Minėtųjų salų gamta be galo įdomi ir ja verta pa- 
sidomėti. Daugumas organinių būtybių — aborigeninės ir 
niekur kitur neaptinkamos; skirtingi net atskirų salų gy- 
ventojai; bet visi jie aiškiai giminingi Amerikos gyvento- 
jams, nors salas nuo to žemyno skiria 500—600 mylių at- 
viro vandenyno plotas. Šis salynas — tai nedidelis užda- 
ras pasaulis, arba, tikriau, palydovas Amerikos, iš kurios 
susilaukė keleto atsitiktinių kolonistų ir pasiėmė bendrus 
jos vietinių gamtos darinių požymius. Turint galvoje mae- 
dideli tų salų mastą, juoba tenka stebėtis aborigenų gausu- 
mu ir jų išplitimo ribotumu. Matant, kad kiekvieną aukš- 
tumą vainikuoja krateris ir dar žymu daugumos lavos srau- 
tų ribos, peršasi mintis, jog geologiškai nesenu periodu 
čia plytėjo tik tuščias vandenynas. Taigi atrodo, kad erd- 
vėje ir laike čia šiek tiek priartėjame prie didžiojo fak- 
to — tos paslapčių paslapties — gyvybės atsiradimo mūsų 
žemėje. 

Iš sausumos žinduolių tik vieną tenka laikyti vietinės 
kilmės, būtent, pelę (Mus Galaūpagoensis), bet ir ji papli- 
tusi, kiek galėjau nustatyti, ribotai, tik Čatamo saloje — 
pačioje pietinėje iš visos grupės. Ji priklauso, kaip man 
pranešė p. Voterhausas, tam pelių šeimos poskyriui, kuris 
būdingas Amerikai. Džemso saloje veisiasi žiurkė, taip be- 
siskirianti nuo įprastinės formos, kad p. Voterhausas jai 
davė atskirą pavadinimą ir ją aprašė; bet kadangi ji pri- 
klauso tam šios šeimos poskyriui, kuris išplitęs Senajame 
Pasaulyje, o tą salą per pastaruosius šimtą penkiasdešimt 
metų lanko laivai, tai vargu galima abejoti tuo, jog ta 
žiurkė tėra varietetas, susidaręs, veikiant naujam, ypatin- 
gam klimatui, maistui ir dirvožemiui. Niekas neturi teisės 
apie ką nors samprotauti, nesiremdamas tam tikrais aiš- 
kiais faktais, tačiau, net kalbant apie pelę iš Čatamo salos, 
nereikia pamiršti, jog tai, gal būt, kuri nors čia atgabenta 
amerikinė rūšis; vienoje iš pačių nuošaliausių pampų vie- 
tų mačiau vietinės kilmės pelę, apsigyvenusią tik ką pa- 
statytos trobelės stoge; taigi itin gali būti, kad pelę atga- 
beno laivas,— panašių faktų stebėjo dr. Ričardsonas Šiau- 
rės Amerikoje. 

Iš sausumos paukščių man pavyko surinkti 26 formas; 
jos visos savitos šiam archipelagui ir niekur kitur neap- 
tinkamos, išskyrus vieną į vieversį panašų ryžėdį iš Šiau- 
rės Amerikos (Dolichonyx oryzivorus), paplitusį tame 
žemyne iki 54° šiaurės pločio ir paprastai gyvenantį pelkė- 
tose vietose. Kitiems 25 paukščiams, visų pirma, priklau- 
so vienas dieninis plėšrūnas, pagal sandarą įdomi perei- 
namoji forma tarp suopio ir amerikinės maitėdų Polybori 
grupės; į šiuos pastaruosius paukščius jis labai panašus ir 
visais įpročiais, net balso gaida. Antra, dvi pelėdos, trum- 
paausės ir baltos, atstovaujančios čia Europos liepsnuoto- 
sioms pelėdoms. Trečia, vienas paukštis iš Clamatores bū- 
rio, trys tironai musinukės (jų tarpe dvi rūšys iš Pyroce- 
phalus; vieną tų rūšių, arba net abi, kai kurie ornitologai 
laiko tik varietetais) ir karvelis, — visos šios rūšys pana- 
šios į amerikines, bet nuo jų skiriasi. Ketvirta, kregždė, 
kuri nors nuo abiejų Amerikų Progne purpurea tesiskiria 
tuo, kad turi šiek tiek blankesnę plunksnų spalvą, yra ma- 
žesnė ir grakštesnė; tačiau p. Guldo laikoma atskira rūši- 
mi. Penkta, čia yra trys rūšys strazdų pamėgdžiotojų — 
formos, itin būdingos Amerikai. Kiti sausumos paukščiai — 
tai savotiška grupė kikilių, giminingų snapo sandara, trum- 

pomis uodegomis, kūno forma ir plunksnomis; viso jų yra 
13 rūšių, ir p. Guldas jas suskirstė į keturis pogrupius!?!, Vi- 
sos šios rūšys aptinkamos tik šiame salyne; taip pat yra 
ir su visa salyno paukščių grupe, išskyrus vieną Cactornis 
pogrupio rūšį, neseniai atgabentą iš Bou salos, Žemajame 
[Tuamotu] archipelage. Dvi Cactornis rūšis galima dažnai 


a a 
"IRAS 


Galapaginė karakara, Galapaginė pelėda 
arba galapaginis suopis (Otus Galapagoensis, Gould) 
(Polyborus Galapagoensis, Gould, Džemso saloje 


arba Buteo Galapagoensis) 


matyti lipinėjant didelių kaktusinių medžių žiedais, bet vi- 
sos kitos šios kikilių grupės rūšys bendrais būriais ieško 
maisto sausoje ir nevaisingoje žemųjų vietovių zonoje. Pa- 
tinai, visi ar bent didesnioji jų dalis,— juodi kaip derva, 
o patelės (išskyrus gal tik vieną ar dvi išimtis)— ru- 
dos. Įdomiausia tai, kad matoma pilnutinė įvairių Geo- 
spiza rūšių snapo dydžio gradacija, pradedant stambiu, 
kaip sviliko, snapu ir baigiant tokiu, kaip paprastojo kiki- 
lio ir net devynbalsės (jei teisus p. Guldas, priskirdamas 
savo Certhidea pogrupį pagrindinei grupei). Geospiza gen- 
ties snapai parodyti paveiksle: 1 — didžiausias, 3 — ma- 
žiausias; bet jų yra ne tik ta viena rūšis (jos snapo dydis 
paveiksle pažymėtas 2), o mažiausia šešios rūšys, kurių 
snapai vos pastebimai laipsniškai mažėja. Certhidea po- 
grupio snapas paveiksle pažymėtas 4. Cactornis snapas trų- 

putį panašus į varnėno, o ketvirtajame pogrupyje, Camar- 
hynchus, iš formos primena papūgos snapą. Matant tokį 
sandaros laipsniškumą ir įvairovę vienoje nedidelėje glau- 
džiais giminystės ryšiais susijusioje paukščių grupėje, ga- 
lima iš tiesų pamanyti, kad iš pradžių tame salyne paukš- 
čių buvo labai maža, todėl paimta viena rūšis ir pakeista, 


Galapaginių kikilių snapai: 
1 — Geospiza mangirostis; 2 — Geospiza forlis; 
3 —- Geospiza parvula; 4 — Certhidea olivacea 


pritaikant įvairioms paskirtims. Taip pat galima tarti, kad 
paukščiui, kuris iš pradžių buvo suopis, čia skirta eiti Ame- 
rikos žemyno maitėdos Polyborus pareigas. 

Stibynuočių ir vandeninių paukščių man pavyko su- 
rinkti tik vienuolika formų, ir tik trys (jų tarpe ir vandeni- 
nė vištelė, gyvenanti tik drėgnose aukštumose) yra nau- 
jos rūšys. Žinodamas, kad kirai pratę kilnotis iš vietos 
į vietą, nustebau, pamatęs, jog rūšis, gyvenanti šiose salo- 
se,— ypatinga, nors ir artima rūšiai iš pietinių Pietų Ame- 
rikos sričių. Tai, kad sausumos paukščiai, palyginus su sti- 
bynuočiais bei plėviakojais, čia daug savitesni, būtent, 
25 sausumos rūšys iš bendro 26 kiekio yra naujos rūšys ar 
bent nauji varietetai, atitinka tą faktą, jog stibynuočių ir 
plėviakojų būrių paplitimo sritys visose pasaulio dalyse 
platesnės!32, Žemiau matysime, kad šis dėsnis, pasireiškiąs 
tuo, jog vandeninės — tiek jūrų, tiek gėlo vandens, — for- 
mos bet kurioje žemės vietoje yra mažiau savitos, negu 
tų pačių klasių sausumos formos, stebėtinai pasitvirtina 

šio salyno moliuskų ir, mažesniu laipsniu, vabzdžių at- 
žvilgiu. 

Du stibynuočiai yra bent kiek mažesni, negu tos pat 
rūšys iš kitų vietų; kregždė irgi mažesnė, nors nenustaty- 
ta, ar ji skiriasi nuo analoginės formos. Dvi pelėdos, du tł- 
ronai (Pyrocephalus) ir karvelis irgi mažesni už analogines, 
bet kitokias“ rūšis, kutioms jie artimai giminingi; o kiras 
truputi stambesnis. Tos dvi pelėdos, kregždė, visos trys 
strazdų pamėgdžiotojų rūšys, karvelis (ne visomis plunks- 
nomis, o atskiromis jų spalvomis), Totanus ir kiras yra 
tamsesnių spalvų, negu jiems analoginės rūšys, o strazdai 
pamėgdžiotojai ir Totanus — netgi tamsesni už visas kitas 
tų dviejų genčių rūšis. Išskyrus vieną Clamatores būrio 
paukštį su gražia geltona krūtinėle ir tironą su skaisčiai 
raudonais kuodeliu ir krūtine, nė vienas tų paukščių ne- 
turi ryškios spalvos plunksnų, kaip tat būtų galima laukti 
pusiaujo srityje. Todėl atrodytų tikėtina, kad dėl tų pat 
priežasčių, dėl kurių pasidarė smulkesni čia patekusieji kai 
kurių rūšių imigrantai, susmulkėjo, taip pat įgavo ir tam- 
sesnę spalvą daugumas tiktai Galapagų saloms savitų rū- 
šių. Visi vietiniai augalai atrodo skurdūs, sunykę; neap- 
tikau nė vienos gražios gėlės. Vabzdžiai irgi smulkūs ir 
blyškių spalvų; kaip man praneša p. Voterhausas, aplamai 
jie visai neatrodo atgabenti nuo pusiaujo*. Paukščiai, au- 
galai ir vabzdžiai yra tokio pobūdžio, kaip organizmai, gy- 
venantys tyruose, ir jų spalvos nė kiek ne ryškesnės, negu 
Pietų Patagonijoje; todėl galima padaryti išvadą, kad įpras- 
tinis tropikų gamtos darinių spalvingumas susijęs ne su 
tų zonų temperatūra ar šviesa, bet su kažkokia kita prie- 
žastimi, gal būt, su tuo, jog gyvenimo sąlygos ten iš viso 
labai palankios gyvybei. 

Pasižiūrėsime dabar į roplių būrį, kuris tų salų gyvūni- 
jai teikia ypač savotišką pobūdį. Pačių rūšių ne gausu, bet 
individų kiekvienoje rūšyje nepaprastai daug. Čia yra vie- 
nas nedidelis driežas, priklausąs Pietų Amerikos genčiai, ir 


* Iš tolesnių sėkmingų tyrimų paaiškėjo, kad dalis tų paukščių, 
kurie anuo laiku manyta gyvenant tik šiose salose, aptinkami ir Ameri- 
kos žemyne. Žymus ornitologas Skleiteras man praneša, kad taip yra su 
Strix punciatissima ir Pyrocephalus nanus, tur būt, ir su Otus Galapa- 
goensis bei Zenaida Galapagoensis. Taigi endeminių, vietinės kilmės, 
paukščių kiekis sumažėja iki 23, o, gal būt, ir iki 21. Skleitero nuomone, 
viena ar dvi tų endeminių formų laikytinos veikiau varietetais, negu 
rūšimis; man irgi visada taip atrodydavo. [Darvino pastaba 1860 m. lei- 
dime.] 

pora (gal daugiau) rūšių Amblyrhynchus — gentis, būdinga 
tik Galapagų saloms. Gausiai aptinkama viena gyvatė, ta- 
patinga, kaip man pranešė p. Bibronas, su Psammophis 
Temminckii iš Čilės*. Jūrų vėžlių, man rodosi, čia dau- 
giau, negu viena rūšis, o kitokių vėžlių, kaip netrukus pa- 
matysime, yra dvi ar trys rūšys ar varietetai. Rupūžių ar 
varlių visai nėra; aš tuo nustebau, turėdamas galvoje, kaip 
gerai joms tiktų vidutiniškas, drėgnas klimatas aukštumų 
miškuose. Ta proga prisiminiau Bori de Sen Vensano** 
pastabą, kad joks tos šeimos atstovas nerandamas nė vie- 
noje vulkaninėje saloje, viduryje vandenynų. Kiek galė- 
jau nustatyti iš įvairių veikalų, tatai, atrodo, teisinga Ra- 
miojo vandenyno ir didžiųjų Sandvičo [Havajų] salų at- 
žvilgių. Išimtis yra Mauricijaus sala, kur mačiau gausybę 
Rana Mascariensis; šių varlių, sakoma, šiuo metu yra taip 
pat Seišelių, Madagaskaro ir Burbono [Reunjono| salose; 
bet, kita vertus, Diubua savo 1669 m. kelionės aprašyme 
konstatuoja, kad Burbono saloje nėra jokių roplių, išsky- 
rus vėžlius, o „Karaliaus karininko kelionių“ autorius 
tvirtina, jog iki pat 1768 m. nesėkmingai bandyta intro- 
dukuoti varles į Mauricijaus salą — spėju, kad tas, kurios 
naudojamos maistui; todėl itin abejotina, jog ši varlė būtų 
vietinė tų salų gyventoja. Ta aplinkybė, kad varlių šei- 
mos nėra okeaninėse salose, pažymėtina kaip kontrastas 
su tuo, jog driežų paprastai knibždėte knibžda mažiausio- 
se salelėse. Ar negali toks skirtumas priklausyti nuo to, 
kad driežų kiaušinėliai, apsaugoti kalkinio lukšto, geriau 
išsilaiko sūriame vandenyje, nešiojami jūros bangų, negu 
gleivėti varlių kurkulai. 

Pirmiausia aprašysiu taip dažnai mano minėtų vėžlių 
(Testudo nigra, anksčiau vadintų Indica) gyvenimo bū- 
dą!?3, Tie gyvūnai aptinkami, man atrodo, visose šio ar- 
chipelago salose ar bent didesnėje jų dalyje. Jie labiau 
mėgsta aukštas drėgnas vietoves, bet gyvena ir Žemes- 
niuose, sausuose rajonuose. Jau pažymėjau, kaip daug 


* Dr. Giunteris (Gūnter, Zoological Society, 1859 m. sausio 
24 d.) nustatė, kad tai ypatinga rūšis, negyvenanti, kiek žinoma, jokioje 
kitoje šalyje. [Darvino pastaba 1860 m. leidime.) 

** Bory St. Vincent, Voyages aux guatres iles d'Afrigue. Dėl 
Sandvičo salų žr. Tyerman and Bennett, Journal, t. I, p. 434. 
Apie Mauricijaus salą žr. Voyage par un officier du roi, d. I, p. 170. 
Kanarų salose varlių nėra (Webb et Berthelot, Histoire Natu- 
relle des Iles Canaries). Nė vienos jų nemačiau Sant Jage, Žaliojo Rago 
salyne. Nėra jų taip pat Šv. Elenos saloje. 

jų turi būti, sprendžiant iš to, kiek pagaunama per vieną 
dieną. Kai kurie išauga labai dideli; vietinės kolonijos 
gubernatorius anglas p. Losonas mums pasakojo, kad 
matė keletą tokių stambių vėžlių, jog tik šeši vyrai įsten- 
gė juos pakelti nuo žemės, ir iš kai kurių vėžlių gauta 
iki dviejų šimtų svarų [90 kg] mėsos. Stambiausi — seni 
patinai, o patelės retai kada išauga labai didelės; patiną 
nuo patelės lengva atskirti iš ilgesnės uodegos. Vėžliai, 
gyvenantieji tose salose, kur nėra gėlo vandens, arba že- 
mose, sausose kitų salų vietose, daugiausia minta sultin- 
gais kaktusais. Tie, kurie laikosi aukštuose ir drėgnuose 
rajonuose, ėda įvairių medžių lapus, rūgščias ir aitrias uo- 
gas, vadinamas guajavita, taip pat žalsvas plaušėtas ker- 
pes (Usnera plicata), kurių kuokštai nukarę nuo medžių 
šakų. 

Vėžliai labai mėgsta vandenį, jo labai daug geria ir vo- 
liojasi dumble. Šaltinių yra tik didesnėse salose, o ir tie vi- 
. sada esti salos gilumoje ir gana aukštai. Tad vėžliams, gy- 
venantiems žemumose, troškuliui numalšinti tenka atlikti 
ilgas keliones. Todėl nuo šaltinių visomis kryptimis į pa- 
jūrius leidžiasi platūs, ištrypti takai, ir ispanai, eidami jais, 
atrasdavo vietas, kur yra gėlo vandens. Išsikėlęs į Čata- 
mo salą, nesugalvojau, koks gyvulys vaikštinėtų vis tais 
pačiais takais. Įdomu būdavo žiūrėti į tuos didžiulius pa- 
darus prie šaltinių, kur ateidavo jų daug: vieni, ištempę 
kaklus, nekantriai varydavos į priekį, kiti, lig valiai pri- 
sigėrę, grįždavo atgal. Vėžlys, atėjęs prie šaltinio, nekreip- 
damas dėmesio į žiūrovus, paneria galvą į vandenį aukš- 
čiau akių ir godžiai ryja dideliais gurkšniais — apie dešimt 
gurkšnių per minutę. Gyventojai pasakoja, kad kiekvienas 
gyvulys prie vandens pabūna tris—keturias dienas ir tik 
po to grįžta į žemumą; bet nuomonės skiriasi, kaip dažni 
tokie apsilankymai. Jų dažnumą, tur būt, apsprendžia pa- 
grindinio gyvulio maisto pobūdis. Tačiau žinoma, kad vėž- 
liai sugeba gyventi net tokiose salose, kur nėra kitokio gė- 
lo vandens, o tik tas, kuris iškrinta per nedaugelį lietingų 
dienų metuose. 

Berods, tikrai nustatyta, Kad varlės pūslė jai tarnauja 
kaip talpintuvas skysčiui, kuris reikalingas gyvybei palai- 
kyti. Toks pat reikalas yra, matyt, ir su vėžliu. Pabuvojus 
prie šaltinio, jo šlapimo pūslė kurį laiką būna pritvinkusi 
skystimo, kurio, sakoma, po truputį mažėja ir jis darosi ne 
toks švarus. Gyventojai, keliaudami po žemesniąsias vie- 

toves ir labai ištroškę, dažnai atsigeria vandens iš vėžlio 
pūslės, jei ji yra pilna; mačiau vieną užmuštą vėžlį, kurio 
pūslės skystimas buvo visiškai vaiskus ir tik truputėlį kars- 
telėjęs. Tačiau gyventojai visada pirma geria iš širdies 
kryčio, tvirtindami, kad vanduo ten esąs geresnis. 
Pasiryžę nueiti į kurią nors vietą, vėžliai keliauja die- 
ną ir naktį ir tikslą pasiekia daug greičiau, nei būtum ga- 
lėjęs laukti. Gyventojai, stebėję paženklintus vėžlius, gal- 
voja, kad maždaug 8 mylių atstumą jie nueina per dvi—tris 
paras. Vienas stambus vėžlys, kurį aš sekiau, ėjo 60 jardų 
per 10 minučių, t. y. 360 jardų per valandą, arba 4 mylias 
[6,4 km] per parą, atskaičiuojant laiką ėdimui. Veisimosi 
periodu, kai patinas ir patelė būna drauge, patinas kimiai 
mauroja ar baubia, ir jo balsas girdėti toliau kaip už šimto 
jardų. Patelė balsu niekad nesinaudoja, o patinas irgi tik 
tuo laikotarpiu; taigi, išgirdę tą riksmą, žmonės žino, kad 
vėžliai poruojasi. Man čia esant (spalyje), jie dėjo kiauši- 
nius. Smiltyne patelė juos deda visus krūvon ir užkapsto 
smėliu; bet akmenuotoje dirvoje juos suleidžia, daug ne- 
sirinkdama, į bet kurią kiaurymę; p. Bainas rado viename 
plyšyje septynis tokius kiaušinius. Kiaušinis baltos spalvos 
ir rutuliškas; vienas, kurį išmatavau, buvo 7*/5 colio apskri- 
timo, taigi didesnis už vištos kiaušinį. Labai daug jaunų 
vėžliukų, ką tik išsilupę iš kiaušinių, tampa maitėdų paukš- 
čių grobiu. Seniai vėžliai, matyt, paprastai miršta dėl nelai- 
mingų atsitikimų, pavyzdžiui, nukrisdami į prarajas,— 
keletas gyventojų man sakė, kad nė sykio neradę vėžlio, 
mirusio be kurios nors aiškios priežasties. Gyventojų nuo- 
mone, tie gyvuliai visiškai kurti; jie iš tikrųjų negirdi iš 
paskos einančio žmogaus žingsnių. Man visuomet būdavo 
įdomu aplenkti kurią nors tų didžiulių pabaisų, ramiai be- 
dimbinančių taku: praeinant pro šalį, vėžlys staiga įtrauk- 
davo galvą bei kojas ir, dusliai švilptelėjęs, sunkiai žneg- 
telėdavo ant žemės, it negyvai užmuštas. Dažnai užsilipda- 
vau jiems ant nugaros; keletą kartų stuktelėjus į užpakali- 
nę šarvo dalį, jie pakildavo ir rėpliodavo šalin; bet išlai- 
kyti pusiausvyrą man būdavo labai sunku. To gyvulio mėsa 
plačiai vartojama maistui ir šviežia, ir pasūdyta, o iš 
taukų išlydomas skaidrus aliejus. Pagavęs vėžlį, Žmogus 
jam įpiauna odą pauodegyje — pasižiūrėti, ar pakankamai 
yra taukų po nugaros šarvu. Jei taukų maža, gyvulys pa- 
leidžiamas, ir, sakoma, kad jis greit pasitaiso po tokios 
keistos operacijos. Norint, kad sausumos vėžlys nepabėgtų, 

neužtenka jį apversti aukštielninką, kaip tai daroma su jū- 
rų vėžliais, nes jis dažnai sugeba vėl atsistoti ant kojų. 

Vargu betenka abejoti, kad tas vėžlys — vietinės kil- 
mês Galapagų salyno gyventojas, nes aptinkamas čia visose 
ar beveik visose salose ir net kai kuriose salelėse, kur nėra 
gėlo vandens; jei tai būtų iš kur nors kitur patekusi rūšis, 
vargu ar tokį reiškinį matytume taip mažai lankomame sa- 
lyne. Be to, juk senovėje bukanieriai tų vėžlių čia rasdavo 
net daugiau, kaip dabar; toliau, Vudsas Rodžersas 1708 m. 
rašė, kad, ispanų nuomone, tokių vėžlių neaptinkama nie- 
kur kitur šioje pasaulio dalyje. Dabar jie, tiesa, plačiai pa- 
plitę, bet abejotina, ar jie dar kur nors yra vietinės kilmės 
gyventojai. Paprastai laikoma, jog vėžlio kaulai, rasti Mau- 
ricijaus saloje, — kartu su išmirusio paukščio dronto kau- 
lais,— yra tokie patys, kaip čia minimos rūšies vėžlio; jei 
taip, išeitų, kad jis iš ten ir kilęs; bet p. Bibronas man pra- 
neša, kad, jo manymu, ten būta skirtingos rūšies, nes ir da- 
bar ten gyvenanti vėžlio rūšis neabejotinai skiriasi nuo ga- 
lapaginio vėžlio. 

Amblyrhynchus, įdomi driežų gentis, gyvena tik šiame 
archipelage; tų driežų yra dvi rūšys, aplamai panašios vie- 
na į kitą: sausumos ir vandens. Šią pastarąją rūšį (A. crista- 
tus) pirmąkart aprašė p. Belas, kuris, spręsdamas pagal 

Amblyrhynchus cristatus: 


a — dantis (kairėje padidintas 1!/) karto; 
dešinėje — smarkiai padidintas 


trumpą, plačią galvą ir stiprius, vienodo ilgio nagus, teisin- 
gai numatė, kad to driežo gyvenimas turi būti labai savo- 
tiškas ir kitoks, negu jo artimiausio giminaičio, iguanos 

Tas driežas labai paplitęs visose šio archipelago salose ir 
gyvena tiktai uolėtame jūros krante; jo niekada neaptik- 
si — bent aš nėsyk nė vieno nemačiau — net dešimt jardų 
toliau nuo kranto. Tai biaurus pažiūrėti gyvūnas, purvinai 
juodos spalvos, paikas ir nerangių judesių. Suaugėlis drie- 
žas paprastai būna apie vieno jardo ilgio, bet kai kurie sie- 
kia net keturis jardus; vienas stambus egzempliorius svė- 
rė 20 svarų [9 kg]; Albemarlo saloje jie, berods, užauga 
stambesni, nei kitose vietose. Jų uodega iš šonų suplota, 
o visos keturios kojos iš dalies plėvėtos. Kartais gali ma- 
tyti, kaip jie plaukioja keletą šimtų jardų nuo kranto; ka- 
pitonas Kolnetas savo ,„Kelionėse“ rašo: „Jie būriais lei- 
džiasi į jūrą žvejoti, šildosi ant uolų, ir juos galima va- 
dinti aligatoriais miniatiūroje“. Nereikia tačiau manyti, 
kad jie minta žuvimi. Vandeny tas driežas plaukioja ne- 
paprastai lengvai ir greitai, raitydamas, kaip gyvatė, visą 
kūną ir suplotą uodegą, o kojos nejuda ir tvirtai prispaus- 
tos prie šonų. Vienas jūrininkas nuleido tokį driežą iš lai- 
vo, pririšęs prie jo sunkų pasvarą, ir manė, kad jis tuoj 
žus; bet, kai po valandos vėl užtraukė virvę, driežas dar 
visai gerai judėjo. Tų gyvulių galūnės ir tvirti nagai nuo- 
stabiai puikiai pritaikyti roplinėti nelygiais, plyšiuotais 
lavų masyvais, iš kurių čia visur susidaręs krantas. Tokio- 
se vietose dažnai galima matyti, kaip šeši—septyni tie 
šlykštūs ropliai guli ant juodų uolų, keletas pėdų aukš- 
čiau gožos linijos, ir, ištiesę kojas, šildosi saulėje. 
Išskrodžiau keletą tokių driežų ir nustačiau, kad jų 
viduriai prikimšti susmulkintų jūrų dumblių (Ulva), au- 
gančių siauromis, lapų pavidalo, ryškiai žalios arba tam- 
siai raudonos spalvos juostomis. Neprisimenu, kad to 
dumblio būčiau bent kiek daugiau matęs potvynio ska- 
laujamose uolose, ir turiu pagrindo manyti, jog jis auga 
jūrų dugne netoli nuo kranto. Jei taip, tai nesunku supras- 
ti, ko tie gyvūnai kartais plaukia į jūrą. Be dumblių, jų 
skrandyje daugiau nieko nebuvo. Tiesa, p. Bainas vie- 
name skrandyje rado krabo gabaliuką; bet jis ten galėjo 
pakliūti atsitiktinai, kaip ir vikšras, kurį užtikau tarp ker- 
pių vėžlio pilve. Tų driežų žarnynas ilgas, kaip ir kitų 
žolėdžių gyvūnų. Iš to, kokio pobūdžio jų maistas, kokia 
uodegos ir kojų sandara, taip pat iš to, kad jie savo noru 
plaukia į atvirą jūrą, aiškiai matyti, jog tai vandeninis gy- 
vūnas; tačiau šiuo atžvilgiu juose pastebimas vienas keis- 
tas nenormalumas, būtent, jeigu juos pagąsdini, tai į van- 

denį neina. Todėl tuos driežus lengva nuvaryti į kurią nors 
vietą prie pat jūros, ir čia jie greičiau duosis pačiumpami 
už uodegos, negu šoks į vandenį. Kandžiotis jie, matyt, vi- 
siškai nemoka, bet jei smarkiai prigąsdini, tai iššvirkščia 
iš šnervių po lašą skystimo. Keletą kartų mečiau vieną 
driežą, kiek galėdamas toliau, į gilią balą, likusią nuo pot- 
vynio, bet vis grįždavo tiesiai į tą vietą, kurioje stovėjau. 
Jis plaukiojo palei patį dugną, judėdamas labai grakščiai 
ir greitai, o pataikęs ant nelygumų dugne, naudodavosi 
- kojomis. Vos tik pasiekęs krantą, bet, dar būdamas po van- 
deniu, jis mėgindavo pasislėpti jūrų dumblių kuokštuose 
arba įlįsti į kokį plyšį, bet, kai tik manydavo, kad pavo- 
jus praėjo, užsiropšdavo ant sausų uolų ir leisdavosi, kaip 
galėdamas greičiau, šalin. Keletą kartų pagaudavau vis tą 
patį driežą, nuvaręs jį ant iškyšulėlio, ir, nors mokėjo taip 
puikiai nardyti bei plaukioti, nieku gyvu neidavo į van- 
denį; kiek sykių jį mečiau į vandenį, grįždavo atgal vis 
taip, kaip sakiau. Gal būt, toks pažiūrėti nepaprastai kvai- 
las elgesys aiškintinas tuo, kad tas roplys sausumoje neturi 
jokių priešų, kai tuo tarpu jūroje jis, matyt, neretai paten- 
ka į nasrus rykliams. Dėl šio, tur būt, giliai įsitvirtinusio 
paveldimo instinkto laikytis kranto, kaip nepavojingos 
vietos, driežas bet kuriomis aplinkybėmis ir ieškosi jame 
prieglobsčio. 

Mums čia besilankant (spalyje), nepaprastai maža te- 
mačiau nedidelių tos rūšies individų, — nė vieno, tur būt, 
nebuvo jaunesnio, kaip metų. Sprendžiant iš to, atrodo, kad 
veisimosi laikotarpis dar nebuvo prasidėjęs. Teiravausi 
keletą gyventojų, ar nežino, kur tas driežas deda kiauši- 
nius; jie sakė, kad apie jo veisimąsi nieko nežiną, nors 
gerai pažįstą sausumos driežo kiaušinius; tai gana keistas 
dalykas, turint galvoje, kaip tas driežas čia paplitęs. 

Dabar pakalbėsime apie sausumos rūšį (A. Demarlii), 
su apvalia uodega ir be plėvės tarpupirščiuose. Tas drie- 
žas randamas ne visose salose, kaip pirmoji rūšis, o tik 
centrinėje archipelago dalyje, būtent, Albemarlo, Džem- 
so, Baringtono ir Indefatigeblo salose. Labiau į pietus — 
Čarlzo, Hudo ir Čatamo salose—ir šiaurėje — Tauere, 
Bindlou ir Abingdone — aš jo nemačiau ir ten apie jį ne- 
girdėjau. Atrodytų, lyg jis buvo sutvertas archipelago 
centre ir iš ten paplito tik tam tikru atstumu. Kai kurie 
tie driežai gyvena ir aukštose bei drėgnose salų dalyse, 
bet jų žymiai gausiau žemuose, nevaisinguose rajonuose, 

prie jūros kranto. Kiek jų daug, geriausia, gal būt, matyti 
iš tokios aplinkybės: kai mus paliko Džemso saloje, tai, 
norėdami pasistatyti vienintelę palapinę, ilgai negalė- 
jome rasti vietos, kur nebūtų buvę jų urvelių. Panašiai 
kaip ir jų broliai, jūrinė rūšis, tie gyvuliai — biaurūs; jų 
kūnas — gelsvai oranžinės spalvos apačioje ir rusvai rau- 
donas viršuje; kadangi jų veido kampas smailas, tai atrodo 


Amblyrhynchus Demarlii, Bibron 


kažkokie baisiai žiopli. Didumo jie, gal būt, truputį mažes- 
ni už jūrinę rūšį, bet kai kurie egzemplioriai svėrė nuo de- 
šimties iki penkiolikos svarų [4,5—7 kg. Juda jie tingiai, 
lyg miegodami. Neišgąsdinti palengva ropinėja, vilkdami 
uodegą ir pilvą žeme, dažnai sustoja ir snūsteli minutę ki- 
tą, užmerkę akis ir ištiesę užpakalines kojas ant karštos 
žemės. 

Jie gyvena urveliuose, kuriuos kartais pasidaro tarp 
lavos nuolaužų, bet dažniau — lygiose vietose, minkšta- 
me į smiltainį panašiame tufe. Urveliai, matyt, nėra labai 
gilūs ir į žemę leidžiasi nedideliu kampu; todėl, einant per 
tokias driežynes, kojos visą laiką smunka į žemę, o tai la- 
bai pykina išvargusį keleivį. Rausdamasis olą, driežas 
dirba pakaitomis tai dešiniuoju, tai kairiuoju kūno šonu. 
Viena priekine koja kurį laiką kapsto žemę ir meta į vir- 
Sų prie užpakalinės kojos, kuria patogiau išžerti iš olos. 
Kai vienas kūno šonas pailsta, imasi darbo kitas, ir taip jie 
kaitaliojasi. Ilgai stebėjau vieną tokį driežą, kol pusė jo 
kūno sulindo į žemę; tada priėjau ir jį patraukiau už uode- 
80s; jis labai nustebo, tuoj išlindo pažiūrėti, kas čia yra, 

ir ėmė įsispyręs žiūrėti man į veidą, lyg sakydamas: „„Ku- 
rių galų tu mane tempi už uodegos?“ 

Jie ėda dienos metu ir nes:traukia toli nuo olų; pa- 
gąsdinti baisiai nerangiai kepernoja prie urvelių. Labai 
greit judėti jie nesugeba, nebent tik į pakalnę; matyti, dėl 
to, kad jų kojos bent kiek šonuose. Jie visai nebaikštūs: 
atidžiai sekdami žmogų, užriečia uodegą, pasistoja ant 
priekinių kojų ir greit iš viršaus į apačią maskatuoja gal- 
vą, stengdamiesi atrodyti labai nuožmūs; bet iš tikrųjų 
jie anaiptol ne pikti, ir, jei tik trepteli koja, tuoj nuleidžia 
"uodegą ir, kiek galėdami greičiau, dumia šalin. Ne kartą 
stebėjau, kaip maži driežai musėdos, sekdami ką nors, ly- 
giai taip pat linguodavo galvas, bet neturiu supratimo, ko- 
dėl jie taip daro. Jei tą Amblyrhynchus prilaikai ir erzini 
lazda, jis ima įdūkęs kandžiotis; bet daugelį pagaudavau 
už uodegos, ir jie niekad nebandydavo įkąsti. Padėjus du 
driežus ant žemės ir laikant juos vieną prie kito, jie pra- 
deda peštis ir susikandžioja iki kraujo. 

Driežams, gyvenantiems žemose vietose,— o tokių dau- 
giausia,— vargu ar tenka paragauti bent lašą lietaus per iš- 
tisus metus; bet jie ėda daug sultingų kaktusų, kurių šakas 
kartais nulaužia vėjas. Keletą sykių numečiau kaktuso ga- 
balą dviem—trim driežam, susiėjusiem į krūvą, ir būdavo 
gana juokinga, kaip jie stengdavosi jį pačiupti ir nusinešti 
snukyje, lyg alkani šunys kaulą. Jie ėda visai neskubė- 
dami, bet maisto nekramto. Maži paukščiukai žino, kokie 
nekenksmingi tie padarai; mačiau, kaip vienas storasnapis 
kikilis lesinėjo gabalą kaktuso (kuriuo labai mėgsta gar- 
džiuotis visi žemosios srities gyvūnai) viename gale, o drie- 
žas jį ėdė kitame; paskui paukštelis kuo nerūpestingiausiai 
straktelėjo ropliui ant nugaros. 

Išskrodžiau keletą tų driežų, ir jų skrandžiuose radau 
augalų plaušelių bei įvairių medžių, ypač vienos akaci- 
jos, lapų. Aukštutinėse srityse jie daugiausia minta rūgščio- 
mis ir aitriomis guajavitos uogomis; mačiau, kaip po gua- 
javitos medžiais tie driežai užkandžiavo drauge su didžiu- 
liais vėžliais. Norėdami paėsti akacijos lapų, jie įšliaužia 
į tuos žemaūgius medžius, ir neretai galima matyti, kaip 
pora driežų ramiai skabo lapus, tupėdami ant šakos, keletą 
pėdų virš žemės. Tų driežų virta mėsa baltos spalvos, ir ji 
patinka tiems, kurių skonis yra aukščiau visų prietarų. 
Humboltas pažymi, kad Pietų Amerikos atogrąžų srityje 
visi driežai, gyvenantieji sausuose rajonuose, laikomi ska- 

nėstu. Gyventojai tvirtina, kad tie driežai, kurie laikosi 
aukštose, drėgnose vietose, geria vandenį; tačiau kiti ne- 
keliauja, kaip vėžliai, iš apatinių, sausų vietovių į viršų at- 
sigerti. Tuo metu, kai čia lankėmės, patelių kūne buvo daug 
didelių, pailgų kiaušinių, kuriuos deda į olas; gyventojai 
tuos kiaušinius renka ir vartoja maistui. 

Tos abi Amblyrhynchus rūšys, Kaip jau nurodžiau, labai. 
panašios bendra sandara ir daugeliu įpročių. Nei viena, 
nei antra nepasižymi judesių greitumu, tokiu būdingu 
Lacerta ir Iguana gentims. Jos abi žolėdės, nors augalai, 
kuriais minta, visiškai skirtingi. Pagal trumpą snukį p. Be- 
las tą gentį pavadino Amblyrhynchus [bukasnukiai|; iš 
tikrųjų pagal burnos formą tuos driežus beveik galima 
lyginti su vėžliais; reikia manyti, kad toks snukis yra ne 
kas kita, kaip prisitaikymas prie žolėdžių gyvenimo bū- 
do. Labai įdomu aptikti aiškiai apibrėžtą gentį, atstovau- 
jamą jūros ir sausumos rūšių, paplitusią tik tokiame ne- 
dideliame pasaulio kampelyje!?*. Vandeninė rūšis kur kas 
įdomesnė, nes tai vienintelis šiuo metu gyvenantis drie- 
žas, mMintąs jūros augalais. Kaip jau pradžioje sakiau, šios 
salos pasižymi ne tiek roplių rūšių kiekiu, kiek jų indivi- 
dų gausumu; prisiminę tūkstančių didžiulių sausumos vėž- 
lių išmintus takus, gausybę jūrų vėžlių, didelius sausumos 
Amblyrhynchus pulkus, grupes jūrų driežų, besišildančių 
saulėje kiekvienos salos pakrantės uolose, turėsime su- 
tikti, kad žemėje nėra kitos tokios vietos, kur šis bū- 
rys taip stebėtinai pavaduotų žolėdžius žinduolius. Geo- 
logui, tai girdint, tur būt, ateis į galvą mezozoinio periodo 
epochos, kai iš dalies žolėdžiai, iš dalies mėsėdžiai driežai, 
didumu lygintini tik su šių laikų banginiais, tiesiog knibždė- 
jo sausumoje ir jūrose. Todėl geologui verta atkreipti dė- 
mesį į tą aplinkybę, kad šių salų klimatas nėra drėgnas ir 
augmenija — ne vešli: jas tenka laikyti nepaprastai saus- 
ringomis ir jų klimatą, kaip ekvatoriaus srityje, nuostabiai 
vidutinišku. 

Tačiau baigsime apie zoologiją. Visos penkiolika mano 
čia sugautų įvairių jūros Žuvų yra naujos rūšys; jos pri- 
klauso dvylikai genčių, kurios visos labai paplitusios, iš- 
skyrus Prionotus; keturios iš anksčiau žinomos tos gen- 
ties rūšys gyvena prie rytinių Amerikos krantų. Sausumos 
moliuskų surinkau šešiolika rūšių (ir du aiškius variete- 
tus); jos visos, išskyrus vieną sraigę (Helix), randamą Tai- 
ti saloje, savitos šiam archipelagui; vienintelis gėlo 

vandens moliuskas (Paludina) laikosi dar ir Taiti saloje 
bei Van Dimeno Žemėje [Tasmanijos saloje]. Kamingas, 
dar prieš mums atkeliaujant, surinko čia 90 rūšių jūros mo- 
liuskų, neskaitant kai kurių dar nepatikslintų Trochus, Tur- 
bo, Monodonta ir Nassa rūšių. Jis malonėjo man pranešti 
šiuos įdomius duomenis: iš 90 moliuskų ne mažiau kaip 
47 — nežinomi niekur kitur; įdomus faktas, turint galvoje, 
kad jūrų moliuskai esti labai paplitę. Iš 43 moliuskų, ran- 
damų ir kitose pasaulio dalyse, 25 gyvena vakarinėje Ame- 
rikos pakrantėje, ir 8 iš jų galima laikyti varietetais; liku- 
sieji 18 (jų tarpe vienas varietetas) p. Kamingo buvo rasti 
Žemajame [Tuamotu] archipelage, o kai kurie Filipinuose. 
Tas faktas, kad čia aptinkami moliuskai iš salų, esančių 
vidurinėse Ramiojo vandenyno dalyse, vertas dėmesio, nes 
nežinoma nė vieno jūrų moliusko, kuris būtų bendras Ra- 
miojo vandenyno saloms ir kartu vakarinei Amerikos pa- 
krantei. Atviras vandenynas, plytintis iš šiaurės į pietus 
priešais vakarinę pakrantę, atidalina dvi visiškai skirtingas 
konchiologines provincijas!??. O Galapagų salynas yra lyg 
tarpinė sritis, kur buvo sutverta daug naujų formų ir kur 
tos dvi didžiosios konchiologinės provincijos atsiuntė po 
keletą kolonistų. Amerikos provincija čia atsiuntė ir pava- 
duojančių rūšių: yra galapaginė rūšis Monoceros genties, 
aptinkamos tik vakarinėje Amerikos pakrantėje, ir gala- 
paginės rūšys Fissurella ir Cancellaria genčių, paplitusių 
vakarinėje pakrantėje, bet nerandamų (kaip man praneša 
p. Kamingas) vidurinės Ramiojo vandenyno dalies salose. 
Antra vertus, yra galapaginės rūšys Oniscia ir Styliier — 
genčių, gyvenančių Vest Indijoje ir Kinijos bei Indijos jū- 
rose, bet neaptinkamų nei vakarinėje Amerikos pakran- 
tėje, nei centrinėje Ramiojo vandenyno dalyje. Galiu čia 
pridurti, kad, palyginę apie 2000 moliuskų nuo Amerikos 
rytinės ir vakarinės pakrančių, p. Kamingas ir Hindsas 
rado tik vieną vienintelį bendrą moliuską, būtent Purpura 
patula; jis gyvena Vest Indijoje, Panamos pakrantėje ir 
prie Galapagų salų. Taigi šioje pasaulio dalyje yra trys di- 
delės konchiologinės provincijos, visiškai skirtingos, nors 
esančios stebėtinai arti viena kitos, atskirtos toli iš šiaurės 
į vakarus tįsančių sausumos arba atviros jūros plotų. 
Padėjau daug pastangų, norėdamas surinkti vabzdžių 
kolekciją, bet niekur, išskyrus Ugnies Žemę, neaptikau 
šiuo atžvilgiu tokios neturtingos vietovės. Net aukštes- 
nėse, drėgnose vietose man visai nedaug tepavyko su- 

rinkti vabzdžių, neskaitant tik keleto smulkučių dvispar- 
nių (Diptera) ir plėviasparnių (Hymenoptera) — tų formų, 
kurios paplitusios visame pasaulyje. Kaip jau pažymė- 
jau, Galapagų vabzdžiai atogrąžų sričiai yra labai smul- 
kūs ir blyškios spalvos. Vabalų surinkau 25 rūšis (neskai- 
tant Dermestes ir Corynetes, įgabenamus visur, kur tik 
užsuka laivai); 2 iš jų priklauso Harpalidae, 2 — Hydro- 
philidae, 9— trims Heteromera šeimoms, 12 likusiųjų — 
tiek pat įvairių kitų šeimų. Tas reiškinys, kad vabzdžiai 
ten, kur jų tėra nedaug individų, priklauso daugeliui įvai- 
rių šeimų, man atrodo yra labai dažnas. Ponas Voterhau- 
sas, kuris paskelbė ataskaitą apie šio salyno vabzdžius ir 
kuriam esu dėkingas už aukščiau pateiktas smulkmenas, 
praneša, kad tų vabzdžių tarpe yra keletas naujų genčių, 
o gentys, kurios jau buvo žinomos, viena ar dvi — ameriki- 
nės, likusios — paplitę visame pasaulyje. Išskyrus vieną 
medžiu mintantį Apate ir vieną, o gal ir dvi duses iš Ame- 
rikos žemyno, visa tai, berods, naujos rūšys. 

Tų salų botanika ne mažiau įdomi, kaip jų zoologija. 
Dr. Dž. Hukeris netrukus „Linnean Transactions“ paskelbs 
išsamią ataskaitą apie jų florą, ir esu jam didžiai dėkin- 
gas už žemiau pateikiamus tokius duomenis. Žiedinių au- 
galų, kiek šiuo metu žinoma, čia yra 185 rūšys, bežie- 
džių — 40 rūšių, kartu — 225 rūšys; į Angliją man pavyko 
atsivežti 193. ZŽiedinių augalų tarpe yra 100 naujų rū- 
šių, aptinkamų, tur būt, tik šiame salyne. Dr. Hukeris ti- 
kina, kad iš augalų, paplitusių ne tik čia, mažiausia 10 rū- 
šių, rastų netoli dirbamos žemės Čarlzo saloje, buvo įga- 
bentos iš svetur. Man atrodo, tenka stebėtis, kad nebuvo 
natūraliai introdukuota dar daugiau amerikinių rūšių, turint 
galvoje, jog atstumas iki žemyno tėra 500—600 mylių ir 
(pasak Kolneto, p. 58) bangos dažnai atneša prie pietryčių 
krantų medžio lūženų, bambukų, nendrių ir palmių riešu- 
tų. Jei iš 185 žiedinių augalų (arba 175, neskaitant įvež- 
tinių) 100 yra nauji, tai to, man atrodo, užtenka, kad Ga- 
lapagų salyną galėtume laikyti atskira botanine provinci- 
ja; tiesa, vietinė flora čia toli gražu ne tokia savita, kaip 
Šv. Elenos saloje arba, kaip man nurodo dr. Hukeris, 
Chuan Fernandeso saloje. Galapagų floros savitumas aiš- 
kiausiai matyti iš kai kurių augalų šeimų pavyzdžių: antai 
iš 21 graižažiedžių rūšies 20 rūšių randamos tik šiame sa- 
lyne; jos priklauso dvylikai genčių, iš kurių mažiausia 
dešimt paplitusios tik šiame salyne! Dr. Hukeris man 

praneša, kad flora čia neabejotinai tokio pobūdžio, kaip 
vakarinėje Amerikos dalyje; bet jis joje nepastebi jokio 
giminingumo su Ramiojo vandenyno flora. Todėl, jei iš- 
skirsime aštuoniolika jūros, vieną gėlo vandens ir vieną 
sausumos moliuską, čia, matyt, patekusius kaip kolonistai 
nuo Ramiojo vandenyno vidurinės dalies salų, taip pat vie- 
ną neabejotinai Ramiojo vandenyno kilmės rūšį galapa- 
ginėje kikilių grupėje, — pasirodys, kad nors šis archipe- 
lagas yra Ramiajame vandenyne, tačiau zoologiniu atžvil- 
. giu jis yra Amerikos dalis. 

Jei tokį pobūdį šiam salynui teiktų vien tik imigrantai 
iš Amerikos, tai čia maža kas tebūtų stebėtina; bet juk 
matome, kad didžiulė sausumos gyvūnų dalis ir daugiau 
kaip pusė žiedinių augalų yra vietiniai dariniai. Keisčiau- 
sia buvo jausti, atsidūrus tarp naujų paukščių, naujų rop- 
lių, naujų moliuskų, naujų augalų, kaip daugybė smulkiau- 
sių sandaros ypatybių ir netgi pati paukščių balso gaida, 
jų apsiplunksnavimas, atgaivina atmintyje vidutiniško kli- 
mato Patagonijos lygumas arba karštus, sausus šiaurinės 
Čilės tyrus. Kodėl tuose žemės sklypeliuose, kuriuos dar 
nesenu geologiniu periodu tikriausiai dengė vandenynas, 
kurie susidarę iš bazaltinės lavos, taigi geologiniu atžvilgiu 
skiriasi nuo Amerikos žemyno, kurie yra ypatingose kli- 
mato sąlygose,— kodėl jų vietinės kilmės gyventojai, besi- 
telkiantieji čia, galiu pridurti, kitokiomis proporcijomis ir 
kokybės, ir kiekio atžvilgiu, negu žemyne, o todėl ir vei- 
kiantieji vienas kitą skirtingai, — kodėl jie buvo sutverti 
pagal amerikinius organizacijos tipus? Tur būt, Žaliojo Ra- 
go salos visomis savo fizinėmis sąlygomis kur kas labiau 
panašios į Galapagų salas, negu šios — į Amerikos pakran- 
tę; ir vis dėlto tų dviejų salynų vietinės kilmės gyventojai 
visiškai nepanėši vieni į kitus: Žaliojo Rago salų gyven- 
tojai nešioja Afrikos žymes, o Galapagų salyno — pažy- 
mėti Amerikos antspaudu. 


Iki šiol nenurodžiau dar vieno žymiausio tų salų gam- 
tos bruožo, būtent tai, kad įvairiose salose gyvena di- 
dele dalimi skirtinga gyvųjų būtybių sudėtis. Pirmąkart 
mano dėmesį į tą aplinkybę atkreipė vicegubernatorius 
p. Losonas, pareiškęs, kad vėžliai įvairiose salose įvairūs 
ir jis galįs tikrai pasakyti, iš kurios salos kuris atgabentas. 
Iš pradžių neatkreipiau reikiamo dėmesio į tokį tvirtinimą 
ir jau buvau net iš dalies sumaišęs kolekcijas, surinktas 

uviejose iš tų salų. Man nė į galvą neatėjo, kad salose, tarp 
kurių tėra 50—60 mylių ir kurios daugiausia viena nuo 
kitos matomos, susideda tiksliai iš tų pat uolienų, turi vi- 
siškai vienodą klimatą ir maždaug vienodą aukštį, — galėtų 
būti skirtingi gyventojai; netrukus pamatysime, jog taip ir 
yra. Beveik visų keliautojų dalia, dar nespėjus kurioje 
nors vietoje susipažinti su tuo, kas visų įdomiausia, iš ten 
skubėti toliau; bet, gal būt,-turiu jaustis dėkingas likimui, 
kad nors surinkau pakankamai medžiagos nustatyti tam 
įstabiausiam organinių būtybių pasiskirstymo faktui. 
Gyventojai, kaip jau sakiau, tvirtina, jog gali atskirti, 
kuris vėžlys iš kurios salos, ir kad jie skiriasi ne tik dydžiu, 
bet ir kitais požymiais. Kapitonas Porteris, aprašinėdamas* 
vėžlius Čarlzo ir artimiausioje nuo jos Hudo saloje, sako, 
kad jų šarvas priekyje atverstas, kaip ispanų balnas; vėž- 
liai Džemso saloje apvalesni ir juodesni, o jų virta mėsa 
skanesnė. Antra vertus, p. Bibronas man praneša, kad matė 
iš Galapagų salyno du vėžlius, kuriuos laikąs skirtingo- 
mis rūšimis, bet nežinąs, iš kurių, būtent, jie salų. Egzemp- 
lioriai, kuriuos atsigabenau iš trijų salų, buvo jauni gyvū- 
nai, ir, tur būt, dėl to nei p. Grėjus, nei aš neįstengėme 
juose rasti kurių nors rūšinių skirtumų. Jau pažymėjau, 
kad jūrinis Amblyrhynchus Albemarlo saloje buvo stam- 
besnis, nei kitose salose; o dabar p. Bibronas man praneša, 
jog matė dvi skirtingas šios genties rūšis; taigi įvairiose 
salose, matyt, yra ir Amblyrhynchus, ir vėžlių savitos pa- 
vaduojamosios rūšys arba varietetai. Pirmąsyk į tuos vi- 
sus dalykus kaip reikiant atkreipiau dėmesį tada, kai pa- 
lyginau vienas su kitais savo bei kitų mūsų ekspedicijos 
dalyvių nušautų gausių strazdų pamėgdžiotojų egzemplio- 
rius ir stebėdamasis pamačiau, kad visi strazdai pamėg- 
džiotojai iš Čarlzo salos priklauso vienai rūšiai (Mimus 
trifasciatus), iš Albemarlo salos — M. parvulus rūšiai, 
o visi, kurie iš Džemso ir Čatamo salų (tarp jų yra dvi 
kitos salos, atliekančios jungiamųjų grandžių vaidmenį), 
priklauso M. melanotis rūšiai. Dvi pastarosios rūšys arti- 
mai giminingos, ir kai kurie ornitologai jas laikytų tik ryš- 
kesnėmis veislėmis, arba varietetais; tačiau Mimus triias- 
ciatus labai nuo jų skiriasi. Deja, daugumas kikilių grupės 
egzempliorių man susimaišė; bet turiu pagrindo manyti, 
kad kai kurios Geospiza pogrupio rūšys paplitusios ribotai 


* Porter, Voyage in the U. S. Ship „Essex“, t. I, p. 215. 

tik tam tikrose salose. Jeigu įvairios salos turi savus Geos- 
piza pogrupio atstovus, tai tuo galima paaiškinti, kodėl 
vien tik šiame nedideliame salyne taip nepaprastai gausu to 
pogrupio rūšių ir kodėl matome, — tur būt, kaip to gausu- 
mo pasekmę — eilę nedideliais laipsniais besiskiriančio 


Galapagų strazdai pamėgdžiotojai: 
1 — Mimus trifasciatus, G. R. Gray, Čarlzo saloje; 


2 — Mimus melanotis, G. R. Gray, Čatamo ir Džemso salose; 
3 — Mimus parvulus, G. R. Gray, Albemarlo saloje 


didumo snapų. Salyne buvo rastos dvi Cactornis bei dvi 
Camarhynchus pogrupių rūšys, ir pasirodė, kad visi gausūs 
tų dviejų pogrupių egzemplioriai, nušauti kolekcionuotojų 
Džemso saloje, priklauso kuriai nors vienai tų pogrupių 
rūšiai, o gausūs egzemplioriai, nušauti Čatamo arba Čarlzo 
salose (nes paukščiai iš tų dviejų salų buvo sumaišyti), 
priklausė dviem kitom rūšim. Taigi galime beveik neabe- 
joti, kad tose salose yra savos, pavaduojančios, tų dviejų 
pogrupių rūšys. Sausumos moliuskų atžvilgiu tokio pasi- 
skirstymo dėsnis, matyt, nelabai tegalioja. Tarp mano ne- 
didelės kolekcijos vabzdžių, prie kurių buvo etiketė su 

nurodyta kilmės vieta, neatsirado, kaip pažymi p. Voter- 
hausas, nė vieno, kuris būtų buvęs bendras kuriom nors 
dviem salom. 

Jei dabar pažvelgsime į florą, tai pamatysime, kad vie- 
tinės kilmės augalai įvairiose salose nuostabiai skirtingi. 
Visos žemiau teikiamos išvados paremtos autoritetingais 
duomenimis, kuriuos gavau iš savo bičiulio dr. Dž. Huke- 
rio. Turiu įspėti, kad rinkau įvairiose salose visus žiedinius 
augalus neskirstydamas ir, laimei, kiekvieną kolekciją 
laikiau atskirai. Betgi per daug pasitikėti šiomis sąlyginės 
vertės išvadomis negalima, nes nedidelės kolekcijos, atga- 
bentos kai kurių kitų gamtininkų, nors iš dalies tas išva- 
das ir patvirtina, vis dėlto aiškiai rodo, kad dar nemaža lie- 
ka padaryti, tyrinėjant šio salyno florą; be to, ankštiniai 
iki šiol apibūdinti tik apytikriai. 


Kiekis 
rūšių, 
AS Kiekis Kiekis | aptinkamų 
, r rūšių, rūšių, 
Salos Bendras sasas aptinkamų | aptinkamų SE papagi 
pavadinimas rusų Ty 1056 tik tik salyne, 
kiekis emės Galapagų vienoje bet 
rutulio salyne saloje daugiau, 
vietose negu 
vienoje 
saloje 
Džemso sala .... 71 33 38 30 8 
Albemarlo sala .. 46 18 26 22 4 
Čatamo sala .... 32 16 16 12 4 
Čarlzo sala ...... 68 39 29 21 8 
(arba 29, 
jei 
atimti, 
tur būt, 
įgabentųs 
augalus 


Iš čia seka tikrai stebėtinas faktas: Džemso saloje iš 
38 galapaginių augalų, t. y. tokių, kurie neaptinkami jo- 
kioje kitoje žemės vietoje, trisdešimt auga vien šioje sa- 
loje, o Albemarlo saloje iš 26 vietinės kilmės galapagi- 
nių augalų tik šioje saloje randami 22, vadinasi, tik apie 
keturis šiuo metu žinoma, jog jie auga ir kitose archipela- 
go salose; panašus reikalas yra, kaip matyti iš pateiktos 
lentelės, ir su Čatamo bei Čarlzo salų augalais. Tas fak- 
tas pasirodys, gal būt, dar nuostabesnis, jei pateiksime ke- 
letą pavyzdžių. Scalesia, įdomi medžių pavidalo graižažie- 

džių gentis, paplitusi tik šiame salyne; ji susideda iš šešių 
rūšių: viena iš Čatamo salos, kita iš Albemarlo, trečia iš 
Čarlzo, ketvirta ir penkta iš Džemso salos ir šešta nuo vie- 
nos iš trijų pastarųjų salų, bet nežinia, nuo kurios; nė vie- 
na tų šešių rūšių neauga kuriose nors dviejose salose. 
Toliau, karpažolei (Euphorbia), genčiai, paplitusiai visame 
pasaulyje ar'bent labai plačiai, čia atstovauja aštuonios 
rūšys, kurių septynios auga tik šiame salyne, bet nė vie- 
na nerandama kuriose nors dviejose salose kartu; Acaly- 
pha ir Borreria, po visą pasaulį išplitusioms gentims, čia 
atstovauja vienai šešios, kitai septynios rūšys, bet nė vie- 
nos tų dviejų genčių rūšių nerandama dviejose salose, 
neskaitant vienos Borreria rūšies, aptinkamos dviejose sa- 
lose. Graižažiedžių rūšyse ypač pasireiškia vietinis pobuū- 
dis; ir dr. Hukeris man nurodė dar keletą nuostabių pa- 
vyzdžių, kaip skiriasi rūšys įvairiose salose. Jis pažymi, 
kad tas pasiskirstymo dėsnis galioja ir toms gentims, ku- 
rios gyvena tik šiame salyne, ir toms, kurios paplitusios 
ir kitose Žemės rutulio vietose: iš tikrųjų matėme, kad 
įvairiose salose yra po visą pasaulį paplitusios vėžlių 
genties ir labai paplitusios amerikinės strazdų pamėgdžio- 
tojų genties, taip pat dviejų galapaginių kikilių pogrupių 
ir beveik tikrai galapaginės Amblyrhynchus genties, savi- 
tos rūšys. 

Šio salyno gyventojų pasiskirstymu visai netektų ste- 
bėtis, jei, pavyzdžiui, vienoje saloje gyventų strazdas pa- 
mėgdžiotojas, o kitoje — kurios nors visiškai kitokios gen- 
ties atstovas; jei vienoje saloje gyventų savita driežų gen- 
tis, o kitoje kuri nors kitokia jų gentis arba visai jų nebū- 
tų; arba jeigu įvairiose salose gyventų ne tų pačių augalų 
genčių pavaduojančios rūšys, bet visai skirtingų genčių at- 
stovai, kaip tatai iš dalies ir yra: vieno didelio uogame- 
džio Džemso saloje nepakeičia kita panaši rūšis Čarlzo 
saloje. Tačiau mane stebina ta aplinkybė, kad keletas šių 
salų turi savitas vėžlių, strazdų pamėgdžiotojų, kikilių bei 
daugelio augalų rūšis, o tų rūšių aplamai yra vienodi 
įpročiai, jos gyvena panašiose vietovėse ir, matyt, užima to- 
kią pat vietą šių salų gamtos ūkyje. Galima, žinoma, tarti, 
kad kai kurios iš tų viena kitą pavaduojančių rūšių — bent 
vėžliai ir kai kurie paukščiai — vėliau gal pasirodys esą 
tik ryškesni varietetai; bet ir tatai būtų ne mažiau įdomu 
filosofiškai mąstančiam gamtininkui. 

Jau sakiau, kad daugumas salų matyti viena nuo ki- 
tos; galiu patikslinti, jog Čarlzo sala yra 50 mylių nuo ar- 
timiausio jai Čatamo salos taško ir 33 mylios nuo artimiau- 
sio Albemarlo salos taško. Čatamo sala — 60 mylių nuo ar- 
timiausio Džemso salos taško, bet jų tarpe yra dvi salos, 
kuriose man neteko būti. Džemso sala — tik 10 mylių nuo 
arčiausio Albemarlo salos taško, bet tos dvi vietos, kuriose 
buvo surinktos kolekcijos, nutolę nuo viena kitos per 
32 mylias. Turiu pakartoti, kad nei dirvos pobūdis, nei vie- 
tovės aukštis, nei klimatas,nei bendras susijusių gyvųjų bū- 
tybių pobūdis, o, vadinasi, ir tai, kaip jos viena kitą vei- 
kia, negali įvairiose salose labai skirtis. Jei yra koks žymus 
klimato skirtumas, tai tik tarp priešvėjinės grupės (būtent, 
Čarlzo ir Čatamo salų) ir pavėjinės salų grupės; bet atitin- 
kamo skirtumo tų dviejų salyno pusių gamtos dariniuose 
nematyti. is 

Vienintelis dalykas, kuriuo bent kiek galima paaiškinti, 
kodėl taip stebėtinai skiriasi atskirų salų gyventojai, bus 
bene tai, kad labai smarkios jūrų srovės, tekančios va- 
karų ir vakarų—šiaurvakarių kryptimis, matyt, atskiria 
pietines salas nuo šiaurinių, kliudo tarp jų organizmams 
persikelti jūra; be to, buvo pastebėta, jog ir tarp tų šiauri- 
nių salų eina smarki šiaurvakarių srovė, kuri, be abejo, 
Džemso salą itin veiksmingai atskiria nuo Albemarlo. Ka- 
dangi salynas pasižymi tuo, kad jame nebūna smarkių vėt- 
rų, tai nei paukščiai, nei vabzdžiai, nei lengvesnės sėklos 
nenupučiami iš salos į salą. Pagaliau, atsižvelgiant į tai, 
kad vandenynas tarp salų nepaprastai gilus, o jos aiškiai 
nesenos (geologine prasme) vulkaninės kilmės, sunku ma- 
nyti, jog jos kada nors tarp savęs jungėsi, ir tas sumetimas, 
tur būt, kur kas svarbesnis už bet kurį kitą, aiškinantis to 
salyno gyventojų geografinį pasiskirstymą. Apžvelgdamas 
čia pateiktus faktus, nenorom stebiesi tuo, kaip daug tve- 
riamosios jėgos (jei toks pasakymas čia tinka) buvo panau- 
dota šitose nedidelėse, plikose, uolėtose salose, o ypač tuo, 
kaip skirtingai, bet kartu ir panašiai, ji veikė vietose, esan- 
čiose taip arti viena nuo kitos. Jau sakiau, kad Galapagų 
salyną galima vadinti Amerikos palydovu, bet teisingiau 
bus jį pavadinus grupe palydovų, panašių neorganine pri- 
gimtimi, skirtingų organine prigimtimi ir vis dėlto glaudžiai 
susijusių tarp savęs; o tos visos salos drauge žymiai, no-s 
ir menkesniu laipsniu, siejasi su didžiuoju Amerikos źe- 
mynu. 

Baigdamas aprašinėti tų salų gamtą, papasakosiu apie 
tai, kokie nepaprastai jaukūs čia paukščiai. 

Ta ypatybe pasižymi visos sausumos rūšys, būtent 
strazdai pamėgdžiotojai, kikiliai, Clamatores būrio atsto- 
vai, tironai, karveliai ir suopiai maitėdos. Jie visi priartė- 
davo prie žmogaus tokiu atstumu, kad juos galėdavai už- 
mušti rimbu, o kartais — man pačiam tai pasitaikydavo — 
net kepure ar skrybėle. Šautuvas čia beveik nereikalingas: 
jo vamzdžiu nustūmiau nuo medžio šakos grobuonį paukš- 
tį. Kartą, man begulint ant žemės ir laikant rankoje indą 
"iš vėžlio šarvo, ant jo krašto atsitūpė strazdas pamėgdžio- 
tojas ir ėmė gerti vandenį; jis leidosi pakeliamas nuo žemės 
kartu su indu; ne kartą mėginau tuos paukščius sugauti 
už kojų, ir man tai beveik pavykdavo. Pirmiau čia paukš- 
čiai, matyt, buvo netgi dar patiklesni, negu dabar. Koulis 
pasakoja: „Balandžiai purpleliai buvo tokie jaukūs, kad 
dažnai nutūpdavo mums ant skrybėlių bei rankų, ir galė- 
davome juos pagauti gyvus; jie nebijojo žmogaus tol, 
kol kažkas iš mūsų nepradėjo į juos šaudyti; tada pasida- 
rė baikštesni“. Tais pat metais, pasak Dampiro, rytą be- 
vaikštinėdamas galėdavai primušti šešis septynis tuzinus 
tų karvelių. Dabar jie nors irgi tebėra visai nebaikštūs, bet 
jau nesitupia žmonėms ant rankų, ir jų taip daug neprimuš- 
tumei. Nuostabu, kad jie nepasidarė dar baikštesni, nes tas 
salas pastaruosius pusantro šimto metų dažnai lankė bu- 
kanieriai ir banginių medžiotojai, o jūrininkai, bastyda- 
miesi po miškus ir ieškodami vėžlių, visada jaučia žiaurų 
malonumą numušinėti mažus paukštelius. 

Nors tie paukščiai dabar dar labiau persekiojami, jie 
ne ką baikštesni tepasidarė; Čarlzo saloje, kuri jau prieš 
šešetą metų kolonizuota, mačiau, kaip prie šaltinio sėdėjo 
berniukas su virbu rankoje ir mušinėjo balandžius bei ki- 
kilius, kai tie atskrisdavo gerti. Jis jau buvo primušęs vi- 
są krūvelę pietums ir sakė, kad visada jų tykoja čia prie 
šaltinio. Atrodo, kad to salyno paukščiams iki šiol dar ne- 
paaiškėjo, jog žmogus — pavojingesnis gyvulys už vėžlį 
arba Amblyrhynchus, ir jie nekreipia į jį dėmesio lygiai 
taip, kaip Anglijoje baikštūs paukščiai, pavyzdžiui, šar- 
kos, nekreipia dėmesio į besiganančias pievoje karves ir 
arklius. 

Dar vieną pavyzdį, kad paukščiai nebaugūs, matome 
Folklendo salose. Pernetis, Lesonas ir kiti keliautojai pa- 
žymi, koks nepaprastai jaukus mažasis Opetiorhynchus. 

Tačiau ne vienas tik tas paukštis toks: Polyborus, perkūno 
oželis, kalvų ir žemumų žąsis, strazdas, starta ir net kai ku- 
rie vanagai, visi jie daugiau ar mažiau nebaikštūs. Kadan- 
gi paukščiai tokie jaukūs ten, kur esama lapių, dieninių 
grobuonių paukščių ir pelėdų, tenka daryti išvadą, jog Ga- 
lapagų salose paukščių jaukumo priežastis negali būti ta, 
kad ten visiškai nėra grobuonių. Iš to, kad Folklendo aukš- 
tumų žąsis atsargi — lizdo suktis skrenda į saleles, — ma- 
tyti, kad ji supranta, jog jai gresia pavojus iš lapių pusės; 
bet žmogaus atžvilgiu ji visai nebaikšti. 

Toks šių paukščių, ypač vandeninių, jaukumas ryškiai 
kontrastuoja su tų pat rūšių laikysena Ugnies Žemėje, kur 
per amžius jos persekiojamos laukinių. Folklendo salose 
medžiotojas gali kartais per dieną prišaudyti aukštumų 
žąsų daugiau, negu įstengia parsinešti namo; tuo tarpu Ug- 
nies Žemėje net vieną nušauti sunku, kaip ir Anglijoje 
paprastą laukinę žąsį. 

Pernečio laikais (1763 m.) visi paukščiai Folklendo sa- 
lose buvo, matyt, kur kas jaukesni, negu šiuo metu; jis 
tvirtina, kad Opetiorhynchus jam kone tūpdavęsis ant 
piršto, ir per pusvalandį jis lazda užmušdavęs dešimt 
paukščių. Anais laikais paukščiai ten buvo, tur būt, tokie 
pat jaukūs, kaip dabar Galapagų salose. Čia jie, matyt, at- 
sargumo mokosi lėčiau, nei Folklendo salose, kur turėjo 
progą įsigyti atitinkamai daugiau prityrimo, nes, be to, 
kad į tas salas dažnai užsukdavo laivai, jose ilgą laiką, 
nors, tiesa, su pertraukomis, gyveno kolonistai. Betgi net 
ir anksčiau, kai visi paukščiai buvo tokie jaukūs, negalė- 
davai, pasak Pernečio, užmušti juodakaklės gulbės — ke- 
liaujančio paukščio, prisirinkusio išminties, matyt, sveti- 
mose šalyse. 

Galiu pridurti, kad, pasak Diubua, Burbono [Reunjono| 
saloje 1571—1572 m. visi paukščiai, išskyrus flamingus ir 
žąsis, buvo tokie jaukūs, jog jų būdavo galima pagauti 
rankomis arba kiek tik norėdavai užmušti lazda. Toliau, 
Tristan d'Akunjos [Tristan da Kunjos] saloje, Atlanto van- 
denyne, pasak Karmaiklo*, tiktai du sausumos paukš- 
čiai — strazdas ir starta — „buvo tokie nebaikštūs, kad 

* Pats anomališkiausias faktas, apie kurį patyriau šioje srityje, tai 
mažų paukštelių baikštumas Šiaurės Amerikos arktiniuose rajonuose 
(kaip rašo Ričardsonas, Fauna Borealis, t. II, p. 332), kur jų, sako, niekas 
nepersekioja. Tas faktas juoba keistas, kad tvirtinama, jog kai kurie tų 
Pat rūšių paukščiai savo žiemojimo vietose, Jungtinėse Valstijose, ne- 
baikštūs, Kaip teisingai pastebi dr. Ričardsonas, priežastys, dėl kurių 

duodavosi pagaunami graibšteliu“. Iš tų keleto faktų ga- 
lima, manau, daryti išvadą, kad, visų pirma, paukščių 
baikštumas žmogaus atžvilgiu — ypatingas instinktas, nu- 
kreiptas prieš žmogų ir nepriklausąs nuo to, ar labai paukš- 
tis iš viso atsargus kitokių pavojų atžvilgiu; antra, tas 
baikštumas neįgyjamas individualių paukščių trumpu lai- 
ku, net kai jie smarkiai persekiojami, bet tampa paveldi- 
mu per eilę kartų. Mums jau paprastas dalykas, kad 
naminių gyvulių įgyjami nauji psichiniai įpročiai, arba 
instinktai, kurie pasidaro paveldimi; tačiau gyvūnuose, 
esančiuose natūralioje būsenoje, tur būt, visada be galo 
sunku pastebėti atvejus, kuomet kurios nors žinios jų gau- 
namos paveldėjimo dėka. Kai dėl paukščių baikštumo 
žmogaus atžvilgiu, tai jo negalima aiškinti kuo nors kitu, 
kaip tik paveldimai įgytu įpročiu: pavyzdžiui, Anglijoje 
žmogus bet kuriais metais padarydavo žalos tik palyginti 
nedaugeliui jauniklių paukščių, bet jie beveik visi, net 
'paukštyčiai lizduose, jo bijo; antra vertus, ir Galapagų, 
ir Folklendo salose daugelis individualių gyvūnų buvo 
žmogaus persekiojami ir net nuo jo nukentėdavo, tačiau 
jie neišmoko jausti prieš jį išganingos baimės. Turint gal- 
voje šiuos faktus, nesunku suprasti, kokių nuniokojimų 
gali sukelti atsiradęs kuriame nors krašte naujas grobuo- 
nis, kol vietinių gyventojų instinktai prisitaikys prie atė- 
jūno gudrybės ar jėgos. 


paukščiai būna daugiau ar mažiau baikštūs arba atsargūs, slėpdami sa- 
vo lizdus, ne visai aiškios. Kaip keista, pavyzdžiui, kad anglų karvelis 
keršulis, apskritai itin baugus paukštis, dažnai vaikus peri krūmuose 
prie namų! 


XVIII SKYRIUS 
TAITI IR NAUJOJI ZELANDIJA 


Spalio 20 d.— Baigę Galapagų salyno nuotrauką, pa- 
sukome į Taiti salą ir pradėjome ilgą, 3200 mylių [5100 km|, 
kelionę. Po keleto dienų išslinkome iš niūkios, debesuotos 
vandenyno srities, kuri žiemą nusitęsia toli nuo Pietų Ame- 
rikos krantų. Dabar gėrėjomės giedru, saulėtu oru ir, va- 
romi pastovaus pasato, smagiai plaukėme 150—160 mylių 
per dieną. Temperatūra šioje Ramiojo vandenyno dalyje, 
arčiau į jo vidurį — aukštesnė, kaip prie Amerikos kran- 
tų. Termometras laivo paskuigalyje dieną ir naktį rodė 
tarp 80 ir 83°F [27 ir 28°C], ir tai buvo labai malonu; bet 
jau vienas du laipsniai daugiau — ir karštis slegiantis. Pra- 
plaukėme Žemąjį, arba Pavojingąjį [Tuamotu], archipelagą 
ir matėme keletą tų labai įdomių, vos kyšančių virš van- 
dens paviršiaus, koralinių žiedų, kurie vadinami lagūnų 
salomis. Ilgą, tviskančiai baltą paplūdimį supa žalias aug- 
menijos ruožas, kuris, nusitęsęs į abi šalis, greit siaurėja 
tolumoje ir dingsta už akiračio. Nuo laivo stiebo viršūnės 
koralinio „žiedo viduje matyti didelis plotas lygaus van- 
dens. Tos žemos koralinės salos su lagūnomis vidury per- 
nelyg mažos, palyginti su beribiu vandenynu, iš kurio 
jos staigiai iškyla, ir atrodo stebuklas, kad tokių silpnų 
įsibrovėlių nesutriuškina visagalės, niekad nenuilstančios 
bangos to didžiojo vandenyno, nenupelnytai vadinamo 
Ramiuoju. 

Lapkričio 15 d.— Švintant pasirodė Taiti sala, kuri, 
tur būt, visada liks klasiška žmonėms, keliavusiems po Pie- 
tų jūras. Iš tolo ji neatrodė patraukli. Vešlios augmenijos 
žemutinėje dalyje dar nebuvo matyti, ir, debesims slenkant 
šalin, salos vidury išnerdavo atšiaurūs, stačiausi pikai. 
Kai tik išmetėme inkarą Matavajaus įlankoje, mus tuoj ap- 
supo eldijos. Laive tą dieną laikėme sekmadieniu, bet Tai- 
ti saloje buvo pirmadienis; jei būtų buvę atvirkščiai, niekas 


361 


nebūtų prie mūsų atplaukęs, nes čia griežtai laikomasi 
priesako neleisti į vandenį eldijos sekmą dieną. Popiet iš- 
lipome į krantą pasigėrėti visais .malonumais, kuriuos tel- 
kia pirmieji įspūdžiai naujoje šalyje — ir tokioje žavingo- 
je, kaip Taiti. Susirinkusi garsiajame Veneros iškyšulyje 
vyrų, Moterų ir vaikų minia mus sveikino linksmais, besi- 
juokiančiais veidais, o paskui iškilmingai lydėjo iki apy- 
gardos misionieriaus p. Vilsono namo; jis mus pasitiko ke- 
lyje ir kuo lipšniausiai priėmė. Pasėdėję valandėlę jo na- 
muose, išsiskirstėme pasivaikščioti ir grįžome pavakariu. 

Žemės, tinkamos dirbti, čia vargu tėra daugiau, kaip 
ruožas aliuvinio dirvožemio, susikaupusio apačioje, kalnų 
papėdėje; nuo jūros bangų jį saugoja koralinis rifas, juo- 
siantis visą pakrantę. Šiapus rifo tyvuliuoja plotas ramaus, 
kaip ežero, vandens, kur gali be pavojaus plaukioti čiabu- 
vių eldijos ir sustoti laivai. Žemumą, apačioje pereinan- 
čią į koralinio smėlio paplūdimį, dengia puikiausi atogrą- 
žų gamtos dariniai. Tarp bananų, apelsinų, kokoso palmių 
ir duonmedžių — išskinti sklypai, kur auginama dioskorė- 
jos, batatai, cukranendrės ir ananasai. Net krūmynus čia 
sudaro įvežtinis vaismedis guajava'“?, kurios tiek priaugo, 
kad pasidarė kenksminga, kaip piktžolė. Brazilijoje dažnai 
gėrėdavausi įvairialypiu, kontrastišku bananų, palmių ir 
apelsinų grožiu; o čia prie jų dar prisideda duonmedis, 
traukiąs dėmesį dideliais, žvilgančiais pirštėtais lapalakš- 
čiais. Negalėjai nesigėrėti, žiūrėdamas į miškelius tų me- 
džių, skėtusių galingas, kaip anglų ąžuolo, šakas, apsikro- 
vusias stambiais ir nepaprastai maistingais vaisiais. Nors 
retai pasitaiko, kad koks nors naudingas daiktas būna ma- 
lonus ir pasižiūrėti, bet, kai regi tuos puikius miškus, tai 
nuovoka, jog jie pilnutėliai vaisių, be abejonės, žymiai pri- 
sideda prie to, kad jais gėriesi. Nedideli vingiuoti takeliai, 
ūksmingi ir vėsūs, vedė į šen bei ten išsimėčiusius namus, 
kurių šeimininkai mus visur pasitikdavo meiliai ir labai 
svetingai. 

Niekas man taip nepatiko, kaip gyventojai. Jų vei- 
duose švyti toks romumas, kad iškart nugeni šalin mintį, 
jog čia kokie laukiniai, be to, jie atrodė protingi ir jau ne- 
maža pažengę civilizacijos keliu. Paprasti žmonės dirba vi- 
siškai nuogu liemeniu, ir tada taitiečius pamatai iš gerosios 
pusės. Jie labai augaloti ir petingi, atletiško, proporcingo 
sudėjimo. Kažkas pasakė, kad, truputėlį apsipratus, tamsi 
Oda europiečio akims atrodys malonesnė ir natūralešnė už 

jo paties baltą odą. Baltasis žmogus, maudydamasis greta 
taitiečio, atrodė it blyškus, sodininko išpuoselėtas augalė- 
lis, palyginus su gražiu, tamsiai žaliu augalu, sužaliavusiu 
atvirame lauke. Dauguma vyrų tatuiruoti, ir ornamentai 
taip gražiai derinasi su kūno išlinkiais, kad sudaro kuo 
puikiausią įspūdį. Vienas visų naudojamas raštas, įvairuo- 
jantis smulkmenose, primena lyg palmės lają. Jis praside- 
da per nugaros vidurį ir dailiai išlinksta į abu šonus. Gal 
būt, tas panašumas tik vaizduotės padarinys, bet man at- 
rodė, jog šitaip ornamentuotas žmogaus kūnas — tarsi ka- 
mienas didingo medžio, apvytas švelnaus vijoklio. 

Daugelio senesniųjų žmonių kojos pripaišytos nedide- 
lių raštų taip, kad atrodė, lyg jie mūvi trumpas kojines. To- 
kia mada iš dalies jau paseno, ir jos vieton ateina kitos. 
Nors mados ir čia keičiasi, tačiau kiekvienam tenka lai- 
kytis tos, kuri vyravo jo jaunystėje. Taigi seno Žmogaus 
kūne visam laikui -atžymėtas jo amžius, ir jis negali staty- 
tis kokiu jaunu puošeika. Moterys tatuiruotos taip, kaip 
vyrai, be to, labai dažnai tatuiruoti dar ir jų pirštai. Dabar 
jų tarpe paplito viena netikusi mada, būtent, išskusti vir- 
šugalvyje apskritimą, paliekant tik plaukų vainikėlį. Mi- 
sionieriai bandė čiabuvius įtikinti, kad atsisakytų to įpro- 
čio; tačiau tokia jau mada, o šitokio atsakymo užtenka tiek 
Taiti saloje, tiek ir Paryžiuje. Labai nusivyliau moterų iš- 
vaizda: jos visais atžvilgiais atrodo prasčiau už vyrus. Pa- 
protys nešioti baltą ar skaisčiai raudoną gėlelę plaukuose, 
už viršugalvio, arba auskarus, įvertus pro skylutes ausy- 
se,— labai gražus. Be to, akims nuo saulės pridengti jos 
nešioja vainiką, nupintą iš kokoso palmės lapų. Moterims 
čia, berods, reikalingas koks nors aprėdas labiau, negu 
vyrams. 

Beveik visi čiabuviai šiek tiek supranta angliškai, tai 
yra žino, kaip vadinasi įvairūs paprasti daiktai; naudo- 
jant tuos žodžius, taip pat ir ženklus, buvo galima šiaip 
taip susikalbėti. Grįždami vakare botu į laivą, sustojome 
pasižiūrėti vieno labai gražaus reginio. Paplūdimyje žaidė 
daugybė vaikų; jie užkūrė laužus, kurie nutvieskė ramią 
jūrą ir aplinkinius medžius; kiti, sustoję rateliais, dainavo 
taitiečių dainas. Atsisėdę ant smėlio, prisidėjome ir mes 
prie jų. Dainos buvo improvizuojamos ir, atrodo, lietė mū- 
sų atvykimą; viena mergytė užvesdavo eilutę, o kiti iš 
eilės pritardavo, ir išeidavo labai gražus choras. Visa ši 

scena mums priminė, kad tikrai esame krante salos, išgar- 
sėjusios Pietų jūroje. 

Lapkričio 17 d.— Ši diena mūsų laivo žurnale atžymėta 
kaip antradienis, 17 d., vietoje pirmadienio, 16 d., nes bent 
iki šiol sėkmingai vijomės saulę. Prieš pusrytį mūsų laivą 
apspito flotilija eldijų, ir, kai čiabuviams buvo leista užlip- 
ti į denį, jų prisirinko, tur būt, ne mažiau kaip du šimtai. 
Mūsų nuomone, vargu, įsileidęs tiek pat kurios nors kitos 
tautybės atstovų, būtum turėjęs taip maža rūpesčio, kaip 
su šiais. Kiekvienas atsinešė ką nors parduoti; svarbiausias 
prekybos objektas buvo kriauklės. Dabar taitiečiai jau vi- 
sai gerai supranta pinigų vertę ir ima verčiau juos, o ne 
senus drabužius ar šiaip kokius daiktus. Tiesa, įvairiose 
anglų ir ispanų monetose jie nesusigaudo ir smulkaus si- 
dabro, atrodo, niekada nelaiko patikimu pinigu, kol jo ne- 
iškeičia į dolerius. Kai kurie vadai jau turi susidėję ne- 
mažas pinigų sumas. Vienas neseniai siūlė 800 dolerių 
(apie 160 svarų sterlingų) už nedidelį laivą, o velbotus ir 
arklius jie dažnai nusiperka, mokėdami po 50 ir net iki 
100 dolerių. 

Po pusryčių, nuėjęs į pajūrį, užkopiau artimiausiu šlai- 
tu du tris tūkstančius pėdų. Pakraščiuose kalnai kūgiškos 
tormos, lygūs, bet skardingi; senas vulkanines uolienas, 
iš kurių jie susidarę, skrodžia daugybė gilių tarpeklių, ei- 
nančių nuo baisiai gruoblėto salos vidurio į jūros krantus. 
Perėjau siaurą, slesną derlingos gyvenamos žemės ruože- 
lį ir ėmiau kopti lygia stačia kalnų atšaka, kylančia tarp 
dviejų gilių tarpeklių. Augmenija čia buvo savotiška; ji 
susidėjo beveik vien iš smulkių, žemaūgių paparčių ir 
į juos įsiterpusios šiurkščios žolės; visa tai maža tesiskyrė 
nuo kai kurių Velso kalvų, ir tai, kad apačioje, pajūryje, 
taip arti nuo čia, žaliavo sodas su atogrąžiniais augalais, 
atrodė labai keista. Aukščiausioje vietoje, į kurią įkopiau, 
vėl atsirado medžiai. Iš trijų zonų, besiskiriančių augme- 
nijos turtingumu, apatinė — drėgna, taigi ir derlinga, nes 
yra horizontalaus paviršiaus, kuris tik truputį aukščiau 
jūros lygio, todėl juo vanduo iš aukštumų nuteka labai 
lėtai. Tarpinė zona nesiekia, kaip viršutinioji, drėgno, de- 
besuoto atmosferos sluoksnio, dėl to lieka nevaisinga. Vir- 
šutinėje zonoje auga labai gražūs miškai, kuriuose medžių 
pavidalo paparčiai užima pajūryje augančių kokoso pal- 
mių vietą. Nereikia tačiau manyti, kad tie miškai puošnu- 
mu nors iš tolo galėtų lygintis su Brazilijos giriomis. Nega- 

lima ir tikėtis, kad saloje rastum tokį milžinišką gamtos da- 
rinių gausumą, kokiu pasižymi kai kur žemynas. 

Nuo aukščiausios vietos, kurią pasiekėme, gerai maty- 
ti tolimoji Eimeo sala, pavaldi tam pačiam Taiti monar- 
chui. Aukštose, išsiraičiusiose viršūnėse telkėsi balti de- 
besų tumulai, sudarydami salą dangaus mėlynėje, kaip pati 
Eimeo sala mėlyname vandenyne. Visa Taiti sala ištisai 
apsupta rifo, kuriame tėra nedidelis įėjimas. Iš čia buvo 
matyti tik siaurutė, bet ryškių kontūrų, tviskančiai balta 
linija, žyminti vietą, kur bangos susiduria su koralų siena. 
Kalnai statmenai kilo iš lagūnos, lygiu kaip veidrodis pa- 
viršiumi, plytinčios šiapus siauros, baltos linijos, o už jos 
vilnijo tamsūs okeano vandenys. Vaizdas buvo nuostabus; 
jį galėjai palyginti su įrėminta graviūra: lūžtančios bangos 
buvo rėmai, plyna lagūna — balti laukai graviūros pakraš- 
čiuose, 0 sala — pats piešinys. Vakare, kai nusileidau nuo 
kalno, mane pasitiko vienas žmogus, kuriam buvau pada- 
ręs Malonumą — dovanojęs kažkokį mažmožį; jis man at- 
nešė skrudintų bananų, ananasų ir kokoso riešutų. Prisi- 
vaikščiojus kaitroje, tur būt, nėra nieko malonesnio, kaip 
siurbti pieną iš jauno kokoso riešuto. Ananasų čia taip 
daug, kad juos kremta netaupydami, panašiai, kaip pas mus 
ropes. Jų skonis puikus, gal net geresnis už tų, kurie išaugi- 
nami Anglijoje, o tai, man atrodo, didžiausias pagyrimas 
vaisiui. Prieš plaukiant į laivą, p. Vilsonas taitiečiui, kuris 
taip vykusiai pareiškė man savo padėką, išvertė, jog no- 
riu, kad jis ir dar kuris nors žmogus lydėtų mane trum- 
poje išvykoje po kalnus. 

Lapkričio 18 d.— Anksti rytą išsikėliau į krantą, pasi- 
ėmęs maišą užkandžių ir dvi antklodes sau ir tarnui. Daik- 
tus palydovai taitiečiai pririšo ilgos kartelės galuose ir pa- 
kaitomis ją nešė ant pečių. Žmonės čia įpratę taip nešti 
visą dieną iki 50 svarų [23 kg] kiekviename karties gale. 
Patariau palydovams, kad ir jie pasiimtų maisto ir drabu- 
žių, bet atsakė, jog kalnuose maisto esą lig valiai, o kai 
dėl drabužių — užteksią savo kūno odos. Mūsų maršrutas 
ėjo Tia Auru slėniu, kuriuo teka upė, įsiliejanti į jūrą prie 
Veneros iškyšulio. Tai viena svarbiausių salos upių; jos iš- 
taka yra papėdėje aukščiausių centrinių viršukalnių, sie- 
kiančių maždaug 7000 pėdų. Visa sala tokia kalnuota, kad 
į vidurinę jos dalį galima patekti tik slėniais. Mūsų kelias 
iš pradžių ėjo mišku, juosusiu upę iš abiejų šonų, ir aukšti 
pikai salos viduryje, šmėsčioję, lyg pro alėją, tarp siūravu- 

sių iš vienos pusės šen bei ten kokosinių palmių, atrodė 
be galo vaizdingi. Slėnis netrukus ėmė siaurėti, o jo šlaitai 
pasidarė aukštesni ir skardesni. Paėjus tris—keturias va- 
landas, slėnis jau buvo nedaug platesnis už upės vagą. 
Šlaitai dešinėje ir kairėje kilo beveik statmenai, bet vul- 
kaninių uolienų sluoksniai buvo minkšti, todėl ant kiekvie- 
no išsikišimo žaliavo medžiai ir šiaip vešli augmenija. Tie 
skardžiai buvo maždaug tūkstančio pėdų aukščio; tokių 
didingų tarpeklių niekad nebuvau matęs. Kol vidurdienio 
saulė neatsidūrė tiesiai virš tarpeklio, oras buvo vėsus ir 
drėgnas, bet po to pasidarė labai tvanku. Pietavome pasv1- 
rusios uolos šešėlyje, ties lavos stulpo papėde. Palydovai 
jau prižvejojo visą dubenį smulkių žuvelių ir gėlojo van- 
dens krevečių. Jie buvo pasiėmę tinklelį, užtemptą ant 
lanko; nardydami po duburius ir verpetus atmerktomis aki- 
mis, kaip ūdros suvarydavo žuvį į olą ar kokį kampelį ir 
ją sugaudavo. 

Vandenyje taitiečiai miklūs kaip varliagyviai. Iš atsiti- 
kimo, kurį pasakoja Elis, matyti, kad jie šiame gaivale 
jaučiasi visai, kaip namie. 1817 m., nuleidžiant iš laivo ark- 
lį, atvežtą karaliui Pomarei, lynai nutrūko ir arklys pliump- 
telėjo į vandenį; čiabuviai tuoj šoko paskui jį nuo denio; 
bet šūkaudami ir bergždžiai mėgindami gyvuliui padėti, 
vos jo nenuskandino. Tačiau, kai arklys atsikapstė į kran- 
tą, visi gyventojai ėmė bėgti šalin ir slėptis nuo „žmogų 
nešiojančios kiaulės“, kaip jie pakrikštijo arklį. 

Truputį aukščiau upė šakojosi į tris nedidelius srau- 
tus. Dviem šiauriniais nebuvo galima praeiti dėl krioklių, 
kurie leidosi nuo grublėtų viršukalnių; tretysis, kiek ma- 
tėme, irgi buvo neįveikiamas, bet sugebėjome vis tik juo 
pakilti, naudodamiesi nepaprastu keliu. Slėnio šlaitai čia 
buvo beveik statmeni, bet, kaip dažnai esti su sluoksniuo- 
tomis uolienomis, juose Kyšojo nedidelės pakopos, tirštai 
apaugusios laukiniais bananais, lelijiniais augalais ir kito- 
kiais vešliais tropikų dariniais. Taitiečiai, besiropšdami pa- 
kopomis ir ieškodami vaisių, rado taką, kuriuo buvo gali- 
ma užkopti į patį skardžio viršų. Iš pradžių keltis iš slėnio 
buvo labai pavojinga: reikėjo statmena nuogos uolos siena 
užsikarti virvėmis. Nežinau, kam pavyko nustatyti, kad ta 
baisi vieta — vienintelė, kuria galima pakilti kalno šlaitu. 
Paskui, atsargiai slinkdami pakopa, priėjome vieną iš tri- 
jų srautų. Viršum plokščios pakopos savo vandenis iš ko- 
kio 100 pėdų aukščio liejo graži kaskada, o žemiau jos ki- 

tas aukštas krioklys veržėsi tiesiai į upę, tekančią slėniu. 
Iš to vėsaus, ūksmingo kampelio pasukome aplink viršuti- 
nįjį krioklį. Kaip ir anksčiau, slinkome nedidelėmis pako- 
pomis, ir tanki augmenija iš dalies slėpė pavojų. Perei- 
dami iš vienos pakopos į kitą, atsidūrėme prieš statmeną 
akmens sieną. Vienas taitietis, dailus, miklus vyras, atrė- 
mė į ją medžio kamieną, užlipo juo, paskui, kabindamasis 
plyšiais, įsigavo į pat viršų. Jis pririšo lyną prie išsišovu- 
sios uolos, užtraukė juo šunį ir krovinius, po to įsikorėme 
ir mes. Praraja po ta pakopa, kur pastatėme sausą kamie- 
ną, buvo, tur būt, 500—600 pėdų gylio, ir, jei bedugnės 
dalinai nebūtų slėpę užsvirusieji paparčiai, tai nieku gyvu 
nebūčiau mėginęs kopti į viršų. Lipome vis aukštyn, vie- 
nur — pakopomis, kitur — aštriomis kaip peilio ašmenys 
keteromis, abipus kurių žiojėjo gilūs tarpekliai. Kordilje- 
ruose mačiau didingesnius kalnus, bet statumu niekas ne- 
prilygs Taiti salos kalnų. Vakare pasiekėme lygią vietelę 
prie to paties srauto, palei kurį ėjome ir kuris leidžiasi 
žemyn krioklių grandine; čia apsistojome nakvoti. Abipus 
tarpeklio dideli plotai buvo priaugę bananų, apkibusių nu- 
nokusiais vaisiais. Daugelis tų augalų siekė 20—25 pėdas 
aukščio, jų kamienai turėjo tris—keturias pėdas apimties. 
Panaudoję žievės plaušus vietoj virvių, bambukų kamie- 
nus — kaip gegnes, o stogui — didžiulius banano lapus, tai- 
tiečiai per keletą minučių pastatė puikų namelį, o iš nu- 
vytusių lapų pataisė minkštus patalus. 

Po to jie ėmėsi kurti ugnį ir ruošti vakarienę. Ugnį įžie- 
bė trindami: buką lazdos galą ėmė smarkiai braukyti grio- 
veliu, išrėžtu kitoje lazdoje, lyg norėdami jį pagilinti, kol 
nuo trinties įsiliepsnojo įberti pūzrai. Šiam reikalui naudo- 
jamas tik tam tikras baltas ir labai lengvas medis (Hibis- 
cus tiliaceus), tas pats, iš kurio daromos kartys nešuliams 
ir plaukiamieji autrigeriai eldijoms!“?. Ugnis buvo įžiebta 
per kelias sekundes, bet nenusivokiančiam šiame mene, 
reikalinga, kaip įsitikinau, kuo didžiausių pastangų; tačiau 
galų gale, labai tuo didžiuodamasis, pūzrus įstengiau už- 
degti. Gaučai pampose naudoja kitokį būdą: paėmę liauną, 
apie 18 colių ilgio lazdelę, įremia vieną jos galą į krūtinę, 
o kitą, nusmailintą, į duobutę medžio gabale; paskui ją 
greit suka, apėmę ranka išlinkusią dalį, panašiai kaip dai- 
lidė alkūninį gręžtuvą. Taitiečiai, sukūrę iš žagarų nedide- 
lį laužą, sukrovė ant įsiliepsnojusio medžio porą dešimčių 
akmenų, didumo kaip kriketo rutuliai. Po dešimties minu- 

čių žagarai sudegė, o akmenys įkaito. Taitiečiai jau iš anks- 
to apvyniojo lapais gabalus jautienos, žuvį, nunokusius 
bei apyžalius bananus ir laukinio arono viršūnes!?š, Tuos 
žalius pundelius jie sudėliojo į duobutę tarp dviejų sluoks- 
nių įkaitintų akmenų, paskui ją užpylė žemėmis taip, kad 
neišeitų nei dūmai, nei garas. Per ketvirtį valandos viskas 
puikiai iškepė. Tada rinktiniai pundeliai buvo sudėti ant 
staltiesės iš bananų lapų; kokoso riešuto kevalu atsigėrėm 
vėsaus vandens iš upelio ir gardžiavomės tais greit paruoš- 
tais pietumis. 

Negalėjau nesigėrėti, žiūrėdamas į aplinkinius augalus. 
Iš visų pusių augo ištisi miškai bananų, kurių vaisiai, nors 
visi tiko Maistui, čia gulėjo krūvomis pūdami ant žemės. 
Priešais driekėsi dideli cukranendrių sąžalynai, o į upelį 
metė unksmę tamsiai žali, gumbuoti stiebai avos, taip 
garsėjusios anksčiau savo svaiginamu poveikiu!??. Pakram- 
čiau gabaliuką ir įsitikinau, kad karti ir nemalonaus skonio, 
todėl iškart kiekvienam kyla mintis, jog nuodinga. Misio- 
nierių dėka ava dabar veši tik giliuose tarpekliuose, nebe- 
darydama niekam žalos. Greta pamačiau laukinį aroną, ku- 
rio šaknys iškeptos labai skanios, o jauni lapai gardesni už 
špinatą. Čia pat augo dioskorėja ir vienas lelijinis augalas, 
vadinamas ti; pastarojo čia gausu, ir jo minkšta, ruda šak- 
nis, forma ir dydžiu primenanti didžiulę kaladę, mums bu- 
vo desertas, nes ji saldi kaip sirupas ir malonaus skonio. 
Buvo ir kitų laukinių vaisių bei naudingų daržovių. Upe- 
lis, be vėsaus vandens, mums davė dar ungurių ir vėžių. Ne- 
galėjau nesigėrėti šiuo vietovaizdžiu, lygindamas jį su ko- 
kiu nedirbamos žemės plotu vidutinio klimato zonoje. Čia 
pajutau, kaip teisingai sakoma, kad žmogus, bent laukinis, 
su iš dalies tik išsivysčiusiais protiniais gabumais, yra ato- 
grąžų klimato vaikas. 

Vakarui baigiantis, ėjau pasivaikščioti tamsioje bananų 
paunksnėje upeliu aukštyn. Mano vaikštynes netrukus nu- 
traukė besiverčiantis iš 200—300 pėdų aukščio krioklys, 
virš kurio buvo dar ir kitas. Šiuos visus tik vieno upelio 
tėkmės krioklius miniu todėl, kad būtų matyti, koks vieto- 
vės nuolydis. Tame kampelyje, kur krinta vanduo, atrodė, 
niekada neužpučia vėjas. Ploni kraštai milžiniškų banano 
lapų, sušlapusių nuo vandens purslų, buvo sveiki, o ne su- 
skidę į tūkstančius skiautelių, kaip paprastai būna. Iš tos 
vietos, kur stovyklavome (beveik pakibę virš prarajos), 
pro medžių tarpus buvo matyti gilūs kaimyniniai slėniai, 

o aukštos centrinių kalnų smailės, besistiebiančios prieš 
akis iki 60° į zenitą, pusiau dengė vakarinį dangų. Sėdėjau 
ir Žavėdamasis sekiau, kaip vakaro šešėliai pamažu gaubė 
paskutines aukščiausių kalnų viršūnes. 

Prieš einant miegoti, vyriausias amžiumi taitietis puo- 
lė ant kelių ir, užmerkęs akis, ėmė kalbėti ilgą maldą gim- 
tąja kalba. Jis meldėsi, kaip pridera krikščioniui, su 
reikiamu nuolankumu nebijodamas, kad gali atrodyti juo- 
kingas, ir be apsimestinio maldingumo. Kai sėsdavom val- 
gyti, nė vienas taitietis nė kąsnio neįsidėdavo į burną, 
prieš tai nesukalbėjęs trumpos maldelės. Tiems keliauto- 
jams, kurie mano, kad taitietis tesimeldžia tada, kai jį ste- 
bi misionieriaus akis, būtų reikėję tąsyk nakvoti su mumis 
šio kalno šlaite. Paryčiu smarkiai nulijo, bet po geru banan- 
lapių stogu likome sausi. 

Lapkričio 19 d.— Prašvitus mano bičiuliai, sukalbėję 
rytmetinę maldą, paruošė puikius pusryčius tokiu pat bū- 
du, kaip vakarienę. Žinoma, jie ir patys nemaža sušveitė. 
Tiesą sakant, dar nebuvau matęs, kad žmonės taip daug 
valgytų. Manau, jų pilvai tokie neapsakomai talpūs dėl to, 
kad maistas daugiausia susideda iš vaisių ir daržovių, ku- 
riuose tam tikrame tūryje palyginti maža maistingų me- 
džiagų. Pasirodė, kaip vėliau sužinojau, kad palydovus, 
pats to nenorėdamas, priverčiau sulaužyti vieną jų nusista- 
tytą taisyklę bei nutarimą: turėjau pasiėmęs gertuvę deg- 
tinės, ir jie negalėdavo atsisakyti, kai vaišindavau; bet 
kiekvieną kartą, truputį gurkštelėię, jie pridėdavo pirštus 
prie lūpų ir ištardavo žodį ,,„misionierius“. Prieš porą metų, 
nors ava buvo uždrausta vartoti, girtavimas ėmė labai plis- 
ti, pradėjus įvežti svaiginamuosius gėralus. Tada misionie- 
riai įkalbėjo keletą dorų žmonių, pamačiusių, kaip jų šalis 
žengia į pražūtį, įsteigti Blaivybės draugiją. Paklausę svei- 
ko proto ar gal ir susigėdę, į Draugiją galų gale įstojo visi 
vadai ir pati karalienė. Tuoj buvo priimtas įstatymas, pa- 
gal kurį į salą uždrausta įvežti svaigalai, o parduodan- 
tiems ar perkantiems draudžiamąją prekę skiriama pini- 
ginė bauda. Labai teisingai leista per tam tikrą laiką, kol 
įsigalios įstatymas, išparduoti svaigalų atsargas. Kai tas 
laikas baigėsi, visur buvo padarytos kratos, neaplenkiant 
nė misionierių namų, ir visa ava (kaip čiabuviai vadina bet 
koki svaigalą) išpilta ant žemės. Prisimenant, kokią žalą 
neblaivumas padarė čiabuviams abiejose Amerikose, man 
atrodo, negalima nepripažinti, kad kiekvienas, linkintis 


389 


Taiti salai gera, turi jaustis didžiai dėkingas misionie- 
riams. Kol mažąją Šv. Elenos salą valdė Ost Indijos bend- 
rovė, įvežti svaigalus dėl jų didžiulės žalos nebuvo lei- 
džiama!“?; tiesa, vynas iš Gerosios Vilties rago kolonijos 
dar buvo gabenamas. Stebėtina, nors anaiptol ir ne links- 
ma, kad tais metais, kai leista pardavinėti svaiginamuosius 
gėrimus Šv. Elėnos saloje, jie buvo išguiti iš Taiti salos pa- 
čių gyventojų laisva valia. 

Papusryčiavę leidomės toliau. Kadangi mano kelionės 
tikslas buvo pasižiūrėti, kaip atrodo vidurinė salos dalis, 
"tai grįžom kitu taku, kuris ėjo per didįjį slėnį bent kiek 
žemiau. Kurį laiką ėjome nepaprastai raizgiu šuntakiu, vin- 
giavusiu šlaitais palei upę. Kur buvo ne taip statu, praei- 
davom didokas laukinių bananų giraites. Taitiečiai, nuo- 
gais tatuiruotais kūnais, galvas pasidabinę gėlėmis, blan- 
džioje tų miškelių paunksnėje atrodė, kaip paveikslas 
žmonių, tebegyvenančių civilizacijos aušroje. Leidomės že- 
myn keteromis, kurios buvo nepaprastai siauros ir ilgus tar- 
pus staigios, it kopėčios; bet jas dengė augmenija. Kiekvie- 
ną žingsnį reikėdavo žengti be galo atsargiai, todėl ėjimas 
nepaprastai išvargino. Visą laiką stebėjausi tais tarpekliais 
ir skardžiais; kai žvelgdavau į apylinkes nuo kurios nors 
aštrios Kaip peilis keteros, atrama po kojomis būdavo 
tokia menka, lyg dairyčiausi iš baliono. Pasinaudoti virvė- 
mis, kopiant žemyn, mums teko tik vieną sykį, besileidžiant 
į didįjį slėnį. Nakvojom po ta pat išsikišusia uola, po ku- 
ria dieną prieš tai pusryčiavome. Oras naktį buvo gražus, 
bet giliame ir siaurame tarpeklyje buvo tamsu, nors į akį 
durk. | 

Kol pats to krašto nepamačiau savo akimis, man sunku 
buvo suprasti du dalykus, apie kuriuos rašo Elis. Pirmiau- 
sia jis sako, kad praėjusiais laikais po kruvinų kautynių 
likę gyvi nugalėtieji pasitraukdavo į kalnus, ir ten sauje- 
lė vyrų galėdavo spirtis daugybei puolikų. O juk iš tikrų- 
jų toje vietoje, kur mano taitiečiai prie akmens sienos 
atrėmė sausuoli medį, pustuzinis žmonių būtų galėję leng- 
vai atremti tūkstančius. Antra, pasak jo, įvedus krikščio- 
nybę, dar būta laukinių, kurie gyveno kalnuose, ir civi- 
lizuotesniems gyventojams jų buveinės nebuvo žinomos. 

Lapkričio 20 d.— Rytą išvykome anksti ir iki vidurdie- 
nio pasiekėme Matavajų. Kelyje susitikome didelį būrį 
dailių, atletiško sudėjimo vyrų, einančių rinkti laukinių ba- 
nanų. Sužinojau, kad mūsų laivas, nesant kur patogiai ap- 

sirūpinti gėlu vandeniu, perplaukė į Papavos įlankėlę, tai- 
gi tuoj leidausi ten. Ta vieta labai graži. Užutakį juosia ri- 
fai, ir vanduo jame lygus kaip ežere. Dirbamoji žemė su 
savo gražiais gaminiais ir visur išsimėčiusiomis trobelėmis 
leidžiasi iki pat vandens. 

Prieš patenkant į šias salas, teko apie jas skaityti įvai- 
rių prieštaringų dalykų; taigi dabar labai norėjau iš sa- 
vo paties stebėjimų susidaryti nuomonę, kokie tų salų fa- 
pročiaį, nors, aišku, toks sprendimas neišvengiamai esti ne- 
tobulas. Pirmieji Žmogaus įspūdžiai visada priklauso nuo 
to, kokią jis iš anksto susidaro nuomonę apie ką nors. Sa- 
vo žinias sėmiausi iš Elio „Polinezijos tyrinėjimų“ — pui- 
kaus ir be galo įdomaus veikalo, bet autorius jame į viską 
žiūri labai palankiai, — iš Bičio „Kelionių“ ir Kocebu ,„Ke- 
lionių aprašymo“, kuriose šis labai neigiamai žiūri į visą mi- 
sionierinę sistemą. Man atrodo, perskaičius šiuos tris ap- 
rašymus ir juos sugretinus, galima susidaryti gana tikrą 
vaizdą, kokia šiuo metu yra padėtis Taiti saloje. Vienas 
įspūdis, kurį susidariau iš dviejų pastarųjų šaltinių, buvo 
neabejotinai klaidingas, būtent, tas, kad taitiečiai neva pa- 
sidarę niūrūs ir visą laiką tik baiminąsi misionierių. Šio 
jausmo nemačiau nė žymės, nebent jei laikytume, kad bai- 
mė yra tas pat, kaip pagarba. Čia ne tik nematyti jokio 
didesnio nepasitenkinimo, bet, atvirkščiai, Europoje minio- 
je nepastebėtum nė pusės tiek smagių ir laimingų veidų. 
Nusiskundžiama dėl draudimo groti fleita ir šokti, nes jis 
esąs beprasmiškas ir paikas; panašiai žiūrima ir į dar griež- 
tesnį, nei presbiterionų, sekmos dienos laikymąsi!*!. Dėl šių 
dalykų nepareiškiu jokios nuomonės ir neprieštarauju žmo- 
nėms, kurie šioje saloje yra išbuvę tiek pat metų, kiek aš 
dienų. 

Aplamai, man atrodo, kad gyventojų dorovė ir religin- 
gumas čia yra didžiai girtini. Daugelis dar smarkiau nei Ko- 
cebu puola misionierius, jų įvestą sistemą ir jos padarinius. 
Tokie rezonieriai niekad nelygina dabartinio salos būvio 
su tuo, kuris buvo dar vos prieš dvidešimt metų, ar bent 
su tuo, kas yra šių dienų Europoje, o tik su aukštais evan- 
gelinio tobulumo pavyzdžiais. Jie iš misionierių laukia to, 
ko neįstengė padaryti nė patys apaštalai. Kadangi gyven- 
tojai neprilygsta šio aukšto pavyzdžio, tie kritikai misionie- 
riams priekaištauja, užuot juos gyrę už tai, kas jų pasiek- 
ta. Jie užmiršta arba nenori prisiminti, kad žmonių auko- 
jimas, stabmeldžių dvasininkijos galybė, sistema paverstas 

ištvirkavimas, kuriam nebuvo lygaus niekur pasaulyje, 
tos sistemos išdava — vaikų žudymas, kruvini karai, ku- 
riuose nugalėtojai netausodavo nei moterų, nei vaikų,-—- 
jog visa tai panaikinta, kad apgavystės, neblaivumas, pasi- 
leidimas smarkiai sumažėjo, įvedus krikščionybę. Užmirš- 
ti tokius dalykus — biaurus nedėkingumas iš keliautojų 
pusės; nes, jei sudužtų jo laivas ties kokiu nežinomu pa- 
jūriu, jis Karštai melstųsi, kad šias vietas jau būtų pasiekę 
misionieriaus mokymai. 

Kai dėl moralumo, tai moterų dora, kaip jau nesyk apie 
tai kalbėta, gal bus mažiausiai nepriekaištinga. Tačiau, 
prieš smerkiant jas perdaug rūsčiai, vertėtų prisiminti 
kapitono Kuko ir p. Benkso aprašytas scenas, kuriose da- 
lyvavo dabartinės kartos senelės bei motinos. Patys griež- 
čiausieji teisėjai turėtų pasvarstyti, kiek moterų dorovin- 
gumas priklauso nuo to, ką iš pat mažens sistemingai įdie- 
gia dukterims motinos, ir kiek, iš antros pusės, kiekvienu 
individualiu atveju — nuo tikėjimo priesakų. Tačiau 
bergždžia ginčytis su įvairiais tuščiakalbiais; man atrodo, 
kad nusivylę, jog nerado tokios plačios dirvos ištvirkavi- 
mui, kokia būdavo senesniais laikais, jie nenori matyti nei 
moralumo, kurio patys nelinkę laikytis, nei tikėjimo, ku- 
rio pakankamai neįvertina arba jį tiesiog niekina. 

Sekmadienis, lapkričio 22 d.— Papeetės uostą, karalie- 
nės rezidenciją, galima laikyti šalies sostine; čia vyriausy- 
bės buveinė ir laivininkystės centras. Tą dieną kapitonas 
Fic Rojus ten nusigabeno dalį įgulos išklausyti pamaldų 
pirma taitiečių kalba, paskui anglų. Pamaldas laikė vyriau- 
sias salos misionierius Pričardas. Koplyčia, didelis ir leng- 
vas medinis pastatas, buvo kimšte prisikimšusi švariai 
apsirengusių įvairaus amžiaus vyrų ir moterų. Aš truputi 
nusivyliau lyg ir ne per dideliu maldininkų susikaupimu; 
bet, matyt, per daug iš jų tikėjausi. Šiaip ar taip, čia atrodė 
visai panašiai, kaip ir kurioje nors Anglijos kaimo bažny- 
čioje. Pasiklausyti giedant himnus buvo, be abejo, labai 
malonu, bet pamokslas iš sakyklos, nors sakomas labai 
sklandžiai, skambumu anaiptol nepasižymėjo: nuolatos kar- 
"tojami tokie žodžiai kaip „tata ta, mata mai“, darė jį mo- 
notonišką. Po pamaldų anglų kalba dalis mūsų pėsčiomis 
grįžome į Matavajų. Pasivaikščiojimas buvo labai malo- 
nus: tai paplūdimiu, tai daugybės gražių medžių paunksne. 

Prieš porą metų gyventojai Žemųjų [Tuamotu] salų, bu- 
vusių Taiti karalienės valdžioje, apiplėšė nedidelį anglų 

laivą. Buvo spėjama, kad nusikaltėlius tai padaryti skatino 
kai kurie neišmintingi įstatymai, išleisti jos didenybės. Bri- 
tų vyriausybė pareikalavo atlyginti nuostolius; karalienė 
nesispyrė, ir buvo susitarta, kad šių metų rugsėjo 1 d. bus 
išmokėta beveik 3000 dolerių. Limos komodoras kapito- 
nui Fic Rojui įsakė, jog išaiškintų, kaip yra su ta skola, 
ir, jei pinigai dar nebūtų sumokėti, kad juos išreikalautų. 
Todėl kapitonas Fic Rojus paprašė, kad jam leistų pasi- 
matyti su karaliene Pomare, vėliau išgarsėjusia tuo, jog 
su ja labai neteisingai pasielgė prancūzai!*?: šiam klausi- 
mui apsvarstyti buvo sušauktas parlamento posėdis, į ku- 
ri atvyko visi svarbiausieji salos vadai ir pati karalienė. 
Kadangi kapitonas Fic Rojus paskelbė apie tai įdomią ata- 
skaitą, neaprašinėsiu, kaip visa tai vyko. Pasirodė, kad pi- 
nigai nesumokėti, o pasiaiškinimai buvo, gal būt. abejoti- 
ni; bet negalėjome atsistebėti, kokie visi taitiečiai pasi- 
rodė nepaprastai sveiko proto, logiški, nuosaikūs, tiesūs ir 
kaip greit jie priėmė nutarimą. Iš to posėdžio, berods, iš- 
ėjome, apie taitiečius susidare visai kitokią nuomone, negu 
ta, kuria turėjome, į ji ateidami. Vadai ir gvventoijai nutarė 
pasirašvmo būdu surinkti suma, kurios dar trūko; kapi- 
tonas Fic Rojus nurodė, kad didelė skriauda aukoti savo 
asmeninį turta dėl nusikaltimu, kuriuos padarė kažkokie 
tolimų salu gvventojai. Taitiečiai atsakė, jog dėkingi jam 
už tokius ž0dž'us. bet Pomarė esanti ių karalienė, ir jie nu- 
tare paremti ia šioje sunkioie padėtvie. Tuo nutarimu ir 
jo greitu ivvkdymu — pasirašvmas buvo pradėtas iau ki- 
ta diena anksti ryta — kuo vražiausiai baigėsi ta puiki lo- 
jalumo ir geros valios naraiška. 

Baicons svarstvti naorindini' reikala. kai kurie vadai, pa- 
sinanAnie proga. uždavė kapitonui Fic Roiui daug protingų 
klausimų apie tarptautinius papročius ir įstatvmus. kurių 
laikomasi laivų ir svetimšalių atžvilgiu. Priėmus bendrą 
nutarima, kai kurie istatymo punktai buvo čia pat ir pa- 
skelbti. Tas Taiti parlamento posėdis tęsėsi keleta valandų. 
ir, iam pasibaigus, kapitonas Fic Rojus pakvietė karalienę 
Pomare atvykti atsakomoio vizito i „Biolį“. 

Lapkričio 25 d.— Vakare jos didenybės paimti išsiųsta 
keturi botai; laivas prieš jai atvykstant išpuoštas vėliavo- 
mis, o ant rėjų pastatyti jūrininkai. Karalienę lydėjo dau- 
gumas vadų. Jie visi elgėsi labai prideramai, nieko nepra- 
šinėjo ir, atrodo, labai patenkinti buvo kapitono Fic Rojaus 
dovanomis. Karalienė — didelė, nerangi moteris, be jokio 

grožio, grakštumo ar didingumo. Ji turėjo tik vieną karališ- 
ką bruožą: visiškai nejudomą veido išraišką bet kokiomis 
aplinkybėmis, ir tai kažkokią niūrią. Raketomis taitiečiai 
stebėjosi daugiausia, ir po kiekvieno sprogimo nuo tam- 
soje skendinčios įlankos krantų pasigirsdavo duslus „Ol“ 
Labai gėrėtasi ir jūrininkų dainomis; apie pačią smarkiau- 
siąją karalienė pasakė, kad, jai atrodo, jog čia, tur būt, ne 
bažnytinis himnas. Karalienė su savo palyda į krantą grįžo 
tik po vidurnakčio. 

"Lapkričio 26 d.— Vakare, pučiant nuo kranto lengvam 
brizui, išplaukėme į Naująją Zelandiją; saulei leidžiantis, 
metėme atsisveikinimo žvilgsnį į kalnus Taiti — salos, ku- 
riam kiekvienas keliautojas yra atidavęs pasigėrėjimo 
duoklę. 

Gruodžio 19 d.— Vakare toliese pamatėme Naująją Ze- 
landiją. Dabar jau galima tarti, kad beveik perplaukėme 
Ramųjį vandenyną. Reikia paplaukioti tuo didžiuoju van- 
denynu, norint suprasti, koks jis beribis. Sparčiai varyda- 
miesi į priekį ištisas savaites, nematėme nieko daugiau, 
kaip vis tą patį mėlyną bedugnį vandenyną. Net archipe- 
lagų salos būdavo tik dėmelės, išsimėčiusios toli viena nuo 
kitos. Papratę žiūrėti į mažu masteliu nubrėžtus žemėla- 
pius, kuriuose prigrūsta taškų, spalvų ir pavadinimų, nesu- 
sidarome teisingos nuovokos, kokia be galo maža yra sau- 
sumos dalis, palyginus su neaprėpiamais vandenų plotais. 
Jau praplaukėme antipodų meridianą ir džiaugdamiesi 
galvojome, kad su kiekviena lyga vis labiau artėjame prie 
Anglijos!**. Tie antipodai žadina atmintyje senus prisimi- 
nimus apie abejonę ir nuostabą, kurie kadaise apimdavo 
vaikystėje. Dar vakar nekantraudamas laukiau tos įsivaiz- 
duotinės gairės, kaip tam tikro taško, nuo kurio imsime 
grįžti namo; bet dabar man atrodo, jog toks taškas ir kiti 
panašūs dalykai, į kuriuos susitelkia vaizduotė, yra lyg pa- 
ties žmogaus šešėlis, kurį vejiesi ir negali prisivyti. Nese- 
niai keletą dienų trukęs štormas davė progą iki valiai pa- 
mąstyti apie tuos etapus, kurie dar mūsų laukia ilgoje ke- 
lionėje namo, ir karštai palinkėti, kad ji baigtųsi. 

Gruodžio 21 d.— Anksti rytą įplaukėm į Ailendso įlan- 
ką, bet, pasiliovus vėjui tuoj už įeigos, sustojimo vietą pa- 
siekėme tik apie vidurdienį. Vietovė čia kalvota, minkštų 
kontūrų ir labai išraižyta daugybės jūros šakų, einančių 
nuo įlankos. Iš tolo atrodo, kad žemės paviršių kloja šiurkš- 
ti ganyklinė žolė, bet iš tikrųjų ten nieko daugiau nėra, tik 

paparčiai. Tolimesnes kalvas, kaip ir daugelį vietų slėniuo- 
se, dengia gana dideli miškai. Bendras gamtovaizdžio at- 
spalvis toli gražu ne ryškiai žalias; jis primena vietovę, kuri 
truputį įpiečiau nuo Konsepsiono, Čilėje. Kai kuriose įlan- 
kos vietose, prie pat vandens, išsimėtę kaimeliai su tvar- 
kingais keturkampiais namais. Įlankoje stovėjo ant inkarų 
trys banginių gaudymo laivai; tarpais nuo vieno kranto 
į kitą praplaukdavo kokia eldija; šiaip visoje apylinkėje 
vyravo nepaprasta rimtis. Prie mūsų laivo pasuko tik vie- 
na eldija. Šis faktas ir visa šios vietos išvaizda stebėti- 
nai ir ne per maloniausiai kontrastavo su tuo džiugiu ir 
triukšmingu priėmimu, kokio susilaukėme Taiti saloje. 

Po vidurdienio nuplaukėme į krantą, prie vienos iš di- 
desniųjų namų grupių, kurią vis tik vargu buvo galima pa- 
vadinti kaimu. Ji vadinasi Pahija ir yra misionierių buvei- 
nė; čiabuviai joje tik tarnai ir darbininkai. Ailendso įlan- 
kos apylinkėse gyvena nuo 200 iki 300 anglų, įskaitant ir 
jų šeimos narius. Visi namai, kurių daugelis išbaltinti ir at- 
rodo labai dailūs, priklauso anglams. Čiabuvių lūšnelės to- 
kios mažutės ir menkos, kad iš tolo jų beveik nė įžiūrėti ne- 
gali. Pahijoje buvo malonu pamatyti darželiuose priešais 
namus angliškas gėles; čia augo keleto rūšių rožės, saus- 
medžiai, jazminai, leukonijos ir ištisos erškėčių gyvat- 
vorės. 

Gruodžio 22 d.— Rytą išvykome pasivaikščioti, bet ne- 
trukus įsitikinau, kad vietovė sunkiai praeinama. Visas 
kalvas dengė tankiai sužėlę aukšti papartynai, kartu su že- 
mais krūmokšniais, primenančiais kiparisus; išskintos ar 
dirbamos žemės buvo labai maža. Tada pamėginau eiti jū- 
ros krantu, į vieną, paskui į kitą šoną, bet kelią netrukus 
pastojo nedidelės, siauros sūraus vandens įlankėlės arba 
gilūs upeliai. Įvairių įlankos dalių gyventojai susisiekia 
(kaip ir Čiloės saloje) tik valtimis. Nustebau, pamatęs, kad 
mažne visos kalvos, į kurias kopiau, kažkada buvo dau- 
giau ar mažiau įtvirtintos. Viršuje buvo iškirsti laiptai, ar- 
ba viena po kitos einančios pakopos, dažnai apsaugotos gi- 
lių tranšėjų. Vėliau pastebėjau, kad ir šalies gilumoje svar- 
biausiųjų kalvų kontūrai buvo tokie pat nenatūralūs. Tai 
pa, kuriuos taip dažnai mini kapitonas Kukas, juos vadin- 
damas hipa; tarimo skirtumas čia pareina nuo to, kad prieš 
žodį padėtas artikelis. 

Tai, kad šiais pa kadaise daug naudotasi, liudijo krūvos 
kriauklių ir duobės, kuriose, kaip man pasakojo, būdavo 

laikomos batatų atsargos. Kadangi vandens šiose kalvose 
nebuvo, gynėjai nebūtų įstengę atlaikyti ilgos apsiausties, 
nebent jie galėdavo atremti staigius antpuolius, daromus 
plėšimo tikslais; prieš juos viena virš kitos kylančios pa- 
kopos turėjo būti nebloga apsauga. Pradėjus visur naudoti 
šaunamus ginklus, visa kariavimo sistema pasikeitė ir at- 
vira pozicija kalvoviršyje pasidarė ne tik nenaudinga, o 
dargi žalinga. Todėl dabartiniu metu pa visada įrengiami 
kur nors lygiame žemės plote. Jie susideda iš dvigubos 
storų ir aukštų stulpų užtvaros, išvestos zigzagine linija 
taip, kad bet kurią vietą galima pridengti iš sparno. 
Užtvaros viduje supiltas žemių pylimas, už kurio gynėjai 
gali be pavojaus ilsėtis ar per jį šaudyti. Kartais pro tą 
brustverą ties žemės paviršiumi eina nedidelės skliaustinės 
landos, kuriomis gynėjai gali iššliaužti prie užtvaros ap- 
žvalgyti priešą. Kunigas V. Viljamsas, papasakojęs man 
apie visa tai, pridūrė, kad viename pa pastebėjo kažkokius 
atsikišimus, arba kontrforsus, įtaisytus iš vidinės, t. y. ap- 
saugotos, žemių pylimo pusės. Paklaustas, kam jie reiką- 
lingi, vadas atsakė, kad, jei du—tris žmones nušaus, kaimy- 
nai nematys lavonų ir dėl to nepraras drąsos. 

Naujazelandiečiai tuos pa laiko puikiausia gynybos 
priemone, nes atakuojantieji niekada nebūna tokie draus- 
mingi, kad pultų visa mase prie užtvaros, ją nukirstų ir įsi- 
veržtų vidun. Kai čiabuvių gentis patraukia į karą, vadai 
negali vienam daliniui įsakyti, kad eitų čia, o kitam — ten; 
kiekvienas kaunasi taip, kaip jam labiau patinka, o artintis 
prie užtvaros, saugojamos šaunamųjų ginklų, atskiram ka- 
riui turi atrodyti mirtinai pavojinga. Vis tik man regis, nie- 
kur pasaulyje nėra tokios karingos žmonių padermės, kaip 
naujazelandiečiai. Tai, be kitko, buvo jau aiškiai matyti 
iš to, kaip jie elgėsi, pirmąkart pamatę laivą; pasak kapi- 
tono Kuko, tokį didžiulį, dar neregėtą daiktą jie sutiko kru- 
ša akmenų ir iššaukiamai rėkė: „Lipkite šen į krantą, mes 
visus užmušime ir suėsime!" Tai liudija, kad tie žmonės 
nepaprastai narsūs. Ta karinga dvasia žymu daugelyje pa- 
pročių, net menkiausiuose poelgiuose. Jei naujazelandie- 
čiui — tegul net juokais — suduosi niuksą, jis būtinai tur! 
gražinti smūgį; mačiau, taip atsitiko vienam mūsų kari- 
ninkui. 

Nūdien, pažengus į priekį civilizacijai, kariaujama čia 
kur kas mažiau; savo tarpe kariauja dar tik kai kurios pie- 
tų gentys. Man pasakojo apie vieną būdingą dalyką, įvy- 

kusį prieš kurį laiką pietuose. Vienas misionierius sužino- 
jo, kad kažkuris vadas ir jo gentis ruošiasi kariauti: šautu- 
vai buvo nušveisti iki blizgesio, šaudmenys paruošti. Mi- 
sionierius ilgai aiškino, koks tuščias dalykas yra karas ir 
kaip maža jam tėra pagrindo. Vado ryžtas gerokai susilp- 
nėjo, ir jis, matyt, ėmė abejoti; bet galų gale jam toptelėjo 
mintis, kad turi statinaitę parako, kuris jau ėmė gesti ir ne- 
trukus niekam nebetiks. Tatai ir buvo nurodyta kaip nenu- 
ginčijamas argumentas, jog reikia tuoj skelbti karą: negalį 
būti nė kalbos, kad nueitų niekais taip daug gero parako. 
Ir tai nulėmė reikalą. Misionieriai pasakojo, kad naujaze- 
landiečių vadas Šongis, kuris lankėsi Anglijoje, ką beda- 
rIydamas, vadovaudavosi tiktai karo aistra. Tą gentį, kur 
jis buvo vyriausias vadas, ilgai engė kita gentis, nuo Tem- 
zės upės. Vyrai iškilmingai prisiekė, kad jų sūnūs, kai už- 
augs ir bus pakankamai stiprūs, niekad neužmirš ir nedova- 
nos tų skriaudų. Šongis, matyt, ir į Angliją keliavo svar- 
biausia dėl to, kad rūpinosi išpildyti tą priesaiką, o ten 
būdamas, vien apie tą dalyką ir tegalvojo. Dovanas vertino 
tik tiek, kiek jas buvo galima paversti ginklais, iš amatų jį 
domino tik tokie, kurie buvo susiję su ginklų gamyba. Sid- 
nėjuje Šongis, keistai susidėjus aplinkybėms, p. Marsdeno 
namuose susitiko priešiškos genties vadą nuo Temzės upės; 
jiedu vienas kito atžvilgiu elgėsi visiškai mandagiai, bet 
Šongis priešui pasakė, kad, grįžęs į Naująją Zelandiją, bū- 
tinai nukels karą į jo žemes. Iššūkis buvo priimtas, ir grį- 
žęs Šongis tiksliai įvykdė grasinimą. Ta gentis prie Temzės 
buvo visai sutriuškinta, o vadas, kuriam mestas iššūkis, už- 
muštas. Šongis, nors taip giliai slėpė savy neapykantos bei 
keršto jausmus, buvo, sako, žmogus geros širdies. 

Vakare su kapitonu Fic Rojumi ir vienu misionieriumi 
Beikeriu nuvykome į Karoradikos kaimą; vaikštinėjome po 
jį, susitikome daug gyventojų — vyrų, moterų, vaikų — ir 
su jais šnekučiavomės. Žiūrėdamas į naujazelandietį, neno- 
romis jį lygini su taitiečiu — abu priklauso tai pačiai žmo- 
nių giminės padermei. Tas palyginimas tačiau išeina toli 
gražu ne naujazelandiečio naudai. Jis, gal būt, energinges- 
nis, bet visais kitais atžvilgiais stovi daug žemiau už taitie- 
tį. Tik žvilgterėjęs į vieno ir kito veido išraišką, įsitikini, 
kad vienas — laukinis, o kitas — civilizuotas žmogus. 
Bergždžia būtų visoje Naujojoje Zelandijoje ieškoti žmo- 
gaus tokio veido ir tokios laikysenos, kaip senasis taitie- 
čių vadas Utamė. Be abejo, čia taip nepaprastai tatuiruo- 

jamasi, kad veidai nuo to atrodo kažkokie nemalonūs. Nors 
ir simetriški, bet painūs ornamentai, kuriais išrašinėtas vi- 
sas veidas, glumina ir klaidina neįpratusią akį; be to, tur 
būt, gilios įpiovos, trikdydamos paviršinių raumenų žais- 
mą, veido išraišką daro kažkokią nejudomą. Tačiau, be 
visa to, akyse'nematyti nieko kita, kaip gudrumas ir Žiau- 
rumas. Jie augaloti ir stambūs, bet anaiptol nerasi to grakš- 
tumo, kokiu pasižymi darbo žmonės Taiti saloje. 

„ Tr jie patys, ir jų namai baisiai nešvarūs, tiesiog atstu- 
miantys; nusiplauti kūną ar išsiskalbti drabužius — tokia 
mintis jiems nė į galvą neateina. Mačiau vieną vadą, ku- 
ris dėvėjo visiškai sujuodusius, apskretusius marškinius, 
ir, kai jį paklausė, nuo ko jie pasidarė tokie purvini, atsa- 
kė: „Argi nematote, kad jie seni?“ Kai kurie vyrai nešioja 
marškinius, bet paprastai jų drabužis esti viena ar dvi di- 
delės antklodės, dažniausiai pajuodusios nuo purvo; jos už- 
mestos ant pečių labai nepatogiai ir gremėzdiškai. Keletas 
vyriausiųjų vadų turi padorias angliškas eilutes, bet jas 
velkasi tik ypatingais atvejais. 

Gruodžio 23 d.— Vietovėje, vadinamoje Vaimatu, apie 
15 mylių nuo Ailendso įlankos ir pusiaukelėje tarp ryti- 
nės ir vakarinės pakrančių, misionieriai nusipirko žemės. 
Buvau supažindintas su kunigu V. Viljamsu, kuris, išgirdęs, 
jog to pageidauju, pakvietė mane jį aplankyti. Anglų re- 
zidentas p. Bušbis pasiūlė plaukti su juo kelio galą valti- 
mi, siaura įlankėle — pamatysiu gražų krioklį ir mažiau 
tereiks eiti pėsčiam. Jis gavo man ir vadovą. Kreipėsi į vie- 
ną kaimynystėje gyvenusį vadą, prašydamas, kad reko- 
menduotų žmogų, bet vadas pasisiūlė vykti pats; tas vadas 
taip maža tenusivokė apie pinigų vertę, kad iš pradžių pa- 
klausė, kiek aš jam duosiu svarų, bet paskui visiškai pasi- 
tenkino ir dviem doleriais. Kai parodžiau nedidelį ryšulėlį, 
kurį norėjau gabentis drauge, tai jam būtinai prireikė pasi- 
imti ir vergą. Tokia puikybė jau pradeda nykti, bet anks- 
čiau vadas būtų verčiau miręs, negu nusižeminęs — nešęs 
nors menkiausią nešulį. Mano vadovas buvo judrus, grei- 
tas, apsisiautęs purviną antklodę ir visą veidą išsitatui- 
ravęs. Kadaise jo būta didelio kario. Jo santykiai su p. Buš- 
biu atrodė labai nuoširdūs, bet anksčiau jiedu ne kartą bu- 
vo smarkiai susipykę. Ponas Bušbis sakė, kad dažnai, kai 
kuris nors iš čiabuvių labai įsismarkauja, jį pavykstą nu- 
tildyti, trupučiuką ramiai paironizavus. Kartą šis vadas, 
atėjęs pas p. Bušbį, kreipėsi labai iš aukšto: „Pas mane at- 

ėjo mano draugas — didelis vadas, didelis žmogus — turi 
jam duoti gerai pavalgyti, gražių dovanų“ ir t. t. Bušbis 
davė jam užbaigti prakalbą ir tada ramiai atsakė maždaug 
šitaip: „Ką gi dar įsakysi savo vergui?“ Vadas susuko nė 
šiokią, nė tokią miną ir liovėsi postringavęs. 

Prieš kurį laiką p. Bušbiui teko patirti kur kas rimtes- 
nį puolimą. Kažkoks vadas su visu būriu mėgino vidury 
nakties įsilaužti į jo namą, bet, įsitikinę, kad tai ne taip 
lengva, čiabuviai ėmė tratinti muškietomis. Bušbį lengvai 
sužeidė, bet pagaliau būrys buvo nuvytas šalin. Netrukus 
paaiškėjo, kas suruošė puolimą, ir buvo sušauktas visuoti- 
nis vadų pasitarimas šiam reikalui apsvarstyti. Naujaze- 
landiečiai pripažino, kad pasielgta labai negražiai, nes už- 
puolimas įvyko naktį, o name gulėjo serganti Bušbio žmo- 
na; reikia jų garbei pasakyti, jog dėl šios pastarosios 
aplinkybės puolimą jie laikė neleistinu. Vadai nusprendė 
konfiskuoti užpuoliko žemę Anglijos karaliaus naudai. 
Toks vado teisimas ir nubaudimas buvo dar negirdėtas 
dalykas. Be to, užpuolėjas neteko pagarbos sau lygių žmo- 
nių akyse, o tai, anglų manymu, turėjo daug svarbesnę 
reikšmę, negu jo žemės konfiskavimas. 

Valtį benustumiant nuo kranto, į ją įlipo dar vienas 
čiabuvių vadas, kuris norėjo tik dėl pramogos paplaukioti 
užutėkiu. Niekada nebuvau matęs baisesnės, nuožmesnės 
veido išraiškos, kaip to žmogaus. Man tuoj dingtelėjo min- 
tis, kad jau mačiau kažką panašaus į jį, būtent: Recšo 
piešiniuose Šilerio baladei apie Fridoliną, kur du žmonės 
stumia Robertą į degančią geležinę krosnį: toks veidas 
buvo žmogaus, uždėjusio ranką ant Roberto krūtinės!““, 
Fizionomija čia nemelavo: tas čiabuvių vadas buvo išgar- 
sėjęs žudikas, be to, ir didelis bailys. Nuo tos vietos, kur 
išlipome iš valties, p. Bušbis mane dar palydėjo keletą 
šimtų jardų keliu; negalėjau nesigėrėti šaltakraujišku se- 
no, žilo nenaudėlio įžūlumuų; tebegulėdamas valtyje, jis 
šūktelėjo iš paskos p. Bušbiui: „Ilgai neužgaišk, man nu- 
sibos čia laukti!“ 

Taigi toliau leidomės pėsti. Ėjome išmintu taku, kurį 
iš abiejų šonų supo aukšti papartynai, ištisai dengiantieji 
vietovę. Nužingsniavę keletą mylių, priėjome kažkokį ma- 
žą kaimelį, kur spaudėsi krūvon viena kita lūšna ir buvo 
dirbamos žemės sklypeliai, apsodinti bulvėmis. Bulvių įvei- 
simas davė salai labai apčiuopiamą naudą; jų dabar varto- 
Jama daug daugiau, nei kurių nors vietinių daržovių. 

Naujoji Zelandija turi vieną didelį natūralų pliusą, būtent: 
jos gyventojai niekad negali mirti badu. Visame krašte 
gausybė paparčių, o to augalo šaknys, jei ir nelabai ska- 
nios, vis tik labai maistingos. Čiabuvis visada gali pramisti 
tomis šaknimis, taip pat moliuskais, kurių apstu visur pa- 
jūriais. Kaimuose pirmiausia krinta į akį pakylos, stybsan- 
čios ant keturių stulpų, 10—12 pėdų virš žemės jos skirtos 
laukų gaminiams saugoti nuo visokių atsitiktinumų. 

Kai priėjom prie vienos trobelės, mane sudomino nosių 
trynimo, arba, teisingiau pasakius, nosių spaudimo, cere- 
monija, atlikta pagal visus formalumus. Mums prisiarti- 
nus, moterys ėmė kažką baisiai gailiai sakyti; paskui pri- 
tūpė ir pakėlė į viršų veidus, o mano vadovas, eidamas iš 
eilės prie kiekvienos, priglausdavo savo nosį stačiu kam- 
pu prie moters nosies ir imdavo ją spausti. Tai tęsdavosi 
truputį ilgiau, negu mūsų draugiškas rankos paspaudimas; 
ir, kaip mes sveikindamiesi nevienodai stipriai spūsčioja- 
me rankas, taip jie — nosis. Taip sveikindamiesi, jie lyg ir 
patenkinti kriuksėjo, panašiai kaip du paršai, trindamiesi 
vienas į kitą. Pastebėjau, kad vergai, ką nors susitikę, 
spaudžia nosį, nežiūrėdami, ar jų šeimininkas vadas jau 
paspaudė, ar dar ne. Nors tų laukinių vadai turi neribotą 
gyvybės ir mirties teisę vergų atžvilgiu, tačiau vienas su 
kitu elgiasi, nesilaikydami jokių formalumų. Tą pat p. Ber- 
čelas pastebėjo ir Pietų Afrikoje laukinių bačapinų tarpe. 
Ten, kur civilizacija jau pasiekia tam tikrą lygį, santykiuo- 
se tarp skirtingų visuomenės pakopų veikiai atsiranda su- 
dėtingi formalumai; pavyzdžiui, kadaise Taiti saloje ka- 
raliaus akivaizdoje visi turėdavo nusirengti iki juosmens. 

Kai nosių paspaudimo ceremoniją prideramai atliko 
visi čia buvusieji, susėdome ratu priešais vieną trobelę 
ir pusvalandį ilsėjomės. Visos grytelės — vienodo pavida- 
lo bei dydžio ir baisiai nešvarios. Jos panašios į karvi- 
des; vienas galas atviras, o truputį giliau yra pertvara su 
stačiakampe skylę, vedančia į tamsią kamarėlę. Joje gy- 
ventojai laiko visą turtą, o kai šalta, čia ir miega, bet val- 
go ir dienos metu būna priekinėje, atviroje dalyje. Mano 
palydovai baigė rūkyti pypkes, ir leidomės toliau. Kelias 
ėjo vis tokia pačia banguota vietove, visur vienodai pri 
žėlusia paparčių. Dešinėje vingiavo upė, kurią supo me- 
džiai, o šlaituose vietomis dunksojo giraitės. Visas paveiks- 
las, nors buvo žalios spalvos, atrodė gana nykus. Matant 
tokią daugybę paparčių, susidaro nederlingumo įspūdis, 

tačiau jis klaidingas. Visur, kur papartynai suvešėje ir sie- 
kia iki krūtinės, įdirbta žemė pasidaro derlinga. Kai kurie 
čia gyvenantieji anglai mano, kad visuose šiuose didžiu- 
liuose atviruose plotuose kadaise augo miškai, bet jie bu- 
vo nudeginti. Sakoma, jog, kasant žemę ret visai plikose 
vietose, randami gumulai tam tikros rūšies sakų, tekančių 
iš kaurio pušies!“?. Naikinti miškus čiabuviai turėjo aiškų 
tikslą: paparčiai — kadaise pagrindinis krašto maistas —- 
gerai auga tik atviruose, nuvalytuose plotuose. Tai, kad 
saloje beveik visiškai nėra bendrijomis augančių žolių, — 
būdingos tos salos augmenijos bruožas,— aiškintina, gal 
būt, tuo, jog pradžioje žemę dengė miškai. 

Dirva čia vulkaninė; keliose vietose perėjome per šla- 
kinę lavą, o kai kur aplinkinėse kalvose aiškiai buvo ga- 
lima įžiūrėti kraterius. Nors gamtovaizdžiai nebuvo gra- 
žūs ir tik retkarčiais pasitaikydavo pusėtini, vaikščioti 
buvo malonu. Būčiau jautęs didesnį malonumą, jei mano 
palydovas, čiabuvių vadas, nebūtų pasitaikęs toks šnekus, 
Mokėjau tik tris žodžius — „gerai“, „blogai“ ir „taip“ — ir 
tais žodžiais atsakinėjau į visas jo pastabas, nič nieko, 
aiškų, nesuprasdamas. Tačiau ir to jam visiškai užteko: 
buvau atidus klausytojas, vadinasi, malonus žmogus, ir jis 
nepaliaudamas kalbėjo. 

Pagaliau atvykome į Vaimatą. Praėjus tiek mylių ne- 
gyvenamom ir nenaudojamom žemėm, buvo neapsakomai 
malonu, kai staiga, lyg burtininkui lazdele mostelėjus, pa- 
sirodė angliška ferma su gražiai įdirbtais laukais. Pono 
Viljamso nebuvo namie, bet mane svetingai priėmė p. De- 
viso namuose. Pagėrę arbatos su jo šeimos nariais, išėjome 
apžiūrėti fermos. Vaimate yra trys dideli namai, kuriuose 
gyvena misionieriai — p. Viljamsas, Devisas ir Klarkas — 
o netoli tų namų stovi čiabuvių darbininkų trobelės. Greti- 
moje atšlaitėje plaukėjo gražiai užderėję miežiai ir kvie- 
čiai; kitur buvo matyti bulvių laukai ir dobilienos. Tačiau 
neįmanoma nė aprašyti visa tai, ką Mačiau; čia buvo di- 
deli sodai ir daržai su visais vaisiais bei daržovėmis, kurie 
auginami Anglijoje, ir daugeliu tokių, kurie randami tik 
šiltesniajame klimate. Kaip pavyzdį galiu suminėti špara- 
gus, pupeles, agurkus, rabarbarus, obuolius, kriaušes, 
tigas, pers:kus, abrikosus, vynuoges, alyvas, agrastus, ser- 
bentus, apynius, prožirnių gyvatvores ir angliškus ąžuo- 
lus, taip pat daugybę įvairių gėlių. Aplink fermos kie- 
mą buvo arklidės, klojimas su grūdų vėtykle, kalvė, o ant 

žemės gulėjo žagrių noragai ir kitokie padargai; vidury 
kiemo voliojosi susimaišę, vieni šalia kitų, paršai ir nami- 
niai paukščiai, jausdamies tokie pat laimingi, kaip ir ko- 
kioje nors Anglijos fermoje. Už keleto šimtų jardų, kur 
upelis išsiplėtė į tvenkinėlį, stovėjo didelis, tvirtas van- 
dens malūnas. 

Visa tai-labai nuostabu, turint galvoje, kad prieš pen-' 
keris metus čia niekas neaugo, tik paparčiai. Be to, šis 
pakitimas įvyko dėka čiabuvių darbininkų, kuriuos apmo- 
kė misionieriai, — misionierių mokslas ir buvo ta burtinin- 
ko lazdelė. Naujazelandiečiai pastatė namą, įdėjo langus, 
suarė laukus ir net įskiepijo medelius. Malūne -mačiau 
naujazelandietį, išsimiltinusį, kaip ir jo verslo draugai 
Anglijoje. Gėrėdamasis žiūrėjau į tą vaizdą. Ir ne vien 
dėl to, jog jis man gyvai priminė Angliją, — nes juk sklin- 
dantieji vakarėjant ūkio garsai, javai laukuose, dūluojanti 
tolumoje banguota vietovė su medžiais buvo visai tokia, 
kaip ir mūsų tėvynėje,— ir ne todėl, kad ėmė pasididžia- 
vimas, matant, ką įstengė nuveikti anglai, bet veikiau dėl 
to, jog kilo didžios viltys, galvojant apie pažangą, kurios 
susilauks ta puiki sala. 

Fermoje dirbo keletas jaunų vyrų, kuriuos misionie- 
riai išpirko iš vergijos. Jų apdaras buvo marškiniai, švar- 
kas bei kelnės ir atrodė visai padorūs. Sprendžiant iš vic- 
no menko atsitikimėlio, atrodytų, kad jie sąžiningi žmo- 
nės. Vaikščiojant mums po laukus, prie p. Deviso priėjo 
vienas jaunas vyras ir jam padavė peilį bei grąžtelį, saky- 
damas, kad radęs juos ant kelio ir nežinąs, kieno jie. Tie 
vaikinai ir berniukai atrodė labai smagus ir gerai nusitei- 
kę. Vakare mačiau, kaip jų būrelis žaidė kriketą, ir, prisi- 
minęs, jog misionieriams prikišama asketizmas, nenorom 
šyptelėjau, nes vieno jų sūnus irgi aktyviai dalyvavo žai- 
dime. Dar aiškesnis ir itin džiugus pakitimas buvo matyti 
jaunose moteryse, kurios kaip tarnaitės triūsė po namus. 
Jos atrodė švarios, tvarkingos ir sveikos, panašios į karvių 
melžėjas Anglijoje, ir stebėtinai kontrastavo su apskretu- 
siomis Kororadikos trobelių gyventojomis. Misionierių 
žmonos mėgino jas įtikinti, kad nesitatuiruotų; bet, kai iš 
pietų atvyko kažkoks žymus tatuiravimo specialistas, jos 
pasakė: „Būtinai reikia duoti išvesti nors keletą brūkš- 
nelių lūpose, nes, kai pasensim, lūpos susitrauks ir atro- 
dysime labai biaurios“. Dabar tatuiruojamasi jau toli gra- 
žu ne taip daug, kaip senesniais laikais, bet, kadangi ta- 

tuifuotė yra ženklas, pagal kurį vadą gali atskirti nuo ver- 
go, tai ji, tur būt, dar ilgai bus naudojama. Prie bet kurio 
reiškinio žmonės taip greit pripranta, kad net misionie- 
riams, pasak jų, netatuiruotas veidas jau atrodąs lyg ir 
prasčiokiškas, ne toks, kaip Naujosios Zelandijos bajoro. 

Vėlai vakare nuėjau į p. Viljamso namą pernakvoti 
ir ten radau nemažą būrį vaikų, susirinkusių kalėdų švęsti; 
visi sėdėjo apie stalą ir gėrė arbatą. Niekad nemačiau mei- 
lesnio ir linksmesnio būrelio, o juk tai buvo viduryje kraš- 
to, pagarsėjusio žmogėdriškumu, žudynėmis ir kitokiais 
baisiais nusikaltimais! Širdingumo ir laimės, taip aiškiai 
įrašytų to mažo ratelio veiduosna, buvo ne mažiau kupini 
ir vyresniojo amžiaus misijos nariai. 

Gruodžio 24 d.— Rytą visai misijai buvo skaitomos mal- 
dos čiabuvių kalba. Papusryčiavęs slampinėjau po sodus 
ir fermą. Buvo turgaus diena; čiabuviai iš aplinkinių kai- 
mų atveža bulvių, kukurūzų ir kiaulių keisti į antklodes, 
tabaką, o kartais — misionierių įtikinėjimų dėka — ir į mui- 
lą. Prekyvietėje reikalus veda vyriausias p. Deviso sūnus, 
turįs ir fermą. Misionierių vaikai, patekę į salą dar visai 
maži, moka vietinę kalbą ir jiems lengviau su čiabuviais 
turėti reikalų. 

Trumpai prieš vidudienį p. Viljamsas ir Devisas nusi- 
vedė į kaimyninį mišką parodyti garsiąją kaurio pušį. Iš- 
matavau vieną tų didingųjų medžių, ir pasirodė, kad jo 
apskritimas pašaknėje 31 pėda. Netoli augo kitas medis, 
kurio man pačiam neteko matyti; jis buvo 33 pėdų apskri- 
timo; girdėjau dar apie vieną, turėjusį apskritimą ne ma- 
žesnį kaip 40 pėdų. Tie medžiai įdomūs tuo, kad jų ly- 
gūs, be jokios šakelės, kamienai esti 60 ir net 90 pėdų 
aukščio, o skersmuo lieka beveik vienodas. Laja prie me- 
džio viršūnės neproporcingai maža, palyginus su kamienu, 
o lapai taip pat maži, palyginus su šakomis. Miškas čia 
susidėjo beveik iš vienų kaurio pušų, ir patys didžiausieji 
medžiai dėl kamienų lygiagretumo stūksojo lyg milžiniš- 
kos medinės kolonos. Statybinė medžiaga, gaunama iš kau- 
rio pušų, — vertingiausias salos gaminys; be to, iš medžio 
žievės išteka šiek tiek sakų, kurie parduodami amerikie- 
čiams po vieną peni už svarą, bet kaip juos panaudoti, čia 
tuo metu dar nebuvo žinoma. Kai kur Naujosios Zelandi- 
jos miškai, tur būt, beveik visiškai nepraeinami. Ponas 
Metjusas sakė, kad per vieną tik 34 mylių [54 km] pločio 
mišką, skiriantį du gyvenamus rajonus, dar neseniai 

pirmąsyk praeita. Jisir dar vienas misionierius, pasitelkę 
po 50 žmonių, ryžosi praskinti pro jį kelią, bet jiems teko 
dirbti daugiau kaip dvi savaites. Miškuose labai maža ma- 
tydavau paukščių. Kai dėl žvėrių, tai įdomiausia ta ap- 
linkybė, kad tokioje didelėje [šiaurinėje] saloje, nutįsu- 
sioje pagal geografinę platumą daugiau kaip 700 mylių 
ir daug kur turinčioje 90 mylių pločio, su įvairiais area- 
lais, puikiu klimatu, kuo įvairiausio — iki 14 000 pėdų — 
aukščio vietovėmis, nėra jokio vietinės kilmės žvėries, iš- 
skyrus vieną nedidelę žiurkę. Keletas milžiniškų Dinornis 
genties paukščių rūšių čia, matyt, pavaduoja keturkojus 
žinduolius, lygiai kaip Galapagų salose juos pakeičia rop- 
liai. Sakoma, kad paprastoji Norvegijos žiurkė per kokių 
dvejų metų laikotarpį tame šiauriniame salos gale išnai- 
kino naujazelandinę žiurkių rūšį. Daugelyje vietų paste- 
bėjau įvairias piktžoles, kuriose, kaip ir žiurkėse, teko 
atpažinti savo tėvynainius. Poras (daržovė) ištisuose rajo- 
nuose nustelbė kitus augalus, ir su juo dar bus daug bėdos; 
jis buvo atgabentas, kažkam prašant, vieno prancūzų 
laivo. Paprastosios rūgštynės irgi labai paplito, ir, bijau, 
kad jos čia visada primins sukčių anglą, kuris jų sėklas 
pardavė vietoj tabako sėklų. 

Grįžęs į namus po mūsų malonaus pasivaikščiojimo, 
papietavau su p. Viljamsu, o paskui, gavęs pasiskolinti 
arklį, nujojau atgal prie Ailendso įlankos. Su misionie- 
riais atsisveikinau, jausdamasis dėkingas už jų meilų sve- 
tingumą ir persiėmęs didžios pagarbos jų tauriai, naudin- 
gai ir dorai veiklai. Man atrodo, sunku būtų rasti grupę 
žmonių, labiau tinkančią toms pareigoms, kurias jie eina“. 

Kalėdos.— Po keleto dienų sueis keturi metai, kai iš- 
plaukėme iš Anglijos. Pirmąsias kalėdas sutikome Plimute, 
antrąsias Šv. Martyno įlankėlėje, netoli Horno rago, tre- 
čiąsias — Troškimų įlankoje, Patagonijoje, ketvirtąsias — 
vienoje rūsčioje įlankoje, Tres Monteso pusiasalyje, penk- 
tąsias — čia, o šeštąsias, tikiu apvaizda, sutiksime Ang- 
lijoje. Išklausėme pamaldas Pahijos koplyčioje; dalis jų 
buvo skaitoma angliškai, dalis — čiabuvių kalba. Naujo- 
joje Zelandijoje mums neteko girdėti, kad pastaruoju lai- 
ku kur nors būtų buvę žmogėdrystės atvejų; tačiau vie- 
noje nedidelėje salelėje, netoli tos vietos, kur stovėjo 
mūsų laivas, p. Stoksas rado apdegusių žmogaus kaulų, iš- 
mėtytų apie ugniavietę. Tiesa, tie gausios puotos likučiai 
ten gulėjo, gal būt, jau keletą metų. Gyventojų dorovinė 

būsena, tenka manyti, sparčiai gerės. Ponas Bušbis pasa- 
kojo apie vieną džiugų atsitikimėlį, iš kurio matyti, kad 
bent dalis tų, kurie išpažįsta krikščionybę, yra nuoširdūs. 
Nuo jo pasitraukė vienas jaunas samdinys, kuris papras- 
tai skaitydavo maldas. Po keleto savaičių p. Bušbis, eida- 
mas vėlai vakare pro daržinę, pamatė ir išgirdo, kaip vie- 
nas jo bernas sunkiai skaito bibliją žmonėms, susirinku- 
siems prie degančio laužo. Paskui visi suklaupė ir ėmė 
melstis; maldose jie minėjo ir p. Bušbį su jo šeimos na- 
riais, taip pat visus misionierius — kiekvieną atskirai pa- 
gal apylinkę. 

Gruodžio 26 d.— Ponas Bušbis man ir p. Salivenui siū- 
lė kartu su juo nuplaukti valtimi keletą mylių aukštyn 
upe į Kaua-Kauą, o po to nueiti pėstiems į Vajomijos kai- 
mą, kur esančios kažkokios įdomios uolos. Irdamiesi viena 
įlankos šaka, džiaugėmės malonia išvyka ir gėrėjomės 
gražiais vaizdais, kol priplaukėme kaimą, anapus kurio 
valčiai nebuvo kelio. Čia vienas vadas su būreliu žmo- 
nių pasisiūlė mus nulydėti į Vajomiją, iki kurios buvo 
4 mylios. Tas vadas buvo išgarsėjęs tuo, kad ne per seniai 
pakorė vieną savo žmoną ir vergą už svetimoteriavimą. 
Kai vienas misionierius ėmė jį už tai barti, jis, atrodė, nu- 
stebo ir pasakė, jog manęs, kad pasielgė lygiai taip, kaip 
daro anglai. Senasis Šongis, kuriam pasitaikė būti Angli- 
joje karalienės teismo metu, griežtai smerkė visą tą by- 
lą!*": jis pasakė, kad turėjęs penketą žmonų, bet greičiau 
būtų nukapojęs visoms galvas, negu kentęs tiek nemalo- 
numų dėl vienos. Išėję iš to kaimo, patraukėme į kitą, bu- 
vusį ne per toli, kalvos šlaite. Čia prieš penketą dienų nu- 
mirė vieno vado, dar stabmeldžio, duktė. Trobelę, kurioj ji 
mirė, sudegino iki pamatų; jos kūną, patalpinę tarp dvie- 
jų luotelių, pastatė stačią ant žemės, aptvėrė tvorele su 
mediniais dievų stabais ir visa tai nudažė ryškiai raudonai, 
kad iš tolo kristų į akis. Velionės apdarą pritvirtino prie 
karsto, o plaukus nukirpę padėjo prie kojų. Giminės su- 
sidraskė rankas, veidą bei visą kūną ir apkrešo krauju; 
biauriausiai, atstumiančiai atrodė senės. Kitą dieną kai ku- 
rie mūsų karininkai, apsilankę ten, matė, kaip moterys 
dar tebestaugė ir braižėsi. 

Ėjome toliau ir netrukus pasiekėme Vajomiją. Čia yra 
keistai atrodančių smiltainio masyvų, panašių į pilies griu- 
vėsius. Šie uolynai buvo ilgai naudojami kaip kapinės, 
todėl laikomi pernelyg šventi, kad prie jų būtų galima 

prisiartinti. Tačiau vienas jaunas vyras sušuko: „Būkim 
drąsūs!" — ir leidosi į priekį kartu su kitais; bet priėjęs 
per kokį šimtą jardų, visas būrys apsisvarstė ir staiga su- 
stojo. Mums gi buvo kuo abejingiausiai leista šią vietą 
apžiūrėti. Kaime keletą valandų ilsėjomės, o gyventojai 
tuo metu su p. Bušbiu ilgai ginčijosi dėl teisės parduoti 
kažkokias žemes. Vienas senis, matyt, puikiai žinojęs vi- 
sų genealogiją, rodė, kaišiodamas į žemę šipuliukus, kas 
kur iš eilės buvo savininkai. Prieš išvykdami iš kaimo, 
kiekvienas gavome po krepšelį keptų batatų ir, kaip buvo 
priimta, pasiėmėm juos kelionėn. Pastebėjau, kad tarp 
moterų, triūsusių prie virimo, buvo ir vienas vyriškis ver- 
gas; šiame karių krašte vyrui, tur būt, didelis pažemini- 
mas daryti tai, kas laikoma pačiu žemiausių, moterišku, 
darbu. Vergams čia neleidžiama eiti į karą; bet tai jiems, 
gal būt, menkas nuostolis. Girdėjau apie vieną nelaimėlį, 
kuris karo veiksmų metu perbėgo į priešo puse; jį pamatė 
du žmonės ir tuoj sučiupo, bet, niekaip negalėdami susi- 
tarti, katro bus tas belaisvis, užsimojo ant jo akmeniniais 
kirvukais, matyt, nusprendę, kad kitam jis bent neatiteks 
gyvas. Vargšą, pusgyvį iš baimės, išgelbėjo sumani vieno 
vado žmona. Maloniai pasivaikščioję, atėjom atgal prie 
valties, bet į laivą patekome tik vėlai vakare. 

Gruodžio 30 d.— Po vidurdienio išplaukėme iš Ailend- 
so įlankos ir pasukome į Sidnėjų. Manau, kad visi džiau- 
gėmės, palikę Naująją Zelandiją. Tai nemaloni šalis. Čia- 
buviai neturi to Žavaus paprastumo, kurį matėme Taiti 
saloje, o anglai čia daugiausia tikros visuomenės padug- 
nės. Pats kraštas irgi nepatrauklus. Žvelgdamas atgal, ma- 
tau jame tik vieną šviesią vietelę — Vaimatą su jos krikš- 
čioniais gyventojais. 


XIX SKYRIUS 
AUSTRALIJA 


1836 m. sausio 12 d.— Anksti rytą lengvas vėjelis mus 
atnešė prie įėjimo į Džeksono įlanką. Manėme, kad pama- 
tysime žaliuojančią vietovę su išsimėčiusiais gražiais na- 
mais; tačiau tiesi gelsvų pajūrio skardžių linija mums pri- 
minė Patagonijos krantus. Tik vienišas švyturys iš balto 
akmens bylojo, kad esame netoli didelio, su daug gyven- 
tojų, miesto. Įplaukus įlankon, pasirodė, kad ji graži ir 
erdvi, o skardingi krantai susidarę iš horizontaliai susi- 
sluoksniavusio smiltainio. Beveik visai lygioje vietovėje 
stirkso reti žemaūgiai medeliai, liudijantys, kad ant šio 
krašto gula bergždumo prakeikimas. Tačiau, plaukiant 
gilyn, vaizdas pagerėja. Paplūdimiais šen bei ten stovi 
gražios vilos ir malonūs pažiūrėti kotedžai. Dviejų ir tri- 
jų aukštų mūriniai namai tolumoje ir vėjiniai malūnai 
krante, prie pat vandens, rodė, kad netoli Australijos 
sostinė. 

Pagaliau išmetėme inkarą Sidnėjaus užtakyje. Toje 
įlankėlėje stovėjo daug didelių laivų, o aplink buvo pre- 
kių sandėliai. Vakare perėjau per miestą ir grįžau susiža- 
vėjęs visu tuo, kas teko matyti. Tai buvo puikus britų tau- 
tos gabumų liudijimas. Čia, šalyje, iš kurios buvo galima 
maža tikėtis, per keletą dešimčių metų padaryta kelis sy- 
kius daugiau, nei per tiek pat šimtmečių Pietų Amerikoje. 
Iškart norėjau sveikinti save, kad gimiau anglas. Paskui, 
truputį arčiau įsižiūrėjus į miestą, mano susižavėjimas gal 
kiek atslūgo; bet miestas vis dėlto gražus. Gatvės taisyk- 
lingai išvestos, plačios, švarios, ir jose kuo puikiausia tvar- 
ka; namai gana dideli, parduotuvės pilnos prekių. Miestą 
būtų galima lyginti su dideliais Londono priemiesčiais, taip 
pat su keletu kitų didelių Anglijos miestų; bet net ir Lon- 
done ar Birmingame nematysi tokio spartaus augimo žymių. 
Tiesiog stebėjausi, kiek daug buvo tik ką baigtų didelių 

gyvenamų trobesių ir kitokių pastatų; tačiau visi skundė- 
si, kad dideli nuomos mokesčiai ir sunku gauti išsinuo- 
moti namą. Atvykęs iš Pietų Amerikos, kur miestuose visi 
pažįsta kiekvieną turtingą žmogų, ypač stebiesi tuo, 
kad čia negalėdavo iškart pasakyti, kieno ta ar kita 
karieta. 

Pasisamdžiau žmogų ir du arklius, norėdamas nuvykti 
į Batersto miestelį, esantį apie šimtą dvidešimt mylių kraš- 
to gilumoje, didelio gyvulininkystės rajono centrą. Šitaip 
tikėjausi susidaryti bendrą nuomonę apie kraštą. Į šią 
ekskursiją išvykau sausio 16 d. rytą. Pirmuoju etapu pa- 
siekėme Paramatą, nedidelį miestelį, svarbiausiąjį po Sid- 
nėjaus. Keliai buvo puikūs, nutiesti pagal Makadamo sis- 
temą; trapinę skaldą jiems gabeno iš už keleto mylių “š. 
Kraštovaizdis buvo visais atžvilgiais panašus į Anglijos, 
nebent tik alinių čia daugiau. Mažiausiai Angliją primi- 
nė „geležinės brigados“, t. y. katorgininkai, padarę čia 
kokį nors nusikaltimą; jie dirbo, surakinti geležiniais pan- 
čiais, prižiūrimi sargybinių su užtaisytais šautuvais. Tai, 
kad vyriausybė, naudodamasi priverčiamuoju darbu, gali 
iškart nutiesti per visą kraštą gerus kelius, man atrodo, 
yra viena iš svarbiausiųjų priežasčių, kodėl ši kolonija 
greit suklestėjo. Nakvojau itin patogiam viešbutyje, ties 
Emu perkėla, 35 mylios nuo Sidnėjaus, Mėlynųjų kalnų 
papėdėje. Šis plentas yra svarbiausias susisiekimui, ir gy- 
ventojų palei jį atsirado anksčiau, nei kitose vietose. Vi- 
sur pristatyta aukštų tvorų, nes užauginti gyvatvorių fer- 
meriams nepavyksta. Aplink matyti daug didelių namų ir 
gerų pirkių, bet, nors dirbami nemaži žemės plotai, dides- 
nė jos dalis dar tebėra tokia, kokia buvo, tik atradus šį 
kraštą. 

Naujojo Pietų Velso gamtovaizdžiui būdingiausia ne- 
paprastas augmenijos vienodumas. Visur plyti atvira miš- 
kinga vietovė, kai kur apžėlusi labai reta, žalsvo atspal- 
vio ganykline žole. Medžiai kone visi priklauso vienai 
šeimai, ir jų lapai paprastai auga vertikaliai, o ne hori- 
zontaliai, kaip Europoje; lapija skurdi, kažkokios ypatin- 
gos, blyškiai žalios spalvos, be jokio žvilgesio. Todėl miš- 
ke atrodo šviesu, nėra paunksnės; tatai nors ir nepatogu 
keliautojui, iškamuotam kaitrių vasaros saulės spindulių, 
bet naudinga fermeriui, nes žolė gali augti ten, kur šiaip 
jos nebūtų. Augalai nemeta periodiškai lapų; ta ypatybė, 
matyt, bendra visam Pietų pusrutuliui, būtent: Pietų Ame- 

rikai, Australijai ir Gerosios Vilties iškyšuliui, Taigi šio 
pusrutulio ir atogrąžinių kraštų gyventojai negali gėrėtis 
nors mūsų akims ir įprastu, bet, gal būt, vienu iš puikiau- 
sių pasaulyje reginių, — kaip pradeda skleistis lapai pli- 
kuose medžiuose. Tiesa, jie gali pasakyti, kad mes bran- 
giai už tą malonumą sumokam, nes žemę daug mėnesių 
dengia nuogi augalų skeletai. Toks atsakymas būtų, be 
abejo, visiškai teisingas; bet reikia atsiminti, kad mūsų 
lumui, o atogrąžinių sričių gyventojai, kurių akys per iš- 
tisus metus prisisotinę puošnaus karštojo klimato gaminių 
vaizdo, tokio jausmo nesugeba patirti. Daugumas medžių, 
išskyrus kai kuriuos eukaliptus, išauga ne labai stambūs, 
bet aukšti, gana tiesūs ir stovi tolokai vienas nuo kito. 
Kai kurių eukaliptų žievė kas metai nukrinta arba atke- 
rusi kabo ilgais kuokštais, kurie plevėsuoja vėjyje, ir miš- 
kai dėl to atrodo kažkokie nuniokoti ir apleisti. Negaliu 
įsivaizduoti visais atžvilgiais didesnio kontrasto, negu tarp 
Valdivijos bei Čiloės girių ir Australijos miškų. 

Saulei leidžiantis, susitikom apie dvidešimt juodaodžių 
čiabuvių būrį; kiekviėnas, kaip pas juos priimta, nešėsi 
pluoštą trumpakočių iečių ir kitokius ginklus. Aš juos be 
vargo susistabdžiau, pakišęs šilingą priešaky ėjusiam jau- 
nam vyriškiui, ir jie ėmė mano pramogai svaidyti ietis. Vi- 
si buvo šiaip taip apsirengę; veidai atrodė geraširdiški, 
malonūs, ir pažiūrėti tie čiabuviai toli gražu ne tokie jau 
išsigimę padarai, kaip juos dažnai vaizduoja. Žaidynėse 
jie tiesiog pasigėrėtinai miklūs. Kepurę, pakabintą už 
30 jardų [27 m|,jie persmeigdavo ietimi, paleidę ją svai- 
domąja rankena ne mažesniu greičiu, kaip prityręs šaulys 
strėlę. Sekiodami žvėris ar žmones, jie esti nuostabiai įžval- 
gūs, o iš keleto nugirstų pastabų įsitikinau, kad ir gana 
guvūs. Tačiau nenori nei dirbti žemės, nei statytis namų, 
nei dargi vargintis, prižiūrėdami avių bandą, kai jiems ją 
duoda. Šiaip, man atrodo, jie civilizacijos laiptuose .stovi 
keletą pakopų aukščiau, nei ugniažemiečiai. 

Taigi matome labai įdomų dalyką, kad tarp civilizuotų 
žmonių klajoja saujelė niekam žalos nedarančių laukinių, 
nežinančių, kur nakvos, ir mintančių tuo, ką sumedžioja 
miškuose. Besistumdami vis toliau, baltieji pasklido po 
kraštą, priklausantį keletai genčių. Nors apsuptos iš visų 
pusių tos pačios tautos, šios gentys išlaikė savo senovi- 
nius skirtingus požymius ir dargi kartais net kariauja 

viena su kita. Per neseniai įvykusį dviejų priešiškų gen- 
čių susirėmimą, kautynių lauku netikėtai buvo pasirinktas 
Batersto miestelio centras. Tai išėjo į gera nugalėtiesiems, 
nes bėgantieji kariai galėjo prisiglausti barakuose. 

Čiabuvių smarkiai mažėja. Per visą kelionę, be keleto 
berniukų, kuriuos užaugino anglai, mačiau dar vieną čia- 
buvių grupę. Tas mažėjimas iš dalies, be abejo, susijęs su 
svaigalų įvežimu, su atneštomis iš Europos ligomis (net 
pačios lengvosios, pavyzdžiui, tymai“, pasirodo labai pra- 
gaištingos) ir laipsniškuų laukinių gyvūnų nykimu. Sako- 
' ma, kad čiabuviams dėl jų klajoklinio gyvenimo būdo nuo- 
lat miršta daugybė kūdikių, o, kai maistu apsirūpinti da- 
rosi sunkiau, didėja reikalas klajoti; todėl, nors čiabuviai 
aiškiai ir nežūva nuo bado, jie nyksta ypač sparčiai, pa- 
lyginus su tuo, kas būna civilizuotose šalyse, kur šeimos 
tėvas persidirbdamas gali tik pakenkti sau, bet ne naikinti 
palikuonis!?, 

Be tų keleto aiškių išmirimo priežasčių, čia dar, ma- 
tyt, pasireiškia kažkoks kitas, paslaptingesnis veiksnys. 
Atrodo, kur tik europiečiai įkelia koją, čiabuvį ima per- 
sekioti mirtis. Kur bepažvelgtume,— į didžiulius abiejų 
Amerikų plotus, į Polineziją, Gerosios Vilties iškyšulį ar 
į Australiją, — visur matome tą pat. Taip pražūtingai čia- 
buvius veikia ne vien tik baltasis žmogus: pavyzdžiui, 
malajų kilmės polinezietis kai kuriose Indonezijos salyno 
dalyse išstumia tamsiaodį čiabuvį. Įvairios žmonių pader- 
mės, matyt, viena kitą veikia taip, kaip skirtingos gyvu- 
nų rūšys, — stipresnis visada išnaikina silpnesnį. Liūdna 
buvo klausytis, kaip gražūs, energingi Naujosios Zelandi- 
jos čiabuviai sakė, kad gerai žiną, jog jų vaikams jau ne- 
teksią būti šių žemių šeimininkais. Kiekvienas bus girdė- 
jęs apie nepaaiškinamai greitą sumažėjimą gyventojų gra- 
žioje ir sveikoje Taiti saloje nuo to laiko, kai čia lankėsi 
kapitonas Kukas, nors šiuo atveju, atrodo, buvo galima 
laukti, kad jų padaugės, nes anksčiau taip paplitusi vaik- 
žudystė pasibaigė, ištvirkavimas smarkiai sumažėjo, o kru- 
vinų karų vis rečiau pasitaiko. 


* Pažymėtina, kad ta pati liga įvairaus klimato sąlygomis pasireiš- 
kia skirtingai. Nedidelėje Šv. Elenos saloje skarlatinos bijomasi kaip 
maro. Kai kuriose šalyse svetimšaliai ir čiabuviai taip skirtingai serga 
tam tikromis užkrečiamosiomis ligomis, lyg jie būtų skirtingi gyvūnai; to- 
kių pavyzdžių buvo matyti Čilėje ir, pasak Humbolto, Meksikoje. 
(Humboldt, Political Essay on New Spain, t. IV.) 

Dž. Viljamsas savo įdomiame veikale* sako, kad, kai 
tik prasideda bendravimas tarp čiabuvių ir europiečių, šie 
„tuoj būtinai užneša drugį, dizenteriją ir kai kurias kitas li- 
gas, kurios į kapus nuvaro daugybę gyventojų“. Jis taip 
pat tvirtina: „Nenuginčijamas faktas yra tai, kad daugu- 
mas ligų, siautusių salose, man tenai esant, buvo įgaben- 
tos laivais**, ir ši aplinkybė pažymėtina dėl to, jog nelai- 
mę atnešusio laivo įguloje galėjo ir nepasireikšti jokios 
ligos žymės“. Tas tvirtinimas nėra toks jau nepaprastas, 
kaip iškart atrodo, nes žinoma keletas atvejų, kai kilda- 
vo labai piktybiškas drugys, nors žmonės — jo priežas- 
tis — nesusirgdavo. Jurgio III karaliavimo pradžioje ketu- 
ri konstebliai atvežė karieta į teismą kalinį, iki tol sėdė- 
jusį kazemate, ir, nors tas žmogus pats nesirgo, visi keturi 
konstebliai mirė nuo greitosios dėmėtosios šiltinės; toliau 
infekcija, beje, neišsiplėtė. Sprendžiant iš tų faktų, išeitų 
taip, kad išgaros vienų žmonių, kurį laiką buvusių krūvo- 
je, pasirodydavo esančios nuodingos kitiems, tų išgarų 
įkvėpusiems, žmonėms, ir, gal būt, ypač nuodingos tuo at- 
veju, kai jie priklauso skirtingai rasei. Nors ši aplinkybė 
man atrodo labai paslaptinga, ji nė kiek ne nuostabesnė 
už tą, kad tik ką mirusio žmogaus kūnas, dar nepradėjęs 
pūti, dažnai turi tokių žalingų savybių, jog, net tik nuo 


* J. Williams, Narrative of Missionary Enterprise, p. 282. 

** Kapitonas Bičis (Beechey, t. I, sk. IV) pažymi, kad Pitkerno salos 
gyventojai tvirtai įsitikinę, jog, atvykus kiekvienam naujam laivui, juos 
ištinka odos ir kitokie sutrikimai. Kapitonas Bičis tai aiškina tuo, kad 
šitokių apsilankymų metu pasikeičia maistas. Dr. Makelokas (Maccu- 
loch, Western Islands, t. II, p. 32) sako: „Tvirtinama, kad, esą, at- 
vykus svetimšaliui (į Sent Kildą), visi gyventojai, anot žmonių kalbos, 
sugriebią slogą“. Dr. Makelokas visas tokias šnekas — nors jau ne kar- 
tą ir anksčiau buvo pasakojami panašūs dalykai — laiko nesąmone. Jis 
tačiau priduria: ,„Klausėme apie tai gyventojus, ir jie vienu balsu pa- 
tvirtino tas kalbas“. Vankuvero „„Kelionėse“ (Vancouver, Voyage) 
panašus dalykas nurodomas, kalbant apie Otaiti [Taiti|salą. Dr. Difen- 
bachas (Dieffenbach) prakalboje šio mano „Dienoraščio“ vertimo į vo- 
kiečių kalbą sako, kad tokiu dalyku visi tiki Čatamo saloje, taip pat 
kai kur Naujojoje Zelandijoje. Negalimas daiktas, kad taip visi būtų 
ėmę manyti ir Šiaurės pusrutulyje, ir antipoduose, ir Ramiajame van- 
denyne, nesant kokio nors faktinio pagrindo. Humboltas (Polit. Essay 
on Kingd, of New Spain, t. IV) sako, kad didelės epidemijos Panamos 
ir Kaljao uostuose sutampa su laivų atvykimu iš Čilės, nes žmonės, kilę 
iš vidutinės klimato juostos, pirmieji patiria pragaištingą karštųjų Zonų 
poveikį. Galiu pridurti, kad Šropšire girdėjau, jog avys, atgabentos lai- 
vais, nors pačios esti ir sveikos, dažnai atneša į kaimenę ligą, jeigu jas 
suleidžia į tą patį aptvarą. 

įsidūrimo instrumentu, kuriuo jis buvo skrostas, mirš- 
tama!““, 

Sausio 17 d.— Anksti rytą keltu persikėliau per Ne- 
piną. Nors ta upė šioje vietoje plati ir gili, ja teka visai 
nedaug vandens. Perjojome slesną vietovę kitame krante 
ir atsidūrėme Mėlynųjų kalnų pašlaitėje. Kilti į kalną čia 
nestatu, kelias labai rūpestingai iškirstas smiltainio skar- 
dyje. Skardžio viršuje tęsiasi beveik horizontali lyguma, 
kuri, vos pastebimai kildama vakarų link, pasiekia dau- 
giau kaip 3000 pėdų aukštį. Spręsdamas iš skambaus Mė- 
lynųjų kalnų pavadinimo ir jų absoliutaus aukščio, tikė- 
jausi pamatysiąs stačių kalnų grandinę, nusitiesusią sker- 
sai šalį, bet vietoj to priešais mane pasirodė nuožulni 
lyguma, nedaug tepakilusi aukščiau pajūrio žemumos. Nuo 
pirmojo šlaito atsivėrė nuostabus toli į rytus nutįsusios 
miškingos vietovės reginys, o šalimais augantieji medžiai 
buvo stori ir aukšti. Tačiau, atsidūrus jau pačioje smiltai- 
nio platformoje, gamtovaizdis išsyk pasidaro nepaprastai 
vienodas: iš abiejų kelio šonų auga žemaūgiai vis tos pa- 
čios eukaliptinių šeimos medeliai; išskyrus du—tris nedi- 
delius užvažiuojamuosius kiemus, nėra nei trobesių, nei. 
dirbamos žemės, o ir pats kelias tuščias — jame tesutiksi 
jaučiais pakinkytus furgonus, prikrautus vilnos gniutulų. 

Vidurdienį sustojom pašerti arklių nedideliame užva- 
žiuojamame kieme, vadinamame Veterbordu. Vietovė yra 
2800 pėdų aukščiau jūros lygio. Apie pusantros mylios 
nuo čia atsiveria reginys, kurį tikrai verta pamatyti. Lei- 
džiantis žemyn nedideliu slėniu palei mažutį upokšnį, iš 
už medžių, supančių taką, staiga gal 1500 pėdų gilumoje 
pasirodo įlanka. Paėjęs dar keletą jardų, sustoji pakrašty- 
je giliausios prarajos ir apačioje matai didžiulę įlanką ar 
užutėkį, — nes nežinau, kaip dar kitaip galima jį pavadin- 
ti — apaugusį tankiu mišku. Stovi, atrodo, kokios įlankos 
gale; į abi puses tęsiasi skardžių linija, ir vienas po kito 
matyti iškyšuliai, lyg prie stataus jūros kranto. Skardžiai 
susideda iš horizontalių balkšvo smiltainio sluoksnių ir to- 
kie statūs, kad daugelyje vietų, paleidęs nuo viršaus ak- 
menj, matai, kaip jis nukrinta į medžius prarajos gilumo- 
je. Skardžiai tęsiasi be jokio pertrūkio, ir, norint patekti 
į apačią krioklio, kuriuo čia virsta upokšnis, reikia eiti 
net 16 mylių aplink. Priešais, už penketo mylių, tęsiasi 
skardžių linija, matyt, visiškai apjuosianti slėnį; taigi tą 
didelę, į amfiteatrą panašią dubumą galima visai pagrįstai 

vadinti įlanka. Įsivaizdavė, kad vingiuotas užtakis, kurio 
gilius vandenis supo statūs, skardingi krantai, išdžiūvo ir 
jo smėlėtam dugne užaugo miškas, turėsim maždaug su- 
pratimą, kaip buvo susidaręs ir kaip atrodė tasai slėnis. 
Tokios rūšies vaizdą mačiau pirmąkart ir stebėjausi jo di- 
dingumu. 

Vakare pasiekėme Blekhitą. Smiltainio plynaukštė čia 
iškilusi 3400 pėdų, ir joje auga tokie patys žemaūgiai miš- 
kai. Nuo kelio kartais pasirodydavo gilūs slėniai — tokio 
pat pobūdžio, kaip tas, kurį aprašiau, bet jų šlaitai būda- 
vo tokie statūs ir aukšti, jog dugno negalėdavai įžiūrėti. 
Blekhitas — visai patogiai įrengtas užvažiuojamasis kie- 
mas, kurį laiko vienas senas kareivis. Jis man priminė ne- 
didelius užvažiuojamuosius kiemus Šiaurės Velse. 

Sausio 18 d.— Labai anksti rytą nuėjau apie tris my- 
lias pasižiūrėti Govets Lipo; vaizdas panėšėjo į tą, kurį 
mačiau prie Veterbordo, bet buvo gal dar didingesnis. Šią 
ankstyvą rytmečio valandą ant užtakio tvyrojo lengvutis 
melsvas rūkas, ir, nors jis trikdė bendrą įspūdį, atrodė, kad 
miškas po mūsų kojomis dunkso dar giliau. Tie slėniai, taip 
ilgai buvę nenugalima kliūtis energingesnių kolonistų 
mėginimams įsigauti į krašto gilumą, ypač pažymėtinas 
reiškinys. Didžiuliai, į jūrų šakas panašūs užtakiai, platė- 
jantieji į viršų, dažnai atsišakoja nuo pagrindinių slėnių 
ir įsiterpia į smiltainio platformą, o ji dažnai esti įvariusi 
į slėnį iškyšulius ir net palikusi jame didžiulius, beveik 
izoliuotus, kaip salos, masyvus. Norint nusileisti į kai ku- 
riuos tokius slėnius, tenka daryti net 20 mylių vingį; į tū- 
lus slėnius topografai pateko tik visai neseniai, o kolo- 
nistai ir iki šiol negali ten nuginti galvijų. Tačiau ypač 
pažymėtina tų slėnių sandaros ypatybė yra ta, kad nors 
viršutinėje dalyje jie dažnai esti keleto mylių pločio, prie 
įėjimo paprastai taip susiaurėja, jog į juos neįmanoma pa- 
tekti. Vyriausias topografas seras T. Mičelas* veltui mė- 
gino, iš pradžių eidamas stačias, paskui ropodamas tarp 
didžiulių prigriuvusių smiltainio nuolaužų, pasikelti pro 
siaurymę, kuria teka, iki susiliedama su Nepinu, Groso 
upė; o Groso slėnis viršutinėje dalyje yra, kaip pats ma- 
čiau, puikus, lygus, keleto mylių pločio duburys, apsuptas 
skardžių, kurių viršūnės, manoma, niekur nėra žemesnės 


* T. Mitchell, Travels in Australia, t. I, p. 154. Laikau parei- 
ga padėkoti serui Mičelui už kai kurias man asmeniškai suteiktas žinias 
dėl tų didžiulių Naujojo Pietų Velso slėnių. 

kaip 3000 pėdų aukščiau jūros lygio. Kai į Volgano slėnį 
iš dalies natūraliu, iš dalies žemės savininko pravestu ta- 
ku, kuriuo pats leidausi, suvaro galvijus, jie jau niekur 
nepabėgs, nes iš visų šalių slėnį supa statmeni skardžiai, 
o aštuonetą mylių žemiau jo plotis, vidutiniškai imant, nuo 
pusės mylios sumažėja iki siaurymės, kuria nepraeis nei 
žmogus, nei žvėris. Seras T. Mičelas pažymi, kad didelis 
Kokso slėnis su visomis atšakomis toje vietoje, kur upė 
įteka į Nepiną, susiaurėja iki 2200 jardų [2 km] pločio ir 
-pasidaro apie 1000 pėdų gylio. Galima pateikti dar keletą 
panašių pavyzdžių. 

Matant, kaip abiejuose tų slėnių šonuose horizontalūs 
sluoksniai atitinka vienas kitą, o šlaituose įsispraudusios 
didžiulės į amfiteatrus panašios įdaubos, pirmiausia atei- 
na į galvą, jog tuos slėnius, panašiai kaip ir kitus, išgrau- 
žė vanduo; bet, prisiminus, kaip milžiniškai daug akmens 
turėjo būti tokiu atveju išnešta pro neplačius tarpeklius 
ar visai Menkas siaurymes, kyla klausimas, ar tie plotai 
nebus įgrimzdę. Tačiau, atsižvelgiant į netaisyklingai be- 
sišakojančių slėnių ir įsiterpusių į juos nuo platformos 
siaurų iškyšulių formą, tenka atsisakyti nuo tokios min- 
ties. Aiškinti tų ertmių susidarymą šiuolaikiniu aliuvio 
poveikiu būtų nesąmonė; be to, ir vandenys nuo aukščiau- 
sio lygio, kaip pastebėjau ties Veterbordu, toli gražu ne 
visada teka iš viršutiniojo slėnio galo, bet kartais iš įlin- 
kių, panašių į užtakius, kuriame nors viename šone. Gy- 
ventojai man sakė, kad, žiūrėdami į tuos lyg ir užtakius, 
su išsišovusiais dešinėje ir kairėje kyšuliais, jie visada 
stebėdavosi jų panašumu į skardingą jūros krantą. Toks 
panašumas, be abejo, yra; dar daugiau: nemaža gražių, iš- 
sišakojusių užtakių dabartinėje Naujojo Pietų Velso pa- 
krantėje, paprastai su jūra besijungiančių siaura įeiga, 
išgraužtą pajūrio skardžių smiltainyje, ir turinčių nuo 
vienos iki ketvirčio mylios pločio, yra panašūs, nors ir mi- 
niatiūroje, į tuos didžiulius slėnius krašto viduje. Bet čia 
iškart susidaro daug neaiškumų: kodėl, jūrai išgraužus 
šias ribotas, tačiau vis tik didžiules, įdubas plačioje plat- 
formoje, įėjimas į jas likdavo tik siaurutis tarpeklis, pro 
kurį turėjo išeiti lauk milžiniškas, į dulkes susitrynusių 
uolienų kiekis? Vienintelis samprotavimas, kuriuo, mano 
manymu, galima bent kiek nušviesti tą mįslę, yra tai, kad 
kai kuriose jūrose, pavyzdžiui, kai kur Vest Indijoje ir 
Raudonojoje jūroje, šiuo metu, atrodo, susidarinėja kuo 

netaisyklingiausio pavidalo ir, be to, nėpaprastai stačių 
šlaitų povandeniniai sėkliai (bankos). Tokie sėkliai, tenka 
manyti, susidaro iš nuosėdų, smarkios srovės sukauptų ant 
nelygaus dugno. Įsižiūrėjus į Vest Indijos žemėlapius, 
vargu ar galima abejoti tuo, kad kai kuriais atvejais jūra 
nuosėdų nepaskirsto lygiais sluoksniais, o sukaupia aplink 
povandenines uolas ir salas; toliau, daugelyje Pietų Ame- 
rikos vietų pastebėjau, jog bangos įstengia sudaryti aukš- 
tus bei staigius pakrantės skardžius net užtvertose nuo 
atviros jūros įlankose. Taikant šiuos samprotavimus smil- 
tainio platformoms Naujajame Pietų Velse, tenka manyti, 
kad tie sluoksniai, smarkių atviro vandenyno srovių bei 
šaršo veikiami, susikaupė ant nelygaus dugno, o likusiuo- 
se plotuose, panašiuose į slėnius, statoki šlaitai irdami, pa- 
mažu kylant sausumai, virto pajūrio skardžiais; susitrynęs 
smiltainis buvo išneštas lauk arba tada, kai jūra besitrauk- 
dama prarausė siaurus tarpeklius, arba vėliau, kaip aliu- 
vinio veikimo pasekmė!?!, 


Palikę Blekhitą, nusileidome ant smiltainio platfor- 
mos Viktorijos kalno perėja. Įrengiant tą perėją, teko pra- 
kirsti didžiulę akmens storymę, ir tiek pats sumanymas, 
tiek jo įvykdymas tikrai buvo verti anglų nutiesto kelio. 
Dabar įžengėme į vietovę, esančią beveik 1000 pėdų že- 
miau ir susidariusią iš granito. Pasikeitus dirvos uolienai, 
pagerėjo augmenija: medžiai buvo gražesni ir stovėjo dar 
atokiau vienas kito, o ganyklinė žolė tarp jų pasidarė bent 
kiek žalesnė ir gausesnė. Hasans Volse išsukau iš plento 
ir padariau nedidelį vingį į fermą, vadinamą Voleravangu, 
kurios prievaizdui turėjau rekomendacinį laišką nuo savi- 
ninko, gyvenančio Sidnėjuje. Ponas Braunas buvo toks ma- 
lonus — pakvietė mane, kad likčiau ir visą kitą dieną, ir 
mielai sutikau. Šią fermą galima laikyti Naujojo Pietų 
Velso stambiųjų fermų arba, tikriau, avininkystės ūkių 
pavyzdžiu. Tačiau karvių ir arklių čia laikoma irgi dau- 
giau, negu paprastai, nes yra klampių slėnių, kur auga 
šiurkštesnė žolė. Apie namus buvo išskinti ir apsėti javais 
du—trys lygūs žemės sklypai, kur dabar kaip tik darbavosi 
piovėjai. Kviečių sėjama ne daugiau, kiek reikia per metus 
fermos darbininkams. Paprastai čia skiriama dirbti apie ke- 
turiasdešimt kalinių; dabar jų buvo šiek tiek daugiau. Nors 
ferma buvo gerai aprūpinta visu, kas reikalinga, joje aiš- 
kiai trūko patogumų, be to, nebuvo matyti nė vienos 

moters. Giedrą dieną, saulėlydžiu, kiekvienas vaizdas pa- 
prastai įgauna kažkokį laimės, pasitenkinimo atspalvi; bet 
čia, šioj nuošalioj fermoj, net ir žiūrėdamas į ryškiausias 
aplinkinių miškų spalvas, neįstengiau užmiršti, kad dabar 
keturiasdešimt užkietėjusių nusikaltėlių baigia darbo die- 
ną, lyg kokie Afrikos vergai, tik neturėdami, kaip pasta- 
rieji, šventosios teisės į užuojautą. 

Kitą dieną, anksti rytą, prievaizdo pavaduotojas 
p. Arčeris pasiėmė mane medžioti kengūrų. Prajodinėjome 
didžiąją dienos dalį, bet medžioklė labai prastai sekėsi: 
nematėme nei kengūros, nei laukinio šuns. Kurtai įvarė 
sterblinę žiurkę į medžio drevę, iš kur ir ištraukėme; tas 
gyvūnas didumo sulig triušiu, bet išvaizda panašus į ken- 
gūrą. Prieš keletą metų šiame krašte buvo gausu laukinių 
gyvūnų, bet dabar emu iš čia toli pasitraukęs, o kengūrų 
pasidarė labai reta; ir vieni, ir antri smarkiai nukentėjo 
nuo aneliškųjų kurtų. Gal tie gyvūnai dar ir negreit bus 
visai išnaikinti, bet jų likimas nulemtas. Čiabuviai praši- 
nėja fermose paskolinti šunų. Šunų skolinimas, užmuštų 
gyvulių žarnokai ir karvių pienas — tai taikos dovanos, 
kišamos kolonistų, besistumiančių vis toliau ir toliau 
į šalies gilumą. Nerūpestingasis čiabuvis, apakintas tų nie- 
kų, džiaugiasi pamatęs; kad artėja baltieji žmonės, kuriems, 
matyti, lemta paveldėti šį kraštą, o ne jo vaikams. 

Nors medžioklė buvo ir nesėkminga, su malonumu pa- 
sijodinėjome. Miškinga vietovė daugiausia tokia atvira, 
kad gali čia joti šuoliais. Ją skrodžia vienas kitas slėnis 
plynu dugnu, žalias ir be medžių; tokiose vietose gamto- 
vaizdis gražus, it kokiame parke. Visoje apylinkėje ne- 
radau vietos, kur nebūtų gaisro Žymių; tos daugiau ar ma- 
žiau naujos žymės, daugiau ar mažiau pajuodę kelmai tik 
ir trikdė vienodumą, varginusį keliautojo akis. Paukščių 
šiuose miškuose nedaug; tiesa, mačiau didelius būrius bal- 
tųjų kakadu, besimaitinusių javų lauke, ir keletą nuosta- 
biai gražių papūgų; neretai pasitaikydavo varnų, panašių 
į mūsų kuosas, ir dar vienas paukštis, truputį panašus 
į šarką. Vakaro prieblandoje vaikščiojau palei nusidrieku- 
sias kūdras, kurios šioje sausoje šalyje yra upės vaga, ir 
man teko laimė pamatyti keletą garsiųjų ančiasnapių 
( Ornithorhynchus paradoxus)!??. Jie nardė ir žaidė prie van- 
dens paviršiaus, bet taip mažai teiškišdavo kūną, kad leng- 
vai juos galėjai palaikyti vandeninėmis žiurkėmis. Brau- 
nas vieną nušovė; tai buvo tikrai nepaprastas gyvūnas; iš 

iškamšos negali spręsti, kaip atrodo jo gyvo galva ir snū- 
pas; pastarasis vėliau darosi kietas ir susitraukia“. 

Sausio 20 d.— Visą mielą dienelę jojome iki Batersto. 
Kol įsigavome vėl į plentą, laikėmės paprastų miško takų; 
vietovė buvo tuščia, neskaitant keleto skvaterių trobe- 
lių!3, Tą dieną išmėginome į siroką panašų Australijos 
vėją, pučiantį iš įkaitusių dykumų žemyno gilumoje!?!. 
Visomis kryptimis lėkė dulkių debesys, vėjas atrodė lyg 
praėjęs per ugnį. Vėliau girdėjau, kad termometras tą 
dieną lauke rodė 119° F [48°C], o uždaroje patalpoje — 
96°F [36°C]. Popiet pamatėme Batersto aukštumas. Tos 
banguotos, bet šiaip mažne plynos lygumos šiame krašte 
įdomios tuo, kad jose visiškai nėra medžių. Čia ruduoja 
tik retoka ganyklinė žolė. Prajoję keletą mylių tokia vie- 
tove, patekome į Batersto miestelį, tįsantį vidury to, ką 
būtų galima pavadinti arba labai plačiu slėniu, arba siau- 
ra lyguma. Sidnėjuje man patarė, kad nesusidaryčiau apie 
Australiją nei perdaug blogos nuomonės, spręsdamas pa- 
gal vietoves, kurios bus matyti nuo kelio, nei perdaug 
geros, spręsdamas iš Batersto; kai dėl šio pastarojo, tai ne- 
jaučiau nė mažiausio pavojaus susidaryti šališką nuomonę. 
Tiesa, reikia pripažinti, kad šiuo metų laiku buvo didelė 
sausra ir vietovė atrodė ne palankioje šviesoje, nors, ži- 
nau, prieš du—tris mėnesius, buvo nepalyginti prasčiau. 
Sparčiai kylančios Batersto gerovės paslaptis yra ta, kad 
ruda žolė, svetimam žmogui atrodanti tokia menka, yra 
puiki ganiava avims. Miestas stovi 2200 pėdų aukščiau jū- 
ros lygio, Makuorio krantuose — vienos iš tų upių, kurios 
teka į bekraštį ir veik nežinomą šalies vidų. Vandensky- 
ros linija, atidalijanti upes, tekančias į krašto gilumą, nuo 
tų, kurios teka į jūrą, eina apie 3000 pėdų aukštyje, iš šiau- 
rės į pietus, nuo 80 iki 100 mylių nuo jūros kranto. Žemė- 
lapiuose Makuori figūruoja kaip nemaža upė, ir tai iš tik- 
rųjų pati didžiausia upė iš tų, kurios vandenys susirenka 


* Labai susidomėjau, radęs čia tuščius skruzdžių liūto ar kažkurio 
kito vabzdžio spąstus: pirmoji vylingu tos duobelės šlaitu nusirito musė, 
kuri tuoj ir pražuvo dugne; paskui atropojo stambi, bet neatsargi, skruz- 
dėlė; ji smarkiai bruzdėjo, stengdamasi išlipti ir pabėgti, bet į grobį 
tuoj buvo nukreiptos tos pačios smėlio čiurkšlelės, apie kurias Kerbis 
ir Spensas (Kirby and Spence, Entomology, t. I, p. 425) rašo, 
kad vabzdys jas laido uodega. Tačiau skruzdėlė išvengė liūdno musės 
likimo ir paspruko nuo lemtingųjų žandų, slypėjusių kūginės duobutės 
dugne. Šie australiniai spąstai buvo beveik perpus mažesni už tuos, ku- 
riuos įrengia Europos skruzdžių liūtai. 

šiapus vandenskyros; tuo tarpu nustebau, pamatęs tik vir- 
tinę kūdrų, kurias skyrė beveik sausa žemė. Paprastai čia 
teka nedidelis upelis, bet kartais vanduo jame pakyla aukš- 
tai, esti sraunus. Nors ir labai maža visoje šioje srityje van- 
dens, bet gilyn į kraštą jo dar mažiau. 

Sausio 22 .d.— Pasukau atgal ir leidausi nauju keliu, 
vadinamu Lokiero linija; aplinkui buvo daugiau kalvų, ir 
vietovė atrodė vaizdingesnė. Jojome visą dieną, o kadan- 
gi namas, kur norėjau nakvoti, buvo kiek nuošaliau nuo 
kelio, tai ne be vargo jį radau. Šia proga — beje, ir visais 
kitais atvejais — žemesniojo luomo žmonės visur kur bu- 
vo itin paslaugūs ir mandagūs, o to iš jų vargiai buvo ga- 
lima laukti, turint galvoje, kas jie yra ir kas buvo. Ferma, 
kurioje nakvojau, priklausė dviem jauniems žmonėms, 
kurie dar tik neseniai tapo laisvi ir pradėjo naujakurių 
gyvenimą. Tai, kad beveik visiškai stigo bet kokių pato- 
gumų, atrodė ne per maloniausia; bet prieš akis buvo už- 
tukrinta gerovė — ir jau netolimoje ateityje. 

Kitą dieną jojome pro didelius plotus, apimtus gaisro, 
per kelią driekėsi dūmai. Prieš vidurdienį įsukome į kelią, 
kuriuo anksčiau jojome, ir pakilome į Viktorijos kalvą. 
Nakvojau Veterborde, o prieš sutemstant dar sykį nuėjau 
pasivaikščioti prie „amfiteatro“. Pakely į Sidnėjų labai 
maloniai praleidau vakarą Danhivede su kapitonu Kingu, 
ir pagaliau mano nedidelė išvyka į Naujojo Pietų Velso 
koloniją baigėsi. 

Prieš atvykstant į Australiją, mane labiausiai domino 
trys dalykai: koks čia aukštesniųjų visuomenės sluoksnių 
būvis, kokia nusikaltėlių, katorgininkų, padėtis ir ar labai 
viliojančios sąlygos žmonėms imigruoti. Žinoma, nuomo- 
nė, kurią susidarai, trumpai tepabuvęs, vargu ar ko verta, 
bet nesusidaryti jokios nuomonės taip pat sunku, kaip ir 
susidaryti teisingą. Aplamai, spręsdamas ne tiek iš to, ką 
mačiau, kiek iš to, kas teko girdėti, visuomene nusivyliau. 
Visi gyventojai pasidaliję beveik visais Klausimais į tar- 
pusavy besiriejančias grupes. Daugelis tų, kurie pagal už- 
imamą padėtį turėtų, atrodo, būti pavyzdys kitiems, viešai 
gyvena tokį ištvirkėlišką gyvenimą, kad padorūs žmonės 
negali su jais bendrauti. Praturtėjusių buvusiųjų kato1- 
gininkų vaikai ir laisvieji kolonistai vieni kitiems labai 
pavydi, ir, pirmųjų nuomone, dorieji Žmonės neturį teisės 
kištis į jų reikalus. Visi gyventojai: ir skurdžiai, ir turtin- 

gieji, galvoja tik apie tai, kaip užkalti pinigą, aukštesniuo- 
siuose luomuose visos kalbos tesisuka apie vilną ir avinin- 
kystę. Šeimoms tenka susidurti su dau® rimtų nepatogumų, 
kurių svarbiausias, gal būt, yra tai, kad tenka gyventi, ap- 
suptam tarnų nusikaltėlių. Kaip be galo priešinga visiems 
jausmams tai, kad tave aptarnauja žmogus, kurį, gal būt, 
tik vakar, tau pačiam nurodžius, išpėrė dėl kokio nors men- 
ko nieko. Moterys, tarnaitės, žinoma, daug blogesnės už 
vyrus; vaikai iš jų išmoksta kuo biauriausiai kalbėti ir dar 
gerai, jei ne taip pat biauriai galvoti. 

Antra vertus, įdėtas kapitalas be jokio vargo atneša 
trigubai daugiau pelno, nei Anglijoje, ir pasistengęs žmo- 
gus tikrai praturtėja. Prabangos dalykų gausu, ir jie ne- 
daug ką brangiau kainuoja, kaip Anglijoje, o daugumas 
maisto produktų čia pigesni. Klimatas puikus ir visiškai 
sveikas; bet, mano akimis žiūrint, jis netenka žavumo dėl 
to, kad kraštas vis tik neviliojančiai atrodo. Naujakuriams 
labai į gera išeina tas, kad jų sūnūs nuo pat jaunystės pa- 
deda ūkininkauti. Būdami 16—20 metų, jie neretai prižiūri 
tolimą avininkystės fermą. Tada tenka taikytis su tuo, kad 
jaunuoliai bendrauja su darbininkais kaliniais. Nors ne- 
žinau, kad visuomenės dorovinis tonas būtų pasidaręs ko- 
kio ypatingo pobūdžio, bet, esant tokiems papročiams ir 
stingant intelektualinių interesų, vargu ar gali jis nenu- 
smukti. Kai aš — tai manau, kad imigruočiau tik didžiau- 
sio reikalo verčiamas. 

Kodėl ta kolonija taip sparčiai suklestėjo ir kokios jos 
ateities perspektyvos, man, nenusimanančiam šiuose rei- 
kaluose, visiškai neaišku. Du svarbiausieji eksporto daly- 
kai — vilna ir banginių taukai; tačiau ir vienam, ir kitam 
produktui yra ribos. Šalyje negalima iškasti jokių kanalų, 
todėl, vilną gabenant sausuma, yra tam tikra, ne labai to- 
lima riba, už kurios nebeapsimoka avių kirpimo ir priežiū- 
ros išlaidos. Ganiava visur tokia menka, kad kolonistai jau 
stumiasi tolyn į žemyno gilumą, o ta kryptimi kraštas be 
galo skurdus. Žemės ūkio išvystyti niekada nepavyks dėl 
sausrų; todėl, kiek galiu numatyti, Australija galų gale ir 
liks prekybos centru Pietų pusrutulyje, o, gal būt, atei- 
tyje taps pramonės šalimi. Turėdama anglies, ji visada tu- 
ri po ranka varomąją jėgą. Kadangi gyvenamos vietos tę- 
siasi jūros pakrante, o gyventojai —- ateiviai iš Anglijos, tai 
čia tikriausiai susidarys jūrinė nacija. Anksčiau manyda- 
vau, kad Australija išaugs tokia didelė ir galinga šalis, kaip 

Šiaurės Amerika, bet dabar man atrodo gana abejotina, ar 
ji ateityje bus tokia jau didi. 

Kai dėl nusikaltėlių būklės, tai apie ją spręsti galiu dar 
mažiau, negu apie kitus dalykus. Pirmiausia, neaišku, ar jų 
padėtį iš viso tenka laikyti bausme: niekas netvirtins, kad 
ji labai sunki. Betgi tai, manau, neturi didelės reikšmės, kol 
nusikaltėliai tėvynėje bijo, kad gali būti ištremti į Austra- 
liją. Nuteistųjų gyvybiniai poreikiai patenkinami gana pa- 
kankamai. Laisvė ir ramus gyvenimas jiems ne už kalnų ir, 
gerai elgiantis, virsta tikrove. „Atleidžiamasis bilietas“, ku- 
riuo nuteistajam suteikiama laisvė tam tikro rajono ribose, 
jei ant jo nekrinta jokių įtarimų ir jis iš naujo nenusikalsta, 
duodamas už gerą elgesį, praėjus tam tikram metų kiekiui, 
kuris proporcingas sprendime paskirtajam bausmės laikui; 
tačiau, nepaisant visa to, net palikus nuošaly kardomąjį ka- 
linimą ir sunkią kelionę, priverčiamojo darbo metus nuteis- 
tieji stumia, aišku, nepatenkinti ir nelaimingi. Kaip man 
nurodo vienas nekvailas žmogus, katorgininkams težinomi 
tik kūniški pomėgiai, o šie jiems kaip tik neprieinami. Ypač 
viliojanti dovana, kuria gali atsilyginti vyriausybė, visiškai 
atleisti nuo bausmės, taip pat šiurpas, kurį įkvepia uždaros 
sunkiųjų darbų stovyklos, palaužia nusikaltėlių solidarumą 
ir užkerta kelią naujam nusikaltimui. Kai dėl gėdos jaus- 
mo, tai jis jiems, berods, nežinomas, ir aš pats keletą kartų 
gavau tuo įsitikinti. Nors labai keista, visur girdėdavau, 
kad nusikaltėliai didžiausi bailiai; dažnai pasitaiko, jog kai 
kuriuos pagauna neviltis, ir tada gyvybė jiems visiškai ne- 
svarbi; bet jie retai teįvykdo kokį nors planą, kuriam rei- 
kalingas šaltas kraujas ir ilgalaikis ryžtas. Blogiausia yra 
tai, kad, nors įstatymo požiūriu juos galima laikyti pasitai- 
siusius ir jie palyginti retai tepadaro nusikaltimų, numaty- 
tų įstatymuose, apie jų dorovinį pasitaisymą, atrodo, ne- 
gali būti nė kalbos. Gerai informuoti asmenys mane tikino, 
kad žmogus, kuris ir norėtų pasitaisyti, negali to padaryti 
tol, kol gyvena kartu su kitais priverčiamuosius darbus dir- 
bančiais nusikaltėliais: jis būtų persekiojamas ir jo gyve- 
nimas pasidarytų nepakenčiamas. Be to, nereikia užmiršti 
ir tai, kaip užkrečiamai veikia kelionė laivu į ištrėmimo 
vietą ir gyvenimas kalėjime tiek čia, tiek Anglijoje. Ap- 
lamai Australija, kaip bausmės atlikimo vieta, vargiai pa- 
deda pasiekti numatytą tikslą; kaip tikros pataisos siste- 
ma trėmimas čia, pasirodė, nieko neduoda; gal būt, nieko 
neduoda ir jokia kita panaši sistema; tačiau kaip priemo- 

nė padaryti žmones išoriškai dorus, paversti valkatas, ku- 
rie viename pusrutulyje neduoda nė menkiausios naudos, 
veikliais kito pusrutulio piliečiais ir tuo pačiu duoti pra- 
džią naujam puikiam kraštui, — tuo atžvilgiu ši sistema pa- 
sirodė sėkminga; jai lygios, gal būt, nežino istorija. 


Sausio 30 d.— „Biglis“ išplaukė į Hobart Tauną, Vandi- 
meno Žemėje [Tasmanijos sala]. Vasario 5 d., po šešių sa- 
vaičių kelionės, kurios metu pradžioje buvo giedra, o pas- 
kui labai šalta ir vėjuota, įplaukėm į Štormo [Audringąją| 
įlanką; orai pateisino tą grėslų pavadinimą. Įlanką gal būtų 
teisingiau vadinti estuarija, nes jos gilumoje įteka Derven- 
to upė. Ties įlankos žiotimis matyti didžiulės bazalto plat- 
formos, bet aukščiau vietovė kalnuota ir apaugusi šviesiu 
mišku. Apačioje kalvose, supančiose įlanką, miškai išskin- 
ti, ir ryškiai geltoni javų bei tamsiai žali bulvių laukai at- 
rodė gana vešlūs. Vėlai vakare išmetėm inkarą jaukioje 
įlankėlėje, kurios krantuose stovi Tasmanijos sostinė. Iš: 
kart ji daro daug menkesnį įspūdį, negu Sidnėjus; pasta- 
rąjį galima vadinti didmiesčiu, o šį — tik šiaip sau miestu, 
Jis stovi papėdėje Velingtono kalno, kuris daugiau kaip 
3100 pėdų aukščio, bet ne labai vaizdingas; tačiau iš jo 
miestas gauna gausiai vandens. Aplink įlankėlę pastatyti 
geri prekių sandėliai, o viename šone stovi nedidelis fortas. 
Atvykus iš buvusių Ispanijos kolonijų, kur paprastai taip 
daug dėmesio skiriama fortifikacijoms, čionykštės gyny- 
bos priemonės mums pasirodė labai menkos. Lyginant 
miestą su Sidnėjumi, man ypač krito į akis tai, kad čia ne- 
daug didelių namų, tiek pastatytų, tiek statomų. 1835 m., 
gyventojų surašinėjimo duomenimis, Hobarto mieste buvo 
13 826 gyventojai, o visoje Tasmanijoje — 36 505. 

Visi čiabuviai iškelti į vieną salą, Baso įlankoje; taigi 
Vandimeno Žemė turi tą didelį pliusą, kad joje dabar ne- 
bėra čiabuvių. Tokia nepaprastai Žiauri priemonė, matyt, 
buvo tikrai neišvengiama, nes tik šitaip buvo įmanoma nu- 
traukti nesiliaujančius baisius plėšimus, padeginėjimus ir 
žudymus, kuriuos vykdydavo juodaodžiai; visa tai anks- 
čiau ar vėliau būtų baigęsi galutinu jų išnaikinimu. Tačiau 
bijau, jog dėl tos piktadarybių grandinės ir jų pasekmių 
kaltas negarbingas kai kurių mūsų tautiečių elgesys. Tris- 
dešimt metų — neilgas laiko tarpas visiškai išstumti čiabu- 
viams iš jų gimtosios salos, o juk ta sala didumo beveik 
kaip Airija. Labai įdomus susirašinėjimas, kuris šiuo reika- 

lu vyko tarp Anglijos vyriausybės ir Vandimeno Žemės 
valdžios organų. Nors per susirėmimus, kurie tęsėsi su per- 
traukomis keletą metų, buvo užmušta ir paimta į nelaisvę 
daugybė čiabuvių, jie, matyt, niekaip negalėjo visiškai įsi- 
sąmoninti mūsų jėgų pranašumo: bet 1830 m. saloje įves- 
tas karo stovis, ir išleistame atsišaukime visiems gyvento- 
jams įsakyta, kad padėtų vienu smūgiu nušluoti visą vieti- 
nės kilmės rasę. Užplanuota daryti maždaug taip, kaip 
per medžioklės varžybas Indijoje: vora ginkluotų žmonių 
išsirikiavo skersai visos salos, norėdami suvaryti čiabu- 
vius į „maišą“ Tasmanijos pusiasalyje. Tas mėginimas nu- 
ėjo niekais: čiabuviai, pririšę šunis, vieną naktį prasmu- 
ko pro išsirikiavusias voras. Kad jiems tai pavyko, ne- 
tenka stebėtis, žinant, kokie išlavėję jų pojūčiai ir kaip jie 
įpratę sliuogti paskui medžiojamus laukinius gyvulius. 
Mane tikino, kad jie galį pasislėpti beveik ant visai nuo- 
gos žemės taip, jog ne labai ir patikėsi, pats savo akimis 
nematęs: jų tamsius kūnus lengva palaikyti apdegusiais 
kelmais, kurių pilna visur krašte. Man pasakojo, kaip kele- 
tas anglų suruošė tokį bandymą su vienu čiabuviu: jis nu- 
ėjęs atsistojo visų akivaizdoje plyname kalvos šlaite; vos 
tik anglams kokią minutę užsimerkus, čiabuvis pritūpdavo, 
ir jie jau jokiu būdu nebegalėdavo jo atskirti nuo aplinki- 
nių kelmų. Tačiau grįšime prie „medžioklės varžybų“: čia- 
buviai, patys neblogai nusimanydami apie tokias guitynes, 
baisiai sunerimo, nes iškart pasidarė aišku, kokia baltųjų 
didelė galia ir kaip jų daug. Netrukus prisistatė 13 žmonių 
iš abiejų genčių: supratę, kad neapsigins, pasidavė į nelais- 
vę. Po to vieno energingo ir gerų norų žmogaus p. Robin- 
sono drąsių pastangų dėka,— jis išdrįso aplankyti labiausiai 
priešiškus čiabuvius, — visi likusieji nusprendė irgi pasi- 
duoti. Tada juos iškėlė į vieną salą, ten aprūpino maistu ir 
drabužiais. Grafas Sčeleckis sako*, kad „iškėlimo metu, 
1835 m., čiabuvių buvo 210. 1842 m., t. y. po 7 metų, jų 
tepriskaitoma jau tik 54 žmonės, ir, tuo tarpu, kai viduri- 
nėse Naujojo Pietų Velso srityse kiekviena šeima, neapsi- 
krėtusi bendraudama su baltaisiais, turi gausiai vaikų, 
šeimos, gyvenančios Flinderso saloje, per 8 metus tedavė 
tik 14 palikuonių!“ í 
„Biglis“ čia išbuvo dešimt dienų, ir per tą laiką atlikau 
keletą nedidelių malonių išvykų, daugiausia norėdamas 


* Strzelecki, Physical Description of New South Wales and 
Van Diemen's Land, p. 354. 

usipažinti su artimiausiųjų apylinkių geologine struktūra. 

Visų pirma čia įdomiausia kai kurie daug suakmenėjimų 
turintieji sluoksniai, priklausą devono ar akmens anglies 
periodui; antra — įrodymai, kad neseniai šioje vietoje 
buvo truputį pakilusi sausuma; pagaliau vienoje vietoje 
atskirai paviršiuje slūgsanti gelsva klintis — traverti- 
nas, — kurioje buvo daug medžių lapų atspaudų, taip pat 
jau nebegyvenančių sausumos moliuskų kriauklių!??. La- 
bai gali būti, kad tas klintynas — vienintelis paminklas aug- 
menijos, dengusios Vandimeno Žemę per vieną iš buvusių 
epochų. 

Klimatas čia drėgnesnis, kaip Naujajame Pietų Velse, 
todėl žemė derlingesnė. Žemdirbystė klesti; įdirbti laukai 
gražūs, o daržuose ir soduose — pilna vešinčių daržovių 
bei vaismedžių. Kai kurios fermos, stovinčios nuokampio- 
se vietose, atrodė labai patrauklios. Augmenija aplamai 
panaši į Australijos, bet, gal būt, atrodo kiek žalesnė ir 
linksmesnė, o ganyklinės žolės tarp medžių čia gausiau. 
Kartą ilgam išvykau tuo įlankos krantu, kur priešais mies- 
tą; per įlanką persikėliau vienu iš dviejų garlaivių, nuolat 
kursuojančių ten ir atgal. Vieno garlaivio visos mašinos 
buvo pagamintos šioje kolonijoje, o ji įsteigta vos prieš 
33 metus! Kitą dieną kopiau į Velingtono kalną; pasiėmiau 
vadovą, nes pirmas mano mėginimas baigėsi nesėkmin- 
gai — toks tankus buvo miškas. Mūsų vadovas pasirodė 
baisus paikšis ir nuvedė prie pietinio, drėgnojo šlaito, ku- 
rį dengė labai vešli augmenija; kopti tenai dėl daugybės 
sutręšusių medžių kamienų buvo mažne taip pat sunku, 
kaip ir pakilti į kurį nors kalną Ugnies Žemėje ar Čiloės sa- 
loje. Iki viršūnės teko atkakliai „lipti penkias su puse va- 
landos. Daugelyje vietų augo milžiniški eukaliptai, sudary- 
dami didingus miškus. Kai kuriuose iš pačių drėgniausių 
įklonių nepaprastai vešėjo medžių pavidalo paparčiai; ma- 
čiau vieną, kuris buvo, tur būt, mažiausia 20 pėdų aukščio 
iki lajos, o jo apimtis — lygiai 6 pėdos. Lapai, atrodę kaip 
dailiausi skėčiai, skleidė tirštą šešėli, lyg būtų jau nakties 
pradžia. Kalno viršūnė plati, plokščia ir susideda iš didžiu- 
lių kampuotų nuogos žalakmenio uolienos masyvų. Ji iški- 
lusi 3100 pėdų aukščiau jūros lygio. Buvo puikus, giedras 
oras, ir gėrėjomės kuo plačiausiu reginiu: šiaurėje kraštas, 
atrodė, susidėjo tik iš miškais apaugusių kalnų, tokio pat 
aukščio, kaip tas, kuriame stovėjome, ir tokių pat švelnių 
kontūrų; pietuose aiškiai, lyg žemėlapyje, buvo matyti 

išraižyta kranto linija, su daugybe įlankų įmantriais kran- 
tais. Pabuvę viršūnėje keletą valandų, nusileidome pato- 
gesniu keliu, bet į „„Biglį“ patekome tik aštuntą valandą, 
kamavęsi visą dieną. 

Vasario 7 d.— „Biglis“ išplaukė iš Tasmanijos ir kito 
mėnesio 6 d. atvyko į Karaliaus Jurgio sąsiaurėlį, netoli 
Australijos pietvakarių kampo. Ten išbuvome savaitę ir 
niekuomet per visą savo kelionę taip nenuobodžiavome. 
Žiūrint nuo kurios nors pakilumos, vietovė čia atrodo miš- 
kinga lyguma, kurioje šen bei ten kyšo suapvalėjusios ir 
iš dalies nuogos granito kalvos. Kartą išvykau su būre- 
liu draugų, tikėdamasis pamatyti, kaip medžiojama kengū- 
ra, ir išvaikščiojau po kraštą nemaža mylių. Dirva visur 
buvo smėlėta ir labai skurdi; ją dengė arba grubi augme- 
nija — reti, žemi krūmokšniai ir šiurkšti žolė, — arba že- 
maugių medžių miškai. Visas vietovaizdis priminė aukštą- 
ją smiltainio platformą Mėlynuosiuose kalnuose, tiktai 
kazuarino (medis, truputį panašus į pušį) čia randama dau- 
giau, o eukaliptų bent kiek mažiau“““. Atvirose vietose 
augo daug žolinių medžių; tie augalai pažiūrėti kažkaip 
panašūs į palmes, bet jų nevainikuoja tauri laja; jie gali 
tik pasigirti labai šiurkščių, į žoles panašių lapų kuokštu. 
Iš tolo žiūrint, visur kur matoma ryškiai žalia krūmokšnių 
ir kitokių augalų spalva, atrodė, žadėjo vaisingumą. Ta- 
čiau tai iliuzijai išsklaidyti užteko tik vieno pasivaikščio- 
jimo ir, manau, niekas nebenorėtų kada nors vėl bastytis 
po tokią nemalonią vietovę. 

Kartą nuvykau su kapitonu Fic Rojumi į Bold Hedą; 
tą vietovę mini daugelis keliautojų jūromis; vieni joje ne- 
va matę koralus, kiti suakmenėjusius medžius, tebestovin- 
čius taip, kaip kitados augo. Mūsų manymu, sluoksniai čia 
atsirado iš vėjo sunešto smėlio, susidedančio iš smulkučių 
suapvalėjusių kriauklių ir koralų dalelyčių; smėlis pama- 
žu dengė medžių šakas bei šaknis, taip pat daugybę sau- 
sumos moliuskų. Paskui viskas sukietėdavo, nes į vidų 
sunkdavosi klintinės medžiagos, o cilindrinės ertmės, liku- 
sios medžiams išpuvus, taip pat prisipildydavo kieto, pa- 
našaus į stalaktitus, akmens!??. Šiuo metu lietus ir vėjas 
nuneša minkštesnes dalis, ir todėl kietos medžių šaknų bei 
šakų atliejos išlenda į paviršių; jos išties labai klaidinan- 
čiai atrodo kaip negyvo miško liekanos. 

Mums ten esant, į vieną gyvenvietę atbrazdėjo dide- 
lė čiabuvių gentis, vadinamieji „baltojo kakadu žmonės". 

Šiems čiabuviams, taip pat ir kitos genties, nuo Karaliaus 
Jurgio sąsiaurėlio, pasiūlėme keletą kibirų ryžių bei cuk- 
raus, ir jie apsiėmė suruošti koroberį — iškilmes su šokiais. 
Kai tik sutemo, buvo užkurti nedideli laužai, ir vyrai pra- 
dėjo dabintis iškilmėms, tai yra tepliotis baltus dryžius ir 
dėmes. Baigus jiems ruoštis, skaidriai suliepsnojo laužai, 
apie kuriuos prisirinko žiūrovų — moterų ir vaikų. Vyrai 
iš kakadu genties ir nuo Karaliaus Jurgio sąsiaurėlio pasi- 
dalijo į du būrius, bet šoko daugiausia sutartinai. Šokis bu- 
vo toks, kad čiabuviai išbėgdavo tai šonu, tai žąsele į er- 
čią ir visi kartu smarkiai trepsėdavo, lyg žygiuodami. 
"Trempdami kojomis žemę, jie kažkaip kriuksėjo, daužė 
vieną į kitą kuokas bei ietis ir išdarinėjo šiaip įvairius ju- 
desius: pavyzdžiui, tiesė rankas ir raitėsi visu kūnu. Tai 
buvo nepaprastai grubus, laukinis reginys ir, mūsų supra- 
timu, be jokios prasmės; bet pastebėjom, kad juodaodės 
moterys ir vaikai žiūrėjo baisiausiai patenkinti. Gal būt, 
tais šokiais iš pradžių buvo vaizduota tam tikri veiksmai, 
pavyzdžiui karas ir pergalė. Buvo ir vadinamas „emu šo- 
kis“; kiekvienas jo dalyvis ištiesdavo ranką, lenkdamas ją 
panašiai kaip to paukščio kaklas. Kitame šokyje vienas 
vyras pamėgdžiojo besiganančios miške kengūros jude- 
sius, o antras prišliauždavo ir dėdavosi metąs ietį. Kai abi 
gentys susimaišė bešokdamos, sudrebėjo žemė nuo jų sun- 
kių žingsnių, ir oras prisipildė laukinių riksmų. Visus, 
matyt, pagavo įkvėpimas, ir būrys beveik visai nuogų fi- 
sūrų, nutviekstų liepsnojančių laužų šviesos ir judančių 
pagal vieną biaurų ritmą, atrodė puikus pavyzdys, kaip 
švenčia iškilmes laukiniai, esantieji žemiausioje civilizaci- 
jos pakopoje. Ugnies Žemėje matėme daug įdomių lauki- 
nių gyvenimo vaizdų, bet nė kartą, rodos, čiabuviai ten 
nebuvo pagauti tokio įkvėpimo, nesijautė tokie laisvi. 
Šokiams pasibaigus, visas būrys susėdo dideliu ratu ant 
žemės, ir, visiems besidžiaugiant, buvo išdalinti virti ryžiai 
bei cukrus. 

Nors buvo labai pikta, išvykimą dėl ūkanoto oro turė- 
jome keletą kartų atidėti; bet pagaliau kovo 14 d. džiūgau- 
dami išplaukėm iš Karaliaus Jurgio sąsiaurėlio ir leidomės 
į Kilingo salą. Sudie, Australija! Tu — augantis vaikas, ir, 
be abejo, ateis diena, kai tapsi didžiąja Pietų valdove; bet 
tu jau pernelyg didelė ir ambicinga, kad tave galėtum švel- 
niai mylėti, tačiau dar nepakankamai didi, kad tave gerb- 
tumei. Palieku tavo krantus be širdgėlos ir gailesčio. 


XX SKYRIUS 


KILINGO SALA. 
KORALINIAI DARINIAI 


Balandžio 1 d.— Prieš akis pasirodė Kilingo, arba Ko- 
kosų, salos, esančios Indijos vandenyne, apie 600 mylių 
nuo Sumatros krantų. Pasukome į vieną iš tų koralinės 
sandaros lagūninių salų (arba atolų), panašių į Žemojo 
[Tuamotu] archipelago salas, netoli kurių buvome plaukę. 
Laivui atsidūrus atolo įeigoje, prie mūsų atsiyrė valtimi 
vienas čia gyvenantis anglas, p. Liskas. Tų salų gyventojų 
trumpa istorija yra tokia. Prieš devynetą metų vienas ne- 
garbingas žmogus, p. Heras, atsigabeno į jas iš Indonezi- 
jos salyno belaisvių malajų, kurių čia dabar kartu su vai- 
kais priskaitoma daugiau kaip šimtas. Netrukus po to iš 
Anglijos atvyko kapitonas Rosas, jau prieš tai lankęsis 
šiose salose savo prekybiniu laivu; dabar jis pasiėmė šei- 
mą ir visa, kas reikalinga čia įsikurti; drauge su juo at- 
vyko ir p. Liskas, anksčiau tarnavęs laive jo padėjėju. Ver- 
gai malajai neužilgo išlakstė iš salelės, kur buvo apsigyve- 
nęs Heras, ir susimetė prie kapitono Roso žmonių. Po to 
Herui teko galų gale dangintis iš šių vietų. 

Dabar malajai laikomi neva laisvi, ir su jais iš tikrųjų 
elgiamasi kaip su laisvais žmonėmis, bet šiaip beveik vi- 
sais atžvilgiais į juos tebežiūrima kaip į vergus. Dėl to, kad 
jie nepatenkinti savo padėtimi, nuolat kilnojasi iš vienos 
salelės į kitą, o gal dar ir dėl to, kad ne labai kaip šeiminin- 
kaujama, reikalai čia ne per puikiausi. Saloje nėra jokių 
naminių keturkojų, išskyrus kiaules, o svarbiausias augali- 
nis produktas — kokoso riešutas. Visa gerovė priklauso nuo 
to medžio: išvežama tik aliejus, gaunamas iš tų riešutų, ir 
patys riešutai; jie siunčiami į Singapūrą ir Mauricijaus sa- 
lą, kur, sutarkavus juos, gaminamas keris!?š, Be to, beveik 
tik riešutais šeriamos kiaulės, kurios nuo jų labai nusipeni, 
taip pat ir antys bei kiti naminiai paukščiai. Netgi didžiuliui 

sausumos krabui gamta suteikė priemones riešutui pra- 
gręžti ir maitintis tuo didžiai naudingu gaminiu. 

Didžiojoje žiedinio rifo dalyje, aplink lagūną, kyla iš- 
tįsusios salelės. Šiauriniame, t. y. pavėjiniame, rifo šone yra 
įeiga, pro kurią į lagūną gali įplaukti laivai ir išmesti 
joje inkarus. Įplaukus į ją, prieš mus atsivėrė labai įdo- 
mus ir gana gražus reginys; jo grožis, beje, priklausė tik 
nuo to, kad aplinkui viskas būvo labai ryškių spalvų. 
Seklus, tyras ir ramus vanduo lagūnoje, kurios dugnas dau- 
giausia iš balto smėlio, nušviestas statmenų saulės spindu- 
lių, atrodė skaisčiai žalias. Tas tviskantis keleto mylių ilgio 
plotas buvo nuo visur atsiribojęs: nuo tamsių besikilnojan- 
čių okeano bangų skyrė jį balta kaip sniegas gožos linija, 
o nuo mėlyno dangaus skliauto — sausumos ruoželiai su 
besistiebiančiomis vienodo aukščio kokosinių palmių vir- 
šūnėmis. Kaip vienur kitur plūduriuojantis debesis malo- 
niai kontrastuoja su dangaus žydruma, taip lagūnoje sma- 
ragdo žalumo vandenis patamsina gyvųjų koralų telkiniai. 

Kitą rytą, išmetus inkarą, nusikėliau į Direkšeno salos 
krantą. Tas sausumos rėžis vos keleto šimtų jardų pločio; 
išilgai lagūnos tęsiasi baltas klintinis paplūdimys, ir atsi- 
mušantieji nuo jo spinduliai šiame karštame klimate degi- 
no tiesiog nepakenčiamai; išoriniame krante plati tvirtos 
koralinės uolienos atšlaitė stabdė įnirtingą atviros jūros 
puolimą. Sausuma perdėm sudaryta iš apsizulinusių kora- 
lų nuotrupų. Tokioje purioje, sausoje, akmenuotoje dirvo- 
je augmenija klestėjo vien tik dėl tropinio klimato. Nega- 
lėjo būti nieko grakštesnio už keleto mažų salelių mišką, 
kuriame maišėsi, netrikdydamos darnumo, jaunos ir senos 
palmės. Tas pasakiškas vietas supo akinančiai balto smėlio 
paplūdimys. | 

Dabar trumpai apibūdinsiu salų gamtą, kuri ypač įdo- 
mi dėl savo paprastumo. Pradžioje atrodo, kad visas 
miškas susideda tik iš kokoso palmių, bet čia yra dar pen- 
ki šeši kitokios rūšies medžiai. Vienas užauga labai stam- 
bus, bet mediena jo nepaprastai minkšta, tad nėra jokios 
naudos; kitas duoda puikią medžiagą laivams statyti. Be 
tų medžių, kitų augalų kiekis čia labai ribotas, ir tai tik 
auga niekam tikusios piktžolės. Mano kolekcijoje, į kurią, 
manau, įeina beveik visa flora, yra 20 rūšių, neskaitant 
rastų po vieną samanų, kerpių ir grybo. Prie to kiekio rei- 
kia pridėti du medžius: vienas dabar žydėjo, o apie kitą 
man pasakojo, kad toks yra, — vienintelis jo egzempliorius 

augo ties paplūdimiu, kur, be abejo, bangos buvo užnešu- 
sios to augalo sėklą. Guilandina auga irgi tik vienoje sale- 
lėje. Į šį sąrašą neįtraukiu cukranendrių, bananų, kai ku- 
rių daržovių, vaismedžių ir atvežtinių žolių. Kadangi salos 
susidariusios perdėm iš koralų ir kadaise čia, tikriausiai, 
buvo tik vandens skalaujami rifai, tai visus sausumos orga- 
nizmus galėjo atnešti tik jūros bangos. Dėl to negausi šių 
salelių flora primena lyg kokią benamių prieglaudą; pro- 
tesorius Henslou man praneša, kad iš 20 rūšių 19 priklau- 
so skirtingoms gentims, o šios savo ruožtu sudaro, net 
16 šeimų! 

Holmeno „Kelionėse“* pateikiami duomenys, remiantis 
p. A. S. Kitingu, gyvenusiu tose salose 12 mėnesių, apie 
įvairias sėklas ir kitokius dalykus, dėl kurių žinoma, kad 
juos jūra išmeta į krantą. „Bangų mūša užneša į salų kran- 
tus nuo priešvėjinės pusės sėklas bei ištisus augalus iš Su- 
matros ir Javos. Buvo rasta atplauta: kimiris, kilęs iš Su- 
matros ir Malakos pusiasalio, kokoso riešutai iš Balsio, Ži- 
nomi savo forma ir dydžiu; dadas, kurį malajai sodina 
kartu su pipirmedžiu,— pastarasis apsiveja aplink šio ka- 
mieną ir laikosi įsikibęs į jį stiebo akstinais; muilinis me- 
dis, ricinmedis, saginės palmės kamienai ir pagaliau įvai- 
rios sėklos, kurių malajai, apsigyvenę šiose salose, nepa- 
žįsta. Manoma, kad tuos visus dalykus šiaurės vakarų 
musonas atvaro prie Naujosios Olandijos [Australijos] 
krantų, o iš ten pietryčių pasatas prie šitų salų. Be to, čia 
randama labai daug Javos tiko bei geltonmedžio, taip 
pat didžiulių raudonųjų ir baltųjų kedrų bei Naujosios 
Olandijos melsvųjų eukaliptų kamienų, dar visiškai svei- 
kų. Visos sėklos kietais lukštais, pavyzdžiui, laipiojančiųjų 
augalų, išlieka daigios, bet minkštesnės, jų tarpe mangosta- 
no, kelyje sugenda!*?. Kartais į krantą išmetami žvejų luo- 
tai, matyt, iš Javos“. Taigi paaiškėja įdomus dalykas, kaip 
sėklos iš įvairių kraštų nešiojamos po platųjį vandenyną. 
Profesorius Henslou man praneša, kad, jo manymu, be- 
veik visi augalai, kuriuos atgabenau iš tų salų, yra litorali- 
nės rūšys, paprastai aptinkamos Indonezijos salų pakran- 
tėse. Tačiau, sprendžiant iš vėjų bei srovių krypties, atrodo, 
vargu įmanoma, kad tos augalų rūšys čia galėjo pakliūti 
tiesioginiu keliu. O jeigu, kaip spėja p. Kitingas,— ir tai 
labai tikėtina,— jos pirma buvo nuneštos prie Naujosios 


* Holman, Travels, t. IV, p. 378. 

Olandijos [Australijos] krantų, o iš ten — kartu su to 
krašto dariniais — atgal, tai sėklos, iki sudygo, turėjo 
praplaukti nuo 1800 iki 2400 mylių [2900 iki 3850 km]. 

Šamiso*, aprašinėdamas Radako salyną, esantį vakari- 
nėje Ramiojo vandenyno dalyje, tvirtina, kad „jūra at- 
neša į tas salas sėklas ir vaisius daugelio medžių, kurių 
daugumas čia anksčiau neaugo. Didžioji tų sėklų dalis dar, 
atrodo, tebėra daigios“. Taip pat sakoma, kad jūra į krantą 
išplauna palmes ir bambukus, patekusius iš kažkurių tro- 
pinių šalių, taip pat šiaurės eglių kamienus; pastarieji iki 
čia bus atkeliavę milžiniškus atstumus. Tie visi faktai be 
galo įdomūs. Netenka abejoti, kad jei čia būtų sausumos 
paukščių, kurie tas sėklas sulestų tuoj, kai tik jos patektų 
į krantą, o dirva būtų tinkamesnė joms augti, negu tie su- 
gurėję koralo luistai, tai ir nuošaliausios lagūninės sale- 
lės ilgainiui turėtų kur kas gausesnę augmeniją, negu 
dabar. 

Sausumos gyvūnų sąrašas dar menkesnis, negu auga- 
lų. Kai kurios salelės apgyventos žiurkių, patekusių iš Mau- 
ricijaus salos laivu, kuris čia sudužo. Ponas Voterhausas 
tas žiurkes laiko tapatingomis su angliškosiomis, tačiau 
jos smulkesnės ir jų spalva ryškesnė. Sausumos paukščių 
čia nėra: perkūno oželis ir vandeninė vištelė (Rallus Phil- 
lipensis), nors gyvena tik sausoje žolėje, priklauso stiby- 
nuočių būriui. Sakoma, šio būrio paukščių aptinkama ke- 
lete nedidelių žemų Ramiojo vandenyno salų. Dangun Žen- 
gimo saloje, kur nėra jokio sausumos paukščio, netoli 
kalno viršūnės buvo užmušta viena vištelė (Porphyrio simp- 
lex), ir tai, matyt, koks vienišas paklydėlis paukštis. Tris- 
tan d'Akunjos saloje, kur, pasak Karmaiklo, tėra tik du 
sausumos paukščiai, gyvena laukys. Remdamasis tais fak- 
tais, Manau, kad stibynuočiai — po nesuskaitomos daugy- 
bės plėviakojų — paprastai pirmieji įsikuria nedidelėse 
nuošaliose salelėse. Galiu pridurti, kad, kur tik atviroje jū- 
roje pastebėdavau neokeaninių rūšių paukščius, jie visada 
priklausydavo tam būriui, ir todėl natūralu, jog jie anks- 
čiausiai įsikuria kokiame nors atokiame sausumos gaba- 
lėlyje. 

Iš roplių mačiau tik vieną mažutį driežą. Kai dėl vabz- 
džių — pasistengiau surinkti visas formas. Pasirodė, kad, 


*O. EE Kotzebue, First Voyage, t. III, p. 155. [Versta iš rusų 
kalbos: O. E. KomneG6y, IlepBoe nyTeurecTBne.) 

be gausybės vorų, jų yra 13 rūšių ir tame tarpe vienas va- 
balas. Po sausais koralų guruliais knibždėjo tūkstančiai 
smulkučių skruzdėlių, ir tai buvo vienintelis gausiai ap- 
tinkamas vabzdys. Taigi sausumos būtybių čia nedaug; 
bet, pažvelgę į aplinkinius jūros vandenis, pamatysime, 
jog ten organinių būtybių tiesiog begalybė. Šamiso* ap- 
rašė vienos lagūninės salos Radako archipelage gamtą; pa- 
žymėtina, kad jos gyventojai ir kiekiu, ir sudėtimi panašūs 
į Kilingo salų gyventojus. Ten yra vienas driežas ir du sti- 
bynuočiai, būtent: perkūno oželis ir raudonasis ibisas. Au- 
galų yra 19 rūšių, iš jų — vienas papartis, kai kurie tapa- 
tūs su čia augančiais, nors tarp tų dviejų salų be galo toli 
ir jos skirtinguose vandenynuose. 

Ilgi sausumos rėželiai, sudarantieji išdrikusias saleles, 
tėra tokio aukščio, kad bangų mūša įstengia užnešti kora- 
lų nuolaužas, o vėjas — pripustyti kalkinio smėlio. Lėkšta 
kietos koralinės uolienos atkrantė, juosianti salas nuo van- 
denyno pusės, tokia plati, kad bangos joje netenka smar- 
kumo, kitaip jos per dieną nušluotų tas saleles kartu su vi- 
sais jų dariniais. Vandenynas ir sausuma čia, atrodo, tebe- 
sigrumia dėl valdžios, ir nors terra firma [tvirta žemė] jau 
galutinai įsigalėjusi, tačiau vandenų gyventojai nėmaž ne- 
atsisako savo pretenzijų. Visur aptinkami krabai atsisky- 
rėliai, priklausą daugiau negu vienai rūšiai“*; jie nešasi 
ant nugaros moliuskų kriaukles, sučiuptas gretimam pa- 
plūdimyje!'*?, Aukštai medžiuose tupi daugybė kvailučių 
(Sulla bessana), fregatų ir žuvėdrų, o mišką dėl gausybės 
lizdų ir tvyrančio ore kvapo galima pavadinti pajūrio 
paukščių perykla. Kvailučiai, tupėdami ant nedailių lizdų, 
spokso į žmogų su kvaila, bet pikta mina. Nodis [paikšas| 
(Fulmarus glacialis), kaip sako pats pavadinimas, — paikas 
sutvėrimėlis. Tačiau čia yra vienas žavus paukštukas — tai 
balta kaip sniegas nedidelė žuvėdra, kuri grakščiai sklan- 
do keletą pėdų virš galvos ir didelėmis juodomis akimis 
ramiai ir smalsiai Žiūrinėja tau veidą. Nedaug tereikia 
vaizduotės, kad pagalvotum, jog tokiame lengvame, švel- 
niame kūne glūdi kokia užburta klajojanti dvasia. 


*O. E Kotzebue, First Voyage, t. III, p. 222. 

** Didelės kai kurių tų vėžių žnyplės kuo puikiausiai pritaikytos, — 
jie jas atitraukia atgal,— užvožti moliusko kriauklės angai beveik taip 
pat sandariai, kaip tikruoju vožtuvėliu, kuriuo naudojosi moliuskas. 
Mane tikino, — ir kiek leidžia spręsti mano stebėjimai, taip ir yra,— kad 
tam tikros krabų atsiskyrėlių rūšys visada naudoja tam tikrų rūšių mo- 
liuskus. 

Sekmadienis, balandžio 3 d.— Po pamaldų nuvykau su 
kapitonu Fic Rojumi į gyvenvietę, esančią už keleto my- 
lių, vienos salelės iškyšulyje, tankiai apaugusiame aukšto- 
mis kokoso palmėmis. Kapitonas Rosas ir p. . Liskas gyvena 
dideliame, į daržinę panašiame name, kuris abiejuose ga- 
luose atviras ir aptrauktas iš lunkų pintais dembliais. Ma- 
lajų trobelės nusitęsusios lagūnos krantu. Visa ta vieta 
atrodė gana nyki, nes nebuvo nei sodų, nei daržų, — jokio 
žemės dirbimo ir priežiūros ženklo. Čiabuviai kilę iš įvai- 
rių Indonezijos salų, bet kalba ta pačia kalba: matėme 
Borneo, Celebeso, Javos ir Sumatros gyventojus. Odos 
spalva jie panašūs į taitiečius, nuo kurių ne per daug ski- 
riasi ir veido bruožais. Kai kurių moterų veidai atrodė, be- 
je, gana kinietiški. Man patiko ir tų čiabuvių išvaizda, ir 
balso gaida. Buvo matyti, kad jie neturtingi; namuose ne- 
buvo rakandų; storulių vaikučių išvaizda liudijo, jog ko- 
koso riešutai ir jūrų vėžliai — neblogas maistas. 

Šioje saloje yra šulinių, iš kurių laivai ima vandenį. 
Išsyk atrodo keista, kad gėlo vandens daugėja ar mažėja 
priklausomai nuo jūrų potvynių ir atoslūgių. Kai kam net 
kilo mintis, jog smėlis sugeba sulaikyti druską iš jūrų van- 
dens. Tų slūgstančių šulinių neretai pasitaiko ir kai ku- 
riose žemose salose Vest Indijoje. Susislėgęs smėlis ar 
akyta koralinė uoliena kaip kempinė prisigeria sūraus 
vandens; bet lietaus vanduo, iškrintąs žemės paviršiuje, 
turi nuslūgti iki jūros lygio ir tame lygyje susitelkti, iš- 
stumdamas vienodą tūrį sūraus vandens. Kaip vanduo apa- 
tinėje didžiulio, į kempinę panašaus koralinio masyvo da- 
lyje kyla ir slūgsta kartu su potvyniu ir atoslūgiu, taip ir 
vanduo, susitelkęs netoli paviršiaus; bet pastarasis liks 
gėlas, jei masyvas bus toks tankus, kad vandenys negalės 
smarkiai mechaniškai maišytis; tačiau jei šulinys iškastas 
ten, kur žemė susideda iš atskirų stambių koralo gabalų su 
tuščiais tarpais, tai vanduo, kaip pats įsitikinau, būna sūrs- 
telėjęs. 

Popiet likome pasižiūrėti vieno keisto, pusiau prieta- 
ringo, vaidinimo, kurį atliko malajietės. Pasak jų, jei apren- 
gi drabužiais medinį samtį ir mėnulio pilnatyje jį nunešęs 
palaikai prie numirėlio kapo, tai į samtį įeina vėlė ir jis 
ima šokinėti. Atlikus reikiamus pasiruošimus, samtis, ku- 
rį laikė dvi moterys, trūktelėjo ir ėmė šokti į taktą dainos, 
kurią užtraukė sustoję aplink vaikai ir moterys. Reginys 
buvo kuo kvailiausias, bet p. Liskas tvirtina, kad daugelis 

malajiečių tikrai tiki, jog šamtis juda dėl to, kad į jį įlin- 
dusi vėlė. Šokis prasidėjo vos mėnuliui patekėjus, ir laukti 
buvo verta vien dėl to, kad matytumei, kaip jo skaistus 
skritulys ramiai švietė pro ilgus kokoso palmių lapus, siū- 
bavusius vakaro vėjelyje. Atogrąžų reginiai tokie žavūs, 
kad prilygsta brangiausius mūsų širdžiai gimtinės vaizdus, 
prie kurių mes prisirišę savo geriausiais jausmais. 

Kitą dieną tyrinėjau labai įdomią, bet kartu ir papras- 
tą, tų salų sandarą bei kilmę. Vanduo buvo visiškai ra- 
mus, tai nubridau išorine negyvos uolienos atkrante iki 
gyvųjų koralų kauburiukų, į kuriuos dūži atviros jūros 
šaršas. Kai kur išgraužose ir duburiuose mačiau dailių ža- 
lios ir kitokios spalvos žuvų, o daugelio zoofitų forma ir 
atspalviai buvo tiesiog pasigėrėtini. Atleistina, jei žavie- 
si begaline daugybe gyvųjų būtybių, kurių knibžda ato- 
grąžų jūra, pertekusi gyvybe; tačiau turiu prisipažinti, kad 
man atrodo, jog tie gamtininkai, kurie visiems gerai pa- 
žįstamais žodžiais aprašinėja povandenines grotas, išpuoš- 
tas tūkstančiais grožybių, truputį gražbyliauja. 

Balandžio 6 d.— Su kapitonu Fic Rojumi nuvykau į sa- 
lą, esančią pačiame lagūnos gale; pratakas buvo be galo 
vingiuotas ir raizgėsi pro ištisus plonai išsišakojusių kora- 
lų laukus. Pamatėme keletą jūros vėžlių; juos kaip tik 
gaudė dvi valtys. Vanduo čia toks tyras ir negilus, kad 
vėžlys, smarkiai nerdamas, pradžioje dingsta iš akių, ta- 
čiau, truputį pasivaikius luotu ar valtimi su bure, jis pri- 
sivejamas. Tada žmogus, kuris stovi pasiruošęs pirmagaly- 
je, puola į vandenį vėžliui ant nugaros, ir, nutvėręs abiem 
rankom už šarvo ties gyvūno kaklu, leidžiasi jo nešioja- 
mas, kol šis nusikamuoja, ir tada jį sugauna. Itin įdomu 
buvo sekti tą medžioklę: valtys lenkė viena kitą, o žmonės 
puldinėjo į vandenį, stengdamiesi sučiupti grobį. Kapito- 
nas Morsbis man praneša, kad Čagoso archipelage, tame 
pat vandenyne, čiabuviai nuima šarvą nuo gyvo vėžlio nu- 
garos šitokiu pasibaisėtinu būdu: „Jį apiberia degančiomis 
medžio anglimis, nuo to išorinis šarvas užsiriečia į viršų; 
tada jį peiliu atlupa ir, nedavę ataušti, išlygina, padėję 
tarp dviejų lentų. Po tos barbariškos operacijos gyvūną 
paleidžia atgal į gimtąją stichiją, kurioje po tam tikro lai- 
ko jam užauga naujas šarvas; tačiau jis per plonas, kad iš 
jo galėtų būti kokia nauda, ir gyvulys visada atrodo silp- 
nas ir paliegęs“. 

Atsidūrę lagūnos gale, perėjome siaurą salelę ir išvy- 
dome smarkią bangų mūšą, besidaužančią į priešvėjini 
krantą. Kažin, ar įstengsiu paaiškinti, kodėl, bet tų lagūnų 
išoriniai krantai, man atrodo, kupini didybės. Viskas čia 
taip paprasta: į barjerą panašus paplūdimys su žalių krū- 
mų ir kokoso palmių apvadu, kieta negyvos koralinės 
uolienos atkrantė su riogsančiomis vienur kitur atskiro- 
mis didelėmis nuolaužomis, šėlstančios gožos linija,— ir 
visa tai nutįsta dešinėn ir kairėn, užsilenkia ir nyksta to- 
lyje. Okeanas, sviedžiantis vandenį per platų rifą, atrodo 
neįveikiamas, visagalis priešas, ir vis tik matome, kad jam 
spiriamasi ir jis net sutramdomas priemonėmis, kurios, 
tik pažvelgus, atrodo visiškai menkutės. Negali sakyti, kad 
vandenynas tausotų koralinę uolieną: besimėtančios po rifą 
ir susikaupusios paplūdimyje didžiulės nuolaužos, iš kurių 
tarpo išaugę aukštos kokoso palmės, aiškiai byloja apie ne- 
numaldomą bangų galią. Jūra neduoda jokios atvangos. 
Šaršas, kurį palaiko nesmarkus, bet nuolatinis pasatas, vi- 
sada pučiąs viena kryptimi viršum didžiulės srities, suke- 
lia gožą, beveik ne menkesnę už tą, kuri siaučia štormo 
metu vidutinio klimato šalyse, bet ir niekad nesiliaujan- 
čią. Žiūrėdamas į tas lūžtančias bangas, nejučiom įsitikini, 
kad sala, susidedanti net iš kiečiausios uolienos, — tebū- 
nie tai porfyras, granitas ar Kkvarcas,— galu gale neatsi- 
laikys ir liks nušluota tos nenugalimos jėgos. Tačiau men- 
kutės, žemos koralinės salelės atsilaiko ir lieka nuga- 
lėtojos, nes čia varžybose dalyvauja kita, priešinė jėga. 
Organinės jėgos išskiria iš putojančių gožų vieną po kito 
kalcio karbonato dalelytes ir jungia jas į simetriškus da- 
rinius. Tegul uraganas juos aižo į tūkstančius didžiulių 
nuolaužų, — ką tai bereiškia prieš sutelktinį dieną ir naktį, 
mėnuo po mėnesio dirbančių statybininkų darbą? Ir štai 
matome, kaip minkštas, drebutinis polipo kūnas, valdo- 
mas organinių dėsnių, įveikia didžią mechaninę okeano 
bangų galią, kuriai neįstengia sėkmingai priešintis nei 
žmogaus išmonė, nei negyvieji gamtos dariniai. 

Į laivą grįžome tik vėlai vakare, nes ilgai išbuvom la- 
gūnoje, žiūrinėdami koralų laukus ir milžiniškus Chama 
moliuskus; įkišęs ranką į tokio moliusko kriauklę, jos ne- 
ištrauksi tol, kol gyvūnas bus gyvas!*!. Gerokai nustebau, 
prie viršutiniojo lagūnos galo radęs didelį, žymiai didesnį 
už kvadratinės mylios, plotą, apdengtą ištisu mišku plonai 
išsišakojusių koralų, kurie nors tebestovėjo stati, tačiau 

buvo visi išgaišę ir sugedę. Iš pradžių niekaip negalėjau 
suprasti, kas čia yra, bet paskui atėjo į galvą, jog tai bus 
įvykę dėl gana keisto aplinkybių sutapimo. Pirma, reikia 
pažymėti, kad koralai neįstengia net visai trumpą laiką 
gyventi ore, saulės spinduliuose, taigi viršutinę jų augimo 
ribą apsprendžia žemiausias vandens lygis didžiųjų ato- 
slūgių metu. Iš senų žemėlapių matyti, kad ilgąją salą, esan- 
čią priešvėjinėje pusėje, kadaise platūs pratakai dalijo į ke- 
letą smulkesnių salelių; tai patvirtina ir tai, jog čia tam 
tikrose vietose medžiai jaunesni. Esant rifui ankstesnėje 
"padėtyje, smarkus vėjas, permesdamas per barjerą dau- 
giau vandens, pakeldavo jo lygį lagūnoje. O dabar vėjas 
veikia kaip tik atvirkščiai: vanduo lagūnoje ne tik nekyla 
nuo atitekančių iš vandenyno srovių, bet vėjo varomas 
lauk. Todėl galima stebėti, kad prie lagūnos viršutiniojo 
galo, pučiant smarkiam vėjui, vandens esti ne tiek aukštai, 
kaip kad tykumos metu. Dėl to vandens lygių skirtumo, 
nors jis, be abejo, labai mažas, man atrodo, ir išmirė tie 
koralų sąžalynai, kurie anksčiau, kai rifas buvo ne toks 
vientisas, pasiekė aukščiausią augimo ribą. 

Keletas mylių į šiaurę nuo Kilingo yra kitas nedidelis 
atolas, kurio lagūna beveik visa užakusi koraliniu dumblu. 
Tame konglomerate, prie išorinio kranto, kapitonas Rosas 
rado smarkiai nusizulinusią žalakmenio uolienos nuolau- 
žą, truputį stambesnę už žmogaus galvą; jis ir kartu buvę 
žmonės taip nustebo, kad tą akmenį pasiėmė ir saugojo 
kaip keistenybę. Tai, kad aptiktas tas vienas akmuo tokio- 
je vietoje, kur šiaip žemė susideda tik iš klinties dalely- 
čių, tikrai itin stebėtina. Toje saloje vargu ar kas nors 
anksčiau yra lankęsis, neįtikima, kad prie jos būtų sudu- 
žęs laivas. Nesugalvodamas geresnio aiškinimo, priėjau 
išvadą, kad akmuo ten pateko įstrigęs į Kurio nors didelio 
medžio šaknis; bet kai ėmiau galvoti, kaip toli yra arti- 
miausia sausuma, be to, kaip maža tėra galimumų, jog 
aplinkybės galėjo taip susiklostyti: akmuo įstrigo į šaknis, 
medis buvo nuneštas į jūrą, atplaukė iki čia, pagaliau lai- 
mingai pateko žemėn ir atsigulė taip, jog galėjai jį ap- 
tikti, — tai vos nenusigandau, sugalvojęs tokią aiškiai ne- 
įtikimą kelionę. Todėl ypač susidomėjau, perskaitęs, kad 
Šamiso, tas tikrai puikus gamtininkas, lydėjęs Kocebu, tvir- 
tina, jog Radako archipelago — lagūninių salų grupės, 
esančios vidury Ramiojo vandenyno,— gyventojai įran- 
kiams galąsti naudoja akmenis, kurių susiranda į krantą 

išmetamų medžių šaknyse. O jų, matyt, rasdavo ne sykį 
ir ne du, nes buvo išleisti nuostatai, pagal kuriuos tokie 
akmenys priklauso vadui ir kiekvienas, kuris kėsinsis juos 
vogti, bus baudžiamas. Atsižvelgiant į tai, kokios vienišos 
tos nedidelės salos viduryje beribio vandenyno, kaip jos 
be galo toli nuo bet kurios žemės, jeigu neskaityti kitų 
koralinių darinių, — tai matome iš to, kokia didele vertybe 
gyventojai, drąsūs jūreiviai, laiko bet kokį akmenį*,—pa- 
galiau, žinant, kaip lėtai teka srovės atviroje jūroje — į vi- 
sa tai atsižvelgiant, atrodė tiesiog stebuklas, jog randama 
tokiu būdu patekusio gargždo. Galimas dalykas, kad ak- 
menys dažnai taip pernešami, ir jei sala, į kurią jie pa- 
tenka, susidariusi ne iš koralų, o iš kokios nors kitos me- 
džiagos, tai neatkreips dėmesio ir bent niekam nė į galvą 
neateis, iš kur jie atsiradę. Be to, tokios kelionės gali ilgai 
likti nepastebėtos, nes medžiai, ypač su akmenimis, tur 
būt, plūduriuoja žemiau vandens paviršiaus. Ugnies Že- 
mės pratakuose į krantus išmetama labai dayg įvairių me- 
džių, bet retai kada tepasitaiko pamatyti, kad medis plauk- 
tų vandens paviršiumi. Šie faktai, gal būt, padeda bent 
kiek suprasti, kodėl kartais smulkiagrūdžių nuosėdų masy- 
vuose randama įsiterpusių kampuotų ar apsizulinusių ak- 
menų. 

Kitą dieną aplankiau vakarinę salelę, kur augmenija 
buvo, gal būt, dar vešlesnė, negu visose kitose. Paprastai 
kokosinės palmės auga atskirai, bet čia jauni medžiai ve- 
šėjo aukštų tėvų paunksnėje, ir jų ilgi, išlinkę lapai su- 
darė lyg palapines, metančias nepaprastai tirštą šešėlį. Tik 
tas, kuris pats tai išbandė, žino, kaip žavu sėdėti tokiame 
pavėsyje ir siurbti malonų, vėsų kokoso riešuto skystimą. 
Šioje saloje yra didelis, įlanką primenąs žemės plotas, pil- 
nas smulkiausio balto smėlio; ta vieta visiškai horizontali, 
ir potvynio metu ją tik vos apsemia vanduo; nuo tos di- 
delės įlankos į aplinkinius miškus įsiterpia mažesnės siau- 
ros ilankėlės. Akinamai balto smėlio laukas, vaizduojantis 
čia vandenį, ir besistiebiančios apie jį kokoso palmės aukš- 
tais siūbuojančiais . kamienais, buvo savotiškas ir labai 
gražus vaizdas. 

Jau minėjau krabą, mintantį kokoso riešutais; jis la- 
bai dažnai aptinkamas sausumoje, užauga milžiniško dy- 
džio ir artimai giminingas Birgos latro ar net su juo tapa- 


* Keletas čiabuvių, kuriuos Kocebu nusigabeno į Kamčatką, rinko 
ten akmenis, ketindami juos pasiimti į tėvynę. 

tus'92?, Priekinių kojų pora baigiasi labai stipriomis ir sun- 
kiomis žnyplėmis, o užpakalinės irgi jas turi, tik šios silp- 
nesnės ir daug siauresnės. Iš pradžių atrodo visai neįtikė- 
tina, kad krabas galėtų prakalti kietą kokoso riešutą, ap- 
vilktą žieve, bet p. Liskas mane tikino, jog pats ne syki 
matė, kaip tai daroma. Krabas pirmiausia ima drėksti žie- 
vę, plaušą po plaušo, visada nuo to galo, kur yra trys ake- 
lės, baigęs tai, ima kalenti sunkiomis žnyplėmis į vieną 
akelę tol, kol pasidaro skylė; po to, apsisukęs aplink, jis 
užpakalinių siaurųjų žnyplių pora ima kuopti iš riešuto 
baltą baltymingą medžiagą. Man atrodo, tai pats keisčiau- 
sias, apie kokį tik esu girdėjęs, instinkto pasireiškimas, 
taip pat sandarų prisitaikymas tarp vienas kitam gamtos 
sistemoje tokių tolimų organizmų, kaip krabas ir kokoso 
palmė. Birgos turi dieninio gyvūno įpročius, bet, sakoma, 
kiekvieną naktį užsuka į jūrą, be abejo, norėdamas sudrė- 
kinti žiaunas. Krante iš kiaušinių išrieda jaunikliai ir kurį 
laiką ten gyvena. Tie krabai lindi giliuose urveliuose, ku- 
riuos išsirausia medžių pašaknėse; ten jie prineša gausybę 
kokoso riešutų žievės plaušelių ir drybso ant jų, kaip ant 
patalo. Malajiečiai kartais naudojasi jų darbu, surankioja 
tuos plaušus ir vartoja vietoj pakulų. Tie krabai labai 
skanūs; be to, stambiųjų egzempliorių pauodegyje yra daug 
riebalų, kuriuos sulydžius išeina kartais net visa kvarta 
[1,14 1] skaidraus aliejaus. Kai kurie autoriai tvirtina, kad 
Birgos lipa į kokoso palmes nusirėkšti riešutų. Labai abe- 
joju, ar tai gali būti; bet su tokia užduotimi Pandanus su- 
sidorotų daug lengviau. Liskas sakė, kad šiose salose Bir- 
gos minta tik riešutais, nukrintančiais ant žemės. 
Kapitonas Morsbis man praneša, kad šis krabas gyvena 
Čagoso ir Seišelių salose, bet jo nėra kaimyniniame Mal- 
divų archipelage. Anksčiau jo buvo gausu Mauricijaus 
saloje, bet dabar ten berandama tik keletas smulkių kra- 
bų. Sakoma, kad Ramiajame vandenyne ta ar labai į ją 
panaši gyvenimo būdu rūšis* gyvena vienoje koralinėje 
saloje į šiaurę nuo Draugijos salų. Kad būtų matyti, kokia 
nuostabiai stipri šių krabų priekinių Žžnyplių pora, nuro- 
dysiu, jog kapitonas Morsbis vieną tokį krabą patupdė 
į stiprią skardinę dėžę nuo biskvitų ir dangtelį priveržė 
viela; krabas atlenkė skardinės kraštus ir pabėgo. Belenk- 
damas kraštus, jis prabadė skardoje daug mažų skylučių! 


* Tyerman and Bennett, Voyage, t. II, p. 33. 

Gerokai nustebau, pamatęs, kad dvi Millepora genties 
koralų rūšys (M. complanata ir albicornis) sugeba dilginti. 
Akmeningos šakos ar plokštelės, tik ką ištrauktos iš van- 
dens, pačiupinėti esti šiurkščios ir negličios, nors stipriai 
ir nemaloniai kvepia. Įvairūs egzemplioriai dilginti suge- 
ba, matyt, nevienodai smarkiai; kai prispausdavau koralo 
gabalą prie jautrios veido ar rankos odos, arba tas vietas 
juo patrindavau, paprastai po kokios sekundės imdavau 
jausti perštėjimą, kuris trukdavo tik keletą minučių. Ta- 
čiau kartą, tik palietęs veidą koralo šakute, tuoj pajutau 
skausmą; jis, kaip paprastai, po poros sekundžių sustiprė- 
jo, keletą minučių liko tokio pat smarkumo ir po pusva- 
landžio vis dar neišnyko. Perštėjimas buvo toks pat ne- 
malonus, kaip nusidilginus dilgėle, bet labiau priminė tą, 
kurį sukelia Physalia, arba portugalinė galera. Švelnioje 
rankos odos vietoje atsirado raudonos dėmelės ir atrodė, 
kad tuoj iškils pūslelės, bet jos neiškilo. Tą Millepora sa- 
vybę mini p. Kua; be to, girdėjau, kad dilginančiųjų kora- 
lų yra ir Vest Indijoje. Sugebėjimu dilginti pasižymi, ma- 
tyt, nemaža jūrų gyvūnų: be portugalinės galeros, dauge- 
lio medūzų ir Aplysia, arba jūrų sraigės, nuo Žaliojo Rago 
salų, tą puolimo ir gynimosi priemonę, kaip pažymima 
„Astrolabe“ '93 kelionės aprašyme, turi dar ir aktinija, arba 
jūrų anemonas, taip pat viena liauni koralina, gimininga 
Sertularia. Sakoma, Pietų Kinijos jūroje randamas vienas 
dilginantis jūrų dumblis. 

Čia dažnai aptinkamos dvi Scarus genties žuvų rūšys 
minta vien tik koralais; abi žuvys labai gražios melsvai 
žalios spalvos, ir viena visada gyvena lagūnoje, o kita — 
tarp gožų, vandenyno pusėję. Ponas Liskas mane tikina, 
kad ne kartą matęs, kaip ištisi tų žuvų būriai savo stipriais 
kaulėtais žandikauliais kramsnojo koralų šakelių viršū- 
nes; išskrodęs keleto tų žuvų vidurius, radau juos pilnus 
gelsvo kalkinio smėlėto dumblo. Šlykščios gleivėtos holo- 
turijos (giminingos mūsų jūrinėms žvaigždėms), kurias 
taip mėgsta kinų smaguriai, irgi, kaip man praneša dr. Ale- 
nas, ėda daug koralų, ir kaulinis aparatas jų kūne, matyt, 
gerai pritaikytas šiam reikalui!“ Tos holoturijos, žuvys, 
gausūs gręžiantieji moliuskai ir nereidės, išgrąžantieji 
kiekvieną negyvo koralo luistą, matyt, labai veiksmingai 
padeda susidaryti smulkiam baltam dumblui, slūgsančiam 
lagūnos dugne!®, Tačiau profesorius Erenbergas nustatė, 
kad mėginys dumblo, kuris sušlapintas nuostabiai priminė 

grūstą kreidą, dalinai susidėjo iš infuzorijų su silicio kiau- 
teliais. ` 

Balandžio 12 d.— Rytą išplaukėme iš lagūnos ir pasu- 
kome į Il de Franso [Mauricijaus] salą. Džiaugiuosi, kad 
pabuvome tose salose [Kilingo]: panašūs dariniai užima, 
be abejo, ne paskutinę vietą nuostabių gamtos reiškinių 


Scarus chlorodon, Jenyns (0,30 natūralaus dydžio). 
Kilingo sala 


tarpe. Matuodamas jūros gylį prie Kilingo atolo, kapito- 
nas Fic Rojus nepasiekė dugno 7200 pėdų [2200 m] ilgio 
lynu jau tik 2200 jardų [2000 m] nuo kranto; va- 
dinasi ta sala yra aukštas povandeninis kalnas, dar states- 
niais šlaitais, negu stačiausių vulkaninių kūgių. Lėkštelės 
pavidalo viršūnė — 10 mylių [16 km| skersmens, ir kiek- 
viena menkutė dulkelytė*— tiek smulkiausioje uolienos da- 
lelėje, tiek ir stambiausioje nuolaužoje — toje milžiniškoje 
masėje, kuri tėra vis tik maža, palyginus su daugybe ki- 
tų lagūninių salų, pažymėta organinės kilmės antspaudu. 
Stebimės, kai keliautojai mums pasakoja apie milžinišką 
piramidžių ir kitų garsių griuvėsių didumą, bet juk ko- 
kie visai menki yra net patys didžiausieji iš jų, palyginus 
su tais akmens kalnais, kuriuos sukaupė įvairūs smulku- 
čiai, gležni gyvūnėliai! Tai stebuklas, kuris gal išsyk nepa- 
traukia fizinio žvilgsnio, bet, kiek pagalvojus, jis apstulbi- 
na protinį žvilgsnį. 


Dabar kuo trumpiausiai aprašysiu tris didžiąsias kora- 
linių rifų grupes, būtent, atolus, barjerinius rifus ir ap- 


* Aš čia, be abejo, neatsižvelgiu į tam tikrą kiekį dirvožemio, įga- 
bento laivais iš Malakos ir Javos, taip pat į kai kurias nedideles pem- 


zos nuolaužas, atneštas bangų. Be to, reikia išskirti ir vieną žalakmenio 
luistą šiaurinėje saloje. 

juoslančiuosius rifus, ir išdėstysiu savo pažiūras* apie ju 
atsiradimą. Beveik kiekvienas keliautojas, plaukiojantis 
Ramiuoju vandenynu, be galo stebisi lagūninėmis salo- 
mis, arba, kaip jas toliau vadinsiu indų joms duotu vardu, 
atolais, ir mėgina kaip nors išsiaiškinti jų kilmę. Dar 
1605 m. Piraras de Lavalis visai pagrįstai sušuko: ,„Nuo- 
stabus reginys kiekvienas tas mažas atolėlis, iš visų šalių 
apsuptas didelės akmeninės ežios, neprisidėjus jokiai žmo- 
gaus išmonei"“. Čia dedamas Sekminių [Pinakio] saios, Ra- 
miajame vandenyne, piešinys, paimtas iš kapitono Bičio 
kelionės aprašymo, duoda tik visai menką supratimą apie 
tai, kaip savotiškai atrodo atolas!““, tai vienas pačių ma- 
žiausiųjų atolų, ir jo siauros salelės jungiasi į vientisą žie- 
dą. Beribis vandenynas ir šėlstančios gožos, taip kontras- 
tuojantieji su žema sausuma ir plynu ryškiai žaliu vande- 
niu lagūnoje, — visa tai vargu ar gali įsivaizduoti tas, kas 
nėra matęs savo akimis. 

Senovės keliautojai manydavo, kad gyvūnai, statantie- 
ji koralinius rifus, juos instinktyviai išveda milžiniškais 
apskritimais, norėdami prisiglausti jų viduje; bet ta pa- 
žiūra labai toli nuo tiesos, nes, kaip tik atvirkščiai, tos 
masyvinės koralų formos, su kurių augimu atviruose, išori- 
niuose rifo krantuose susijęs pats jo gyvavimas, negali gy- 
venti lagūnos viduje, kur tarpsta kitos, plonašakės for- 

os. Be to, laikantis tokio požiūrio, išeitų, kad daugelis 
rūšių, priklausančių skirtingoms gentims bei šeimoms, vie- 
nijasi, siekdamos bendro tikslo; tačiau niekur gamtoje ne- 
galima rasti jokių tokio vienijimosi pavyzdžių. Labiausiai 
paplitusi yra teorija, pagal kurią atolai, esą, statomi ant 
povandeninių kraterių; bet, atsižvelgiant į vienų atolų 
formą ir dydį, į kitų artumą nuo vienas kito ir išsidėstymą, 
ta mintis neatrodo tikėtina; kaip antai Suadivos atolo skers- 
muo viena kryptimi yra 44 geografinių mylių, o kita 34 my- 
lių; Rimskio atolas 54 mylių ilgio bei 20 mylių pločio ir 
keistai išsivingiavusiais kraštais; Bou atolo ilgis — 30 my- 
lių, o plotis vidutiniškai — tik 6 mylios; Menšikovo ato- 
las susideda iš trijų atolų, susiliejusių ar besijungiančių 
vienas su kitu!“ Be to, ši teorija visiškai nepritaikoma 
šiauriniams Maldivų atolams, Indijos vandenyne (vienas 
jų 88 mylių ilgio ir nuo 10 iki 20 pločio), nes juos supa 

* Pirmąsyk jas išdėsčiau pranešime, perskaitytame 1837 m. gegužės 
mėn. Geologinėje draugijoje, o vėliau išvysčiau atskirame veikale, ant- 


rašte „„Koralinių rifų sandara ir pasiskirstymas" 


439 


ne siauri rifai, kaip paprastus atolus, bet daugybė atskirų 
mažų atolų, o didžiuliuose lagūnų pavidalo plotuose per 
vidurį kyla dar kiti, mažesni atolai. Trečią, geresnę teoriją 
iškėlė Šamiso, kuris teigė, kad dėl to, jog koralai smarkiau 
auga nuo atviros jūros pusės, — taip, be abejo, ir yra,—- 
išoriniai kraštai pakyla ant bendro pamato greičiau, nei 
kitos dalys, o tuo ir aiškintina žiedo ar lėkštutės pavidalo 


sandara. Tačiau tuoj pamatysime, kad šioje, kaip ir krate- 
rių, teorijoje išleistas iš akių visų svarbiausias sumetimas; 
būtent: ant kokio pamato pastatė savo masyvines sanda- 
ras rifus sudarantieji koralai, kurie negali gyventi labai 
giliai? 

Kapitonas Fic Rojus daug kartų kruopščiai matavo gy- 
lį palei statų išorinį Kilingo atolo krantą, ir pasirodė, kad 
10 fatomų [18 m] gylyje lajaus gabale, pritaisytame po 
svambalu, įsispausdavo koralų atspaudai, bet jis likdavo 
toks pat švarus, lyg būtų buvęs nuleistas ant velėnos; di- 
dėjant gyliui, atspaudų ėjo mažyn, o smilčių prilipdavo 
vis daugiau ir daugiau, iki pagaliau pasidarė aišku, kad 
dugnas — lygus smėlio sluoksnis; tebesilaikant palygini- 
mo su velėna, galima sakyti, jog žolės stiebelių vis retėjo, 
iki pagaliau žemė tapo tokia bergždžia, kad jau niekas 
joje neaugo. Remiantis tais stebėjimais, — juos patvirtina 
ir daugelis kitų, — galima tvirtai teigti, kad didžiausias gy- 
lis, kuriame koralai sugeba sudarinėti rifus, yra tarp 20 ir 
30 fatomų [35—55 m], kai tuo tarpu Ramiajame ir Indijos 
vandenynuose yra didžiulių plotų, kur kiekviena sala — 
koralinis darinys ir ji tik tokio aukščio, iki kurio bangos 
gali užsviesti nuolaužas, o vėjas pripustyti smėlio. Pavyz- 
džiui, Radako salų grupė — netaisyklingas keturkampis, 

520 mylių ilgio ir 240 pločio; Žemasis [Tuamotu] salynas — 
elipsės pavidalo, didžiojoje ašyje 840 mylių ir mažojoje —- 
420; tarp tų dviejų salynų dar yra kitos, mažesnės grupės 
ir pavienės žemos salos; taigi vandenyne susidaro daugiau 
kaip 4000 mylių ilgio sritis, kurios ribose nė viena sala 
neiškilusi daugiau, negu aukščiau minėtasis aukštis. Toliau, 
Indijos vandenyne yra 1500 mylių ilgio sritis su tri- 
mis archipelagais, kurių kiėkviena sala yra žema ir kora- 
linės sandaros. Kadangi rifus gaminantieji koralai negyve- 
na labai giliai, tai nėra abejonės, kad visur tuose didžiu- 
liuose plotuose, kur dabar esama atolo, pradžioje turėjo 
būti tam tikras jam pamatas, ne giliau kaip 20—30 fato- 
mų nuo vandens paviršiaus. Visiškai neįtikima, kad vidu- 
rinėse, pačiose giliausiose Ramiojo ir Indijos vandenynų 
dalyse, milžiniškai toli nuo bet kurio žemyno, kur vanduo, 
be to, visiškai tyras, būtų galėję susikaupti plačios, aukštos, 
izoliuotos, stačiais šlaitais nuosėdinės seklumos, susitelkę 
grupėmis ir nusitesę šimtų lygų virtinėmis. Lygiai taip pat 
neįtikima, kad dėl keliamųjų jėgų visuose šiuose milžiniš- 
kuose plotuose būtų pakilę daugybė uolėtų seklumų ne 
daugiau kaip 20—30 fatomų, t. y. 120—180 pėdų, nuo jūros 
paviršiaus ir nė vienas nebūtų išsišovęs aukščiau jūros 
lygio; nes kurgi visame žemės paviršiuje rasime nors vie- 
ną tokią kalnų grandinę, dargi net keleto mylių ilgio, ku- 
rioje daugybė viršūnių tebūtų iškilę ne daugiau kaip pora 
pėdų aukščiau tam tikro lygio, bet nė vieno piko nebūtų 
aukštesnio? Tačiau, jei pamatai, ant kurių koralai ėmė staty- 
ti atolus, nebuvo susidarę iš nuosėdinių uolienų ir jei tie 
pamatai iki reikiamo lygio nepakilo, tada jie būtinai turėjo 
iki to lygio nusileisti — ir čia visi keblumai iškart išsi- 
sprendžia. Nes, kalnui po kalno, salai po salos pamažu pasi- 
neriant po vandeniu, vienas po kito atsirasdavo vis nau- 
ji pamatai koralams augti. Čia neįmanoma gilintis į visas 
smulkmenas, bet ryžtuosi pasiūlyti*— tegul kas nors ki- 
taip išaiškina, kodėl ta daugybė salų, pasklidusių po di- 
džiulį plotą, visos žemos ir visos sudarytos koralų, ku- 
riems būtinai reikalingas koks nors pamatas tam tikro 
gylio ribose. 


* Pažymėtina, kad p. Lajelis net pirmame savo „Geologijos pagrin- 
dų“ leidime prieina išvadą, jog žemė Ramiajame vandenyne grimzdo. 
tur būt, daugiau, negu kilo, nes sausumos plotas ten visai mažas, pa- 
lyginus su veiksniais, nulemiančiais jų sudarymą, būtent: koralų augi- 
mu ir ugnikalnių veikla. 

Prieš pradėdami aiškinti, kaip atsirado ypatingoji ato- 
linių rifų sandara, pažvelgsime į antrąją didelę grupę, bū- 
tent: barjerinius rifus. Tie rifai arba driekiasi tiesia linija 
priešais kurio nors žemyno ar didelės salos krantus, arba 
supa mažas salas; abiem atvejais juos nuo žemės skiria 
platūs ir gana gilūs vandens ruožai, panašūs į lagūną atolo 
viduje. Stebėtina, kaip maža dėmesio tebuvo skiriama 

supantiesiems barjeriniams rifams, o juk jų sandara tikrai 
nuostabi. Pateikiamame piešinyje vaizduojama dalis bar- 
jero, supančio Bolabolos salą, Ramiajame vandenyne, 
taip kaip matyti nuo vieno piko salos viduryje!?š. Čia visa 
rifo linija virtusi sausuma; bet šiaip tamsius besikilnojan- 
čius okeano vandenis nuo šviesiai žalio lagūninio kanalo 
teskiria balta kaip sniegas didelių gožų juosta, kurioje 
tik vienur kitur matyti atskira žema salelė su besistiebian- 
čiomis kokosinėmis palmėmis. Ramūs kanalo vandenys 
paprastai skalauja slesną aliuvinio dirvožemio ruožą, ap- 
tekusį gražiausiais tropikų gamtos dariniais ir besitęsiantį 
papėdėje gruoblėtų, stačių kalnų, riogsančių salos viduryje. 

Apsupantieji barjeriniai rifai būna kuo įvairiausio dy- 
džio, nuo 3 net iki 44 mylių skersmens, o tas rifas, kuris 
tęsiasi priešais vieną Naujosios Kaledonijos šoną ir apima 
abu tos salos galus, yra 400 mylių ilgio. Kiekvienas rifas 
supa vieną, dvi ar keletą įvairaus aukščio salų, o vienu at- 
veju netgi 12 atskirų salų. Toks rifas eina toliau ar arčiau 
nuo savo apimamos žemės; kaip antai Draugijos salose jis 
daugiausia eina nuo 1 iki 3—4 mylių atstumu, bet Hogoleu 
pietiniame šone nusitęsęs už 20 mylių, o priešingoje, šiau- 
rinėje, pusėje — už 14 mylių nuo jo supamų salų. Lagū- 
ninio kanalo gylis irgi labai įvairus — vidutiniškai, galima 

sakyti, tarp 10 ir 30 fatomų; bet prie Vanikoro yra vietų, 
ne mažiau kaip 56 fatomų, arba 336 pėdų [102 m], gylio!??. 
Iš vidaus pusės rifas arba nuotakiai leidžiasi į lagūninį ka- 
nalą, arba baigiasi statmena siena, kartais nuo 200 iki 300 
pėdų aukščio po vandeniu; iš oro pusės tas rifas, panašiai 
kaip atolas, nepaprastai stačiai kyla iš bedugnių vandeny- 
no gelmių. Ar gali kas būti keistesnio už tokias sandaras? 
Prieš mus sala, kurią galima lyginti su pilimi, stovinčia 
aukšto povandeninio kalno viršūnėje ir apsaugota didžiu- 
lės koralinės sienos, visada statmenos iš oro pusės, o kar- 
tais ir iš vidaus, besibaigiančios plačia horizontalia kete- 
ra, su vienur kitur pragraužtais siaurais vartais, pro ku- 
riuos netgi didžiausieji laivai gali įplaukti į platų ir gilų 
griovį, apsupantį salą. 

Kalbant apie patį koralinį rifą, galima pasakyti, kad 
tarp barjero ir atolo nėra nė mažiausio skirtumo nei bend- 
ru dydžiu, nei kontūrais, nei susigrupavimu, nei dargi 
menkiausiose sandaros smulkmenose. Geografas Balbis tei- 
singai pastebi, kad rifo apsupta sala, tai atolas, su kylančia 
iš jo lagūnos aukštuma; užtektų tik iš vidaus pašalinti že- 
mẹ, ir liktų tikriausias atolas. 

Tačiau kodėl gi tie rifai išauga taip toli nuo jų apsupa- 
mos salos krantų? Negalima galvoti, kad koralai negalėtų 
augti arti sausumos, nes lagūninio kanalo krantus, jeigu 
jie neapsinešę aliuviniu dirvožemiu, dažnai juosia gyvieji 
rifai, o tuoj pamatysime, jog yra net ištisa rifų grupė, ku- 
riuos dėl jų glaudaus ryšio tiek su žemynų, tiek su salų 
krantais, pavadinau apjuosiančiaisiais rifais. Taigi ant ko 
tie rifus darantieji koralai, negalintieji gyventi labai giliai, 
iškėlė savo supančiuosius statinius? Aišku, čia kyla dide- 
lis keblumas, visai panašus kaip atolų atveju, nors tai daž- 
niausiai išleidžiama iš akių. Visa tai bus aiškiau matyti iš 
brėžinių, kur pateikiami tikslūs piūviai iš šaurės į pietus 
per Vanikoro, Gambjės ir Maurua salas kartu su jų bar- 
jeriniais rifais!'?: viskas nubrėžta ir vertikaliai, ir horizon- 
taliai tuo pačiu masteliu, būtent 1,15 colio atitinka vieną 
mylią. 

Reikia pastebėti, kad piūvį — per tas salas ar daugelį 
kitų apsuptųjų salų — buvo galima išvesti bet kuria kryp- 
timi, ir bendras jo pobūdis būtų likęs toks pat. Turint gal- 
voje, jog rifus darantieji koralai negali gyventi giliau, 
kaip nuo 20 iki 30 fatomų, ir kad šio braižinio mastelis 
toks mažas, jog svambalai, parodyti dešinėje pusėje, žymi 

200 fatomų gylį, tenka klausti: ant ko gi pastatyti tie 
barjeriniai rifai? Ar galima tarti, kad kiekvieną salą po 
vandeniu, lyg apykaklė, supa akmens gūbrys arba didelė 
nuosėdinė sekluma, staiga nutrūkstanti toje vietoje, kur 
baigiasi rifas? Jei kadaise, kol salų dar neužstojo rifai, 
į jas būtų giliai įsigraužusi jūra, palikdama aplinkui po 

Gulsčiais brūkšneliais pažymėti barjeriniai rifai ir lagūniniai kanalai. Įžam- 

biais brūkšneliais aukščiau jūros lygio (BB) pažymėtas dabartinis sausumos 

reljefas, Tokiais pat brūkšneliais po jūros lygio linija parodytas spėjamas 
sausumos tęsinys vandenyje 


vandeniu negilią seklumą, tai dabartinius salos krantus 
būtinai ribotų aukšti skardžiai; bet tatai pasitaiko labai re- 
tai. Be to, laikantis tokio požiūrio, neįmanoma išaiškinti, 
kodėl koralai, kaip siena, kyla nuo paties išorinio seklu- 
mos krašto, o viduje dažnai pasilieka platus vandens ruo- 
žas, perdaug gilus koralams augti. Tai, kad aplink tas sa- 
las iš nuosėdų būtų palaipsniui susikaupęs platus sėklius,-- 
paprastai tuo platesnis, kuo mažesnes salas jis apimtų, — 
visiškai neįtikima, turint galvoje, jog tos salos yra visai at- 
viroje vietoje, vidurinėse, giliausiose vandenyno dalyse. 
Kai dėl Naujosios Kaledonijos barjerinio rifo, nusitęsusio 
150 mylių už šiaurinio salos galo tokia pačia tiesia linija, 
kokia jis eina priešais vakarinį krantą, — tai vargu ar ga- 
lima patikėti, kad priešais aukštą salą būtų galėjęs susi- 
kaupti toks tiesus nuosėdinis sėklius ir, be to, dar taip 
toli išsikišęs už jos galo į atvirą jūrą. Pagaliau, jei pažvelg- 
sime į kitas okeanines salas, maždaug to paties aukščio ir 
panašios geologinės struktūros, bet neapsuptas koralinių 
rifų, tai veltui aplink jas ieškotume tokio nedidelio gylio — 

30 fatomų,— nebent tik visai prie krantų; nes sausuma, 
staigiai kylanti iš vandens, — kaip tat ir esti su dauguma 
salų, vis tiek, ar jas supa, ar nesupa rifai — dažniausiai sta- 
čiai leidžiasi ir toliau, po vandeniu. Ant ko gi tad, kartoju, 
pastatyti tie visi barjeriniai rifai? Kodėl jie taip toli nuo jų 
apglėbtos žemės ir apie ją susidarę platūs bei gilūs ka- 
nalai, panašūs į tvirtovių griovius? Tuoj pamatysime. 
kaip lengvai tie visi keblumai išsprendžiami. 

Pereisime dabr prie trečiosios grupės — apjuosiančių- 
jų rifų, apie kuriuos užteks pasakyti tik keletą žodžių. To- 
se vietose, kur sausuma staigiai leidžiasi į vandenį, šie ri- 
fai tėra vos keleto jardų pločio ir atrodo lyg kaspinas ar 
apvadas apie krantus, o ten, kur žemė į vandenį leidžiasi 
kiek nuožulniau, rifas atitolęs labiau nuo kranto, kartais 
net per visą mylią; tačiau tokiais atvejais, matuojant gyli 
anapus rifo, visada pasirodo, jog ir čia sausuma po vande- 
niu nusitęsusi truputį nuožulniai. Iš tikrųjų rifai nutolę tik 
tokiu atstumu nuo kranto, kad dar galima rasti koks nors 
pamatas jiems būtinojo — nuo 20 iki 30 fatomų — gylio 
ribose. Kalbant apie patį rifą,— nėra jokio esminio skirtu- 
mo tarp šios grupės rifo ir to, iš kurio susidaręs barjeras ar 
atolas; tiesa, šis rifas paprastai ne toks platus, todėl jame 
nedaug teatsiranda salelių. Kadangi koralai smarkiau auga 
išorinėje rifo pusėje, o, be to, ant vidujinių kraštų vanduo 
užneša kenksmingas nuosėdas, tai išorinis rifo kraštas bū- 
na aukščiausias ir tarp jo bei žemės paprastai esti seklus, 
vos keleto pėdų gylio, smėlėtas kanalas. Ten, kur arti van- 
dens paviršiaus iš nuosėdų susikaupia sėkliai, pavyzdžiui, 
kai kur Vest Indijoje, juos kartais juosia koralai ir dėl 
to jie būna šiek tiek panašūs į lagūnines salas, arba atolus, 
lygiai kaip apjuosiantieji rifai apie salas nuolaidžiais kran- 
tais bent kiek panėši į barjerinius rifus. 


Nė vienos koralinių rifų susidarymo teorijos negalima 
laikyti patenkinama, jeigu ji neapima visų trijų didžiųjų 
grupių. Kaip matėme, tenka pripažinti, kad įgrimzdo di- 
džiuliai plotai, su išsimėčiusiomis po juos žemomis salomis, 
kurių nė viena nėra iškilusi aukščiau to lygio, iki kurio vė- 
jas ir bangos gali užnešti kietas medžiagas; bet tos salos 
vis tik sudarytos gyvūnų, kuriems buvo reikalingas koks 
nors pamatas, o tas pamatas turi būti ne labai giliai. Dabar 
paimsime bet kokią salą su apjuosiančiaisiais rifais, ku- 
rių sandara nekelia jokių keblumų, ir tarsime, kad ta sala 

drauge su savo rifu, pavaizduotu piešinyje ištisine linija, 
pamažu grimzta. Salai begrimztant,— iškart po keletą pė- 
dų, ar visai nejuntamai,— gyvieji masyvai, skalaujami go- 
žos rifo pakraštyje, veikiai kils prie paviršiaus, kaip tat 
galima numatyti, žinant, kokios sąlygos palankios kora- 
lams augti. Tačiau vanduo pamažu terpsis į krantus, sala 
eis vis žemyn ir Mažyn, o tarpas tarp rifo vidinio krašto ir 
salos kranto atitinkamai platės. Rifo ir salos piūvis šioje 


A 
Xz- æ apr vonas 


Jūros lygis 


AA — apjuosiančiojo rifo išoriniai kraštai jūros lygyje. BB — apjuos- 

tosios salos krantai. A'A' — išoriniai kraštai rifo, grimzdimo laikotar- 

piu augusio į viršų ir tapusio barjeru su salelėmis. B'B' — dabar rifo 
apsuptos salos krantai. CC — lagūninis kanalas 


Pastaba. Šiame ir toliau įdėtiose piešiniuose sausumos grimzdimą buvo 
galima pavaizduoti tik menamu jūros lygio kilimu 


padėtyje, keletą šimtų pėdų įgrimzdus, pažymėtas taškuo- 
tėmis. Tarsime, kad rife jau susidarė koralinės salelės, 
o lagūniniame kanale stovi ant inkaro laivas. Tas kanalas 
bus daugiau ar mažiau gilus, priklausomai nuo to, ar dide- 
lis buvo grimzdimas, ar daug tame kanale susikaupė nuo- 
sėdų, ir nuo to, kiek prikerojo plonašakių koralų, galinčių 
ten gyventi. Toks piūvis visais atžvilgiais panašus į rifų 
apsuptosios salos piūvį; juo, beje, pavaizduota (masteliu 
1 mylia 0,69 colio) faktinai esanti Ramiajame vandenyne 
Bolabolos sala. Dabar iškart matyti, kodėl apsupantieji bar- 
jeriniai rifai eina taip toli nuo krantų. Suprantama taip pat, 
kad linija, išvesta statmenai žemyn nuo naujojo rifo išori- 
nio krašto į pamatinės uolienos fundamentą, po senu ap- 
juosiančiuoju rifu, prašoks tą siaurą ribą gylio, kuriame 
gali gyventi veiklieji koralai, lygiai tiek pėdų, kiek pėdų 
ta vieta įgrimzdo; mažieji statybininkai savo milžiniškąją 
masyvinę sieną varė į viršų, visam statiniui begrimztant, 
ant pamato, susidariusio iš kitų koralų ir jų sutvirtėjusių 
atlaužų. Taigi visi neaiškumai, susiję su šiuo reikalu, 
dingsta. 

Jei vietoj salos paimtume žemyno krantą, apjuostą ri- 
fų, ir įsivaizduotume, jog jis grimzta, tai rezultatas, maty- 

ti, būtų tas, jog atsirastų didžiulis tiesus barjeras, panašus 
kaip prieš Australiją ar Naująją Kaledoniją, atskirtas nuo 
sausumos plataus ir gilaus kanalo. 

Paimsime dabar naują apsupantįjį barjerinį rifą, kurio 
piūvis jau pavaizduotas ištisine linija, — kaip sakau, tai 
tikras Bolabolos salos piūvis,— ir tarsime, kad tas rifas to- 
liau grimzta. Barjeriniam rifui pamažu leidžiantis žemyn, 

A'A' — išoriniai barjerinio rifo su salelėmis kraštai jūros lygyje. 

B'B' — rifo apimtos salos krantai. CC — lagūninis kanalas. A"A" — 

išoriniai kraštai rifo, dabar virtusio atolu. C' — naujai susidariusio 
atolo lagūna 


Pastaba. Palyginus su tikruoju masteliu, lagūninio kanalo ir lagūnos gylis 
smarkiai padidintas 


koralai vis smarkiau augs į viršų, bet, salai grimztant, van- 
duo colis po colio terpsis į krantą, ir štai iš pradžių iš at- 
skirų kalnų šusidarys atskiros salos viename dideliame 
rife, o pagaliau dings ir paskutinė aukščiausia viršūnė. Tuo 
momentu, kai tai įvyks, susidarys kuo tikriausias atolas: 
kaip jau sakiau, užtenka tik pašalinti aukštumą, stūksančią 
supančiojo barjerinio rifo viduryje, ir liks atolas, — o čia ta 
žemė pašalinta. Dabar aišku, kodėl atolai, atsiradę iš supan- 
čiųjų barjerinių rifų, yra panašūs į juos dydžiu, forma, su- 
sigrupavimu ir išsidėstymu viena ar dviem linijomis, — juk 
juos galėtume vadinti apytikriais kontūriniais žemėlapiais 
tų nugrimzdusių salų, virš kurių jie stovi. Toliau matome, 
kodėl atolai Ramiajame ir Indijos vandenynuose tęsiasi 
grandinėmis, lygiagretėmis pagrindinei, vyraujančiai tuose 
vandenynuose aukštų salų ir didžiųjų krantų linijų kryp- 
čiai. Todėl ryžtuosi tvirtinti, kad, laikantis teorijos, pagal! 
kurią koralai augo į viršų, begrimztant sausumai“*, lengva 


* Labai patenkintas aptikau p. Kautaujo, vieno iš gamtininkų, daly- 
vavusių didelėje Jungtinių Valstijų suruoštoje ekspedicijoje į Antarktiką, 

išaiškinti visas svarbiausias ypatybes, kuriomis pasižymi 
nuostabieji dariniai — lagūninės salos, arba atolai, taip se- 
niai traukiantieji keliautojų dėmesį, taip pat ir ne mažiau 
nuostabūs barjeriniai rifai, supantys nedideles salas arba 
nusitesę šimtus mylių palei žemynų krantus. 

Gal būt, mane paklaus, ar galiu pateikti kurių nors tie- 
sioginių įrodymų, kad barjeriniai rifai ar atolai grimzdo;, 
tačiau nereikia pamiršti, kaip sunku, tur būt, pastebėti ju- 
dėjimą, kurio paliestos vietos yra linkusios dingti po van- 
deniu. Tačiau Kilingo atole vis tik stebėjau, kad senos ko- 
kosinės palmės visuose lagūnos kraštuose paplautos van- 
dens ir šlyja, o vienoje vietoje pašiūrės atraminius stulpus, 
pasak gyventojų, prieš septynetą metų stovėjusius kaip tik 
viršum aukščiausios potvynio ribos, dabar jau skalauja 
kiekvienas potvynis. Pasiteiravęs sužinojau, kad per pasta- 
ruosius dešimt metų čia buvo jaučiami trys žemės drebėji- 
mai, vienas iš jų buvo smarkus. Vainikore lagūninis kana- 
las pažymėtinai gilus, rifo apsuptų aukštų kalnų papėdėje 
nesusikaupė beveik jokio aliuvinio dirvožemio, o iš su- 
neštų ant barjerinio rifo atlaužų bei smėlio susidarė nuo- 
stabiai maža salelių; tie ir dar kai kurie panašūs faktai mane 
verčia manyti, kad ši sala įgrimzdo, o rifas išaugo į vir- 
šų, ir, tur būt, neseniai; čia irgi dažnai esti labai smarkūs 
žemės drebėjimai. Kita vertus, Draugijos salose, kur lagū- 
niniai kanalai beveik užakę, kur susikaupęs nemažas sles- 
nas aliuvinio dirvožemio plotas ir vietomis tįsi salelės, — 
visi faktai rodo, kad šios salos pastaruoju metu negrimz- 
do,— tik retkarčiais juntama vos suvokiamų požeminių 
smūgių. Šiuose koraliniuose dariniuose, kur sausuma nuo- 
lat kovoja su vandeniu dėl viešpatavimo, visada, berods, 
labai sunku spręsti, kas yra potvynio srovių pakitimo, 
o kas nedidelio grimzdimo pasekmė; kad daugelis tų rifų 
ir atolų kažkaip kinta, nėra abejonės: vienuose atoluose, 
matyt, nesenu laikotarpiu žymiai padidėjo salelės, kituose 
jos buvo iš dalies ar visiškai nuplautos. Kai kur Maldivų 
salose gyventojai žino datą, kada atsirado kai kurios sale- 
lės; kitose vietose koralai šiuo metu tarpsta vandens ap- 


šiuos žodžius: „Pats apžiūrėjęs daug koralinių salų ir išbuvęs aštuo- 
nis mėnesius vulkaninėse salose, su pakrantiniais ir iš dalies apsupan- 
Čiaisiais rifais, galiu leisti sau pareikšti, kad iš savo stebėjimų įsitikinau, 
jog p. Darvino teorija teisinga". Beje, kai kuriais klausimais, liečian- 
čiais koralinius darinius, tų ekspedicijos dalyvių pažiūros skiriasi nuo 
manųjų. 

gemtuose rifuose, kur išraustos kapų duobės rodo, kad čia 
kadaise būta gyvenamos žemės. Sunku patikėti, kad atvi- 
rame vandenyne dažnai keistųsi potvynių srovės; tuo tar- 
pu žemės drebėjimai, išlikę čiabuvių atmintyje vienuose 
atoluose, ir dideli plyšiai, matomi kituose atoluose, aiškiai 
rodo, jog požeminėse srityse vyksta kitimai ir perturba- 
cijos. l 

Iš mūsų teorijos išeina, kad krantai, tik apjuostieji ri- 
fu, negalėjo kiek žymiau įgrimzti, o todėl, koralams beau- 
gant, jie turėjo arba likti nejudėję, arba kilti. Ir iš tikrųjų 
galima daugeliu atvejų įrodyti, remiantis iškilusiais orga- 
niniais likučiais, kad apjuostosios salos pakilo; kol kas ta- 
tai ir yra netiesioginis įrodymas mūsų teorijos naudai. Šis 
faktas man ypač įstrigo, kai stebėdamasis įsitikinau, kad 
p. Kua ir Gemaro pateikti aprašymai taikytini ne rifams 
aplamai, kaip jų turėta galvoje, bet tik apjuosiančiųjų ri- 
fų grupei; tačiau mano nuostaba praėjo, kai vėliau suži- 
nojau, jog — keistas atsitiktinumas — tas keletas salų, ku- 
rias aplankė šie įžymūs gamtininkai, galima, kaip jie ir 
patys tvirtina, skirti prie tų, kurios pakilo nesenoje geolo- 
ginėje eroje. 

Laikantis grimzdimo teorijos, galima paaiškinti ne tik 
svarbiausias barjerinių rifų bei atolų sandaros ypatybes ir 
jų panašumą vienų į kitus išvaizda, dydžiu ir kitais požy- 
miais; ta teorija, — kurią vis tiek turime priimti kalba- 
moms sritims, nes būtina rasti pamatus koralams reikia- 
mo gylio ribose,— padeda paprastai išaiškinti ir daugelį 
sandaros smulkmenų bei išimtinių atvejų. Pateiksiu čia tik 
vieną kitą pavyzdį. Jau seniai stebimasi, kad angos rifūo- 
se būna kaip tik prieš slėnius, esančius apjuostoje žemėje, 
net tada, kai rifą nuo jos skiria toks platus ir daug giles- 
nis už pačią angą kanalas, jog atrodo vargiai įmanoma, 
kad visai nedidelis kiekis vandens ar nuosėdų, srūdavusių 
žemyn, būtų galėjęs sunaikinti koralus rife. Ir vis dėlto 
kiekviename apjuosiančiame rife susidarė siauri vartai 
prieš menkiausią upelį, net jeigu jis ir didžiąją metų dalį 
būna sausas, — nes, mat, dumblas, smėlis ar žvyras, nors ir 
protarpiais nuplaunami žemyn, nugulę ant koralų, juos už- 
muša. Todėl kai rifų apjuostoji sala grimzta, tai, nors dau- 
gumas tų siaurų vartelių, tur būt, užsidarys, beaugant ko- 
ralams į viršų ir išorinę pusę, tačiau visi tie, kurie neuž- 
aks (tekant iš lagūninio kanalo nuosėdoms ir purvinam 
vandeniui, kai kurie būtinai liks atviri), tebebus, kaip ir 

anksčiau, priešais viršutiniąją dalį tų slėnių, kurių žiotysė 
buvo pramuštas dar tik ant pamato iškilęs apjuosianty- 
sis rifas. 

Dabar nesunku suprasti, kaip sala, prieš kurią tęsiasi 
barjeriniai rifai — tik viename jos šone, arba viename šo- 
ne, bet užsilenkdami apie vieną ar apie abu jos galus, — ga- 
lėjo, ilgai -grimzdusi, virsti pavieniu, į sieną panašiu rifu 
arba atolu, su kyšančia didele, lygia smailuma, arba dviem 
ar trim atolais, sujungtais tiesaus rifo,— visi tie išimtiniai 
atvejai tikrai pasitaiko. Kadangi rifus statantieji koralai 
reikalingi maisto, patys esti maistas kitiems gyvūnams, žū- 
va nuo nuosėdų, neįstengia prisitvirtinti prie puraus dug- 
no ir lengvai gali atsidurti tokiame gylyje, kuriame jau 
nebepajėgs augti, — tai netenka stebėtis, kad rifai ir ato- 
luose, ir barjeruose vietomis pertrūkę. Taip antai didžiu- 
lis Naujosios Kaledonijos rifas daugelyje vietų pertrūkęs 
ir suiręs, todėl po ilgo grimzdimo iš to didžiulio rifo susi- 
darė ne vienas didelis 400 mylių atolas, o atolų grandinė, 
arba archipelagas, — visai tokio dydžio, kaip Maldivų ar- 
chipelagas. Be to, jau kartą iš priešingų šonų pratrūku- 
siame atole vandenyno ir potvynių srovės tikriausiai ver- 
šis tiesiai pro tas spragas; todėl visiškai neįtikima, kad ko- 
ralai kada nors įstengdavo vėl sujungti spragos kraštus, 
ypač jei be paliovos vykdavo grimzdimas, o jei nesujung- 
davo, tai begrimzdamas vienas atolas susiskaidydavo į du 
ar daugiau atolų. Maldivų archipelage yra atskiri atolai, 
iš kurių savitarpio padėties matyti, kad jie kadaise glau- 
džiai siejosi; juos dalija arba neišmatuojamai gilūs ar tie- 
siog labai gilūs kanalai (kanalas tarp Roso ir Ario atolų 
yra 150 fatomų, o tarp šiaurinio ir pietinio Nilandu atolų — 
200 fatomų gylio), ir, žiūrėdamas į juos žemėlapyje, nega- 
li neįsitikinti, jog kadaise jie jungėsi daug glaudžiau. Tame 
pat archipelage Maloso Madu atolą dalija besišakojantis, 
nuo 100 iki 132 fatomų gylio, kanalas taip, kad nelabai te- 
pasakysi, ar tą salą galima laikyti trimis atskirais atolais, 
ar tik vienu dideliu, dar negalutinai pasidalijusiu atolu. 

Nebesigilinsiu į daugiau smulkmenų, bet turiu pažymė- 
ti, jog įdomią Šiaurės Maldivų atolų sandarą (turint gal- 
voje, kad jūra laisvai praeina pro jų spragas) galima visai 
paprastai aiškinti tuo, jog išorinėje pusėje į viršų augo 
koralai, kaupdamiesi ant mažų pavienių rifų savo lagū- 
nose, kaip tat esti paprastuose atoluose, taip pat ant per- 
trūkusių viena linija nusitiesusio kraštinio rifo dalių,-- 

rifo, kuris riboja kiekvieną įprastinės formos atolą. Nega- 
liu dar kartą nepažymėti, kokios savotiškos yra tos sudė- 
tingos sandaros: didelis, dažniausiai įgaubtas smėlėtas 
skritulys staigiai kyla iš neišmatuojamų vandenyno gel- 
mių; jo vidurinį plotą perdėm nusėję, o pakraščiuose si- 
metriškai išsidėstę, apvalaini koralinės uolienos duburiai, 
gulintieji ties pat jūros paviršiumi, kartais nukloti augme- 
nija, ir kiekviename telkšo ežerėlis su skaidriu vandeniu. 

Panagrinėsime kiek smulkiau dar vieną dalyką. Ka- 
dangi žinoma, jog iš dviejų gretimų salynų viename koralai 
tarpsta, o kitame ne, ir kadangi koralų gyvavimą veikia 
taip daug viršuje suminėtų veiksnių, tai būtų visiškai 
nesuprantama, jei rifus statantieji koralai kurioje nors vie- 
toje ar plote gyvuotų amžinai, kai žemėje, ore ir vande- 
nyje visą laiką vyksta įvairūs kitimai. O kadangi, sutinka- 
mai su mūsų teorija, plotai, kuriuose yra atolų ir barjeri- 
nių rifų, grimzta, tai kartais turėtume aptikti ir nebegyvų 
bei į vandenį prasmegusių rifų. 

Visų rifų pavėjinis šonas, pro kurį vanduo iš lagūnos ar 
lagūninio kanalo neša lauk nuosėdas, yra mažiausiai palan- 
kus koralams ilgai ir smarkiai augti, o todėl pavėjiniame 
rifo šone neretai pasitaiko išmirusių plotų; nors rifai čia 
dar tebestūkso kaip siena, bet daug kur jau gremzdi keletą 
fatomų po vandens paviršiumi. Čagoso archipelage šiuo 
metu dėl kažkokios priežasties, gal dėl to, kad grimzdimas 
vyko per greitai, atrodo, susidarė kur kas mažiau palankios 
sąlygos rifams augti, negu buvo anksčiau; taip antai vieno 
atolo išorinio rifo dalis, 9 mylių ilgio, jau negyva ir gremz- 
di giliai vandenyje; kitame atole tėra vienas kitas visai ne- 
didelis gyvas plotas, kylantis prie paviršiaus; trečias ir ket- 
virtas atolas visiškai negyvi ir nugrimzdę; penktas — tik 
lūženos su beveik išdilusiomis sandaros žymėmis. Pažymė- 
tina tai, kad visais šiais atvejais nebegyvi rifai ir jų dalys 
slūgso maždaug tame pat gylyje po vandens paviršiumi, 
būtent nuo 6 iki 8 fatomų, lyg būtų nuleisti žemyn kažko- 
kio vienodo pojūdžio. Vienas iš tokių „pusiau nuskendu- 
sių atolų“, taip pavadintas kapitono Morsbio (kuriam esu 
dėkingas už daug neįkainojamų žinių), yra didžiulis — 
90 jūros mylių viena kryptimi ir 70 kita — ir nepaprastai 
įdomus daugeliu atžvilgių. Kadangi iš mūsų teorijos seka, 
kad nauji atolai paprastai susidarinėja kiekvienoje prade- 
dančioje grimzti srityje, tai prieš tą teoriją būtų galima 
pareikšti tokius du svarbius sumetimus: visų pirma, atolų 

turėtų neribotai daugėti, o antra, seniai grimztančiose sri- 
tyse kiekvienas atskiras atolas turėtų neribotai storėti,— 
jei betgi nebūtų galima pateikti įrodymų, jog jie kartais 
sunyksta. Taigi nubrėžėme visą tą didžiulių koralinės uo- 
lienos žiedų istoriją — nuo jų atsiradimo, per visus jų nor- 
malaus bei atsitiktinio kitimų etapus iki pat išmirimo ir 
galutinio sudilimo. 

Savo veikale „Koralų dariniai“ („Coral Formations“) 
įdėjau žemėlapį, kuriame visus atolus nudažiau juoda spal- 
va, barjerinius rifus juodais brūkšniais, o apjuosiančiuo- 
sius rifus — raudonais. Šie pastarieji rifai susidarė, sausu- 
mai nejudant, arba, kaip tai dažnai matyti iš joje randamų 
iškilusių organinių likučių, jai pamažu kylant; atolai ir 
barjeriniai rifai išaugo į viršų, bevykstant priešingam ju- 
dėjimui — grimzdimui, kuris, matyt, buvo itin laipsniškas, 
o atolų atveju, tokio didelio masto, jog didžiuliuose okeano 
plotuose po vandeniu dingo visos kalnų viršūnės. Iš šio 
žemėlapio aiškiai matome, kad rifai, nudažyti brūkšniais 
bei juodai ir atsiradę bevykstant tokios pat rūšies judėji- 
mui, kaip taisyklė, eina vienas šalia kito. Toliau matome, 
kad sritys su tų dviejų spalvų rifais nepaprastai didelės ir 
yra nuošaly nuo ištįsusių pakrantės rifų, žemėlapyje nu- 
dažytų raudonai; abi šias aplinkybes buvo galima nusta- 
tyti, kaip išvadas, sekančias iš teorijos, pagal kurią rifų 
pobūdį apsprendžia žemės plutos judėjimas. Pažymėtina, 
kad eilė atvejų, kai atskiri raudoni ir juodi apskritimai 
prieina arti vienas kito, vykdavo — galiu tai įrodyti — 
dugno lygio svyravimai, nes tokiais atvejais raudoni ar 
apjuostieji apskritimai — tai atolai pagal mūsų teoriją, 
atsiradę grimzdimo metu, bet vėliau iškilę į viršų; o antra 
vertus, kai kurios brūkšniuotos, t. y. rifų apsuptosios, sa- 
"los, susidariusios iš koralinės uolienos, matyt, buvo pakilu- 
sios iki savo dabartinio aukščio, prieš įvykstant grimzdi- 
mui, kurio metu išaugo į viršų šiuolaikiniai barjeri- 
niai rifai. 

Kai kurie autoriai stebėdamiesi pažymi, kad nors atolai 
yra labiausiai paplitusios koralinės sandaros kai kuriose di- 
džiulėse vandenynų srityse, tačiau jų visiškai nėra kitose 
jūrose, pavyzdžiui, Vest Indijoje; dabar galime iškart su- 
prasti, kodėl taip: atolų negali susidaryti ten, kur jūros 
dugnas negrimzta, o kai dėl Vest Indijos ir tam tikrų Ost 
Indijos sričių, tai tie plotai, kaip žinoma, šiuolaikiniu perio- 
du tebekyla. Visos didesnės sritys, nudažytos raudonai ir 

juodai, yra ištįsusios, ir tos dvi spalvos eina maždaug pa- 
kaitomis, tarytum kilimą vienoje vietoje atsvėrė grimzdi- 
mas kitoje. Kadangi yra įrodymų, jog nesenais laikais kilo 
tiek rifų apjuostieji krantai, tiek ir kai kurie kiti, kur ri- 
fų nėra (pavyzdžiui, Pietų Amerikoje), tenka daryti išva- 
dą, kad didieji žemynai — daugiausia kylančiosios sritys, 
O, sprendžiant iš koralinių rifų pobūdžio, didžiųjų vande- 
nynų centrinės dalys yra grimztančios sritys. Indonezijos 
salynas, labiausiai susiskaldžiusi pasaulyje sausuma, yra 
daugiausia kylančioji sritis, bet jį supa bei skrodžia — ir, 
tur būt, ne viena kryptimi — siauri grimztantieji plotai. 

Raudonais taškais paženklinau visus, kurie tik žinomi, 
veikiančiuosius ugnikalnius, esančius šio žemėlapio ribo- 
se,— jų nemaža. Be galo nuostabu, kad jų visiškai nėra 
nė vienoje didelėje grimztančioje srityje, nudažytoje 
brūkšniais arba juodai; ne mažiau krinta į akį ir tai, jog pa- 
grindinės ugnikalnių grandinės sutampa su vietomis, nu- 
dažytomis raudonai; dėl to tenka daryti išvadą, kad tos 
vietos arba ilgą laiką nejudėjo, arba — dažniau — neseniai 
tepakilo. Nors ne per toli nuo atskirų juodųjų apskritimų 
pasitaiko keletas ryškiai raudonų dėmelių, tačiau nė vie- 
no veikiančio ugnikalnio nėra kad ir už keleto šimtų mylių 
nuo salyno ar net nedidelės atolų grupės. Tad juoba nuo- 
stabu, kad Draugystės salyne, kuris susideda iš pakilusių, 
o vėliau dalinai nuirusių atolų grupės, istoriniais laikais 
veikė du ugnikalniai, gal net ir daugiau. Kita vertus, nors 
daugumas Ramiojo vandenyno salų, apsuptų barjerinių ri- 
fų, yra vulkaninės kilmės ir jose dažnai galima įžiūrėti kra- 
terių liekanas, nėra žinoma, kad kuris iš tų kraterių kada 
nors būtų veikęs. Iš visa to, matyti, išeina, kad ugnikalniai 
ima veikti ir užgęsta tose pat vietose, priklausomai nuo to, 
ar ten vyrauja kilimas ar grimzdimas. Būtų galima pateikti 
nesuskaitomą daugybę pavyzdžių, iš kurių matyti, jog vi- 
sur, kur tik yra veikiančiųjų ugnikalnių, dažnai aptinkami 
iškilę organiniai likučiai; bet kol nebuvo galima įrodyti, 
kad grimztančiose srityse ugnikalnių visai nėra arba jie 
neveikia, tol daryti išvadų, jog jų pasiskirstymas susijęs 
su žemės paviršiaus kilimu ar grimzdimu, nors savaime ji, 
beje, ir tikėtina, būtų buvę vis tik rizikinga. Dabar, manau, 
galima drąsiai sutikti su ta svarbia išvada. 

Pažvelgsime paskutinį kartą į žemėlapį: prisimenant 
tai, kas buvo pasakyta apie iškilusius. organinius likučius, 
tenka tiesiog stebėtis, kokie didžiuliai tie plotai, kurių 

lygis svyravo aukštyn ar žemyn ne labai senu geologiniu 
periodu. Be to, kilimo ir grimzdimo judesiai, matyt, vyksta 
pagal maždaug tuos pačius dėsnius. Visuose tuose atolų 
nusėtuose plotuose, kur aukščiau jūros lygio nebekyšo nė 
vienos kalno viršūnės, grimzdimas, matyt, buvo milžiniško 
masto. Be to, grimzdimas,— vis tiek, ar jis vyko tolydžiai, 
ar su pertrūkiais, tokiais ilgais, kad per juos koralai spė- 
davo savo gyvuosius statinius vis iškelti netoli paviršiaus, 
aišku, bus turėjęs vykti nepaprastai lėtai. Ši išvada yra, 
tur būt, visų svarbiausia, kurią galima padaryti, tyrinėjant 
koralinius darinius, o ir sunku įsivaizduoti, kaip kitaip ją 
būtų buvę galima prieiti. Negaliu taip pat nepažymėti ir 
tai, jog tikėtina, kad senovėje būta didelių archipelagų su 
aukštomis salomis tose vietose, kur šiandien tik koralinės 
uolienos žiedai trikdo atviros jūros platybių vienodumą; 
tai padeda bent kiek suprasti ir organizmų pasiskirstymą ki- 
tose aukštose salose, kurios dabar tebestovi taip labai nu- 
tolusios viena nuo kitos viduryje didžių vandenynų. Rifus 
sudarantieji koralai iš tikrųjų pastatė ir išsaugojo nuosta- 
bius paminklus jūrų dugno lygio svyravimams pažymėti; 
kiekviename koraliniame rife matome įrodymą, kad sausu- 
ma čia įgrimzdusi, kiekviename atole — paminklą, iškeltą 
virš salos, kurios jau nebėra. Taip tad mes, tarsi geologas, 
kuris būtų gyvenęs dešimt tūkstančių metų ir rašęs vyku- 
sių pakitimų metraštį, gauname įžvelgti į tą didįjį planą, 
pagal kurį buvo suskaidytas Žemės rutulio paviršius ir su- 
kaitalioti žemė bei vanduo!'!. 


XXI SKYRIUS 


NUO MAURICIJAUS SALOS 
IKI ANCLIJOS 


Balandžio 29 d.— Rytą apiplaukėme šiaurinį Maurici- 
jaus, arba Il de Franso, salos galą. Atsivėręs prieš mus sa- 
los reginys visiškai pateisino lūkesčius, sukeltus daugelio 
perskaitytų žinomų jo gražaus gamtovaizdžio aprašymų. 
Priešakyje plytėjo nuolaidi Pamplemusų lyguma, su išsi- 
mėčiusiais po ją namais; didžiulės cukranendrių plantaci- 
jos ją dažė ryškiai žalia spalva. Žalumo ryškumas atrodė 
ypač nuostabiai, nes paprastai ši spalva gerai tematoma 
tik visai iš arti. Link salos vidurio, virš puikiai įdirbtų lau- 
kų, kilo miškais apaugę kalnynai; jų viršūnės, kaip tai daž- 
niausiai esti su senomis vulkaninėmis uolienomis, buvo ne- 
paprastai nusmailėjusios. Aplink tuos pikus telkėsi baltų 
debesų tumulai — lyg tam, kad dar labiau mėgautųsi ke- 
leivio akys. Visa sala su nuolaidžiomis atkrantėmis ir stūk- 
sančiais per vidurį kalnais buvo kupina kažkokio puošnu- 
mo; gamtovaizdis atrodė, jei taip galima pasakyti, darnus. 

Didžiąją dalį kitos dienos pravaikščiojau po miestą ir 
lankiau įvairius žmones. Miestas gana didelis; jame, sako- 
ma, esą 20000 gyventojų; gatvės labai švarios ir taisyk- 
lingos. Nors salą jau daug metų valdo anglai, jos bendras 
pobūdis tebėra visai prancūziškas: anglai į tarnus kreipia- 
si prancūzų kalba, visos parduotuvės — prancūzų rankose; 
sakyčiau, net tokiuose miestuose, kaip Kalė ir Bulonė, kur 
kas labiau jausti angliška dvasia!'?. Čia yra nedidelis dai- 
lus teatras, kur puikiai pastatomos operos. Nustebome, pa- 
matę ir didelius knygynus, su lentynomis, prikrautomis 
knygų; muzika ir spaudiniai liudijo, kad artėjame prie se- 
nos civilizacijos pasaulio, nes ir Australija, ir Amerika iš 
tikrųjų — Naujasis pasaulis. 

Įdomiausias reginys buvo įvairių rasių žmonės, vaikš- 
čioję Port Lui gatvėmis. Čia nusikaltėliai tremiami iki gy- 
vos galvos iš Indijos; šiuo metu jų 800 ir jie dirba įvairius 

darbus. Kol nebuvau matęs tų žmonių, nemaniau, kad Indi- / 
jos gyventojų išvaizda tokia tauri. Jie nepaprastai tamsios 
odos, o daugelis senesnių vyrų, su baltais kaip sniegas, 
ūsais ir barzdomis; dėl to, taip pat dėl įkvėpimo kupinų 
veido išraiškų, jie atrodo itin imponuojančiai. Daugumas 
buvo ištremti už žmogžudystę ir kitokius sunkius nusikal- 
timus, bet kiti — dėl dalykų, kuriuos vargiai galima lai- 
kyti nusižengimais prieš dorą, pavyzdžiui, už tai, kad, lai- 
kydamiesi įvairių prietarų, laužė anglų įstatymus. Tie žmo- 
nės daugiausia romūs ir gero elgesio; kadangi jie elgiasi 
pažiūrėti nepeiktinai, švarūs ir ištikimai laikosi savo keistų 
religinių apeigų, į juos negalėjai žiūrėti tokiomis pat aki- 
mis, kaip į mūsų apgailėtinus tremtinius Naujajame Pietų 
Velse. 

Gegužės 1 d.— Sekmadienis. Ramiai vaikštinėjau jūros 
pakrante, į šiaurę nuo miesto. Lyguma šioje salos dalyje 
visiškai nedirbama; čia buvo tik juodos lavos laukas, pri- 
augęs šiurkščios žolės ir krūmokšnių, daugiausia mimozų. 
Apie gamtovaizdį buvo galima pasakyti, kad jis vidurys 
tarp Galapagų ir Taiti salų gamtovaizdžio; bet iš to, Ži- 
noma, nedaug kas bent kiek aiškiau nusivoks apie jį. Kraš- 
tas labai malonus, bet jame nėra nei Taiti salos žavesio, 
nei Brazilijos didingumo. Kitą dieną įkopiau į La Puso kal- 
ną, taip pavadintą dėl to, kad styro atsikišęs, panašiai kaip 
nykštis; jis yra tuoj už miesto ir turi 2600 pėdų aukščio. 

Vidurinė salos dalis — didžiulė platforma, apsupta se- 
nų, visaip išsiraičiusių bazalto kalnų, kurių sluoksniai pa- 
šliję jūros link. Centrinė platforma, susidariusi iš palyginti 
nesenų lavos srautų, yra ovalo formos; jo mažoji ašis — 
13 geografinių mylių ilgio. Aplinkiniai kalnai priklauso 
prie darinių, vadinamų iškeltiniais krateriais; jie, manoma, 
atsirado ne taip, kaip paprastieji krateriai, bet įvykus stai- 
giam ir smarkiam kilimui. Man atrodo, galima pateikti ne- 
sugriaunamų argumentų prieš tokį požiūrį; bet, antra ver- 
tus, nelabai tepatikėsi, kad tie pakraštiniai kraterio formos 
kalnai ir šiuo, ir kitais atvejais būtų tik išlikusieji pama-+ 
tai didžiulių ugnikalnių, kurių viršūnės arba išdūlėjo, ar- 
ba prasmego požemių bedugnėse!'?, 

Iš šios pakilumos gėrėjomės puikiu salos reginiu. Vie- 
tovė šioje pusėje atrodo neblogai įdirbta; žemė suskirsty- 
ta laukais, visur išsimėtę vienkiemiai. Tiesa, mane tikino 
kad iki šiol tėra dirbama ne daugiau kaip pusė visos že- 
mės; jei taip, tai, turint galvoje, kaip daug jau dabar eks- 

portuojama cukraus, ta sala kada nors ateityje, reikia ma- 
nyti, įgaus didelę vertę. Nuo to laiko, kai ją ėmė valdyti 
Anglija, per kokių 25 metų laikotarpį cukraus išvežimas, 
sakoma, padidėjo 75 kartus. Viena iš svarbiausių šios sa- 
los klestėjimo priežasčių yra ta, kad joje puikūs keliai. 
Gretimoje Burbono [Reunjono|] saloje, kuri liko prancūzų 
valdžioje, keliai tokie pat prasti, kokie buvo ir čia vos prieš 
keletą metų. Nors gyventojams prancūzams tikriausiai la- 
bai į naudą išėjo pakilusi jų salos gerovė, anglų valdžia 
joje toli gražu nepopuliari. 

Gegužės 3 d.— Vakare kapitonas Loidas, vyriausias to- 
pografas, taip gerai žinomas tyrinėjimais, atliktais Pana- 
mos sąsmaukoje, pasikvietė p. Stoksą ir mane į savo vilą, 
esančią Vilheimo lygumos pakraštyje, apie šešetą mylių 
nuo Port Lui. Šioje žavioje vietoje išbuvome dvi dienas; 
ji yra apie 800 pėdų aukščiau jūros lygio, todėl oras vėsus 
bei gaivinantis, o visur aplink esama nepaprastai gražių 
vietelių pasivaikščioti. Netoliese yra didelis įklonis, maž- 
daug 500 pėdų gylio, išgraužtas vandens nuožulniuose la- 
vos sluoksniuose, išsiliejusiuose nuo centrinės platformos. 

Gegužės 5 d.— Kapitonas Loidas mus nusivedė prie Riv- 
jer Noir [Juodosios upės], tekančios keletas mylių į pie- 
tus, kad galėčiau apžiūrėti iškilusias koralines uolienas. 
Ėjome pro viliojančius sodus ir gražias cukranendrių plan- 
tacijas, tisančias tarp didžiulių lavos luistų. Pakelės buvo 
apsodintos Mimozų gyvatvorėmis, o prie daugelio namų 
ėjo mango medžių alėjos. Vietomis prieš mus atsivėrę vaiz- 
dai, kuriuose smailiaviršės kalvos puikiai derinosi su įdirb- 
tais laukais, buvo nepaprastai gražūs, ir norėdavosi sušukti: 
„Kaip būtų malonu pragyventi visą amžių tokiame kam- 
pelyje!“ Kapitonas Loidas turėjo:nuosavą dramblį ir leido 
mums juo pasinaudoti iki pusės kelio, tad galėjome ke- 
liauti visai kaip Indijoje. Labiausiai nustebau, kad dramb-- 
lys žengė tykiai, be jokio garso. Šiuo metu jis vienintelis 
saloje, bet, sakoma, jų čia atgabensią daugiau. 

Gegužės 9 d.— Išplaukėme iš Port Lui ir, pakely ap- 
lankę Gerosios Vilties iškyšulį, liepos 8 d. atvykome prie 
Šv. Elenos salos. Ta sala, apie kurios nepatrauklią išvaizdą 
buvo taip daug rašyta, staigiai kyla iš vandenyno gelmių, 
tarsi milžiniška juoda pilis. Lyg papildydami gamtos už- 
tikrintą apsaugą, ties miestu kiekvienoje uolos spragoje 
įsiterpę nedideli fortai ir patrankos. Miestas kyla į viršų 
plokščiame, siaurame slėnyje; namai atrodo padoriai, ir 

tarp jų žaliuoja vienas kitas medis. Besiartinant į vietą, 
kur turėjo išmesti inkarą laivas, prieš mus atsivėrė nuo- 
stabus vaizdas: ryškėdama dangaus fone, aukštai kalvos 
viršūnėje stūksojo netaisyklingos formos pilis, apaugusi 
kėniais. | 

Kitą dieną susiradau būstą vos keletas žingsnių nuo Na- 
poleono kapo*; vieta buvo pačiame salos centre, ir iš jos 
galėjau ruošti išvykas visomis kryptimis. Per tas keturias 
dienas, kurias čia buvau, nuo ryto iki vakaro basčiausi po 
salą; susipažindamas su jos geologine istorija. Namas, kur 
gyvenau, buvo apie 2000 pėdų aukštyje; orai čia vyravo 
šalti ir vėjuoti, nuolat smarkiai lydavo, ir protarpiais visą 
vietovę apsiausdavo tiršti debesys. 

Netoli jūros kranto dar nenusilyginusi lava visiškai pli- 
ka; centrinėse, aukštesnėse salos dalyse iš suirusių putna- 
go uolienų susidarė priemolio dirvožemis; ten, kur jo nenu- 
klojusi augmenija, jis marguoja plačiais kuo įvairiausių 
ryškių spalvų ruožais. Šiuo metų laiku žemė, drėkinama 
nuolatinių liūčių, duoda ypač ryškaus žalumo žolę, kuri juo 
gilyn į slėnius, tuo blukesnė ir pagaliau visai išnyksta. Nu- 
stembi, 16° plotyje ir nedideliame 1500 pėdų aukštyje pama- 
tęs visai britiško pobūdžio augmeniją. Kalnų viršus nely- 
giai apsodintas pušimis, o nuotakūs šlaitai apvešėję pro- 
žirniu, nubertu skaisčiai geltonų žiedų. Upelių krantuose 
daug kur matyti svyruoklių gluosnių, o gyvatvorės susi- 
deda iš juodųjų serbentų, nešančių savo gerai pažįstamus 
vaisius. Prisimenant, kad dabar saloje randama 746 au- 
galai ir iš jų tik 52 rūšys yra vietinės kilmės, o kitos — 
įvežtinės, daugiausia iš Anglijos, suprantama, kodėl aug- 
menija čia britiško pobūdžio. Daugelis angliškųjų augalų, 
atrodo, čia klesti labiau, negu savo gimtinėje, be to, pui- 
kiai prigijo kai kurie augalai iš priešingosios pasaulio da- 
lies — Australijos. Daugybė įgabentųjų rūšių turėjo nu- 
stelbti kai kuriuos vietinius augalus, ir iš tikrųjų vietinės 
kilmės augalija vyrauja tik aukščiausiose ir stačiausiose 
kalnų keterose. 

Angliškąjį arba, tikriau, velsinį vietos pobūdį pabrėžia 
daugybė kotedžų ir mažų baltų namelių; vieni prigludę gi- 
liausių slėnių dugne, kiti stovi aukštų kalvų viršūnėse. Kai 

* Kai šia tema jau prigražbyliauti ištisi tomai, pavojinga net užsi- 
minti apie tą kapą. Vienas šiuolaikinis keliautojas vargšę salelę apdova:- 


nojo šitokiais titulais: kapas, antkapio paminklas, piramidė, kapinės, 
grabvietė, katakomba, sarkofagas, minaretas, mauzoliejus. 

kurie reginiai labai įstabūs, pavyzdžiui, netoli sero V. Dou- 
sono namo, kur virš tamsaus eglyno, raudonų vandens iš- 
graužtų pietinės pakrantės kalnų fone, kyla staigus pikas, 
vadinamas Lotu. Žiūrinėdamas salą nuo pakilumos, pir- 
miausia nustembi, kaip daug nutiesta kelių ir pristatyta for- 
tų; triūsas, įdėtas į visuomenines statybas, — jei negalvo- 
ti, kad sala naudojama kaip kalėjimas, — atrodo, anaiptol 
neatitinka nei šios salos dydžio, nei reikšmės. Čia taip ma- 
ža lygios arba naudingos žemės, kad stebiesi, kaip gali 
pramisti tiek žmonių — apie 5000. Žemesnieji luomai, t. y. 
išlaisvintieji vergai, gyvena, atrodo, nepaprastai vargin- 
gai; jie nusiskundžia, kad trūksta darbo. Sumažinus tar- 
nautojų skaičių, — nes Ost Indijos bendrovė atsisakė nuo 
tos salos ir iščia emigravo daug turtingesniųjų Žmonių, — 
skurdas dar labiau padidės. Pagrindinis dirbančiųjų luomo 
maistas — ryžiai su trupučiu sūdytos mėsos, o kadangi nė 
vienas iš tų produktų negaminamas saloje ir už juos rei- 
kia mokėti pinigus, tai menki uždarbiai sunkiai atsiliepia 
neturtingųjų gyventojų padėčiai. Dabar, kai Žmonės čia 
susilaukė palaimingosios laisvės ir, atrodo, visiškai įver- 
tina tą savo teisę, gyventojų kiekis, tur būt, sparčiai dau- 
gės. O jei taip, kas bus su ta Šv. Elenos valstybėle?!?* 

Mano vadovas buvo jau senyvas žmogus; vaikystėje 
jis čia ganė ožkas, tai žinojo kiekvieną uolų takelį. Jis pri- 
klausė rasei, kuri susidaro kaip daugkartinio kryžminimo 
išdava; bet, nors oda buvo tamsoka, veido išraiška nebuvo 
nemaloni, kaip esti mulatų. Jo būta labai mandagaus, ro- 
maus senio, ir atrodo, kad tokius būdo bruožus čia turi 
dauguma žemesniojo luomo žmonių. Keista buvo klausy- 
tis, kad beveik baltaodis, padoriai apsirengęs žmogus abe- 
jingai kalba apie vergavimo laiką. Su palydovu, kuris neš- 
davo mūsų pietus ir ragą su vandeniu, — o tai būtina, nes 
visas vanduo žemesniuosiuose slėniuose sūrus, — kasdien 
ilgai vaikščiodavau. 

Salos centre po viršutiniąja žalia juosta tįso dyki, tuš- 
tutėliai slėniai, nykūs ir visiškai negyvenami. Čia atsisklei- 
dė geologo akims didžiai įdomūs vaizdai, iš kurių buvo ga- 
lima nustatyti vienas po kito vykusius kitimus ir sudėtin- 
gas dislokacijas. Mano manymu, Šv. Elenos sala egzistuoja 
jau nuo labai tolimos epochos; tiesa, dar išliko neaiškių 
įrodymų, kad sausuma kilo. Manau, kad centriniai, patys 
aukščiausieji, pikai yra dalis milžiniško kraterio vainiko, 
kurio pietinis šonas visiškai nuneštas jūros bangų; be to, 

matyti juodų bazaltinių uolienų išorinė siena — panaši 
į Mauricijaus salos pakrantės kalnus, — dar senesnė, negu 
centriniai vulkanų srautai. Viršutinėse salos dalyse dir- 
voje pasitaiko nemaža kriauklių, kurios ilgai buvo laiko- 
mos jūrinių moliuskų rūšimis. Pasirodo, kad tai labai savo- 
tiškos formos sausumos moliusko Cochlogena kriauklės*; 
kartu su jomis radau 6 kitokias rūšis, o kitoje vietoje dar 
vieną, aštuntąją, rūšį. Įdomu, kad nė viena iš tų rūšių da- 
bar nebegyvena. Jos išmirė, tur būt, dėl to, kad buvo vi- 
sai išnaikinti miškai, taigi neteko maisto ir prieglobsčio. Tai 
"įvyko praėjusio šimtmečio pradžioje. 

Pasikeitimų, kurie įvyko pakiliose Longvudo |[Ilgojo 
miško] ir Dedvudo [Negyvojo miško] lygumose ir kuriuos 
nupasakoja generolas Bitsonas tos salos aprašyme, be ga- 
lo įdomi istorija. Šias abi lygumas, sakoma, senesniais lai- 
kais dengė miškai, todėl jos buvo vadinamos Didžiąja Giria. 
Iki 1716 m. ten tebebuvo daug medžių, bet 1724 m. didžioji 
senųjų medžių dalis išvirto, o kai ėmė laisvai bastytis po 
salą ožkos ir kiaulės, žuvo ir visi jaunieji medeliai. Be to, 
iš oficialių dokumentų matyti, kad po kelerių metų vietoj 
medžių nelauktai išaugo šiurkšti žolė, kuri išplito po visą 
salą*“*. Generolas Bitsonas priduria, kad „dabar ši lyguma 
apaugusi puikia žole ir tapo geriausia ganykla saloje“. Ma- 
noma, kad senovės laikais mišku buvo apaugę ne mažiau 
kaip 2000 akrų [800 ha] plotas; mūsų dienomis čia vargu 
berasi nors vieną medį. Sakoma, taip pat, kad 1709 m. prie 
Sandžio įlankos buvo labai daug sausmedžių; dabar toje 
vietoje tokia dykynė, jog nebent tik ana visiškai patikima 
ataskaita ir verčia manyti, kad čia kada nors galėjo augti 
medžiai. Tai, kad ožkos ir kiaulės naikino visus beišaugan- 
čius medelius, o senieji medžiai, nepaliesti jų puolimų, 
ilgainiui žuvo persenę, berods aiškiai nustatytas faktas. 
Ožkos buvo įgabentos 1502 m.; žinoma, kad po 86 metų, 
Kavendišo laikais, jų čia buvo nepaprastai gausu. Daugiau 
kaip šimtą metų po to, 1731 m., kai blogis jau buvo įvykęs 
ir nebeatitaisomas, išleista įsakymas naikinti visus palaidus 
gyvulius. Taigi labai įdomu, kad, patekus į Šv. Elenos salą 
gyvuliams 1501 m., jos išvaizda visiškai pasikeitė tik po 
220 metų; ožkos buvo įgabentos 1502 m., o 1724 m. prane- 


* Pažymėtina tai, kad gausūs tų kriauklių egzemplioriai, mano at- 
rasti vienoje vietoje, skiriasi, kaip ryškus varietetas, nuo kitos grupės 
egzempliorių, surinktų kitoje vietoje. 

** Beatson St. Helena, įžanginis skyrius, p. 4. 

šama, jog „didžioji senųjų medžių dalis išvirtę". Beveik ne- 
tenka abejoti, kad tas didysis pakitimas augmenijoje atsi- 
liepė ne tik sausumos moliuskams, kurių išmirė 8 rūšys, bet 
taip pat ir daugybei vabzdžių. 

Šv. Elenos sala, esanti taip toli nuo bet kurio žemyno, 
didžio okeano viduryje ir turinti vienintelę savos rūšies 
augmeniją, žadina smalsumą. Aštuoni sausumos moliuskai, 
nors jau dabar išmirę, ir viena dar tebegyvuojanti Succinea 
yra savitos, niekur daugiau neaptinkamos rūšys. Tiesa, 
p. Kamingas man praneša, kad čia paplitusi viena angliško. 
ji sraigė (Helix), kurios kiaušinėliai buvo, be abejo, įga- 
benti kartu su daugeliu augalų. Ponas Kamingas surinko 
pajūryje 16 jūrų moliuskų rūšių, kurių 7, kiek jam žinoma, 
randamos tik šioje saloje. Paukščių ir vabzdžių“, kaip ir bu- 
vo galima laukti, labai maža tėra; manau, beje, kad visi 
paukščiai buvo introdukuoti per pastaruosius metus. Ku- 
rapkų ir fazanų gana daug: sala pernelyg angliška, kad 
joje nebūtų įvesta griežtų medžioklės nuostatų. Man 


* Nustebau tarp tų nedaugelio vabzdžių radęs vieną mažutį Apho- 
dius (nauja rūšis) ir vieną Oryctes; ir vienų, ir kitų buvo nepaprastai 
gausu po mėšlu. Salą tik atradus, joje tikriausiai nebuvo keturkojų, iš- 
skyrus, gal būt, vienos rūšies pelę; todėl sunku nustatyti, ar tie mėšla- 
ėdžiai vabzdžiai čia buvo įgabenti, arba, jeigu jie vietinės kilmės, kuo 
jie anksčiau mito. La Platos krantuose, kur daugybė galvijų bei arklių 
puikias žole apaugusias lygumas apsčiai patręšia, veltui ieškotume tų 
įvairių mėšlaėdžių vabalų, kurių taip gausiai aptinkama Europoje. Pa- 
stebėjau tik vieną Oryctes (tos genties vabzdžiai Europoje paprastai min- 
ta augalų puvėsiais) ir dvi rūšis Phanaeus — genties, dažnai aptinkamos 
tokiose vietose. Anapus Kordiljerų, Čiloės saloje, nepaprastai gausu ki- 
tos Phanaeus rūšies, užkasančios karvės mėšlą .-dideliais su žeme suvo- 
liotais rutuliais. Yra pagrindo manyti, kad Phanaeus gentis, prieš įga- 
benant raguočius, maitinosi kaip žmogaus šiukšlininkė. Europoje vaba- 
lų, mintančių medžiagomis, kurios jau palaikė kitų, stambiųjų gyvūnų 
gyvybę, labai gausu, tur būt, daugiau negu šimtas įvairių rūšių. Atsi- 
žvelgdamas į tą aplinkybę, taip pat stebėdamas, kaip daug tokios rūšies 
maisto eina veltui La Platos lygumose, maniau, kad čia priešais mane 
pavyzdys, kai žmogus sutrikdė ryšį, jungiantį draugėn taip daug gyvū- 
nų jų gimtajame krašte. Tačiau Van Dimeno Žemėje radau keturias rū- 
šis Ontophagus, dvi Aphodius ir vieną kažkokios trečios genties rūšį, 
kurių labai gausu po karvių mėšlu; bet tuo laiku tebuvo praėję tik 
33 metai, kai buvo introdukuotos karvės. Prieš tai vieninteliai keturkojai 
toje saloje buvo kengūra ir kai kurie kiti, smulkesnieji gyvūnai, o mėš- 
las visai kitoks, negu jų įpėdinių, introdukuotų žmogaus. Anglijoje di- 
džioji mėšlaėdžių vabalų dalis labai rinklūs, t. y. maistu apsirūpina tik 
nuo tam tikrų keturkojų. Todėl toks įpročių pakitimas, kuris, matyti 
įvyko Van Dimeno Žemėje, labai pažymėtinas. Esu dėkingas F. V. Hou- 
pui,— kuris, tikiuosi, leis man jį vadinti savo mokytoju entomologijos 
srityje,— už tai, kad nurodė aukščiau minėtųjų vabzdžių pavadinimus. 

pasakojo, kad prieš tuos įsakus taip besaikiškai lenkiamasi, 
jog nieko panašaus neteko girdėti nė Anglijoje. Anks- 
čiau neturtingieji gyventojai degindavo vieną augalą nuo 
pajūrio uolų ir gautą iš jo pelenų sodą parduodavo ekspor- 
tuoti; bet buvo išleistas griežtas įsakymas, draudžiantis tą 
verslą, motyvuojant tuo, kad, esą, kurapkoms nebūsią kur 
suktis lizdų! i 

Iškylaudamas ne sykį eidavau per žole apaugusią ir gi- 
lių slėnių apsuptą lygumą, kurioje stovi Longvudas. Žiū- 
rint iš arčiau, jis atrodo kaip kokio garbingo bajoro dva- 
riukas. Priešakyje plyti keletas dirbamų laukų, o anapus 
jų Matyti lygi kalva, susidedanti iš spalvotų uolienų, ir va- 
dinama Flagštoku; toliau stūkso grubluota, stačiakampė, 
juoda Barno masė. Aplamai vaizdas buvo niūrokas ir neįdo- 
mus. Vienintelis nepatogumas, kurį patyriau, čia bevaikšti- 
nėdamas, buvo smarkūs vėjai. Kartą atkreipiau dėmesį į to- 
"kią įdomią aplinkybę: stovėdamas pakraštyje lygumos, už- 
sibaigiančios dideliu skardžių, apie 1000 pėdų gylio, už 
keleto jardų, iš priešvėjinės pusės, pamačiau žuvėdrą, besi- 
grumiančią su labai smarkiu brizu, nors toje vietoje, kur 
stovėjau, oras buvo visiškai tykus. Priėjęs prie paties kraš- 
to, kur oro srovė, matyt, krypo į viršų palei skardžio sie- 
ną, ištiesiau ranką ir tuoj pajutau visą vėjo smarkumą: ne- 
matomoji poros jardų pločio pertvara skyrė visiškai tykų 
orą nuo smarkios oro srovės. 

Buvo taip malonu bastytis po Šv. Elenos uolynus ir kal- 
nus, kad 14 d. rytą beveik gailėdamasis nusileidau į miestą. 
Dar iki vidurdienio buvau laive, ir „Biglis“ pakėlė bures. 


Liepos 19 d. pasiekėme Dangun Žengimo salą. Kas yra 
matęs vulkaninę salą karšto klimato srityje, tuoj įsivaiz- 
duos, kaip atrodo Dangun Žengimo sala. Jam prieš akis 
stosis lygios, kūgiškos, dažniausiai nupiautomis viršūnė- 
mis, ryškiai raudonos spalvos kalvos, kylančios kiekviena 
atskirai virš juodo grublėtos lavos paviršiaus. Pagrindi- 
nė kalva salos centre atrodo lyg visų kitų, mažesniųjų kal- 
vų motina. Ją vadina Žaliąja Kalva dėl silpnučio žalsvo 
atspalvio, kurį šiuo metų laiku vos galėjai pastebėti iš tos 
vietos, kur stovi laivas. Pakrantėje stūksančios juodos uo- 
los, kurias siautulingai plaka audringa jūra, išbaigia tą 
nykų paveikslą. 

Gyvenvietė yra visai prie jūros kranto; ji susideda iš 
keleto namų ir kareivinių, be tvarkos išsimėčiusių, bet tvir- 

tai sumūrytų iš netašyto balto akmens. Gyvena čia tik vie- 
ni jūrų pėstininkai bei keletas negrų, paleistų iš vergus ga- 
benusiųjų laivų ir gaunančių algą ir maistą iš vyriausybės. 
Jokių privačių asmenų saloje nėra. Daugelis jūrų pėstinin- 
kų buvo, berods, visiškai patenkinti savo padėtimi; anot jų, 
geriau atitarnauti dvidešimt vienerius metus krante, koks 
jis bebūtų, negu laive, ir aš pats, jei būčiau jūrų pėstinin- 
kas, mielu noru pasirinkčiau tą pat. 

Kitą rytą užkopiau į Žaliąją Kalvą, 2840 pėdų aukščio, 
o iš ten nuėjau skersai salą į jos priešvėjinį šoną. Nuo pa- 
jūrio gyvenvietės prie namų, sodų ir laukų, esančių netoli 
centrinio kalno viršūnės, nutiestas geras kelias. Jo pakraš- 
čiais stovi akmenys su pažymėtais atstumais ir bakai, iš ku- 
rių kiekvienas ištroškęs praeivis gali atsigerti gero van- 
dens. Panašus rūpestingumas matyti ir kituose ūkio reika- 
luose, ypač prižiūrint šaltinius, tad nedingsta veltui nė 
lašas vandens; visą salą galima palyginti su milžinišku lai- 
vu, kuriame palaikoma pirmos rūšies tvarka. Gėrėdama- 
sis veikliu stropumu, kurio dėka gauti tokie rezultatai, te- 
turint tik tokias priemones, negalėjau neapgailestauti, kad 
triūsas čia eikvota menkam, tuščiam reikalui. Lesonas tei- 
singai pažymi, kad tik anglams galėjo ateiti į galvą steng- 
tis salą padaryti produktyvią; kita tauta ją tebūtų naudo- 
jusi kaip tvirtovę vandenyne, ir tiek!“?, 

Pajūryje niekas neauga; einant gilyn į kraštą, galima 
užtikti kokį žalią ricinmedį ir truputį žiogų — tuos ištiki- 
muosius tyrų bičiulius. Centrinėje, aukštesnėje dalyje tar- 
pais želia resva žolė, ir visa kas čia labai primena bloges- 
niąsias vietas Velso kalnuose. Tačiau nors ir kokia skurdi 
atrodo ganiava, ja kuo puikiausiai praminta apie 600 avių, 
daug ožkų, keletas karvių bei arklių. Iš vietinės kilmės gy- 
vulių knibždėte knibžda sausumos krabai ir žiurkės. Ar 
žiurkės čia tikrai vietinis gyvūnas, abejotina; jų gyvena 
du varietetai, aprašyti p. Voterhauso: vienas juodos spal- 
vos, dailiu, žvilgančiu kailiuku, besilaikantis žolėtuose kal- 
voviršiuose; kito kailiukas rudos spalvos, ne toks žvilgus, 
ilgesnio plauko, ir ta žiurkė laikosi apie gyvenvietę pajū- 
ryje. Abu varietetai vienu trečdaliu mažesni už paprastąją 
juodąją žiurkę (Mus rattus) ir skiriasi nuo jos tiek kailiuko 
spalva, tiek jo pobūdžiu, bet šiaip kuriais esminiais bruo- 
žais nesiskiria. Beveik neabejoju, kad tos žiurkės (kaip ir 
paprastosios pelės, kurios irgi sulaukėjo) atgabentos iš ki- 
tur ir, kaip Galapagų salose, pakito, veikiamos naujų 

sąlygų; todėl varietetas, gyvėnąs šalos viršutinėje dalyje, 
skiriasi nuo to, kuris gyvena krante. Vietinės kilmės paukš- 
čių visai nėra, bet patarškų, įgabentų iš Žaliojo Rago sa- 
lų, gausu; o paprastoji višta taip pat sulaukėjo. Kačių, 
kadaise išleistų naikinti žiurkėms bei pelėms, tiek privi- 
so, Kad jos pasidarė tikros kenkėjos. Saloje visai nėra me- 
džių; šiuo, taip pat ir kitais atžvilgiais, Šv. Elenos sala už 
ją kur kas pranašesnė. 

Vienos išvykos metu patekau į salos pietvakarinį kraš- 
tą. Diena buvo nedebesuota, karšta, ir salą, nespindinčią 
grožiu, išvydau visoje jos atstumiančioje nuogybėje. La- 
vos srautai apsidengę kaubriais, ir jie tokie nelygūs, kad 
tą reiškinį būtų net sunku paaiškinti geologiniu požiūriu. 
Tarpus tarp nelygumų užpildė pemzos, pelenų ir vulkani- 
nio tufo sluoksniai. Kai plaukėme pro tą salos šoną, ne- 
galėjau suprasti, kokiomis baltomis dėmėmis margavo vi- 
sa lyguma; dabar pamačiau, kad tai buvo jūrų paukščiai, 
sumigę taip nerūpestingai, jog net vidury dienos žmogus 
būtų galėjęs prieiti ir juos sučiupti. Tie paukščiai buvo 
vienintelės gyvos būtybės, kurias mačiau per visą dieną. 
Pakrantėje, nors pūtė tik 
lengvas brizas, per grub- 
lėtas lavos uolas ritosi 
smarki goža. 

Tos salos geologija 
įdomi daugeliu atžvilgių. 
Kai kur pastebėjau vulka- 
nines bombas, t. y. lavos 
mases, lėkusias oru skys- 
tame stovyje ir todėl įga- 
vusias rutulio ar kriaušės 
formą. Ne tik jų išorinė 
forma, bet kai kuriais at- 
vejais ir vidaus struktūra 
labai įdomi, nes rodo, kad, 
skrisdamos oru, jos sukosi. 
Vienos tokios bombos vidaus sandara tiksliai parodyta 
skerspiūviu čia įdėtame piešinyje. Vidurinė dalis suside- 
da iš stambių korių; jie mažėja arčiau prie krašto, kur yra 
lyg ir tos bombos kevalas, apie !/ colio storio, iš standaus 
akmens, o jį, savo ruožtu, dengia išorinė smulkiai akytos 
lavos pluta. Beveik netenka, man atrodo, abejoti, viena, 
tuo, kad išorinė plutelė, greit vėsdama, perėjo į tą stovi, 

kuriame dabar ją matome; antra, jog tebebuvusi viduje 
skysta lava, veikiama išcentrinės jėgos, atsiradusios besisu- 
kant bombai, tankėjo palei išorinę atvėsusią plutą, ir taip 
susidarė standus akmeninis kevalas; pagaliau neabejoti- 
na ir tai, kad dėl išcentrinės jėgos poveikio, sumažėjus 
spaudimui tose bombos dalyse, esančiose arčiau centro, 
karšti garai išplėtė bomboje lavos akeles, todėl viduryje 
susidarė stambiai korėta masė. 

Viena kalva, susidedanti iš eilės senesnių vulkaninių 
uolienų, anksčiau klaidingai laikyta ugnikalnio krateriu, 
pažymėtina tuo, kad jos plati, apskrita, truputį įsigaubusi 
viršūnė pripildyta daugelio nugulusių pelenų ir smulkaus 
šlako sluoksnių. Tie lėkštutės pavidalo sluoksniai, pakraš- 
čiuose išsikišę, sudaro taisyklingus įvairių spalvų žiedus, 
kurių dėka viršukalnė atrodo labai fantastiškai; vienas tų 
žiedų, baltas ir platus, primena apskritą taką, kuriame 
mankštinami arkliai, todėl kalva pavadinta Velnio Manie- 
žu. Parsigabenau vieno tokio rusvos spalvos tufo sluoksnio 
pavyzdžių, ir Keisčiausia tai, kad, kaip nustatė profesorius 
Erenbergas, tas sluoksnis veik perdėm susideda iš medžia- 
gų, anksčiau priklausiusių organizmams; Erenbergas jame 
rado gėlo vandens infuzorijų su silicio kiauteliais ir ne ma- 
žiau kaip 25 įvairių augalų, daugiausia varpinių, silicinį au- 
dinį. Kadangi nebuvo jokių anglinių medžiagų, tai profeso- 
rius Erenbergas mano, jog tie organiniai kūnai praėjo pro 
vulkano ugnį ir buvo išversti tokioje būsenoje, kokioje 
juos dabar matome. Sprendžiant iš sluoksnių išvaizdos, at- 
rodo, kad jie bus nusėdę po vandeniu, bet atsižvelgiant 
į nepaprastą klimato sausumą, tenka manyti, jog kurios 
nors smarkios erupcijos metu čia įvyko liūtis ir laikinai su- 
sidarė ežeras, į kurį ir krito pelenai. Tačiau dabar kyla 
mintis, kad tas ežeras nebuvo laikinas. Vienaip ar kitaip, 
galime būti tikri, kad kažkurioje praeities epochoje Dan- 
gun Žengimo salos klimatas ir gamtos dariniai labai skyrėsi 
nuo dabartinių. O kur Žemės rutulyje ir berasime tokią 
vietą, kad, atidžiau patyrinėję, nepastebėtume begalinio 
ciklo kitimų, kurie mūsų Žemėje vyko, vyksta ir vyks? 

Palikę Dangun Žengimo salą, nuplaukėme į Baiją, Bra- 
zilijos pakrantėje, norėdami baigti chronometrinius mata- 
vimus aplink Žemės rutulį. Atvykome ten rugpiūčio 1 d. 
ir išbuvome keturias dienas, per kurias keletą kartų ilgai 
vaikštinėjau. Džiaugiausi įsitikinęs, kad mano žavėjimasis 
atogrąžų gamtos vaizdais nė kiek nesumažėjo dėl to, jog 

jie man buvo ne naujovė. To gamtovaizdžio elementai to-' 
kie paprasti, kad juos verta išvardyti, kaip įrodymą, nuo 
kokių menkų dalykų priklauso žavingos gamtos grožybės. 

Vietovę galima apibūdinti kaip plyną, apie 300 pėdų 
aukščio lygumą, visur išvagotą plokščiadugnių slėnių. 
Įstabu, kad tokios struktūros yra kraštas su granito pagrin- 
du; bet jo aptinkama beveik visur tose minkštesnėse for-. 
macijose, iš kurių paprastai susidarę lygumos. Visą šalies 
paviršių dengia įvairūs didingi medžiai, tarp kurių įsiter- 
pę dirbamos žemės plotai; iš jų stiebiasi gyvenamieji na- 
„mai, vienuolynai ir bažnyčios. Reikia priminti, kad atogrą- 
žų šalyse gamta lieka nesutramdomai vešli ir prie pat 
didelių miestų; natūrali gyvatvorių ir kalnų atšlaičių aug- 
menija atrodo vaizdingesnė, negu dirbtiniai žmogaus triū- 
so dariniai. Taigi nedaug čia tėra tokių vietų, kur ryškiai 
raudonas dirvožemis aiškiai kontrastuotų su ištisine „žalia 
danga. Nuo lygumos pakraščių toliese matyti arba vande- 
nynas, arba didelė įlanka, žemais, miškingais krantais ir 
baltomis daugybės laivų bei luotų burėmis. Išskyrus šias 
vietas, reginys visur labai ribotas. Beeinant lygiais takais, 
tik retkarčiais iš dešinės ar kairės šmėkšteli kur nors apa- 
čioje mišku apaugęs slėnis. Galiu pridurti, kad namai ir 
ypač tikėjimo reikalams skirtieji trobesiai yra savito ir ga- 
na fantastiško stiliaus. Jie visi išbaltinti ir, kai nušviesti 
skaidrios vidurdienio saulės, melsvo akiračio ione atrodo 
greičiau vaiduokliai, nei realūs pastatai. 

Tokie yra gamtovaizdžio elementai, bet būtų bergždžia 
stengtis perteikti bendrą įspūdį. Mokyti gamtininkai ap- 
rašinėja tuos atogrąžų reginius, išvardydami daugybę da- 
lykų ir kiekvieno nurodydami kurias nors būdingas sa- 
vybes. Moksliškai pasiruošęs keliautojas iš to gal ir susi- 
daro tam tikrą aiškesnį supratimą, bet ar kas nors šiaip, 
pamatęs augalą herbare, gali įsivaizduoti, kaip jis atrodo 
gimtoje dirvoje? Kas, pamatęs atskirus augalus, suran- 
kiotus šiltnamyje, gali įsivaizduoti vienus, padidėjusius 
iki girios medžių, o kitus — susipynusius džiunglėse? Kas, 
žiūrinėdamas entomologijos kabinete ryškiaspalvius egzo- 
tinius drugius ir keistąsias cikadas, susies su tais negyvais 
eksponatais nenutilstančią šaižią pastarųjų muziką ir tin- 
gų pirmųjų plazdenimą? O tai visada lydi tylų, karštą ato- 
gražų vidurdienį. Tokius vaizdus reikėtų žiūrėti, kai sau- 
lė pakyla kuo aukščiausiai: tada puiki, tanki mango lapija 
apskleidžia žemę tamsiausia unksme, o viršutinės šakos, 

apsemtos šviesos, tviska ryškiausiu žalumu. Vidutinėse 
klimato juostose yra kitaip: ten augmenija ne tokia tamsi 
ir ne tokia vešli, todėl daugiausia grožio gamtovaizdžiui 
teikia besileidžiančios saulės spinduliai, su raudonais, pur- 
puriniais ir ryškiai geltonais atspalviais. 

Ramiai vaikštinėdamas ūksmingais takais ir gėrėda- 
masis kiekvienu atsiveriančiu reginiu, stengiausi rasti žo- 
džius mintims išreikšti. Rinkau vieną epitetą po kito, bet 
jie visi atrodė per silpni, norint perteikti mane pripildantį 
džiugesio jausmą tiems, kurie patys nebuvo atogrąžų kraš- 
tuose. Jau sakiau, kad pagal šiltnamio augalus negali su- 
sidaryti teisingos nuovokos apie atogrąžų augmeniją; ta- 
čiau tenka ir vėl grįžti prie to palyginimo. Visas kraštas 
yra vienas ištisas, laukinis, betvarkis, vešintis šiltnamis, 
kurį užveisė pati gamta, bet užvaldė žmogus, prisėjęs jau- 
kių namelių ir gražiai užlaikomų sodų. Kaip didžiai trokš- 
tų kiekvienas gamtos entuziastas išvysti, jei tai būtų įma- 
noma, kitos planetos gamtovaizdį. Tačiau iš tiesų galima 
pasakyti, kad kiekvienam europiečiui jau tik už keleto 
laipsnių nuo jo gimtosios žemės atsiveria kito pasaulio 
grožybės. Paskutinį kartą čia vaikštinėdamas, nuolat su- 
stodavau dar sykį pasižiūrėti to grožio ir stengiausi amži- 
nai išsaugoti atmintyje vaizdus, kurie, žinau, ilgainiui 
turės išdilti. Apelsino, kokosinės ir kitų palmių, mango, 
medžių pavidalo paparčių, bananų formos liks atmintyje 
ryškios, kiekviena atskirai, bet tūkstantis grožybių, jun- 
giančių jas į vieną ištisinį reginį, turės išblėsti. Tačiau ir 
iš jų liks, tartum pasaka, girdėta vaikystėje, paveikslas, 
kupinas miglotų, bet nuostabaus grožio pavidalų. 

Rugpiūčio 6 d.— Popiet išplaukėme į jūrą, ketindami 
imti kursą tiesiog į Žaliojo Rago salas. Tačiau nepalankūs 
vėjai mus užgaišino, ir 12 d. įsukome į Pernambuko, dide- 
lio miesto Brazilijos pakrantėje, 8° pietų pločio, uostą. Iš- 
metėme inkarą išorinėje rifo pusėje, bet netrukus į laivą 
įlipo locmanas ir mus nuvairavo į vidaus uostą, kur su- 
stojom visai prie miesto. 

Pernambukas pastatytas siauruose ir žemuose smėlio 
krantuose, kuriuos vienus nuo kitų skiria seklūs sūraus 
vandens pratakai. Tris miesto dalis jungia du ilgi tiltai, 
stovintieji ant medinių polių. Visos miesto dalys vienodai 
negražios: gatvės siauros, menkai teišgrįstos ir purvinos; 
namai aukšti ir niūrūs. Liūčių periodas dar ne visai baigė- 
si, todėl visos apylinkės, beveik nekylančios aukščiau 

jūros lygio, buvo aptvinusios vandeniu, ir man neteko 
kiek ilgiau pasivaikščioti, 

Plokščią, pelkėtą vietą, kurioje stovi Pernambukas, ke- 
letas mylių toliau supa žemų kalvų pusratis arba, tikriau, 
skardingas, gal 200 pėdų aukščiau jūros lygio kylančios 
vietovės pakraštys. Viename tos kalvų grandinės gale sto- 
vi senasis Olindos miestas. Kartą paėmiau eldiją ir nu- 
plaukiau ten vienu prataku; įsitikinau, jog tas senasis 
miestas, būdamas kitokioje vietovėje, yra ir malonesnis, 
ir švaresnis už Pernambuką. Turiu čia pažymėti vieną da- 
lyką, kuris man atsitiko pirmą kartą per visą mūsų beveik 
penkerių metų kelionę, būtent, susidūriau su mandagumo 
stoka: dviejuose namuose man piktai atsisakė — ir vos- 
ne-vos tik trečiame sutiko — leisti pereiti sodu į vieną ne- 
dirbamą kalvą pasižiūrėti vietovės. Džiaugiuosi, kad tai 
įvyko brazilų žemėje, nes jiems nejaučiu jokio palanku- 
mo; be to, juk tai vergijos, taigi doroviškai nusmukęs, 
kraštas. Ispanui būtų buvę gėda net pagalvoti neišpildyti 
tokio prašymo arba su svetimšaliu pasielgti šiurkščiai. Pra- 
taką, kuriuo plaukėme į Olindą ir grįžome atgal, iš abiejų 
šonų supo mangrovai, kurie, lyg miniatiūrinis miškas, stie- 
bėsi iš riebių, dumblėtų krantų!'?, Skaisčiai žalia tų krū- 
mokšnių spalva man visada primindavo vešlią kapinių žo- 
lę: ir kapinių žolė, ir mangrovai minta puvėsių išgaromis; 
bet pirmoji byloja apie praėjusią mirtį, o pastarieji per- 
nelyg dažnai ją pranašauja. 

Įdomiausias dalykas, kurį mačiau šiose vietose, tai ri- 
fas, užtveriantis įlanką. Abejoju, ar yra kur nors pasau- 
lyje kitas natūralus statinys, kuris atrodytų toks dirbtinis. 
Tas rifas tęsiasi keletą mylių visiškai tiesia linija ne per 
toli nuo kranto ir lygiagrečiai su juo. Jo plotis įvairuoja 
nuo 30 iki 60 jardų, paviršius horizontalus ir lygus; jis su- 
sidaręs iš neaiškiai susisluoksniavusio kieto smiltainio. Po- 
tvynio metu bangos persirita per jį, o atoslūgio — viršus 
lieka sausas; tą rifą galima palaikyti bangolaužiu, kurį 
pastatė kokie ciklopai. Pakrantėje jūrų srovės linkusios 
sunešti prieš sausumą ilgas puraus smėlio nerijas bei sek- 
lumas; ant vienos tokios seklumos ir stovi dalis Pernam- 
buko miesto. Kadaise viena tokia ilga nerija, matyt, su- 
tvirtėjo, prisisunkusi klintinių medžiagų, o paskui laipsniš- 
kai pakilo; išorines, gurias dalis to vyksmo metu jūros 
bangos nuplovė šalin, o tvirtas branduolys liko, ir jį tat 
mes dabar matome. Nors į stačius išorinius tos akmeninės 

sienos kraštus dieną ir naktį sviedžia nuo nuosėdų drumz- 
linas bangas atviras Atlanto vandenynas, tačiau net se- 
niausiems pilotams nežinomi jokie padavimai apie tai, kad 
šis rifas kada nors būtų atrodęs kitaip. Toks patvarumas 
bus bene įdomiausias jo istorijos faktas; jį užtikrina stan- 
dus keleto colių storio klintinių medžiagų sluoksnis, susida- 
ręs vieniems ant kitų benugulant ir mirštant mažučiams mo- 
liuskams Serpula, taip pat jūrų antelėms ir nuliporams!??, 
Tie nuliporai, kieti, labai paprastos organizacijos jūrų au- 
galai, atlieka panašų svarbų vaidmenį, saugodami viršutinį- 
jį koralinių rifų paviršių, esantį gožose ir už jų, ten kur 
tikrieji koralai, jų masyvui beaugant, žūsta, veikiami sau- 
lės ir oro. Tos menkutės organinės būtybės, ypač Serpula, 
didžiai pasitarnauja Pernambuko gyventojams: jei jos ne- 
saugotų smiltainio nerijos, bangos ją seniai būtų nuplovu- 
sios, o be nerijos nebūtų ir uosto. 

Rugpiūčio 19 d. galutinai palikome Brazilijos krantus. 
Ačiū dievui, man jau niekad nebeteks būti tame vergijos 
krašte. Iki šiai dienai, kai kur nors toli girdžiu klyksmą, 
skausmingai aiškiai prisimenu jausmą, kuris mane buvo 
apėmęs, kai, praeidamas pro vieną namą Pernambuke, iš- 
girdau gailius dejavimus: teko tik manyti, jog kankina- 
mas koks nelaimingasis vergas, tačiau žinojau, kad esu be- 
jėgis, kaip vaikas, ir negaliu net protestuoti. Nuvokiau, 
kad ten aimanavo galabijamas vergas, nes tuo aiškiai įsiti- 
kinau kitu panašiu atveju. Ties Rio de Žaneiru gyvenau 
priešais vieną seną ponią, kuri namuose turėjo gniaužtu- 
vus savo vergių pirštams spaudyti. Buvau apsistojęs na- 
me, kur vieną jauną tarną mulatą kas dieną ir kas valandą 
taip koliodavo, mušdavo ir engdavo, kad būtų neištvėręs 
nė kantriausias gyvulys. Mačiau, kaip mažam, šešių ar 
septynių metų berniukui triskart sušėrė rimbu (anksčiau, 
negu spėjau įsikišti) per nepridengtą galvą už tai, kad man 
padavė vandens ne visai švariame stikle; berniuko tėvas 
drebėjo nuo vieno tik šeimininko žvilgterėjimo. Tuos žiau- 
rumus stebėjau ispanų kolonijoje, o ispanai, visų nuomo- 
ne, su vergais elgiasi geriau, nei portugalai, anglai ir kiti 
europiečiai. Rio de Žaneire mačiau, kaip stipruolis negras, 
pamanęs, kad gaus per veidą, bijojo nukreipti į šalį smūgį. 
Mano akivaizdoje vienas šiaip, atrodė, geraširdis žmogus 
ruošėsi visiškai atskirti vienus nuo kitų vyrus, žmonas ir 
vaikus, kurie ilgai gyveno kartu. Nė neminėsiu dauge- 
lio širdį draskančių žiaurumų, apie kuriuos girdėjau iš 

patikimų šaltinių; nebūčiau užsiminęs nė apie tas pasipik- 
t nimą keliančias smulkmenas, jei nesutikčiau žmonių, ku- 
riuos taip apakina įgimtas negrų linksmumas, kad jie apie 
vergiją nušneka, kaip apie pakenčiamą blogį. Tokie žmo- 
nės daugiausia lankosi aukštesniųjų visuomenės sluoks- 
nių namuose, kur su vergais, einančiais tarnų pareigas, 
paprastai elgiamasi gerai; bet jie negyveno, kaip aš, tarp 
žemesniojo luomo žmonių. Tokie tyrinėtojai, ko gero, su- 
sigalvos klausinėti pačius vergus, kokia jų padėtis; jie pa- 
miršta, jog vergas turi būti jau visai bukaprotis, jei nenu- 
mato, kad jo atsakymas pasieks šeimininko ausis. 

Tvirtinama, kad pats vergvaldžio interesas jį sulaikąs 
nuo per didelio žiaurumo, — tartum šeimininkų interesas 
apsaugoja naminius gyvulius, kurie savo nuožmius savi- 
ninkus pajėgia vis tik įsiutinti kur kas mažiau, negu de- 
moralizuotieji vergai. Prieš tokius argumentavimus jau 
seniau tauriai protestavo garsusis Humboltas. Dažnai ban- 
doma vergiją teisinti, lyginant vergų padėtį su mūsų ne- 
turtingųjų tautiečių padėtimi; jei dėl neturtėlių vargo 
kalti ne gamtos dėsniai, bet mūsų institucijos, tada didelė 
nuodėmė ir mums; tačiau nematau, ką tatai turi bendra 
su vergija; šitaip būtų galima ginti pirštų spaudimą ku- 
riame nors krašte, nurodinėjant, kad juk kitame krašte 
žmonės sergą kokia baisia liga. Tie, kurie švelniomis aki- 
mis žiūri į vergvaldį ir abejingai į vergą, niekad, matyti, 
neįeina į šio pastarojo padėtį. Juk kokios niūrios jo per- 
spektyvos ir nėra net vilties, kad kas nors pasikeis! Įsi- 
vaizduokite, kad ant jūsų kybo grėsmė, jog jūsų žmoną, 
ir vaikučius — būtybes, kurias net vergą gamta verčia, lai- 
kyti savomis, — nuo jūsų atplėš ir parduos, kaip gyvulius, 
pirmam, kuris daugiau pasiūlys! O tokius darbus daro ir 
juos teisina žmonės, kurie skelbia „mylėk savo artimą, kaip 
pats save“, kurie tiki dievą ir meldžiasi, kad būtų jo valia 
žemėje! Kraujas verda gyslose ir širdis dreba pagalvojus, 
kaip didžiai kalti dėl to buvome ir tebesame mes, anglai, 
ir mūsų palikuonys amerikiečiai, pagyrūniškai šaukiantie- 
ji apie laisvę, tačiau guodžiuosi mintimi, kad mes bent 
sudėjome aukų daugiau, nei kuri nors kita tauta, savo nuo- 
dėmei atpirkti!'8, 


Paskutinę rugpiūčio dieną antrąsyk išmetėme inkarą 
Porto Prajoje, Žaliojo Rago archipelage; iš ten pasukome 
į Azorų salyną, kur išbuvome šešias dienas. Spalio 2 d. 

atsidūrėme prie Anglijos krantų, ir Falmute palikau „B:g- 


li", išgyvenęs tame gerame laivelyje beveik penkerius 
metus. 


Mūsų kelionė baigėsi, tad noriu trumpai apžvelgti pliu- 
sus ir minusus, vargus ir džiaugsmus, kurie buvo susiję su 
tuo plaukiojimu aplink pasaulį. Jei kas nors, ketindamas 
leistis į ilgą kelionę, mane paklaustų, ar aš tai patariu, ma- 
no atsakymas priklausytų nuo to, ar tas žmogus aiškiai 
linkęs į kurią žinijos šaką ir ar galima tikėtis, kad tos ke- 
lionės dėka ją Kuo nors praturtins. Be abejo, jauti didelį: 
pasitenkinimą, gaudamas pamatyti įvairius kraštus ir įvai- 
rias žmonių giminės rases, bet malonumas, kurio susilauki, 
ilgainiui vis tik neatsveria patirtų nesmagumų. Čia reikia 
tikėtis derliaus tik ateityje, kai prinokę vaisiai atneš. 
naudą. 

Kelionėje teks patirti kai kurių neabejotinų nuostolių; 
pavyzdžiui, neturėsi progos pabuvoti su senaisiais drau- 
gais, nebematysi tų vietų, su kuriomis glaudžiai susiję visi 
brangiausieji prisiminimai. Tuos nuostolius, tiesa, ilgai- 
niui palengvins bent neišsenkantis smagumas, kurį jausi, 
iš anksto besidžiaugdamas išsvajotąja grįžimo diena. Jei 
gyvenimas, pasak poetų, yra sapnas, tai tokie regėjimai, 
esu tikras, geriausiai patrumpins ilgą šios kelionės naktį. 
Po kurio laiko ims smarkiai reikštis ir kiti nuostoliai, ku- 
rių iš pradžių nejutai; tenka gyventi susikimšus, negali pa- 
būti vienas, pailsėti, išvargina tai, kad vis turi skubėti; 
pasigendi smulkių patogumų, namiškių draugijos, netgi mu- 
zikos ir kitų estetinių pomėgių. Kai miniu jau tokias smulk- 
menas, tai aišku, kad tikrieji nesmagumai, kurių patirda- 
vai, keliaudamas jūromis, dabar, išskyrus tik ypatingus 
atvejus, baigėsi. Per trumpą 60 metų laikotarpį patogumai, 
keliaujant jūromis, nepaprastai padidėjo. Dar Kuko lai- 
kais žmogus, palikęs namų židinį ir leisdamasis į tokias: 
ekspedicijas, kęsdavo didžiulius nepriteklius. O dabar ga- 
lima apiplaukti aplink pasaulį jachta, naudojantis visoke- 
riopomis ištaigomis. Nekalbant apie tai, kad smarkiai iš- 
tobulėjo patys laivai ir jūreivystės metodai, dabar jau: 
pasiekiama visa vakarinė Amerikos pakrantė, o anglų ko- 
lonija Australijoje yra pradėjusio vystytis naujo žemy- 
no centras. Kaip didžiai skiriasi sąlygos, kuriose atsidu-: 
ria žmogus, sudužus laivui Ramiajame vandenyne mū- 
sų dienomis, nuo tų, į kurias būtų patekę Kuko laikais! 

Nuo tų laikų civilizuotasis pasaulis padidėjo visu pus- 
rutuliu! 

Jei kas labai serga jūros liga, tegu rimtai atsižvelgia 
į tą aplinkybę. Kalbu iš savo paties patyrimo; tai ne ko- 
kia menka negalė, nuo kurios per savaitę pasigydytum. 
Na, o jei kam, atvirkščiai, patinka plaukioti jūromis, tas 
malonumo turės iki ausų. Tačiau nereikia vis tik užmiršti, 
kaip daug -laiko, ilgai Keliaujant jūromis, tenka išbūti ant 
vandens, palyginus su dienomis, kurias praleidi uostuose. 
O kas tasai išgirtasis beribio vandenyno grožis? Bodi van- 
dens dykuma, kaip arabai vadina jūrą. Be abejo, čia pasi- 
taiko ir puikių reginių: mėnesienos naktis, tyras dangus 
ir tamsi, švituliuojanti jūra, o baltos burės pripildytos švel- 
naus pasato dvelkimo; visiška rimtis, besikilnojęs paviršius 
spindi kaip veidrodis ir viskas tyku, tik retkarčiais suplaz- 
da burė. Gera, gavus pamatyti staiga užėjusį škvalą, kai lyg 
arka išsigaubia vilnis ir jūra vis labiau tūžta, arba smarkų 
štormą, kylančias kaip kalnai bangas. Tačiau, prisipažįstu, 
vaizdavausi, kad tikroji audra — kažkas didingesnio, siau- 
bingesnio. Krante tasai reginys nepalyginti gražesnis; siū- 
buojantys medžiai, besiblaškantieji ore paukščiai, tamsūs 
šešėliai ir skaidrūs plykčiojimai, besiveržiantieji lietaus 
srautai — visa kas byloja apie atsipalaidavusių gaivalų 
grumtynes. Jūroje albatrosas ir mažasis audrapaukštis 
skrieja taip, lyg audra — jų gimtasis gaivalas, vanduo kil- 
nojasi ir leidžiasi, lyg atlikdamas savo įprastinį darbą, ir, 
atrodo, gaivalų dūkimas nukreiptas tik prieš laivą ir 
jo gyventojus. Kokiame nors nykiame pajūryje vaiz- 
das tikrai kitoks, ir veikiau pajunti šiurpą, nei klaikų 
džiugesį. 

Pažvelkime dabar į tai, ką pergyvenome, iš šviesesnės 
pusės. Didžiausias malonumas, be abejo, būdavo įsižiūrėti 
į įvairių mūsų lankytųjų kraštų gamtovaizdžius ir susipa- 
žinti su jų bendra išvaizda. Daugelis Europos vietų, tur 
būt, vaizdingesnės, negu visa, ką mes matėme kelionėse. 
Tačiau juo toliau, juo maloniau atrodė lyginti įvairių kraš- 
tų gamtovaizdžius, o tai jau ne visai tas pat, kaip vien tik 
gėrėtis jo grožiu. Šis malonumas daugiausia priklauso nuo 
to, kad susipažįsti su atskiromis kiekvieno vietovaizdžio 
detalėmis; aš itin linkęs manyti, kad, lygiai kaip muzikoje, 
žmogus, kuris pagauna kiekvieną gaidą, jei tik turi dar ir 
reikiamą skonį, gali pilnutiniau gėrėtis kūrinio visuma, 
tas, kuris įsistebi į kiekvieną gražaus landšafto detalę, ir- 

gi įstengia labiau persiimti tų detalių junginio įspūdžiu. 
Todėl keliautojas turi būti botanikas, nes kiekvieną land- 
šaftą daugiausia puošia augalai. Suverskite kuo betvarkiš- 
kiausiai nuogų uolienų masę, ir kurį laiką jos, gal būt, at- 
rodys didingos, tačiau greit atsibos. Nudažykite jas įvai- 
riomis ryškiomis spalvomis, kaip kad Šiaurės Čilėje, ir jos 
atrodys fantastiškai; apvilkite jas augmenija, ir neabejoti- 
nai susidarys visai padorus, gal net puikus, vaizdas. 
Sakydamas, kad landšaftas kai kur Europoje, tur būt, 
pralenkia visa tai, ką mačiau savo kelionėse, išskiriu, Ži- 
noma, į visai atskirą kategoriją atogrąžų gamtovaizdį. Tų 
dviejų tipų visai negalima lyginti; bet aš ir taip ne kartą 
pabrėžiau atogrąžinių kraštų didingumą. Kadangi įspūdžių 
stiprumas paprastai priklauso nuo prieš tai susidarytų vaiz- 
dinių, tai galiu pridurti, jog juos sėmiausi iš Humbolto 
„Personal Narrative” (,„Asmeniniuose pasakojimuose") pa- 
teiktų gyvų aprašymų, kurie kokybe žymiai pralenkia vi- 
sa, kas man šiaip teko skaityti apie atogrąžas. Tačiau, net 
ir tikėdamasis pagal šiuos aprašymus pamatysiąs kažką 
tiesiog nepaprasta, nėmaž nenusivyliau tuo, ką išvydau, ir 
pirmą, ir paskutinįjį kartą išsikėlęs į Brazilijos krantus. 
Tarp vaizdų, kurie man giliai įstrigo atmintyje, prakil- 
niausi — žmogaus rankos nepaliestos girios tiek Brazili- 
joje, kur viešpatauja gyvybės .galios, tiek Ugnies Žemėje, 
kur vyrauja Mirtis ir Dūlėjimas. Visa tai — šventyklos, pri- 
pildytos įvairiausių Gamtos tvėrėjo darinių; stovėdamas 
girių glūdumoje, negali nesijaudinti ir nepajausti, kad žmo- 
guje yra kažkas daugiau, negu tik jo kūno gyvavimas. 
Prisimenant praeities vaizdus, man priešais akis dažnai 
šmėžuoja Patagonijos lygumos; o juk jas visas laiko skur- 
džiomis ir niekam vertomis. Jas aprašydamas, tegali nu- 
rodyti tik neigiamus požymius; nei žmogaus buveinių, nei 
vandens, nei medžių, nei kalnų, ir tiktai negausūs žema- 
ūgiai augalai. Kodėl tad šie bevaisiai tyrai taip tvirtai už- 
siliko man atmintyje? Ir ne tik man. Kodėl nepadarė tokio 
pat įspūdžio dar plynesnės, bet žalios ir derlingos pam- 
pos, duodančios naudą žmonėms? Sunku ir besusivokti 
tuose jausmuose, bet taip iš dalies yra, tur būt, dėl to, kad 
Patagonijos lygumos duoda visišką laisvę vaizduotei. Jos 
atrodo bekraštės, nes sunkiai tepereinamos, o todėl neiš- 
tyrinėtos; jų išvaizda byloja, kad tokios, kokios dabar yra, 
jos tįso jau ilgus amžius, ir nematyti galo, kiek jos dar 
tokios tvers. Jei, kaip Manyta senovėje, plokščią žemę 

suptų neperplaukiamos vandenų platybės arba nepa- 
kenčiamai įkaitusios dykumos, tai argi ką nors, žvelgiant 
į tas kraštutiniausias Žmogaus pažinties ribas, neapimtų 
gilūs, nenusakomi jausmai? 

Pagaliau iš vietovaizdžių atmintyje lieka nuo aukštų 
kalnų atsiveriantieji reginiai, nors tam tikra prasme jie 
anaiptol nėra gražūs, kai žvelgi nuo aukščiausio Kordilje- 
rų gūbrio. 

Kalbant apie paskirus dalykus,— niekuo taip nenu- 
stembi, kaip pirmąkart susitikęs laukinį jo gimtoje aplin- 
koje, žmogų pačioje žemiausioje, barbariškoje išsivystymo 
pakopoje. Skubi nusikelti mintimis į praėjusių amžių glū- 
dumą ir Klausi save: nejau ir mūsų protėviai galėjo būti 
panašūs į tuos žmones? Žmones, kurių net judesiai ir vei- 
do išraiška mums mažiau besuprantami, nei naminių gy- 
vulių, žmones, kurie neturi tų gyvulių instinkto, tačiau, 
matyt, negali pasigirti nė žmogaus protu ar bent kokiomis 
išmonėmis, atsiradusiomis kaip to proto pasekmė. Nema- 
nau, kad būtų galima tikrai aprašyti ar šiaip pavaizduoti 
skirtumą tarp laukinio ir civilizuoto žmogaus. Skirtumas 
čia, berods, toks pat, kaip tarp laukinio ir prijaukinto gy- 
vulio; stebėti laukinį žmogų taip pat įdomu, kaip kiekvie- 
nam įdomu pamatyti liūtą jo tyruose, tigrą, bedraskantiį 
grobį džiunglėse, arba raganosį, slankiojantį po dykas Af- 
rikos lygumas. 

Iš nuostabesniųjų reginių, kuriuos matėme, galima dar 
pažymėti Pietų Kryžių, Magelano Debesis ir kitus Pietų pus- 
rutulio žvaigždynus; vandens smerčą, sūkuriuojantį ore; 
ledynus, besileidžiančius melsvomis srovėmis ir pakibu- 
sius statmenais skardžiais virš jūros; lagūnines salas, pa- 
statytas koralų; veikiančius ugnikalnius; pragaištingas 
smarkaus žemės drebėjimo pasekmes. Šie pastarieji reiš- 
kiniai man buvo ypač įdomūs, nes glaudžiai susiję su Že- 
mės geologine struktūra. Žemės drebėjimai ir kiekvienam, 
beje, padaro nepaprastai stiprų įspūdį: žemė, į kurią mes 
nuo mažens žiūrėjome kaip į tvirtumo simbolį, svyruoja 
mums po kojomis, kaip plona plutelė, o matydami, kaip 
akimirka sugriūva ilgo žmogaus darbo vaisiai, pajuntame, 
kokia menka visa jo išgirtoji galybė. 

Sakoma, kad medžioklė — įgimtas žmogaus pomėgis, 
instinktyvinės aistros liekana. Jei taip, esu tikras, kad ir 
smagumas, kurį jauti, gyvendamas atvirame ore, tenkin- 
damasis vietoje stogo dangumi ir vietoje stalo — žeme, 

irgi glūdinti žmoguje tokio pat jausmo dalis: traukia vėl 
grįžti prie pirmykščių laukinio įpročių. Visada su ypatin- 
gu malonumu prisimenu mūsų žygius velbotais ir iškylas 
po niekieno nelankytas vietoves; tokio džiugesio manyje 
nebūtų galėję sukelti jokie civilizuoto pasaulio vaizdai. 
Neabejoju, kad kiekvienas keliautojas prisimena, kaip jiš 
kaito iš laimės, pirmąsyk traukdamas į save orą svetimos 
šalies, į kurią retai kada įžengdavo arba ir visai nebuvo 
įkėlęs kojos civilizuotas žmogus. 

Ilgoje kelionėje jūromis galima rasti keletą kitų, ra- 
cionalesnio pobūdžio, malonumo šaltinių. Pasaulio žemė- 
lapis liaujasi buvęs tik išraižinėtas popieriaus lapas, jis 
tampa paveikslu, pilnu kuo įvairiausių gyvų pavidalų. 
Kiekviena jo dalis jau įgauna savo tikrąjį mastą: žemynai 
nebesivaizduojama kaip salos, o į salas jau nebežiūrima 
tik kaip į kokias dėmeles, nes kai kurios iš tikrųjų dides- 
nės už daugelį Europos karalysčių. Afrika arba Šiaurės ir 
Pietų Amerika — skambūs, lengvi ištarti pavadinimai; bet, 
tiktai plaukdamas ištisas savaites palei kurią nedidelę jų 
mus plotus mūsų milžiniškame pasaulyje žymi tie pava- 
dinimai. 

Pamačiau, kokia dabar dalykų padėtis beveik ištisame 
pusrutulyje; negalima nedėti tvirtų vilčių į tai, kad jis eis 
pažangos keliu. Pagerėjimas, kurio susilaukta, įvedus viso- 
je pietinėje Ramiojo vandenyno dalyje krikščionybę, yra, 
tur būt, vienintelis toks faktas istorijos metraščiuose. Jis 
atrodo ypač stebėtinas, prisiminus, kad vos prieš 60 metų 
Kukas, kurio sugebėjimo teisingai spręsti niekas neneigs, 
nematė jokių vilčių, jog šioje pasaulio dalyje kas pasi- 
keis. Tačiau tie pakitimai dabar įvyko anglų tautos filan- 
tropinės dvasios dėka. 

Toje pat Žemės rutulio dalyje Australija auga — gali- 
ma sakyti, kad jau ir išaugo — didžiuoju civilizacijos 
centru, kuris ne per tolimoje ateityje viešpataus Pietų 
pusrutulyje. Žvelgdamas į tas tolimas kolonijas, anglas 
negali nejausti didelio pasididžiavimo ir pasitenkinimo. 
Rodosi, užtenka tik kur nors iškelti britų vėliavą — ir ji 
tuoj neša gerovę, klestėjimą ir civilizaciją!??, 

Baigdamas pažymėsiu, kad, mano manymu, niekas ne- 
gali jaunam gamtininkui taip padėti pasitobulinti, kaip 
kelionė į tolimus kraštus. Ji ir padidina, ir iš dalies apmal- 
do tą poreikį bei troškulį, kuriuos, pasak sero Dž. Heršelio, 

žmogus jaučia net ir tada, kai fiziniu atžvilgiu jis visiškai 
patenkintas. Susijaudinimas, kurį kelia nauji, nematyti 
dalykai, proga šį tą pasiekti žadina veiklumą. Be to, ste- 
bėti eilę vienas su kitu nesusijusių faktų greit pasidaro 
nebeįdomu, įpranti daryti sugretinimus, o paskui ir api- 
bendrinimus. Tačiau, kita vertus, gaudamas kiekvienoje 
vietoje pabūti tik neilgai, keliautojas dažniausiai neap- 
rašinėja smulkiai, ką stebėjo, o tik šį bei tą trumpai pasi- 
žymi. Dėl to nuolat būni linkęs, kaip pats iš patyrimo įsi- 
tikinau, dideles žinių spragas užpildyti netiksliomis ir pa- 
viršutiniškomis hipotezėmis. 

Tačiau man buvo pernelyg malonu keliauti, kad nepa- 
tarčiau kiekvienam gamtininkui — nors jis neturi tikėtis, 
jog ir jam teks laimė turėti tokių gerų bendrakeleivių, ko- 
kių turėjau aš, — išnaudoti visas progas ir keliauti, jei tik 
yra kaip, po sausumą arba leistis ir ilgon kelionėn jūromis. 
Jis gali būti tikras, kad anaiptol nesusidurs su tokiais sun- 
kumais ar pavojais, — išskyrus nebent tik retus atvejus, — 
kokius bus vaizdavęsis. Žiūrint moraliniu požiūriu — ke- 
lionės jį išmokys geraširdiškos kantrybės, jis nusikratys 
egoizmu, įpras pats viską darytis ir kiek galint geriau iš- 
naudoti kiekvieną pasitaikančią progą. Žodžiu sakant, jis 
įgis ypatybių, kurios būdingos daugumai jūreivių. Kelio- 
nės jį turėtų taip pat išmokyti aklai nepasitikėti, bet kartu 
jis įsitikins, kaip daug yra tikrai geros širdies žmonių, su 
kuriais niekad anksčiau neturėjo ir niekad ateityje netu- 
rės jokių santykių, o jie pasiruošę jam padėti, nesitikėda- 
mi iš to nė menkiausios naudos. | 


PAAIŠKINIMAI 


Šis garsusis kelionės aprašymas, įėjęs į pasaulio literatūros lobyną, 
pirmąkart buvo išspausdintas 1839 m. kapitonų Filipo Kingo ir Roberto 
Fic Rojaus oficialioje ataskaitoje apie laivų ,„„Advenčeris“ ir „Biglis“ 
1826—1836 m. keliones Pietų Amerikos pakrantėmis ir aplink pasaulį. 
Ataskaita susidėjo iš keturių tomų; tretysis tomas, paantrašte ,„Dieno- 
raštis ir pastabos“ (Journal and Remarks), ir buvo „Gamtininko kelio- 
nės” pirmasis leidimas. Šis tomas, matyt, tuoj sudomino platesnius skai- 
tytojų sluoksnius, nes tais pat metais išleistas atskirai. 1845 m. Dar- 
vinas knygą išleido antrąkart, kiek pakeista antrašte ir pataisytu, jau 
galutiniu, tekstu. 1860 m. veikalas išėjo vėl toks pat, bet jau dabartiniu 
pavadinimu. „„Gamtininko keliones“ Darvinas sudarė, literatūriškai ap- 
dorojęs užrašų knygutes ir kelionės dienoraštį (juos ne per seniai pa- 
skelbė jo dukraitė Nora Barlou), kuriuose kruopščiai, diena iš dienos 
žymėjo savo stebėjimus, įspūdžius ir mintis; tuose lyg ir ,„(Gamtininko 
kelionės“ juodraščiuose Darvinas, beje, daug atviriau reiškia įvairias 
savo pažiūras. 

Pradėdamas šią tokią reikšmingą kelionę, dar nė 23 metų amžiaus 
neturįs Č. Darvinas neabejoja, kaip matyti iš keleto šios knygos vietų, kad 
kiekviena gyvūnų ir augalų rūšis tokia, kokia yra, atskirai sutverta 
dievo „pagal jo didįjį planą“. Tačiau, stebint kelionės metu gausybę 
įdomių biologijos faktų, juos gretinant ir apmąstant, kreacionizmas (rū- 
šių sutvėrimo teorija) Darviną vis mažiau bepatenkina. Laikoma, kad 
lūžis evoliucionizmo kryptimi Darvino galvosenoje įvyko Punta Altos 
rage, Argentinoje, matant ryšį tarp iškastinių ir egzistuojančių gyvūnų, 
ypač Galapagų salose, stebint jų savotiškai susiskirsčiusią fauną. Nors 
didžiąją ir lemiamą dalį faktinės medžiagos, kuria vėliau Darvinas pa- 
grindė savo evoliucijos teoriją, jis surinko šios kelionės metu, tačiau 
tik po 23 metų, kantriai sukaupęs nesugriaunamą argumentų masę, jis 
tą teoriją, sukėlusią perversmą biologijoje, paskelbė 1859 m. „Rūšių 
atsiradime“ *. 

„Gamtininko kelionė“ — ne tik vienas iš klasikinių gamtamokslio 
veikalų, kuriame dar ir šiandien nemaža ko pasisemia biologai, geologai 
ir geografai (kai kuriais klausimais ši knyga tebėra vienintelis šaltinis). 
Ji vertinga mokykla jaunam gamtininkui tyrinėtojui. Ji, kaip visų pri- 
pažįstama, tebėra vienas patraukliausių ir kartu pedagogiškiausių skai- 
tinių jaunimui, nes nuotykių elementas čia jungiasi su įdomiai, populia- 
riai dėstoma moksline medžiaga. 


* Č, Darvinas, Rūšių atsiradimas. Vilnius, 1959. 

Besigėrint autoriaus žmoniškumu, jo kilnia užuojauta pavergtiesiems 
ir kenčiantiesiems, negalima, beje, nepažymėti tam tikro jo pažiūrų ri- 
botumo visuomeninėje-politinėje srityje, kai, pavyzdžiui, jis gana nai- 
viai liaupsina anglų tautos „filantropiškumą“, jos civilizacijos ,„gerada- 
rybes“, jos ypatingą „pranašumą“ prieš visas kitas tautas ir kt. Tačiau, 
reikia pripažinti, net ir kai kuriems savo tautiečiams jaunasis Darvinas 
nesigaili karčių tiesos žodžių ir juos griežtai smerkia. 

Veikale gana apstu skaitytojui nepažįstamų zoologijos, botanikos 
ir kt. terminų, ypač lotyniškųjų; keletas jų, beje, dabar nebevartojami 
arba jų prasmė pasikeitusi. Vertėjas stengėsi tik trumpai paaiškinti tai, 
kas atrodė būtina teisingai tekstui suprasti ar jam paryškinti. 


1. „Biglis“ (Beagle angl— skalikas; seklys) buvo nedide- 
lis, 235 tonų talpos karinio tipo burlaivis. Patrankų jame faktinai buvo 
ne 10, bet 6, ir kelionėje pridėtos dvi toliau šaudančios (9 svarų sviedi- 
niais) patrankos. Audros metu „Biglį“ labai apsemdavo vanduo, todėl 
įgula jį vadino „nardančia antele“; bet šiaip laivas pasirodė patvarus. 

2. Hidrogratinė nuotrauka — tikslus vandenų paviršiaus kontūrų nu- 
statymas planui, žemėlapiui sudaryti. Svarbiausias pirmosios ir antrosios 
„Biglio“ ekspedicijos uždavinys buvo sudaryti patikimus Pietų Ameri- 
kos rytinių ir vakarinių krantų bei gretimų salų žemėlapius laivų plau- 
kiojimui palengvinti. Antras svarbus ekspedicijos uždavinys buvo, at- 
liekant chronometrinius laiko matavimus nuoseklioje eilėje taškų aplink 
Žemės rutulį, tiksliai nustatyti tų taškų geografinį ilgumą, t. y. jų meri- 
dianus, ir tuo būdu patikslinti žemėlapius. 

3. Pirėnų karas dėl nepriklausomybės vyko 1808—1813 m. Ispani- 
joje ir Portugalijoje prieš prancūzų valdžią. 

4. Higrometras — prietaisas oro drėgnumui matuoti; jis dažnai va- 
dinamas psichrometru. 

5. Harmatanas — sausas ir karštas vėjas Gvinėjos pakrantėje, ne- 
šantis dulkes iš Sacharos. 

6. Žodis „intuzorijos“ čia ir kitur vartojamas ne dabartine jo pras- 
me. Erenbergas dulkėse veikiausiai rado vienaląsčius ruduosius jūrų 
dumblius dvilypiu silicio šarveliu ir iškastinių pirmuonių foraminiferų 
kiautelius (žr. 40 paaišk.). 

7. Bazaltas — labai paplitusi, dažniausiai juodos spalvos vulkaninė 
uoliena. 

8. Aragonitas — mineralas (kalcio karbonatas), iš kurio susidaro 
žymi dalis perlo, taip pat moliuskų kriauklių perlamutras. 

9. Physalia („portugalinė galera”) — kolonijinis gyvūnas; atrodąs 
kaip pūslė, plaukiojanti jūros paviršiumi; nuo jos nusvirę veisimosi, mi- 
tybos ataugos ir kelerių metrų ilgio dilgikliai. 

10. Šis aiškinimas pasenęs. Galvakojų, chameleono ir kt. gyvūnų 
spalva kaitaliojasi dėl to, kad išsiplečia ir susitraukia pigmento ląstelės 
su įvairių spalvų pigmentiniais grūdeliais. 

11. Serpentinas — tamsiai žalios spalvos mineralas. 

12. Tai ne visai teisinga. Pvz., daugumas P. Amerikos ugnikalnių 
yra 150—200 km nuo vandenyno. 

13. Jūrinės alyvos (Olivae) — atogrąžinių pilvakojų moliuskų gen- 
tis; jų labai gludi, žvilganti kriauklė. 

14. Fonolitas — standi, eižėjanti plokštėmis vulkaninė uoliena; nuo 
smūgio Žžvanganti. 

15. Injekcija — sutirpusių uolienų įsiliejimas į plyšius arba ertmes 
tarp Žemės plutos sluoksnių. 

16. Pamatinė uoliena — standus pagrindas po guriomis naujesnė- 
mis sąnašomis. 

17. Sienitas — erupcinė kristalinė putnagų grupės uoliena. 

18. Diodon antennatus orą įtraukia ne į „kūno ertmę“, kaip sako 
Darvinas, bet į tam tikrą maišelį, besijungiantį su rykle. Tai, kad ta žu- 
vis pragraužia ryklio skrandį, vargiai tikėtina. 

19. Confervae — gėlo vandens žalieji siūliniai dumbliai. Darvino 
čia, matyt, kalbama ne apie juos, bet apie melsvadumblius, kurių jū- 
rinis atstovas yra ir Trichodesmium. 

20. Sukulentiniai augalai — grupė augalų sultingais, vandeningais 
lapais ar stiebais (agavos, alijošiai, kaktusai ir kt.). 

21. Choruljo (Jorullo) — vietovė Meksikos pietvakariuose. 

22. Manioka — karpažolių genties krūminis atogrąžų augalas, ku- 
rio maistingas šakniagumbis vadinamas kasava. 

23. Vandimeno Žeme anksčiau vadinta Tasmanijos sala — olandų 
kolonizatoriaus Van Dimeno vardu. 

24, Parenchima zoologijoje vadinamas kai kurių žemesniųjų bestu- 
burių minkštas ląstelinis audinys, užpildantis tarpą tarp žarnos ir kūno 
sienelės. 

25. Jaguarundis (Felis yaguarundi) — P. Amerikos kačių genties rū- 
šis; kūno ilgis 55—60 cm, uodegos — 50—60 cm. 

26. Nereidės (Nereidae) — jūrų kirmėlės, gyvenančios dumble ar 
ant uolų; ilgis 20—30 cm. Koralinomis Darvino laikais buvo vadinami 
samangyviai, taip pat hidromedūzų klasės hidroidiniai polipai. Dabar ko- 
ralinomis vadinama visai kas kita: raudoniejį dumbliai. Pyrosoma — 
smulkučiai jūrų gyvūnai, plaukioja vaiskiomis kūgio pavidalo, iki 30 cm 
dydžio kolonijomis; skleidžia ryškią fosforinę šviesą. 

27. Duonmedžio yra dvi rūšys, kurių viena vadinama jaka (žaka, 
džaka). Vaisiai turi daug krakmolo; sveria iki 20—25 kg. Mango medis 
prinokina valgomus aromatiškus, agurko dydžio vaisius. Abu medžiai 
atogrąžiniai. 

28. Topselis — trikampė burė. 

29. Lepidoptera (žvynasparniai) — drugiai. Darvino pateikiamas jų 
skirstymas pasenęs. 

30. Dabar nariuotakojai dalijami į vėžiagyvius, voragyvius ir vabz- 
džius; bet iki XIX a. vidurio neretai visi nariuotakojai vadinta vabzdžiais; 
todėl ir Darvinas čia prie vabzdžių priskiria vorus. 

31. „Prometejiniai“ degtukai, atsiradę apie 1830 m., užsidegdavo, 
ant kalio chlorido su cukrumi patekus sieros rūgšties iš mažyčio bute- 
liuko; jį Darvinas, matyt, perspausdavo dantimis. 

32. Gaučai — tai Pietų Amerikos gyventojai, kilę susimaišius ispa- 
nams su indėnais. 

33. Gerosios Vilties iškyšulyje XVII a. olandai („burai“) įkūrė kolo- 
niją, kurią XVIII a. gale užgrobė anglai. 

34. „Grandininius“ sviedinius senovės jūrų artilerija naudojo priešo 
laivų takelažui sutraukyti. Tai buvo du špižiaus rutuliai, surakinti trum- 
pa grandine. 

35. Ispanai tą paukštuką vadina bentevi. 

36. Vidurinę ir Pietų Ameriką ispanų bei portugalų avantiuristai 
(„konkistadoriai“) užgrobė XVI a. 

37. Fulguritai — vamzdeliai, susidarę smėlyje, trenkus žaibui. Jų 
didžiausias skersmuo siekia net 40—60 cm. 

38. Nuo XVIII a. vidurio iki pat XIX a. pabaigos, kai buvo nustaty- 
tas elektros reiškinių atomizmas, jie buvo aiškinami nesvaraus elektrinio 
„skysčio“, „fluido“ sruvimu kūnuose. 

39. Pemza yra sukietėjusios lavos putos. Konglomeratas — susice- 
mentavę krūvon apzulinti uolienų gabalai. 

40. Infuzorijos — mikroskopiniai vienaląsčiai gyvūnai. Tačiau Darvi- 
no laikais tuo terminu vadinta ir mikroskopiškai mažos kirmėlės bei vė- 
žiagyviai. ` 

41. Limingtonas — miestelis Anglijoje, Lamanšo pakrantėje. 

42. Prie „Sibiro“ Darvinas skiria ir Kaspijos jūros žemumą; apie 
jos druskoežerius toliau ir kalba. 

43. Pončo — Pietų Amerikoje tebenaudojamas savotiškas apsiaustas: 
antklodė su skyle galvai prakišti. 

44. Matė — P. Amerikos medis, giminingas bugieniui; iš jo lapų, 
turinčių kofeino, plikinama „Paragvajaus arbata“. 

45. Agutis, arba auksinis kiškis, — graužikas, artimas jūrų kiauly- 
tėms (Cavia). Todė! seniau ir buvo vadinamas Cavia Patagonica. 

46. Generolas Chuanas Rosas, atėjęs valdžion 1829 m., ėmė atvirai 
palaikyti dvarininkus. 1852 m. buvo nuverstas ir emigravo į Angliją. 

47. Sorilja (Connepatus suffocans) ir skunsas (Mephitis mephitis) — 
ne sinonimai, kaip rašo Darvinas, o dviejų skirtingų genčių gyvūnai. 

48. Mergelis — klintys arba kreida su 20—50% molio priemaiša. 

49. Atradęs ir ištyrinėjęs tuos visus fosilinius (iškastinius) Žinduo- 
lius, Darvinas ėmė krypti evoliucionizmo pusėn.— Kadaise drambliai, 
raganosiai, begemotai, kiaulės buvo skiriami prie Pachydermata (stora- 
odžių) būrio; dabar — prie kanopinių. Lamantinas (jūrų karvė) — sire- 
ninių būrio žinduolis, iki 3 m ilgio, gyvena tropinės Afrikos ir Ameri- 
kos upėse. Diugonis — to paties būrio, iki 3 m ilgio žinduolis, gyvena 
Indijos vandenyno pakraščiuose. 

50. Testacea seniau buvo vadinami bestuburiai (moliuskai, kai ku- 
rie šakniakojai), turintieji kriauklę; dabar — tik viena kiautuotųjų ame- 
bų (šakniakojų) grupė. 

51. Pietų Afrikos antilopė (Oreas cana) — didžiausia iš tebegyve- 
nančiųjų P. Afrikos antilopių; ragai spirališki, kyla tiesiai į viršų. Kva- 
ga — P. Afrikos laukinis arklys, panašus į zebrą; išnaikintas. Gnu — 
P. Afrikos antilopė, stambia galva, lenktais ragais. Vikunija (Lama vi- 
cuna) — lamų genties atrajotojas gyvulys, avies didumo. Pekaris (Pecca- 
ri) — Amerikos laukinė kiaulė, iki 1 m ilgio. 

52. Cetacea — banginiai. 

53. Kara — Pietų Afrikos tyrai. 

54. Emu — apie 2 m aukščio į strutį panašus paukštis; gyvena Austra- 
lijoje ir Tasmanijoje. 

55. Stibynuočiai (Grallatores) — būrys, į kurį seniau jungta visi 
paukščiai ilgu staibiu (garniai, gandrai, tilvikai, sėjikai ir kt.). 

56. Kaip matome, Darvinas čia dar visiškas kreacionistas, t. y. lai- 
ko, kad kiekviena rūšis buvo atskirai sutverta ir nekito. Nors jau šios 
kelionės pabaigoje jis tuo labai abejoja, tačiau niekur aiškiai nepasi- 
sako prieš oficialią pažiūrą iki pat 1859 m., kol paskelbia savo organinio 
pasaulio evoliucijos teoriją „Rūšių atsiradime“. 

57. Nors Darvino pasakyta „amfibiniai ropliai“, nereikia pamiršti, 
kad amfibijos (varliagyviai) ir reptilijos (ropliai) — dvi skirtingos gy- 
vūnų klasės. 

58. Zoofitai — pasenęs terminas, kuriuo anksčiau vadinta gyvūnai, 
panašūs į augalus.— Jūrų plunksnos (Pennatulidae) — kolonijiniai gyvū- 
nai, prisitvirtinę ant bendros 30 cm aukščio ašies. 

59. Lordas Česterfildas ( 1694—1774) — anglų politikas ir rašytojas; 
„Laiškų mano sūnui“ autorius. 

60. Detritas — suneštos įvairių uolienų smulkios nuolaužos. 

61. Kvarcitas — susicementavęs į vieną masę grūdėtas kvarcas. 

62. Salvatoras Roza (1615—1673) — italų dailininkas. 

63. Atlikuonys — likusios nesuirusios ir nenuneštos atskirų kietes- 
nių uolienų masės. 

64. Klivažas — uolienų tariamas sluoksniuotumas, atsiradęs dėl tek- 
toninio spaudimo iš šonų. 

65. Savanos — žolėtos atogrąžų lygumos su nedaug medžių. 

66. Kardonas, arba ispaniškasis artišokas — graižažiedžių šeimos au- 
galas, sultingais, valgomais lapakočiais. Tėvynė — Viduržemio pajūrys. 

67. Introdukuoti — įgabenti, įveisti gyvulį ar augalą į jam naują 
kraštą. 

68. Ombu — nedidelis stambiais lapais medis; tėvynė — Argentina. 

69. Konkrecijos (arba nodulos) — gumbų pavidalo dariniai skirtin- 
gose uolienose. 

70. Oposumas — sterblinė žiurkė, ilga, kabia uodega. Kinkažu —- 
smulkus, 35 cm, be uodegos, P. Amerikos lokys. 

71. Didelphys — sterblinė žiurkė, panaši į oposumą. 

72. Brekčija — konglomeratas iš susicementavusių kampuotų uolie- 
nos atlaužų. 

73. Mūšyje ties Trafalgaro iškyšuliu anglų admirolas Nelsonas 
1805 m. smarkiai sumušė jungtinį prancūzų ir ispanų laivyną. 

74. Apie Chosę Fransiją, Paragvajaus diktatorių 1813—1840 m., Dar- 
vinas susidarė neteisingą nuomonę. Fransija panaikino savo krašte bau- 
džiavinę santvarką, palaikė valstiečius, neturtingesniąją miesčioniją. Prieš 
sąmokslininkus, tiesa, naudojo teroro priemones ir aklinai uždarė valš- 
tybės sienas. | 

75. Monte Video — iš tikrųjų ne „Žaliakalnis“, bet „gyvasis kalnas". 

76. 1817 m. Brazilija užpuolė Urugvajų ir jį prisijungė. 1827 m., 
įvykus Urugvajuje sukilimui, jis vėl atgavo laisvę. 

77. Sen Džono (Umzimvubu) upė — Gerosios Vilties iškyšulyje, Pie- 
tų Afrikoje. 

78. Pteropoda (sparnakojai) — pilvakojų moliuskų būrys. Crustacea 
vėžiagyviai. Radiata (spinduliniai) — pasenęs terminas; apėmė pintis, 
duobagyvius, dygiaodžius, plokščiąsias kirmėles ir infuzorijas. Bonitai ir 
albikorai — plėšriosios žuvys: dvi tuninių genties skumbrių rūšys. 

79. Erenbergas apskritai teisingai nustatė, kad jūrų švytėjimą su- 
kelia tam tikri organizmai. Yra ir tokių, kurie švyti jūrų gelmėse, ne tik 
paviršiuje. 

80. Tai, kad Patagonijoje paupių krūmuose buvo daug guanakų 
kaulų, tenka, matyt, aiškinti štai kuo: kai pasitaikydavo labai sniegin- 
gos žiemos, tie gyvuliai, niekur nerasdami žolės, braudavosi į krūmus, 
bet jau būdavo tiek nusilpę, kad čia masiškai stipdavo. 

81. Erozija — žemės paviršiaus išplovimas bei irimas, veikiant te- 
kančiam vandeniui, ledui, vėjams. 

82. Erupcinės formacijos — vulkaninės kilmės uolienų sluoksniai. 

83. Drontas — neskraidantis, žąsies didumo paukštis, gyvenęs Indi- 
įos vandenyno salose. XVII a. išnaikintas. 

84. Metamorfinis molio skalūnas už paprastąjį molio skalūną kie- 
tesnis ir kristalinio pobūdžio. 

85. Eratiniai rieduliai — uolienų atlaužos, ledynų nuneštos toli nuo 
savo kilmės vietos. Europoje erat. rieduliai ledynmetyje buvo atnešti 
iš Skandinavijos kalnų. 

86. Tusokas — varpinis augalas, iki 2 m aukščio. 

87. Koralinomis (žr. ir 26 paaišk.) Darvino čia vadinami samangy- 
viai. „Grifo galvutės“ — avikuliarijos — ir „šereliai'— vibrakulės — atlie- 
ka kolonijos gynimo funkcijas. 

88. Darvinas taip menkina ugniažemiečių kalbą ir juos pačius (pri- 
lygindamas beveik beždžionėms), žinoma, tik pirmųjų įspūdžių paveik- 
tas; vėliau ir juos, ir jų kalbą vertina daug palankiau. 

89. Skorbutine žole, matyt, vadinamas kažkoks kryžmažiedžių šeimos, 
Cochlearia genties augalas. 

90. Savo kelionės dienoraštyje Darvinas pateikia įdomių smulkme- 
nų apie tai, kokių daiktų misionierių draugija davė Metjusui gabentis 
į Ugnies Žemę: vyno stiklus, padažines, arbatinius servizus, raudonme- 
džio drabužines spintas, plonas drobes, bebrines kepures ir begalinę dau- 
gybę kitų panašių dalykų. „Už pinigus, visiškai veltui išmestus tokiems 
daiktams, — priduria Darvinas,— buvo galima nupirkti didžiulę atsargą 
tikrai naudingų dalykų“. 

91. Žėrutingasis skalūnas didžiąja dalimi susideda iš kvarco ir 
žėručio. 

92. Macrocystis — vienas iš pačių stambiausių rudųjų jūros dumb- 
lių (iki 200 m ilgio). 

93. Fukusai, guveiniai — jūrinių rudųjų dumblių gentis. Ascidijos — 
sėslūs jūrų gyvūnai, iki 15 cm aukščio. 

94. Žalakmeniai — efuzinių uolienų ir jų tufų metamorfizmo pro- 
duktas; to proceso metu atsiranda daug antrinių žalios spalvos mi- 
neralų. 

95. Chitonai — jūrų moliuskai; kriauklė iš 8 dalių; ilgis 5 cm. Jūrų 
antelės (Lepas) — kiautuotų ūsakojų vėžiagyvių gentis; ilgis apie 5 cm; 
ilgu stiebeliu prie ko nors prisitvirtina. 

96. Batatos („saldžiosios bulvės“) — augalai miltingu šakniagumbiu, 
vartojami maistui. 

97. Orchidėjos — daugiametės žolės su savotiškais originalių fof- 
mų žiedais; yra iki 15 000 rūšių. 

08. Darvinas čia ir kitose vietose laikosi Lajelio „drifto teorijos“, pa- 
gal kurią eratinius riedulius pernešė didžiulės plaukiojančios ledo ly- 
tys — ledkalniai. Tačiau 1842 m. ir jis beveik visiškai pasisakė už da- 
bar jau visų priimtą Agasiso ledynų teoriją. 

99. Antarktinėmis salomis Darvinas vadina salas, esančias Atlanto 
pietuose, būtent: Šetlandų, P. Sandvičų salas ir P. Georgijos salą. 

100. Kornvelas (Cornwaal) — grafystė Anglijos pietvakariuose. Iš- 
kasama daug alavo. 

101. Rex lotyniškai — karalius. Kalnakasys manė, kad tai Anglijos 
karaliaus Jurgio IV, mirusio 1830 m., pavardė. Anksčiau knygų gale daž- 
nai dėdavo lotynišką žodį Finis (pabaiga), kurį neišmanėliai skaitytojai 
palaikydavo autoriaus pavarde. | 

102. Svonsis (Swansea) — Anglijos uostas (Velse). 

103. Vario piritai, chalkopiritai — junginys vario su geležimi ir sie- 
ra; viena iš svarbiausiųjų vario rūdų. 

104. Opuncijos — kaktusinių šeimos augalai, plokščiais stiebais. 


482 


105. Darvinas, kaip ir daugumas anglų, priklausė anglikonų bažny- 
čiai; jos dvasininkams leidžiama vesti. 

106. Didieji (siziginiai) jūrų potvyniai kai kur esti per pilnatį ir jau- 
natį, ypač ekvinokcijų metu (kai diena susilygina su naktimi). 

107. Pelenguoti — nustatyti kurio nors taško vietą, randant kryptį 
į jį iš kitų dviejų taškų, kurių padėtis žemėlapyje žinoma. 

108. Jokūbas I (1566—1625) — Anglijos, Škotijos (kaip Jokūbas VI) 
ir Airijos karalius. Pasižymėjo griežtumu religijoje. 

109. 1817—1818 m. sukilę Čilės patriotai sumušė Ispanijos kara- 
liaus kariuomenę ir paskelbė krašto nepriklausomybę. Panašiai nuo ispa- 
nų valdžios atsipalaidavo ir kitos Lotynų Amerikos šalys. 

110. Fleksūra — vertikalus žemės plutos dalies poslinkis, jai neati- 
trūkstant nuo gretimų dalių. 

111. 1755 m. įvyko baisus žemės drebėjimas, sugriovęs Lisaboną ir 
eilę kitų Portugalijos miestų. Jis apėmė 700 000 geogr. mylių plotą. 

112. Daikos — vulkaninių uolienų gyslos, kertančios nuosėdines ir 
metamoriines uolienas; dažniausiai atsiranda, sustingus lavai uolienų 
plyšiuose. 

113. Denudacija — žemės paviršiaus reljefo nusilyginimas, veikiant 
vėjui, lietui, sniegui ir ledui, taip pat upėms ir jūrai. 

114. Papino katilas — >:ermetiškai uždarytas indas, kuriame vanduo 
įkaitinamas daugiau kaip iki 100“. 

115. Metamorfizmas — uolienų sudėties pakitimas žemės plutos gi- 
lumoje, veikiant temperatūrai, dideliam slėgiui ir cheminiams veiksniams. 

116. Pietų Amerikos didžiuliai skėrių telkiniai daugiausia kita gen- 
tis, o ne. Rytų Locusta migratoria. Terminas Gryllus dabar taikomas tik 
svirplinių genčiai. 

117. Inkai — vadai kvičua tautos, atėjusios XII a. iš šiaurės į Peru 
ir sukūrusios galingą ir aukštos civilizacijos imperiją. 1532 m. ją nuka- 
riavo ispanai. 

118. Juka (Jucca) — amžinai žaliuojantieji medžių tipo lelijinių šei- 
mos augalai. 

119. Čia Darvino klaida; jo, aišku, turima galvoje alfalfa, arba liu- 
cerna. 

120. Chalkopiritai — žr. 103 paaišk. 

121. Bukanieriai, arba flibustjerai — prancūzų ar anglų tautybės jū- 
rų piratai, plėšę ir alinę ispanų kolonijas Vid. ir P. Amerikoje XVII ir 
XVIII a. Iš pradžių juos palaikė Anglija ir Prancūzija, paskui, kai ėmė 
per daug trukdyti jūrų prekybą, anglų ir olandų jungtinis laivynas 
1717—1718 m. žymią jų dalį sunaikino. 

122. Iš jų daugiausia žinomi Ambrosio O'Higinsas, buvęs prie ispa- 
nų 1794—1795 m. Čilės gubernatoriumi, ir jo sūnus Bernardo O'Higin- 
sas, nepriklausomos Čilės prezidentas 1817—1822 m. 

123. Naująja Andalūzija viduramžiais vadinta toji sritis P. Amerikos 
šiaurėje, kur dabar Kolumbija ir Venecuela. 

124. Dėl pasiutimo ligos Darvino laikais turėta labai miglotas su- 
pratimas. Kaip žinoma, Pasteras atrado skiepus nuo pasiutimo ligos ir 
juos pirmąkart panaudojo žmogui 1885 m. Šią liga sukelia tam tikras 
ultramikrobas (mikroskopu nematomas). 

125. „„Dainuojančiojo smėlio“ reiškinys, stebėtas ir daug kur kitur, 
iki šiol dar galutinai neišaiškintas. Galima manyti, kad jis susijęs su 
smiltelių įsielektrinimu. 

126. Čilės, arba natrio, salietros iki šiol kasmet išvežama į kitas ša- 
lis milijonai tonų. Ji naudojamą daugiausia kaip trąšos. Jos ištekliai jau 
eina į pabaigą. 

127. Anksčiau manyta, kad maliariją (ital. „mala aria“ — blogas 
oras) sukelia tvyrojantieji pelkių ore kenksmingieji ,„miazmai“. XIX a. 
gale nustatyta, kad ji kyla, patekus į raudonuosius kraujo kūnelius 
maliariniam plazmodžiui (pirmuoniui), o jį perneša maliarinis uodas. 

128. Lordas T. Kokrenas (1775—1860) — vienas garsiausių Anglijos 
admirolų. Kaljao apgulimui vadovavo, tarnaudamas Čilės vyriausybei, 
kai čiliečiai kovėsi dėl nepriklausomybės su ispanų kariuomene Peru 
valstybėje. - 

129. Vulkaniniai šlakai — korėta medžiaga, atsiradusi iš ištirpusių 
ir vėl sustingusių lavos lašų. Vulkaniniai tufai — susicementavę vulka- 
niniai pelenai. 

130. Tai vadinamoji Peru, arba Humbolto, srovė. Ji teka išilgai Či- 
lės krantų į šiaurę ir ties Peru pasuka į vakarus, prie Galapagų salyno; 
dėl to jo klimatas kiek vėsesnis. 

131. Galapagų salas 1535 m. atsitiktinai atrado ispanų vyskupas 
Tomaso de Ferlanga. Ispanai jas pavadino insulas de Ios Galapagos (Vėž- 
lių salos). Darvinas atkreipė gamtininkų dėmesį į tų salų ypatingai įdo- 
mią gyvūniją, ir po to jas ne kartą lankė mokslinės ekspedicijos.— Dar- 
vino aprašomų galapaginių kikilių (Fringillidae) grupė šiuo metu 
daugiausia skiriama į vieną Geospiza gentį. Jie (kaip ir kiti Darvino 
paminėti gyvūnai) dabar jau anaiptol ne patiklūs ir tapo net reti paukščiai. 

132. Stibynuočiai (žr. 55 paaišk.). Plėviakojai — čia priklauso įvai- 
rūs vandens paukščiai su plaukiojamąja plėvele. 

133. Jau po Darvino nustatyta, kad Galapagų vėžliai, dabar jau 
baigiantieji išnykti, priklausė mažiausiai 14—15 Testudo rūšių. 

134. Darvino aprašytos dvi Galapagų driežų rūšys skiriamos prie 
dviejų atskirų genčių. 

135. Konchiologija — zoologijos skyrius, nagrinėjąs moliuskus. 

136. Dioskorėja — karštųjų šalių augalas, stambiais šakniagumbiais. 
turinčiais daug krakmolo; vartojamas maistui. Guajava — atogrąžinių 
kraštų mirtinių šeimos medžio vaisius. 

137. Autrigeris (angl), balansyras — lengvo medžio kamienas, pri- 
tvirtintas kartimis lygiagrečiai pirogų, kad jos neapsiverstų. 

138. Aronas (Arum) — žolinis augalas; jo šakniagumbiai, turį krak- 
molo, valgomi. 

139. Ava, kaba — pipirinių šeimos krūmas. Šakniastiebio syvai vei- 
kia, panašiai kaip kokainas. Vartojami medicinoje. 

140. Ost Indijos bendrovės — organizacijos, turėjusios monopoliną 
teisę prekiauti su Indija ir gretimais kraštais. Naudojosi ir plačiomis po- 
litinėmis teisėmis. Padėjo anglams įsivyrauti Indijoje, o olandams — In- 
donezijoje. 

141. Presbiterionai — Škotijos protestantų bažnyčios nariai. 

142. 1835 m. Prancūzijos karalius Lui Filipas pasiuntė į Taiti salą ka- 
rinį fregatą ir pareikalavo, kad karalienė Pomarė atsiprašytų bei sumo- 
kėtų didžiulę kontribuciją už „žalą“, kurią neva padarė, ištrėmusi iš sa- 
los (reikalaujant anglikonams) du prancūzų jėzuitus. Pomarė turėjo pa- 
klusti, ir nuo to laiko saloje įsigalėjo prancūzai. 

143. Antipodas — čia: vieta, esanti priešingoje Žemės rutulio pusėje. 

144. M. Recšas (Retzsch) (1779—1857) — žinomas vokiečių graveris. 

145. „„Kaurio pušis“ iš tikrųjų tai — Agathis australis, aukštas, plačiais 
spygliais medis, duodąs sakus, vadinamus „kauri'. 

146. Pabuvojęs Australijoje, Darvinas apie N. Zelandijos misionierius 
ėmė galvoti jau ne taip palankiai — Anglų kolonistai iš atskirų prasi- 

gėrusių maorių (naujazelandiečių čiabuvių) už niekus supirkinėjo žemės. 
1843—1873 m. N. Zelandijoje vyko labai įnirtingas, žiaurus karas tarp 
anglų ir maorių, kurie po to buvo- nustumti į blogesnes salos vietas, ir jų 
perpus sumažėjo. 

147. Darvinas kalba apie skandalingą karaliaus Jurgio IV skyrybų 
bylą, kurią iškėlė savo žmonai, Braunšveigo kunigaikštytei Karolinai. 

“148. Inžinieriaus Makadamo būdu tiesiant plentus, ant akmenų klo- 
jinio pilama skalda ir velenuojama. Trapas — bendras kietų eruptyvinių 
uolienų pavadinimas. 

149. Baltieji kolonistai Australijos čiabuvius sistemingai stūmė iš 
derlingų rajonų į nevaisingas sritis žemyno centre. Jie baigia išnykti. Da- 
lis apgyvendinta ypatingose srityse — rezervatuose. 

150. Dabar gerai žinoma, kad kai kurie sveiki žmonės perneša bacilas, 
nuo kurių kiti apserga. Be to, kai kurios rasės, dažnai sergančios tam tik- 
romis ligomis, įgyja paveldimą imunitetą ir jomis serga lengviau, o imuni- 
teto neturinčioms rasėms tos ligos esti pragaištingos. 

151. Aliuvis — nuosėdos, paliktos srauto, sumažėjus jo tekėjimo grei- 
čiui (gargždas, smėlis, dumblas). 

152. Ančiasnapis — ypatingos žemesniųjų žinduolių šeimos rūšis. 
Kūnas 40 cm ilgio; deda kiaušinius, turi į anties panašų snapą. 

153. Skvateriais Australijoje vadinami, gyvulių augintojai, išsinuo- 
mavę nedirbamos žemės plotus. 

154. Sirokas (siroko) — karštas, troškus vėjas, pučiąs žiemą Vidurže- 
mio jūros srityje iš Afrikos. 

155. Travertinas — standžios klintinės versmių, srautų, ežerų 
nuosėdos. 

156. Kazuarinai paplitę tik Australijoje ir Indonezijos salose. Kai ku- 
rios rūšys duoda vertingą medieną („geležinis medis"). Eukaliptai auga 
irgi tik Australijoje ir Malajų salose. Kai kurios rūšys — iki 150 m 
aukščio. 

157. Stalaktitai — kalkiniai varvekliai olų lubose. 

158. Keris — indų tautinis patiekalas; virti ryžiai su įvairiais prie- 
skoniais. 

159. Muilinis medis (Sapindus saponaria) kilęs iš Kinijos ir Japoni- 
"jos; jo vaisiuose daug saponino, tai jie vandenyje putoja ir atogrąžose 
vartojami kaip muilas. Ricinmedis atogrąžų šalyse siekia iki 10 m aukščio, 
o šiaip tik vienmetis krūmas. Tikas medis iš Malajų salyno; gera statybi- 
nė medžiaga laivams. Gelionmedžiu vadinama daugelio atogrąžinių auga- 
lų medieną. Mangostanas — medis iš Malakos; jo dideli, apvalūs vai- 
siai valgomi. l 

160. Krabai atsiskyrėliai (Paguridae) pagal sandarą — vidurys tarp 
ilgauodegių vėžių ir tikrųjų krabų. 

161. Chama — senovinis didžiulio dvigeldžio moliusko Tridacna gi- 
gas pavadinimas. Jo ilgis siekia 1—1,5 m. 

162. Birgos latro („palminis vagis“) — krabas, tos pat šeimos kaip 
krabas atsiskyrėlis. 

163. „Astrolabe“ („Astroliabija“) — prancūzų laivas, apiplaukęs ap- 
link pasaulį 1826—1828 m. 

164. Aktinijos (jūrų anemonai) — įvairiaspalviai jūrų gyvūnai, su 
daugybe čiuptuvų; atskirai prisitvirtinę ant pakrantės uolų. Holoturijos 
(jūrų agurkai) — dygiaodžių klasės gyvūnai, minkštu, pailgu, iki 25 cm 
kūnu; gyvena jūros dugne. Holoturijos ėda ne gyvus koralus, bet kora- 
linį smėlį, sunaudodamos jame esančias maistingas medžiagas. | 

165. Gręžiantieji organizmai (jūrų dumbliai, pintys, kirmėlės, vėžia- 
gyviai, moliuskai) gręžia uolas, išskirdami rūgštį, arba mechaniškai. Ne- 
reidės — jūrų žieduotųjų kirmėlių šeima; 20—30 cm ilgio. 

166. Sekminių (Pinakio) sala — Žemajame (Tuamotu) archipelage. 

167. Rimskio [Korsakovo| ir Menšikovo atolai yra Maršalo salyne. 
Atrasti rusų tyrinėtojų 1826 ir 1829 m. | 

168. Bolabolos sala — Draugijos salyne. 

169. Hogoleu sala — Karolinų archipelage. Vanikoras — Santa Kru- 
so salyne (į šiaurę nuo Nauj. Hebridų). 

170. Gambjės sala — Žemajame (Tuamotu) archipelage, Maurua — 
Draugijos salyne. 

171. Visiškai patenkinamos koralinių rifų susidarymo teorijos iki šiol 
dar nėra. Darvino paskelbtoji šiuo klausimu teorija tebelaikoma tinka- 
miausia. 

172. Mauricijaus sala iki 1715 m. priklausė Olandijai, nuo 1715 iki 
1814 m.— Prancūzijai, o nuo 1814 m.— Anglijai. 

173. „Iškeltinių kraterių“ teorija tokia, kad uolienos aplink ugni- 
kalnius, veikiamos požeminių jėgų, pakyla, žemė lyg išsipučia ir kartais 
vėl susmunka: tada susidaro žieduoti kalnai — „iškeltiniai krateriai“. 
Tos teorijos nepatvirtina faktai. 

174. Šv. Elenos sala 1834 m. buvo paskelbta naglų kolonija ir jos 
gyventojai (daugiausia negrai bei metisai) paleisti iš vergijos, kurioje 
juos laikė anglų Ost Indijos bendrovė. Sala garsi tuo, kad čia gyveno 
nelaisvėje 1815—1821 m. Napoleonas I. 

175. Dangun žengimo salą anglai ėmė tvarkyti ir stiprinti 1815 m., 
patalpinę Šv. Elenos saloje Napoleoną: iš čia sekė, kad jo kas neišva- 
duotų. 

176. Mangrovai — medžių tipo augalai, tirštai kerojantieji dumblė- 
tuose tropinių jūrų krantuose, prie upių žiočių, lagūnų įlankų. Mangro- 
vai turi susipynusias savo tarpe orines ir atramines šaknis. 

177. Serpula („gyvataitė“) — vamzdelinių žieduotųjų jūrų kirmėlių 
gentis. Prisitvirtina didžiulėmis kolonijomis prie povandeninių uolų ir 
rifų. Aplink Serpula kūną susidaro kalkinis vamzdelis, kuris, gyvūnui 
augant, ilgėja. Nuliporai (Nulliporae, dažniau Lithothamniae) — raudo- 
nieji jūrų dumbliai, kurių ląstelių apvalkaluose susikaupia daug kalkių; 
jūrose akmenys nuo jų apsineša rausva plutele. 

178. Savo ,„,„Autobiografijoje“ Darvinas pasakoja, kad tuo reikalu 
susiginčijo su kap. Fic Rojumi (žr. „Rūšių atsiradimas“, Vilnius, 1959, 
p. 44). 

179. 1807 m. Anglija uždraudė prekybą negrais; nuo 1822 m. ji su- 
darė su kitomis valstybėmis eilę sutarčių, duodančių jai teisę tikrinti sve- 
timų tautybių laivus, ar juose nėra vergų. Tačiau didžiausia „auka“, ku- 
rią, Matyt, turi galvoje Darvinas, yra tai, jog ji 1833 m. anglų plantato- 
riams Vest Indijoje (Vidurinėje Amerikoje) paskyrė 20 milijonų svarų 
sterlingų su sąlyga, kad per 7 metus jie paleis savo vergus. Visos kitos 
valstybės vergus išlaisvino vėliau, taigi Anglija ir pasirodė tuo atžvilgiu 
„pažangi“. 

Viršelis dailininko V. Kisarausko 
Techninis redaktorius D. Gotleris 


Korektorės 
„A. Gailienė ir V. Jūrelienė 


Leidinys Nr. 7285. Tiražas 5000 egz. 

Duota rinkti 1963.11I.25. 

Pasirašyta spausdinti 1963.VII.6. 

Popier. 84 X108!/>>=7,625 p. Ip.— 25,01 sp. 1.+1 žemėl. 
31,54-apsk. leid. lanko. Kaina Rb. 1,10. 


Spaudė Valst. „Pergalės“ sp. Vilniuje, Latako g. 6. 
Užsakymo Nr. 671. 

Kaina Rb. 1,10 

